
Am adunat între copertele acestui număr de revistă (apărut cu 
întirziere şi din nou comasat, evident, din motive financiare!) file ce 
converg în temei spre acelaşi punct: basarabeanul şi destinul lui, 
basarabeanul şi nevoia de a evada din tiparele unei existenţe marcate 
de complexul inferiorităţii. Nu am căutat în chip voit autori şi materiale, 
cu atit mai mult nu am programat caracterul subiectelor abordate. Pe 
paginile publicaţiei noastre deschise, de altfel, pentru toată lumea s-a 
produs o întîlnire de cuget şi simtire, pe cît de firească, pe atît de 
necesară. Povara incomodă şi ostentativă a simplelor declaraţii patriotice 
a fost evitată, dragostea autorilor pentru Basarabia însemnînd fapte şi 
idei. Or, tocmai permanenta acţiune, în special cea de declanşare şi de 
fructificare a energiilor spirituale, este în drept să pună în valoare 
sentimentul național şi să dea cu adevărat sens vieții. 

Prin muncă şi suferinţă, sfidînd temerar şi la modul absolut indi- 
vidual realităţi anoste, mai vechi şi mai noi, şi-au scris biografia (şi o mai 
scriu încă!) basarabenii Eugen Holban, Valeriu Rusu, Nicolae Mătcaş, 
Alexandru Lungu, Paul Goma, mai tinerii Emilian Galaicu-Păun, Nicolae 
Popa, Dumitru Crudu (am citat după sumar). Cititorul are prilejul să 
constate atitudinea neordinară faţă de Basarabia a lui Haralambie 
Mihăescu, moldovean de lîngă Suceava, cetate de scaun a bătrînei 
Moldove, om de ştiinţă şi de cultură care, precum dovedesc şi materialele 
găzduite de revistă, nici în vremurile de tristă amintire nu a uitat de 
basarabeni care prin origine, limbă, cultură şi tradiţie au făcut parte 
întotdeauna şi nedezminţit din trunchiul aceluiaşi neam. Obiectiv şi 
imperios necesară pe multiple planuri este înţelegerea amplă, profundă 
şi corectă a problemelor noastre, în special acum, la ceas de răscruce. 
Din acest punct de vedere revelatoare sînt pledoariile domnilor George 
Beldescu, Alexandru Crişan, Aurelia Rusu, Constantin Ciopraga, din 
acest număr, precum şi cele ale domnilor Nicolae Corlăteanu, Silviu 
Berejan, Anatol Ciobanu, lon Ungureanu, Stelian Dumistrăcel, Corneliu 
Florea, Jon Cepoi, Vasile Melnic, lon Ciocanu, Petru Ţăranu, lon 
Melniciuc — autori ai revistei pe parcursul anului ce se sfirşeşte. Or, 
sprijinul lor moral ne consolidează capacitatea de anihilare a impactului 
cotidian, ne întăreşte credinţa că şi pentru noi vin vremuri mai bune. Să 
le întilnim deci uniţi, râmînînd fideli nouă înşine şi avînd, mai mult ca 
oricînd, siguranţa legitimităţii speranţelor noastre. 

Cu aceste gînduri. venim în casa dumitale, dragă cititorule, 
îndemnîndu-te să mai uiţi de învălmăşeala, zăpăceala şi incertitudinea 
în care ne-am pomenit după o toamnă sucombată de atîta vorbă goală. 
Da, e adevărat, sufletul dumitale niciodată n-a fost mai răvăşit şi mai 
vulnerabil ca acum. Sperăm însă că publicaţia noastră te va ajuta într- 
un fel să învingi această stare şi să recapeţi puterea de a rezista şi de 
a fi neînfrînt. 

La mulţi ani! 


"Limba Română" 


Limba Romåaä 


Leo BORDEIANU 


PUTEREA 


fecioară naivă privind pe sub gene 
sau tîrfă strivită 

de umbra cazărmii 

distinsă doamnă elegantă frumoasă 
sau beţivă ordinară vociferînd 

în gol 

reală cămoasă parfumată 

plină de patimi 

risipitoare distrată acaparatoare 
ireală vedenie filfiind 

braţe şi plete mătăsuri uşoare 
dulce suspin strigăt răcnet de groază 


respingătoare şi irezistibilă 


puştoaică visătoare scriind 
compuneri cu creioane colorate 
sau javră sadică scriind 

cu sînge pe trupurile celor dîrji 
asexuată 

sau lesbiană umbiînd 

năucită printre bărbaţi 

de nimic nu te miri 

îți place să fii la braţ 

cu cei prosperi cu cei rataţi 

şi lor le place să fie un fel de miri 


respingătoare şi irezistibilă 


pe cîţi i-ai fericit peste măsură 

pe ciîţi i-ai respins i-ai exasperat 

pe cîţi i-ai făcut să deschidă 

sau să închidă gura 

pe cîţi i-ai minţit 

fără a clipi 

pe cîţi i-ai ridicat sus pe creastă 

ca apoi să-i laşi 

cazi i 

în cîmp deschis pe turnuri sau în piaţă 
arzi 

huiduit de propriii tăi sulițari 

pe cîţi i-ai desfăcut între doi cai 

între două cămile între doi copaci 

pe cîţi i-ai înnebunit i-ai băgat la dubă 
pe cîţi în uitare 

bubo 


respingătoare şi irezistibilă 

cu cîţi ai fost bună tulburătoare şi incitantă 
i-ai mîngîiat i-ai îmbrățişat i-ai decorat 
li te-ai oferit cu şi fără de cerere 

cu ci ai fost rea sicîitoare trufaşă 
plină de arogantă şi dispreţ 

tiranică ucigaşă 

cu cfi ai flirtat fără de ruşine 

cu ciîţi ai zăbovit în hamace 

pe paturi de campanie în alcovuri 

pe canapele banaie şi soioase 

cu ci ivani mahomezi napoleoni 

nu ti-e greață 


respingătoare şi irezistibilă 


din ciîţi ai scos sufletul mințile matele 
din cîţi ai făcut manechine sperietori 
din cîţi ai mîncat brutală şi flămîndă 
din câţi ai băut nepotolindu-ti setea 
din cîţi ai tăiat cărămidă după cărămidă 
pentru absurdul tău templu 

la cîti ai dat onoruri 

ia cîţi ai trimis capugii 

pe la ciîţi ai împrăştiat nestemate 

care nu îţi aparţin 

de la cîţi ai luat rizîndu-le în faţă 
marea ta de lacrimi 

se scaldă în oceanul tău de sînge 
plingi nenorocito 

taie-ți venele despică-te sfirtecă-te 


respingătoare şi irezistibilă 


peste cîţi ai trecut cu un zîmbet 
enigmatic pe buze 
peste cîţi ai trecut liniştită şi cinică 
peste cti ai trecut coicăind de ură 
de cîţi ai profitat ei fiind creduli 
de ciţi ai profitat ei fiind naivi 
de cfi ai profitat ei fiind cu mintea 
un pic mai îngustă ca standardul european 
de ci nu ai avut nevoie şi i-ai aruncat peste bord 
de ciîţi ţi-ai bătut joc 
de cîţi te lipeşti candidă cu jenă sau destrăbălată 
de ciţi te lipseşti cînd alte 
chipuri îţi apar în faţă 
cîţi te-au iubit 
te-au zeificat ti-au dorit moartea 
cîţi te-au jinduit te-au urmărit 
te-au surprins în flagrant delict cu alții 
cîţi te caută ameţiţi 
cîţi fug de tine 
văzîndu-ţi înspăimîntaţi 
fata 


"CONSIDER CĂ 
VICTORIA LIMBII 
ROMÂNEŞTI ÎN 
BASARABIA ESTE 
ASIGURATĂ" 


Dialog: Alexandru BANTOŞ 
— Eugen HOLBAN 


Eugen Holban s-a născut pe 
22 decembrie 1920 la Chişinău. 
Copilăria şi vacanţele le-a petrecut 
în satul Cărpineni, locul de baştină 
al tatălui său Ştefan Holban, fost 
deputat în Sfatul Ţării. 

A absolvit liceul “Alexandru 
Donici” din Chişinău şi Politehnica 
"Gh. Asachi” din laşi. Refugiat 
peste Prut, a funcţionat în domeniul 
industriei şi chimiei alimentare, 
publicînd un şir de lucrări 
ştiinţifice. 

Acum locuieşte ja Paris. 
Pasiunea ce i-a marcat întreaga 
viaţă a fost istoria, în special cea a 
Basarabiei. Ani în şir a adunat cu 
răbdare şi migală argumente în 
măsură să contureze destinul 
nostru autentic. Rodul strădaniilor: 
cîteva cărţi scrise cu durere şi cu 
dorinţa neogoită de a spune 
adevărul despre noi. Lucrările au 
fost editate din propriile economii 
la propria editură “Căpriana”, ce îl 
are în calitate de autor, redactor, 
corector, tipograf şi difuzor pe 
neobositul Eugen Holban, 


basarabean mîndru de obirşia sa. 


Alexandru BANTOŞ: Siînteţi 
unul dintre românii basarabeni care, 
deşi aflaţi departe de meleagurile 
natale, continuă să fie "aproape" de noi. 

Eugen HOLBAN: Sentimeniele 
care mă leagă de Basarabia au fost 
permanente după părăsirea ei din 
motivele cunoscute în 1940 şi apoi în 
1944. Anii cei mai frumoşi ai vieţii 
trăiţi pe acest pămînt numit 
Basarabia, ambianța în care ne-a 


Limba Ramåauå 


Eugen Holban 


trecut tinerețea, bucuriile noastre ju- 
venile au rămas întipărite în minte şi 
în suflet pentru totdeauna. Altfel spus, 
rădăcinile noastre au rămas aici. ŞI 
este firesc ca ele să ne nutrească 
întreaga viaţă. Atît cît am locuit în 
România, şi mai ales atunci cînd am 
emigrat în Franţa, acum aproximativ 
11 ani, dorul de Basarabia şi de 
locurile natale a crescut pe măsură 
ce m-am depărtat de baştină. 
Străinătatea nu face decît să-ţi 
adîncească acest dor. Pentru că oricît 
i-ar fi de bine omului sub aspect ma- 
terial în străinătate, el are nevoie şi 
de o relaţie spirituală, una 
sufletească. Şi aceasta n-o poate 
avea decît legat de locurile natale, de 
tradiţiile neamului lui, de oamenii cu 
care a copilărit şi de toată tinereţea lui. 

Al. B.: Cărţile dumneavoastră, 
frecventele luări de atitudine în presă 
denotă interesul neslăbit pe care îl 
manifestaţi faţă de Basarabia. Aveţi 
o imagine limpede, ciară despre ceea 
ce a fost şi ceea ce este acum 
această palmă de pămînt românesc... 

E. H.: Eu am ţinut indirect 
legătura cu Basarabia şi pînă la 1989. 
Eram abonat la ziarele şi revistele ce 
se editau ia Chişinău. Pentru a 
cunoaşte situaţia de aici citeam 

“Moldova socialistă” şi chiar revista 
“Comunistul Moldovei”. Şi trebuie să 
vă spun foarte sincer că fiecare an ce 
trecea îmi întărea gîndul că aici 
românismul va muri, că ruşii vor pune 
stăpînire deplină pe acest teritoriu prin 
asimilarea noastră, prin "diluarea" 
noastră în masa rusească. Aşa se 
explică faptul că prin '88, '89, cînd 
aici s-au vădit primele tresăriri de 
românism, am trăit o bucurie imensă: 
tot ce s-a întîmplat aici, în Basarabia 
noastră după 1989 încoace, e un 
adevărat miracol. Eu, care îmi 
făcusem în decursul anilor cît am stat 
în România diverse note, diverse 


însemnări legate de istoria Basarabiei, 


m-am văzut obligat să le revăd pe toate 
şi să pun bazele unor lucrări pe care 
le-am editat şi pe care m-am grăbit să 
le trimit în Basarabia, ştiind vidul care 
există aici, ştiind neadevărurile care 
s-au spus în decursul celor cîteva 
decenii. Eram convins că scrierile 
mele vor trezi interes. Or, fiecare 
lucrare a avut o anumită destinaţie şi, 
dacă îmi  permiteţi, aş vrea să mă 
opresc asupra lor. 

AL B.: Da, vă rog! 

E. H: Prima mea lucrare, 
Basarabia românească*, este un 
studiu toponimic în care explic cum 
s-a născut, cum a evoluat fondu! 
toponimic al satului românesc pornind 
de la denumirile de localități pe care 
ni le-au lăsat dacii, apoi romanii şi în 
continuare neamul românesc nou-for- 
mat. Analiza este concretizată prin 
tabele şi o hartă în care sînt 
reprezentate localităţile cu denumiri 
identice de pe cele două maluri ale 
Prutului, dreapta Prutului înţelegind 
pînă în apusul Ţării, pînă în Banat şi 
Crişana. Acest studiu demonstrează 
cu prisosinţă unitatea noastră de limbă 
şi de neam, care nu poate fi 
contestată. Deci, este într-un fel o 
istorie a perioadei în care s-a născut 
poporul român, în care a evoluai şi 
s-a stabilizat în cele din urmă. 

In ordine cronologică, a doua 
lucrare reprezintă o scurtă şi 
fragmentată istorie naţională şi cul- 
turală ilustrată cu date calendaristice 

* Vezi "L.R.", nr. 2—3, 1992 (n.red.) 
** Vezi "L.R.", nr. 1, 1992 (n. red.) 


şi cuprinde perioada celor mai vechi 
timpuri şi pînă azi. Titlul lucrării — 
Prin veacurile învolburate ale 
Moldovei dintre Prut şi Nistru. 

A urmat Figuri basarabene" 
(1992) — un fel de dicţionar al 
personalităţilor basarabene, cuprinzînd 
378 de nume. Un al treilea refugiu. 
Exilul (1993) cuprinde articole, 
apeluri, unele luări de cuvînt legate de 
Basarabia, cea mai mare parte din ele 
fiind inserate în diverse publicații din 
exil şi apoi în presa de la Chişinău. 

Lucrarea Ostaşii Moldovei, 
1994 şi 1995, ediţie reeditată la 
Chişinău, cuprinde momentele istorice 
ale anilor 1917—1918, dezvăluie rolul 
jucat de ostaşii moldoveni în 
renaşterea naţională şi înfăptuirea 
actului Unirii. 

In volumul Contribuţia 
Basarabiei ia cultura românească, 
1995, este reliefat aportul oamenilor 
de cultură basarabeni la propăşirea 
culturii româneşti pînă la ocuparea în 
1944 a Basarabiei. 

Menţionez că toate aceste 
lucrări au fost realizate în cadrul 
Editurii "Căpriana" din Paris cu 
mijloace proprii. 

Al. B.: Destinul a vrut ca Prutul 
să devină apă de netrecut, frontieră... 

E. H.: Prutul a împărţit în două 
nu numai poporul românesc, luat în 
totalitatea lui, în înţelesul de popor 
format şi cu unica lui limbă română, 
aşa cum ea s-a definitivat în ultimul 
seco!. Dar a împărţit şi pe moldoveni, 
locuitori ai vechiului Principat, în două. 
Fatidic s-a dovedit a fi anul 1812, an 
în care răpirea Basarabiei a avut loc 
drept urmare a înţelegerii dintre marile 
puteri, în special Turcia, Rusia, şi cu 
amestecul altor state mari din Europa. 
Această tragedie la timpul său a fost 
deosebit de greu resimţită, deoarece 
o serie de sate erau situate jumătate 
pe stînga Prutului şi jumătate pe 
dreapta Prutului. Şi cum la noi satul 
are atitea legături de rudenie, s-au 
văzut părinţi rupţi de copii, fraţi de 
surori... Cîtă durere, ce tragedie s-a 
produs în sufletul acestor oameni care 
s-au văzut despărțiți. Aceeaşi durere 
s-a resimţit şi în celelalte sate, pentru 
că Moldova dintre Carpaţi şi Nistru a 
avut o istorie voievodală, în sensul că 


Limba MRomndnă 


Domnul Eugen Holban împreună cu 
acad. Nicolae Corlăteanu în ospeţie la 
revista noastră. 


aproape cinci secole pînă atunci a 
existat ca stat, ca un stat distinct. 
Moldova deci şi-a avut istoria ei, cu 
trăirile ei, cu bucuriile, cu tragediile ei, 
aşa cum au avut-o toate ţările 
româneşti la această încrucişare de 
interese, de imperii — imperiul 
turcesc, austro-ungar, rusesc —, care 
căutau să-şi exercite influenţa, să ne 
subjuge, să ne răpească teritoriile. 

Al. B.: Aţi vorbit despre 
neadevărurile ce au acoperit cu o ceață 
densă istoria noastră. Unul dintre 
aceste mari neadevăruri a fost 
promovarea falsei teorii a “limbii 
moldoveneşti”. 

E.H.: Este o teorie cu substrat 
politic şi care nu are suport ştiinţific şi 
nici viitor. Ideea existenţei unei limbi 
moldoveneşti şi a unui popor 
moldovenesc pare un fapt total ab- 
surd, de neconceput pentru românii din 
dreapta Prutului, dat fiind că există o 
Moldovă la dreapta Prutului, care a 
rămas în componenţa României, unde 
de mai bine de un veac şi jumătate 
ideea unităţii româneşti, a denumirii 
corecte a limbii s-a încetățenit 
pretutindeni, fie că e vorba de Ardeal, 
de Banat, fie că de Oltenia, unde, o 


dată cu formarea limbii culte, 
denumirea corectă a limbii este un 
lucru firesc şi logic dedus din studiile 
lingvistice. Perpetuarea unei concepţii 
de limbă moldovenească este nu 
numai artificială, ci şi ridicolă. Deci 
spuneam că teoria limbii moldoveneşti 
şi a poporului moldovenesc are un 
substrat politic pe care Rusia l-a 
"consolidat" permanent şi la maxi- 
mum, profitînd şi de nivelul cultural 
scăzut din mediul țărănesc. Este bine 
cunoscut, de exemplu, că în 1918 
Rusia ne-a lăsat acest teritoriu cu o 
populație în care ştiutorii de carte erau 
în proporţie de doar cîteva procente. 
Nici zece la sută din bărbaţi nu puteau 
citi, nu ştiau să scrie, femeile — şi 
mai puţin, un procent-două. În cei 
douăzeci de ani care au trecut după 
Unire s-au constatat oarecare 
progrese, dar nici pe departe 
suficiente. În perioada celei de-a doua 
ocupaţii, ruşii, profitînd de acest stadiu 
de cultură limitat al populaţiei, 
recurgînd la "mijloacele specifice" de 
convingere, au infiltrat cu intensitate 
ideea neamului moldovenesc, a limbii 
moldoveneşti. Or, "temelia" acestei 
aberante teorii fusese pusă în 1924 o 
dată cu formarea R.A.S.S.M. Din 
fericire, adevărul nu poate fi ascuns 
şi el întotdeauna învinge. Astfel, 
constatăm cu mare bucurie că tot mai 
multă lume . în Basarabia 
conştientizează că aparţine neamului 
românesc, că limba vorbită este limba 
românească. 

Al. B.: Deşi în ultimul timp se 
vorbeşte frecvent despre restabilirea 
punților de legătură dintre cele două 
maluri de Prut, totuşi ne mişcăm foarte 
anevoios spre fireasca şi mult-rivnita 
integrare. Statul român, e adevărat, 
acordă asistenţă multilaterală 
Republicii Moldova. Dar, cu părere de 
rău, nu putem afirma că există un 
interes constant al oamenilor de 
cultură faţă de Basarabia. Referințele 
din presa editată în Ţară, de regulă, 
sînt ocazionale,superficiale... Cei care 
trec Prutul, mă refer la scriitori, ziarişti, 
artişti, politicieni, vizitează în 
majoritatea cazurilor doar Chişinăul şi 
instituţiile lui, "viaţa la ţară" continuînd 
a fi" o terra incognita". Involuntar, mă 
gîndesc la Onisifor Ghibu, Mihiail 


Starea de veghe 


Galaction, Felix Aderca şi atiîţia alţii 
care, la începutul secolului, dar şi mai 
tîrziu, au traversat Basarabia în lung 
şi în lat în căutarea imaginii autentice 
a ei... 
E. H.: Părerea mea este că cele 
patru decenii şi jumătate de comunism 
au lăsat urme greu vindecabile în 
spiritualitatea românească. Conse- 
cinţele în Ţară au fost de altă manieră, 
desigur, decît în Basarabia, totuşi 
foarte regretabile. A fost deformat în 
mod premeditat tot ce era legat de 
Basarabia. In dreapta Prutului, răpirea 
Basarabiei a fost aplaudată din capul 
locului chiar de către partidul comunist 
din România. Şi dacă el a aplaudat 
răpirea Basarabiei, bineînţeles că 
acelaşi partid, ajuns la conducerea 
Ţării, a continuat să aibă aceeaşi 
atitudine faţă de estul Moldovei. 
Cuvîntul Basarabia era şters din cărţi, 
nu se pronunţa, n-aveai voie să scrii 
articole despre această provincie, nu 
se putea comenta fenomenul şi în 
aceste condiţii este oarecum explicabil 
că deja cîteva generaţii nu cunosc 
aproape nimic despre Basarabia. Apoi 
dacă între ţările occidentale şi ţările 
estice a existat cortina de fier bine 
cunoscută, între România şi 
Basarabia a existat o a doua cortină 
de fier, un zid aproape de nepătruns. 
Ideile româneşti—cîteva — "circulau" 
doar pe calea undelor,"cernute” dincolo 
de cenzura românească, dincoace — 
de cenzura rusească, şi este explicabil 
în asemenea condiţii că Basarabia nu 
a putut fi cunoscută. Totuşi am fi 
nedrepţi dacă nu am constata că a 
existat iniţial un entuziasm din ambele 
părţi, poate datorită faptului că pe 
cele două teritorii au rămas la 
conducerea statului tot vechii ideologi 
comunişti, care, mai mult din 
oportunism, au propagat democraţia, 
libertăţile, mai cu seamă pentru a-şi 
păstra puterea şi privilegiile. Această 
categorie de oameni politici au avut şi 
de o parte, şi de alta foarte multe 
rezerve faţă de ceea ce numim 
Basarabia. Noi, românii, spre 
deosebire de alte ţări, nu am beneficiat 
de o schimbare politică reală. Este 
greu de acceptat că milioane, sute de 
mii de comunişti peste noapte au 
devenit democrați. Trecerea de la o 


Sadoveanu, Octavian Goga, Gala 


doctrină marxistă la una democratică, 
capitalistă, este foarte clar, s-a făcut 
din oportunism politic şi nu din 
convingere politică. Deci după 
destrămarea comunismului toate 
condiţiile au fost nefavorabile unei 
integrări spirituale, unor legături mai 
mari, unei asistenţe echilibrate şi con- 
tinue. Este de neconceput ca 
Moscova să trimită publicaţii, cărţi, 
manuale pentru ruşi, Kievul — pentru 
ucraineni, Sofia — pentru bulgari, An- 
kara— pentru găgăuzi, iar Bucureştiul 
să rămînă pasiv la dificultățile şi 
deficienţele din Basarabia. Se 
cunoaşte ce greu e să editezi aici la 
Chişinău un ziar, o revistă de expresie 
românească. Cît de mult lipseşte aici 
un cotidian naţional, cu adevărat in- 
dependent, care ar trebui să prezinte 
obiectiv realitatea, fără a face 
partizanat, astfel ca opinia publică, 
toate categoriile de cetăţeni să poată 
înţelege şi cunoaşte adevărul, aşa 
cum este, ci nu cum îl doresc unii. 
Deci, drumul este lung, dar, iarăşi 
folosesc acest dar, ceea ce s-a 
realizat deja — folosirea corectă a 
limbii româneşti în presă, în uzul 
oficial, apoi, şi mai cu seamă!, la 
spectacole, la festivități arată că 
principalul lucru s-a realizat. Mai e 
mult de făcut, dar consider că victoria 
limbii româneşti în Basarabia este 
asigurată. 

A.B.: Cum se simte un 
basarabean în Franţa? 

E. H.: Un basarabean, ca şi 
orice român, care simte româneşte, 
constată că el este acolo un străin cu 
dorul şi nostalgia permanentă de patria 
lui, de ţara lui de origine. Dorul acesta 
de ţară este un sentiment universal. 
Totuşi, anii trăiţi în Franţa mi-au 
demonstrat că pe măsură ce trece 
timpul acest dor sporeşte în 
intensitate. Pentru că ne dăm seama 
că tradiţiile noastre, obiceiurile 
noastre, gîndirea noastră sînt totai 
diferite. Acei care încearcă asimilarea 
îşi dau seama cu timpul că — 
asemenea unui implant de organ străin 
— acesta este respins. Sîntem cu 
gîndul mereu la cei de acasă, ne sfişie 
dorul de locurile noastre natale. Anii 
tinereţii sînt ani care rămîn, pentru 
tot restul vieţii, esenţiali. Şi din acest 
considerent Basarabia e permanent în 

sufletul meu. Dacă aş fi sigur că voi 
fi mai util aici în Basarabia decît în 
Franţa, aş reveni definitiv la baştină. 
Vreau ca în anii care mi-au mai rămas 
de trăit să pot servi cît mai mult 
Basarabia. 

A.B. Vorbiţi-ne despre 
“comunitatea românească din Franţa, 
despre legăturile ei cu Ţara, cu 
Basarabia. 

E. H.: Comunitatea românilor din 
Franţa s-a dovedit receptivă, sensibilă 
la tot ce s-a întîmplat, la toate 
evenimentele. Mai ales prima perioadă 
— anii '88-'89-'90 — a fost privită cu 
un entuziasm deosebit şi românii au 
răspuns cu dăruire la solicitările care 
s-au făcut. Au fost diferite ocazii de 
manifestare a aiaşamentului faţă de 
redeşteptarea spiritului naţional de la 
est de Prut: trimiterea maşinilor de 
scris cu litere latine, a medicamentelor 
etc. S-au făcut donaţii, au fost trimise 
diferite ajutoare românilor de aici. Ul- 
terior a urmat un şir de acţiuni 
culturale, între care aş aminti 
concursul la Istoria românilor şi 
istoria literatării române pentru 
elevii din liceu şi de la cursurile 
superioare. Ne bucură nespus pe noi 
şi pe conaţionalii noştri din Franţa 
ecoul pe care l-a avut în Republica 


Moldova acest concurs. Am primit 


nenumărate scrisori de la participanţii 
la acest concurs. Le citim cu mare 
plăcere şi ne bucurăm de rezultatul 
acestei acţiuni la organizarea căreia 
am fost ajutaţi de românii din 
comunitatea din Franţa. 

A.B.: Stimate domnule Holban, ori 
de cite ori aţi vorbit despre destinul 
Basarabiei mi-am dat seama că 
scrutaţi... cu încredere viitorul ei şi deci 
aş vrea să faceţi referinţă la motivele 
ce vă determină să fiţi optimist în acest 
sens. 

E.H.: Sînt optimist pentru că 
este vizibil progresul realizat aici în 
domeniul național. Din '91 vizitez 
anuai Republica Moldova, locurile 
natale şi de fiecare dată constat un 
progres, datorat în primul rînd 
intelectualilor români moldoveni 
proveniţi de la sate, care au rămas 
fideli tradiţiei, obîrşiei. Adesea mă 
întreb: de unde atîta forţă spirituală 
care s-a menţinut în decursul acelor 
ani negri? Forţa elementului naţional 
creşie, în ciuda vitregiilor politice care 
încă mai există, după mine, firesc. 
Prea mare a fost duşmanul şi prea 
dificile condiţiile în care s-a trăit aici 
pentru ca trecerea la normalitate să 
se facă în linişte. Este un zbucium 
firesc după care vor urma transformări 
politice şi sociale şi naţionale la care 
aspirăm cu toţii. 

A.B.: Ce mesaj aţi vrea să 
transmiteţi cititorilor noştri —profesori 
de limba şi literatura română, studenţi, 
elevi, intelectuali? 

E.H.: Mesajul meu nu poate să 
fie decit unul: să continue această 
luptă frumoasă pe care au dus-o pînă 
acuma pentru promovarea ideii de 
românism, pentru propagarea 
cuvîntului românesc, pentru 
reabilitarea adevărului în istoria 
noastră, care a fost atît de mult 
deformat. Datori sîntem să apărăm 
adevărul despre limba, istoria şi fiinţa 
noastră naţională. 

A.B.: Vă mulţumim pentru acest 
interviu, vă dorim multă sânătate, 
drumuri cît mai dese spre Chişinău. 

UN FECIOR 
AL BASARABIEI 
AŞTEPTAT ACASA 


În luna octombrie a.c. cunoscutul 
om de ştiinţă Valeriu Rusu, membru ai 
Academiei de Ştiinţe din Aix-en- 
Provence, autorul unui impunător Tratat 
de dialectologie, tradus şi în limba 
italiană, precum şi a numeroase alte 
lucrări despre limba şi literatura română, 
împreună cu Aurelia Rusu, soţia 
Domniei sale, a revenit pentru prima 
dată după 52 de ani pe meleagurile 
natale. Doamna Aurelia Rusu, 
ardeleancă de obiîrşie, împătimită a 
creaţiei eminesciene, pe care a avut 
şansa să o cerceteze direct la sursă, 
ani de-a rîndul, în Biblioteca Academiei 
Române, se consideră — în momentele 
de dezlegare a unor taine ale scrisului 
marelui nostru înaintaş — o norocoasă 
ce s-a învrednicit de binecuvîntarea 
Poetului. 

Distinsul cuplu de mesageri ai 
spiritualităţii româneşti în Franţa (domnii 
Rusu locuiesc şi activează în Aix-en- 
Provence) a petrecut şapte zile în 
Basarabia, zile de neuitat pentru 
oaspeţi, dar şi pentru cei care au avut 
prilejul să-i cunoască. 

Dorul de baştină, visul mult jinduit 
de a revedea locurile natale şi rudele, 
dorinţa fierbinte de a încuraja ieşirea din 
anonimat a compatrioţilor şi de a pune 
în valoare spiritualitatea românească au 
dat tonul prelegerilor domnului Valeriu 
Rusu ţinute la Universitatea de Stat, 
Facultatea de Litere, la Institutul de 
Lingvistică a! A.Ş.M. şi la Uniunea 
Scriitorilor din Moldova. 

Conferinţele dnei Aurelia Rusu 
au fost marcate de accentul pus pe 
importanţa cunoaşterii profunde şi 
subtile a lui Eminescu, lucru imposibil, 
consideră Domnia sa, fără o ediţie bine 
documentată, bine pusă la punct. 
Pentru Basarabia, unde cultul lui 
Eminescu adesea se bazează pe o 
cunoaştere superficială a creaţiei sale, 
o astfel de ediţie este şi mai necesară, 
valorificarea integră şi punerea în cir- 


cuit a tezaurului moştenit fiind şansa . 


noastră unică de a evita căderea în 


ispita “judecării de sus” a înaintaşului.: 


Dacă pînă acum am fost scutiţi de acest 
păcat, este pentru că Eminescu, la fel 


Pe malul Nistrului, după 52 de ani 


ca şi Ştefan cel Mare, au fost scutul de 
apărare a spiritualităţii româneşti în 
Basarabia. 

„„„ Nu este greu de imaginat cu ce 
sentimente a purces di Valeriu Rusu spre 
locurile de baştină, pe care le-a părăsit 
în împrejurări nefaste împreună cu 
părinţii şi fratele său. E mai dificil să 
înţelegem de cîtă rezistenţă trebuie să 
dea dovadă inima unui basarabean 
plecat în fragedă pruncie împreună cu 
familia şi întors abia peste 52 de ani! 
Cu atit mai mult cu cît din cei patru, 
porniţi în lume să înfrunte destinul, s-a 
întors doar Valeriu Rusu, feciorul mezin, 
ceilalţi nemaifiind în viaţă. 

S-ar putea ca bucuria revenirii la 
baştină şi revederii celor dragi să fi fost 
umbrită de lucruri pe care dl Vaieriu 
Rusu şi le-a închipuit un pic mai altfel, 
între acestea aflîndu-se situaţia mate- 
rială deplorabilă a conaţionalilor săi şi, 
desigur, nu în ultimul rînd starea limbii 
române. Oricum, personalitatea diui 
Valeriu Rusu, aşa cum s-a profilat şi în 
timpul vizitei, a sporit încrederea şi 
certitudinea că basarabeanu! poate 
avea un alt destin: descătuşat, demn şi 
apreciat pe potrivă. O dată cu stabilirea 
relaţiilor de colaborare dintre dnii Rusu 
şi un şir de instituţii de ştiinţă, învăţămînt 
şi de cultură de la noi, familia 
spiritualităţii româneşti din Basarabia a 
crescut şi s-a consolidat. Domnii Rusu 
sînt oricînd bineveniţi şi mult aşteptaţi 
ACASĂ. 


Ana BANTOŞ 
25.10.96 

Valeriu RUSU 
Aix-en-Provence, 
Franţa 


__ CUVÎNTUL — 
“TARĂ A MINUNILOR” 


Propunerea colegiului de redacţie 
al revistei “Limba Română” de la 
Chişinău, făcută prin domnul Alexandru 
Bantoş, de a susține o rubrică în 
această publicaţie prestigioasă mă 
onorează şi mă tulbură. 

Ce aş putea spune eu, născut din 
părinţi soroceni — Sacară şi Colac —, 
pe malul Nistrului, în Hotin, după o 
“absenţă” de peste 50 de ani (m-am ferit 
să spun o “jumătate de secol”, căci 
Timpul ar părea enorm!) din Basarabia 
(aşa se numea “țara” mea în 19 martie 
1944), basarabenilor rămaşi în vitregia 
sorții pe pămîntul românesc, stropit 
secole de-a rîndul, ba chiar milenii, de 
sudoarea şi sîngele bunilor şi străbunilor 
noştri, ocrotit dē brațele şi mintea lor, 
înfrumusețat şi înnobilat de sufletul lor? 

Şi oare cuvintele mele vor fi 
ascultate, înțelese şi primite cum se 
cuvine aici, la mine acasă, după 50 de 


ani de peregrinări prin lumea largă? 


in grea cumpănă mă aflu, gîndul 
şi mîna cer oleacă de zăbavă. 

Cu atît mai grea. şi mai delicată e 
această cumpănă pentru mine, cu cft, 
ca lingvist-diâlectolog, am considerat 
întotdeauna cuvîntul ca o “tară a 
minunilor”, ca o “țară de vis”, cu comori 
de gîndire, de poezie, de fapte şi de 
experienţe fără de sfîrşit, pe care poporul 
le-a depus, de-a lungul existenței sale 
istorice, în fiecare creaţie lexicală. 

Fiecare popor a dat umanităţii 
şiruri de creatori — în domeniul artei, 
ştiinţei, literaturii, tehnicii etc. —, însă 
limba fiecărei etnii este creaţia sa cea 
mai profundă, cea mai semnificativă, 
cea mai bogată şi cea mai dăruită de 
harul frumosului şi al binelui. 

Şi, ca români, nu vom pune 
niciodată în suficientă lumină această 
constatare, căci puţine neamuri 
şi-au înfrățit destinul cu limba lor 
precum noi, primii ostaşi la fruntariile 
Latinităţii, orientaţi spre Orient, dar 
apărînd, prin jertfa noastră, 
Occidentul. 

La Masa împărătească a 
istoriei, Ştefan cel Mare şi Sfînt ne 
e martor. 

Căci prin cuvîntul limbă (evident 
din latină moştenit) noi am desemnat 
şi “poporul”, şi “limba” pe care o 
vorbim, ambele însoţite de deter- 
minantul român (din latinescul 
romanus), emblemă a nobleţei 
noastre latine. 

Să ne amintim, şi în acest rînd, 
de versurile lămuritoare ale 
Voievodului de ia Ipotești: 


“Un sultan dintre aceia 
ce domnesc peste vro limbă, 
Ce cu-aturmelorpăşune, , 
a ei patrie şi-o schimbă” 
(Scrisoarea Il). 


Îmi permit să explic aici ceea 
ce toţi copiii de şcoală bună 
românească ştiu, anume că limbă 
înseamnă, în acest vers eminescian, 
“popor, populaţie, neam” şi nu 
“langue”, sensul actualmente general 
al cuvîntului în discuţie, sensul de 
“popor” fiind astăzi un arhaism. Fac 
acest lucru pentru că numai acum 
cîţiva ani, un profesor universitar 
bucureştean, considerîndu-se un bun 

Domnii Aurelia şi Valeriu Rusu la facultatea de litere a Universităţii de Stat din Moldova 


cunoscător al limbii franceze, a tradus 
acest vers astfel: 


“Un sultan parmi ceux qui règnent 
sur les races, 
Qui avec les troupeaux changent 
souvent de place” 
(Mihai Eminescu, Poésies, préface et 
version française par Paul Miclău, “Minerva”, 
1989, p. 63). 


Parafrazînd pe Vasile Roman- 
ciuc — “Numai tu lipseai, Moarte, din 
Liga şomerilor basarabeni” —, putem 
spune că numai eticheta “rasişti” ne 
lipsea din lista ocărilor pe care ni le 
aruncă în spate cei certaţi cu adevărul 
şi cu bună-cuwviinţa. 

Şi să privim şi al doilea vers: 
numai în 4 cuvinte (şi cîteva unelte 
gramaticale), genialul poet a spus, 
într-o formă artistică fără de pereche, 
ceea ce savanţi istorici, etnologi, 
sociologi, în tratate şi volume, mai 
mult sau mai puţin docte, încearcă să 
ne înveţe. Anume diferenţa dintre 
nomadism (de care este vorba aici, 
cu referire la populaţii turcice venite 
din Asia) şi transhumanță (aşa cum 
ne este înfăţişată în balada Mioriţa). 

Să reținem şi aici traducerea din 
ediţia menţionată a cuvîntului patrie 
cu fr. place “loc”. Or Eminescu a vrut 
să sublinieze tocmai faptul că aceşti 


nomazi nu aveau patrie, nu locuri, 
spaţii pe unde să hălăduiască cu 
turmele ior. Ceea ce este şi mai ab- 
surd e faptul că în prefaţă acelaşi 
profesor. “distruge” traducerea 
aceloraşi versuri realizată de Veturia 
Drăgănescu-Vericeanu: 


“Un sultan de ceux qui regnet 
sur certains de cas langages, 
Qui avec les pâturages des 
troupeaux leur patrie changent”, 


adăugînd, în comentariul său: “să 
notăm însă că în română limbă 
înseamnă “popor”, sens vechi, pe 
care îl cunosc toţi elevii...”. 

Atunci cum stăm cu raportul 
dintre “teorie şi practică” sau cine a 
scris prefața şi cine a făcut 
traducerea? 

Aş spune, în concluzia celor 
două note la traducerea din Scri- 
soarea Ill, în varianta citată, că pentru 
a traduce nu trebuie numai să cunoşti 
cele două limbi între care urmează a 
fi realizat transferul poetic, ci trebuie 
mai întîi să ai un suflet ales şi o simţire 
românească, iar Istoria ţării să vibreze 
în tine în fiecare moment, în fiecare 
gest al existenţei tale. 

Dar să revenim la nomazii de 
care vorbeşte Eminescu. Aceşti 
nomazi nu au patrie, “patria” lor e acolo 

unde găsesc păşune pentru turrnele 


lor, şi aşa hălăduiesc, pînă la “capătul 
lumii” sau pînă la “capătul fiinţei lor”, 
cînd dispar din Filele Istoriei. 

Ei nu au patrie, sau atunci cînd, 
prin forţa Istoriei, sînt obligaţi să se 
agate de un crîmpei de pămînt, apărut 
în calea rătăcirilor lor, ei îl denumesc, 
corect, trebuie s-o recunoaştem, 
printr-un termen derivat de la ideea de 
“cucerire, dominație, ocupaţie” (vezi 
maghiarul orszâg “patrie, pays”, de 
la ur, care înseamnă “seigneur, domi- 
nation, occupation”). 

Noi am ținut atît de mult, 
dintotdeauna, la palma de pămînt 
hărăzită nouă de Destin şi Istorie, că 
am înnobilat latinescul terra, care 
însemna, banal, “pămînt” — pe care 
mergem, călcăm, care ne hrăneşte 
—, acordîndu-i semnificaţia de “ţară, 
patrie”, de unde expresia atît de spe- 
cifică nouă dor de ţară. 

lar pentru sensul banal “obiect, 
rotund, pe care mergem etc.” am 
apelat tot la un cuvînt latinesc, 
pavimentum, care însemna “par— 
doseală, duşumea, la o vilă, casă”, 
pe care deci călcăm, ca şi pe pămînt, 
fapt care explică evoluţia semantică 
în discuţie. 

Pe acest pămînt al nostru, din 
moşi-strămoşi, “de la Nistru pîn-la 
Tisa”, de la Carpaţi la Dunăre şi Mare, 
noi ne-am clădit, ascultînd “porunca 
locului” de care vorbea Nicolae lorga, 
țara românească, în toată întinderea 
ei armonioasă. 

Şi în această vatră de spirit, 
cuget şi lucrare românească, niciodată 
agresivă sau expansionistă, dar 
apărată cu întreită încăpăţinare, care 
a speriat tustrelele imperii — Austro- 
Ungar, Rus şi Turc —, cu care ne-a 
miluit Istoria la hotarele fiinţei noastre 


naţionale, la această răscruce de . 


limbi, popoare, civilizaţii, religii, cu 

luminile şi umbrele ce o definesc în 

mod natural, noi nu avem de ce 

abdica cu nici o literă de la porunca 

Voievodului cugetării şi poeziei 

noastre: 

“N-avem oşti, dară iubirea 

de moşie e un zid, 

Care nu se-nfiorează de-a ta faimă, 

Baiazid!” 

(Scrisoarea li). 


În rest, nu avem nimic de cerut, 
nimic de dat, nici ţară, nici limbă, nici 
fraţi... 

Şi dacă din sufletul, cugetarea 
şi lucrarea noastră paşnică, creatoare 
se iscă, din timp, şi scîntei care să 
lumineze şi deasupra capetelor altor 
popoare, cum spunea Lucian Blaga, 
aceste gesturi sînt mîndria noastră, 
motivată, căci ele reprezintă ofranda 
spiritualităţii româneşti pe altarul 
umanităţii. 

Şi mîndria noastră s-a exprimat, 
mereu, în dreaptă cumpânire şi cu 
alese mijloace, în buna tradiție a 
omului gospodar, prin frînturi de fraze 
şi expresii înjghebate abia din 3—4 
cuvinte: “Noi de la Râm ne tragem” 
(Grigore Ureche), “Asta-i pohta / 
Unitatea naţională a românilor / 
ce-am pohtit” (Mihai Viteazul), “Mult 
iaste a fi român” (Samuil Micu-Klein), 
“Românul e născut poet” (Vasile 
Alecsandri), “Coaruj, frate cu românul” 
(expresie populară) etc. 

Sper că, continuînd în acest chip 
dialogul meu cu cititorii revistei “Limba 
Română”, refiecțiile şi comentariile 
mele asupra cuvîntului românesc vor 
aduce noi lumini, căci ele îşi au izvorul 
mai ales în confruntarea paşnică cu alte 
limbi şi popoare, cu precădere cele 
aparținătoare ariei latinităţii. Numai din 
compararea lucidă cu alte limbi şi 
popoare putem să definim mai bine 
propria noastră identitate, fără 
exagerări, dar şi fără rețineri, şi să ne 
îndemnăm ia noi iniţiative de creație 
materială şi spirituală. 

Aceasta este unica sursă a unui 
naționalism luminat, umanist, de care 
Europa de astăzi şi de mfine are nevoie. 

Peregrinările mele prin Europa îmi 
dau, în acest fel, posibilitatea să acord 
o altă conotaţie parabolsi “fiului 
risipitor”, în consonanţă cu lecţia acelui 
călător neobosit şi atîta încercat, Ulise, 
care, după ce face înconjurul lumii, se 
întoarce acasă, încărcat de atitea 
impresii noi, mai învățat poate, oricum, 
mai însetat de bine, de adevăr, de 
frumos. 

Bine v-am găsit... şi pe curînd. 


5 octombrie 1996 

Prof. univ. dr. 
Nicolae MATCAŞ, 
Chişinău 


EXPULZAT DIN ISTORIE 
PENTRU ROMANISM 


La un eventual proces al 
totalitarismului sovietic printre cei 
care vor depune mărturii irefutabile 
despre metodele diabolice de stîrpire 
a conştiinţei naţionale a românilor 
basarabeni se va afla negreşit şi 
scriitorul, folcloristul, publicistul 
Gheorghe V. Madan (1872—1944), 
originar din Truşeni. Gh. Madan nu a 
avut tristul destin al conaționalilor săi 
care şi-au pierdut rămăşiţele 
pămînteşti prin gropile cu var ale 
NKVD-ului sau prin ghețurile veşnice 
ale Kolfmei şi Magadanului, căci în 
sinistrul an de ocupaţie a Basarabiei 
de către sovietici a reuşit să se retragă 
în Ţară, aidoma altor intelectuali 
basarabeni. A împărtăşit însă destinul 
tuturor basarabenilor care şi-au salvat 
viaţa refugiindu-se în Ţară: a fost 
radiat din istoria literaturii şi culturii 
de sorginte românească de pe palma 
de pămînt românesc rupt cu forţa din 
trupul mătcii. Şi aceasta în pofida 
faptului că în creaţia sa literară şi în 
publicistică, precum şi în textele 
folclorice culese prin locurile natale, 
Gheorghe V. Madan reda, după 
mărturiile colegilor săi mai tineri de 
breaslă B. Istru şi N. Costenco, 
coloritul local, inclusiv vorba “curat 
moldovenească”, că în ziarul 
“Moldovanul”, pe care î! editase între 
1907—1908, militase, ca şi bolşevicii, 
împotriva politicii naţionale de 
asuprire din partea ţarismului a 
popoarelor mici, apărînd dreptul la 
limbă, cultură, istorie, datini 
“strămoşeşti al moldovenilor. Pentru că 
bolşevicii; ca şi ţarismul, întrezăreau 
în orice luptător pentru menţinerea 
culturii, literaturii şi limbii naţionale, 
altminteri spus, în orice patriot 


A 


naţional (“naționalist în sensul pozitiv 
al cuvîntului), un atentator împotriva 
pretinsului internaţionalism, sub 
paravanul căruia era promovată cea 
mai odioasă politică de rusificare a 
etniilor conlocuitoare din marele gulag 
spiritual cu numele eufemistic 
Uniunea Sovietică. 

Se părea că după faimoasa 
restructurare şi transparenţă 
gorbaciovistă trecutul în anonimat 
Gh. Madan va reveni pe meleaguriie 
natale în toată plinătatea creaţiei şi 
convingerilor sale de bun român, că, în 
sfîrşii, şi cititorul din Republica Moldova 
va înţelege care au fost dedesubturile 
“ieşirilor naţionaliste” ale publicistului şi 
scriitorului în perioada de oprimare 
ţaristă, în ce constă “moldavenismul” 
lui şi dacă acest “moldovenism” se 
opune sau este o formă voalată a 
românismului propriu-zis, pe care nu 
puteai nici să-l recunoşti, necum să-l 
aperi şi să-l promovezi în condiţiile 
vitrege mai vechi sau mai noi. 

O primă încercare de readucere 
“acasă” a operei literare a lui 
Gheorghe V. Madan a întreprins-o 
regretatul cercetător al creaţiei 
acestuia Vasile Badiu, care în 1989 îi 
tipăreşte la Chişinău, Editura 
Literatura artistică, cu litere ruseşti 
încă, volumul în proză Văzute şi 
trăite. in posifaţa la acest volum, 
intitulată Scriitorul Gheorghe 
V. Madan, reputatul critic literar 
dezvăluia cîteva motive pentru care 
truşeneanul Madan fusese pus la 
index: “În contextul unional de azi (la 
ora aceea mai exista Uniunea 
Sovietică — N. M.), cînd sînt 
reabilitaţi şi editaţi autori cu ieşiri 
violente revoluţionare şi a liderilor lor 
(Arkadi Avercenko — în literatura rusă 
şi Vladimir Vinicenko — în cea 
ucraineană), noi nu putem renunia la 
istorisirile miezoase şi pitoreşii ale 
compatriotului nostru numai din 
motivul că el, Gheorghe V. Madan, 
nu şi-a aflat odihna de veci în 
Truşenii săi natali, ci undeva la 
Piteşti (ce incriminare monstruoasă! 
— N.M)) sau fiindcă în unele proze 
ale lui pot fi prezente citeva replici, 
care s-ar preta şi la: unele 
interpretări de rusofobie” (subl. n. 
—N.M5)(p..284—285).. 

că nu-i puteau ierta rusofobia, deşi ea 
era îndreptată contra oficialităților 
ruseşti, care interziceau întrebuinţarea 
limbii materne în biserici, şcoală, 
administraţie şi înăbuşeau orice 
manifestare de spirit românesc. insă 
mai cu seamă nu-i puteau şi nu-i pot 


nici astăzi ierta ruşii, rusofilii şi 


românofobii din Republica Moldova 
faptul că “moidoveanul” Gheorghe 
V. Madan se considera român, aşa 
cum îi considera dînsul pe toţi 
basarabenii, faptul că acest truşe-— 
nean, care scria, vorba lui N. Costen-— 
co, într-o limbă “curat moldove-— 
nească”, declara urbi et orbi că 
basarabenii, cu tot moldovenismul lor 
de exprimare, vorbesc totuşi 
româneşte delaolaltă. Altminteri 
vorbind, “moldoveanul” Madan nu 
recunoştea existenţa a două popoare 
şi limbi diferite, fiind convins că 
moldovenii, la fel ca şi locuitorii din 
celelalte provincii româneşti, sunt 
români şi vorbesc aceeaşi limbă 
română, indiferent de particularităţile 
specifice locale. 

„Vom ilustra aceste convingeri 
prin chiar spusele scriitorului. Nu 
însă înainte de a face cîteva 
precizări. 

Chiar din momentul raptului 
Basarabiei dela 1812 (“alipire”, cum 
îl numeau delicat istoricii de la palat) 
politica oficială ţaristă, iar de la 1917 
— cea sovietică, a exclus din uz 
etnonimul “români” şi glotonimul “limba 
română” cu aplicare la populaţia 
majoritară şi la limba acesteia din 
teritoriile ocupate, substituindu-le prin 
“moldoveni” şi, respectiv, “limba 
moldovenească”. Numai nişte “rebeli” 
străini ca Marx şi Engels sau unul 
autohton, cum era Lenin, atîta timp 
cît luptau contra temeiurilor capitaliste 
de exploatare şi pentru a ajunge ei 
înşişi la putere îşi mai permiteau să 
cocheteze cu lupta de eliberare 
naţională a popoarelor asuprite, 
inclusiv cu dreptul la propriul nume (în 
cazul nostru — români basarabeni) şi 
la propria limbă (în cazul nostru — 
limba.română). În sensul acesta este 
de-a dreptul odios a spicui cuvinte şi 
îmbinări de tipul “moldoveni”, “popor 
moldovenesc”, “limbă moldo-— 

venească” şi alte îmbinări similare în 
care se conţine atributul “mo!do-— 
venesc” — fie din acte oficiale, fie din 
scrisul unor intelectuali autohtoni, fie 
din uzul cotidian, inclusiv din cel al 
românilor basarabeni deznaţionalizaţi 
— şi a le prezenta drept argument cum 
că, ar fi existat în toată această 
perioadă sinistră de ostracizare a tot 
ceea ce era naţional o conştiinţă 
naţională a basarabenilor că ei nu ar 
fi români, ci moldoveni şi că ar vorbi 
nu româneşte, ci moidoveneşte. Ca 
să nu fim acuzaţi de deciaraţii 
neîntemeiate, să vedem ce spun 
martorii din acele vremuri şi din timpuri 
mai apropiate de noi. 

Un mare şi inteligent român, 
viitorul părinte Alexei Mateevici, era 
nevoit să întrebuinţeze în scrierile sale 
din timpul regimului țarist etnonimul 
“moldoveni” şi glotonimul “limba 
moldovenească”. Chiartipăriturile din 
Transilvania şi Ţara Românească la 
care se referea erau date — pentru a 
trece cenzura — drept mostre de limbă 
moldovenească. În scrisoarea sa din 
10 aprilie 1913, adresată lui |. Bianu, 
Mateevici îi explică acestui cărturar 
din Ţară care era soarta românilor 
basarabeni: “... cuvîntul “român” la 
noi nici nu se mai întrebuințează 
(subi. n. — N. M.); ruşii cred că 
“români” şi “moldoveni” sînt două viţe 
cu totul osebite”.! 

Un alt român integru, “naţiona-— 
listul moldovean” Gheorghe V. Madan, 
descrie în culori şi mai sumbre soarta 
basarabeanului “dezrobit” de sub jugul 
păgiîn de “creştinii” ruşi: “Românii din 
Basarabia sînt, fără îndoială, cea mai 
nenorocită vită a neamului nostru 
(subl. n. — N. M.); căci în cursul 
veacurilor dînşii au gemut sub jugul 
străin. Chiar astăzi ei duc jugul străin. 
Ce-i drept, jugul de azi nu mai e 
păgînesc, ci pravoslavnic — 
rusesc; dar totuşi şi acesta nu se 
deosebeşte întru nimic de cel 
turcesc sau tătăresc” ? 

Acelaşi autor: “... un român din 
Basarabia (subl. n. — N. M.) riscă 
pentru cea mai inofensivă propagandă 
românească să fie trimes — Unde? 
— Nu la temniţa din Vatz sau 
Seghedin, ci tocmai la marginele 
pămîntului, unde şi-a înţărcat dracul 

copiii: riscă să fie surghiunit şi 
îngropat de cnutul căzăcesc în 
gheţăriele Siberiei! Şi nu pe trei—patru 
ani, ci pe vecii vecilor!”*. Şi tot el 
continuă: “... Românii din Basarabia 
n-au voie să deschidă o singură 
şcoală primară românească, n-au 
voie să scoată, fie sub cenzura cea 
mai draconică, o gazetă româ-— 
nească, n-au voie să tipărească 
măcar o carte bisericească în limba 
lor; dar ce mai vorbă multă: românii 
din Basarabia mai nici mila lui 
Dumnezeu [nu au,] nu au dreptul să 
se roage în limba lor, sau să spuie 
că sînt români”.! 

“Şi asta cînd?” se întreabă 
scriitorul, pentru a răspundetot el: “Nu 
în evul mediu, cînd tot ar mai fi putut 
să-şi găsească mîngiiere şi alinare în 
faptul că şi celelalte popoare din jurul 
lor zăceau în robie şi barbarie, ci 
acum, cînd aproape toate popoarele 
europene s-au alcătuit în state 
naţionale independente, cu legi 
liberale şi democratice!”.* 

Dumitru Matcovschi: “Basarabia 
vine din adîncă istorie, mai vitrege 
timpuri însă decit anii de ocupaţie 
sovietică nu a cunoscut; pentru o 
vorbă româneşte spusă călăii limba 
din gură ne-o smulgeau * (subl. n. 
—N.M.). 

lată deci în ce rezidă 
omniprezenţa vocabulelor “moldo-— 
veni”, “popor moldovenesc”, “limbă 
moldovenească” în uzul cotidian al 
basarabenilor (inclusiv al oamenilor de 
cultură) pe parcursul a circa 180 de 
ani de ocupaţie rusească. Culmea 
indignării e că tot acei care 
contribuiseră pe toate căile la trecerea 
în uitare a numelor marilor noştri 
români astăzi încearcă să-i scoată din 
anonimat pentru a-i folosi în scopurile 
lor diavoleşti.! Astfel, un pescuitor de 
perle “moldoveneşti” în apele biîhlite 
ale Bîcului nostru nauseatic, care, de 
“curajos” ce e în lucrătura lui 
scîrnavă, se ascunde în dosul 
pseudonimului P. P: Moldovan, repro- 
duce aproape exhaustiv citate din 
opera lui Gheorghe V. Madan, în care 
acesta, în condiţiile sufocante ale 
colonialismului rusesc despre care 
am vorbit mai sus sau în situaţia în 
care se vorbea despre nişte realităţi 


din unitatea statală moldovenească, 
şi nu din cea muntenească, era obligat 
să folosească determinative de tipul 
“moldovenesc”, “moldovenească”, 
“moldovean” (a se vedea: P. P. 
Moldovan, Moldovenii în istorie, 
Chişinău, Poligraf Service, 1993, 
p. 69, 70, 71, 113 ş.a.). Madan nu 
putea cere de la autorităţile ţariste 
limbă românească, ştiind prea bine că 
putea înfunda nu Vaizul sau 
Seghedinu! (ca să întrebuinţăm chiar 
o spusă de-a dumisale), ci gheţăriile 
Siberiei. Şi atunci el revendică, în 
articolul “Dreptul firesc şi sfînt al 
moldovenilor”, publicat în nr. 16 din 
1907 al ziarului “Moldovanu”, pe care 
îl edita, ceea ce îi convine de minune 
“moldovenistului” nostru primitiv de 
astăzi: limbă moldovenească pentru 
neamul moldovenesc al Basarabiei. 
lată citatul reprodus cu o deosebită 
plăcere de P. P. Moldovan la p. 113 a 
opuleţului său: “Avem dreptul să 
cerem ca în şcolile de la ţară să se 
înveţe pe lîngă limba rusească şi cea 
moldovenească: acesta este dreptul 
cel mai sfînt şi mai firesc al oricărui 
popor, fiindcă limba strămoşească 
este pentru un neam ceea ce este 
pentru un om tatăl şi maică-sa. Şi cînd 
părinţii noştri au fost din neamul 
moldovenesc şi au vorbit limba 
moldovenească, cînd maicile noastre 
ne-au învăţat să ne închinăm şi să 
ne rugăm lui Dumnezeu în limba 
moldovenească, noi n-avem dreptul, 
nu ne lasă inima să ne lepădăm de 
ea, căci lepădîndu-ne de limba 
părintească, de neamul nostru ne 
lepădăm... Pe noi ne umpie mîhnirea, 
ni se sfişie inima cînd ne gîndim ce a 
fost neamul nostru odinioară, cînd 
putem să ne luminăm, să ne adăpăm 
la izvorui veşnic al învăţăturii în limba 
noastră şi ce am ajuns astăzi”. Aşa 
scria Gheorghe V. Madan în 
Basarabia anului 1907. Impre- 
sionează curajul lui de militant pentru 
păstrarea fiinţei naţionale, chiar dacă, 
în numele supravieţuirii fizice, s-a 
conformat metalimbajului oficial. Cum 
au procedat, de altfel, şi savanții 
filologi basarabeni de la 1944 pînă la 
1989... 

Chiar dacă P. P. Moldovan nu 
are pretenţia de savant, ci doar de 

simplu reproducător şi comentator al 
faptelor, era de datoria lui să informeze 
cititorul ce s-a întîmplat cu Gheorghe 
V. Madan, mai precis, cu convingerile 
acestuia (dacă ele erau cu adevărat 
convingeri), dacă au evoluat ele sau 
nu, iar dacă da, cum anume etc., etc. 
Nimic din această analiză la P. P. 
Moldovan, ci numai una şi una: 
Madan e adeptul şi promotorul 
noţiunilor “popor moldovenesc”, “limbă 
moldovenească” şi punctum! Ba bine 
că nu. De îndată ce a apărut 
posibilitatea să se exprime liber, 
Madan a renunţat la limbajul esopic 
şi a spus-o franc: suntem români şi 
vorbim româneşte. Am reprodus ceva 
mai înainte cîteva citate şi în această 
ordine de idei. Să-l ascultăm în 
continuare. 

Cînd încearcă să explice titlul 
cărţii sale de poezii populare din 
Basarabia, Madan spune că vafi la- 
conic, dar explică cine locuiesc pe 
acest colţ de pămînt: “Eu nu mă voi 
întinde asupra tuturor cauzelor din 
trecut şi prezent, care au silit pe 
românii din Basarabia (subl. n. — 
N. M.) să-şi aleagă şi să-şi 
făurească numai cîntece jalnice; 
asta o vor face-o alţii mai com- 
petenţi”*. Sugestivă în chestiunea 
pe care o dezbatem e şi dedicaţia 
culegerii sus-numite: “inchin 
această colecţiune de cîntece 
eminentului folclorist, român din 
Basarabia (subl. n. — N. M.), Dlui 
Bogdan P. Hasdeu”.? În prefața la 
această colecţie de poezii populare, 
scrisă de ardeleanul George 
Coşbuc, se menţionează că 
“Românii din regat şi cei din 
Basarabia (subl. n. — N. M.) îşi 
răspîndesc poezia lor prin lăutari” "°. 
Poetul năsăudean e încîntat de 


posibilitatea de a lua cunoştinţă de . 


poezia românilor din Basarabia: “Din 
toată inima mă bucur de colecţiunea 
d-tale. O, şi aş fi vrut-o mai mare, 
cu mult mai mare, ca să cunoaştem 
nu ceva, ci mult din poesia 
Românului basarabean”! (subl. n. 
— N. M.). Tot.el certifică unitatea 
de limbă şi de simţire a tuturor 
românilor, indiferent de teritoriile pe 
care locuiesc: “Multe dintre poesiile 
basarabene sînt tocmai pe tocmai 


aşa cum le ştiam eu de mic copil 
de-acasă, în nordul Ardealului şi 
cum le-am citit şi în Banat şi în 
Crişana etc. Explicaţia acestui fapt 
e un lucru aşa de mîngiietor şi 
însufleţitor în ce priveşte cestiunea 
unităţii de limbă şi de sentimente 
la toţi românii”? (subl. n. — 
N.M.). 

In schiţa “Leliţa Paraschiţa” din 
culegerea de proze din colecţia 
“Cartea satului”** autorul relatează 
faptul că “vreo jumătate de veac în 
urmă, românii din Basarabia (subl. 
n. — N. M.) îi porecleau pe cei de 
peste Prut ochincari (subl. aut. — 
N. M.), iar aceştia îi porecleau pe 
cei din Basarabia “pahonţi” (subl. 
aut. — N. M.). Despre aceiaşi 
români basarabeni (şi nu moldoveni) 
vorbeşte autorul şi în schiţa “Din 
amintirile unui basarabean despre 
Bogdan Petriceicu Hasdeu”: “După 
aceasta a urmat un schimb de vederi 
între toţi cei de faţă; şi la urmă 
Hasdeu a declarat înfiinţată 
societatea pentru ajutorul 
românilor basarabeni (subl. n. — 
N. M.) refugiaţi în România şi pentru 
răspîndirea culturii româneşti în 
Basarabia”; “Să-şi iubească 
neamul, să-şi păstreze graiul şi 
toate comorile sufleteşti naţionale şi 
să năzuiască la unirea Basarabiei 
cu România — acestea trebuiau să 
alcătuiască după dînsul idealul 
românilor basarabeni”* (subl. n. 
— N. M.). Sintagma o vom întîlni şi 
în alte povestiri — atît în cele din 
culegerea editată în 1935, cît şi în 
cele din 1938: “Şi ce interes aveam, 
să-mi pun capul pentru pravo- 
slavnica Rusie?!... Să întăresc şi 
mai mult puterea tiraniei, care ne 
ținea subjugaţi pe noi, românii 
basarabeni!...'*; “Noi, cei cîţiva 
ofiţeri români basarabeni (subl. n. 
— N. M.), care am avut onoarea să 
fim invitaţi la acest banchet, am 
rămas nespus de mulţumiţi şi 
încîntaţi” ; “li răspund (generalului 
rus, şef al serviciului juridic al 
armatei — N. M.): 

— Domnule general, eu însumi 
sunt român basarabean (subl. n. — 
N. M.), cunosc bine România şi ştiu 
că românii au intrat în război nu 

pentru că aceasta le-ar fi menirea 
şi îndeletnicirea, dar pentru că vor 
să dezrobească de sub jugul austro- 
ungar pe fraţii lor din Bucovina şi 
Transilvania” ', “Corpurile de armată 
ruse 7 şi 8, în care erau mulţi 
români basarabeni (subl. n. — 
N. M.), s-au luptat mai bine decit 
se aştepta”; “in satele românilor 
basarabeni (subl. n. — N. M.), care 
pe atunci se aflau încă sub 
stăpînirea Rusiei, era mare jale”2; 
“Atunci boierimea, dorind să 
dovedească împăratului că 
Basarabia îi ţară moldovenească 
(aici “moldovenească” se opune 
lexemei “rusească” — N. M.) şi 
să-i arate şi o parte din obiceiurile 
poporului românesc al Basarabiei 
(luaţi aminte: poporului românesc, 
nu moldovenesc! — N. M.), a făcut 
la Bender o nuntă răzeşească”?!. 
Gh. Madan scrie că la această nuntă 
au cîntat lancu cu tacîmul său de 
lăutari din Chişinău şi Murgu cu 
tacîmul său de lăutari de peste 
Nistru, din Dubăsari (ceea ce va să 
însemne că şi peste Nistru locuiau 
români cu aceleaşi cîntece şi datini 
— N. M.); “în vremurile mai noui, 
cînd peste Basarabia ajunsese 
stăpîn împăratul rusesc, ne veneau 
nouă, românilor basarabeni (subl. 
n. — N. M.), prea frumoase cîntece 
de la Huşi prin lăutarii ce treceau din 
cînd în cînd Prutul la noi”; “Şi cînd 
am văzut în medeanul de vite şi pe 
străzi (e vorba de oraşul Huşi — 
N. M.) chipuri de români basara- 
beni (subl. n. — N. M.), mi s-a 
umplut sufletul de mîndrie... Slavă 
Domnului că putem trece Prutul 
încolo şi încoace fără paşaporti... 
Suntem iar acasă!'*%; “Că bieţii 
tărani români din Basarabia 
(subi. n. — N. M.), cînd au fost 
martori la venirea oştirilor româneşti 
în Basarabia, numai atunci şi-au dat 
seama că prin aceasta ei scapă de 
robia la străin şi de aci încolo îi 
aşteaptă zile mai frumoase. Trăind 
peste o sută de ani la streini, fără 
cunoştinţă de sine, fără o viaţă 
naţională (subl. n— N. M.), dînşii 
erau ca un copil răpit de mic de la 
părinţi şi pe care răpitorii l-au crescut 
spunîndu-i că ei îi sunt părinţii. 


Şi cînd acest copil înstreinat 
aude de părinţii iui cei adevăraţi, 
cînd aceştia vin şi-l iau acasă, se 
umple deodată de bucurie. Aşa şi 
cu românii basarabeni”* (subl. n. 
—N.M.). 

lată deci ce se întîmplase cu 
conştiinţa de sine a românilor 
basarabeni, a moldovenilor, cum îi 
place să sublinieze lui P, P. Moldovan 
şi cum le place celora care se ascund 
sub numele lui. Madan nu s-a îndoit 
niciodată şi nici pentru o clipă că el şi 
conaţionalii săi din Basarabia înrobită 
de ţarism erau români. Imprejurările 
l-au forţat să le zică pentru o vreme 
moldoveni. 

Cînd a sosit momentul oportun, 
el le-a spus adevărul. Ba încă s-a 
încadrat plenar în munca de trezire a 
conştiinţei naţionale româneşti: “Eram 
prieteni cu amîndoi (cu istoricul lorga 
şi cu doctorul Istrati — N. M.) de pe 
vremea cînd mă ajutau la trezirea 
conştiinţei naţionale a românilor 
basarabeni”. Căci politica de 
rusificare pe toate căile îşi atinsese 
efectul, mai cu seamă în admi- 
nistraţie, armată, în rîndurile boierimii, 
ofiţerimii, nobilimii. Madan aminteşte 
de această pagină tristă din istoria 
mutilării conştiinţei naţionale a 
românilor basarabeni: “Ofițerii 
basarabeni, translatori (din română în 
rusă şi invers, — nu din “moldo-— 
venească”! — N. M.) la diferite 
servicii ale Cartierului, începuse a iubi 
România (cînd au aflat de revoluţia 
de la Petrograd, care deschidea calea 
spre dezrobirea guberniei ruseşti 
Basarabia şi revenirea ei la Patria- 
mamă — N. M.). Căutau societatea 
românească şi, văzînd cu ochii, 
mugurea în sufletul lor dragostea 
de neam, lucru de mare 
însemnătate, căci la venirea lor 
mulţi erau sufleteşte streini de 
neam, deoarece fusese educati în 
spiritul şi orientarea rusească de 
prin şcolile imperiului rusesc” 
(subl. n. —N.M)). 

Numai moldovenii de la ţară 
ştiau că sunt fraţi cu românii din regat. 
De aceea ei s-au bucurat sincer de 
venirea ostaşilor români eliberatori la 
1918, cărora. le ziceau în glumă 
“ciocîrlani” (fiindcă, explică scriitorul, 

chipiul lor cel vechi avea forma unei 


creste de ciocîrian): “Bine că a dat 
Dumnezeu de au venit ciocîrianii... 
Că de nu veneau o păţeam şi noi ca 
cei de peste Nistru. Că tot mai 
bine-i cu ai tăi decit cu streinii!... 
(subl. n. — N. M.). Mai uşor te 
înţelegi... Şi îs mai cu milă... Mai cu 
priinţă”?. 

Considerîndu-se pe sine însuşi 
român (şi, probabii, bun român) prin 
naştere (“Căci, deşi român prin 
naştere, dar eu eram atunci cetăţean 
rus şi gospodăria mea mă lega de 
Rusia. Deci nu aveam de ce a-i părtini 
pe români şi a-i lăuda degeaba”?), 
scriitorul Madan este încîntat de 
sufietul de român al mucenicului 
Simeon Murafa, cel ucis mişeleşte de 
soldaţii bolşevici (pe care P. P. 
Moldovan încerca să ni-l prezinte 
denaturat, cu ajutorul unui citat rupt 
din context din creaţia lui Sadoveanu, 
drept o expresie a conştiinţei de sine 
de moldovean ireductibil ce s-ar 
opune net românului?): “Era un 
naţionalist înfocat. Nu încurca 
naționalismul cu ideile politice. Român 
să fii şi să ţii cu românii!... 
(subi. n. — N. M.). Încolo nu-i păsa 
din ce ceată politică faci parte”.* 
Regretul morții acestui mare român nu 
are margini: “l-a fost scrisă moarte 
năprasnică de mucenic, sărmanuli... 
Dumnezeu să-l ierte şi să-l 
odihnească!... — că bun om şi bun 
român a fost pe acele vremuri cînd 
alţii nu făceau nimica pentru neam”.* 

In privinţa rătăciţilor de neam 
n-ar fi lipsit de interes episodul 
amuzani în care scriitorul redă prin 
contrast caracterele celor două 
personaje ale sale: marele român 
Bogdan Petriceicu Hasdeu şi 
prietenul acestuia, boierul moldovean, 
într-o vreme fiu rătăcitor, Ivan Cristi: 
“In timpul războiului de la 1877—'78 
trecu prin Bucureşti spre front un amic 
al lui din Basarabia, boierul moldovean 
Ivan Vasilievici Cristi, proprietar de 
moşii şi demnitar us. Întîlnindu-se 
unul cu altul, Hasdeu îi vorbi 
româneşte» Cristi, însă, mîndru de a 
fi cetăţeanui şi demnitarul marelui 
imperiu rus, îi răspunde în ruseşte. 
Hasdeu în româneşte — Cristi în 
ruseşte... Şi tot aşa, pîn’ şi-au luat 


rămas bun'.*? Eroismul ostaşiior 


români pe cîmpul de luptă l-a ajutat 
pe acest fiu rătăcitor al neamului să- 
şi amintească de sînul din care a supt 
seva graiului şi din care şi-a alimentat 
conştiinţa de român: “La reîntoarcerea 
de pe front, cînd armata română 
dăduse strălucite dovezi de vitejie în 
luptele de la Plevna, Cristi veni din 
nou să-şi revadă amicul din copilărie. 
De data aceasta se adresă către 
Hasdeu în româneşte : — Bine te-am 
găsit, frate Hasdeul... Trăiască 
România şi armata ei vitează!..."% 
Hasdeu, care vruse să-i dea o lecţie 
de neuitat, unde n-o ia ruseşte ca pe 
timpuri amicul său belicos: “Zarasti!... 
Haraşo!... Cac?... Şto vî havarite?!... 
Pajaluisita!... etc.”. 

Cristi în româneşte, Hasdeu în 
ruseşte. Şi tot aşa, pîn’ ce la un mo- 
ment dat Cristi izbucni: 

— Da dă-o dracului de rusească, 
frate, şi hai să vorbim în frumoasa 
noastră limbă românească!" 
(subl. n. — N. M.). O scenă cu 
adevărat biblică despre întoarcerea 
fiului rătăcitor. Oare cîţi dintre aceştia 
mai rătăcesc încă şi astăzi prin 
hăţişurile limbii “fratelui mai mare” din 
partea stîngă a celor două rîuri ale 
despărțirii noastre?! 

Aşadar, Madan avea mereu 
trează conştiinţa originii şi a limbii. 
Cînd fu înrolat în armata rusească 
dislocată pe teritoriul României, el 
deveni translator de limbă română, 
nu “moldovenească”: “Ce-am făcut, 
ce-am dres, m-am văzut numit 
translator de limba română al 
Cartierului Armatei a 4-a ruse, care 
abia sosise atunci pe frontu! român 
din dreptul Tecuciului şi a. 
Mărăşeştilor'*; “Stăm noi în 
Frunzeasca un ceas, stăm două; la 
urmă ofiţerimea îşi pierde rădbarea 
şi mă trimite pe mine, care ştiam 
româneşte (subl. n. — N. M.), să 
văd de ce e atita zăbavă cu plecarea 
trenului”. La 12 mai 1917 scriitorul 
şi alţi ostaşi basarabeni întemeiază 
la dînsul acasă un comitet naţional 
al soldaţilor şi ofiţerilor din armata 
rusă, procesul verbal întocmindu-l 
“în româneşte, însă cu litere 
ruseşti (din care cauză un P. P. 
Moldovan sau Vasile Stati ar spune 

că a fost alcătuit în aşa-zisa limbă 
moldovenească). 

După cum ne putem convinge, 
cei care în vremuri de tristă amintire 
l-au pus pe scriitorul Gheorghe 
V. Madan la index încearcă acum să 
apuce prăjina şi să declare că sunt 
primii care l-au reabilitat. incearcă, 
fiindcă au nevoie de el. De limbajul 
lui esopic pe care l-a întrebuințat cînd 
nu se putea altfel şi pe care 
românofobii de astăzi vor să ni-l 
prezinte drept convingere a autorului. 
Zadarnice eforturi, domnilor nostalgici 
după nişte timpuri care demuit au 
apus. 

Gheorghe V. Madan n-a fost, 
aşa cum l-au calificat rusofonii şi 
rusofilii fără de ţară şi neam. un 
naţionalist inveterat moldovean, ci un 
mare patriot român. A specula cu 
numele lui în scopul reabilitării unei 
teorii compromise este o blasfemie. 

Marele mincinos P. P. Moldo-— 
van, care încercase să se aburce 
pe soclul istoriei naţionale, coboară 
cu tololoi în anonimat. Modestul pa- 
triot român Gheorghe V. Madan, care 
fusese expulzat cu forţa din 
conştiinţa poporului, revine bine- 
meritat în istorie. 


NOTE 


t Vezi: |. Nuță, Al. Mateevici şi 
limba română // "Limba Română”, nr. 1, 
Chişinău, 1991, p. 30. 

2 George Madan, Suspine (Poezii 
populare din Basarabia), Bucureşti, Editu- 
ra Librăriei Storek Muller (f.a.), p. 19. 

? Tot acolo, p. 20. 

* Tot acolo. 

$ Tot acolo, p. 20—21. 

8 Dumitru Matcovschi, Elogiu sau 
biestem? // "Limba Română”, nr. 1, 
Chişinău, 1996, p. 46 

numai anonimi şi pseudonimi gen 
Moldovan, Munteanu, Băjenaru, 
Dziubinschi, Stati şi C°, ci şi publicații 
antiromâneşti cum ar fi “Glasul 
Moldovei” (săptămîna! al aşa-zisei 
Mişcări Patriotice “Pro Moldova”), 
'Dreptate” (gazetă a Partidului Socialist 
— alias — interfrontist — din Moldova), 
“Pămînt şi oameni" (organ al Partidului 
Democrat Agrar din Moldova). "Moldova 


suverană", "Nezavisimaia Moldova” 
(organe ale Guvernului Republicii 
Moldova) ş.a. 

? Tot acolo, p. 3. 

“ Tot acolo, p. 18. 

gală “Principele Carol”, Bucureşti 

'5 Tot acolo, p.73 

18 Tot acolo, p. 81. 

Y Tot acolo, p. 98. 

'3 Tot acolo, p. 119. 

2 Gheorghe V. Madan, De la noi 
din Basarabia, Fundaţia Culturală Re- 
gală “Principele Carol”, Bucureşti 
(1938), p. 3. 

2 Tot acolo, p. 90. 

4 Tot acolo, p. 195. 

32 P, P. Moldovan, Moldovenii în 
istorie. Chişinău, Poligraf Service, 
1993, p. 68. 

din Basarabia, p. 123. 

3! Tot acolo, p. 125. 

? Gheorghe V. Madan, Răsunete 
din Basarabia, p. 79. 

3 Tot acolo, p. 7 

* Tot acolo, p.8 

= Tot acolo, p. 9 


NNO 


22 


limba Momndnă 


George BELDESCU 
Bucureşti 


DESPRE EXIGENŢĂ 
ŞI TOLERANȚĂ 
ÎN PUNCTUAȚIE 


Rigoarea punctuaţiei nu atinge 
“absolutismul” prescriptiilor ortogra- 
fice, care admit în mod exceptional 
derogările (de tipul variantelor) — şi 
atunci numai nominalizîndu-le. “Se 
poate şi aşa” este o realitate efectivă 
în punctuatie, fără conotaţia rabatului 
la calitate; criteriul subiectiv are în 
cadrul ei răspîndire şi importanţă; 
există în folosirea punctuaţiei şi 
constrîngere, şi libertate de inter-— 
pretare, de opţiune. 

Spiritul acesta mai tolerant, cu 
virtuțile lui generoase, rămîne însă 
străin vorbitorului obişnuit trecut prin 
şcoală, pentru că manualele înseşi 
după care a fost el pregătit nu-i dau 
atenţie. Cîteva observaţii sumare 
desprinse din adîncirea stării de fapt 
menţionate cred că ar prezenta interes 
pentru cititorii revistei, chiar dacă mă 
voi referi numai la cărţile de şcoală 
din dreapta Prutului. 

Punctuaţia e concepută în 
manuale, cu puţine excepţii, ca o 
anexă practică a sintaxei. Sînt im- 
plicate în obiectivele ei trei tipuri de 
situaţii: cu punctuație impusă, cu 
punctuație interzisă şi cu statut 
indecis, în sens pozitiv sau negativ 
(pentru care se folosesc indicaţii de 
felul “în general”, “de obicei”...). 
Toate trei sînt statornicite prin reguli, 
deşi caracterul de constrîngere 
fermă al acestora convine numai 
primelor două situaţii şi cu toate că, 
în alt sens, indeciziile lasă loc 
oricînd soluţiilor întîmplătoare. im- 
portant din cele arătate este că 
manualele îşi întemeiază regle- 
mentările asupra folosirii punctuaţiei 
pe opoziţia impus/interzis , căreia 


în unele împrejurări ezită să-i dea 
curs şi care apare determinată 
obiectiv, aproape numai de criterii 
sintactice. Regulile spun, de 
exemplu, că se izolează prin virgulă 
propoziţiile aitributive explicative 
(aflate în raporturi sintactice mai 
puţin strînse cu regentele lor) sau 
că nu se pune virgulă între subiect 
şi predicat dacă nu există deter- 
minări explicative intercalate (unităţi 
în raporturi sintactice foarte strînse); 
dar se mai spune că propoziţia 
circumstanţială de scop aşezată 
înaintea regentei se desparte de 
obicei de regenta ei prin virgulă şi 
că un complement circumstantial 
aşezat după verbul determinat în 
generai nu se desparte prin virgulă. 

Lăsînd la o parte cazurile din 
urmă, restrînse totuşi, remarcăm că 
manualele nu raportează opoziţia 
impus/interzis în mod distinct 
(separat) la fiecare dintre cei doi 
factori corelativi cu care operează 
(sau trebuie să opereze) regulile în 
cauză: o situaţie de punctuație 
pozitivă sau negativă şi un semn 
cerut sau interzis de ea. Or, opoziţia 
menţionată privitoare la situaţii nu 
corespunde totdeauna celei privitoare 
la semne. 

Există astfel posibilitatea de a 
fixa, după criterii sintactice, 
situaţiile cu punctuaţia obligatorie 
— impusă sau interzisă; dar, dacă 
o situaţie impusă cere totdeauna un 
semn, felul semnului nu mai poate 
fi desemnat oricînd tot atît de 
categoric. Este clară şi consecventă 
relaţia univocă dintre situaţie şi 
semn în puctuaţia finală. De 
exemplu, tipurile de enunţ după 
scopul comunicării şi afectivitate 
sînt situaţii cu punctuație finală, 
sintactic obligatorie, care cer tot 
obligatoriu un anumit semn, 
nesubstituibil: o propoziţie indepen- 
dentă sau o frază apar delimitate la 
sfîrşit de punct cînd sînt enunţiative, 
de semnul întrebării cînd sînt 
interogative directe şi de semnul 
exclamării cînd sînt exclamative. În 
punctuaţia interioară însă relaţia 
dintre situaţie şi semn devine 

oscilantă: în situații sintactic 
obligatorii, virgula, linia de pauză, 
punctul şi virgula sau parantezele, 
semne interioare înrudite funcţional, 
sînt cînd desemnate univoc, şi deci 
nesubstituibile, folosite ca unic 
semn compatibil cu cazul dat, cînd 
substituibile, întrebuințate ca 
rezultat al unei opţiuni. oricare 
dintre ele avînd capacitatea de a 
marca în scris delimitarea interioară 
respectivă. 

În propoziţia regentă din fraza 
de mai jos, complementele indirecte 
coordonate juxtapuse (situaţii de 
punctuație obligatorie) sînt delimitate 
în mod univoc de virgulă; alte semne 
de punctuație interioară ar fi 
incompatibile, obiectiv, cu structura 
sintactică a cazului concret dat şi, 
ca atare, n-ar putea substitui virgula: 

Copilul se deprinde a distinge [.] 
a judeca [,] a-şi da seama de ceea 
ce gîndeşte. M. Eminescu, Opere, 
XVI. 

În fraza următoare, propoziţia 
apozitivă este delimitată de regenta 
ei de asemeni prin virgulă. De data 
aceasta, deşi avem a face tot cuo 
situaţie de punctuație obligatorie, 
structura enunţului îngăduie obiectiv 
opţiunea, deci opoziţia impus/ 
interzis se menţine numai pentru 
situaţie, nu şi pentru semn: acesta 
devine substituibil — poate fi 
înlocuit de linia de pauză, de 
paranteze ori de punct şi virgulă, fără 
ca astfel valorile lor specifice să 
afecteze semnificativ sensul, 
intenţiile comunicării: 

Măria-sa, întinzînd iar cupa, 
primi vin din fedeleş şi bătu pe umăr 
pe Simion [,](sau [—], [()], G) ceea 
ce fu de mirare pentru boieri. 
M. Sadoveanu, Fraţii Jderi. 

Dar nu se întîmplă totdeauna 
aşa. Caracteristicile şi valorile 
specifice ale semnelor interioare 
înrudite funcţiona! limitează adeseori 
posibilităţile substituirii pînă a face ca, 
într=:o situaţie obligatorie care 
îngăduie obiectiv o serie de semne 
interioare, unul dintre ele să devină 
de neînlocuit din punct de vedere 
subiectiv. Să observăm exemplele 


următoare, identice prin structura lor 
gramaticală şi prin situaţiile de 
punctuatie obligatorie, în care variaţia 
de semn (posibilă) în delimitarea 
propoziției adversative devine însă 
semnificativă pentru sensul 
comunicării: 

Am întrebat peste tot, am scris 
peste tot, am aşteptat vreo veste de 
la ei sau despre ei ani de zile [,] dar 
n-am aflat nimic. 

Am întrebat peste tot, am scris 
peste tot, am aşteptat vreo veste de 
la ei sau despre ei ani de zile [.] dar 
n-am aflat nimic. 

In primul exemplu, prin 
opţiunea pentru virgulă eşecul 
încercărilor ratate este enunțat 
neutru, fără atitudine, ca simplă 
consemnare a contrastului dintre 
efort (perseverenţă) şi rezultat. In 
al doilea, prin opţiunea pentru 
punct şi virgulă, el capătă sporul 
unei reacţii afective: fragmen- 
tîndu-şi atenuat comunicarea prin 
pauza mărită pe care o marchează 
prin punct şi virgulă după ultima 
propoziţie coordonată copulativă 
(deci înaintea adversativei), 
vorbitorul îi implică sugerarea 
clipei de bilanţ interior la sfîrşitul 
îndelungilor sale strădanii irosite 
şi aşteptări zadarnice: amără-— 
ciunea, dezolarea, revolta... 

Să examinăm şi propoziţiile de 
mai jos, ambele avînd în poziţie fi- 
nală cîte o apoziţie delimitată 
obligatoriu: 

Oamenii lui Caragiale se găsesc 
totdeauna în acţiune, în acţiune orală 
[](sau: [~], C]. [()) adică în dialog. 
Tudor Vianu, Arta prozatorilor 
români. 

În tragedia luptei fără speranță, 
acolo s-a petrecut schimbarea la faţă 
a marelui martir [—] ţăranul român. 
Vasile Pârvan, Memoriale. 

In primul caz apoziţia este 
delimitată opţional de virgulă, dar 
putea fi izolată şi de linia de pauză, 
de punct şi virgulă sau de paranteze, 
înlocuirile eventuale neinfluenţind 
sensul ei neutru, de simplă 
precizare analogică (acţiune orală = 
dialog). In al doilea, apoziţia apare 

delimitată în mod necesar de linia 
de pauză: semnificația gravă 
atribuită de autor celui indicat de 
apoziţie, ţăranul român, nu îngăduia 
reducţia stimei faţă de el prin 
punerea lui în paranteze (echi-— 
valentă cu o situare în plan secund), 
nici distanţarea lui inoportună, prin 
pauză mărită marcată de punct şi 
virgulă, de tipul tragic de fiinţă 
umană cu care este identificat; 
virgula însăşi ar fi diminuat 
reliefarea apoziţiei şi semnificaţia 
mesajului. Opţiunea pentru linia de 
pauză a fost deci determinată de 
capacitatea ei de a sluji în situaţia 
dată, cu maximă adecvare, 
atitudinea subiectivă a autorului. 

Caracteristicile şi valorile 
semnelor de punctuație, de felul şi 
cu virtuțile celor exemplificate, nu 
pot fi cuprinse în reglementările 
bazate pe opoziţia impus/interzis, 
păgubind pe cel ce recurge la 
punctuație numai în limitele acesteia 
de existenţa posibilităţii de a opta 
pentru un semn interior sau altul, cu 
condiţionările şi cu avantajele unei 
astfel de toleranţe. 

Am luat în consideraţie pînă aici 
situaţii obligatorii, în care punctuaţia, 
impusă sau interzisă, era hotărîtă de 
criterii obiective, sintactice (necore-— 
late totdeauna în manuale, în mod 
explicit, cu criteriile prozodice, cu 
pauzele şi cu intonaţia), dar în care 
semnul a putut fi desemnat atît 
univoc, cît şi opţional. În uzul scrierii 
apar însă şi situaţii cu punctuație 
facultativă, cu delimitări nesupuse 
normelor, ci determinate subiectiv, de 
felul în care vorbitorul interpretează 
raporturile din text, semnificaţia şi 
importanţa unităţilor acestuia pentru 
realizarea intenţiilor comunicării sale. 
Să recurgem şi aici la două ilustrări 
simple: 

Pe caii buni [ ] îi mănîncă 
hamul. Proverb. 

— Hai noroc, jupîn Leiba! 

— Norocul meu [,] l-a mîncat 
domnul acela Hagi-lordan, care a mai 
mîncat poate şi norocul altora! Cezar 
Petrescu, Comoara regelui Dro- 
michet. 


În. amîndouă enunţurile pe 
primul loc (deci aşezate înaintea 
verbelor determinate) se află cîte un 
complement direct (cu atribut adjec- 
tival), cărora punctuaţia nici nu le 
impune, nici nu le interzice 
delimitarea; ceea ce înseamnă că 
ni se îngăduie să le scriem fără sau 
cu despărțire prin semn, 
corespunzător îngăduinţei de a nu 
le delimita sau, respectiv, de a le 
delimita în rostire prin pauze 
precedate de intonaţie ascendentă. 
Intrebarea este dacă alternativei fa- 
cultative fără delimitare/semn — cu 
delimitare/semn îi corespunde sau 
nu o variaţie a sensului comunicării. 
Comparînd cele două exemple, nu 
e greu să constatăm că, subtextual, 
cazul cu virgulă comunică ceva mai 
mult decît cel fără semn — şi 
anume, o reliefare prin referinţă 
limitativă a complementului direct, 
deci o nuanţă de relaţie: “[in privinţa] 
norocul[ui] meu, l-a mîncat domnul 
acela...”, nuanţă, repet, absentă 
primului exemplu. lar această 
libertate de interpretare, această 
toleranţă în delimitare se justifică 
numai dacă vorbitorul intenţionează 
să comunice (şi e conştient că 
transmite astfel) ceva în plus sau 
în minus recurgînd sau nerecurgînd 
la delimitare/semn. 

De vreme ce nu pot fi supuse 
reglementărilor prin reguli, situaţiile 
cu punctuatie (delimitare) facultativă, 
rămînînd şi ele în afara opoziţiei 
impus/interzis, păgubesc pe bene-— 
ficiarii manualelor de posibilităţile, 
avantajele şi condiţionările opțiunii 
pentru delimitare sau nedelimitare. 

Să admitem, în concluzie, că 
la nivelul modest al vorbitorului 
obişnuit informaţia din manuale 
poate evita riscul erorii în cazurile 
în care punctuaţia trebuie sau nu 
trebuie să fie folosită, ceea ce nu 
este puţin. Dar reversul acestei 
eventuale corectitudini limitate 
(monotonia punctuaţiei unui text 
personal, neputinţa nuanţării 
informaţiei lui prin punctuație, 
imposibilitatea de a face faţă 
cerinţelor grafice ale unor situaţii de 

comunicare numai pe baza 
cunoștințelor din manuale) nu poate 
fi depăşit. Ştim, de pildă, că în 
scrisul unui elev chiar bun care 
ignoră existența posibilității de a 
opta pentru o delimitare sau pentru 
un semn nesupuse normelor, cu 
condiționările şi avantajele unei 
astfel de îngăduințe, virgula este 
aproape singurul semn de 
punctuație interioară, pus şi el 
numai unde “trebuie”. 

Şi atunci, la un nivel mai 
pretenţios, unde se urmăreşte nu 
doar evitarea erorii — pentru texte 
în care punctuaţia e implicată în 
exprimarea varietăţii şi complexităţii 
gîndurilor, ideilor, atitudinilor, stărilor 
interioare, în transcrierea 
nesfîrşitelor şi extrem de feluritelor 
situaţii colocviale, în care punctuaţia 
e dependentă abundent de factori 
subiectivi, informaţia din manuale şi 
spiritul ei, firesc, nu mai pot 
satisface. La un astfel de nivel 
exigenţele punctuaţiei se manifestă 
nu numai prin cerința supunerii la 
norme, ci şi prin folosirea superioară 
a tuturor resurselor ei — a 
constrîngerilor, cît şi a toleranţelor 
ei condiţionate care, împreună, îi fac 
posibilă maxima adecvare la 
conţinutul şi la intenţiile unei 
comunicări scrise. 

Dar, schimbînd împrejurarea, 
nivelul modest amintit poate deveni 
precar (mai ales prin ceea ce îl 
orientează — evitarea erorii) şi 
atunci cînd acelaşi vorbitor obişnuit 
este pus la o lectură cît de cît 
avizată, în situaţia de a înţelege 
rostul şi semnificaţiile punctuaţiei 
unui text străin, a unui text din 
manual — oricum mai pretenţios 
decît o comunicare scrisă personală 
—, precum şi atunci cînd, la lectura 
orală, este pus în situaţia de a 
interpreta punctuaţia unui astfel de 
text. Deoarece punctuaţia oferă 
indicii de structurare grafică a unei 
comunicări verbale potrivit, cum am 
mai spus, cu conţinutul acesteia şi 
cu intenţiile vorbitorului nu numai 
pentru redactarea scrisă 
corespunzătoare a textelor, ci şi 


pentru receptarea lor şi interpretarea 
lor orală adecvată. 

Rezultă din toate acestea o 
eventuală necesitate de a amplifica 
şi complica datele despre punctuație 
din manuale? Nu prorpiu-zis. 
Probabil că spiritul în care e 
concepută ea ar trebui oarecum 
modificat, probabil că ar trebui 
înţeleasă (şi făcută înţeleasă) mai 
corespunzător cu ce este ea în 
realitate, adică nu numai un cod de 
norme, ci şi o sursă de date, 
generoasă, care poate oferi oricînd 
mijloacele grafice şi recomandările 
de rigoare pentru o cît mai fidelă 
transpunere în scris/receptare/ 
interpretare orală a unui text. Şi 
nimic nu mi se pare mai potrivit 
pentru a corecta într-un astfel de 
sens optica existentă decit 
implicarea explicativă consecventă 
a punctuaţiei în analiza textelor 
literare din manuale. 

PARONIMIA — 

UN DEZIDERAT 

AL CULTIVĂRII LIMBII 
ÎN ŞCOALĂ 


Dezvoltarea vorbirii elevilor la 
orele de limbă maternă rămîne 
deocamdată un deziderat afişat, dar 
nematerializat. De aici şi o restanţă 
cronică a şcolii noastre generale la 
acest important capitol. Cauzele sînt 
multiple: numărul insuficient de ore 
la compartimentul “Vocabularul”; lipsa 
unei metodici de muncă sistematică 
asupra vocabularului; neobişnuinţa 
elevilor de a lucra cu dicționarele 
(care, de fapt, lipsesc) şi, fără îndoială, 
ignorarea de către înşişi profesorii 
şcolari a importanţei îmbogăţirii 
vocabularului elevilor la fiece lecţie, 
indiferent de temă, compartiment, 
clasă. 

Chiar şi acolo unde acest lucru 
se face, efectul este minim, deoarece 
se aplică metode ineficiente. Însăşi 
concepţia asimilării vocabularuiui 
este inadecvată. Ea se reduce, de 
obicei, la explicarea cuvintelor ne-— 
cunoscute elevilor sau la găsirea 
sinonimelor. 

Şcoala, deocamdată, n-a 
conştientizat primatul vocabularului 
(al dezvoltării vorbirii) asupra 
gramaticii. De aceea astăzi mai 
constatăm, cu regret, că la orele de 
limba română instruirea se face în 
stil vechi: predăm gramatica de 
dragul gramaticii fără a o concepe 
drept o condiţie sine qua non a 
însuşirii limbii materne. E ştiut că nu 
se poate vorbi de respectarea 
normelor limbii literare în practica de 
comunicare dacă lipsesc cunoştin- 
tele de gramatică. Şi invers: cu- 
noştinţele de gramatică sînt în sus- 
pensie, n-au nici o valoare practică 
în cazul în care ele nu sînt orientate 
spre formarea deprinderilor de 
vorbire fluentă, inteligibilă. 


În atare situaţie şcoala nu poate 
pretinde a fi angajată plenar în opera 
de cultivare a limbii. Or, aceasta ne 
legiferează concluzia că elevii nu 
stăpînesc verbul matern. Actuala 
stare de lucruri privind vorbirea 
elevilor este, pe drept cuvînt, 
deplorabilă. Problema e o ecuaţie cu 
mai multe necunoscute, a cărei 
rezolvare e posibilă în cazul conjugării 
eforturilor profesorilor practicieni, ale 
cercetătorilor lingvişti şi, desigur, ale 
metodiştilor. 

Dacă ar fi să purcedem 
imediat la realizarea acestui 
deziderat, s-ar cuveni să acordăm 
atenţie cuvenită fiecărei teme din 
compartimentul “Vocabularul”. 
Aşa încît să nu rămînă nedreptăţite 
teme de incontestabilă valoare 
practică, cum ar fi paronimia. 


Paronimele, nu s-au bucurat 
pînă nu demult de atenţia autorilor de 
programe şi manuale şcolare nici în 
ciclul mediu, nici în cel superior. Unele 
exemplificări sporadice nici pe departe 
nu acoperă necesităţile cunoaşterii 
vocabularului şi elevii sînt puşi deseori 
în faţa neputinței de a alege cuvîntul 
potrivit. Situaţia se explică şi prin 
faptul că ei nu sînt obişnuiţi să 
distingă cu precizie semnificaţia 
cuvintelor-perechi, care, în aparenţă, 
au acelaşi înveliş sonor, adică se 
pronunţă aproape la fel. Este vorba 
de cuvinte diferite şi ca fonetism, şi, 
mai ales, ca sens, numite paronime 
(alteori li se spune inadecvat cuvinte- 
perechi). rit 

Paronimia nu este numai o 
restanţă a şcolii, ci şi a lingviştilor, 
care nu au acordat acestei 
controversate probleme atenţia 
cuvenită. Tocmai de aceea opiniile 
savantilor privind paronimia se bifurcă: 
unii interpretează fenomenul în mod 
tradiţional (adică în sens larg), alţii pe 
nou (în sens îngust). 

Teza că paronime trebuie con- 
siderate doar cuvintele omorizice (cu 
radical comun) nu prinde rădăcini din 
simplul motiv că nu s-a găsit răspuns 
la întrebarea: de ce cupluri de tipul a 
citi — a cita, eminent — iminent, a 
adapta — a adopta, cauzal — cazual 
ş. a. nu sînt paronime? În plus, nu se 
delimitează cu precizie paronimia de 
paronomasie. |nsăşi definirea 

paronimiei diferă de la cercetător la 
cercetător şi lasă mult loc 
subiectivismului. 

Prin notele pe care le propunem 
cadrelor didactice, interesate în 
ameliorarea situației privind 
îmbogățirea vocabularului şi cultivarea 
limbii elevilor, vom sugera unele 
posibilități reale de asimilare de către 
elevi a paronimelor. 

Programa şcolară prevede 
predarea paronimiei în cadrul 
“Vocabularului”, compartiment 
preconizat pentru clasele V—VI. 
E vorba de o familiarizare a 
elevilor cu fenomenul paronimiei, 
care, fireşte, necesită o pătrundere 
logică a esenței lui. 

Paronimele, alături de sino- 
nime, antonime, neologisme, fra- 
zeologisme, ar trebui să constituie 
o permanență la orele de limbă 
maternă. Inițiativa, fireşte, trebuie 
să aparţină profesorilor de limba şi 
literatura română. Opinia noastră nu 
poate provoca discuţii în contra-— 
dictoriu, ştiindu-se că elevii au 
datoria de a cunoaşte terminologia 
tuturor disciplinelor de studiu. Or, o 
bună parte din vocabularul ter- 
minologic e în relaţie de paronimie 
(între doi termeni sau un termen şi 
un cuvînt neutru). La orele de limba 
şi literatura română elevii folosesc 
în mod curent cuplurile terminolo- 
gice: prepoziție — propoziţie, 
persoană — personaj, a numi — a 
denumi, derivat — derivativ, deter- 
minant — determinat, a defini — a 
definitiva, emotionant — emoţionat, 
epigraf — epitaf, idiom — idiomă, 
captivant — captivat, chip — tip, 
comentare — comentariu, compar- 
timent — comportament, complicat 
— complex, literar — literal, naţional 
— noţional, orar — oral, ordinal — 
ordinar, a percepe — a pricepe, 
pronume — prenume, principal — 
principial, progresiv — progresist, 
real — realist, simplu — simplist, 
subiectiv — subiectivist, temporal 
— temporar, familial — familiar, 
fascinant — fascinat, flexie — 
flexiune, a cita — a citi, înaintaş — 
înaintat etc. 

Elevii, chiar şi în clasele 
superioare, întîmpină dificultăţi 


serioase la delimitarea semantică a 
cuplurilor paronimice de tipul: oricare 
— oarecare, oricine — oarecine, 
orice — oarece, oricum — oarecum, 
oricînd — oarecînd, oricît — oareciît 


„etc. 


Termeni ce prezintă dificultăţi în 
potrivirea lor contextuală atestăm şi 
în cadrul altor discipline şcolare: climă 
— climat (geografie), orînduire — 
orînduială (istorie), vertebral — 
vertebrat (anatomie), bisulfat — 
bisulfit (chimie), dreptunghic — 
dreptunghiular (geometrie), pendul — 
pendulă (fizică), meteor — meteorit 
(astronomie), maestru — maistru 
(sport, tehnică), a desena — a 
desemna (desen) ş. a. 

Limbajul elevilor nu poate fi 
constituit doar din termeni. De aceea 
profesorii de limbă şi literatură 
maternă vor avea în atenţia lor 
îmbogățirea vocabularului elevilor cu 
cele mai frecvente şi necesare cuvinte 
pentru activitatea lor în cadrul şcolii 
şi în afara ei. Eforturile noastre nu se 
vor solda cu succesele scontate, 
dacă nu vom şti (nu vom avea grijă) 
să alcătuim un minimum lexical 
pentru etapa şcolară şi, principalul, 
dacă nu vom reuşi să le altoim elevilor 
dragostea de muncă asupra 
cuvîntului. Elevii vor considera drept 
povară cerinţele profesorilor de a lucra 
în permanenţă cu vocabularul, dacă 
nu vor conştientiza necesitatea 
perfecţionării mijloacelor expresive. 
Aceasta o putem obţine numai în 
cazul în care vom găsi cheia spre 
mintea şi sufletul copilului. Altfel spus, 
trebuie să le trezim interesul faţă de 
tainele şi forţa cuvîntului. 

În practica instruirii jocurile dis- 
tractive au o importanţă foarte mare 
mai ales pentru ciclul primar şi cel 
mediu. Prin urmare, le putem “servi” 
elevilor paronime sub formă de 
distracţii utile. lată unele dintre 
multiplele posibilităţi de a-i distra 
instructiv pe elevi: 

1. Ce-i place ursului mai mult: 
miere sau mere? 

2. Care joc e fără joacă? 

3. Un orar poate fi oral? 

4. De ce prenumele nu-i 
pronume? 

5. Un om familial poate fi şi fa- 


28 


Limba Română 


miliar? 

6. Scriitorul mai întîi e original, 
apoi originar sau invers? 

7. Ce funcţie are prepoziţia în 
propoziție? | 

8. Ce este mai 
producerea sau producţia? 

9. Tot ce e progresiv e şi 
progresist? 

10. Omul poate fi interesant şi 
interesat. Dar pasărea? 

11. Cine întreabă: examinatul 
sau examinatorul? 

12. Cînd ocupanţii le produc cea 
mai mare bucurie ocupaților? 

13. Emigrantul şi imigrantul e 
aceeaşi persoană? 

După ce elevii prind gustul 
jocului “de-a paronimele”, le cerem 
să creeze ei înşişi asemenea 
“ciocniri” contextuale ale 
paronimelor, care ne solicită o 
anume ingeniozitate în soluţionarea 
lor. În etapa incipientă le vom numi 
cîteva cupluri paronimice cu care, 
la sigur, putem construi atare fraze- 
ghicitori: literar — literal, maestru — 
maistru, a adapta — a adopta, etc. 
Fireşte, îi vom întreba de ce mai este 
nevoie pentru a compune jocul- 
ghicitoare. Vom insista ca ei să 
găsească de sine stătător 
răspunsurile. În cazul în care ei nu 
vor face faţă sarcinilor ce le revin le 
vom acorda ajutorul necesar. 

Prima condiție absolut 
necesară în construirea jocului este 
să cunoască sensurile cuvintelor- 
paronime. A doua condiție: la ce 
noţiune trebuie raportate pentru a 
obţine efectul scontat? Pentru /iterar 
— literal vom accepta termenul- 
noţiune traducere. Le propunem să 
caute variante posibile. lată cîteva 
dintre acestea: orice traducere 
trebuie să fie literară, dar-nu 
neapărat literală; care traducere e 
mai bună — literală sau literară?; de 
ce uneori o traducere /iterală nu e şi 
literară? 

La fel vom proceda şi în cazul 
cuplului paronimic a adapta — a 
adopta. Termenul-noţiune comun 
pentru ambele verbe este lege. O lege 
poate fi şi adaptată, dacă e 
împrumutată, şi adoptată. Elevii, 
putem crede, mai lesne vor alcătui 


uşoară: 


jocul-ghicitoare: o lege mai întîi se 
cuvine a fi adaptată, apoi adoptată sau 
invers? 

Şi în exemplul ce urmează îi 
putem aduce pe elevi în situaţia cînd 
îşi vor da seama că maistrul nu-i 
maestru şi invers. Cu toate acestea, 
o persoană poate fi şi maistru şi 
maestru. De unde şi ideea jocului: un 
maistru poate fi maestru?; maestru şi 
maistru sînt profesii?; ca să devii 
maestru e neapărat să fii şi maistru?! 
ce-i mai onorabil: maistru sau 
maestru? 

Odată deprinşi cu secretele 
jocului, elevii îşi vor face din aceasta 
o pasiune. Efectul, prin urmare, nu se 
va lăsa aştepiat. 

interesul elevilor faţă de 
paronime poate fi cultivat şi prin. 
varietatea exersărilor. Repetarea 
aceloraşi condiţii (găsiţi paronime 
pentru cuvintele evidenţiate în text; 
daţi exemple de paronime; explicati 
sensul paronimelor) conduce spre 
plictiseală. De aceea este de datoria 
profesorului să caute un număr maxi- 
mal posibil de exerciţii privind 
paronimia. La cele enumerate în 
paranteze am putea alătura şi 
următoarele: 

1. Ce părţi de vorbire sînt 
cuvintele-paronime: poştal — poştar, 
funcțional — funcţionar, orar — oral, 
ideal — ideaiist, colorant — colorat, 
miner — minier, obiect — obiectiv, 
ş. a.? | 

2. De ce exemplele de mai jos 
nu pot fi numite paronime: minut — 
minută, sistem —sistemă, adineauri 
— adineaori, lămîie — alărniie, lacăt 
— lăcată, poem — poemă? 

3. Prin ce se deosebesc 
paronimele din prima coloană de cele 
din a doua? 


Coloana | 
a telefona — a telefoniza, 
a activa — a activiza, 
a călca — a încălca, 
. locuitor — locatar, 
original — originar, 


Coloana a l-a 


orar i — oral, 
complement — compliment, 
pas — păs, 

val — văl, 

cazac — cazah 

ale cuvintelor-paronime şi trageţi 
concluzia generală: care morfeme 
pot fi elemente diferenţiale ale 
paronimelor (prefixe, sufixe, 
desinenţe sau chiar o literă-două): 
fractie — fracțiune, a lumina — a 
ilumina, înaintat — înaintaş, grup — 
grupă, a denumi — a numi, a înflori 
— a înflora, a emigra — a imigra, a 
scurta — a scruta, simplu 
simplist. _ 

5. Inlocuiţi punctele de 
suspensie prin cuvintele potrivite din 
paranteze. 

Neatenţia pietonilor duce de cele 
mai multe ori la ... (călcarea, 
încălcarea) regulilor de circulaţie 
rutieră. Participanţii la miting au... (a 
pune, a depune) flori la monumentul 
lui Ştefan cel Mare. Exemplele, 
fireşte, ar putea fi continuate. 

6. Din şirui cuvintelor 
omorizice formaţi paronime posibile: 
a pune, a depune, a impune, a 
repune, a supune, a propune, a 
prepune, a expune; a admite, a 
emite, a demite, a remite, a omite, 
a comite, a promite, a compromite, 
a permite, a transmite. 

7. Formati paronime cu ajutorul 
sufixelor: -ant, -at; -al, -ar; -or, -tor; - 
ie, -iune; -iv, -ist; -at, -aṣ ş.a. 

8. Ante- sau anti-?: braţ, fascist, 
belic, gaz, meridian, vorbitor. 

9. Numiţi printr-un singur cuvînt 
noţiunile exprimate prin descriere. 
Găsiţi paronimul său. 

(Model: Parte de vorbire care 
ţine locul unui nume — pronume. 
Paronimul său —prenume). Care 
prezintă interes; Substanţă (lichid) 
care are proprietarea de a dizolva; 
(Numeral) Care indică locul unui 
obiect în spaţiu sau în timp într-o 
înşirare de obiecte omogene. 

10. Formaţi îmbinări de 
cuvinte, propoziţii cu ajutorul 


paronimelor: 

eminent — iminent, încredinţat 
— încrezut, a îndrepta — a 
îndreptăți... 


11. Găsiţi greşelile comise. 
Propuneţi variantele corecte. 
La Şcoala republicană de 


iluminare culturală “Elena Sîrbu” din 


4. Găsiţi părţile componente Soroca au luat sfîrşit examenele de 


stat. El a fost dus în eroare. Şeful 
vorbea cu mine pe un ton familial. 

12. Ce funcţii stilistice în- 
deplinesc paronimele în exemplele de 
mai jos?: 

Opera lui D. Cantemir Creşterea 
şi descreşterea Imperiului Otoman 
a fost citită de Voltaire şi citată de 
Byron. Nu orice tip e şi chip. Poetul 
se exprimă simplu, dar nu simplist. 

13. Numiţi cele mai frecvente 
greşeli de vorbire suscitate de 
necunoaşierea paronimiei. Model: 
pronume — prenume, a comite — a 
omite, a nopta — a înnopta etc. 

14. Extrageţi din Mic dicţionar 
de paronime exemple (cupluri 
paronimice) frecvente în limbajul 
elevilor. Plasaţi-ie în contexte 
potrivite. 

15. Exemplificaţi din presă 
greşeli privind utilizarea paronimelor. 

16. Spicuiţi din literatura artis- 
tică două—trei cazuri de folosire a 
paronimelor în scopuri stilistice. 

Cele exemplificate nici pe 
departe nu epuizează posibilităţile 
exersărilor în problema paronimiei. În 
clasele superioare am putea cere 
elevilor să propună ei înşişi alte tipuri 
de exerciţii sub acest aspect. Impor- 
tant este ca elevii să însuşească cît 
mai multe paronime. Profesorii şcolari 
ar proceda just, dacă ar alcătui un 
minimum lexical de paronime 
obligatoriu pentru elevii şcolii de 
cultură generală (clasele v—X!). 

O instruire calitativă pre- 
supune şi un limbaj adecvat. În caz 
contrar, comunicarea profesor — 
elevi poate periclita realizarea 
scopului urmărit în cadrul instruirii. 
Or, deocamdată în această direcţie 
şcoala face prea puţin întru 
acoperirea acestui gol. De aici şi 
fireasca întrebare: pînă cînd? Altfel! 
spus, cît timp vom mai fi restanţieri? 

Luminiţa LĂZĂRESCU 
laşi 


UN CAZ DE OMONIMIE 
LEXICAL- 
MORFOLOGICĂ 


În limba română, segmentul a 
poate dezvolta, în diferite situaţii 
contextuale, valori lexical-morfologice 
variate care vizează o modalitate de 
existenţă a limbajului pe care o numim 
omonimie lexical-morfologică. 

In lingvistica românească, 
segmentul a, în diferite distribuții, este 
fie articol posesiv- genitival: “Turnurile 
mişcă-n doliu a lor inimi de aramă” 
(M. Eminescu), fie articol posesiv-geni- 
tival sau pronume semiindependent (în 
viziuni diferite): A casei a venit, fie 
prepoziţie: Calcă a femeie, fie 
pronume demonstrativ: A de vine 
acum e Maria, fie, în metalimbaj, 
substantiv: A este articol. 

incadrarea şi apartenenţa 
aceluiaşi segment a la clase 
morfologice diferite (articol, pronume, 
prepoziţie, substantiv) este, după 
părerea noastră, un caz de omonimie 
lexical-morfologică. Inţelegem prin 
omonimie lecixal-morfologică 
relația lexical-morfologică ce se 
stabileşte între cuvinte cu aceeaşi 
organizare fonologică, dar care aparţin 
unor părţi de vorbire diferite (articol, 
pronume, prepoziţie, substantiv etc.). 
Deoarece părţile de vorbire se exprimă 
prin cuvinte, am numit omonimia în 
discuţie  omonimie. lexical- 
morfologică. 

Acest caz de omonimie lexi- 
cal-morfologică va fi discutat în 
continuare. | 

Intr-un enunț de tipul A casei a 
venit, Gramatica limbii române 
(Editura Academiei) propune să 
considerăm că “articolul a în nominativ 
ţine locul unutsubstantiv în nominativ 
(sau al unui substitut al acestuia), pe 
care îl determină genitivul: astfel, se 
vede că adevăratul subiect al 


propoziției este şi aici la nominativ” 
(1, p. 90). 

Această interpretare, credem, 
conţine o inadvertenţă gramatical- 
morfologică, şi anume posibilitatea 
articolului a “de a ţine locul unui 
substantiv”. În literatura de 
specialitate românească din ultimele 
decenii există opinia că articolul nu 
reprezintă o parte de vorbire pentru 
că el “exprimă valori, nu noţiuni” (2, 
p. 168). Din această perspectivă, 
articolul trebuie exclus din rîndul 
părţilor de vorbire şi el reprezintă un 
morfem al categoriei gramaticale a 
determinării (3, p. 225), o categorie 
gramatical-morfologică nouă, alăturată 
celorlalte categorii morfologice 
cunoscute: categoria gramaticală a 
genului, a numărului, a persoanei, a 
timpului etc. 

Astfel, o serie de particularităţi ale 
articolului “apropie articolul de 
morfemele gramaticale, de desinenţe”, 
iar unele dintre elementele numite 
articole “servesc ca mijloc de exprimare 
a categoriei determinării” (4, p. 2). 

Fiind un morfem al categoriei 
determinării, articolul este de- 
semantizat, nu este un cuvînt notional 
şi, deci, nu poate înlocui un substantiv, 
adică nu poate trimite în mod indirect 
la o noţiune, aşa cum face pronumele. 

Există însă şi opinia că articolul 
genitival nu poate fi inclus printre 
morfemele categoriei determinării (4, 
p. 4) pentru că “prezenţa sau lipsa lui 
în anumite poziţii nu presupune nici 
un fel de diferenţă sub aspectul 
determinării” (4, p. 4). 

Fie că este morfem al 
determinării, fie că.nu este un astfel 
de morfem, calitatea articolului 
posesiv-genitival nu este nicidecum 
aceea de a substitui un nume, caz în 
care, credem, el ar trebui să fie numit 
articol, şi nu pronume. 

Există în literatura de 
specialitate şi opinia că'segmentul a 
+ substantiv sau “element pronominal 
posesiv” (5, p. 275) (structuri care 
sînt, de obicei, considerate ca o 
unitate substantivală: A casei a plecat 
şi, respectiv, ca o unitate pronomi- 
nală: A noastră a plecat) nu reprezintă 
o unitate semantico-gramaticală, ci 
două elemente independente, care nu 
se presupun reciproc. Se ajunge la 

această concluzie deoarece se con- 
sideră că “atît articolul, cît şi elementul 
pronominal posesiv pot fi înlocuite pe 
rînd printr-un substantiv” (5, p. 275). 

Aceasta înseamnă că 
segmentul a nu presupune apariția 
posesivului, iar posesivul nu 
presupune apariţia articolului şi că 
“cele două elemente sînt indepen- 
dente şi nu pot fi considerate 
componente ale unei părţi de vorbire, 
ale unei secvenţe de morfeme unitare” 
(5, p.276). 

__ Conformopiniei enunțate anterior, 
segmentul a, fiind independent de 
elementul pronominal sau substantival 
postpus (5, p. 276), nu mai poate fi 
articol, pentru că articolul nu poate avea 
independenţă semantică şi sintactică, 
fiind vid semantic. Deoarece are 
calitatea de a fi independent de cuvîntul 
postpus (substantiv sau pronume), 
segmentul a este pronume (6, p. 70). 
Segmentul a din enunţul A noastră a 
plecat poate fi înlocuit cu termenul fata 
din enunţul Fata a plecat, “această 
relaţie de substituție fiind caracteristică 
pro-morfemelor nominale”, iar 
segmentul a are “caracter pronominal”, 
care, “ca oricare alt pronume (de 
persoana a 3-a), poate fi înlocuit 
întotdeauna printr-un substantiv 
articulat” (6, p. 71). Acest pronume este 
numit “pronume genitival” (6, p. 71), el 
fiind un substitut al numelui şi 
găsindu-se “într-o situaţie ase- 
mănătoare cu pronumele spaniol lo, la 
sau cu pronumele francez le, la, care 
apar în faţa adjectivelor sau pronumelor 
posesive (sp. lo bueno; fr. ie beau)” (6, 
p. 72). 

Segmentul a din enunţul A 
noastră a plecat a mai fost numit şi 
“pronume semiindependent” (7, p. 
113), el “impunînd verbului persoana 
a 3-a" (7, p. 113). 

In aceeaşi direcţie a considerării 
segmentului a drept pronume se 
înscrie şi opinia potrivit căreia “aşa-zisul 
articol posesiv-genitival este, de fapt, 
un pronume pentru că el ține locul unui 
substantiv şi pentru că are diferite 
funcțiuni sintactice” (8, p. 1030). 
Indiferent ce funcţie sintactică are 
segmentul a, el “reia întotdeauna un 
substantiv care este numele obiectului 
posedat” (8, p. 1031). 

Faptul că segmentul a vizează 


un substantiv care este numele 
obiectului posedat este evident şi nu 
poate fi contestat. Este mai greu, 
credem, de acceptat însă faptul că 
segmentul:a, cu valoare pronominală, 
substituibil cu un substantiv, poate 
avea diferite funcţii sintactice. în 
literatura de specialitate este 
discutată şi discutabilă numai 
structura de tipul A casei din enunţul 
A casei a plecat, unde a este 
interpretat fie ca articol, caz în care 
întreaga structură a casei are funcţie 
de subiect (1, p. 90), fie ca “pronume 
semiindependent” (7, p. 113), suficient 
semantic şi sintactic, deci funcţionînd 
singur ca subiect în nominativ. 

In privinţa celorlalte funcţii 
sintactice ale segmentului a, “pînă în 
momentul de faţă nu s-a demonstrat 
că formele aparţinînd altor cazuri 
decît nominativul substituie nume şi 
îndeplinesc funcţii sintactice de 
complement indirect, circumstanţial 
de loc etc.” (9, p. 158). 

Din cele spuse pînă aici reiese 
că, în ceea ce priveşte secvenţa a, 
există în literatura de specialitate, în 
momentul de faţă, două opinii: pe de 
o parte, gramatica tradiţională 
apreciază că a se încadrează în 
partea de vorbire numită articol, care 
precede substantivul sau o altă parte 
de vorbire (numeralul) şi reprezintă 
“un simplu instrument gramatical, fără 
sens lexical” (10, p. 97); pe de altă 
parte, unii cercetători consideră că a 
nu reprezintă o anexă a substantivului 
sau pronumelui şi deci o parte com- 
ponentă a acestora, ci un pronume, 
un “substitut apropiat de pronumele 
personal de persoana a 3-a”, care, 
“ținînd locul obiectului posedat” (5, 
p. 49), dar “neputînd fi izolat prin 
pauze” (5, p. 91), nu este un pronume 
obişnuit, ci un pronume special, numit 
pronume semiindependent (5, p. 
92; 7,p.113). 

Există însă şi opinia de mijloc, 
referitoare la segmentul a, potrivit 
căreia acest segment este “nu numai 
articolul a sau numai pronumele a” (11, 
p. 180). Realitatea lingvistică 
românească relevă, din acest punct 
de vedere, că la românescul a 
provenit din latinescul illam “evoluţia 
nu este în aceeaşi fază în toate 
structurile, caracterul pronominal 

pierzîndu-se total în unele structuri şi 
doar parţial în altele” (11, p. 180). 
Astfel, în structura numeralului ordi- 
na! a doua, cuvîntul a nu mai 
substituie nici un nume. În structura 
genitivului substantivelor şi a 
substitutelor acestora, segmentui a 
“mai conservă din valoarea lui iniţială 
de pronume şi capacitatea de a trimite 
indirect, prin intermediul sub- 
stantivului, la o noţiune” (11, p. 180). 

Cu alte cuvinte, segemtnul a se 
află într-un proces continuu de 
desemantizare, proces care nu s-a 
încheiat încă, motiv pentru care 
segmentul a “mai are într-o oarecare 
măsură valoarea moştenită de substitut 
(posibilă la latinescul illam), dar domi- 
nantă este valoarea dobindită de articol” 
(11, p. 181). Din acest motiv, segmentul 
a este articol precedînd substantivul 
şi substitutele acestuia. . 

In ceea ce ne priveşte, 
considerăm că segmentul a are într- 
adevăr o “rămăşiţă” semantică, 
constînd în valoarea de substitut al 
obiectului posedat moştenită din 
latină, dar această “rămăşiţă” seman- 
tică nu poate determina independenţa 
semantică, deci calitatea de substitut, 
de pronume a segmentului a. 

In sprijinul acestei afirmaţii vine, 
în primul rînd, imposibilitatea de a 
repera o structură de tipul A vine în 
limba română, imposibilitate contex- 
tuală care demonstrează tocmai 
insuficienţa semantică şi sintactică 
a segmentului a. Numai în distribuţie 
cu substantivul! sau cu substitutele 
acestuia, secvenţa a capătă 
suficienţă semantică şi sintactică. 

Pe de altă parte, în enunţul A 
de vine acum este Maria, nu poate fi 
contestată calitatea de substitut, de 
pronume, a segemtnului a, care în 
acest enunţ are valoarea morfologică 
de pronume demonstrativ. 

De asemenea, segmentul a în 


limba română poate fi din punct de ` 


vedere morfologic şi prepoziţie 
într-un enunţ de tipul: Ca/că a femeie, 
iar în metalimbaj, segmentul a are 
valoare morfologică de substantiv: A 
este articol. ; 

În lucrarea de faţă am urmărit 
încadrarea aceluiaşi segment a în 
clase morfologice diferite (articol, 
pronume, prepoziţie, substantiv), 


fenomen lingvistic pe care l-am numit 


omoniimie iexical-morfologică. 
intelegem prin omonimie lexi- 
cal-morfologică relaţia lexical- 
morfologică ce se stabileşte între 
cuvinte cu aceeaşi organizare 
fonologică, dar care aparţin unor părţi 
de vorbire diferite. Deoarece părţile de 
vorbire se exprimă prin cuvinte, am 
numit omonimia în discuţie 
omonimie lexical-morfologică. 

FLUCTUAŢII LEXICALE 
IN ROMANA ACTUALA 


f Adevărul cu privire la relația 
limbă-realitate îşi are confirmare (şi) 
în necesitatea firească a vorbitorilor 
de a sensibiliza verbal atît realiile! 
depistate, “descoperite”, cît şi 
schimbările privind componenţa şi 
particularităţile realiilor existente. 
Consecința acestui proces de 
lingvalizare e producerea unor 
unităţi lingvistice noi (cuvinte, 
sintagme) sau modificarea seman- 
tică a unor unităţi lexicale asimilate 
deja limbajului (procesul se 
realizează prin extensiune, 
restrîngere, “reprofilare” etc.). 
Datorită tendinței de a deveni 
“oglindă a realităţii”, oricărei limbi îi 
sînt străine repaosul, inerția, 
imobilitatea. Afară de aceasta, 
recunoaşterea sofistică a apariţiei 
limbii “o dată pentru totdeauna” e 
incompatibilă cu “dimensiunea ei 
viitoare”, despre care vorbea prof. 
E. Coşeriu: “Româna, de exemplu, 
menţiona ilustrul nostru com-— 
patriot, este nu doar ce s-a spus pînă 
acum, ci tot ce s-a spus în egală 
măsură cu ce se poate spune de 
acum încolo (subl. n. — Gh. P.Y”. 

in legătură cu problema 
abordată, trebuie să atragem atenţia 
şi asupra altui moment: îmbogățirea 
vocabularului prin achiziţia de 
termeni noi contează mai puţin 
(deşi, de cele mai multe ori, aceştia 
constituie un indiciu al evoluţiei 
limbii”) în comparaţie cu îmbogățirea 
vocabularului pe seama modificărilor 
semantice ale unităţilor lexicale în 
uz. “În limbă, conchide un mare 
romanist şi un bun cunoscător al 
românei, noţiunea de cantitate este 


mai puţin esenţială decît noţiunea 
de calitate”?. 

Se ştie că, de regulă, 
schimbările în limbă se produc (mai 
ales cele care ţin de progresul ei) 
timp de decenii sau secole. 
Totodată, credem că nu este lipsită 
de temei afirmaţia noastră precum 
că limba română (în special cea 
vorbită în stînga Prutului), de la 1989 
încoace (deci într-o perioadă scurtă 
de timp), datorită momentelor 
cruciale din viaţa poporului român, 
a cunoscut un adevărat salt în 
direcţia -progresului*. Această 
constatare e susţinută nu numai de 
noii termeni apăruţi, cum ar fi im- 
peachment (or, în “democraţiile” 
socialiste, cum au fost România sau 
Uniunea Sovietică, era antipopulară 
contestarea oficialităților statului), a 
privatiza, agrosocialist, interfrontist, 
promoscovit, mitingard, anti- 
reformator, dictatură comunistă, 
duplicitate comunistă, imperiu roşu, 
imperiu de la Răsărit etc.; sau de 
“arhaizarea” altora, avînd, astfel, o 
întrebuințare limitată: comunism, 
leninist, marxism, pionier, 
comsomolist, kolhoz, sovhoz, 
tovarăş, întrecere socialistă, 
educație comunistă, putere 
sovietică, morală comunistă, 
vigilență revoluţionară, reforma 
prețurilor, popor sovietic, secretar de 
partid, soviet sătesc, bastion al 
păcii, nație socialistă, democrație 
sovietică, etică comunistă, 
proprietate kolhoznică ş.a. Dar 
aceste cuvinte (îmbinări), cum 
spuneam, nu trag convingător la 
balanţa progresului (amintiţi-vă 
citatul lui R. Budagov). În al doilea 
rînd, trebuie să luăm în seamă şi 
faptul că majoritatea unităţilor 
invocate fie că sînt pe cale de a 
cădea în desuetudine, fie că sînt 
ocazionalisme. 

Concluzia care se impune este 
că ritmul avansat al românei din 
ultimii cinci ani e ilustrat, în special, 
de mutaţiile de sens ale termenilor 
existenţi (indiscutabil, nu contestăm 
nici rolul schimbărilor de la celelalte 
niveluri ale limbii). Remarcăm, de 

asemenea, că şi în acest caz 
problema nu se reduce la cantitatea 
semnificaţiilor unui termen, ci la 
menirea şi la implicaţiile 
semnificației în cauză. *... Limba, 
menţiona E. Coşeriu, funcţionează 
nu din motiv că este sistem, ci, 
dimpotrivă, ea este sistem pentru ca 
să-şi îndeplinească funcţia şi să 
corespundă unui anumit scop”?. 
Această observaţie de principiu se 
referă nu numai la limbă, concepută 
ca totalitate, dar şi la orice element 
constitutiv al ei. 

Pe temeiul acestei observaţii, 
sporul semnificaţiilor, actualizarea 
plenară a sensului veritabil, 
redobîndirea de către termeni a 
sensului de odinioară, nuanţarea şi 
“decamuflarea” semantică etc. trebuie 
privite deci prin prisma par- 
ticularităţilor funcţionale, a capacităţii 
lor de a face comunicarea umană 
accesibilă şi, totodată, persuasivă. Cu 
alte cuvinte, “durabilitatea” unei sau 
altei semnificaţii e în funcţie directă 
de satisfacerea de către ea a 
cerinţelor vorbirii orale şi scrise: 
exactitatea, oportunitatea, expre- 
sivitatea etc. 

In cadrul acestor termeni, 
putem distinge două categorii de 
unităţi, a căror semantică era 
actualizată dintr-o anumită 
perspectivă persuasivă: urmărindu-se 
anumite scopuri, se recurgea la 
fraudarea sau dosirea unor 
componente ale semnificației denota- 
tive, dar mai ales a celei conotative, 
a termenului. 

Prima categorie e reprezentată 
de cuvinte (îmbinări de cuvinte) 
care, pînă la 1989, erau purtătoare 


de conotații istorico-politico-etno-, 


geografice. Aceste pseudoexotisme 
au încetat de a mai evoca realități 
improprii arealului românesc. Astfel, 
la momentul! actual, în limba 
română, grevist nu mai este “un par- 
ticipant la grevă ca formă de luptă a 
proletariatului în ţările capitaliste...”; 
mafiot poate fi “membru al 
organizaţiei teroriste secrete 
criminale” nu numai din Sicilia şi 
S.U.A.; spicher nu e numai “(în 


Anglia) preşedintele Camerei 
Comunelor” sau “(S.U.A.) preşe-— 
dintele Camerei Reprezentanţilor”, 
dar şi preşedintele Parlamentului de 
la Chişinău; liberalism -ul a încetat 
de a fi “o concepţie politică şi eco- 
nomică burgheză împotriva 
feudalismului şi monarhiei absolute”; 
capita! e o avuţie de care dispun nu 
numai “capitaliştii” (a se vedea, de 
asemenea, pretură, anarhism, 
anticomunism, municipiu, birocratie, 
bişnitar’, comună, parlament, 
pariamentarism, sponsorizare, acciz 
ş.a.). 

A doua categorie e repre- 
zentată de cuvinte (îmbinări de 
cuvinte) care, deşi evocau realităţi 
specific româneşti, erau utilizate cu 
exces de prudenţă, actualizîndu- 
li-se doar unele din semnificaţiile pe 
care le comporta termenul respectiv 
sau erau utilizate dezinteresat, 
indicîndu-li-se prompt denotaţii 
“exotice” (străine). Se recurgea la 
atare modalităţi nu din ignoranță sau 
cunoaştere superficială de către 
vorbitorii limbii române a termenilor, 
ci din cauza... vigilenţei politice. 
Anume această vigilenţă, susţinută 
şi de “indisciplina” unor vorbitori, a 
determinat tabuizarea nejustificată 
a unor virtualităţi semantice sau 
camuflarea metodică a potenţialului 
conotativ al unor cuvinte 
(sintagme). La prima vedere, 
această constatare pare gratuită, 
neconvingătoare, dar numai nu şi 
pentru cei din stînga Prutului. Să 
operăm cu fapte. 

Dicţionarele româneşti con- 
semnează cinci semnificaţii ale 
cuvîntului conştiinţă: unul de bază 
(ca formă de reflectare a realităţii), 
iar patru în legătură cu folosirea 
cuvîntului respectiv în cadrul 
următoarelor îmbinări: conştiinţă 
socială, conştiinţă de clasă, 
proces de conştiinţă, mustrare de 
conştiinţă, libertate de conştiinţă, 
în timp ce îmbinarea conştiinţă 
naţională este ocolită (ştim noi din 
ce motive). Semnificaţia adevărată, 
precum şi implicaţiile respective 
erau cunoscute doar de persoane 

izolate. Or, poezia de mai jos 
ilustrează elocvent că îmbinarea în 
cauză e îrivestită cu distincte funcţii 
social-politice. 


Ce ne-adună-ntr-un neam — 
Vechi izvor, verde ram? 

Ce ne ţine pe verticală 

Cînd e foc pe pămînt, 

Cînd e jale-n cuvînt? 
Conştiinţa naţională. 


Dor în suflet aprins, 

Foc în vatră nestins. 

O credinţă ce-n veci nu ne-nşală, 
Doină sfîntă şi grai, 

Gură dulce de rai, 

Conştiinţa naţională. 


Cine-am fost? Ce sîntem? 
Ce-am avut? Ce avem? — 
O-ntrebare în noi se răscoală... 
Ne ridică bărbaţi, 

Drepţi, ca brazii-n Carpaţi 
Congştiinţa naţională. 


Nu suportă minciuni 

Despre grai şi străbuni... 

Peste răni cînd se pune vopseală, 
Se trezeşte din mori, 

Bate, vie, la porţi 

Conştiinţa naţională. 


Noi sîntem un popor. 
Noi vom fi un popor. 
Ne-ncălzeşte-o 
lumină-ancestrală... 
Două maluri de Prut 
Se adună-ntr-un scut — 
Congştiinţa naţională. 
(V. Romanciuc, 
Conştiinţa naţională) 


Probabil, nimeni nu pune la 


îndoială că aceste definiţii —fie ele. 


şi poetice.— ale conştiinţei 
naţionale. nu sînt mai puţin 
“ştiinţifice” decît cele inserate de 
dicţionare, dar, spre deosebire de 
acestea, primele se caracterizează 
prin câmprehensibilitate perfectă şi 
printr-o evidentă forţă moralizatoare: 
aceste. “caracteristici implică 
conotaţia de unire, de rezistenţă, de 
obiîrşie, de istorie, de onestitate, de 


identitate, de dragoste de ţară ş.a. 
Or, tocmai aceste conoteme au şi 
servit drept “impedimente” pentru 
includerea îmbinării conştiinţă 
naţională în dicţionare. 

Prin aceeaşi prismă — de 
intuire, de revitalizare şi de 
conştientizare, graţie trăirii unei 
experienţe istorice, a sensului 
denotativ şi a celui conotativ — 
trebuie analizaţi şi următorii termeni: 
limbă (a devenit mai mult decît un 
mijloc de comunicare interumană), 
Dumnezeu, domn, grafie, asimilare, 
hram, colectivizare, democrație, 
rusificare, personalitate, concurență, 
eliberare, pluralism, patriotism, 
bilingvism, autodeterminare, 
egalitate, independenţă, dez-— 
naţionalizare, limbă română, limbă 
de stat, spiritualitate românească, 
spirit de neam, unitatea de limbă, 
unire în simţiri, stăpîn al pămîntului, 
spațiu cultural comun, libertate de 
conştiinţă, drept uman, unire în 
cuget etc. 

Unii termeni din această 
categorie sînt cu vechime în limba 
română, dar, de cele mai multe ori, 
aveau denotaţii “occidentale”, iar 
acest lucru nu putea să nu-şi lase 
amprenta asupra înţelegerii 
preconcepute a termenului 
respectiv: sărăcie, mizerie, şomaj, 
dictator, criză, foame, centrist, 
totalitarism, contracandidat, 
stagnare, imperiu, fărădelege, 
conciliere, corupţie, criminalitate, 
protectionism, ocupant, milionar, 
genocid, demagogie, minciună, 
partid de guvernămiînt, restanță la 
pensie, cursă prezidenţială, moft 
electoral, zizanie electorală, 
frămîntare stradală, manifestare 
pseudodemocratică, confruntare 
interetnică etc. Nu erau excluse nici 
denotaţiile “basarabene”, dar 
acestea, de regulă, erau 
reprezentate de “inşi”, “indivizi”, 
“tipi”, “elemente”: rebele, unioniste, 
separatiste, naţionaliste, declasate, 
compromise, şoviniste, rătăcite, 
decăzute, imorale, pervertite, 
discreditate ş.a. 

Rezumînd, vom sublinia că 

românesc contemporan sînt deter- 
minate de echilibrarea paralelismului 
— poliform din punct de vedere 
cantitativ şi calitativ — dintre 
diversitatea realiilor existente sau 
virtuale şi corespondentele lor 
verbale autentice. Şi important e în 
acest sens nu atît completarea 
“locurilor vacante” din cadrul 
sistemului lexical (deşi şi acest lucru 
contează), mai ales, faptul că 
anume acest paralelism pune 
vorbitorii în situaţia nu numai de a 
redimensiona şi concretiza realiile, 
dar şi de “a dezabstractiza” 
denumirile lor: se scoate în relief atît 
sensul denotativ al termenului, cît 
şi cel conotativ, regrupîndu-se, în 
felul acesta, întregul conţinut 
informaţional al cuvîntului (îmbinării 
de cuvinte). Pe de altă parte, trebuie 
să menţionăm că orice vorbitor 
(inclusiv cel care nu cunoaşte “pe 
viu” realitatea basarabeană) poate 
lesne deduce — în baza exemplelor 
invocate — care sfere din societate 
(economică, politică, socială, 
ştiinţifică etc.) sînt la ora actuală 
mai intens supuse prefacerilor. 


NOTE 


1 Prin realie înţelegem obiectul, 
fenomenul, relaţia, particularitatea, 
calitatea, acţiunea, circumstanţa etc., 
adică tot ceea ce serveşte drept obiect 
al nominării, al desemnării lingvale. 

2 Coşeriu, E., Prelegeri şi 
conferinţe (1992—1993), laşi, 1994, 
p. 26. 

3 “În majoritatea cazurilor, 
îmbogățirea cu cuvinte noi reprezintă 
pentru limbă un cîştig. Este vorba de 
cuvinte care răspund necesităţilor de 
comunicare ale vorbitorilor în epoca 
dată” (Wald, L., Progresul în limbă, 
Bucureşti, 1969, p. 74). 

t BypareB, P., Hro takoe pa3BnTre 
n COBeEpLieHCTBOBaHne: Asbika?, 
MockBa, 1977, p. 35. 

5 Exemple similare, deşi puţine, 
există în istoria limbilor. De pildă 


F. Baldensperger a remarcat că 

“aproximativ în jurul anului 1830, limba 
franceză literară a făcut un adevărat 
salt”  (Baldensperger F., Le 
rebondissement de la langue 
frangaise aux alentours de 1830, 
Paris, 1933, p.2). 

$ Kocepny, 3.. CnHxpotna. 
gnaxponna n ncTopnaA. llpo6nemMmbi 
A3bIKOBOro n3sMenenna // HoBoe B 
NAHrBnHCTHKe. Moca. 1963, Bbinyck lll, 
p. 156. 

7 Astăzi, probabil, acad. Al. Gtaur 
ar renunţa la această aluzie: “Derivatul 
bişniţar e format în româneşte, deci nu 
are model englezesc; cel mai bine ar fi 
dacă l-am părăsi” (Graur, Al., Dicţionar 
al greşeliior de limbă, Bucureşti, 
1982, p. 25). 


Cam vatrbim, cam actiem 


37 


Elena Ungureanu 
Chişinău 


COMANDITAR 
SAU BENEFICIAR? 


Condiţiile economiei de piață 
impun folosirea unui limbaj specific, 
în care diverşi termeni economici au 
menirea de a desemna realităţi 
economice concrete şi, mai ales, 
actuale. Precizia şi corectitudinea 
acestor termeni e şi mai necesară în 
cazul unei economii bazate pe relaţii 
noi aflate la început de cale. 
Deprinderea de a întrebuința adecvat 
terminologia proprie unui anumit 
domeniu de activitate, odată 
încetăţenită, rămîne pentru mult timp 
înainte, cum rămîne, din păcate, şi 
deprinderea proastă şi reprobabilă de 
a folosi termenii respectivi la 
întîmplare sau cu aproximaţie. 

Progresul într-o societate 
semimută sau bilbiîită ar fi greu de 
imaginat. Implicaţi în vîrtejul acestor 
condiţii noi, cetăţenii sînt obligaţi, vrei 
— nu vrei, să reţină şi realităţile 
lingvistice care reprezintă o avalanşă 
de termeni noi şi în mare parte 
necunoscuţi. Există însă şi termeni 
nu chiar de ultimă oră, adică mai puţin 
noi, care, spre regretul nostru, sînt 
folosiţi inadecvat. Căci la ce bun să 
vorbim despre termeni gen: consorțiu, 
comitent, anderraiter, dileranism, 
cliring şi mulţi alţii, dacă nu cunoaştem 
termeni economici dintre cei mai 
uzuali? (Pentru a pricepe tîlcul 
termenilor enunţaţi mai sus vă 
recomandăm să consultaţi cel puţin 
dicționarele apărute la noi: 1. Busi- 
ness: termeni şi noţiuni, Ştiinţa, 
1991, şi Mic dicţionar rus-român de 
termeni economici, Redacţia Prin- 
cipală a Enciclopediei, 1991). La unul 
dintre termenii care trezesc echivocuri 
ne vom referi mai jos, şi anume la un 
cuvînt frecvent solicitat în limba rusă 
— saka3/. Nu rareori la traducerea 
lui vorbitorii stau la îndoială, nefiind 


în stare să aleagă varianta potrivită. 
Nu apare nici o dificultate cînd e vorba 
de verbul sakasare, adică a comanda, 
care în limba română dispune de două 
sensuri. Pe lîngă semnificaţia de a da 
un ordin, a porunci, a avea comanda 
unei unităţi, verbul a comanda mai are 
şi înţelesul de a da sau a face o 
comandă, a dispune ca cineva să 
efectueze o lucrare, să facă un 
serviciu. Sensul terminologic militar 
a generat şi bine cunoscutele expresii 
“ton de comandă”, “metodă de 
comandă”, “post de comandă” ş.a., 
pentru care în limba rusă există verbul 
KkoMangoBaTb. Nu apar probleme nici 
în cazul formei adjectivale sakasnoñ, 
tradus cu ajutorul instrumentelor 
gramaticale: sakasmoA KOCTIOM — 
costum de comandă sau prin 
intermediul unei forme adjectivale 
sintetice: sanasroe mAcbmMo — 
scrisoare recomandată. E alta situaţia 
în cazul cuvîntului sakasynK, la 
traducerea căruia vorbitorii sînt tentaţi 
să caute un model derivativ analogic, 
de exemplu, lemn — lemnar, poartă 
— portar etc. Dar pentru că nu avem 
cuvîntul comandar (căci acesta ar fi 
logic să fie cuvîntul), vorbitorii i-au 
împrumutat sensul potenţial unui alt 
cuvînt, asemănător la pronunțare şi 
înregistrat în dicţionare: comanditar, 
dar care, după cum se va vedea în 
cele ce urmează, nu dispune de 
sensul respectiv. Cuvîntul comanditar 
îl întîlnim nu doar în limbajul 
vorbitorilor de rînd (adică al celor ce, 
în mare parte, nu prea consultă 
dicționarele), ci chiar şi în “Monitorul 
oficial al Republicii Moldova” (a se 
vedea nr. 7 din iunie 1994, hotărîrea 
Guvernului RM, nr. 404 din 9 iunie), 
în care sînt publicate legile şi 
hotărîrile adoptate de Parlament şi 
care ar trebui să fie un model de 
exprimare îngrijită, dacă nu orală, 
măcar scrisă, care, oricum, se 
redactează, se reciteşte, se 
conştientizează. Avînd deci înţelesul 
cuvîntului sakasynKk, cuvintul 
comanditar nu avea ce căuta într-un 
document de o asemenea importanţă, 
deoarece nu denumeşte persoana 
care dă o comandă. Comanditarul 
este persoana care face parte dintr-o 
societate fondată pe baza unui con- 

tract de asociaţie, numit comandită, 
în care una dintre părţi, coman- 
ditatul, răspunde solidar şi cu întreaga 
sa avere pentru obligaţiile societăţii 
faţă de creditori, pe cînd cealaltă 
parte, comanditarul, nu răspunde decît 
în limitele capitalului investit de el. 
Prin urmare, o persoană care face o 
comandă la un atelier sau la o firmă 
nu poate fi numită comanditar, 
semnificaţia acestui termen fiind strict 
limitată. Fiind specifice pînă nu demult 
doar economiilor dezvoltate, 
societăţile în comandită devin o 
realitate şi a economiei de tranziţie, 
cum este la noi, ele avînd aceleaşi 
drepturi de funcţionare alături de alte 
tipuri de societăţi economice, cum ar 
fi societăţile în nume colectiv, 
societăţile pe acţiuni, societăţile cu 
răspundere limitată, cooperativele, 
întreprinderile de arendă, între-— 
prinderile colective ş.a. 

Ar mai fi de adăugat aici că spre 
deosebire de S.R.L.-uri (adică 
societăţi cu răspundere limitată care 
au împînzit oraşele şi satele noastre, 
societăţile în comandită nu sînt 
populare deloc, poate şi din cauză că 
aici e nevoie de concursul dez- 
interesat al cel puţin unui asociat 
(ruseşte — naăumk), care ar purta 
răspundere cu cota deplină de 
participare (adică cu patrimoniul său) 
faţă de obligaţiile societăţii, pe cînd 
în S.R.L. răspunderea e doar în 
limitele cotei fiecărui participant. 

Reţinînd deci sensul corect al 
cuvîntului comanditar şi societate în 
comandită, vom face uz, în cazurile 
necesare, de echivalentele ruseşti ale 
acestora, care sînt: SBKAAJYNK 
HKOMBHIJATHOTO OGujJeCTBa Şi, respectiv, 
KOMaHizjHTiioe oGujecrBo. lar pentru 
termenul rusesc 3aka3 uK vom alege 
una dintre variantele beneficiar, client, 
muşteriu. 

Beneficiarul este persoana sau 
instituţia în folosul căreia se face o 
lucrare sau un serviciu. Este un 
termen provenit din cuvîntul beneficiu, 
care are deja o largă întrebuințare 
alături de sinonimele sale profit, venit, 
cîştig, folos. 

Forma lexicală beneficiar este 
uzitată mai ales în limbajul economic, 


stabilindu-se în expresii mai mult sau 
mai puţin osificate de tipul: beneficiar 
al unei licențe — 6erepmynap sau 
nonytarem> myenzan, beneficiar al 
unei polite de asigurare — 6ene- 
puLpap crpaxoBoro nomca, beneficiar 
cambial — moryvarerb BEKCerA 
ş.a.m.d. Pledăm deci pentru 
extinderea ariei de răspîndire în 
limbajul vorbit a cuvîntului beneficiar, 
ce denumeşte în general persoana 
care beneficiază de ceva. Insă avem 
o remarcă: o persoană poate face o 
comandă, dar dacă ea nu'a fost 
realizată sau a fost prost îndeplinită, 
în ce măsură persoana respectivă 
beneficiază de pe urma acestei 
comenzi, şi mai poate fi numită ea în 
asemenea situaţie beneficiar? În 
aceste cazuri e preferabil să se aleagă 
o formă analitică de tipul persoana 
care face (dă) comanda sau să se dea 
preferinţă sinonimului client. Clientul 
este persoana care cumpără regulat 
de la un magazin sau consumă ceva 
într-un local public, sau este 
considerată în raport cu un specialist 
la care apelează. Spre deosebire de 
beneficiar, cuvîntul client poate avea 
în unele contexte şi o nuanţă 
peiorativă (se pare că sub influenţa 
rusescului r/men7, uneori nemotivată. 
Ar trebui scuturat de această nuanţă 
şi folosit mai des, la fel ca şi derivatul 
său clientelă, care denumeşte 
totalitatea clienţilor unei instituţii 
oarecare. 

Un echivalent sinonimic al 
cuvîntului client este muşteriu, dar 
acesta nu se pretează la sfera eco- 
nomică. Avînd o pronunţată 
coloratură stilistică, este utilizat 
într-un cadru mai îngust, fără a 
concura cu beneficiar sau client, 
despre care am vorbit mai sus. 

Gheorghe COLŢUN, 
Universitatea de Stat 
din Moldova, 
Chişinău 


SFÎNT SĂ-ŢI FIE ROSTUL 
SAU POVESTEA VORBEI 


O expresie convingătoare a 
bogăției şi frumuseţii tezaurului 
frazeologic al limbii române este 
această schiţă, alcătuită în exclusi- 
vitate din frazeologisme ce semnifică 
noţiunea de “a vorbi”. 

Ca să fii bun de gură, trebuie să ai 
limbă de aur, să fii cu limba (fagure) de 
miere, să ai darul vorbirii, să fii uşor de 
gură, să nu-ţi stea gura şi să le spui (pe 
toate) ca pe apă sau să vorbeşti (să 
spui) ca din carte, să fii slobod la gură şi 
să nu-ţi toarcă (mamă-ta) pe limbă, să 
dai din gură şi să-ţi meargă gura, avînd 
(simțind) mîncărime pe limbă şi sămînţă 
de vorbă. 

Cei răi de gură sau răi de clanţă 
sînt cu gura mare, au gură scîrnavă sau 
sînt scîrboşi la gură, au o gură cit o şură 
şi sînt slobozi la limbă (la gură), au limbă 
lungă, iar cînd îşi dau drumul la gură 
(gurii), le merge gura ca pupăza, le 
umblă gura ca la (o) ţarcă, le toacă gura 
ca o meliță, ca o moară stricată sau 
hodorogită, vorbind una de la răsărit şi 
alta de la apus, le toacă gura bureţi sau 
verzi şi uscate, vorbesc aiături cu 
drumul, înşirîind moşi pe groşi, spun 
prăpăstii şi cai verzi pe pereţi, vorbesc 
aiurea, în dodii, în bobote, păsăreşte, le 
toacă gura cîte-n lună şi-n soare, vînzînd 
castraveți la cei cu gura căscată. 

Pentru a sta de vorbă cu cineva, 
trebuie să deschizi gura, uneori să-ţi 
descleşti fălcile, să-ţi dezlegi limba, să 
prinzi grai sau să prinzi (la) limbă şi să 
dai glas, iar pentru a-i pieri (cuiva) 
glasul, e necesar să-i scurtezi (să-i tai) 
limba sau să-i pui căluşul (lacătul) la 
gură şi i se leagă limba. 

Unii şoptesc în barbă, vorbesc cu 
jumătate de gură (de glas) sau cu 
sufletul la gură, spun ca pe (prin) gura 
cămăşii sau vorbesc cu gura altuia, alţii 
ridică glasul (tonul), fac gură mare şi 


vorbesc din şa, spunînd vorbe mari şi 
late, vorbesc printre dinţi sau pe nas, 
mulţi strigă din băierile inimii, ţipă cît îi 
ţin (ia) gura sau ţipă (strigă) ca din gură 
de şarpe, fiind nevoiţi totuşi să-şi pună 
strajă sau stavilă gurii, ca să li se moaie 
gura, îşi pun gard la gură, îşi pun frîu 
limbii (gurii), îşi strîng gura (buzele), îşi 
țin gura strînsă ca să nu li se mai audă 
gura, îşi păzesc gura (limba), ca apoi să 
li se scoată vorba (din gură) cu cleştele, 
devenind scurţi la vorbă (la cuvînt, la 
grai) şi scumpi la vorbă (la grai). 

Unora le umblă vorba prin gură, 
dar nu zic bob sau nu zic (nici) o boabă 
(frîntă) sau nici două boabe legănate, 
mai pe scurt, nu zic nici cîrc, căci se 
împiedică la vorbă şi li se bate limba-n 
gură. 

Sînt şi de cei care bat apa-n piuă 
cu zeamă de vorbe, vorbesc fără miez, 
apucă cu gura înainte, sar cu gura, nu 
dau păs la vorbă nimănui, îţi iau vorba 
din gură, iar ei nu-şi pun frîu la limbă, 
nu-şi ţin (nu-şi bagă) limba (în gură). Ca 
să schimbi cîte o vorbă cu ei, trebuie să 
le legi limba (gura) sau să le scurtezi 
limba şi să le închizi (să le astupi) gura, 
ca să tacă din gură, de altfel îţi strici 
(răceşti, rupi, baţi) gura degeaba. 

E bine cînd cineva vorbeşte pe 
şleau, spune pe faţă, adică e deschis la 
vorbă, fiindcă sînt şi de cei cu două limbi 
sau cu mai multe limbi, cu limbă ascuţită 
(rea, de şarpe), care se întrec cu vorba 
şi înţeapă cu limba, umblă (dau goană) 
cu ştafeta şi poartă vorbe (minciuni). 
Vorbesc de-a băţul, îi îmbată pe unii cu 
apă rece, mîncînd borş. Deseori îi trag 
pe alţii de limbă, pe care, fără a-şi cîntări 
(bine) vorbele, îi ia gura pe dinainte 
(înainte), apoi vor să-şi ia vorba înapoi, 
dar... îşi muşcă limba şi se bat cu mîna 
(cu palma) peste gură. 

Dar am cam lungit vorba, ne-am 
(cam) întins la vorbă (lungă). În două 
vorbe (cuvinte) sau două vorbe ş-un 
cuvînt să (mai) aruncăm o vorbă (un 
cuvînt), ca să nu încurcăm vorba şi să 
nu spunem vorbe de clacă. Să nu ne 
luăm cu vorba şi să scurtăm vorba, 
pentru că de la a vorbi în tilcuri şi a sta la 
taifas trebuie să schimbi vorba. 

Să nu ne punem în gură cu gura 
lumii. Să vorbim scurt şi înțelept şi vom 
auzi: “Parcă i-a ieşit un sfint din gură”. 

Nu ştim cum a umblat vorba şi cum 
am adus-o din condei, dar am deşertat 
sacul, căci gura nu ţine chirie. 

Limba Română 


Stelian DUMISTRĂCEL 
laşi 


DE FLORI DE MĂR 


Asocierea acestei expresii (şi: de 
florile mărului) cu ideea de “inutilitate”, 
de acţiune gratuită, s-a făcut, desigur, 
într-o anumită familie de reprezentări 
mai mult sau mai puţin justificate (a 
umbla de flori de cuc, după frunze verzi, 
de frunza frăsinelului), ca efect al 
desprinderii omului de practicarea şi de 
semnificaţia vechilor ritualuri de 
primăvară, destinate, odinioară, să 
“stimuleze” renaşterea vegetației, con- 
form convingerii că lumea poate fi 
modelată după vrere. Diverse practici 
curente la sfîrşitul secolului trecut la 
indigenii din Australia au mari 
asemănări cu obiceiuri ale ţăranilor din 
unele zone ale Europei (printre care şi 
culesul florilor de ciuboţica cucului; 
Frazer, Creanga de aur, ll, 1980, p.62— 
65). In “florile dalbe de măr”, invocate 
de Crăciun, românul vede şi pro- 
misiunea unor fructe care, păstrîndu-se 
peste iarnă, au valoarea de simbol al 
nemuririi, la fel ca bradul sau iedera 
(Herseni, Forme străvechi, 1977, 
p. 198). 

Dar, după îndepărtarea de ritualuri 
ancestrale, legătura dintre flori şi 
proiecția lor în util s-a păstrat sub un 
aspect mai puţin cunoscut astăzi, acela 
al estimării şi comercializării recoltei 
pomilor din faza cînd aceştia erau în 
floare. Diferite mărturii în acest sens 
găsim în documente de epocă, la etno- 
grafi şi sociologi, referirea făcîndu-se la 
mai multe regiuni ale ţării. Intr-o pre- 
zentare (din 1820) a veniturilor locuito— 
rilor din Stremț (Alba de Jos), era vorba 
de vînzarea anuală a... pomilor, 
concretizată în livrarea poamelor (“... pe 
lîngă aceea, la cine vindem pomii noştri, 
de chilin ne alcăzîm şi le ducem lor cu 
carăle noastre, iar pentru bani gata”; 
Meteş, Viaţa agrară, 1921, p. 162). 

Mai precis, situaţia este înfăţişată 
de către Teofil Frîncu şi G. Candrea, 
într-o descriere etnolingvistică din 1888 
pentru Munţii Apuseni: “Posesorul vinde 
roada anului sau primăvara, cînd mărul 
e înflorit, şi aşta se numeşte pe o 
tunsoare, sau toamna”. La fel se petre- 
ceau lucrurile şi în zona Braşovului, unde 
şcheienii “cumpărau grădinile cu pomi 
de cînd erau în floare. Toamna şi le 
culegeau singuri...” (N. Dunăre, Ţara 


Biîrsei, |, 1972, p. 229) şi în fostul judeţ 
Dîmboviţa. Este vorba de o localitate de 
negustori de fructe (Bogatii); aceştia 
plăteau, uneori, prin satele învecinate, 
viitoarele fructe “din flori sau cu ghiotura”, 
cumpărătorul oferind un preţ global 
pentru un pom sau chiar pentru o 
grădină de pomi (60 de sate cercetate 
de echipele studenţeşti, V, 1942, p. 201). 

Practica trebuie să fi fost destul de 
răspîndită, de vreme ce H. H. Stahl, în 
studiile sale privind satele devălmaşe 
româneşti, califica “cumpărarea unei 
producţii neculese (pe preţ scăzut)” 
drept “o formă de exploatare cămă-— 
tărească”. 

Desigur, riscul unor asemenea 
achiziţii, “la noroc”, era acoperit prin 
preţurile modice oferite celor nevoiţi să 
vîndă merii în floare primăvara, din lipsă 
de bani. Dar pagubele suferite, uneori, 
din cauza timpului nefavorabil, au putut 
duce la caracterizarea cumpărătorilor 
temerari drept oameni care umblă şi ei 
doar “de florile mărului”, fără să mai vadă 
şi fructele. 


TÎRÎIE-BRIU 


O surprinzătoare poreclă a lui Tu- 
dor Vladimirescu, aceea de 'tiriie-briu”, 
analizată prin prisma semnificației 
originare a acestei îmbinări de cuvinte, 
constituie una din cele mai elocvente 
probe a schimbărilor ce se pot produce 
în istoria formațiilor expresive. Pentru 
contemporanii noştri, după mutaţiile 
radicale intervenite în domeniul 
vestimentaţiei, o persoană căreia briul 
i-ar atîrna pînă la pămînt ar produce 
impresia de delăsare, de neglijenţă, 
dacă nu şi pe aceea de sărăcie cu duhul. 
Un fîrfie-briu sau un tîrfie-obială 
înseamnă astăzi, deşi destul de vag, 
“haimana; om nevoiaş, zdrenţăras”, un 
“lasă-mă să te las” (rezultate ale unor 
anchete ad-hoc; înainte de a continua 
lectura, îi invităm şi pe cititori să-şi 
verifice propriile impresii). 

La vechiul costum orăşenesc de 
tip preponderent oriental, briul a fost 
însă o piesă importantă; ţesută din fire 
de mătase de diferite culori, era o 
cingătoare ale cărei dimensiuni şi 
ornamente (ciucuri sau franjuri la 
capete) marcau şi rangul, purtătorului. 
Dar, s-a consemnat faptul că persoanele 
arţăgoase, care (probabil în anumite 
împrejurări) căutau ceartă “cu 
lumînarea”, lăsau, în societate, să le 
atîrne un capăt al brîului pînă pe pămînt, 
pentru a găsi un pretext de gilceavă 
celor ce, din neatenţie, le călcau pe brîu, 

sau călcau pe colţul şalului cu care se 
încingeau boiernaşii şi negustorii. 
Sugestiv, pentru discuţia de faţă, este 
numele Briu Lung, a! unui răzeş 
moldovean (Giurescu, Istoria podgoriei 
Odobeştilor, 1969, p. 209). 

Slugerul Tudor din Vladimiri, în 
anii de dinainte de 1821, proprietar de 
pămînturi şi arendaş, care făcea şi 
negoţ,-ca victimă a abuzurilor unor boieri 
şi dregători, dar şi ca pîrît, provocase şi 
fusese implicat în multe procese în 
justiţie, cîştigîndu-şi, după unii comen- 
tatori (nu numaidecit obiectivi), renu-— 
mele de.“şicanor”, de “moşnean iubitor 
de şicane”. De unde şi supranumele de 
“tîrtie-briu”, care de fapt, mărturiseşte 
uimirea faţă de un caracter dîrz, în luptă 
permanentă cu instituţiile regimului 
fanariot: o justiţie venală şi o admi- 
nistraţie coruptă (A. Oțetea, Tudor 
Vladimirescu, 1945, p. 82—87; vezi şi 
B. Cazacu, în SCL, IV, 114). Desigur, 
temperamentul este acela al răzeşului 
“cu un petic de moşie şi c-un sac de 
hîrtie” — actele pentru susţinerea 
drepturilor sale în procese. 

După Zanne, aceeaşi modalitate 
de a găsi prilej de ceartă, în alt mediu 
social, este reflectată de compusul fîrfie- 
obială (Proverbe, III), un nume pentru 
cel care lăsa să-i atîrne (pentru a-i fi 
călcată din neatenţie) bucata de pînză 
sau de postav cu care se înfăşoară 
piciorul cînd se încalţă opincile. 

Brîul sau obiala, mai ales cele tîrte 
înadins, au ieşit din uz, iar în exprimarea 
figurată, sintagmele respective au primit 
o nouă motivaţie (cu efecte consemnate 
în dicţionare) după nota dominantă a 
contextelor pornind de la acelaşi verb, 
ce înfăţişează plastic dificultăţile unei 
existenţe precare: a o scoate la capăt 
tirîş-grăpiş, a-şitiri zilele de azi pe miine, 
a tir barca pe uscat. 


A TRAGE BUTUCUL 


Un context ilustrativ la Creangă; 
atunci cînd fata impăratului Roș, 
supravegheată în timpul nopţii de 
Harap-Alb şi de companionii săi, se 
preface în pasăre şi “zboară nevăzută 
prin cinci străji”, este zărită doar de 
Ochilă, care constată: “Măi, fetişoara 
împăratului ne-a tras butucul”. În Tălmă-— 
cirea cuvintelor din opera lui Creangă 
(făcută de Al. Vasiliu şi G. T. Kirileanu) 
expresia, pe lingă “a înşela”, este 
explicată şi prin “a face şotia!”. 

O “şotie” cîndva fatală, căci, de 
fapt, în întregime şi la modul propriu, for- 
mula cuprindea, probabil, şi precizarea 


“de sub picioare”, fiind vorba de butucul 
pe care era urcat condamnatul ia 
spînzurătoare (Maria Bojan, Expresii, 
1971). Explicaţia propusă de V. Bogrea 
pentru expresia din titlu (Pagini istorico- 
filologice, 1971) pleacă de la butuc 
“obezi”, dintr-un context “cu butuce la 
picioare”, echivaient cu “a sta la gros” 
(“cu picioarele băgaţi în gros” la 
Dosoftei) şi cu “a pune la dubă”, în care 
dubă este raportat la polonezul ayby 
“cătuşe de fier la picioare”. Deci, (a) 
trage ar avea aici un sens rezultat prin 
extensie pornind de la cel de “a pune în 
picioare, depunînd oarece efort, un 
obiect de încălțăminte” (de exemplu, “a 
trage cizmele în picioare”). 

Dar, se ivesc mari dificultăţi de 
ordin semantic: în cazul imobilizării şi 
supliciilor cu ajutorul butucului nu putea 
fi vorba, nici măcar strict formal, de vreo 
“înşelăciune”. Care, în situaţia celui 
spînzurat, este de imaginat cel puţin ca 
o... surpriză de moment (cu atit mai mult 
atunci cînd condamnatul avea ochii 
legaţi). Pe de altă parte, înşelăciunea 
se piasează sub semnul farsei cînd 
cuiva îi este trasă rogojina de sub 
picioare, doborîndu-l la pămînt (Zanne, 
Proverbe, IIl), şi, să nu uităm, în acelaşi 
fel era uneori prăbuşit la pămînt şi 
imobilizat, cînd intra în cortul trimisului 
sultanului, un domnitor mazilit. 
Procedeul se aplica şi în alte cazuri; 
într-o scenă din balada lordachi al 
Lupului, “gios pe covor, tăiaţi-i capul din 
zbor” strigă domnul “cu mînie” către 
arnăuţi, cînd intră la el stolnicul lordachi, 
cu care se învrăjbise, atras în cursă 
printr-o scrisoare de  iertăciune 
(Alecsandri, Poezii populare). 

Din acelaşi grup de frazeolo-— 
gisme face parte şi a duce cu preşul — 
tot “a înşela”, în argoul puşcăriaşilor 
(Grai şi suflet, VII); a fost descris un “ce- 
remonial” de primire a unui nou-venit 
într-o celulă, prin care deţinuţii de drept 
comun încercau să-l pună pe acesta “la 
punct” din primul moment, pentru a-i fixa 
locul în ierarhia “microgrupului”. Or, în 
cazurile discutate trasul preşului, al 
rogojinii sau al covorului constituie un 
şiretlic, un tertip, dintr-o familie de 
reprezentări în care a putut fi încadrată, 
în stilul figurat, şi expresia a trage 
butucul. 

Alte “instrumente” pentru a duce 
“a înşela” sînt... cobza şi zăhărelul; chiar 
dacă rezultatele sînt comparabile (dacă 
nu chiar aceleaşi), avem de-a face cu 
mijloace “agreabile” şi care sugerează 
abilitatea (dar presupun şi neghiobia). 

Limba Remnduă 


Tatiana ZAVULAN 
Chişinău 


CONTRIBUȚIA 

LUI GRIGORE URECHE 
LA DEZVOLTAREA 
LIMBII ROMANE 
LITERARE (|I)* 


SINTAXĂ 


Structura sintactică a limbii 
lui Grigore Ureche se identifică sau 
se apropie de structura sintactică 
a vorbirii populare. Cronicarul va 
încerca să confere limbii române 
scrise o înfăţişare particulară, în 
care să se recunoască modelele 
latineşti, încercare ce este mult 
mai evidentă la cărturarii Miron 
Costin, Dimitrie Cantemir, 
Constantin Cantacuzino, a căror 
sintaxă capătă un caracter savant 
şi livresc, îngrijit. 


Sintaxa propoziției 


La Ureche propoziţiile sînt, în 
general, scurte, dar frazele sînt uneori 
lungi, greoaie şi întortocheate. Mai 
rar încep propoziţiile cu subiect: 
„.. Gligorie Ureche (...) au fost vornic 
mare 69), de obicei, pe primul loc 
situîndu-se predicatul: Fost-au 
într-aceşti robi oameni mari... (79); Fu 
război în Ţara Muntenească... (102); 
Fură bătuți muntenii... (102); Au luat 
Ştefan vodă cetatea Teleajănului... 
(96). 

Ca o particularitate a lui Ureche 
este folosirea din abundență a 
gerunziilor, mai ales la începutul 
frazelor:  Schimbîndu-se şi 
schimosindu-se numele, den Flachia 
i-au zis Vlahia... (72); Ca văzîndu 
craiul atîtea cuvinte rele de dînsul... 
(113). 


* Urmare. Începutul în “Limba Român 


De multe ori propoziţia începe 
cu complementul direct, cronicarul 
avînd în vedere a atrage atenţia 
asupra obiectului din comunicare: 
Războaie minunate au făcut... (76); 
.. urma lui luase... (129); ... multă 
pagubă au făcut... (127); 

Atributul este şi acesta plasat, 
de multe ori, înaintea substantivului 
determinat. Pentru exprimarea 
atributului adjectival antepus, Ureche 
este obsedat de adjectivul mult, 
variabil după gen şi număr: multă 
moarte şi perire (86), multă adunare 
(90), multă pagubă (92), multă jale 
(129), mult bine (129), mulţi prinşi 
(98), multă oaste (115), multă 
înnecare (129). 

Şi tot de topica propoziției ţine 
şi plasarea diferitelor complemente 
circumstanţiale la începutul 
comunicării: Pentru aceea ei scriu... 
(78) — complement circumstantial de 
cauză; Acolea s-au descoperit toată 
viclenia... (110) — complement 
circumstanţial de loc; ... cu cuvinte 
o au îngropat... (123) — complement 
circumstanţial de mod; ... în foc o aş 
băga... (109) — complement 
circumstanţial de loc. Apoziţia este 
chiar frecventă în Letopiseţul Ţării 
Moldovei: Albrihtu, craiul leşăscu... 
(122); ... Tăutul logofătul şi pre Isac 
visternicul... (111); ... au făcut două 
mănăstiri mari în Moldova, Bistriţa şi 
Moldoviţa (80). 

Grigore Ureche este cronicarul 
căruia îi revine marele merit de a fi 
deschis un drum neted limbii literare 
spre graiul viu. Cronica lui ne oferă 
numeroase exemple de construcţii 
populare. Specifice sînt aspectele 
limbii vechi: 

a) dativul adnominal: ... au pus 
domn muntenilor (193); ... era frate 
lui Olbrihtu... (110); ... era cuscru lui 
Ştefan vodă... (111); ... era lui Pătru 
vodă apărătoriu (125); 

b) acordul apoziţiei cu 
substantivul determinat: ... Tăutul 
logofătul... (110); ... Tăutului 
logofătului celui mare... (135) 
... preacuratei fecioarei Mariei maicei 
domnului... (90); ... numele cățelei 

Moldei...” (72); 

c) cumulul de conjuncţii: “căci 
că poate să fie adevărat” (79—80); 
“... au făcut vicleşug asupra lui Ştefan 
vodă, pentru căci că dedese agiutoriu 
turcilor...” (103); “cum că nu-i 
descălecată țara...” (74); 

. d) negarea simplă cu nici: “nici 
îl putem da” (72); “nici războaie mai 
făcea...” (75); <.. niei au avut cine 
să-i iasă...” (83); “... nici era loc...” 
(98); “nici au avut cine să-i stea 
înainte...” (123); 

e) acordul după înţeles: “... cu 
multă mulţime de oaste munte- 
nească şi den ţară adunaţi...” (81); 
“.. pedestrimea moldovenească ce 
era adunaţi mai mult în dobîndă...” 
(152); <.. multă oaste leşască au 
perit, unii de oşteni, alții de ţărani...” 
(115). 

Ezitarea cronicarului în alegerea 
formulei potrivite dă dovada muncii 
sale de căutare continuă. Dacă 
reuşea la acea vreme să obţină 
construcţii pe care le întîlnim astăzi, 
în limba literară, acest lucru înseamnă 
că varianta elaborată şi îngrijită a 
limbii noastre căpăta contur încă din 
secolul al XVII-lea. 

Fiind un text descriptiv, mai ales, 
e îmbucurător să descoperim că pe 
lîngă propoziţiile afirmative întîlnim şi 
propoziţii exclamative — “Minunat 
lucru!” (104) şi interogative: “Cine 
poate să-i pomenească pe toţi?” (118); 
“Ce oameni sînteti?” (138); “Cine n-ar 
pofti să viețuiească?” (144); “Dar cui 
iaste urît a muri?” (144). 

Acestea se impun atenţiei 
cititorului prin nota retorică, 
caracteristică dezvoltată de urmaşii 
lui Ureche. 


Sintaxa frazei 


Este evidentă la Ureche 
apropierea de sintaxa populară. 
Frazele sînt unele scurte, altele lungi, 
formate prin coordonare. Conjunciiile 
coordonatoare cele mai frecvente sînt: 

a) copulative: şi, ce (în propoziţii 
Şi fraze); ci are şi valoare copulativă. 

“Mulţi scriitori au nevoit de au 
scris rîndul şi povestea ţărilor, de au 
lăsat izvod pre urmă, şi bune şi rele, 
să rămiie feciorilor şi nepoților, (...), 


despre cele rele să se ferească şi să 
să socotească, iar de pre cele bune 
să urmeze şi să înveţe şi să se 
îndirepteze” (69); 

<.. limba noastră den multe limbi 
Íaste adunată şi ni-i mestecat graiul 
nostru cu a vecinilor...” (73); “... n-au 
mai putut suferi, ci s-au răsipit şi 
s-au pustiit...” (73); 

b) adversative: ce, ci, iar: 
“... Moldova s-au descălecat mai pre 
urmă, iar muntenii mai dentii...” (72); 
<.. sănumă aflu scriitoriu de cuvinte 
deşarie, ce de dreptate” (70); “.. den 
Flachia i-au zis Vlahia. Ci noi acest 
nume nu-l priimim...” (72); “Pre 
ardeleni nu-i lăsa să să odihnească, 
ci pururea le făcea nevoie...” (76); 

c) disjunctive; au, sau, ori (în 
propoziţii şi fraze): “... spune mai mult 
au mai puţin...” (71); “Şi hierul sau 
pecetea cap de buor însemnează” 
(72); <.. să le plătească tuturor, ori 
cu folos, ori cu paguba ţării...” (75); 

d) conclusive: deci şi forma 
veche deciia: “Deci cumu-i voia 
domnului, op să le plătească...” (74); 
“Deciia Ştefan vodă strîns-au boiarii 
țării, şi mari şi mici, (...) şi i-au întrebat 
pe toti...” (82). 

Numărul frazelor formate prin 
subordonare este relativ mic. Cele mai 
frecvente sînt subordonatele 
atributive, completive directe, 
circumstanţiale cauzale, finale, con- 
secutive şi concesive. 

Atributivele sînt introduse prin: 
pronume cu valoare de conjuncţie: 
variabilul care, ce, cît, adverbe rela- 
tive cu valoare de conjunctie: unde, 
cum: “... au sfinţit mănăstirea Putna 
carea era zidită de dînsul...” (90); *.. 
aşa s-au adaos şi Moldova carea mai 
apoi de alte tări s-au descălecat...” (70); 
“De la rîmleni ce le zicem latini...” 
(72);*... strimbătatea ce-i făcuse 
ungurii...” (88); “... veni veste lui Şefan 
vodă că vine şi altă oaste leşască...” 
(116); <.. i-au venit veste cum Radul 
vodă au întrat în Tara Muntenească 
cu oaste turcească...” (95), “... au 
ucis-o la locul unde să chiiamă acum 
Buorenii...” (72); “.. că craiul n-au luat 
urma pe unde venise...” (114); 
“Rumânii cîţi se află lăcuitori (...) de 
la un loc sînt cu moldovenii...” (132). 

Completivele directe sînt 

introduse prin: conjuncţia că; adverbul 
relativ cum, unde: ... noi aflăm că 
Moldova s-au descălecat mai pe 
urmă... (72); ... au zis că va veni 
acolo... (109); Ințălegînd Ştefan vodă 
cum craiul se apropie... (113); 
... scriitorii noştri n-au avut de unde 
stringe cărti (70). 

Completivele indirecte, prin: 
conjuncţiile să, că: ... au gîndit să 
treacă la Ţara Ungurească (133); Nici 
iaste a să mira că scriitorii noştri n-au 
avut de unde strînge cărți (70). 

Consecutivele, destul de 
numeroase, sînt introduse prin 
conjuncţia subordonatoare specifică 
de: ... i-au dat oaste de au întrat în 
țară... (79); ... s-au dus la Ardeal de 
au prădat Ţara Săcuiască (83); 
Dumnezeu la ferit de nu s-a vătămat 
(100); ... pîine peste seamă rodeşte 
de multă, de nimenea nu o cumpără... 
(132). 

Măcar că este locuţiunea 
conjuncţională ce introduce 
subordonatele concesive: ... ni-i 
mestecat graiul nostru cu a vecinilor 
de prinprejur, măcar că de la Rim ne 
tragem (73); ... măcar că să află şi 
de alții semnate lucrurile Ţării 
Moldovei, apucatu-s-au şi 
dumnealui... (70). 

Subordonatele cauzale sînt 
introduse prin conjuncţiile că şi căci: 
insemnarea anilor a scriitorilor noştri 
nu să tocmeşte cu a striinilor, că 
letopisețul nostru scrie că au fost... 
(77-78); ... cu bucure mare au primit 
pre soli, căci au făcut oaste împotriva 
vrăjmaşilor săi... (199). 

Subordonatele finale au ca ele- 
ment introductiv  locuţiunea 
conjuncţională ca să: Nici războaie 
mai făcea ca să-şi apere ţara... (75); 

„ întinde mrejele sale ca să-i 
cuprindă... (88); ... toată direptatea au 
lăsat-o pre cel mai mare, ca să o 
judece... (74). 

Pot fi întîlnite şi subordonate 
condiţionale, introduse prin de, cu 
valoarea de dacă: ... zicînd că-i va 
da ajutor, de-i va trebui... (87); 
... că de ne-am socoti pre amăruntul, 
toate cuvintele le-am înțelege (73). 

Ureche foloseşte verbe 
impersonale şi expresii impersonale, 
prezentă fiind deci şi subiectiva: Să 


putea cunoaşte că nu va fi aşăzarea. 
bună între domnii Moldovei (76); 
Cunoaşte-să că au fost neaşăzati... (TTY, 
„„sănu să ştie că au lucrat... (69). 

“Simţindu-se dator să dea unele 
explicaţii, cronicarul le dă prin 
intermediul propoziţiilor incidente: 
„„ să făcea războaie pre acela loc, 
cum însăşi semnele arată... (75); 
După răsipa ţării dentii, cum spune 
mai sus... (75), ... agiutorul venise lui 
Ştefan vodă, sau însuşi craiul, cum 
scriu unii... (105). 

Foarte rar, se mai întîlnesc şi 
alte subordonate: ... şi-i tâie capul 
după ce au domnit 2 ani (82) —tem- 
porală; lar Ştefan vodă, deacă au 
sosit la scaunul său, la Suceavă, au 
trimis la craiul leşăscu soli... (95) — 
temporală (semantic) cu aspect 
(gramatical) de cauzală; cum am 
aflat, aşa am arătat... (71) — modală; 
„„. odihna altora lui îi părea că e cu 
pagubă... (127). 

Chiar cînd fraza lui Grigore 
Ureche cuprinde prea multe propoziţii 
subordonate care umbresc propoziţia 
principală, purtătoarea înţelesului 
întregii construcţii, aceasta nu scapă 
cititorului: “Şi multă vreme trăind 
războiul neales, de îmbe părţile 
omeneşti, şi turcii tot adăogîndu-se 
cu oaste proaspătă, iar moldovenii, 
obosiţi şi neviindu-le agiutoriu de nici 
o parte, au picat nu fieştecum, ce pînă 
la moarte să apăra; nici biruiţi dentru 
arme, ce stropşiti de mulțimea 
turcească, au rămas izbîndă la turci” 
(100). 

Patriotismul care se desprinde 
din aceste rînduri este cauza lungirii 
frazei cu motivările înfrîngerii, dar, în 
acelaşi timp, îi clarifică sensul gene- 
ral. Astfel de fraze sînt numeroase în 
paginile cronicii. Ele se intercaiează 
cu fraze simple, aşa cum se 
înlănţuiau ele şi se rosteau în limba 
vie din vremea cornicarului şi pînă 
astăzi. 

Se observă deci că structura 
sintactică a limbii lui Ureche este com- 
plexă şi variată faţă de sintaxa 
textelor din secolul al XVI-lea. 
Complexitatea, varietatea şi 
limpezimea sînt rezultatul apropierii 
de sintaxa populară. Acesta era 
începutul drumului spre claritate, 

concizie şi echilibru la care va ajunge 
limba literară modernă. 


LEXIC 


Literatura istorică înseamnă şi 
o orientare nouă spre surse lexicale 
neexplorate în scrierile religioase. 
Este vorba despre o terminologie 
legată de administraţie, organizaţie 
militară: vornic (69),oştile (75); 
războaie (76); domniia (81); bătaia 
(91); păharnicul (91); stolnicul (91); 
boiari (92); vitejie (93), comisul (92); 
tabără (94); vodă (97), craiul (96); 
cetatea (96); înpărat (98); steaguri 
(98); biruitoriu (98); pedestrime (99); 
giurămîntul (117); tîrgu (122); 
armele (123), sfetnicii (129); 
pedestru (137); galbeni (137); 
puşcile (149), inicerii (149). 

Nu se poate vorbi încă de 
invenţie verbală la Ureche, dar totuşi 
întîlnim în Leto piseţ cuvinte derivate, 
preluate, probabil, din graiul viu: 

a) cele mai numeroase cuvinte 
derivate sînt cele prefixate cu ne.-: 
nevoință (96), neaşăzaţi (70), 
neînsemnat (77), nefiind (86), 
neadevărate (87), neales (100), 
neprietenească (123), nebețiv (156), 
necurvar (156), nelacom (156), 
nerăsăpitoriu (156), neleneşu (128), 
nevăzutu (158), nedumnezeire (144), 
nevinovat (144); 

b) cu prefixul în-: îndreptatu 
(70), însemneze (71), însemnarea 
(77), înblînzindu (138), îngreuiase 
(157); 

c) foarte rar, cu prefixele re- 
(forma veche: ră-): răvărsatu (81); şi 
răs-: răscumpere (88); 

d) nici cu sufixe nu sînt prea 
frecvente derivatele, dar se întîlnesc 
totuşi: 

-eţe: blindeţe (152); 

-inţă: făgăduinţă (153); 

-ime :sărăcimea (154), 
pedestrime (99), prostime (150), 
ungurime (131); 

-ciune: inşălăciune (112), 
secăciune (154); 

-giune : flămîngiune (112); 

-ură: adunătură (111). 

Se întîlnesc la Ureche şi unele 
cuvinte cu forme neprefixate: (am) 
cercat (70), (au) timpinat (110), împlă 


» 


(70), (va) vinui (71) care, în limba 
literară actuală, apar cu prefixul în-. 

Odată cu cronica lui Ureche, 
pătrund în limba noastră un mare 
număr de cuvinte de origine străină. 
Printre elementele latine ale limbii 
vorbite sînt de menţionat: op pentru 
trebuie, pedestru pentru om care 
merge pe jos. 

Elementele slave provin în 
marea lor majoritate din slavonă şi au 
un caracter savant: concenie pentru 
pierire, dostoi pentru a satisface, 
mizdă pentru mită, pohvală pentru 
pompă, strălucire, poticală pentru 
înfrîngere, pristăni pentru a ceda. 

Cele împrumutate din limba 
polonă, cea ucraineană sau rusă sînt 
mai puţine la număr şi sînt 
caracteristice limbii vorbite: comornic 
pentru postelnic, fală, pentru mîndrie, 
hraniţă pentru graniță, plean pentru 
pradă de război, poftori pentru a 
repeta, pohlibui pentru a cleveti. 

Dintre elementele neogreceşti 
întîlnite în Letopiseţ menţionăm: a 
schimosi pentru a desfigura şi calcul 
lingvistic înaljos pentru pagubă, 
neajuns. 

Sînt prezente şi împrumuturi din 
limba turcă: adet pentru datină, beg 
pentru bei (la turci: guvernatorul unui 
oraş), ciutac pentru poreclă dată mai 
ales turcilor din Dobrogea, halcă 
pentru joc care constă în aruncarea 
unei sulițe printr-un inel, hochim 
pentru ordin, poruncă, otac pentru 
adăpost provizoriu construit de 
ciobani sau de pescari. 

O caracteristică a stilului artis- 
tic al lui Grigore Ureche o constituie 
folosirea de cuvinte prezente în limba 
vorbită în vremea sa: aciua pentru 
adăposti, asupra pentru împotriva, 
căuta (construit cu subiectul logic la 
dativ) pentru a fi necesarca, a trebui, 
copil pentru bastard, cotegă pentru 
căruță, curâtor pentru care curge, 
dabilă pentru dare, bir, îndelunga 
pentru a prelungi, descăleca pentru 
a întemeia, detuna pentru a dobori, 
flămîngiune pentru foamete, înclăra 
pentru a se sui pe cal, a încăleca, 
încruntat pentru plin de sînge, limbă 
pentru neam, popor”, “moş“ pentru 
strămoş, moşan pentru moştenitor, 
negata pentru nepregătit, oblici pentru 

a descoperi, a da față, omăt pentru 
zăpadă, păvti pentru a ţine parte; a 
părtini, plodi pentru a produce, a 
naşte, pomăzui pentru a consacra; 
a confirma, prepune pentru a bănui, 
price pentru ceartă, neînțelegere, 
prost pentru neînvăţțat, ignorant, rost 
pentru gură, vorbă, semnat pentru 
însemnat, înregistrat, smomi pentru 
a atrage prin înşelăciune, tinde pentru 
a întinde; a transmite, vicleni pentru 
a înşela, a trata cu viclenie, vorovi 
pentru a vorbi. 

Dintre expresiile caracteristice 
limbii populare relevăm următoarele: 
“săptămîna albă” pentru “săptămîna 
dinaintea postului mare”; “... iară 
Bogdan vodă să ascuţia ca să-i poată 
undeva vîna” pentru “a face un efort 
mintal pentru a pricepe, a găsi ceva”; 
“.. ci gîndi strimbătatea ca să o 
răscumpere mai cu asupră” pentru “şi 
mai mult, cu vîrf şi îndesat”; “au bătut 
război” pentru “a făcut război”; “şi dede 
veste de pace şi de domn tînăr, şi 
scoase bejeniile pre acasă” pentru “a 
rechemat pe cei fugiţi”, “au dat dos a 
fugi” pentru “au fugit”; “s-au dat spre 
munte” pentru “s-au îndepărtat (spre)”; 
“şi dînd război vitejeşte” pentru “şi 
bătîndu-se pe cîmpul de luptă”; “să ia 
boi de-a zece” pentru “a zecea parte, 
zeciuiala, dijma”; “măcar că înfrînsese 
cu deodată pre Bogdan vodă” pentru 
“pe neaşteptate”; “dinadreapta, dina— 
stînga” pentru “de partea dreaptă, de 
partea stingă”; “acestea toate îi era 
ca o gheaţă la inima lui Ştefan vodă” 
pentru “mare grijă, teamă”, “era să 
meargă sol la împărăție, să lege 
păcile” pentru “să încheie pacea, să 
încheie un tratat de pace”; “în vremea 
norocului celui prost” pentru “nenoroc, 
primejdie”; “de nu s-ar fi părăsit 
Mateiaş craiu de acel gînd” pentru “şi- 
ar fi schimbat gîndul”; “că ungurii lui 
Despot încă-i plecase Tomşa spre 
sine” pentru “îi atrăsese”; “unde avînd 
Ştefan vodă ştire şi prinzînd limbă, 
marți noaptea...” pentru “căpătind 
veste, aflînd ştire, fiind informat”; “ce 
lui Iliaş nu-i sosia pita lui craiu” pentru 
“nu-i ajungea," nu-i era suficientă 
întreținerea”; “amintrelea de stat era 
om cuvios” pentru “stare, fel de a fi”; 
“deci stătu la domnie Petru vodă Aron” 
pentru “veni la domnie, se sui pe tron”. 


Concluzia care se desprinde din 
cercetarea lexicului lui Grigore Ureche 
este deosebit de importantă. Această 
scriere cuprinde, în esenţă, elemente 
care vor alcătui, mult mai tîrziu, baza 
vocabularului limbii literare moderne. 
Apariţia acestui sărac început de 
vocabular tehnic modern ni se pare 
mai importantă decît numeroase 
turcisme şi slavonisme supuse pieirii, 
odată cu stările vechi, sociale şi 
economice pe care le reprezentau. 

Afirmația lui Nicolae lorga 
referitoare la Biblia de la Bucureşti 
din 1688, pe care o consideră o carte 
pentru toată colectivitatea româ-— 
nească, poate caracteriza, şi 
Letopiseţul lui Grigore Ureche, căci 
această operă monumentală nu putea 
să nu lase urme adînci nu numai în 
scrisul, adică influenţînd pregnant 
dezvoltarea limbii române literare, dar 
şi în conştiinţa acelora care au 
citit-o, ea avînd un rol decisiv, oricare 
ar fi unghiul din care am privi-o, în 
dezvoltarea spirituală a poporului 
român, cîştigînd noi cititori pentru 
lectura în limba română, în virtutea 
spuselor autorului, “ca să nu să înece 
anii trecuţi şi să nu să ştie ce s-au 
lucrat” şi ca “să rămiie feciorilor şi 
nepoților, să le fie de învăţătură, de 
pre cele bune să urmeze şi să să 
înveţe şi să să îndirepteze”. 

LITERATURA 
NAŢIONALĂ 

ŞI LIMBA MATERNĂ 
ÎN ÎNVĂŢĂMÎNTUL 
LICEAL EUROPEAN 


O. Actualmente, în majoritatea 
ţărilor Europei sînt în curs de 
desfăşurare mutații dintre cele mai 
semnificative în domeniul renovării 
programelor şcolare, implicit în cel al 
proiectării unor conţinuturi noi 
destinate procesului de instruire. 
Literatura națională şi limba matemă 
în liceu se situează, în fiecare dintre 
aceste ţări, cum, de altfel, este şi 
firesc, în miezul demersului înnoitor. 

Pornind de la o asemenea 
constatare, ar fi utilă — credem — 
analiza evoluţiilor înregistrate în acest 
domeniu, cu atît mai mult cu cît operaţia 
ar putea furniza sugestii importante în 
reevaluarea modelului propriu de 
predare/învăţare a limbii şi literaturii în 
liceul românesc actual. Precizăm, de 
la bun început, că nu pledăm nicidecum 
pentru copierea tale quale a unor soluţii 
adoptate în alte ţări; cunoaşterea 
acestora ne poate conduce însă la 
clarificarea şi sedimentarea viitoarelor 
noastre opţiuni în perspectiva reformei 
învăţămîntului. 

1, La nivelul învăţămîntului liceal 
european, conținutul disciplinei de care 
ne ocupăm este conceput — în mod 
tradiţional — într-o manieră relativ 
asemănătoare de la ţară la ţară (cf. 
Vaniscotte, 1989, 104). Astfel, acesta 
se constituie, în esenţă, din ceea ce 
s-ar putea numi “studiul literaturii sau 
al istoriei literaturii naţionale”, un studiu 
de cele mai multe ori descriptiv şi mai 
mult sau mai puţin cronologic. Aşadar, 
diferenţele cele mai pregnante. din 


punctul de vedere discutat apar, între 
ţările europene, nu atît în concepţia 
generală privind natura conținutului (care 
— în principiu — rămîne, de fiecare 
dată, literatura), cît, mai ales, în modul 
de selectare şi organizare a materialului 
propus spre studiu. 7 

De aceea, diversele sisteme de 
învăţămînt din Europa pun, în acest 
sens, următoarele tipuri de probleme: 
ce anume şi cît să se selecteze pentru 
şcoală dintr-o literatură dată; conform 
căror criterii să se selecteze/ 
organizeze conţinutul; care să fie 
raportul dintre “limbă” şi “literatură” în 
“arhitectura” disciplinei şi, în fine, care 
să fie principalele demersuri 
pedagogice în studiul literaturii? |n 
ceea ce priveşte sinteza de faţă, ne 
interesează — înainte de toate — 
răspunsul la primele trei întrebări. 

2. Ce anume şi cît să se 
selecteze, pentru scopuri didactice, 
dintr-o literatură dată? Din punct de 
vedere pedagogic, o astfel de 
întrebare nu este nicidecum simplă, 
mai ales dacă ne gîndim la faptul că 
şcoala — şi, probabil, nu numai cea 
de la noi — devine, cîteodată, în mod 
poate nu paradoxal, cîmpul de 
manifestare a unor dispute între “forţe” 
prin excelenţă “extraşcolare”. 
Asemenea “forţe” includ scriitori, 
oameni de cultură, critici literari, 
iar,uneori chiar unele “grupuri de 
presiune”, care îşi propun, în princi- 
pal, să obţină introducerea în 
programele şcolare a unor anumiţi 
scriitori sau opere. 

In asemenea “cruciade” se uită, 
de regulă, un singur lucru, din păcate 
cel mai important; şi anume faptul că 
şcoala este cu totul altceva decit viaţa 
literară şi că nu toţi elevii vor deveni 
scriitori sau critici literari. Cu alte 
cuvinte, se neglijează realitatea 
simplă că şcoala nu trebuie şi nu 
poate oferi tot, mai ales în materie de 
literatură; în schimb, ea trebuie să 
ofere esenţialul, adică textele cele mai 
reprezentative ale unei literaturi, 
acelea care vor dezvolta în cea mai 
mare măsură gustul estetic al elevilor, 
capacitatea lor de a înţelege şi de a 
interpreta diversele tipuri de scriitură, 
disponibilitatea pentru “frumosul 
literar”; şi, nu în ultimul rînd, acele 


48 


Limba Romnduă 


texte care vor structura la modul optim 
“deprinderile de lectură”, plăcerea de 
a citi. 

In sensul celor discutate mai 
sus, relativ la problematica pe care o 
abordăm se identifică, cel puţin în 
Europa, două tendinţe fundamentale. 

2.1. În țările din est (din păcate, 
mai funcţionează încă o astfel de 
clasare depăşită), care cu mulţi ani 
în urmă au fost silite să adopte 
modelul sovietic al educaţiei, s-a 
optat — şi maniera aceasta 
supravieţuieşte, în bună parte, şi 
astăzi —pentru un tip oarecum 
enciclopedic* de studiere a literaturii. 
Mai exact, se încerca abordarea cît 
mai completă a istoriei literare — 
incluzîndu-se, aici, epoci de evoluţie 
culturală şi literară, autori, curente, 
tendinţe etc. — studiu tributar, într-o 
oarecare măsură, şi concepţiei critice 
marxiste, conform căreia literatura ar 
fi o reflectare nemijlocită a realităţii 
social-politice. 

Avantajul unei asemenea abordări 
enciclopediste a fost, printre altele, că 
o parte dintre elevi a ajuns; cu timpul, 
să ştie mai mult despre propria literatură 
decît “tinerii din Occident”. Cu alte 
cuvinte, elevii erau (sau păreau) mai 
informați, citeau, ce! puţin în aparenţă, 
mai mult (dar aici mai intrau în joc şi 
alte cauze!) şi aveau, în genere, o bună 
capacitate de a încadra operele şi pe 
diverşii autori studiaţi în aşa-numitul 
“context socio-politic şi istoric” etc., 
ceea ce, trebuie să recunoaştem, nu 
era totuşi puţin lucru. 

Am insistat însă mai sus asupra 
prepoziţiei despre, pentru că tocmai 
în acest cuvînt se concentrează şi 


ce? Pentru simplul motiv că 
“traversarea” întregii istorii literare, 
abordarea unui număr relativ mare de 
scriitori (exceptîndu-i, evident, pe cei 
care, în ochii regimurilor comuniste, 
erau definitiv compromişi) au atras 
după sine o serie de distorsiuni de 
fond**. 

Evident, după evenimentele din 
1989, situaţia din fostele ţări 
comuniste s-a schimbat substanţial. 
Am menţiona — cu titlu de exemplu 
— cazul Ungariei şi al Poloniei, unde, 
conform unor informaţii recente***, 
studiul literaturii a fost plasat într-o 
viziune larg culturală, în cadrul căreia 
investigarea constantelor mitice şi 
filozofice ale spiritului, precum şi 
dezvăluirea esenţelor frumosului au 
devenit, în fine, obiective prioritare. 

2.2. În ţările din Occident, 
problema se pune într-un mod relativ 
mai flexibil. Modelul enciclopedist 
“moderat” coexistă cu un model pe 
care l-am putea numi de “studiu 
selectiv al unor valori literare”. 
Oricum, constanta detectabilă la 
nivelul sistemelor. de învăţămînt 
discutate în paragraful de faţă este 
descentralizarea operaţiei de selec- 
tare/organizare a conținutului la 
disciplina “literatură”; şi aceasta în 
sensul că, deşi programa “de la centru” 
poate sugera, propune sau recomanda 
liste de texte şi opere, totuşi “instanţele 
locale” (echipa profesorală pe 
disciplină, consiliul de conducere al 
şcolii etc.) sînt acelea care vor de- 
cide, în faza ultimă, modalitatea de 
concretizare a programei la nivelui 
şcolii. Sigur, amploarea libertăţii de 
decizie diferă de la ţară la ţară, dar 
coerenţa studiului la nivel naţional se 


** Amintim doar citeva dintre acestea: (a) supralicitarea cantităţii de informaţie 


despre autori şi opere a redus substanţial timpul care se putea dedica aprofundării 
unor opere, altfel zis tocmai operaţiei de înţelegere a procedeelor şi mărcilor artistice 
în măsură să asigure 'literaritatea” textului; (b) studierea nediferenţiată şi vag critică 
a aproape tuturor autorilor (importanţi sau nu) a înlăturat, în bună măsură, posibilitatea 
formării capacităţii de a discerne valoarea de non-valoare; (c) maniera de apropiere 
de text — fără “distanţa” filozofică necesară, fără căutarea unor izvoare mitice, 
religioase etc., deoarece acestea nu conveneau Puterii — ducea, deseori, la 
interpretări şectare, îngust mecaniciste, vulgar sociologizante şi biografizante ale 
operelor, se pierdea, astfel, tocmai acel univers inefabil fără de care literatura nici nu 
ar avea sens. 

*** informaţiile au fost obţinute în urma unor discuţii cu reprezentanţii 
respectivelor ţări, la reuniunea de la Strasbourg (mai 1991) privind “Evoluţiile din 
sistemele de învăţămînt ale unor ţări din est” (vezi şi Crişan, 1992). 

asigură printr-un sistem central 
(unitar) de evaluare/testare sumativă 
a cunoştinţelor, dar mai ales a 
capacităţilor aferente înţelegerii 
literaturii. 

Revenind la cele două modele 
invocate mai sus, trebuie făcută de la 
început observaţia că învătămîntul din 
Europa pune în evidenţă, la ora actuală, 
o întreagă gamă de “treceri” situate între 
modelul “moderat” enciclopedist 
(ilustrat, cu pregnantă, în învățămîntul 
spaniol) şi cel prin excelenţă selectiv 
şi cu posibilităţi maxime de opțiune 
(caracterizînd sistemul din Marea 
Britanie, spre exemplu). 

A. Aşadar, varianta “moderat” 
enciclopedistă este cel mai bine 
reprezentată în sistemul liceal spaniol. 
Astfel, programele în uz pentru 
“Bacalaureatul unificat şi polivalent 
(BUP) şi pentru “Cursul (postliceal, n.n.) 
de orientare universitară” (COU) sînt 
documente axate, în special, pe 
conținuturi, iar nu pe obiective (cf. 
Leclercq et al., 1990, p. 11). Aceste 
programe “s-au oprit” la nivelul anului 
1975, deşi îmbunătăţiri au intervenit şi 
după acea dată. 

Ce conţine, spre exemplu, 
programa de limbă şi literatură 
spaniolă pentru primii doi ani din 
cadrul BUP (perioadă corespunzînd 
primilor doi ani ai liceului românesc)?. 
Acest document (vezi Anexa V, la 
Leclercq et al., 1990) face o trecere 
în revistă a întregii literaturi spaniole, 
din evul mediu (de exempiu, E/cantar 
del mio Cid) şi pînă la autorii 
reprezentativi ai ultimelor decenii 
(Cela, Vallejo, Blas de Otero ş.a.). 
Criteriul de clasare a materialului este 
fie cel cronologic, fie acela relativ la 
curentele literare dominante în epocă. 
În cazul fiecărei opere se face o 
prezentare generală a contextului cul- 
tural şi literar-artistic (de tipul “Apariţia 
umanismului şi a formelor poetice 
italiene” ş.a.m.d.) ori al celui socio- 
economic (de exemplu “Criza ideo- 
logică a Renaşterii”; “Gîndirea liberală 
şi implicaţiile ei sociale şi literare în 
textele romantice” etc.). Din fiecare 
perioadă se studiază de la trei pînă la 
cinci autori, amintiţi în programă doar 
ca nume; se face, în schimb, 
recomandarea suplimentară: “Studiu 


şi comentariu de texte aparţinînd 
fiecăruia dintre autorii următori” (vezi 
Anexa V, la Leclercq et al., 1990). 

In acelaşi fel sînt studiati şi autorii 
importanţi ai hispanităţii. In toate 
cazurile, abordarea de ansamblu este 
una cu suficientă deschidere spre 
valorile culturale europene şi universale. 

De menţionat este, şi nu în 
ultimul rînd, faptul că predarea 
literaturii în Spania urmăreşte — con- 
form programei — o triplă finalitate: 
(a) de a stimula gustul pentru literatură, 
exercitînd întreg complexul de 
capacităţi pe care acesta le implică; 
(b) de a forma la elevi deprinderea de 
“lectură critică” şi (c) de a oferi 
acestora un minimum de cunoştinţe 
istorice şi culturale. 

In ceea ce priveşte opera 
literară, aceasta este definită într-o 
manieră aproape marxistă: “[...] o 
comunicare lingvistică şi o creaţie ar- 
tistică, produsă într-un context 
istorico-social”. Opera — se adaugă 
— trebuie să-l pună în contact pe elev 
cu problemele muitiple ale culturii, cu 
comportamentele umane tipice, cu 
progresul ştiinţei şi cu evoluţia socială. 

In cadrul COU — curs care 
urmează după liceu în scopul pregătirii 
pentru admiterea în învățămîntul su- 
perior — literatura este considerată 
opţională. În programă, materia este 
organizată tematic, iar accentul cade 
pe lărgirea ariei de cuprindere şi 
adîncirea analizei de text. Diferenţa 
de abordare faţă de ciclul BUP este 
vizibilă, fie şi numai dacă enumerăm 
cîteva dintre temele propuse spre 
studiu: (a) “Marile curente ale literaturii 
în secolul al XX-lea”; (b) “Conflictele 
religioase şi existenţiale în literatura 
contemporană”; (c) “Spania în 
literatură”; (d) “Criza conştiinţei 
burgheze”; (e) “Innoiri în tehnica 
narativă” etc. 

Este important de menţionat, în 
fina!, că programele investigate de noi 
nu menţionează în nici o situaţie 
textele care urmează a fi studiate la 
clasă, ceea ce înseamnă că 
selectarea şi ordonarea propriu-zisă 
a conţinutului ţin de competenţa 
“instanţelor locale”. Este vorba deci 
despre o proiectare în mare parte 
descentralizată. 

B. În învățămîntul liceal din 
Portugalia se procedează, în schimb, 
la un studiu mult mai selectiv, obiectivul 
principal fiind “[...] aprofundarea culturii 
literare numai prin operele unor autori, 
figuri, însă reprezentative, ale istoriei 
[...] literare” (Programa — Português, 
10, 1989, p. 7). 


Astfel, în clasa a IX-a (de fapt, 


primul an al liceului portughez), se 
propun la literatură — în cadrul 
“seriilor” nefilologice — patru categorii 
de opere, toate pentru studiu integral: 
(a) o povestire/legendă/nuvelă, 
selecționată din cinci volume oferite 
pentru opţiune; (b) o piesă de teatru 
din opera lui Gil Vicente (autor dra- 
matic din epoca medievală); (c) cîteva 
piese lirice (sonete) din opera lui 
Camões (poetul Renaşterii portu— 
gheze) şi a lui Bocage (secolul al 
XVII-lea) şi (d) un număr de două 
cîntări din epopeea naţională Os 
Lusíadas (Camões) (Programa — 
Português, 9, 1981). 

In clasa a X-a, selecţia com- 
portă: (a) 74 fragmente excerptate din 
opere în proză; (b) 7 texte de poezie; 
(c) un text (din opt propuse) pentru 
lectură şi analiză integrală. Este de 
menţionat faptul că textele literare 
(fragmente şi opere integrale), alese 
din listele oferite, acoperă cele mai 
diverse tipuri de discursuri epice, lirice 
şi dramatice. În cazul operelor care 
se reiau în această clasă — evident, 
la un nivel superior —, spre exemplu, 
Os Lusíadas, se tinde către 
aprofundarea viziunii şi deprinderea 
unor tipuri inedite de abordare a 
textului (Programa — Português, 10, 
1981). 

Clasa a XI-a de studiu acoperă, 
în esenţă, literatura medievală, lirica 
renascentistă, barocul, clasicismul, 
romantismul, realismul, naturalismul, 
şi, în cele din urmă, proza şi poezia 
secolului nostru. In schimb, în clasa 
a XIl-a se propune o abordare pe 
genuri literare, de vreme ce se 
studiază exclusiv o operă integrală 
aparţinînd genului liric şi altele două 
reprezentative pentru “epic”, respectiv 
pentru “dramatic” (Programa — 
Português, 11—12, 1981). 

Interesant este de observat că 
în clasele filologice (Programa 


Português, 10—11, 1979—1980) 
obiectivele sînt mai mult rafinate. Se 
urmăresc astfel: (a) predarea 
conceptelor şi a instrumentelor 
operatorii fundamentale pentru analiza 
textului literar; (b) structurarea la elev 
a unei viziuni diacronice, dar şi 
sincronice şi critice; (c) orientarea 
tînărului către aşa-numita “lectură 
polivalentă” (/bidem, p. 27). Materia 
este relativ “strîns” organizată: în 
clasa a X-a se studiază, astfel, o 
perioadă literară largă, de la literatura 
medievală pînă la iluminism, iar în 
clasa următoare de la romantism pînă 
la literatura actuală. 

C. In Italia, în ultimii ani s-a 
constatat o tendinţă puternică în direcţia 
renovării concepţiei privind conținuturile 
din sfera predării literaturii. Viziunea 
“enciclopedistă”, de sorginte mai veche, 
a cedattreptat locul unei largi posibilităţi 
de opţiune, precum şi tratării selective 
a istoriei literare. Această mutație este 
vizibilă, mai ales, în proiectul de pro- 
gramă avansat recent de “Comisia 
Brocca”. În condiţiile în care educaţia 
literară este una dintre cele trei 
dimensiuni fundamentale ale studiului 
italianei, programa avansează un tip 
extrem de curajos de descentralizare. 
Astfel, în acest document sînt fixate 
exclusiv obiectivele şi criteriile de 
selectare a conţinutului, profesorul fiind 
acela care optează, în ultimă instanţă, 
pentru autorii şi textele de studiat. Se 
recomandă, printre altele, alegerea unor 
texte reprezentative, apartinînd tuturor 
genurilor şi speciilor literare; se 
menţionează, totodată, necesitatea de 
a studia opere ale marilor figuri ale 
literaturii italiene, dar şi universale. În 
plus, această programă recomandă, pe 
lîngă textele literare, şi mostre 
aparținînd altor stiluri funcţionale. 
Intr-o altă ordine de idei, exigenţa 
legăturii cu actualitatea, cu problemele 
lumii contemporane conferă “programei 
Brocca” un caracter esențialmente prag- 
matic. Interesant este însă că nici în 
acest document nu se oferă sugestii 
concrete privind autorii şi operele care 
ar trebui studiate în mod prioritar. 

D. În Franţa, în cele trei clase 
ale învăţămîntului liceal, studiul 
literaturii este, în esenţă, tot selectiv. 
“Obiectivele generale ale învăţării 

francezei sînt, în liceu ca şi în colegiu 
(echivalent gimnaziului românesc, 
n.n.), practica raţională a limbii, 
formarea unei culturi, achiziţia 
metodelor de gîndire şi muncă” 
(Programme — Français, 1989, 
p. 13). Acestea sînt detaliate, apoi, 
în cîteva obiective specifice, concre-— 
tizate după cum urmează: “[...] elevul 
trebuie să fie condus: [...] (8) să ştie 
să repereze tipul unui text şi să 
definească statutul acestuia; (9) să 
ştie să pună şi să exploateze concret 
principalele întrebări care pot ghida 
lectura metodică a unui text şi care 
pot ajuta în construirea esenţialului 
într-un comentariu; (10) să utilizeze 
un vocabular minim de analiză literară; 
(11) să ştie să situeze exact în istorie 
autori şi texte abordate în cursul 
anului şcolar” (/bidem, p. 20). 

În conformitate cu aceste 
obiective, conținuturile, în toate 
clasele, se organizează fie în jurul 
unor opere integrale — de regulă, trei 
pe an —, alese dintr-o listă oferită în 
programă, fie în jurul unei teme. În 
ambele cazuri, profesorul are 
libertatea de a alege textele, inciusiv 
prin înţelegere cu elevii săi. În prima 
situaţie, se urmăreşte ca fiecare 
dintre textele selectate să fie 
realmente reprezentativ şi relativ 
diferit ca tip de stil de celelalte două 
opere destinate “lecturii integrale”. În 
al doilea caz, textele sînt astfel alese, 
încît ele să pună în evidenţă, pe cit 
posibil, “tipuri literare” aparţinînd celor 
mai diverse genuri şi specii. 

Astfel, în prima clasă a liceului 
francez (“la Seconde”), se studiază 
integral o dramă (selectată din autorii 
secolului al XVIl-iea), un text amplu 
în proză (din secolul al XIX-lea) şi un 
poem important (din literatura 
secolului al XIX-lea sau ai XX-lea). În 
plus, alături de cele 3 texte integrale, 
echipa profesorală a fiecărui liceu (sau 
chiar profesorii) fixează şi o temă 
adecvată vîrstei elevilor (spre 
exemplu, “Prietenia şi loialitatea în 
textele literare”; “Tema injustiţiei” 
etc.). În acest cadru, se poate face 
apel şi la lucrări traduse din alte 
literaturi; de asemenea, se caută 
tratarea temelor literare în confluență 
cu alte arte (/bidem, p. 24). 


În clasa a Il-a de liceu (“la 
Premiere”) se recurge, conform 
aceloraşi principii, la texte din secolele 
al XVI-lea şi al XVII-lea pînă în secolul 
al XX-lea. Clasa a lll-a (“la Terminale”), 
în care literatura franceză este 
facultativă (bacalaureatul la această 
disciplină susţinîndu-se după “la 
Premiere”), sînt oferite următoarele 
posibilităţi: (a) o operă reprezentativă 
pentru un gen sau pentru o mişcare 
literară; (b) o operă legată de o mare 
dezbatere de idei; (c) o operă ilustrînd 
raporturile dintre literatură şi celelalte 
arte şi, în sfîrşit, (d) o mare operă 
tradusă din literatura lumii. In raport de 
aceste lecturi, se pot constitui şi grupări 
de texte, asigurîndu-se însă o coerenţă 
tematică sau problematică între ele 
(Ibidem, p. 43). 

Conform noilor propuneri 
avansate de Consiliul Naţional al 
Programelor, în cadrul procesului de 
renovare a liceului francez (Proposi- 
tions, 1991, p. 94), literatura, alături 
de celelalte discipline umaniste, 
urmează să se înscrie pe o triplă 
dimensiune: (a) dimensiunea cul- 
turală; (b) cea europeană şi (c) cea 
istorică. Studiul literaturii se va 
remodela substanţial, în ideea că — 
în viitor — cultura generală (formată 
şi prin intermediul celei literare), în 
calitatea sa de “cadru de referinţă 
indispensabil”, va fi din ce în ce mai 
necesară nu numai în activităţile din 
sfera umanistă, ci şi în cele admi- 
nistrative şi chiar tehnologice (/bidem, 
p. 92). De altfel, şi la conferinţa de 
presă în cadrul căreia fostul ministru 
francez al educaţiei naţionale, domnul 
Lionel Jospin, a prezentat, la 25 iunie 
1991, liniiie de forţă ale renovării 
liceului francez, s-a arătat că “Noua 
serie literară permite să se dea elevilor 
o cultură literară complexă”, bază a 
unei solide culturi generale. 

Nu trebuie neglijat însă — în 
contextul discuţiei de faţă — nici 
faptul că investigaţiile în domeniul 
didacticii limbii materne, precum şi în 
diverse discipline conexe, vor 
determina în viitor modificări 
importante în selectarea şi organiza-— 
rea conţinutului la literatură. Astfel, 
s-a sugerat recent că progresele 
obţinute în ştiinţa limbii, mai ales în 

ceea ce priveşte procesele de tratare 


şi prelucrare a discursului în limbile 
naturale (Pagé, 1990, p. 131 şi urm.), 
precum şi cele subsecvente /ecturii 
şi explicitării textului (Therien, 1990, 
p. 215 şi urm.), vor restructura 
simţitor conținuturile actuale din 
programele şi manualele de literatură. 

Se simte, printre altele, tot mai 
mult necesitatea selectării unor texte 
legate de problemele şi nevoile lumii 
moderne (deci, texte literare, dar şi 
texte “utilitare”), cu dominantă diversă 
(informativă, expresivă, ludică, po- 
etică), prezentate ca discurs 
argumentativ, analitic, narativ etc. 
(Simard, 1990, p. 250—252). 

Totodată, în ultima vreme, s-a 
vorbit tot mai mult despre nevoia unei 
reforme în didactica literaturii 
(Petitjean, 1990, p. 115 şi urm.). In 
acest sens, conținuturile noi vor trebui 
să asigure: (a) învăţarea “medierilor 
culturale” prin care literatura ajunge la 
cititor; (b) învăţarea “lecturii ca 
proces” şi (c) învăţarea continuă a 
scrierii (/bidem, p. 115). Acelaşi autor 
a sugerat că, în ceea ce priveşte 
lectura, cercetările actuale — fie că 
provin din psihologia cognitivă, din 
sociologia lecturii, fie că din teoria 
receptării — demonstrează că în 
şcoală vor trebui studiate acele texte 
care vor forma la elevi capacităţi 
avansate de construire a sensului, de 
interpretare şi stocare adecvată a 
informaţiei (Ibidem, p. 118—119). 

E. in ceea ce priveşte Germania 
— în ciuda marilor diferenţe dintre 
landuri — se pot degaja totuşi o serie 
de constante. Aşa-numitul “ciclu doi”, 
care se organizează în licee, se 
derulează în funcţie de un şir de 
reglementări datînd din 1977, 1983 şi 
1984. Acestea sînt respectate, în 
genere, la nivelul landurilor, întrucit ele 
au incidenţă şi asupra valorii 
diplomelor de studii secundare, bine- 
cunoscutele “Abitur” (Breant, 
Leclercq, 1990, p. 100). 

In contextul în care, în ultimii 
ani, s-a încercat asigurarea unui 
echilibru între diversele discipline, pe 
de o parte, şi între cultura generală şi 
cea de specialitate, pe de alia, în 
liceul german au fost stabilite ca fiind 
esenţiale cinci domenii: (a) limba şi 


literatura, alături de artele frumoase; 


(b) ştiinţele economice şi sociale; (c) 
matematica, ştiinţele şi tehnologia; (d) 
religia şi (e) educaţia fizică. 

Intr-un asemenea context 
“literatura” în învățămîntul din 
Germania este structurată în 
conformitate cu principiul selectiv, 
discutat mai sus. intr-adevăr, studiul 
literaturii nu se face nici cronoiogic şi 
nici prin referirea la curente literare. 
Spre exemplu, conform unei programe 
din landul Hessen (Kursstrukturplâne, 
1984, p. 33 şi urm.), conţinutul se 
organizează în funcţie de unele mo- 
tive literare (“Motivul conflictului dintre 
generaţii”, “Motivul patriei şi al 
străinătăţii” etc.) sau de anumite 
structuri discursive (“Eroul şi 
antierou!”; “Textul şi efectele sale” 
etc.). 

Chiar şi atunci cînd cronologia 
intră oarecum în joc, se pare că 
esenţial rămîne — în didactica 
germană — “lucrul cu textul” (cf. Rah- 
menrichilinien, 1980, p. 98 şi urm.). 
Scopul studiului literaturii este, 
aşadar, învăţarea unor modalităţi de 
elaborare a textului, dar şi a strategiilor 
de “a se servi” practic de literatură 
(“omul să înveţe să se folosească de 
literatură”). 

In concluzie, în cadrele unei 
abordări în esenţă tematiste, se pare 
că libertatea de mişcare a profesorului 
este relativ extinsă (vezi Realschule, 
1980, Vorlaufige Richtlinien, 1978). 

F. in Marea Britanie, noul “Na- 
tional Curriculum”, introdus în 1989, 
— o programă bazată prin excelenţă 
“pe obiective didactice” — face unele 
observaţii interesante privind 
conținuturile ce urmează a fi predate 
la clasă. Deşi programa propriu-zisă 
nu oferă nici o listă de texte concrete, 
totuşi instrucţiunile de examinare fac 
o serie de precizări semnificative, 
cum ar fi, spre exemplu, următoarea: 
“Majoritatea textelor studiate trebuie 
să fie texte literare originale scrise în 
engleză, care să includă, de pildă, şi 
scrieri din America ori din Common- 
wealth; se recomandă şi texte 
traduse” ( Syllabus, 1989, p. 19). 

Selectarea textelor intră, aşadar, 
în competenţa profesorilor, care 
trebuie să ţină seama totuşi de o serie 

lum — English, 1989, paragraful 7.14). 
Una dintre acestea menţionează că, 
în conţinutul fixat de fiecare şcoală 
în parte, urmează neapărat a fi 
prevăzute atît analizele detaliate ale 
unor texte, cît şi lectura integrală a 
unor fragmente ilustiînd principalele 
genun literare. 

in conformitate cu “National Cur- 
riculum”, în alegerea autorilor, a 
temelor, a perioadelor, a genurilor etc., 
este recomandabil să se acorde o 
mare libertate; totuşi lucrările propuse 
studiului detaliat trebuie să fie de 
substanţă pentru a merita o atenţie 
specială. 


3. Criterii de selectare a textelor 


literare. Conform majorităţii abordărilor 
pe care le-am avut în vedere, în 
selectarea textelor (operelor) 
recomandate — chiar dacă o asemenea 
operaţie se bucură, în principiu, de o 
mare libertate de decizie — este 
necesar să se ţină seama de o serie 
de criterii. Pornind de la acestea, 
urmează să fie abordate, aşadar, acele 
texte (opere) care: 

(a) se adecvează cel mai bine 
la obiectivele specifice prevăzute în 
programă, la nivelul dezvoltării 
psihice a elevilor, precum şi ia 
resursele pe care le poate oferi şcoala 
în materie de metode şi instrumente 
de lucru; 

(b) acoperă o gamă cît mai 
extinsă de tipuri de scrieri şi de 
textualizare, destinate a-i familiariza 
pe elevi cu cele mai diverse categorii 
de texte; 

(c) au valoare estetică şi sînt 
depozitare nu numai ale unor 
procedee/mărci complexe de 
“literaritate”, dar şi ale unor valori 
autentice de cultură şi civilizaţie; 

(d) dispun de “valoare didactică”, 
fapt detectabil în calitatea textelor de 
a oferi cele mai adecvate “ocazii de 
structurare” a unor capacităţi şi 
abilităţi intelectuale, precum şi “de 
asimilare” a unei vaste culturi; 

(e) oferă cele mai mari şanse de 
a stîrni gustul pentru lectură, plăcerea 
de a citi; 

(f) dezvoltă capacitățile 
axiologice ale elevului, discernă- 
mîntul, spiritul critic; 


» 


(a) asigură o atitudine deschisă 
faţă de carte, o curiozitate şi un 
interes durabil pentru lectură; 

(h) oferă deschideri suficiente 
pentru dialogul cu alte culturi. 

4. Problema raportului dintre 
“limbă” şi “literatură” este ultimul as- 
pect pe care ne-am propus să-l 
abordăm. În acest sens, trebuie să 
arătăm, înainte de toate, că, în afară 
de literatură şi, desigur, de problemele 
de teorie literară, toate programele 
examinate conţin “noţiuni de limbă” şi 
“de stilistică”. 

Acestea sînt repartizate, 
genere, în capitole diferite faţă de cele 
de literatură. Totuşi, în numeroase 
materiale, se declară că unităţile de 
conţinut de acest tip sînt tratate 
simultan cu studiul textelor literare. 
Mai exact, de cele mai multe ori, 
textele literare constituie fondul pe 
care se grefează diferitele explicații 
privind problemele de limbă, ca să nu 
mai vorbim despre cele de stilistică. 

În ceea ce priveşte repertoriul 
conţinuturilor de limbă, acestea merg 
de la problemele privind dihotomia limbă 
— limbaj, codul, funcţiile limbajului, 
sistemele de comunicare, limba şi 
societatea, actele de limbaj etc. pînă 
la problemele complexe ale comunicării 
{componentele şi nivelurile comunicării, 
tipurile de comunicare interpersonale 
etc.). Evident, toate aceste cunoştinţe 
asigură, de fapt, printre alteie, 
instrumentele teoretice şi metodologice 
absolut necesare analizei şi investigării 
textului literar. 

5. Concluzii. Am realizat sinteza 
de faţă cu scopul de a o propune ca 
bază pentru un viitor proces de reflecţie 
şi concentrare privind elaborarea unei 
noi concepții a studiului limbii şi literaturii 
române în liceu. Necesitatea 
fundamentării unei asemenea concepții 
nu ni se pare nicidecum conjuncturală; 
ea este generată, în primul rînd, de 
nevoia racordării finalităţilor şi 
conţinuturilor instruirii la mutaţiile 
inerente prin care trec — e drept, mai 
“prudent” — atît sistemul nostru de 
învăţămînt, cît şi, mai ales, mentalităţile 
subsecvente acestuia. Dacă şcoala nu 
va şti să răspundă rapid şi adecvat 
acestei veritabile sfidări, ea va pierde, 
fără doar şi poate, “pariul” cu propriul 

viitor. În al doilea. rînd, este mai mult 
decit evident că fără corelarea “ofertelor” 
şcolii româneşti cu acelea care se 
practică în alte ţări, vom asista la 
perpetuarea unui învăţămînt izolat, lipsit 
de flexibilitate şi deschidere. Avînd în 
vedere această realitate, vom sugera 
succint, în final, doar cîteva elemente 
orientative. 

5.1. Mai întîi, în rîndul factorilor 
de mare generalitate care reglează 
învățămîntul ca sistem ar fi poate 
necesară asumarea inechivocă a unei 
serii de principii general valabile 
pentru ansamblul procesului de 
învăţare a limbii şi literaturii române 
pe parcursul şcolarităţii, fapt care ar 
putea circumscrie mai clar şi “modelul 
didactic” al studierii literaturii la nivel 
liceal. În linii generale, aceste principii 
ar fi: (a) urmărirea — desigur, cu 
ponderi diferite — a unui set unitar şi 
coerent de finalităţi şi obiective 
generale cu rol reglator de-a lungul 
şcolarităţii; (b) adoptarea unei 
paradigme didactice relativ unitare, în 
cadrul căreia să apară evidentă 
deplasarea accentului de pe 
“stocarea” sterilă de informaţie pe 
structurarea de capacități, atitudini şi 
disponibilităţi de tip funcţional, cu 
valenţe ulterioare de “actualizare” şi 
“de multiplicare”; în acest fel, locul 
evidentelor “rupturi paradigmatice” 
dintre cicluri ar fi luat de “diferenţele 
fireşti” determinate de tipurile speciale 
de capacităţi care se formează în 
cadrul.celor trei etape de şcolaritate; 
(0) asigurarea unei baze conceptuale 
coerente pentru âbordarea didactică 
a studiului limbii-şi literaturii; (d) 
diversificarea strategiilor, ofertelor şi 
situaţiilor de învăţare, fie prin manuale 
alternative, fie prin obiective 
diferenţiate în funcţie de diversele 
filiere şcolare avute în vedere. 

5.2. In ceea ce priveşte aspectele 
de ordin conceptual ale studierii literaturii 
în învățămîntul liceal, s-ar impune: (a) 
adîncirea perspectivei comunicative 
adoptate în cursul învăţămîntului 
obligatoriu, atît prin rafinarea treptată a 
celor mai -apropriate strategii 
comunicative proprii interacțiunii 
sociale, cît şi prin abordarea operei 
literare în calitatea sa de rezultat al unui 
act de comunicare de natură specifică, 


în ansamblul căruia predominantă este 
funcţia estetică a mesajului; (b) 
înlăturarea viziunii adeseori încă prea 
sociologizante şi istorizante, precum şi 
a unei perspective excesiv expozitive 
şi descriptive, în favoarea unei abordări 
active, critice predominant herme- 
neutice, în contextul căreia să primeze 
înţelegerea autentică a valorii operelor 
studiate; (c) diversificarea procedeelor 
de dezvoltare a competenţei de iectură; 
(d) amplificarea rolului opțiunii în 
selectarea operelor supuse abordării în 
clasă. 

5.3. Şi conținuturile din programa 
liceală ar trebui să se “des-— 
centralizeze” mult mai pronunţat în 
viitor, un bun început, în acest sens, 
fiind actuala programă pentru clasa a 
XII-a. Ar fi poate suficient ca într-un 
asemenea document să se 
menţioneze doar perioada care 
urmează a fi abordată într-o anumită 
clasă, recomandîndu-se, spre studiu 
aprofundat şi obligatoriu, doar operele 
cele mai reprezentative ale respectivei 
epoci.:Un asemenea fapt ar permite, 
pede o parte, înţelegerea autentică a 
fenomenului literar, inclusiv prin 
intermediul unui interes mai susţinut 
acordat studierii textului; această 
soluţie ar elimina, pe de altă parte, şi 
actuala ezitare între o viziune 
preponderent cronologică şi alta 
hermeneutică. În principiu, în viitor, 
autorul de manual şi — de ce nu? — 
profesorul artrebui să aibă o mai mare 
autonomie în a selecta acele opere 
care să ilustreze, în modul cel mai 
pertinent, epoca studiată. O 
asemenea viziune s-ar putea impune 
şi în condiţiile regîndirii sistemului de 
examene şi verificări, în sensul 
opțiunii pentru evaluarea nivelului de 
asimilare a competențelor, iar nu a 
gradului de însuşire a unor 
“comentarii” sau “sinteze” prefabricate 
şi, mai ales, tipizate. 


kkk 


Sugestia esențială este aceea 
că o posibilă descentralizare a 
proiectării didactice, de tipul celei pe 
care am propus-o, ar putea marca, 
fără îndoială, recuperarea, pe de o 
parte, a tradiţiei interbelice nu numai 
a unor “programe şcolare-cadru”, dar 

şi a unor manuale non-directive, 
deschise, flexibile, dar şi “degajate”, 
iar, pe de altă parte, integrarea noastră 
în contextul unora dintre cele mai 
actuale procese de reformă 
pedagogică din lumea contemporană. 

REPREZENTANT 

LINGVISTICII 


Academicianul Haralambie 
Mihăescu s-a născut la 7 februarie 
1907, în Udeşti, judeţul Suceava, 
într-o familie de ţărani, ca fiu al lui 
Dumitru şi al Domnicăi Mihăescu. A 
urmat şcoala primară în satul natal, 
iar cursurile liceale — la Suceava. 
Studiile universitare le-a absolvit la 
Alma Mater lassiensis, formîndu-se 
ca filolog clasic, în perioada 
interbelică, sub îndrumarea unor 
magiştri intraţi în patrimoniul nostru 
spiritual, ca Al. Philippide, |. M. 
Marinescu, C. Papacostea, |. lordan, 
G. Ibrăileanu ş.a. După examenul de 
licenţă din anul 1931, notat cu 
magna cum laude, a lucrat la 
Biblioteca Centrală Universitară din 
laşi, dar, în acelaşi an, la 
recomandarea Consiliului Facultăţii 
de Litere din laşi, a obţinut, din 
partea statului român, o bursă de 
studii la Şcoala Română din Roma. 
Aici, între anii 1931 şi 1933, a făcut 
temeinice studii de latină populară 
şi a redactat teza de doctorat cu titlul 
La versione latina di Dioscoride. 
Tradizione monoscritta, critica di 
testo, cenno linguistico, susţinută 
la laşi, în 1936, în faţa unei comisii 
formate din I.lordan,|. M. Marinescu, 
P. Nicorescu, C. Papacostea şi 
O. Tafrali. Teza de doctorat a 
fost publicată în Ephemeris 
Dacoromana, Roma, 1938. Pînă la 
această dată, Haralambie Mihăescu 
publicase. însă lucrări erudite, în 
“Arhiva”, “Revista clasică”, 
“Insemnări ieşene”, “Revista critică”, 
dar mai ales în “Buletinul Institutului 
de filologie română “Al. Philippide”. 
Aici a publicat, printre alte lucrări, 


“II De Podagra di Rufo d'Efeso (1, 


1934), Latino congeturale, latino 
volgare (2, 1935), Argot latin (3, 
1936), Beitrage zur tum, tunc 
Partiklen (4, 1937) ş.a. După 
absolvirea Seminarului Pedagogic 
Universitar, în 1935—1936, a fost 
numit asistent şi, apoi, profesor la 
Catedra de limbi clasice a Univer- 
sităţii din laşi, pe care a slujit-o cu 
ştiinţă şi devotament între anii 1936 
şi 1950. 

Perioada de activitate la 
Universitatea din laşi este 
fecundă şi semnificativă pentru 
personalitatea profesorului Hara- 
lambie Mihăescu.  imbinînd 
armonios lucrările didactice cu cele 
ştiinţifice, a condus seminarii şi a 
ţinut cursuri competente, alături de 
C. I. Balmuş şi Th. Siinenschy, 
inițiind în limbile clasice numeroase 
generaţii de studenţi, dintre care unii 
sînt astăzi oameni de cultură cu 
renume naţional. In domeniul 
cercetării, a colaborat cu studii docte 
la reviste din ţară şi din străinătate 
şi a publicat volume remarcabile ca 
Leucip şi Democrit, traducere şi 
studiu introductiv, laşi, 1941, 
Heraclit din Efes, traducere şi 
studiu introductiv, laşi, 1943 şi, de 
asemenea, în ediţii bilingve, însoţite 
de comentarii, volume ca Horaţiu, 
Arta Poetică, laşi, 1943, şi Tacitus, 
Dialog despre oratori, laşi, 1946. 
Ca o încununare a opersi sale 
didactice şi ştiinţifice de la iaşi, a 
tipărit Istoria literaturii latine, laşi, 
1947, lucrare de referinţă în filologia 
clasică românească. Tot în perioada 
de lucru ieşeană a studiat, în 1938— 
1939, la Şcoala Română din Paris, 
iar în 1943—1945, a ocupat, prin 
concurs, un post de lector de limba 
română la Universitatea din Frank- 
furt pe Main. Revenit din Germania, 
în condiţiile vitrege ale războiului, a 
fost numit, în 1946, şeful Catedrei 
de limbi clasice, în urma pensionării 
magistrului său l. M. Marinescu. 

Profesorul H. Mihăescu, cadru 
didactic cu convingeri democratice, 
a fost obligat, însă, pe nedrept, în 
1950, să-şi întrerupă cariera 
universitară. Suportînd cu stoicism 
această perioadă de cumpănă, s-a 

dedicat exclusiv cercetării ştiinţifice şi 
literare. A tradus, în colaborare cu 
E. Camilar, volumul Aristofan. Teatru, 
Bucureşti, 1956. Cooptat în comisia 
de traducători care funcţiona sub egida 
Academiei Române, s-a consacrat 
studierii izvoarelor limbii şi poporului 
român, redactînd versiuni care se vor 
tipări în Fontes Historiae Daco- 
romanae, Bucureşti, Editura 
Academiei, vol. | (1964), II (1970). În 
anul 1957, a fost încadrat la Institutul 
de Lingvistică din Bucureşti, în anul 
1963 a fost numit şef de sector la 
Institutul de Studii Sud-Est Europene, 
iar în 1965 a fost ales, pentru meritele 
sale ştiinţifice, membru corespondent 
al Academiei Române. 

Activitatea academicianului 
H. Mihăescu desfăşurată la Bucureşti 
constituie o etapă de diversificare a 
preocupărilor ştiinţifice şi de tipărire a 
unor opere fundamentale în filologia 
clasică, literatura bizantină şi filologia 
română. Acum, a publicat volumele 
Limba latină în provinciile 
dunărene ale Imperiului roman, 
Bucureşti, editura Academiei, 1960, şi 
Influenţa grecească asupra limbii 
române pînă în secolul al XV-lea, 
Bucureşti, Editura Academiei, 1966, 
lucrări care cuprind un tezaur de fapte 
şi interpretări dînd seama de 
competenţa şi munca impresionantă 
a acestui învăţat care, alături de 
Th. Simenschy şi Gh. Ivănescu, a 
ridicat la rang internaţional şcoala 
lingvistică ieşeană întemeiată de Al. 
Philippide. Tot în această perioadă îşi 
continuă munca de traducător, tipărind 
opera scriitorilor bizantini Procopius din 
Caesarea, Războiul cu goții, 
Bucureşti, Editura Academiei, 1963, 
Mauricius, Arta militară, Bucureşti, 
Editura Academiei. 1970, Procopius 
din Caesarea, Istoria secretă, 
Bucureşti, Editura Academiei, 1972. 
Aceste volume din urmă sînt ediţii 
critice bilingve care continuă, la un 
nivel superior de erudiție, experienţa 
edițiilor bilingve tipărite, în tinereţe, la 
laşi. Paralel cu aceste volume, a 
publicat numeroase studii în reviste 
din ţară şi străinătate şi a reprezentat 
cu strălucire filologia românească la 
congrese naţionale şi internaţionale, 
în ţările balcanice sau în ţările 


occidentale. În 1975 a fost ales în 
colectivul de redacţie al revistei 
“Philologus” de la Berlin, alături de 
reputați specialişti din Marea Britanie, 
Franţa, italia, Spania. Mărturie 
elocventă a interesului suscitat de 
opera acad. H. Mihăescu în lumea 
ştiinţifică internaţională este, 
îndeosebi, lucrarea dedicată limbii 
latine în provinciile dunărene, tipărită 
în monumentala ediţie, revăzută şi 
amplificată, cu titlul La langue latine 
dans le sud-est de l’Europe, 
Bucureşti— Paris, 1978. Această 
sinteză, cu ecou în toate continentele 
lumii, releva magistral rolul limbii şi 
civilizaţiei latine în geneza limbilor şi 
culturilor balcanice (greacă, albaneză, 
română, sîrbă, bulgară), fără de care 
nu se poate înţelege civilizaţia 
milenară din această parte a Europei. 
Ultima carte tipărită antum de 
H. Mihăescu este Teofilact din 
Simocata, Istorie bizantină. Domnia 
împăratului Mauricius (582—602). 

A decedat la 28 februarie 1985, 
în mod neaşteptat, lăsînd pe masa de 
lucru numeroase studii. 

Savant de nivel european, cadru 
didactic universitar eminent, 
traducător dotat cu harul muzelor, 
acad. H. Mihăescu a fost şi un om 
excepțional. Făptura sa măruntă 
adăpostea o minte înțeleaptă şi un 
suflet vibrant. În vorba laconică, în 
comportarea discretă, pe faţa 
aureolată de lumina blîndă a 
bibliotecilor în altarul cărora a muncit 
cu perseverență şi conştiinţă 
profesională, puteai simți bătăile 
inimii ritmate cu strădania minţii, 
devotamentul şi încrederea în puterea 
ştiinţei şi adevărului, mai presus de 
destinul nostru individual. Dăruit de 
natură cu vocaţie ştiinţifică şi literară, 
şi cu o uriaşă putere de muncă, 
îndrăgostit de ţară şi carte, acad. 
H. Mihăescu, prin tomurile sale eru- 
dite şi prin viaţa sa exemplară, va 
rămîne unul dintre cei mai străluciți 
filologi clasici din istoria culturii 
româneşti. 

Tudor TEOTEOI 
București 


HARALAMBIE 
MIHĂESCU 

ȘI ROMANITATEA 
ORIENTALĂ 


Acum mai bine de zece ani ne-a 
părăsit, trecînd în lumea celor drepţi, 
ilustrul savant, profesor, membru al 
Academiei Române —Haralambie 
Mihăescu. Membru fondator al 
Institutului de Studii Sud-Est 
Europene de la reînfiinţarea sa, 
profesorul H. Mihăescu era totodată 
şeful colectivului de limbă şi literatură, 
al doilea ca mărime din acest Institut, 
după cel de istorie şi arheolo- 
gie.Institutul de Studii Sud-Est 
Europene din Bucureşti păstrează şi 
acum structura ce i-a fost imprimată 
de existenţa celor două secţii mai 
importante, care au existat în 
perioada anterioară anului 1975,cînd 
H. Mihăescu a fost pensionat înainte 
de a fi împlinit vîrsta de 70 de ani. 
Simplu şi modest, sincer şi direct în 
conversaţie, profesorul Mihăescu nu 
agrea şedinţele prelungite, care 
răpeau oamenilor atîta timp preţios, 
mai ales celor care doreau să-şi facă 
meseria cu adevărat, să-şi realizeze 
vocaţia ştiinţifică. Era scurt, operativ 
şi eficient în conducerea colectivului 
de specialişti din Institut. Mărturia 
acestor specialişti devine acum 
elocventă în ceea ce priveşte 
capacitatea marelui învăţat de a fi fost 
şi un autentic şef de şcoală ştiinţifică. 
Personal, am lucrat sub conducerea 
sa la elaborarea şi tipărirea volumului 
al IV-lea din seria Fontes Historiae 
Daco-Romanae, care reprezintă în 
acelaşi timp volumul al Il-lea de 
izvoare bizantine ale istoriei românilor. 

Perioada activității lui 
H.Mihăescu în Institutul de Studii 
Sud-Est Europene a mai fost marcată 


prin ediţiile de texte ale unor autori 
bizantini, precum şi prin marile sinteze 
consacrate evoluţiei limbii latine în 
Sud-Estul Europei, drumului sinuos 
care, pornind de la romanitate, a ajuns 
la românitate. ldee-forţă a istoriei 
româneşti, ideea originilor romane ale 
limbii şi poporului care vorbeşte 
această limbă, a însufleţit generaţiile 
de cărturari şi militanţi politici din toate 
ţările medievale şi ţinuturile în care se 
simte româneşte şi care au realizat, 
cu grele sacrificii, unitatea ro- 
mânească. 

Procesul lingvistic, dar şi istoric, 
care, pornind de la romanitate, a ajuns 
la românitate, a constituit o 
preocupare de căpetenie a lui 
H. Mihăescu. Contribuţia sa la 
cunoaşterea romanităţii orientale, 
chiar a frontierei dintre această 
romanitate şi cea occidentală, a 
raporturilor mult mai strînse pe care 
romanitatea orientală le-a avut cu 
lumea bizantină şi sud-slavă, rămîne 
fundamentală. In această privinţă, 
lucrarea La Romanite dans le Sud- 
est de l'Europe, publicată la Editura 
Academiei Române în 1993, graţie 
dăruirii şi devotamentului filial al lui 
Doru Mihăescu, se impune lumii 
ştiinţifice actuale, ca şi posterităţii, 
prin capacitatea de analiză şi de 
sinteză deopotrivă. Trăsătura aceasta 
caracterizează altminteri toate cărţile 
şi studiile anterioare ale savantului. 
Temeinicia concluziilor sale este 
garantată şi de excelenta-i pregătire 
de elenist, dovedită cu prisosinţă de 
ediţiile din autori bizantini, întreprindere 
în care H. Mihăescu a continuat, cu 
egală competenţă şi dăruire, realizările 
notabile pe plan internaţional ale unui 
alt bucovinean — profesorul Vasile 
Grecu. 

H. Mihăescu s-a aplecat cu 
multă sîrguinţă asupra conexiunilor 
reciproce dintre marile arii lingvistice 
ale Sud-Estului european — greacă, 
romanică şi slavă —, fără a pierde din 
vedere substratul traco-illiric şi 
însemnătatea limbii albaneze în acest 
context. Mesajul strădaniilor sale 
constă în faptul că raporturile 
lingvistice trebuie. privite în perma- 
nentă reciprocitate: studiind cu multă 
generozitate ceea ce limba română a 
împrumutat din ariile culturale 

învecinate, în unele cazuri chiar 
termeni latini preluaţi de ea prin filieră 
bizantină, opera reputatului lingvist 
conţine în mod implicit invitaţia ca 
aceeaşi generozitate să se manifeste 
şi din partea vecinilor poporului român 
în privinţa elementelor romanice 
existente în limbile, ca şi în toponimia 
țărilor lor. Unele dintre aceste 
“împrumuturi evidenţiază şi rolul jucat 
de romanitatea orientală în procesul 
creştinării slavilor. 

Studiile profesorului H. Mihăescu 
argumentează unitatea lingvistică, 
deci şi etnică, a romanităţii orientale. 
Depăşind ideea care separă nordul de 
sudul Dunării, fapt evident încă din 
titlul cărții publicate în 1960, Limba 
latină în provinciile dunărene ale 
imperiului roman, precum şi din 
sintagma “latină dunăreană”, care a 
obținut drept de cetate în lingvistica 
română actuală (prof. lancu Fischer), 
opera învățatului subliniază încă o dată 
faptul că dialectele romanice sud- 
dunărene reprezintă părţi ale aceleiaşi 
limbi române, alături de dacoromână. 
Găsim aici un răspuns competent dat 
acelor teorii ce încearcă a crea tot felul 
de limbi şi popoare diferite, inclusiv în 
cadrul maselor romanice de la sud de 
Dunăre, aflate astăzi într-un stadiu 
avansat de asimilare din partea 
grupurilor etnice majoritare, sprijinite 
şi de structurile instituționale ale 
statelor respective. 

Savant de prestigiu peste hotare, 
H. Mihăescu s-a bucurat de un bun 
renume în lumea ştiinţifică 
internaţională şi datorită activităţii sale 
neobosite de editor al unor texte 
bizantine de însemnătate capitală 
pentru istoria romanităţii orientale. 
Dăm aici ca exemplu numai Istoriile 
lui Theophylaktos Simokattes, în care 
este relatat episodul cu “torna, torna” 
în prima sa variantă, precum şi tratatul 
de Artă militară (Strategikon) al lui 
Maurikios, în care tot în text grecesc 
întîlnim forma originară latină 
“rephougoi”, cu sens similar actualului 
termen român de “refugiaţi”. Mai mult 
decit atît, în anul 1986, la Editura 
Centrului Naţional al Cercetării 
Ştiinţifice (C.N.R.S.) din Paris a apărut 
tratatul de artă militară (“De 
velitatione”) al împăratului bizantin 
Nikephoros Phokas. Publicată în 
prestigioasa colecţie “Le monde 
byzantin”, condusă de marele 


bizantinist Paul Lemerle, ei însuşi 
trecut ulterior în lumea umbrelor, cartea 
purta titlul Le traite sur la guerilla (De 
velitatione) de  l'empereur 
Nicéphore Phocas (963—969), texte 
établi par Gilbert Dagron, professeur 
au Collège de France, et Haralambie 
Mihăescu, membre de Académie des 
Sciences de la République de 
Roumanie”. Menționăm că aceasta nu 


era singura editură franceză 


familiarizată cu numele învățatului. Cu 
15 ani mai înainte, editura “Belles 
Lettres” îi publicase o altă carte în 
colaborare cu Editura Academiei de la 
Bucureşti. Deosebirea dintre cele două 
apariţii a constat însă în faptul că pe 
ultima dintre ele H. Mihăescu nu a mai 
apucat să o vadă. Rodul trudei sale 
pămînteşii va lumina generaţiile 
următoare de specialişti. În acest text 
din veacul al X-lea întîlnim, spre 
exemplu, noţiunea de “chosarioi” sau 
“chonsarioi”, un alt “terminus 
technicus” avînd circulaţie în teritoriile 
stăpînite de statul bulgar. Derivat, 
potrivit celor mai autorizate opinii, din 
latinescul “cursor” (a se vedea şi 
“corsar”, echivalent cu “pirat”), 
termenul reapare în istoria militară a 
evului mediu românesc, inclusiv în 
cronicile noastre medievale, sub forma 
“hînsari”. El evoluase pe terenul latinei 
balcanice tîrzii, pătrunzînd şi în greaca 
bizantină, unde îl găsim atestat pînă 
ia sfîrşitul Bizanțului, mai ales sub 
forma verbală “kourseuo”, cu sensul 
“a efectua incursiuni de pradă”, care 
ne apropie încă o dată de atributiile 
ce reveneau corpurilor militare ale 
hînsarilor din evul mediu românesc 
(menţionaţi în perioada sec. 15—18). 
Modul concret prin care un 
latinism a ajuns, în cursul cîtorva 
veacuri de evoluţie neîntreruptă, un 
românism, îşi dezvăluie treptat 
savoarea şi frumuseţea. O viaţă de 
om nu ajunge pentru a lămuri toate 
cuvintele şi sinuozităţile acestui 
fenomen, dar a-ţi dedica o viaţă 
întreagă studierii acestui proces 
reprezintă o misiune demnă de toată 
lauda pentru un adevărat om de 
Ştiinţă. Haralambie Mihăescu a înţeles 
pe deplin acest lucru, căruia i-a 
închinat toată strădania vieţii sale. Şi 
a făcut-o fără mult zgomot, dar cu 
remarcabile succese. Pe altarul ştiinţei 
româneşti, el a durat o lucrare trainică, 
un “monumentum aere perennius”. 

Nicolae CORLATEANU, 
Chişinău 


FILOLOG DE NIVEL 
EUROPEAN 


Pe Haralambie Mihăescu l-am 
cunoscut mai întîi prin lucrările sale, 
publicate în "Buletinul Institutului de 
Filologie Română Alexandru Philippide 
din laşi, cînd el era de acum cadru 
didactic al Universităţii ieşene. La 1 
octombrie 1946 am început predarea 
cursului de limbă contemporană la 
Universitatea din Chişinău, nou - 
înfiinţată. Între alte izvoare necesare 
pregătirii cursului am apelat nu o dată 
la lucrările lui H.Mihăescu. Şi aceasta 
în special atunci cînd am început 
prelegerile la cursul de latină vulgară. 
A fost un eveniment nu numai 
pentru studenţi, ci şi pentru mine 
descoperirea studiului solid (50 de 


pagini) al lui H.Mihăescu L.a versione 


latina di Dioscoride, publicat în 
Anuarul şcolii rornâne din Roma 
“Ephemeris Dacoromana” VIII (1938). 
O adevărată comoară de informaţii am 
găsit în monografia lui H.Mihăescu 
Limba latină în provinciile 
dunărene aie Imperiului roman, 
editată la Bucureşti în 1960 şi adresată 
unui cerc larg de specialişti (latinişti, 
romanişti, istorici ai antichităţii, 
albanologji, slavişti). Se află în această 
carte o valorificare deplină a surselor 
scrise (texte literare, inscripţii etc.), 
necesare la reconstruirea principalelor 
etape ale procesului de cucerire, 
organizare administrativă în vederea 
romanizării populaţiei de pe teritoriul 
carpato-balcanic. 

importantă pentru mine era 
tendinţa autorului de a scoate în 
evidenţă particularităţile lingvistice ale 
latinei vorbite în această parte a sud- 


estului european, aflat sub stăpînirea 


romanilor. Acest areal cuprindea un 
teritoriu larg între Marea Adriatică şi 
Marea Neagră, adică Macedonia, 
Tracia, Dacia, prin care treceau căile 
de comunicaţie dintre Europa 
occidentală spre Marea Egee, Asia 
Mică şi nord-estul Europei. La un 
anumit moment istoric teritoriile de la 
Dunărea de Jos s-au aflat în centrul 
de gravitație al apărării Imperiului 
roman. Toate acestea nu puteau să 
nu creeze situaţii favorabile pentru 
apariţia de popoare şi limbi. În acest 
mod au luat fiinţă aici limba dalmată 


şi cea română. Latina vorbită a 


supravieţuit în cultura bizantină şi 
şi-a impus amprenta în limbile regiunii 
(aibaneza, sîrbocroata, bulgara, 
neogreaca). Se poate afirma cu toată 
siguranţa că sud-estul european, 
împreună cu Italia, Gallia, Spania, a 
constituit cel de al patrulea stîip al 
romanităţii europene în general, — 
spunea H.Mihăescu. (Vă aduceţi 
aminte, desigur că în monografia Le 
verbe roumain (1954) profesorul 
suedez Alf Lombard îi atribuia în mod 
figurat Romaniei estice rolul piciorului 
al patrulea al mesei). În 1978 
H.Mihăescu a pubiicat la Bucureşti— 
Paris în limba franceză această lucrare 
consacrată limbii latine în provinciile 
dunărene ale Imperiului roman, 
analizînd în detaliu şase grupe 
lingvistice distincte, aşezate în ordine 
cronologică: f 

1. Elementele latine în albaneză; 

2. Latina de pe coasta şi insulele 
adriatice; 

3. Latina în peninsula Istria şi în 
Panonia; 

4. Latina în cele două Mossii şi 
în Dacia, ca bază de formare a limbii 
române şi a dialectelor sale; 

5.Elementele latine în limbile 
sud-slave; 

6. Elementele latine în medio- şi 
neogreacă. 

La începutul anului 1967 l-am 
cunoscut personal pe Haralambie 
Mihăescu. Ne-am împrietenit foarte 
repede, poate şi din cauză că el era 
bucovinean de baştină, din comuna 

Udeşti, plasa Bosancea, judeţul 
Suceava, iar eu studiasem timp de 6 
ani la Universitatea cernăuţeană şi 
căutam să-mi aflu baştina strămoşilor 
mei tot în dulcea Bucovină, în comuna 
Mănăstirea Humorului, tot în judeţul 
Suceava, unde în timpul Serviciului 
Social în vara anului 1939 aflasem că 
jumătate din acel sat erau Corlăteni. 
Pregătind participarea delegaţiei 
sovietice pentru cel de-al X-lea 
Congres de Lingvistică Generală, care 
a avut loc în august 1967 la Bucureşti, 
în ianuarie a “acelui an am sosit în 
capitala României şi chiar din primele 
momente l-am cunoscut pe 
H.Mihăescu, care în semn de prietenie 
bucovineană mi-a înmînat proaspăta 
lui monografie publicată în 1966, 
însoţind-o de dedicaţia “Colegului 
N.Corlăteanu cu cele mai bune urări 
pentru 1967”. Era vorba de lucrarea 
influența grecească asupra limbii 
române pînă în secolul al XV-lea, 
în care el distingea elenismele de 
circulaţie largă în tot cuprinsul 
Imperiului roman, de cele aflate doar 
în masivul carpato-balcanic. Vechi 
greceşti sînt considerate de 
H.Mihăescu doar cele ce au pătruns 
ca urmare a vecinătăţii imediate cu 
grecii. După venirea slavilor în arealul 
carpato-balcanic relaţiile romanicilor se 
stabilesc prin intermediul bizantin, 
uneori direct, alteori prin mijlocire 
slavă, analizate de autor în mod 
separat, deoarece primele dovedesc 
atingerile populaţiei romanizate cu 
bizantinii, iar celelalte privesc de acum 
relaţiile româno-slave. 

Ediţia franceză a lucrării date 
(influenţa grecească...) s-a bucurat 
de recenzia prof. univ. dr. ceh 
VI.Horejsi de la Praga (revista 
“Slavia”), care considera monografia 
Iui H.Mihăescu drept “o componentă 
importantă în studierea în plan evolutiv 
a limbii şi civilizaţiei române”. 
Cercetătorul ceh a fost impresionat de 
bogăţia de izvoare bibliografice (în 18 
limbi), inclusiv în cehă (Dvornik, 
Jirecek), folosite de H.Mihăescu. . 

Acestea şi multe alte publicaţii 
ale lui H.Mihăescu (şi a altor lingviști 


români şi străini) mi-au servit drept 
izvoare de nădejde în completarea 
cunoştinţelor în vederea predării 
cursurilor universitare. În anul 1974, 
la Moscova, am publicat în ruseşte 
monografia consacrată latinei vulgare 
în relaţiile ei cu limbile romanice, care 
s-a bucurat de o largă circulaţie în 
aproape toate institutele şi catedreie 
de limbi romanice din fosta Uniune 
Sovietică. L-am citat în această carte 
de zeci de ori pe H.Mihăescu cu 
argumentele sale serioase, ducîndu-i 
faima de mare lingvist român nu numai 
la Moscova, Leningrad, Kiev, ci şi la 
Omsk, Tomsk şi în alte centre de 
studii romanistice. 

Am păstrat timp de mulţi ani 
relaţii de prietenie frăţească cu acest 
ilustru reprezentant al şcolii lingvistice 
româneşti. 


Mari filologi români 

Acad. Silviu BEREJAN, 
directorul Institutului 
de Lingvistică al A.Ş.M., 
Chişinău 


RELAŢIILE MELE 
ŞTIINŢIFICE CU ACAD. 
H. MIHAESCU 


Cu remarcabilul lingvist şi 
bizantinolog român profesorul doctor 
docent Haralambie Mihăescu, 
membru corespondent al Academiei 
Române, cercetător la Institutul de 
Studii Sud-Est Europene din 
Bucureşti, am avut fericirea să întreţin 
relaţii permanente în decursul multor 
ani (de la începutul anilor '70), relaţii 

„pur ştiinţifice (în ciuda faptului că 
activam în domenii cu totul diferite ale 
ştiinţelor socioumane contemporane), 
care s-au transformat destul de repede 
şi într-un mod foarte firesc şi în relaţii 
profund omeneşti, devenite cu timpul 
o legătură aproape de rudenie. Asta 
s-a datorat felului de a fi, binevoitor, 
deschis, familiar chiar, în abordarea 
chestiunilor — oricare ar fi fost ele — 
al acestui erudit savant, ce iradia 
sobrietate şi disciplină a gîndului şi 
totodată căldură şi condescendenţă 
faţă de un coleg mai tînăr şi, în 
virtutea circumstanțelor, mult mai 


puţin iniţiat în ale istoriei şi preistoriei . 


limbii române şi mai cu seamă în ale 
culturii vechi româneşti. 

Prof. dr. H. Mihăescu, deşi a 
avut de suferit multe nedreptăţi din 
partea regimului comunist de tip 
rusesc instaurat în România după cel 
de al ll-lea război mondial, ca un 
veritabil şi obiectiv om de ştiinţă, n-a 
pregetat să se intereseze îndeaproape 
de cercetările bizantinologilor din 
fosta U.R.S.S., a vizitat institutele 
academice corespunzătoare de la 
Moscova, stabilind legături ştiinţifice 
cu cercetătorii ruşi din domeniu. În 
acea perioadă grea, cînd oamenii de 
ştiinţă din Ţară ce activau pe aşa- 
numitul “front ideologic”, adică 
istoricii, literaţii, lingviştii, etnografii, 
folcloriştii, istoricii-artei, nu se implicau 
în problemele culturii. şi cu atît mai 
mult ale spiritualităţii din fosta 
Basarabie, domeniu considerat în 
mod absolut justificat tabu pentru ei, 
ca şi pentru cei din chiar această 
parte a Ţării, Domnia sa nu s-a temut 
să-şi exteriorizeze interesul faţă de 
cercetările corespunzătoare din fosta 
R.S.S.M., cerînd (unul dintre primii 
lingvişti români de pe atunci) şi 
obţinînd (de la Academia de Ştiinţe a 
U.R.S.S.) permisiunea de a vizita, în 
cadrul deplasării sale la Moscova, şi 
Academia de Ştiinţe a R.S.S.M. 
pentru a lua cunoştinţă de rezultatele 
investigaţiilor lingvistice, literare şi 
istorice, efectuate aici, şi pentru a 
contacta cu cercetătorii locali de profil. 

Anume de atunci îşi trag 
începutul relaţiile noastre ştiinţifice cu 
prof. H. Mihăescu, care au evoluat 
într-o corespondenţă unicală şi 
uimitoare prin regularitatea şi 


| 
| 
Haralambie lihiescu 
bucuregi:i 22 
stra LeCeFriau 9 
vomânia 


tomnului proteaor 


Silviu Berejan 


RSS iioldoveneusci. 


Institutul de limui gi literaturi 


Sand Esapăsz nesezaa 


prespectul Lenin 1 

stabilitatea sa. Au urmat alte vizite la -~ 


Chişinău ale savantului, inclusiv 
împreună cu fiul său Doru Mihăescu, 
actualmente doctor în filologie, 
cercetător la Institutul de Fonetică şi 
Dialectologie “Al. Rosetti” al 
Academiei Române, contractarea 
altor relaţii, schimbul foarte activ (de 
asemenea unic în felul său) de 
publicaţii cu subsemnatul, cu 
balcanistul nostru Marcu Gabinschi, 
şi cu discipolii mei Vasile Bahnaru, 
Gheorghe Popa şi Gheorghe Stog, 
care l-au cunoscut de asemenea 
persona! în timpul trecerilor sale prin 
Chişinău şi Bălţi. 

Aş vrea să mă opresc un pic 
asupra corespondenţei pe care am 
întreţinut-o cu acest om eminent, 
ordonat la maximum, care găseatimp 
şi forţe nu numai pentru a răspunde 
prompt la mesajele primite, ci şi pentru 
a se ocupa în modul cel mai atent de 
multiplele aspecte — variate şi 


migăloase — legate de informarea 


bibliografică asupra cărților solicitate, 
de procurarea acestora, de expedierea 
lor. Şi toate acestea nu printre altele, 
nu din politeţe numai, nici măcar nu 
pentru a-şi face pur şi simplu datoria 
colegială, ci din dorinţa internă, 
profund umană, de a face un bine 
unui confrate, aflat, din motive 
cunoscute, în condiţii mai grele, cum | 
considera, şi pe bună dreptate, 
Dumnealui (deşi nici în Ţară nu era 
mai uşor!). 

Am în arhiva mea multe zeci de 
plicuri cu adresa scrisă întotdeauna 
uniform la aceeaşi maşină portativă 
de dactilografiat (cu caractere 
mărunte ca nişte mărgele), cu un 
aranjament, constant acelaşi, al 
rîndurilor, cu aceleaşi sublinieri şi 
evidenţieri ce-mi deveniseră foarte 
apropiate, familiare chiar. Toţi ai casei 
le cunoşteau de cum le vedeau în 
mîna poştaşului sau le scoteau din 


| 
H 
H 
i 


Iubite şi. mult stimate Coleg, 


pentră Dv. cărţile urnitoare : 


Sumpt, Paris, larousse. 


t i 


mulţi ani fericiţi » 


8 februarie 1972 


Domnului profesor silviu G. Bere jan 


Chigintu, pr. Lenin 64; apart. 219 


| am primit cu bucurie scrisoarea Öv. din 4 februarie şi am comandat azi 


ÎN Dictionnaire du français contemporain, Paris, larousse 


Introduction à la sémantique par Jean Dubois,Hoger Martin et Joseph 


Cărţile vor fi trimise direct la Chiginiu şi vor sosi acolo aproxirativ 
în cinci stptănîni e Eu voi primi. o notă directi, în cazul cë au fost 
gisite şi expediate, Sper că vor fi gisite e 

| 

| Fiul meu se ocupi cu lexicul limbii române din secolul al XYII-lea şi 
| a citit de curînd o carte asemihitoare întitulati La lexicologie par 
Alain Rey, Paris,llincksiek,1970 334 ppe 
| mine şi a venit destul àe repede . Divtionnaire du français contemporai, 
mi-a fost cerută de colega Valentina Janilova din Leningrad, care a 

| studiat În România şi vorbeşte bine limba români „ Cartea a venit în 
mai puţin de cinci stptămini direct la Leningrad . Prin urmare, sper 


să avem şi e data aceasta noroc şi să primiţi la timp cărţile dorite . 


| Vă rog săi primiţi din partea mea şi a fiului men pentru Dv., pentru fiul 


Dv. gi pentru toată familia cele mai buni urări de prosperitate şi 


Cartea a fost comandată de 


i Da a git 


E ipii ac = să să 


H- MRES cm pE 


Marti feloloși zoamåać 


Ponnuzui profesor Silviu berejan , Chigintu 


| 
| Stimate domnule Coleg , 
| 


| Vi anung cu plăcere că au venit două din cerţile dorite de iv. gi 


anume 


TULLIO DE MAURO , Introduzione 


1970 3 


teorica e 
T971: 4 395 


Din păcate nu le pot trimite prin 
ultimul timp nu se mai primesc la 


cărţi achiziționate În libririile 


export3 märfuri. importate , àsta e situația . 


Imi propun urmätoàrele . In vara aceasta va veni la Chişiniiu, În 


juna iulie 


mateci la un liceu din liucuregti e 


originar dintr-un sat de ling: Chigintu gi merge regulat vara la 


rudele sale de dincolo de Prut , E 


teanu Îl cunoaşte bine gi Îl culc 
contact prealabil cu Corliteanu e 


Daci ai cumva o propunere mai bun? 


storica , 


„ un bun prieten al lui Corliteanu , profesor de mate- 


28 martie 1975 


alla semantica , tari, Laterza 


305 ppe 


Bari , Adriatica iditrice, 


PP- 


i 
H 
j 
| 
„ Senso e significato „ studi di semantica | 
| 
f 
t 
i 
i 
| 


poştă la Chiginău , deoarece în 
poşta noastră pentru export decit 


noaatre , cu alte cuvinte nu se 


Acest domn caw de 5C de ani este 


l se numeşte Neagu , iar Corlii= 


e s r 
in casa sa „ Te rog si iei 


+» te rog si mi-o faci cunoscuti 


Cu alese salutiiri 
+A 
H MIRALI e 
Haralambie Mihaescu 
Bucureşti 22 l | 


strolsCefrimu 9 


cutia de scrisori, anunţindu-mă de 
îndată ce apăream că am iarăşi o 
epistolă de la Bucureşti. Aceste 
mesaje în flux continuu îmi aduceau 
de fiecare dată o bucurie sufletească 
deosebită, deoarece ele, deşi erau 
aparent reci şi uscate (conținînd, de 
obicei, informaţie ştiinţifică: autori, 
titluri, ani, date ş.a.m.d.), emanau 
grijă, generozitate, solicitudine, 
insuflau încredere şi optimism. 

Intotdeauna şi cu regularitate pe 
plic adresa începea cu “Domnului 
profesor”. Şi nici măcar o singură dată 
cu “Tovarăşului profesor”, cum se 
practica atunci în anii '70 ca formulă 
oficială. 

Din mesajele, foarte adesea for- 
mulate în stil telegrafic, se simţea că 


cel ce scrie, pe lîngă faptul că e un 
erudit, este totodată un om energic, 
plin de viaţă, cu mulţime de planuri 
de viitor. 

De aceea cînd mi-a parvenit (cu 
destulă întîrziere) dureroasa veste 
despre dispariţia fizică a acestui Om 
de neobişnuită omenie, aflat într-un 
continuu zbucium clocotitor, de care 
reuşisem, în decursul unui lung şir de 
ani, să mă leg sufleteşte, am simţit 
acut că scrisorile sale, ce deveniseră 
un element component al vieţii mele 
(căci îmi aduceau, de fiecare dată, 
aminte că cineva mă are mereu în 
gînd), îmi vor lipsi mult timp. 

Aceasta s-a întîmplat la 28 
februarie 1985. 

Eugenia H. MIHĂESCU 
Roman 


IN PERPETUAM 
MEMORIAM... 


In atmosfera naturii de sfîrşit de 
septembrie, natură singuratică, tristă, 
mohorîtă, învăluită parcă în somnul 
funerar, a fost hotărită ziua de re- 
member, de popas omagial, organizat 
de către Muzeul de Istorie al 
municipiului Roman, director domnul 
dr. Vasile Ursachi, dedicat vieţii şi 
activităţii ştiinţifice, didactice, Omului, 
personalităţii morale care a fost şi va 
rămîne pentru eternitate, savantul 
Haralambie Mihăescu, fiu strălucit al 
dulcei Bucovine, cetăţean, prin 
căsătorie, al Romanului, din anul 
1945. 

“Oamenii răsar şi apun ca 
soarele, / Oamenii trec şi rămîn ca 
izvoarele”; “Honor est praemium 
virtutis” arăta oratorul şi filosoful latin 
M. T. Cicero (106—43 î.d.Hr.), într-o 
scrisoare adresată lui Brutus. 
Referindu-ne la honor — cinstire, 
onor, ca răsplată a virtuţii, aceste 
cuvinte se pot referi, deopotrivă, la 
personalitatea ştiinţifică sărbătorită 
astăzi, cît şi la organizatorii şi 
susţinătorii acestei manifestări. 


Cu emoţie şi în acelaşi timp cu! 


satisfacţie constatăm ecoul acestei 
inițiative, fapt ce vine să confirme încă 
o dată adevărul spuselor din Pontica 
lui P. Ovidius Naso, “Fama post 
cineres maior venit” (Faima creşte 
după moarte). Participă la solemnitate 
personalităţi ale Academiei Române, 
Academiei de Ştiinţe din Chişinău, 
Universităţii “Al. |. Cuza” din laşi, 
Institutului de Lingvistică şi Institutului 
de Istorie şi Teorie Literară din 
Chişinău, Institutului de Filologie 
Română “Alexandru Philippide” din 
laşi, Societăţii de Studii Clasice din 
laşi, Institutului de Studii Sud-Est 
Europene din Bucureşti, redacţiei 
revistei “Limba Română” din 


* Discurs rostit cu prilejul 
comemorării marelui om de ştiinţă 
H. Mihăescu la Roman,în septembrie 
1995. 


H. Mihăescu cu soţia 


Chişinău, Institutului de Fonetică şi 
Dialectologie “Alexandru Rosetti” din 
Bucureşti. 

Cu adîncă emotie şi perpetuă 
gratitudine iau parte la această 
comemorare rudele apropiate, sora 
şi fratele ilustrului Bădiţa Haralambie, 
cărora le-a fost şi frate, şi tată, 
înfruntînd deopotrivă greutăţile 
materiale, în lupta pentru realizarea 
idealului profesional. Sunt de faţă: 
dna Lucreția Munteanu, născută 
Mihăescu, învăţătoare pensionară în 
comuna natală, Udeşti — Suceava, 
cu domiciliul peste drum de biserică, 
acolo unde s-a aflat casa în care s-a 
născut Haralambie Mihăescu; d! dr. 
Traian T. Mihăescu, şeful Clinicii de 
Fiziologie de la Universitatea de 
Medicină din laşi, nepot al savantului; 
dna prof. Doina losep de la Liceul 
“Ştefan cel Mare” din Suceava, 
nepoată a savantului, di dr. loan 
losep, lector la Universitatea “Ştefan 
cel Mare” din Suceava. Şi nu pot 
trece, desigur, cu vederea peste 
vlăstarul unic al familiei noastre, dr. 
Doru-Eugen Mihăescu, cercetător 
ştiinţific la Institutui de Fonetică şi 
Dialectologie “Alexandru Rosetti” al 
Academiei Române. 


Cît despre  subsemnata, 


Man filologi omâni 

dintr-o satiră a poetului latin 
Q. Horatius Fiaccus: “Fortunae filia 
fui” (Am fost o fată norocoasă). 

Din luna noiembrie, 1937, am 
devenit studentă a Facultății de Litere 
din laşi, Secţia Filologie Clasică. 
Venisem la laşi cu optimismul muncii 
înaripate de anii tineri, cu o frumoasă 
zestre de cunoştinţe în domeniul 
limbilor latină şi greacă, datorită 
profesoarelor mele de la Liceui 
“Sturza-Cantacuzino” din Roman, 
Aurelia Niţu şi Emilia Boghiceanu, faţă 
de care exprim, cu acest prilej, un pios 
omagiu de preţuire şi aducere aminte. 

Fortunae filia fuí şi prin condiţiile 
excepţionale oferite de cadrele 
didactice de la Facultatea de Litere a 
Universităţii din laşi, o adevărată Alma 
Mater în drumul nostru spre profesia 
aleasă. E destul să menţionez citeva 
nume memorabile în acest sens: 
e ee |. M. Marinescu, Catedra de 
imba latină, profesor C. Balmuş, 
Catedra de limba elină, profesor Teofil 
Simenschy, Catedra de lingvistică 
indo-europeană, profesor Paul 
Nicorescu, Catedra de istorie antică, 
profesor lorgu lordan, Catedra de 
limba română, profesor Dan Bădărău, 
Catedra de istorie a filozofiei, profesor 
Radu Vulpe, Catedra de arheologie, 
profesor Ştefan Bîrsănescu, Catedra 
de pedagogie; asistenții universitari: 
Haralambie Mihăescu, limba elină, 
limba latină, Sh. Ivănescu, limba 
română, Emil Condurachi, arheologie. 

Şi acum, la aceste ceasuri de 
evocare, încerc să fac loc unor atit 
de apropiate, atît de iubite aduceri 
aminte: era o zi de început de 
noiembrie a anului 1937, zi cu soare 
rece, de sfîrşit de toamnă, ziua 
începutului de an universitar. Prof. C. 
Balmuş intră în amfiteatru, la curs, cu 
asistentul său, dr. Haralambie 
Mihăescu (aşa ni-i prezintă), venit de 
curînd de la Şcoala Română din 
Roma şi ne comunică, în mare, 
programul cursurilor. sale. In pofida 
anilor tineri, asistentul universitar 
Haralambie Mihăescu ne oferă o 
prezenţă distinsă, impunătoare; o 
frumuseţe iradia prin ferestrele 
ochilor, din interiorul fiinţei şi minţii 
sale cultivate cu grijă şi nesat, pe 
terenul fertit moştenit de la părinţii săi, 
Dumitru şi Domnica Mihăescu; minte 
cultivată încă de la şcoala primară din 
Udeşti, cu ajutorul învățătorului său, 
care întrezărise în şcolaruil de pe 
atunci posibila personalitate de peste 


parafrazez repetat, ca moto, cuvintele 


ani. A continuat studiile ia Liceul 
“Stefan ce Mare” din Suceava. Locuia 
la o bătrînă săracă de la marginea 
oraşului, pe care o ajuta în 
gospodărie, în schimbul patului de 
dormit. Pentru întreţinere, dădea lecţii 
copiilor cu stare, el, care, cu 
programul atît de aglomerat, ocupa 
an de an primul loc în clasă, iar la 
sfîrşit, era primul şi la bacalaureat, 
contribuind şi la afirmarea şcolii prin 
premiile obţinute la concursurile de 
literatură română organizate de 
Societatea “Tinerimea română”. 

Încă din liceu, prin pasiune şi 
eforturi proprii şi datorită excelenţilor 
săi profesori, îşi făurise o remarcabilă 
cultură clasică. El însuşi afirma, cu 
prilejul unui interviu aniversar: “In 
ultimii ani ai liceului, citeam, în origi- 
nai, opere din clasicii literaturii 
universale, franceză, germană — Vic- 
tor Hugo, Racine, Moliere, Goethe, 
Schiller, ca şi din operele autorilor 
antici, greci şi latini — Platon, 
Aristotel, Lucretius, Vergilius, 
Horatius, Caesar, Titus Livius, 
Tacitus”. 

Cu o asemenea cultură şi zestre 
intelectuală în domeniu, a păşit 
încrezător tînărul Haralambie 
Mihăescu la Alma Mater lassiensis, 
în straie bucovinene, cu iţari, bundiţă 
şi suman, în toamna anului 1928, în 
Cetatea universitară cea mai veche 
din ţară, iar roadele acestor acumulări 
aveau să crească neasemuit de 
frumos încă din primii ani ai Facultăţii. 
S-a remarcat ca student strălucit nu. 
numai la cursurile Secţiei de filologie 
clasică, dar şi la cursurile Secţiei de 
filologie română, unde predau savanţi 
ca Alexandru Philippide, Garabet 
Ibrăileanu, George Pascu, lorgu 
lordan, care l-au remarcat şi antrenat 
la studii şi articole în “Buletinul 
Institutului de Filologie Română” şi în 
alte reviste ale timpului. 

lar referitor la cele moştenite: 
într-o scrisoare din mai 1938, unchiul 
său după mamă, maiorul magistrat 
Lazăr Ciobanu, spre a-l încuraja în 
lupta vieții, îi evoca nobila sa geneză: 
“Eşti fiul lui Dimitrie Mihăescu, 
Dumitru al Paulinei, Dumitru cel nobil, 
cel bun, cel cinstit, cel modest şi 
harnic, mare cărturar în satul său”. 
Era vorba, desigur, de o cultură 
autoformată, de interesul şi pasiunea 
pentru învăţătură a părinţilor săi, 
țărani săraci, cu mulţi copii, din Udeştii 
Sucevei, care au muncit din greu şi 
au murit sub vîrsta de 60 de ani. 

părintele satului, Simiganoschi, cu 
prilejul înmormîntării tatăiui, Dumitru 
Mihăescu, în aprilie 1936: “lată, am 
37 de ani de cînd păstoresc în satul 
vostru, zicea părintele, dar eu om ca 
aista n-am mai întîlnit”. Desigur, 
aceste cuvinte erau rostite în sensul 
bun al cuvîntului. 

Intr-un interviu acordat, în aprilie 
1982, revistei ieşene “Cronica” 
Haralambie Mihăescu îşi aducea 
aminte cu venerație de înţeleapia sa 
mamă, Domnica Mihăescu, alături de 
care prăşea pe ogor încă de la vîrsta 
copilăriei. La un moment dat, micul 
Haralambie obosea, se sătura, poate 
flămînzea, se lehămitea şi înceta 
lucrul. Mama îl lua din urmă, 
îndemnîndu-l: “Hai, dragul mamei, 
ochii sperie, dar mîinile bucură”. 
Aceste vorbe luate din înţelepciunea 
populară i-au rămas precepte pentru 
întreaga sa viaţă. 

Sorţii au binecuvîntat şi sporit 
talanţii săi şi parafrazînd versul 
poetului Tudor Arghezi, el a schimbat 
sapa-n condei şi brazda-n călimară 
şi a lăsat drept bunuri după moarte 
un nume adunat pe-o carte. 

Revin acum, prin parafrază, la 
versul din satira lui Horatius, ales ca 
moto al expunerii mele: Fortunae filia 
fui. Cei cinci ani de studenţie ai 
subsemnatei la Facultatea de Litere 
a Universităţii din laşi, Secţia Filologie 
Clasică (1937—1942) au însemnat o 
adevărată binefacere, un “munus 
deorum” (dar al zeilor), prin atmosfera 
de studiu şi cultivare oferită de iluştrii 
noştri magiştri, prin condiţiile de viaţă 
şi studiu existente la cămin şi la 
facultate. Printre tinerii noştri magiştri 
se afla şi asistentul universitar de la 
Catedra de limba greacă, apoi de la 
aceea de limba latină, dr. Haralambie 
Mihăescu. Cursurile sale aprofundau 
prelegerile de literatură ale profeso- 
rilor noştri, prin exerciţii de traducere 
şi retroversiune, analize, completări, 
noţiuni de gramatică istorică, critică 
de text, lucrări de seminar. 

In răstimpul celor cinci ani de 
facultate, H. Mihăescu a fost trimis, 
în urma unui concurs pe țară, la studii 
la Şcoala Română din Paris 
(Fontenais aux Roses), 1938—1939. 
Revenit din capitala Franţei, cu lucrări 
şi cu entuziasmul noilor achiziţii în 
domeniul ştiinţei limbilor clasice şi 
romanice, discipline cu atîta răsunet 
în civilizaţia şi cultura europeană şi 
mondială, Haralambie Mihăescu a 


În acelaşi sens vorbea şi reuşit să ne entuziasmeze şi pe noi, 


studenţii săi. Satisfacţiile activităţii 
sale didactice, exigenţa faţă de sine 
şi faţă de studenţii săi se îmbinau cu 
acei “animus parentis” (suflet de 
părinte — Quintilianus) faţă de 
aceştia. Metoda de laborator, 
colaborarea cu studenții în 
descoperirea noului, analizele, 
sintezele, largile implicații în 
contemporaneitatea limbilor şi 
literaturilor stimulau energii, setea de 
cunoaştere şi de aprofundare, trăiri 
intelectuale şi morale, ale căror 
rezultate benefice se reflectau din plin 
în lucrările de la seminarii, la examene 
şi peste ani, în succesele profesionale 
obţinute de foştii săi studenţi. 

Dar “anni fugaces labuntur”..., 
soseşte ceasul despărțirii de laşul atit 
de îndrăgit în anii studenţiei, laşul în 
care n-aş fi crezut că voi reveni 
vreodată. La 13 iunie 1942, pe cînd 
ne aflam la subsolul Facultăţii de 
Litere, după o alarmă aeriană, 
Haralambie Mihăescu a venit la noi, 
proaspeţii absolvenţi, ne-a felicitat şi, 
după ce m-a întrebat dacă plec la 
Roman, mi-a spus să ies la gară, 
duminică, 21 iunie, la trenul de la ora 
10. Intrerupea trenul la Roman, 
pentru cîteva ore, în drum spre 
regimentul 4 vînători Turda, unde era 
mobilizat. În acea zi “istorică”, 21 iunie 
1942, Haralambie Mihăescu a 
descins (cu lada de campanie şi flori) 
la Roman şi, după o masă copioasă 
(toate produsele, inclusiv lactatele, 
erau procurate din gospodăria casei), 
a expus părinţilor mei planul său de 
viaţă în legătură cu o eventuală 
căsătorie cu subsemnata. Şi, din nou, 
motoul Fortunae filia fui. Dar războiul 
pe frontul de răsărit ameninţa cu 
înverşunare. In urma unui concurs pe 
țară, H.Mihăescu este însă 
demobilizat şi trimis ca lector de limba 
română în Germania, la universităţile 
din Frankfurt am Main şi Heidelberg. 
Plecarea sa are loc în acele timpuri 
atit de întunecate şi de grele şi pentru 
acea ţară. Noi, ceilalţi de aici, ne-am 
refugiat, la începutul lui aprilie 1944, 
într-un sat din Oltenia, de la nord de 
portul Corabia, de unde am revenit la 
Roman, în aprilie 1945. Luna 
septembrie, ziua 20, a anului 1945 a 
adus momentul regăsirii noastre. 
Haralambie Mihăescu revine în ţară 
din Germania, după o călătorie lungă 
şi plină de primejdii, la laşi, apoi, la 
Roman. La 27 decembrie 1945 a avut 
loc căsătoria noastră, consfinţită prin 

cununia religioasă din biserica “Sf. 
Gheorghe”, acompaniată de 
minunatul cor de pe atunci al 
Catedralei episcopale din Roman. Se 
părea a fi cu adevărat fericită noua 
noastră viaţă, atît de propice împlinirii 
complexelor idealuri, comuniunii 
profesionale, ştiinţifice şi familiale. 

După căsătorie, am locuit la 
laşi, unde am fost detaşată; în laşul 
distrus de război, într-o cameră 
mobilată din str. toma Cosma, 
încrezători, totuşi, în mai bine. Din 
anul 1947, Haralambie Mihăescu 
devine, prin concurs, profesor titular 
la Catedra de limba şi literatura latină 
de la Facultatea de Litere, catedră 
rămasă liberă prin pensionarea 
fostului său profesor, |. M. Marinescu. 
Familia scriitorului lonel Teodoreanu 
ne oferea perspectiva locuinţei proprii, 
într-un loc retras, cu grădină, din 
spatele Palatului Culturii, str. Zlataust, 
4. După ce răsărise şi vlăstarul nostru 
mult dorit de tatăl său, despre care 
îmi scria din Germania, ca despre un 
ideal scump de viaţă, iată că, 
începînd cu anul 1950 şi continuînd 
cu 1952, Haralambie Mihăescu este 
îndepărtat din Universitate, împreună 
cu alţi doisprezece profesori de la 
Facultatea de Litere şi înlocuit cu 
profesori secundari aduşi de ia di- 
verse şcoli: Isac Davidsohn, Octav 
Tcaciuc etc. Lăsată pe drumuri, cu 
sănătatea şubrezită de nedrepiate şi 
suferinţă, am revenit la Roman, cu 
băiatul, în casa părinţilor mei. Nori 
ameninţători, talazuri uriaşe s-au 
năpustit şi ne-au întunecat zarea unei 
convieţuiri la laşi, unice, în felul ei, 
zorii unui vis misterios şi blînd din cale 
afară, care prea a fost de tot frumos 
de-a trebuit să piară... 

Doru Tatei creştea frumos la 
minte şi la trup, frumos “ca o statuie 
romană”, cum spunea odată mătuşa 
sa, Lucreția, de la Udeşti, şi ne oferea 
multe. momente de mulţumire. Tata 
era prieten cu el; cu el cutreiera 
împrejurimile Romanului, potecile 
munţilor, cu el mergea la pescuit şi la 
scăldat la apa Modovei, compania 
Tatei şi discuţiile lor îi erau adevărată 
hrană, mană spirituală. După 
susţinerea tezei de doctorat de către 
Doru (1974), Tata dorea, în zadar, să- 
şi trimită fiul la specializare în 
străinătate (Italia, Franţa, Germania), 
acolo unde şi el, feciorul de ţărani 
săraci din Udeştii Bucovinei, fusese 
la timpul său. Timpurile însă nu mai 
erau aceleaşi... 


După dispariţia pe cît de 
fulgerătoare, pe atît de tragică, a 
Tatălui, a marelui său Prieten, Doru, 
cu preţul unor mari şi îndelungi 
sacrificii, a încercat să umple golul 
imens, cinstindu-i memoria: i-a aşezat 
la căpătiiul mormîntuiui un monument 
de granit, “monumentum gratitudinis” 
(1992), a lucrat cu asiduitate, 
depăşindu-se pe sine ca domeniu, cu 
mari sacrificii, pe baza materialelor 
adunate de Tatăl său, la încheierea 
operei rămase neterminate, prin 
moarte, La romanite dans le Sud- 
Est de l'Europe, Bucureşti, 1993, 
beneficiind, pînă ia un punct şi de 
ajutorul preţios al prietenului de-o 
viaţă, al colegului de profesie şi de 
destin al Tatălui său, profesorul 
Gheorghe Ivănescu. 

Două plăci de marmură, pe 
casa de la Roman şi pe locul unde 
s-a aflat casa natală de la Udeşti— 
Suceava, vor aminti generaţiilor 
actuale şi celor viitoare despre 
prezenţa unui Om între oameni în 
aceste locuri binecuvîntate. 

Dar să revenim... Incepînd cu 
luna mai, 1957, prin stăruința fostului 
său profesor de ia laşi, lorgu lordan, 
i se creează un post de cercetător 
ştiinţific la institutul de Lingvistică din 
Bucureşti, fiind cooptat în Comisia 
pentru studiul formării limbii şi 
poporului român. In această calitate, 
eiaborează lucrarea fundamentală 
Limba latină în provinciile 
dunărene ale imperiului roman, 
Bucureşti, 1960, operă unică în felul 
ei, răspîndită în scurt timp pe toate 
continentele, recenzată în 45 de 
reviste din 32 de ţări ale lumii. In 
calitate de şef al Sectorului de limbi 
şi literaturi de la reînfiinţatul, din anul 
1963, institut de Studii Sud-Est 
Europene, tipăreşte o altă operă capi- 
tală, Influența grecească asupra 
limbii române, pînă în secolul ai 
XV-iea, Bucureşti, 1966, în care, între 
altele, delimitează mai bine decît 
oricine pînă atunci influenţele greacă 
şi latină în sud-estul Europei. 
Urmează mai multe ediţii critice şi 
traduceri din autori bizantini 
(Procopius din Caesarea, Mauricius, 
Teofilact Simocata, etc.), contribuţii 
hotărîtoare la volumele al !i-lea şi al 
IV-lea din Fontes Historiae Daco- 
Romanae (Izvoarele istoriei 
României, secolele IV—XV), două 
opere fundamentale La langue latine 
dans le Sud-Est de l'Europe, 
Bucureşti—Paris, 1978 şi La 

Limba Română, 


romanite dans le Sud-Est de 


Europe, Bucureşti, 1993, carte 
apărută postum, numeroase studii 
apărute în reviste din ţară şi din 
străinătate, nenumărate recenzii, 
conferinţe ţinute la prestigioase 
universităţi din Germania, Italia, Aus- 
tria, Grecia, la College de France, dar, 
în ciuda tuturor obstacoielor d 

atunci, şi la Chişinău. 

Pianul său de activitate, întocmit 
pentru 10—12 ani, cuprindea încă 
două ediţii critice, însoţite de 
traduceri, din autori bizantini 
(Kekaumenos şi Niketas Choniates), 
reeditarea, în versiune adăugită, a 
lucrării La langue latine dans le 
Sud-Est de Europe, titluri de mare 
interes ca Poporul român văzut din 
Bizanţ ori Primul mileniu românesc 
şi problemele sale, o culegere 
retrospectivă de studii şi articole, 
Varia şi, în sfîrşit, volume de memorii. 
Moartea implacabilă i-a curmat însă 
firul vieţii şi, o dată cu el, pe acela al 
neobositei activităţi ştiinţifice. 

in condiţii modeste, chiar 
precare, şi-a trăit viaţa şi şi-a scris 
cea mai mare parte a operei sale. Cu 
ani în urmă, locuia la Bucureşti într-o 
garsonieră de pe str. Oborul Nou, 13, 
apartamentul p34 o cameră pe care 
o împărțea cu fiul său, student, apoi 
doctorand şi cu cărţile, rînduite în cea 
mai mare parte pe jos. Eu iocuiam 
aici, la Roman, unde eram 
profesoară, împreună cu părinţii mei. 
Aici venea soţul meu şi lucra cu spor, 
circa două săptămîni pe lună, 
bucurîindu-se de întreținere, 
atmosferă reconfortantă şi, nu în 
ultimul rînd, de susţinere materială, 
fără de care nu ar fi putut lucra (după 
cum mărturisea adesea, pînă în 
ultimele zile ale vieţii). 

Sprijinul meu era ecoul marii 
noastre iubiri, a luminii şi strălucirii ce 
iradiau fiinţa interioară şi exterioară a 
acestui mare Om, mare învăţat. 
Căldura omeniei sale, sclipirea minţii 
sale se revărsau asupra noastră zi 
de zi, ne încălzeau' sufletele, ne 
înălţau inimile, ne înfrumuseţau 
întreaga noastră viaţă, oricît de 
agitată şi nesigură; ne învăţa să 
muncim cu acribie, să luptăm cu toate 
puterile pentru făurirea unui ideal. Era, 
desigur, şi o îndatorire de conştiinţă, 
de gratitudine şi. neuitare pentru 
contribuţia  hotărîtoare a lui 
Haralambie Mihăescu la formarea 
mea profesională, în condiţii optime, 
atit ca studentă a Facultăţii de Litere 


l din laşi, cît şi mai tirziu “prin căsătorie. 


la perfecţionarea pregătirii mele 
profesionale. Cu ajutorul îndrumărilor 
sale în elaborarea lucrărilor metodico- 
ştiinţifice pentru gradele didactice, ca 
şi prin materialul bibliografic pus la 
dispoziţie, am obţinut primul loc pe 
ţară la examenul de capacitate pentru 
profesorii secundari (1946), examen 
ce avea loc o dată la 3—4 ani, apoi, 
acelaşi loc la examenele pentru 
obţinerea gradelor didactice (1961, 
1965). Toate aceste succese s-au 
reflectat în întreaga mea activitate di- 
dactică, fapt apreciat şi recunoscut, 
în afara oricăror considerente politice, 
prin toate distincţiile posibile, oferite 
de Ministerul Învățămîntului de-a 
lungul îndelungatei mele cariere. 

Pentru toate aceste satisfacţii şi 
împliniri, care s-au reflectat benefic 
şi asupra vieţii noastre familiale, în 
aceste momente de popas omagial, 
de înaltă tensiune emoţională, 
împreună cu toţi membrii familiei 
noastre aducem prinosul nostru de 
eternă recunoştinţă, de iubire fără 
margini, în care ne găsim marginea 
singurătăţii, durerilor şi suferințelor 
noastre, Omului exemplar, acestui 
magnus homo et magister, soţului de 
excepţie, excelentului tată şi prieten, 
care a fost Haralambie Mihăescu. 

Inchei cu acelaşi moto din satira 
lui Horatius şi, împreună cu fiul nostru, 
Doru, şi cu familia noastră, reiterăm: 
Fortunae filii fuimus (Am fost nişte fii 
ai Zeiţei Norocului, nişte oameni 
Norocoşi). 

Municipiul Roman, străvechea 
Cetate de la confluenţa Moldovei cu 
Siretul, străjuită de o impunătoare şi 
frumoasă cîndva fortăreață înălţată 
de Ştefan cel Mare pe malul stîng al 
Siretului, Romanul, cu şi mai vechea 
fortăreață a lui Roman-Vodă, i-a primit 
cu căldură în rîndul marilor săi 
oameni: Miron Costin, lon lonescu de 
la Brad, Cezar Petrescu, Otilia 
Cazimir, Mihai Jora, Sergiu 
Celibidache, D. D. Botez ş.a., l-a 
menţionat în monografia sa la cei 
şase sute de ani de atestare 
documentară şi, împreună cu înalți 
reprezentanţi ai lumii ştiinţifice, 
prezenţi direct sau prin mesajele lor, 
îl comemorează astăzi cu afecţiune 
şi venerație şi, în semn de 
recunoaştere post mortem, îl aşază 
pe soclui bărbaţilor iluştri ai neamului, 
ai ştiinţei româneşti şi internaţionale. 


Mari filologi români 

Haralambie MIHĂESCU 


ROMANITATEA ÎN 
SUD-ESTUL EUROPEI* 


“Un enigme et un miracle de 
histoire” — aşa a fost caracterizat 
poporul român de cunoscutul istoric 
francez Ferdinand Lot în cartea sa 
Les invasions barbares et le 
peuplement de !'Europe!. Folosind 
cuvîntul énigme, autorul lasă să se 
înţeleagă că procesul formării 
poporului român (întocmai ca şi a altor 
popoare europene) rămîne în parte un 
mister pentru noi din cauza carenţei 
izvoarelor istorice; apoi, adăugînd 
cuvîntul miracle, el se minuna cum a 
reuşit să persiste romanitatea din 
bazinul Dunării Inferioare fără 
să fie înghițită cu totul în noianul din 
epoca migraţiei popoarelor. 
Răspunsul la această nedumerire 
cere o bună cunoaştere a izvoarelor 
şi împrejurărilor istorice în care s-a 
dezvoltat: poporul român alături de 
celelalte popoare din sud-estul 
Europei. Numai o privire de ansamblu 
şi un examen comparativ pot explica 
într-o măsură satisfăcătoare geneza 
limbilor, popoarelor şi culturilor din 
această parte a continentului nostru”. 

În teritoriul romanizat din sud- 
estul Europei cuprins între marea 
Adriatică, Dunăre, nordul Daciei, 
Pontul Euxin şi Macedonia au fost 
descoperite peste 21 000 inscripţii 
latine, precum şi numeroase alte 
urme ale culturii romane, de o bogăţie 
şi varietate impresionante’. Stăpînirea 
romană a durat în aceste ţinuturi, cu 
unele excepţii, peste o jumătate de 
mileniu; iar în cadrul Imperiului bizantin 
cultura romană a persistai şi a 
fructificat terenul încă aproape o 
mie de ani, pînă la căderea 
Constântinopolei sub turci, în anul 


* Comunicare ţinută în şedinţa 
Secţiei de ştiinţe filologice, literatură şi 
arte din 8 martie 1978. 


1453, şi chiar după aceea. Teritoriul 
romanizat din sud-estul Europei forma 
un complex geografic de aproximativ 
500 000 km?, comparabil ca întindere 
cu Gallia şi Peninsula Iberică, dar mai 
vast decit Italia. Limba latină vorbită 
în acest spaţiu a lăsat două limbi 
romanice (dalmata“ şi româna), un dia- 
lect romanic în Istria, precum şi urme 
adînci în greaca medie şi modernă’, 
în albaneză”, slovenă, sîrbocroată şi 
bulgarăt. Sîrbocroata trece azi drept 
cea mai romanică dintre limbile slave: 
la primul contact ea lasă impresia unei 
limbi melodioase, ca italiana sau 
spaniola. 

Judecînd după întindere şi 
intensitate, putem spune că 
romanitatea din sud-estul Europei 
constituie unul din cei patru piloni 
principali ai romanităţii, alături de Italia, 
Gallia şi Spania. Prin teritoriul ei 
treceau marile drumuri care legau 
ltalia şi Europa centrală de Asia Mică 
şi de Marea Egee, apoi într-o anumită 
epocă istorică bazinul Dunării 
Inferioare a devenit centrul de greutate 
al apărării romane. Construit în etape, 
în curs de mai multe secole, edificiul 
acestei romanităţi nu era însă uniform, 
ci cuprindea cel puţin şase zone 
deosebite, pe care le enumerăm În 
ordinea cronologică a formării lor: 
1. zona elementelor latine din 
albaneză, pătrunse treptat, timp de 
aproape opt secole, între cucerirea 
Macedoniei şi venirea slavilor; 2. latina 
de pe coasta şi din insulele Mării 
Adriatice, de la baza limbii dalmate; 
3. latina din peninsula Istria şi .din 
Panonia; 4. latina din Moesia şi din 
Dacia, de la baza limbii române; 
5. elementele latine din limbile slave 
meridionale; 6. zona influenţei latine 
din greaca bizantină cu ecourile ei din 
neogreacă. 

Teritoriul actual al Albaniei a 
căzut sub stăpînirea Romei la sfîrşitul 
secolului al Ill-lea înaintea erei 
noastre. Influenţa limbii latine a durat 
aproape o mie de ani, pînă ia începutul 
secolului al Vill-lea al erei noastre. 
Marea Adriatică şi cunoscuta arteră de 
comunicaţie numită via Egnatia, care 
lega Italia de Bizanţ şi Asia Mică, au 
uşurat circulaţia oamenilor şi ideilor, 
lăsînd urme importante în limba 

vorbită de strămoşii albanezilor. Limba 
albaneză de azi numără aproximativ 
600 de cuvinte de origine latină, în 
toate domeniile de activitate. umană, 
într-o aşa măsură încît albaneza era 
considerată cîndva “o limbă mixtă, pe 
jumătate romanică” (eine 
halbromanische Mischsprache). 
Această afirmaţie prea categorică a 
fost atenuată ulterior şi apoi înlăturată: 
astăzi originea indo-europeană a limbii 
albaneze nu mai este contestată de 
nimeni. Influenţa limbii latine a fost 
deci de lungă durată şi a lăsat straturi 
succesive care pot fi cronoiogizate cu 
oarecare aproximaţie. Unele elemente 
latine din albaneză au un caracter mai 
arhaic decit în oricare limbă romanică, 
altele ocupă o poziţie intermediară 
între dalmată şi română; unele din ele 
atestă legături cu Occidentul, iar altele 
(în număr de 85) au stăruit numai în 
albaneză. Analiza împrumuturilor 
latine arată că influenţa culturii romane 
s-a exercitat sub formele cele mai 
variate în toate compartimentele 
lexicului, adică: natură şi mediu 
înconjurător, spaţiu şi timp, prelucrarea 
metalelor, floră şi faună, părţile 
corpului, locuinţă, încălzit şi luminat, 
unelte, agricultură, pescuit, navigaţie, 
măsuri şi greutăţi, recipiente, ţesut, 
îmbrăcăminte, încălţăminte, podoabe, 
arme, medicamente, organizare so- 
cială şi politică, activitate spirituală, 
religie şi calendar; în sfîrşit, în sfera 
substantivelor abstracte, adjectivelor, 
verbelor, particulelor şi sufixelor. In 
genere, împrumuturile iatine din 
albaneză sînt orientate spre Occident 
şi nu confirmă ipoteza exprimată în 
trecut că strămoşii albanezilor ar fi trăit 
cîndva în strîinsă simbioză cu 
strămoşii românilor. 

Dispărută la sfîrşitul secolului al 
XIX-lea, limba dalmată avea trăsături 
arhaice ca şi limba sardă sau unele 
elemente latine din albaneză. 
Caracterul conservator al limbii 
dalmate se explică în parte prin 
izolarea ei relativă, adică prin lipsa 
relativă de legături cu ltalia şi cu 
interiorul continentului. Marea Adriatică 
era în antichitate şi în evul mediu 
timpuriu o mare aproape închisă, deci 
puţin circulată; pe uscat, marile artere 
de comunicaţie ale imperiului ocoleau 


Dalmatia, ţară muntoasă şi săracă. 
Limba dalmată a lăsat numeroase 
urme în toponimia şi în lexicul 
sîrbocroat. Aceste urme au fost 
studiate în special de cercetători croaţi 
şi italieni ca Petar Skok, Matteo 
Bartoli, Mirko Deanovic, Carlo 
Tagliavini, Zarko Muljacic etc. 
Romanitatea din Dalmația a fost 
numită “romanitate maritimă”, iar 
romanitatea din bazinul Dunării de Jos 
“romanitate continentală”. Ele se 
deosebeau mult una de alta: Alexandru 
Philippide afirma că între română şi 
dalmată este o prăpastie’. De fapt, 
dalmata se apropie de sistemul 
dialectelor italiene, în timp ce româna 
constituie o entitate pentru sine. 
Limba latină a supravieţuit în 
cîteva sate din sud-vestul peninsulei 
Istria în dialectul istriot sau istroromân, 
în apropiere de oraşul Pola. Acest dia- 


„lect romanic a păstrat unele caractere 


arhaice comune cu limba dalmată, dar 
a adoptat şi unele inovaţii venite din 
vest prin intermediul graiurilor friulane; 
deci, el a avut strînse legături cu 
dialectele italiene şi face parte din 
sistemul lor. Istriota reprezintă evoluția 
directă a limbii latine vorbite în Istria 
şi prin această împrejurare posedă o 
serie de trăsături specifice; ameninţată 
multă vreme cu dispariţia de către 
influenţa masivă a dialectului venețian, 
ea a persistat pînă azi pe un spaţiu 
restrîns. Inovaţiile venite dinspre vest 
n-au depăşit în genere o linie 
imaginară care mergea de la Rijeka 
(Fiume) spre nord, peste Ljubljana, 
capitala Sloveniei, pînă la oraşul 
austriac Linz, pe Dunăre: această linie 
constituie graniţa despărţitoare dintre 
Romania occidentală şi Romania ori- 
entală. 

In Slovenia şi în Panonia au 
rămas numeroase urme romane şi 
peste opt mii de inscripţii latine. Pe 
aici treceau marile drumuri de 
comunicaţie ale Imperiului roman care 
legau Italia, Spania şi Gallia cu Asia 
Mică şi Marea Egee. Un mare număr 
de trupe romane staţionau de-a lungul 
Dunării mijlocii, iar coloniile romane au 
rămas multă vreme prospere. În 
aceste ţinuturi puternic romanizate era 
gata să ia naştere o limbă romanică 
deosebită, numită panoniană, dacă 

n-ar fi împiedicat-o condiţiile de viaţă 
din epoca migraţiilor popoarelor. După 
încetarea stăpînirii romane la sfîrşitul 
secolului al IV-lea, a urmat timp de un 
secol ocupaţia hunilor, apoi timp de 
trei secole prezenţa avarilor şi slavilor; 
totuşi, în anui 896, la sosirea ungurilor, 
mai persista încă o populaţie 
romanică, după cum afirma învățatul 
maghiar J. Melich într-o lucrare bazată 
pe studiul izvoarelor istorice şi al 
toponimiei!. 

Latina de la baza limbii seal 
era vorbită pe un teritoriu larg şi tot 
atît de întins cit Italia, reprezentat de 
provincia romană Dacia şi de cele două 
provincii romane Moesia inferioară şi 
Moesia Superioară. În acest spaţiu au 
rămas numeroase urme arheologice 
romane şi peste şase mii de inscripţii 
latine. Populaţia de limbă latină 
dispunea de văi roditoare spre a se 
hrăni, dar şi de munţi şi păduri spre a 
se adăposti în vremuri de primejdie. 
Centrul ei de apărare au fost fără 
îndoială Carpaţii. Ea a fost puternic 
zguduită de mişcările de popoare din 
secolele VII—IX, dar a persistat cu 
stăruinţă şi s-a extins mereu: o parte 
s-a desprins din ea şi s-a deplasat 
cîndva spre sud pînă în munţii Pind 
din Grecia, dînd naştere dialectului 
aromân sau macedoromân. Populaţia 
romanizată e menţionată în izvoarele 
bizantine la sfîrşitul secolului al X-lea 
între lacurile Prespa şi Ohrid. O altă 
ramură a romanităţii de la Dunărea de 
Jos a constituit punctul de plecare al 
dialectului meglenoromân de pe cursul 
inferior al rîului Vardar, la graniţa dintre 


Iugoslavia şi Grecia. În sfirşit, ulte- 


rior, într-o epocă nedeterminată, o 
parte din populația românească a 
emigrat spre vest şi s-a aşezat în pe- 
ninsula Istria, la nord-vest de oraşul 
Rijeka (Fiume), constituind dialectul 
istroromân. In ansamblu, limba 
română este mai conservatoare în 
sud, în dialectele sud-dunărene, şi mai 
bogată în inovaţii în nord, şi anume 
cu cît înaintăm de la sud spre nord. 
Mişcarea continuă şi amestecul de 
neamuri n-au stingherit unitatea limbii 
române, unitate remarcabilă şi unică 
în domeniul limbilor romanice. Unul 
dintre cei mai buni cunoscători ai 
dialectologiei române, într-o vastă 


sinteză despre originea românilor, 


afirmă că dialectele limbii române pot 
fi considerate mai degrabă subdialecte 
decit dialecte propriu-zise". Astăzi 
limba română este vorbită ca limbă 
maternă de peste douăzeci şi două de 
milioane de oameni. 

Aşezarea slavilor în Peninsula 
Balcanică şi contactul lor cu lumea 
romană au avut ca rezultat 
împrumuturi masive de elemente 
latine, în special în domeniul lexicului. 
Aceste împrumuturi au avut loc mai 
ales în următoarele compartimente: 
floră şi faună, agricultură, arhitectură 
şi religie creştină. Siavii din regiunea 
Mării Adriatice au asimilat numeroase 
elemente latine şi romanice care s-au 
răspîndit apoi treptat spre răsărit şi 
miazănoapte şi au lăsat urme adînci 
în limbile slovenă şi sîrbocroată. Este 
adevărat că limba dalmată a 
sucombat la sfîrşitul secolului al XIX- 
lea, dar ea a înrîurit profund pe slavii 
care i-au luat locul. Mai la răsărit, limba 
bulgară a împrumutat într-o măsură 
mai mică din limba latină de la baza 
limbii române sau de la aceasta din 
urmă. in toponimie elementele latine 
atestă o continuitate de viaţă, 
deoarece slavii au preluat o parte din 
moştenirea autohtonă (tracă, iliră, 
celtică etc.) sau romanică. În 
consecinţă, urmele lăsate de limba 
latină în limbile slave meridionale sînt 
deosebit de importante pentru 
cunoaşterea structurii şi trecutului 
acestor limbi. În afară de aceasta, o 
contribuţie vrednică de luat în seamă 
au dat păstorii şi neguţătorii vlahi care 
s-au infiltrat pretutindeni în sud-estul 
Europei: ei au lăsat urme în viaţa 
materială şi spirituală, în toponimie şi 
mai ales în lexic. Oamenii, uneltele, 
obiceiurile, îmbrăcămintea, ideile şi 
religiile s-au amestecat fără încetare, 
încît numai luarea în considerare a 
tuturor elementelor constitutive poate 
duce la o înţelegere justă a 
complexului sud-est european, atit de 
interesant în multe privinţe. 

Imperiul bizantin s-a considerat 
şi a fost de fapt continuatorul 
Imperiului roman. Limba latină a rămas 
aici limbă oficială pînă la începutul 
secoluiui al Vil-iea şi a lăsat ca 
moştenire în literatura bizantină 

aproximativ trei mii de cuvinte, dintre 
care peste două sute au supravieţuit 
în neogreacă!?. Categoria cea mai 
numeroasă cuprinde termeni militari; 
urmează terminologia administrativă şi 
juridică, lexicul privind viaţa de curte 
şi activitatea comercială (în special 
măsuri şi greutăţi), apoi flora şi fauna 
mediteraneană. Cu alte cuvinte, Roma 
a transmis Bizanțului ceea ce avea 
ea mai specific şi mai original, adică 
arta militară, tehnica administrativă şi 
juridică, precum şi unele elemente de 
bază ale culturii mediteraneene. 
Bizanțul a preluat această cultură, a 
protejat-o sau îmbogăţit-o timp de 
secole şi a transmis-o lumii 
înconjurătoare într-o etapă critică a 
istoriei europene: prin urmare, este de 
aşteptat să descoperim în această 
moştenire elemente suplimentare utile 
care îmbogăţesc cunoştinţele noastre 
despre latina comună din Imperiul ro- 
man, baza de plecare a limbilor 
romanice. 

Elementele latine din literatura 
bizantină şi din neogreacă n-au fost 
studiate încă în măsura cuvenită în 
vederea unei mai bune cunoașteri a 
romanităţii sud-est europene. 
Cercetările parţiale de pînă acum au 
avut în vedere mai mult lexicul şi 
n-au aplicat în mod suficient metoda 
comparativă spre a vedea mai bine 
raporturile existente între aceste 
elemente şi latina vulgară sau limbile 
romanice. In cercetările noastre 
urmează să facem o distincţie între 
cuvintele pe care limba greacă le-a 
luat direct din latină şi împrumuturile 
intrate după secolul al XI-lea, în timpul 
cruciadelor şi după aceea, în special 
din idiomurile romanice vorbite în Italia, 
Franţa de sud şi Spania de nord-est. 
Acest lexic de origine romanică este 
aproape nestudiat, deşi are o mare 
importanţă pentru cunoaşterea 
curentelor comerciale şi culturale din 
Europa medievală. O atenţie specială 
trebuie acordată cronologiei şi mai ales 
transformărilor din primele şase 
secole ale erei noastre. Imprumuturile 
de origine latină erau de provenienţă 
doctă sau populară şi reflectau destul 
de fidel etapa de dezvoltare în care 
se afla limba latină în momentul 
pătrunderii lor în limba greacă: în 


consecinţă, studiul acestor 
împrumuturi ne ajută să cunoaştem 
mai bine latina vorbită. Vom da un 
singur exemplu de schimbare 
fonetică: în domeniul vocalismului, 
vocala u scurtă accentuată s-a păstrat 
în limba română, în timp ce în unele 
împrumuturi bizantine o întîlnim 
transformată în o, ca în limbile 
romanice apusene, de pildă, latin 
puteus, român puf, în schimb bizantin 
Şi o'T “4 o «(secolul al X-lea), 
italian pozzo; latin uma, aromân urmă, 
în schimb bizantin $ gv € (secolul 
al VIl-lea), italian orna etc. Prin 
urmare, unele elemente latine din 
literatura bizantină au pătruns tîrziu şi 
atestă legături mai îndelungate cu 
Occidentul decît elementele latine din 
limba română. Acestea din urmă au 
fost în genere mai conservatoare, 
reprezentînd o arie laterală, şi n-au 
cunoscut unele inovaţii ivite în Occi- 
dent după secolui al IV-lea. În opoziţie 
cu ea, Imperiul bizantin a menţinut mai 
bine contactul cu Occidentul, a 
asimilat numeroase elemente tardive, 
în special în domeniul lexicului, şi 
le-a păstrat cu fidelitate în aşa măsură, 
încît literatura bizantină poate sluji azi 
ca izvor suplimentar pentru 
cunoaşterea limbii latine vulgare. Atrag 
atenţia că un mare număr de 
fonetisme, de forme ipotetice şi de 
cuvinte prevăzute cu asterisc în 
dicționarele etimologice ale limbilor 
romanice se găsesc atestate în 
literatura bizantină. 

Judecînd după inscripţiile şi 
textele locale, limba latină din această 
parte a continentului nostru era relativ 
unitară în secolele II—III din era 
noastră, adică în epoca de maximă 
expansiune a statului roman. Să nu 
uităm totuşi că aceste monumente 
foloseau limba literară a Romei, iar 
realităţile limbii vorbite erau fără 
îndoială mai variate şi mai complicate. 
Această limbă vorbită's-a diferențiat 
treptat după regiuni şi curente de 
civilizaţie, în funcţie de relief, mijloace 
de existenţă, căi de comunicaţie, 
tradiţii sau convieţuiri cu elemente 
aloglose. Cu timpul s-au format mai 
multe grupe de romanitate, şi anume 
în Albania, Dalmatia, Istria, Panonia 
şi Dunărea de Jos. În afară de aceste 

dezvoltat moştenirea Romei antice, 
întreţinînd legături cu Occidentul. Între 
grupele lingvistice menţionate au 
existat un timp raporturi normale: dacă 
aceste raporturi ar fi persistat, am fi 
avut ca rezultat mai multe limbi şi 
dialecte romanice, cu treceri aproape 
imperceptibile de la un grup la altul, 
întocmai ca şi în vestul Europei. 

in ansamblu, putem desprinde 
următoarea constatare generală. Din 
limba latină au rezultat trei limbi 
romanice în Peninsula Iberică 
(spaniola, portugheza şi catalana), 
două, trei sau chiar patru limbi 
romanice în Gallia (franceza, 
provensala, eventual franco- 
provensala şi gascona), trei limbi 
romanice în Italia şi în Alpi (italiana, 
sarda şi retoromana), două limbi 
romanice în sud-estul Europei 
(daimata şi româna). A treia zonă 
romanică din răsăritul Europei, şi 
anume Panonia, a fost pierdută pentru 
romanitate. În timp ce în Gallia, în 
Peninsula Iberică şi în Italia cuceritorii 
germanici, relativ puţin numeroşi, au 
fost asimilați cu timpul, slavii şi ungurii 
au reuşit să colonizeze ţinuturi întinse 
şi în felul acesta au rupt continuitatea 
dintre Romania occidentală şi cea ori- 
entală. In lanţul romanic neîntrerupt o 
verigă a fost atunci înlăturată: aşa se 
explică, probabil, trecerea, uneori prea 
bruscă, de la romanitatea apuseană 
la cea din bazinul Dunării de Jos. 

In realitate, romanitatea din sud- 
estul Europei a fost pînă atunci la fel 
de intensă şi de omogenă ca şi cea 
din sudul, centrul şi vestul Europei. 


NOTE 


1 Paris, 1937, vol. |, p. 278. 

2 izvoarele şi discuţiile fundamen- 
tale în lucrările savantilor B.-P. Hasdeu, 
C. Jirecek, Al. Philippide, P. Skok, O. 
Densusianu, S. Puşcariu, Th. Capidan, C. 
Patsch, T. Papahagietc. O bibliografie utilă 
pentru cercetările din ultimul timp la H. W. 
Schaller, Bibliographie zur Balkan- 
philologie, Heidelberg, 1977. 

3 Orientare de ansamblu la 
H. Mihăescu, La langue latine dans le 
sud-est de Europe, Bucureşti— Paris, 


centre, Imperiul bizantin a preluat şi i 


1978. 

* Lucrări de bază asupra limbii 
dalmate au fost realizate de Matteo 
Bartoli, Petar Skok şi Žarko Muljazic. 

5 Pentru cercetarea acestui dialect 
romanic rămîn indispensabile lucrările 
lui Antonio Ive, Mirko Deanovic şi Pavao 
Tekavčić. O bună orientare de ansamblu 
la Mirko Deanović, Avviamento allo stu- 
dio del dialetto di Rovigno. 
Grammatica, testi, glossario, Zagreb, 
1954. i 
$ Bibliografia şi rezultatele obținute 
sînt înfăţişate de H. Mihăescu, La 
littérature byzantine, source de 
connaissance du latin vulgaire , “Revue 
des etudes sud-est européennes”, XVI, 
1978, 195—215; XVII, 1979, 39—80, 
359—383. 

7 Elementele latine din albaneză 
au fost studiate de Al. Philippide, 
Originea românilor laşi, 1928, vol. ll, p. 
631—694; Eqrem Çabej, Zur 
Charakteristik der lateinischen 
Lehnwörter in Albanesischen, “Revue 
roumaine de linguistique”, VII, 1962, 
161—199; H. Mihăescu, Les éléments 
latins de la langue albanaise, “Revue 
des études sud-est européennes”, IV, 
1966; 5—33; 323—353; H. Haarmann, 
Der lateinische Lehnwortschatz im 
Albanischen, Hamburg, 1972. 

8 Pentru lexicul din limbile slave 
meridionale, opera fundamentală rămîne 
dicționarul etimologic în patru volume al 
lui Petar Skok. 

° Originea românilor laşi, 1928, 
vol. II, p. 383. 

1 Honfoglalâskori Magyarorszag 
(Ungaria pe timpul colonizării), 
Budapesta, 1925, p. 415—417. 

1 Al. Philippide, Originea 
românilor laşi, 1928, vol. II, p. 382. 

12 M. Triandaphyllidis, Die 
Lehnworter der mittelgriechischen 
Vulgarliteratur, Strassburg, 1909; 
H. Zilliacus, Zum Kampf der 
Weltsprachen im Oströmischen 
Reich, Helsinki, 1935; Das lateinische 
Element in der griechischen 
Hagiographie, “Byzantinische 
Zeitschrift”, XXXVII, 1937, 302—344; F. 
Viscidi, | prestiti latini nel greco antico 
e bizantino, Padova, 1944; H. 
Mihăescu, Les éléments latins des 
“Tactica-Strategica” de Maurice- 
Urbicius et ieur écho en neogrec, 
“Revue des études sud-est 
européennes”, VI, 1968, 481—498; 
VII, 1969, 155—166; 267—280. 

Haralambie MIHĂESCU 


CÎNTECUL 
NIBELUNGILOR ŞI 
ROMANII 


Compus în 9520 de versuri, în 
ultima decadă a secolului al XII-lea, 
de un poet anonim, probabil din 
cuprinsul Austriei de azi, prin întindere 
şi conţinutul de idei, prin arta 
structurării şi motivării şi prin forma 
sa, Cîntecul nibelungilor trezeşte la 
lectură o impresie de măreție 
neobişnuită, comparabilă cu cea 
produsă de unele capodopere ale 
literaturii universale ca epopeea 
homerică, trilogia lui Dante, drama lui 
Shakespeare sau tragedia Faust de 
Goethe. În consecinţă, nu este de 
mirare că, întocmai ca şi creaţiile 
literare amintite, el a dat naştere unei 
literaturi de interpretare nespus de 
variate şi bogate, în care distingem 
cel puţin trei faze succesive mai 
importante: romantismul din prima 
jumătate a secolului al XIX-lea, 
pozitivismul din a doua jumătate şi 
încercările din secolul nostru de a 
restabili credinţa în spiritul creator şi 
în existenţa unui singur autor, care 
s-a instruit prin lecturi de tot felul şi a 
cunoscut lumea exterioară îndeosebi 
prin participare nemijlocită la 
suferinţele şi victoriile epocii sale!. 
Poetul a reuşit să adune un conţinut 
bogat de credinţe populare străvechi, 
le-a împletit cu aspiraţiile concrete şi 
cu obiceiurile vremii sale şi a creat o 
operă unitară, care caracterizează un 
popor întreg şi o etapă din istoria 
umanității. Rareori toate documentele 
istorice împreună sînt în stare să ne 
înfăţişeze societatea germană medi- 
evală într-o lumină atît de vie şi într-o 
formă atit de atrăgătoare ca-această 
epopee.. Miturile străbune şi 
evenimentele contemporane se 
amestecă şi fuzionează într-un tot 
armonios, în care exagerările, 


nepotrivirile cronologice și 
inconsecvenţele nu mai distonează şi 
nu mai sînt o piedică în calea iluziei 
dramatice, deoarece cititorui ajunge 
repede prizonierul artistului şi asistă 
emoţionat pînă la capăt la 
desfăşurarea unei drame de proporţii 
uriaşe, unde se pune în cumpănă 
soarta unui popor întreg. 

Vom porni în cele ce urmează 
de la opera însăşi, fără adaosuri din 
afară, pentru a vedea mai întîi orizontul 
geografic şi mediul înconjurător al 
personajelor. Lumea lor cunoaşte două 
axe principale de mişcare: una de la 
nord spre sud, pe valea Rinului, şi alta 
de ia vest spre est, pe valea Dunării, 
de la izvoarele ei pînă la cotul cel mare 
din cîmpia Ungariei. în prima, 
popoarele tind spre miazăzi, pentru a 
atinge Mediterana şi a lua contact cu 
bogăţiile orientului îndepărtat; în a 
doua, ele caută pămiînturi roditoare 
spre ale coloniza. Mărfurile orientale 
destinate clasei conducătoare, şi 
anume mătase, pietre nestemate, 
inele şi paftale de aur, apoi brățări, 
cingători, hermină şi zibelină vin din 
India prin mijlocirea arabilor, trec prin 
porturile din Libia, Maroc şi Spania şi 
se îndreaptă pe vaiea Ronului spre 
valea Rinului, de unde ajung pînă în 
Norvegia şi Islanda. În ţinuturile de la 
vest de Rin sînt pomenite doar trei 
localităţi: Metz, Waskenwald în munţii 
Vosgi, teren de vînătoare preferat, şi 
Arras din Artois, de unde sînt aduse 
unele stofe fine. Pe Rinul mijiociu se 
află regatul Burgundia, cu capitala la 
Worms, punctul de plecare a tuturor 
acţiunilor mai importante. Mai departe, 
spre miazănoapte, pînă la gurile 
fluviului, se întinde Ţara de Jos 
(Nederland), cu capitala la Xanten, 
patria lui Siegfried. Acesta învinge şi 
stăpîneşte mai la nord oară de o sută 
raste? în lungime şi o sută raste în 
lăţime, adică un total de 675.000 kms?, 
care nu poate fi alta decît Peninsula 
Scandinavică. In ea locuiesc nibelungii 
şi adăpostesc într-un munte o 
comoară uriaşă, păzită de un pitic. 
Regatul Burgundia se află în conflict 
cu Saxonia (Sachseniand) şi 
Danemarca, dar este apărat de 
Siegfried. La răsărit de el iocuiesc 
franci orientali (Osterfranken) şi şvabi 

trece prin Hessa şi Schafelfeld, înainte 
de a ajunge în Bavaria (Peyeriand). 
De aici înainte, pe traseul care 
mergea pe Dunăre în jos pînă la cotul 
cel mare din Panonia, poetul 
menţionează 14 localităţi, toate 
identificabile, o dovadă câ această 
regiune îi era cunoscută mai bine decit 
toate celelalte, ceea cea determinat 
pe comentatorii moderni să presupună 
că el se născuse şi trăise mult timp 
în Austria. Aceste localităţi sau etape 
de călătorie în drumul spre răsăritul 
Europei sînt în ordinea lor de 
succesiune următoarele: 1. Vergen, în 
stînga Dunării, azi Pforring, la hotarul 
dintre Burgundia şi Bavaria; 2. Passau, 
la confluenţa între Inn şi Dunăre, la 
hotarul dintre Bavaria şi Austria; 3. 
Everding (Efferding), la vest de Linz; 
4. Trun sau Traun, la sud de Linz; 5. 
Ense sau Enns, puţin mai la răsărit 
de Linz; 6. Bechlarn (azi Pechlarn), la 
50 de km est de Linz; 7. Medelicke 
sau Mölk, la vest de St. Pölten; 8. 
Mautern, lîngă Krems; 9. Transmauer 
sau Traismauer, la confluenţa rîului 
Trais cu Dunărea; 10. Tulna (azi Tuln), 
la vest de Viena; 11. Viena; 12. 
Hainburg, lîngă Bratislava; 13. 
Wiesenburg sau Wieselburg, între 
Bratislava şi localitatea Komaron din 
Ungaria; şi 14. Etzelburg sau oraşul 
lui Atila, identificat de unii cu oraşul 
Gran şi de alţii cu Visegrad, de lîngă 
cotul Dunării. Aici se află Ţara 
ungurilor (Ungerland), iar mai departe 
spre răsărit se întinde Ţara vlahilor 
(Vlâchenland). Spaţiul imens din 
răsăritul Europei, unde stăpîneşte 
craiul mitic Etzel sau Atila, poartă 
numele vag de Hunia sau stăpînirea 
hunilor şi este locuită de greci, 
pecenegi, poloni, ruşi, unguri şi vlahi. 

Numele vlahilor apare în izvoare 
în secolul al IX-lea, adică o dată cu 
naşterea poporului român. Intocmai ca 
şi la alte neamuri, s-a întîmplat că 
românii îşi spuneau sau se numeau 
pe ei înşişi cu un nume, iar străinii din 
apropiere sau din depărtare îi 
cunoşteau cu alt nume sau cu o 
poreclă. Termenul antic Romanus a 
persistat ca nume popular în toate 
dialectele limbii române, aflate azi la 
distanţe mari unul de altul, adică în 


(Schwaben), iar drumul spre Dunăre | limba română literară de la nord de 


Dunăre (român), în Tesalia, Macedonia, 
Pind şi Albania (aromân, armân) şi la 
românii din Istria (rumăr). Dar marele 
Impreiu bizantin, atît de influent pînă 
la cruciade, păstrase şi el numele de 
Romanus, căci era cunoscut în toată 
lumea de atunci sub titlul Romania 
(fvomavia ), iar cetăţenii săi purtau 
numele oficial "Para 6. De aceea 
se producea uşor o confuzie între titlul 
de cetăţean al imperiului şi numele 
popular al românilor. Urmarea a fost 
că pentru populaţia romanizată a fost 
folosit de străini un alt nume, şi anume 
vlah, originar din Europa occidentală. 
Numele vlahilor se explică în 
felul următor. In antichitate trăia în 
centrul şi răsăritul Galliei un trib celtic 
numit Vo/cae. El a fost romanizat şi 
s-a infiltrat apoi treptat printre germani 
pînă spre podişul Boemiei. Ceea ce îl 
deosebea de germani şi îl individualiza 
era limba romanică pe care o vorbea; 
de aceea vechii germani au înţeles prin 
volhi sau valhi mai întîi pe celții 
romanizați stabiliţi pe teritoriul lor, apoi 
pe galii romanizați în genere şi în 
sfîrşit pe toţi vecinii romanizați din 
apropiere. Termenul a lăsat urme în 
izvoarele medievale germane şi 
engleze şi ar merita să fie urmărit mai 
de aproape: astfel substantivul walh, 
walah sau walahisc însemna “roman, 
celt romanizat sau om de neam 
romanic, italian sau francez”; în 
literatura engleză îi corespundea 
termenii walsh, wealh sau wielise “celt, 
străin”. Adjectivul suna în germana 
medievală wa/chisch sau wâlhisch:. 
Din germana veche cuvîntul a 
pătruns de timpuriu în slava comună, 
fiind atestat în paleoslavă (vlah »), 
sîrbă (vloska, loska “ţara vlahilor”), 
polonă (w/och “italian”, Wlochy “Italia”, 
woloch “român”), sîrbocroată (vlàh) şi 
bulgară (v/ah, vlahinija, vlahinka, 
vlasce). In domeniul slav observăm 
două arii: vla- (vlah) în sud şi vlo- 
(vloh), vol- (volohi) în nord şi nord-vest. 
Ele sînt rezultatul evoluţiei fonetice in- 
terne la slavi, pe cînd în slava comună 
exista probabil o formă unică. Numele 
arată că slavii au ajuns pretutindeni 
în contact cu populaţia romanizată 
înainte de veacul al Vil-lea, cînd 
începe diferenţierea dialectală în sînul 

siavei comune. Din slava comună 
cuvîntul a trecut în greaca bizantină, 
unde şi-a restrîns înţelesul ia acela de 
“român, reprezentant al populaţiei 
romanizate din ţinuturile Dunării de 
Jos”. Fonetismul v/ah e. din paleoslavă 
a dat naştere formei oláh “român” din 
maghiară, iar varianta oiâsz “italian” 
din această limbă are la bază pluralul 
vlas din sîrbocroată. In concluzie, 
constatăm că termenul rezultat din 
numele tribului celtic amintit mai sus 
s-a extins pe o arie largă, între Oceanul 
Atlantic, Pontui Euxin şi Mediterana, 
cu sensul “romanic, neolatin, vorbitor 
de limbă romanică”, în opoziţie cu 
germanii, slavii sau grecii din Imperiul 
bizantin. 

in Cîntecul nibelungilor 
distingem două părti: mai întîi iubirea 
împărtăşită dintre Siegfried şi 
Crimhilda şi asasinarea acestuia de 
către rudele ei cele mai apropiate, apoi 
răzbunarea necruțătoare a Crimhildei, 
care capătă proporții uriaşe. Pentru a 
justifica un resentiment cu urmări 
catastrofale pentru un popor întreg, 
poetul simte nevoia să motiveze prin 
mijloace adecvate. Căsătoria prinţului 
din Ţara de Jos cu prinţesa din 
Burgundia nu este un eveniment ba- 
nal, pus la cale de membrii familiilor 
respective, fără ca mirii să se fi văzut 
şi cunoscut în prealabil, aşa cum se 


întîmpla de multe ori în evul mediu, ci 
rezultatul unei pasiuni puternice şi 
fatale. Siegfried, feciorul regelui din 
Ţara de Jos (Nederland) cumulează 
toate virtuțile şi calitățile eroului me- 
dieval, asemenea lui Făt-Frumos din 
poveştiie româneşii. După răpunerea 
unei fiare sălbatice, el se scaldă în 
sîngele ei şi devine imun ia loviturile 
armelor duşmane, în afară de o mică 
pată din spate, unde s-a lipit o frunză 
căzută din teiul sub care se îmbăia. 
Deci asemenea eroului horneric Ahile, 
vulnerabil numai la căicii, Siegfried 
rămîne totdeauna victorios, indiferent 
de forţele ce i se împotrivesc. El 
dispune deo glugă care îi face nevăzut 
şi stăpîneşte comoara uriaşă a 
nibelungilor,. iar Crimhilda n-are 
asemănare în lume în ceea ce 
priveşte frumuseţea şi distincţia 
sufletească. Din această dragoste 
ideală se naşte un fiu, simbol al 
continuității. Dar puterea prea mare şi 
fericirea excesivă trezesc gelozia lui 
Gunter, fratele Crimhildei, şi a lui 
Hagen, sfetnicul lui ce! mai apropiat, 
care îl omoară pe Siegfried la o 
vînătoare, după ce află de la ea 
șecretul vulnerabilităţii. Biata femeie 
dorise să-l apere şi le atrăsese atenţia 
în prealabil, tocmai pentru a-l feri; dar 
cade în cursă şi-şi pierde bărbatul. 
Durerea ei devine copleşitoare şi nu 


pa acea 


Pe un şantier arheologic din Albania. 1971. 


Mari filologi zondui 


79 


mai poate fi înlăturată decît prin 
răzbunarea crimei. Ne-am aştepta ca 
o văduvă din evul mediu să se 
consacre educaţiei copilului sau să se 
retragă într-o mănăstire şi să se roage 
lui Dumnezeu să-i pedepsească pe 
răufăcători; dar, ca şi Vitoria din 
romanul Baltagul, Crimhilda nu crede 
în nimic altceva decit în acţiunea ei 
proprie. Ea părăseşte Ţara de Jos 
împreună cu. vestita comoară a 
nibelungilor, primită ca dar de nuntă 
de la Siegfried, şi se întoarce la curtea 
fraţilor de la Worms, unde începe o 
luptă surdă de răzbunare, un reflex 
literar al numeroaselor conflicte frățeşti 
medievale pentru împărţirea şi 
stăpînirea regatelor. Adversarii ei 
bănuiesc că uriaşa comoară a 
nibelungilor îi poate spori influenţa, de 
aceea o aruncă fără întîrziere în apele 
Rinului, continuînd rezistenţa. Femeia 
pare uitată şi învinsă pentru un timp, 
dar într-o bună zi se înfăţişează la curte 
o solie din partea hunilor din răsăritul 
Europei, care îi propune să se 
recăsătorească şi să ia de bărbat pe 
bogatul şi puternicul rege Etzel sau 
Atila. ideea îi pare absurdă şi cu totul 
inacceptabilă la început, dar cînd se 
întrezăreşte posibilitatea unei 
răzbunări cu ajutorul hunilor, Crimhilda 
primeşte şi se îndreaptă cu o suită 
corespunzătoare spre curtea lui Atila. 

Noţiunea de Europă răsăriteană 
sau ţară a hunilor este pentru poet un 
amestec de reminiscenţe antice lăsate 
de lecturi şi vagi informaţii 
contemporane: din toate acestea 
rezultă că impresia cea mai durabilă 
asupra Occidentului o lăsase figura lui 
Atila, conducătorul hunilor de la 
mijlocul secolului al V-lea, ajuns în 
expedițiile sale războinice pînă în 
Gallia. Pentru poet şi pentru cititorii 
săi din Europa occidentală din secolul 
al XII-lea un rege cu acest nume din 
Europa răsăriteană trezeşie imaginea 
unui personaj puternic şi influent, care 
are la curtea sa bogății fabuloase. În 
consecinţă, nepotrivirea cronologică 
nu joacă un rol important şi nu 
distonează; totuşi, să nu ne închipuim 
“societatea feudală cu totul izolată şi 
lipsită de informaţii asupra spaţiului 
înconjurător, căci negustorii, soliile 
diplomatice, prizonierii de război, 


misiunile ecleziastice, pelerinii şi alţi 
călători răspîndeau pînă deparie 
noţiunile geografice elementare şi 
făceau cu putinţă o orientare destul 
de fidelă. In consecinţă, Cîntecul 
nibeiungilor este nu numai o operă 
de creatie, ci şi un document preţios 
pentru cunoaşterea epocii. 

Atila o întîmpină pe Crimhilda la 
hotarul ţării sale cu tot fastul oriental 
obişnuit în împărăţia bizantină. 
Reprezentanţii neamurilor dimprejur, 
strălucirea armelor, disciplina şi mai 
ales numărul mare al însoţitorilor sînt 
eiemente bine studiate, menite să arate 
oaspeţilor imaginea unui stat întins şi 
a unei puteri politice de neînfrînt. În 
suita lui Atila se află douăsprezece 
steme princiare şi solii din treizeci de 
ţări, căci craiul este cunoscut de la 
Ron la Elba şi de la izvoarele Rinului 
pînă la Marea Nordului, adică 
pretutindeni în lumea germanică, iar 
hunii nu s-au bucurat niciodată de mai 
multă prosperitate ca în timpul domniei 
sale. Cei care vin s-o întîmpine pe 
Crimhilda au libertate religioasă 
deplină, sînt creştini sau păgiîni şi 
vorbesc tot felui de limbi: huni 
(Hiunen), ruşi din ţara Kievului (Riuzen 
von dem lande ze Kiewen), poloni 
(Poelân), unguri (Ungern), pecenegi 
(Peschenare), vlahi (Vlâchen) şi greci 
(Kriechen). Pecenegii sălbatici sînt 
călăreţi şi săgetători renumiţi, căci 
doboară chiar şi pasărea în zbor, iar 
vlahii aleargă mai repede ca gîndul pe 
caii lor cei sprinteni. lată cum intră ei 
în scenă: 

Der herzoge Rămunc ûzer 
Vlâchen lant, 

mit siben hundert mannen kom 
er fur si gerant, 

sam vliegende vogele sah man si 
varn. 

“Ducele Rămunc din ţara vlahilor 
o întîmpină în galop cu şapte sute de 
călăreţi: îi vedeai alergînd ca nişte 
păsări zburătoare'”?. 

Lecţiunea Rămunc nu este 
sigură, deoarece în manuscrisul me- 
dieval c se confundă cu e. Prin 
urmare, am putea citi eventual şi 
FRămune. Rămîne deschisă întrebarea 
dacă acest nume nu reflectă cumva 
latinul Rămanus, din care a rezultat 
numele popular român:. 

oamenii se liniştesc şi lucrurile se 
aşază. Noua regină se arată o stăpină 
ideală, poporul o iubeşte, influenţa ei 
se impune fără împotrivire, iar după 
şapte ani are un fiu pe care îl creşte 
în credinţa creştină. Nimeni nu mai 
vorbeşte de trecut şi rana pare 
cicatrizată. După alţi şase ani ea îşi 
invită rudele din Burgundia să vină 
să-i vadă ţara adoptivă şi fericirea 
regăsită. Fratele ei mai mare Gunter 
şi sfetnicul său cel mai apropiat Hagen 
ezită la început, dar în cele din urmă 
se hotărăsc să accepte invitaţia şi se 
pregătesc de plecare. Spre 
surprinderea noastră, pregătirile nu se 
limitează la o suită obişnuită de cîteva 
zeci sau sute de însoțitori, ci iau 
proporţia unei adevărate expediţii, cu 
o armată de zece mii de oameni. Ea 
porneşte pe Dunăre în jos, pe untraseu 
familiar poetului, şi ajunge la curtea 
lui Atila, unde este decimată pînă la 
ultimu! luptător, din iniţiativa şi sub 
conducerea Crimhildei. Eroina moare 
şi ea în această hecatombă, avînd 
conştiinţa împăcată că şi-a îndeplinit 
o datorie sfîntă: crima comisă 
împotriva soţului ei Siegfried este 
răzbunată. Tema răzbunării crimelor 
prin mijloace private şi cu ajutorul 
rudelor apropiate este specifică 
societăţilor primitive, în care nu s-a 
impus încă o autoritate publică fermă; 
ea este firească şi pentru societatea 
medievală şi, în consecinţă, a putut 
forma obiectul celei mai mari epopei 
din literatura germană. 

Cum explicăm amploarea 
expediției şi soarta unei armate 
numeroase care dispare fără urme şi 
nu se mai întoarce niciodată în punctul 
de unde a plecat? Ştim că cruciații au 
cucerit teritorii întinse şi au întemeiat 
state noi în jurul Salonicului, la 
Constantinopole, în Pelopones, Cipru, 
Siria şi la lerusalim, iar multe din 
armatele lor nu s-au mai întors în 
Europa occidentală. Apoi sporul de 
populaţie din a doua perioadă a 
feudalismului vest-european din 
secolele al XI-lea şi al XII-lea a 
determinat un proces de colonizare la 
răsărit de Elba, care s-a extins pe 
alocuri pînă la cotul Carpaţilor. 
Cîntecul nibelungilor reflectă fără 


După nunta Crimhildei cu Atila îndoială această tendinţă de deplasare 


spre soare-răsare. 


NOTE 


1 Walter Falk, Das Nibelungenlied 
in seiner Epoche. Revision eines 
romantischen Mythos, Heidelberg, 
1974, p. 46. 

2 Rastă, măsură de lungime de 
aproximativ 4,5.km. 

3 F. Jellinek,  Mittelhoch- 
deutsches Wörterbuch, Heidelberg, 
1911, sub walachisch; F.. Kluge, 
Etymologisches Wörterbuch der 
deutschen Sprache neu bearbeitet von 
F. Mitzka, 19. Anfl., Berlin, 1959, p. 857 şi 
853; M. Gyóni, Les Valachs des Annales 
primitives de Kiev, // “Etudes. slaves et 
roumaines”, ll, 1949, p. 68—69. 

4 Textul original după ediția: Die 
Nibelungen, Einleitung, die Klage und 
der Nibelungen Not, bearbeitet von Paul 
Piper, Stuttgart, 1889, strofa 1344, 1—3 
(Deutsche National-Literator, Historisch- 
Kristische Ausgabe, 6). Traduceri 
româneşti: Cîntecul nibelungilor 
repovestit de Adrian Maniu, ilustrații de 
A. Demian, prefață de Edgar Papu, 
ESPLA, Bucureşti, 1958; Cîntecul 
nibelungilor, tălmăcire de Virgil 
Tempeanu, coperta şi ilustrațiile de Aurel 
Stoicescu, prefața de Zoe Dumitrescu- 
Buşulenga, Editura pentru literatură uni- 
versală, Bucureşti, 1964. 

5 Nu este plauzibilă interpretarea 
lui Balint Homan, Geschichtliches im 
Nibelungenlied, Berlin, 1924, p. 27, n. 
12, că vlahii din Cîntecul nibelungilor ar 
fi urmaşii populaţiei romanizate din 
Panonia, din următoarele motive: poetul 
citează ungurii din țara ungurilor (Ungern 
lant), deci această ţară, adică Panonia, 
nu poate fi în acelaşi timp.şi țara vlahilor 
(Vlâchen lant); vlahii sînt pomeniti între 
ruşi, poloni şi pecenegi, adică mai la 
răsărit, şi au unele puncte comune cu 
aceştia din urmă. 


Comunicare prezentată 

în şedinţa secţiei de ştiinţe 
filologice, literatură şi arte 
din 26 februarie 1981. 

"PENTRU A ÎNTÎMPINA 
NEVOILE DE STUDIERE 
A OPEREI EMINESCIENE 
NE-AR FI DE IMEDIATĂ 
NECESITATE O EDIȚIE 
DE CONSENS UNANIM, 
CORECTĂ..." 


Dialog: Alexandru BANTOŞ 
— Aurelia RUSU 


Al.B. — Stimată doamnă 
Aurelia Rusu, prelegerile ținute la 
Universitatea de Stat din Moldova, 
alocuţiunile rostite ia Institutul de 
Lingvistică al Academiei de Ştiinţe 
a Moldovei şi la Uniunea Scriitorilor 
din Moldova denotă că opera 
eminesciană constituie o 
preocupare constantă pentru 
Dumneavoastră. Aţi fost şi sînteţi o 
fidelă, împătimită şi foarte 
principială valorificatoare a 
inegalabilului nostru patrimoniu 
naţional pe nume EMINESCU. 
Sînteţi — precizarea o fac pentru 
cititorii revistei noastre — de 
asemenea unul dintre puţinii 
cercetători care s-au aflat timp 
îndelungat în preajma manuscri- 
selor lui Eminescu. Cum se 
înfăţişează poetul nostru în 
intimitatea gîndului aşternut pe fila 


de hîrtie? 


A. R. — Apropierea de manu- 
scrisele eminesciene a fost favoarea 
cea mai extraordinară care putea 
să-i fie rezervată unui redactor-editor 
în teritoriul literaturii clasice româneşti. 
Căci aceste manuscrise sunt 
intarisabilă emanaţie de lumină, aură 
ce se revarsă peste lume, ca o putere 
magnetică, în fluxul căreia au fost 
antrenați cei mai mari cercetători şi 
oameni de cultură, de la |. Scurtu şi 
llarie Chendi, Nicolae lorga. 
Perpessicius, Călinescu, Noica sau 


Murăraşu pînă la cei mai recenți. Acolo, 
nici un rînd, nici un semn nu e 
profanator —totul promovează forţa 
magică a spiritului, chiar şi gîndul 
articulat pe jumătate, abia incrustat în 
grafia din filă şi abandonat pentru o 
altă versiune, sau reţinut pentru mai 
tîrziu..., un prea tîrziu. Sensurile se 
acumulează progresiv, înțelesurile se 
ramifică, se fac şi se desfac, 
întreţesîndu-se cu alte proiecte în 
multiple configurații literare. De aceea, 
de fiecare dată, aplecîndu-te pe 
acelaşi context, cuvintele se 
orînduiesc în noi cîmpuri de 
semnificaţie, în noi nuclee tematice 
— textura rămînînd mereu aceeaşi şi 
totdeauna aita, neaşteptată, secretă, 
singulară. 

O concretizare a tuturor 
energiilor şi posibilităţilor care au 
scăpărat în mintea unui creator genial! 

Nu poți atunci să nu te întrebi — 
cum au mai făcut-o şi alţii — cum se 
poate explica încetineala poticnită, 
temporizarea deloială —căci pe mo- 
tive extraestetice — inerția atît de 
păgubitoare pentru spiritualitatea 
românească, atît în privinţa tipăririi 
operei omnia, cît şi în difuzarea ei, 
de-a lungul timpului, prin traduceri 
onorabile şi care să transmită 
străinătăţii expresia cea mai înaltă a 
originalității unui popor. 

Răspunsul trebuie găsit tot în 
ceea ce Eminescu numea “varga 
măsurătorii”, care a tot fost ținută cam 


de acelaşi capăt! 


Al. B.— Să sperăm că cel puţin 
acum, la sfîrşit de mileniu, şi ia un 
secol şi jumătate de la naşterea 
poetului, lucrurile se vor schimba. 
Rămînînd însă cu gîndul la 
îngălbenitele file moştenite de la 
poet, aş îndrăzni să vă întreb: care 
a fost cea mai surprinzătoare, 
neaşteptată, şocantă revelaţie, 
emoție, descoperire provocată de 
lectura = cercetarea minuțioasă a 
manuscriselor eminesciene? 


A.R. —Ştiam, ca toată lumea, 
că poetul, încă din adolescenţă, fuma, 
după cum spune însuşi în Geniu 
pustiu şi Sărmanul Dionis, şi era 
atras în cafenele de “aroma 

îmbătătoare a unei cafele turceşti”. Cei 
care l-au vizitat acasă îşi aminteau 
că-şi făcea cafeaua singur, pe o 
maşină mică de tinichea, în mizeria 
putredă a unei încăperi friguroase şi 
mai mult goală. Frecventele pete de 
cafea, ca şi urmele rotunde ale 
ceştilor, pe foile manuscriselor fac 
aproape palpabilă prezenţa poetului, 
“sătul de lucru”. 

În perioada de după 1980, de 
mare penurie de combustibil şi de 
toate celelalte, locuiam într-un 
apartament, altfel spaţios şi frumos, 
dar care pe timpul iernii devenea o 
peşteră, a cărei umezeală îngheţată 
distrugea orice rezistenţă, anula orice 
voinţă. In indiferența ostilă a iernii 
(caloriferele erau golite din octombrie 
pînă în martie pentru a nu plesni de 
ger), am băut o cafea turcească, 
fierbinte şi mare, întorcîndu-mi ceaşca 
pentru a decide vremea să se îndure, 
şi ... dintr-o dată am auzit un zumzet 
subţire şi melodios, ca biziitul 
“lacrimei scurse în cafea”! Căci mi-am 
adus aminte că într-una din prozele 
literare, pe care chiar Eminescu o 
intitulase în finalul textului Istoria 
unei lacrime, se afla un context al 
cărui sens mi se păruse bizar, difuz, 
prea fantezist: “O lacrimă... căzuse 
scursă în cafea şi bîzîie”. Lucram, pe 
atunci, mai mult la Biblioteca 
Academiei Române, în sala de 
manuscrise, pentru colaţionarea şi 
definitivarea textelor ce urmau să 
apară în 1982, în volumul al şaselea 
din seria Scriitori români, cel al 
Prozei literare. Paragraful în care 
este inclus contextul în discuţie fusese 
reprodus, cu mari lacune şi false 
lecţiuni, în Opere, vol. VII, din seria 
Editurii Academiei, 1977, p. 323, şi era 
cu totul ilizibil. Să fi imaginat poetul o 
lacrimă încinsă, ca un cărbune aprins, 
ce biziie căzînd în lichidul din ceaşcă? 
Dar o lacrimă de asemenea 
consistenţă nu se poate imagina şi, 
apoi, prin scurgere se răceşte, 
amalgamîndu-se cu lichidul, nu biziie! 
Bînd însă repede fiertura şi întorcînd 
pe farfurioară ceaşca, încă fierbinte, 
în camera neîncălzită şi aerul 
îngheţat, căidura din interior, 
împingînd picăturile de cafea pe sub 


buza ceştii, bîzîie: “zzî...ziîi... Sul 
mare luccica l'astro d'argento”. 
Trebuie să dispui de idealismul lui 
Eminescu şi de pasiunea sa faţă de 
“la musica de Dio” (cf. ms. 2262, 4r.), 
pentru ca în odaia mucegăită (“Uh! ce 
frig... îmi văd suflarea — şi căciula cea 
de oaie/Pe urechi am tras-o zdravân 
— iar de coate nici că-mi pasă”, 
Sărmanul Dionis), la lumina propriei 
ţigări, să poţi asculta, chiar şi în gînd 
măcar, Santa Lucia. Căci acestea 
erau şirurile care, descifrate, 
recompuneau sensul finalului 
meditaţiei. Prin lecturarea lor (cf. M. 
Eminescu, Opere, VI, Proza literară, 
1982, p. 342) am restabilit schema 
circulaţiei acestui motiv muzical în 
manuscrise. Eminescu transcrisese în 
timpul studiilor universitare prima 
strofă, din “romanţa italiană”, în ms. 
2285; fredonase sub efectul bîzîfitor al 
zaţului de cafea primul vers din acelaşi 
cîntec popular italian, în Istoria unei 
lacrime (ms.2255), făcînd “glose 
asupra unui famen” (nu: femei, ca în 
ediţia academică), pentru ca, ulterior, 
la laşi, în prima versiune a poeziei Te 
duci..., aşternută prin 1877, în ms. 
2306, aparţinînd ciclului veronian, să 
o reia, posibil laitmotiv incantatoriu, 
traducînd-o, spre finalul versificărilor 
de acolo. 

in metamorfozele apei, ca 
rezervor şi memorie a vieţii, picătura 
de lacrimă, “cristalul” atît de preţios 
este concentrat de viaţă şi reflect al 
durerii de moarte, al întregii condiţii 
umane. 

Dar toată această repunere în 
sensul originar al unei file de 
manuscris, la care deşi am ajuns după 
îndelungate reveniri şi migăloasă 
investigare a grafiilor manuscrise, îmi 
dă acum plăcerea unui divertisment. 

Cea mai surprinzătoare, şocantă 
revelaţie, cum spuneţi, a fost aceea 
pe care manuscrisele au oferit-o 
cititorului de literatură românească. 
Punerea pentru prima oară sub ochii 
profesorilor, studenţilor, elevilor, în două 
masive tomuri — în 1978, vol.IV, cca 
700 pp.; în 1979, vol. V, 815 pp. —, a 
creaţiei dramatice eminesciene, 
creaţie de care înşişi profesorii de 
literatură română ai epocii nu ştiau mai 

nimic şi care amplifică structural 
cercetarea literară, a fost o revelaţie, 
cu toate reţinerile criticii literare faţă 
de caracterul fragmentar al acestei 


creaţii. 


Al. B. — Împrejurările v-au 
determinat să vă aflaţi departe de 
Ţară şi de tot ce are — bun-rău — 
neamul nostru. Cum interpretati 
acum, locuind în Franţa, corelaţia 
Eminescu — destin românesc. 


A. R. — România trebuie să fie 
un stat de cultură, anticipa Eminescu 
în articolul de fond din Timpul, 2 nov. 
1879. Vechimea şi continuitatea 
tradiţiei noastre culturale justifică 
nevoia pe care jurnalistul o resimțea, 
de a determina mai întîi formula spe- 
cifică a spiritului românesc şi, apoi, 
de a căuta căile cele mai favorabile 
pentru sporirea acestei zestre de 
valori. 

Înţelegînd ce voia să spună 
Şincai cu al său: “Deşteaptă-te, drept 
aceea, o, iubite neamul meu, şi ai 
minte!”, cheamă şi el, la rîndul său, la 
o deşteptare profundă, ca o renaştere. 
Atunci cînd la 17—18 ani se înflăcăra, 
în Geniu pustiu, proclamînd: 
“Schimbaţi opinia publică, daţi-i o altă 
direcţiune, răscoliţi geniul naţional — 
spiritul propriu şi caracteristic al 
poporului din adîncurile în care doarme 
— faceţi o uriaşă reacțiune morală, o 
revoluţiune de idei, în care ideea 


românesc să fie mai mare decit uman, - 


genial, frumos, în fine, fiţi români, 
români şi iar români” — nici nu avea 
cum să-şi imagineze că acest loc de 
veche tradiţie şi cuitură de la “gurile 
Dunării” va naşte prilejul care să de- 
termine lumea civilizată, atît de 
saturată de cultură, să admită 
valabilitatea absolută a -unor 
personalităţi geniale ce vor purta în 
apogeu numele George Enescu, 
Brâncuşi, Mircea Eliade, Eugen 
lonescu şi încă mulţi alții. Imi voi 
permite să amintesc aici cuvintele lui 
Constantin Noica despre judecarea din 
afară a culturii, pentru că fiecare 
cultură “se face cu alte culturi; din alte 
culturi, iar dacă se face cu întreaga 


cultură a lumii — cum a fost cazul lui - 


Eminescu — atunci se poate obține 
miracolul!” (Jurna! de idei). 

Ai.B. — in acest context, 
stimată doamnă Aurelia Rusu, vă 
rog să reliefaţi trăsăturile definitorii, 
aşa cum le-aţi conştientizat 
Dumneavoastră în urma cunoaşterii 
subtile a laboratoruiui eminescian 
de creaţie, ce îl caracterizează pe 
Eminescu drept “om deplin al 
culturii româneşti”? 


A.R. — Umanismul său, sau 
ceea ce în zilele noastre se poate 
numi o etică a respectului de celălalt. 
Lumea pe care o dorea ao imagina 
ca pe o prismă, ale cărei laturi să fie 
“egal favorizate de lumina ce le 
formează” (Geniu pustiu). 
Romantismul a fost umanismul 
secolului trecut, la care au contribuit 
cei mai mari lirici, toate geniile 
literaturilor europene. 

“Fără națiunea mea nu e lume”, 
notase încă în fragedă tinerețe poetul. 
lar într-o reluare de mai tîrziu, 
următoarea parafrază explicativă: 

“Marea n-ar face valuri şi n-ar 
avea nici o mişcare ci apa ei ar putrezi 
şi s-ar băhni, dacă temperatura ei ar fi 
pretutindeni egală; omenirea ar putrezi 
în corupţie, speculă şi pornocraţie 
dacă n-ar exista în..., între popoare 
deosebiri de cultură şi mai cu seamă 
deosebiri de vristă”. 

Este afirmată aici forţa infinit 
creatoare a materiei (Natura-Mamă)? 

Este exprimată “hieroglifa” 
apartenenţei ereditare la un loc şi la 
un timp? 

Această reflexie asupra lumii, ca 
înlănţuire intrinsecă a părţii la tot, a 
specificului la universal, stă pe o 
dimensiune morală, ce fundamentează 
relaţia individ-lume: spaima de 
decădere  —pornocraţia —, 
putreziciunea miîloasă; şi pe una 
estetică: ieşirea din formă şi 
descompunerea din culoare — 
catastrofale pentru individul, grupul din 
care face parte, şi, în ordinea lucrurilor, 
pentru omenirea întreagă — chiar 
dacă în planul devenirii marchează 
începerea unui nou ciclu recuperator. 

Valorizînd la extrem potenţele, 
posibilităţile creatoare specifice, 

poetul se plasează în inima umanităţii. 
Omul însă rămîne “sub vremuri”; 
conexiunile, chiar dacă au fost făcute 
în logica adevărului, au fost nu o dată 
supuse intereselor momentane — aşa 
ne explicăm faptul că în secolul trecut 
am avut o discutabilă selecţie 
maioresciană şi nu opera tipărită sub 
supravegherea autorului — Eminescu, 
iar mai pe urmă ne-a mai trebuit un 
secol pentru ca să ajungem a face 
cunoscut public, prin achiziţii totuşi 
provizorii şi parţiale, ansamblul 
scrierilor poetului. 

In ceea ce priveşte răspunderea 
contemporanului nostru de propriile 
sale acte — acest lucru ţine tot mai 
mult de relaţionarea fiecăruia dintre noi 
faţă de celălalt şi de mai multe 


ansambluri “conjuncturale”. 


ALE. — Vă rog să vă referiti în 
continuare la o calitate 
inconfundabilă a lui Eminescu, şi 
anume la aceea de cunoscător şi 
apărător al limbii române. 


A. R. — “Noi cunoaştem aproa- 
pe tot ce s-a scris în româneşte”, 
declara la 27 de ani redactorul de la 
Curierul de iaşi (23 ian. 1877). Aşa- 
dar, pornind de la elementele de 
etnogeneză şi de la limba vie a 
poporului, parcurgînd cu atenţie firul 
istoriei, fără a lăsa să-i scape detaliul 
semnificativ şi pitoresc, tot ce s-a 
scris în limba română veche (cronici, 
cronografie, manuscrise laice şi 
religioase) şi pînă în epoca modernă, 
creatorul limbii române literare, care 
poartă numele Eminescu, scria în ms. 
2275 B, fila 74 r., următoarele 
preafrumoase gînduri despre limba 
noastră cea română: 

“Nu noi suntem stăpînii limbei, 
ci.limba e stăpîna noastră. 

Precum, într-un sanctuar 
reconstruim piatră cu piatră tot ce-a 
fost înainte — nu după fantazia sau 
inspiraţia noastră momentană, ci după 
ideea în genere şi în amănunte, 
care-a predomnit la zidirea 
sanctuarului -— astfel trebuie să ne 
purtăm cu limba noastră românească. 
Nu orice inspiraţie întîmplătoare e un 
cuvînt de-a ne atinge de această 


gingaşă şi fină zidire, în care poate 
că unele cuvinte aparţin unei 


„architecturi [vechi]* dar în ideea ei 


generală este cum floarea sufletului 
etnic al Românimii”. 

Insemnarea reprodusă rnai sus 
încadrată între două notițe istorice, de 
meditaţie asupra continuității noastre 
în spaţiul de la Tisa la Nistru şi la 
Mare, căci, gîndind istoria. organic, 
Eminescu plasează limba, “măsurariul 
civilizaţiunei unui popor”, la 
fundamentul sistemului său de 
filosofie a istoriei. 


Al. B.— S-au făcut numeroase 
încercări — unele reuşite, altele mai 
puţin — de a oferi cititorului o ima- 
gine obiectivă, unitară a operei 
clasicului nostru. Cum ar trebui să 
arate în opinia Dumneavoastră o 
ediție Eminescu ca ea "să lucreze” 
cu şi mai mult efect pentru neam? 


A.R. — În ultimele decenii 
interesul public faţă de scrisul 
eminescian s-a accentuat în 
asemenea măsură, încît înainte de a 
fi dispus de o ediţie-depozit încheiată 
— sau poate tocmai datorită 
incertitudinilor şi tărăgănelilor de peste 
o sută de ani— întîrziere în finalizarea 
acestei întreprinderi de însemnătate 
naţională şi universală, a fost 
reciamată ca imperios necesară o 
nouă ediţie critică reverificată cu 
sursele de bază şi care să beneficieze 
de texte integrale, cu includerea tuturor 
achiziţiilor istorico-literare ca şi a 
rectificărilor textologice, corijărilor de 
sensuri, simbolism literar, conceptual, 
filosofic sau doctrinar (în cazul 
articolelor, mai ales), şi, mai mult 
chiar: ediţia facsimilată a întregii 
arhive de manuscrise (Constantin 
Noica), împreună, adică în paralel cu 
transcrierea interpretativă, date fiind 
locurile unde creionul negru, roşu etc., 
şterse de vreme au devenit 
irecuperabile (după cum optasem noi, 
editorii de atunci, entuziasmați de o 
asemenea grandioasă perspectivă). 

După cum se ştie, aceste 
proiecte nu au putut fi duse la capăt. 
Destin rău? inconştineţă culturală? 
reactivare a blestemului sisific! 


progresul înregistrat în privinţa tipăririi 
edițiilor critice, pe ansamblul literaturii 


româneşti, a fost covîrşitor. Din 


punctul de vedere a! acuratejei 
transcrierii textelor de bază, dar şi al 
valorificării arhivelor de manuscrise, 
colecţiilor de documente, informaţiei 
ştiinţifice, editarea din ţara noastră a 
atins cele mai înalte performanţe, 
punînd la îndemîna cercetătorului, 
studenţilor, elevilor, cititorilor obişnuiţi 
spaţii noi de cunoaştere şi reflecţie 
critică, sectoare întregi de creaţie ar- 
tistică deioc sau parţial cunoscute. 
Este şi cazul editării operei lui 
Eminescu. 

Eforturile acestea au structurat 
completînd şi au înnoit cercetarea de 
specialitate, ca şi studierea 
creativităţii româneşti, atît în interiorul 
ţării, cît şi, vai! atît de întîrziata, dar 
cît de necesara impunere în circuitul 
universal a operelor clasicilor noştri. 

Pentru realizarea unor 
asemenea deziderate, ediţia critică îşi 
asumă responsabilităţi privitoare la 
cuprindere — exhaustivă, dacă se 
poate; de organizare — prioritar, 
cronologică; de receptare publică — 
aparat ştiinţific adecvat, comentarii 
aduse la zi, indici şi tabele sinoptice, 
liste de manuscrise, bibliografie, ma- 
terial iconografic. 


Al. B. — Subliniaţi în una din 
prelegerile Dumneavoastră că 
aparțineți unei generații care a 
terminat o facultate de litere 
româneşti fără să fi audiat un curs 
sau o introducere în opera lui 
Eminescu, la vremea cînd 
Călinescu, Perpessicius, Edgar 
Papu, Al. Piru erau în culmea 
activităţii lor literare! 


A.R. — Da, este paradoxal, dar 
foarte adevărat. Or, tocmai din dorinţa 
de a-mi apropia o operă pe care o 
simţeam inegalabilă, unică, fundamen- 
tală, am vegheat, pe durata unui sfert 
de secot; ca redactor, la apariţia 
aproape a tuturor edițiilor 
eminesciene: Perpessicius, Murăraşu 
etc., în seriile şi colecţiile Editurii 
Minerva. invitată încă de Perpessicius 
să colaborez la editarea dramaturgiei 

Totuşi în ultimii 30 de ani eminesciene, am continuat, după 


dispariţia sa, ediţia critică din colecţia 
“Scriitori români”, de la al treilea volum 
pînă la al optulea, cînd mi s-a interzis 
continuarea. 


ALB. — Îndelungata Dumnea- 
voastră experienţă de editor mă 
determină să cred că aveţi o ima- 
gine clară a ceea ce s-ar putea numi 
o ediție Eminescu capabilă să 
satisfacă necesităţile pubiicului 
larg... 


A.R.— Pentru orice cultură, 
ediţia critică stă la baza cercetării 
istorico-literare, procesului pedagogic- 
formativ, valabilităţii aprecierii estetic- 
interpretative. Depinde de ea 
aprodundarea, corecta argumentare a 
punctelor de vedere emise, întregul 
eşafodaj istorico-literar. La rîndul său, 
critica şi istoriografia literară 
contemporană şi-i caută pe Eminescu 
al său, la o altă altitudine interpretativ- 
teoretică şi într-o altă sinteză decît 
cea tradiţională, restrînsă pînă acum 
cincizeci de ani la ediţia Maiorescu (61 
de poezii + 3 versiuni pentru Mai am 
un singur dor), la Sărmanul Dionis 
şi Făt-Frumos din lacrimă şi la o 
selecţie limitativă de articole politice. 
Al. Piru îşi intitula ultima carte: 
Eminescu azi; N. Georgescu, A doua. 
viaţă a lui Eminescu, de fapt o nouă 
viaţă, de amarnică coborîre în infernui 
tiranic şi ucigător al “cercului stîmt”; 
Mihai Cimpoi se arată atras Spre un 
nou Eminescu. 

In momentul de faţă, pentru a 
întîmpina nevoile de studiere a operei 
eminesciene ne-ar fi de imediată 
necesitate o ediţie de consens 
unanim, corectă ca selecţie de texte 
şi corijată în privinţa lecţiunilor, 
restabilirii paternităţii unor articole ca 
şi atribuirii unor notite şi însemnări 
manuscrise, aşadar, un text integral 
şi riguros, însoţit unde e cazul de 
trimiteri corecte şi eficiente la sursele 
de bază şi la ediţiile cu un aparat de 
comentarii metodice şi variante 
edificatoare, cu indici de nume, locuri, 
simboluri, metafore-cheie, bibliografie, 
facsimile, material iconografic etc. 
Cinci volume compacte ar putea reuni: 
poezia tipărită şi postumă, inclusiv 

scrierile dramatice; dicționarul de rime; 
proza literară şi traducerile anexe; 
articolele culturale şi politice, 
dimpreună ca excerptele şi, în fine, 
traducerile din Rötscher, Kant, 
Hurmuzachi etc. Lucrarea ar 
presupune pasiune, bună şcolire de 
editor, posibilităţi materiale şi, desigur, 
mari, depline, disponibilităţi de 
onestitate şi tenacitate — ceea ce 
n-ar fi peste măsură de greu de reunit! 


Al.B. — Să abordăm un 
subiect relevant, şi anume: 
Eminescu şi şcoala. 


A.R. — Cum în privinţa con- 
cepţiilor despre limbă, educaţie şi 
învăţămînt bibliografia eminesciană 
numără mai multe titluri şi volume, ne 
vom mărgini a reproduce doar acest 
scurt avertisment din articolul de fond, 
din Timpul, nr. 170, 4 august 1878: 

“Cine ne alungă limba din 
biserică şi instrucţia educativă (a 
şcoalelor elementare şi secundare), 
cine nu ne lasă să fim ceea ce 
suntem, a rupt-o cu conştiinţa noastră 
naţională şi cu simpatiile noastre 
intime”. 


ALB. — Şi tot în relaţie cu 
subiectul pomenit se impune cu 
deosebită pregnantă misiunea 
neordinară a profesorului de limbă 
şi literatură, pe care într-o prelegere 
ținută la Chişinău îl numiţi "maestru 
în cunoaştere”. 


A.R.— Ceea ce-l caracterizează 
pe profesor este în primul rînd 
caracterul, apoi, desigur, talentul şi 
buna-credinţă. Intr-un articol, 
identificat de noi ca fiind al lui 
Eminescu, asupra lui Nicolae 
Scurtescu, şi el institutor, fostul revizor 
şcolar făcea disocierea între patimile 
politice şi agitările sterpe, cărora 
trebuie să li se contrapună roadele de 
miine ale învăţăturii şcolare şi lucrarea 
în spiritul adevărului. Pentru că munca 
de institutor pune bazele culturii 
poporului şi e proces formativ, 
“îndreptariu al vieţii” (Timpul, 29 nov. 
1879), cu valoare de conduită practică. 
in acest cod de comportament 


cetăţenesc “nici o idee generală ca 
convingere logică nu e nici bună, nici 
rea, ci devine bună sau rea prin 
aplicarea ei”. Acesta este şi sensul pe 
care îl căutăm în conferința de care 
pomeniţi, şi în care numeam 
profesorul “maestru în cunoaştere”. 
Asemenea jurnalistului, el trebuie să 
răspundă acelui imperativ prioritar, pe 
care Eminescu îl cuprindea în sfera 
bunei-credinţe, care e “voinţa de-a 
vedea şi reproduce obiectiv cele ce 


există şi se-ntîmplă”. 


ALB. — Apropo de 
jurnalistică: pornind de la 
Eminescu— publicistul, propun să 
reflectăm asupra misiunii ce ar 
urma s-o aibă în descătuşarea spiri- 
tuală a neamului, în re-aşezarea 
echilibrului spiritual al 
conaţionalilor noştri publicaţiile de 
cultură, literatură, filologie, 


lingvistică etc. 


A. R. — Aici, într-adevăr, cred 
că Dumneavoastră ştiţi şi faceţi cel 
mai bine, cu mijloacele materiale 
precare de care dispuneţi, maximum 
din ceea ce este de împlinit. Revista 
Dv. e vatră de cultură şi simtire (ca să 
mă exprim ca ardeleancă ce sunt), 
dirijată cu respect şi demnitate faţă 
de civilizaţia moştenită şi cu 
perspicacitate spre viitor. Adevărat 
focar de propulsare a activităţilor 
creatoare active şi de atentă luare- 
aminte recuperatoare față de toate 
aspectele ce decurg din păstrarea şi 
promovarea scrierii şi vorbirii limbii 
româneşti cu alfabetul, fonetismele şi 
structurile ei adevărate. 

Dacă e să ne amintim aici o idee 
a jurnalistului şi gînditorului social 
Eminescu, eu aş apela exact la aceea 
în care punea în evidenţă meritele unei 
naţiuni mici prin raport la cele mari şi 
bogate. “Cu cît e mai mare 
însemnătatea meritelor la o naţiune 
săracă, scria Eminescu. Pe cînd 
jurnalistica de ex. la germani şi la 
francezi este o întreprindere ce aduce 
venit, la naţiuni mici este un sacrificu 
al individelor, cere bani, inteligenţă, 
timp, sănătate, adesea chiar libertatea 
— şi Eminescu şiia ce spune! —, 

pentru ca cu mijloace mici să 
urmărească scopuri tot atît de mari” 
(ms. 2257, 186 r.). 

Nu pot să nu remarc cît de acut 
contemporan este redactorul de la 
Timpul, de acum peste un secol, cu 


problemele noastre de toate zilele. 


AIl.B. — Se discută foarte mult 
şi în contradictoriu despre natura 
filosofiei lui Eminescu. Identitatea, 
sursa de inspiraţie şi de constituire 
a ei a fost căutată ostentativ în alte 
culturi, în alte filosofii. De unde 
vine totuşi conceptul filosofic 
eminescian? Este doar experienta 
metafizică a unui timp? Vă invit să 
reveniţi la o frază de o putere 
sugestivă extraordinară, pentru 
întelegerea filosofiei lui Eminescu, 
frază citată şi în studiul 
dumneavoastră “Omul: limită şi 
aşteptare în timp”, publicat în nr. 
3—4, 1996, al revistei “Limba 
Română”: “Pare că te cheamă 
cineva din urmă pe nume... te uiţi 
şi nu-i nime. Hm! Este ceva în toate 


acestea”. 


A.R. — Subiect vast şi imposibil 
de abordat în discuţii pasagere. 
Eminescu, om de mare cultură şi cu 
adînci cunoştinţe filosofice şi 
ştiinţifice, rămîne totuşi fiul civilizaţiei 
de pe plaiurile natale, cu o literatură 
populară — tezaur de inepuizabil 
simbolism şi infinite valenţe estetice, 
cu rituri, datini, tradiţii străvechi — 
topite toate în “specificul miros de 
pămînt proaspăt a! propriului suflet”, 
cum el se prezenta însuşi lui Titu 
Maiorescu, la 5 februarie 1874, din 
Charlottenburg. 

Din apetenţă meditativ-filosofică, 
poetul trece în revistă cîştigurile 
ştiinţifice şi filosofice, cîte sunt, face 
apel la mit, ca şi Platon, “atunci cînd 
n-a fost minte pricepută, şi nici ochi 
care să vadă”, la vis sau visătorie, 
sondează clipele intrării în somn şi 
acelea ale deşteptării; jumătate din 
creier stă de pîndă cînd cealaltă 
jumătate devine amnezică, imaginînd 
chiar peregrinările sufletului în cele trei 
zile de după moarte (loan Vestimie) 
— forţind veşnicia indefinită a Morţii 


să capete figuraţie, lăsîndu-se 
traversată de metamorfozele Vieţii. 

Misterul neatinsului, zborul pe 
lună sau spre steaua Regelui Somn, 
în valea haosului sau spre piscurile 
fabulosului munte Sion, “aventura” 
fiecărui avatar al fiinţării, peregrinarea 
în voia capriciului şi accidentalului 
animă continuu în conştientul său cre- 
ator şi revelează, dau plasticitate 
gîndirii sale, atrasă de fenomenele 
originare. Limita pare să devină 
permeabilă — iar providenta să se 
dezvăluie modalităţii sale de 
“ascultare”, prin simbolice sunete a 
căror linie .vizionar-incîntătoare 
recompune formele arhetipale. 
Aventura minţii, “în cap sunt formele”, 
dă sens şi culoare “basmului vieţii”: 
“C-un cuvînt, o formă care reapare este 
asemenea unui cuvînt sau a unei 
cugetări reproduse”. În jocul fantastic 
al imaginaţiei cuvîntul îmbracă formă, 
care formă, denumită prin cuvînt, 
capătă atribute sonore, chiar muzicale, 
compunînd o arie (cf. Istoria unei 
lacrime), în firul existenţei, figurată 
undeva în manuscrise, ca un “ghem 
de lumină”. Intrarea în vîrtejul circular 
al experienţei şi recuperarea din 
parcursul inițiatic seamănă cu un ro- 
tund “în limitele căruia se mişcă o 
formă” (cu expresia lui Martin 
Heidegger) a vieţii şi deci a 
cunoaşterii. Nu cercul sau punctul, 
abstracţiuni rigide şi seci, ci rotundul, 
“boaba spumii”, grăuntele germinativ, 
mărul, de o rotunjime imperfectă, dar 
cu sevă şi culoare, în acelaşi timp 
esenţă şi existenţă, împlinire şi 
frîngere a infinitului în verigile ce 
constituie lanţul sau şirul vieţuirii: 

“Imi vine adesea — spunea 
poetul — să scriu viaţa unui fir de 
colb... dar mă tem că n-aş sfirşi cît 
lumea”... 


Chişinău — Aix-en-Provence, 
octombrie—noiembrie 1996 

Limba Monduă 


Acad. Constantin CIOPRAGA 
laşi 


TEME ŞI VARIAŢIUNI 
— SAU DESPRE 
G. BACOVIA 


Ce lume aşa goală de vise! 
(PLOUA) 


Atunci cînd florentinul Marsilio 
Ficino, pitorească figură a vechii 
“Academii platoniciene”, generaliza în 
modul lui Cicero că toţi cei care s-au 
manifestat strălucit într-o artă majoră 
au fost melancolici, se va fi gîndit în 
primul rînd la mîhnitul Dante. La Bacovia 
însă, melancolia bate clar spre tragic. 
Măştile lui, cu rarisime excepţii, sînt 
reductibile la una singură, dominatoare, 
imuabilă, respirînd o teribilă tristeţe 
existenţială, el fiind nu atît un “Mal 
Aimé”, cît un damnat. Şi ne putem 
spune, fără a-l diminua ca artist, că 
negrul viziunilor lui, putrefactul, 
cadavericul, lugubrul, carbonizatul şi 
celelalte jenează prin insistenţă; e o 
disperare în exces şi, lucru ştiut, orice 
exces sfirşeşte printr-o rupere a 
mecanismelor normale. Asistăm parcă 
la o exaltare negativă, exasperările lui 
părînd ale unui imoderat tipic: un 
dionisiac întors pe dos; structură cu 
totul singulară, la antipodul lui lon Barbu 
(Acesta un dionisiac în sensul definit 
de Nietzsche), depiîngînd neîntreruptul 
lamento bacovian, ca impropriu ridicării 
la Idee!... Remarcabile prin simţul “rar 
al desenului”, detalia autorul Jocului 
secund, poemele bacoviene, ţinînd de 
o epocă “revolută”, nu conţin “nici un 
principiu liberator...”. lată-ne între 
personalităţi radical contrastante: 
Bacovia, un abulic, un retractil, un 
introspectiv, un lesne-vulinerabil; Barbu, 
un exploziv, un hipervitalist, un 
spadasin, un inflamabil. L-a avut 
aproape pe Eminescu. Astralul 
eminescian purifică şi exorcizează 
orice durere. La Bacovia, plumbul 


trage spre infern, spre imund şi 
irecuperabil, într-o continuă gravitație 
descendentă. 

Nici contururile obiectelor, nici 
cromatica nu fuzionează în repre-— 
zentări picturale, Bacovia reţinînd în 
felul impresioniştilor o stare de spirit, 
vibrația moleculară a lucrurilor, 
temperatura, timbrul ori pulsul unui 
moment caracteristic. Nimic din pasta 
groasă, bituminoasă, a unor moderni, 
prioritate avînd stilizarea aproape în 
abstract, percepţia esenţialului; un de- 
cor autumnal creşte, aşadar, pe 
melancoliile lui Chopin, iar un altul, 
primăvăratic, devine “pictură parfu-— 
mată”, cu “vibrări de violet”... Izolate 
din context, anumite versuri au 
aparenţe descriptive (“E ziuă şi ce 
întuneric...”; “Şi plouă, şi ninge, / şi 
ninge şi plouă”), însă dincolo de 
acestea viziunile bacoviene tipice, în 
funcţie de ecleraj ori de alte raporturi, 
converg în ideea de atmosferă. 
Plumbul — un plumb moral —, ploaia, 
vîntul şi celelalte configurează un 
climat, punctînd o psihologie, 
cuvintele topindu-şi sensurile într-o 
impresie-sinteză definitorie. Putredă 
de ploi, “materia plîngînd” evocă 
dezolanta eră a “locuinţelor lacustre” 
(Lacustră); ca efect al rotației ciclice 
universale, frunze cuprinse de 
“veşnicul somn” -cad “grele, udate” 
(Nervi de toamnă); culoare a tristetii 
difuze, violetul polarizează reacţii 
sufleteşti surdinizate, favorizînd un 
“Stimmung”, o dispoziţie intimă spe- 
cială: “Amurg de toamnă violet... / 
Oraşul tot e violet”. 

Ecouri nocturne din copilăria 
lumii, apriorisme tulburi, spaime din 
straturile primare ale conştiinţei, 
precum cele din faimoasa Lacustră, 
vorbesc despre un trecut uitat, la 
nivelul subumanităţii larvare, 
reactualizînd o teribilă senzaţie de gol 
istoric. In fapt, nu o dată timpul 
subiectiv bacovian e mai degrabă 
teluric şi meteorologic decit istoric, cu 
anotimpuri în care “ninge secular” (ca 
într-un Plumb de iarnă), ori în care 
plouă diluviai, “cum n-am mai 
văzut...”. Oroarea de acvatic e notă 
constantă. Un reflex, s-ar zice, al 
materiei frigide ori jilave, făcînd 
legătura în plan senzorial difuz cu 

începutul absolut. Rațiunea tace, 
mortificată; comunicarea se reduce la 
juxtapunerea de senzaţii de tip 
constrictiv, la o înregistrare oarecum 
mecanică, de aspect constatator: “E 
toamnă, e foşnet, e somn... / Copacii, 
pe stradă oftează; / E tuse, e plînset, 
e gol... / Şi-i frig, şi burează”... (Nervi 
de toamnă). Cetatea umedă, uitată, 
devine “azilul ftiziei”, atrăgîndu-şi 
irevocabil osînda: “B/estemat să mai 
fie şi tîrgul / Ursuz, şi cu veşnice 
ploi...” (Aiurea). Cu mijloace dintre 
cele mai comune (“Scriu precum 
vorbesc cu cineva”), cu aşa-numite 
clişee de psihologizare, un discurs 
care putea fi doar enunţiativ capătă 
substanţă, hipersenzitivul excedat 
izbucnind în apostrofe: “Cum să nu 
plîngi în abise?”; “Cum să nu mori şi 
nebun ?...”. Mortarul care prinde părţile 
— ninsori încrîncenate, poduri, linii 
ferate şi abatoare, femei cîntînd 
“barbar în cafenele goale, fete murind 
de ftizie — operează miracole; 
printr-o subtilă alchimie trans-verbală, 
lectorul e introdus, de regulă, într-un 
spectacol interior, mai precis în 
halouri elegiace,. acestea tot atitea 
pretexte de autoanaliză. Prin 
neistovită repetiţie, procedeu devenit 
manieră, stors pînă la ultimele limite, 
prin. acumulări de notații impresive, 
vizuale şi acustice, de multe ori 
termice, urîtul, sordidul, părăginitui şi 
tragicul se încorporează unui limbaj 
litanic, aproape ceremonial, cu 
respiraţie puternic individulizată, încît 
ninsoarea, violetul, nervii şi cele- 
lalte, embleme iradiante, nu mai sînt 
obişnuitele substantive comune, ci 
ninsoarea, violetul şi nervii lui 
Bacovia. 

Definitiv fixat în antinomiile sale, 
jucîndu-şi necontenit rolul ori numai 
privind extenuat, autorul Plumbului 
îşi spune taciturn (puţinătatea 
literaturii lui, concizia textelor sale, 
amintind de Stanţele unui Moreas, sînt 
probe de reticenţă), însă tot el se re- 
feră la o rostire fără frînă traducînd 
dereglarea, obsesivul, halucinantul. 
La o asttel de ebrietate verbală trimite 
direct finalul unui Sonet: 


... cu paşi de-o nostimă măsură, 
Prin întuneric bijbtiesc prin casă, 


Şi cad, recad, şi nu mai tac 
din gură... 


Aici spaţiul nu e numai închis, 
ci şi repulsiv obscur, un micro- 
claustru în care, îngrozit, insul se 
împleticeşte; în alt loc, asaltat de urit 
(formă bacoviană de spieen), “solitarul 
pustiilor pieţe” din Pălind nu-şi 
ascunde “rîsul hidos” auto-flagelator; 
altă dată, în Nervi de toamnă, el ride 
straniu, fără sens. În cele din urmă, 
existenţa pare o sumă de automa- 
tisme, de tensiuni şi incompatibilităţi, 
de unde reacţiile contradictorii 
subliniind deruta: “Mă duc pe străzi 
de gheaţă cu spuza lor de stele; 
/ Şi-n mijlocul odăii, tot singur mă 
prezint (...) / Aş vrea să-mi fac un ceai, 
şi stau, şi nu-l mai fac...” (Dormitînd ). 
Un vînt rece declanşează hohote de 
smintit; albul ninsori, albul balerinelor 
implică tristeţi ascunse, care doar ca 
nuanţă diferă de doliul universal din 
Negru, acesta cumulînd: “Carbonizate 
flori, noian de negru... / Sicrie negre, 
arse, de metal, / Veşminte funerare 
de mangal...”. Intre alb şi negru 
flutură, ca în capodopera care este 
Decor, linţoliile cenuşiului; plumb de 
iarnă, sicrie de plumb, amurguri de 
humă. sînt alteori însemne ale 
imobilismului total ori ale curgerii 
agonice, în centrul cărora stă un 
Bacovia nevrotic, scindat, blestemînd 
“satanica oră”, ori vegetînd răvăşit. 
Poate fi oare citită exasperarea 
bacoviană ca deziluzie absolută? Pe 
scurt, starea de bacovianitate se 
conturează ca un complex de căutări 
şi stereotipii marcînd un psihism şi 
un ethos dezabuzat, de o tristeţe com- 
pactă, dar şi ca vagă nostalgie a unei 
alte arhitecturi a lumii. Poetul roman-— 
tico-simbolist al cetăţii blestemate, al 
parcurilor goale şi havuzurilor, cel 
îndurerat ori “de-a binelea” bolnav din 
Nervi şi Nevroze, cel atît de inegal 
din Stante burgheze, nu clatină 
valoarea celuilalt, orfevrier impecabil 
şi în acelaşi timp conştiinţă patetic- 
tragică. O disperare poate fi activă, 
alta poate sfîrşi în abandon. 
Pesimismul lui Alfred de Vigny era 
unul energic (B. Munteanu, Perma- 
nente franceze); cei bacovian e al 
unui desperado incurabil, în ritm etic 

descendent, curbă caracteristică şi 
valoric de altfel operei lui în totul. 
Suferea Bacovia de ceea ce 
psihiatrii înţeleg prin autism , adică de 
o “introversiune exagerată”, de 
“greutatea de a intra în contact cu alţi 
oameni”?! (stări descrise de Karl 
Leonhard). Să-l credem posedat de o 
grea mizantropie, cum afirmă el 
într-un loc? Realitatea practică e alta: 
“Iubesc oamenii şi îi privesc cu 
interes prin geamul din faţa casei mele 
(...). Evit oamenii pentru că persoana 
mea ar aduce un fel de umbrire peste 
veselia lor spontană. |i respect prea 
mult ca să le aduc vreo supărare...”. 
Trase în esențe, îngroşate prin 
repetiţie, disperările bacoviene 
presupun, dincolo de crispanta 
conştiinţă a limitelor, o acută nevoie 
de uman. Punînd între paranteze 
obişnuitele-i anxietăţi, frecventatorul 
lui Verlaine şi-ar vrea sfîrşitul undeva 
“prin codrii Bacăului”, la ora cînd, ca 
în Furtună, “vijiie vîntul”; într-un Pas- 
tel autumnal, “tot sună dogit” tălăngile 
de la turme; într-o altă toamnă — 
dintr-o serie —, îşi dau întîlnire 
buciume şi doine (Melancolie ), iar în 
Alean, pe deal, cheamă la vii “pocnete 
lungi şi chiot”. Dacă violetul — la 
islamici emblemă funerară — 
împresoară oraşul, iată că la orizont, 
prin luminile toamnei, se mişcă 
fantome tutelare: “Din turn, pe cîmp, 
văd voievozi cu plete; / Străbunii trec 
în pîlcuri violete...” (Amurg violet). 
Un deficit vital progresiv, la originea 
gesticii bacoviene retractile, e de 
ordinul evidenţei. Biologic vorbind, 
între implacabila hereditas şi 
cotidianul descurajant, un Bacovia 
dezarmat, mostră de alienare morală, 
paralizat ca efect al minusului de 
energie propulsivă, pare în neputinţă 
de a se pune în clar: “Cînd voi fi 
liniştit, voi scrie un vers / In care veţi 
vedea că sint părăsit — / Voind să 
descifrez ceea ce era şters, / Aproape 
nu mai ştiu ce-am voit...” (Destul). 
Personalitatea la limita zero a 
devenit retrospecţie ori plîns; drama 
însăşi, obiectivată, trăită ca poveste, 
sfîrşeşte în singurătate, în pustiu şi 
tăcere, atribuită, s-ar zice, altcuiva. 
Eului strivit, sortit unui tipar tragic, i 
se suprapune un El ciudat, un dublu 


spectral, aparent străin, fără atingeri 
în planul identităţii: “Azi nu mai sînt 
eu / şi mintea mă doare” (Liceu); 
“Prezenţa mea am pierdut-o” (Nervi 
de toamnă). Totuşi, în ciuda aerului 
de capitulare şi contrasens, poetul 
părînd numai un instrument de 
înregistrare, raţiunea merge, oricît de 
timid, spre construcţie, făcînd ca 
fragmentele să se organizeze într-un 
sistem, iar ecourile într-o filozofie bo- 
reală, relativizantă. 


2 

Nu de puţine ori textele 
bacoviene sugerează labirinticul, 
care în latura lui metaforică 
presupune nu atît o răsturnare a 
ordinii date, cît o conştiinţă a 
impasului. Dacă labirintul psihologic 
ori metafizic lasă cel puţin libertatea 
aventurii, la Bacovia tărîmul 
celălalt aparţine de plano unui 
orizont interzis, nelămurit, foarte 
departe de contextul uman curent. 
Dacă labirintul întreţine măcar iluzia 
unui nescio quod, spaţiul bacovian 
curent, relativ plat, deposedat de 
orice mister, definitiv formalizat, 
exclude echivocul, imprimînd 
complexelor existenţiale un singur 
ritm, acesta obosit, rărit, terifiant 
prin stereotipie. Salvarea din acest 
topos al coincidenţelor tragice, un 
fel de anticameră a morţii 
(“Coincidenţe aranjate pe o tristă 
gamă”), rămîne oricît de precar, 
cuvîntul, fie el şi instrument de 
aproximări, pregătind, fie şi 
derizoriu, clipa-uitare. Starea de 
dezamăgire conferea, anterior, 
funcţiei Eminescu una din 
dimensiunile sale relevante, încît 
reacţiile tragice, proiectate în trans- 
cendent, refrigerate, se dizolvau 
într-un timp pur, abstract, fără 
evenimente. Conştiinţa repetitivităţii 
răului, la Eminescu, se sistema- 
tizează în cele din urmă într-o 
reculegere dezabuzată, aparent 
tranchilizantă; la Bacovia, inter- 
dicţia, imposibilitatea accesului, nu 
chiar în cosmic, dar cel puţin în 
planetar, dezlănţuie persecuția 
logică. Agonia generală face ca 
privitorul să se aplece şovăitor 
asupra-şi, dar solitudinea se conjugă 

cu senzaţia de panică. “Trec singur 
şi tare mi-e teamă...”. Privirea caută 
un punct de sprijin, “undeva”, 
“oriunde”, în “orice”, dar ei descoperă 
pretutindeni “caverne”, un vacuum 
insurmontabil!: “Ín curînd, în vid, va 
cădea / Tot...”. 

Prin intermediul unui personaj- 
mască dintr-un fragment de proză 
(Dintr-un text comun), Bacovia 
conchidea că literatura e “un plus 
al vorbirii”, un plus fundamental, 
revelator al fondului subiectiv abisal; 
în numai “cîteva strofe” poeţii 
rezumă “stări de melancolie”, “tăceri 
şi singurătăţi” — adăuga el. De 
observat totuşi la Bacovia un fel de 
teatralitate, un cert manierism, el 
neputîndu-se sustrage auto- 
pastişării, fapt ce explică modula- 
țiile-refren, reluările pînă la saturatie. 
La nivelul expresiei, modernul 
începutului de veac păstra în 
Plumb, volumul său reprezentativ, 
un linearism netulburat, o geometrie 
consacrată, forme strofice ştiute, de 
unde ca la mai vechii Baudelaire, ca 
la Verlaine şi ceilalţi, impresia de 
ordonanţă scriptică tradiţională; în 
rest însă, toate procedeele 
simboliste pot fi ilustrate la noi prin 
Bacovia, exponentul numărul unu al 
curentului. Din perspectivă 
bacoviană, poezia e în primul rînd 
un instrument hipnogen (termenul de 
vis revine frecvent), act în care 
cuvînt şi melos duc la trans- 
substanţiere, poetul spunîndu-şi o 
dată “compozitor de vorbe... / în 
culori, reverii, armonii” (Perpetuum 
mobile), altă dată căutîndu-şi Um- 
bra pierdută “între normal şi ispite” 
(Idei), urmîndu-şi totdeauna “munca 
lui de visător” (Dintr-un text 
comun). Eminescu trebuie citat 
mereu ca reper de delimitare; parţial 
accentele afective şi în multe cazuri 
timbrul — în Demult, Pastel, Din 
liră, Serenadă, Tăcere, De-aş fi 
artist, Ecou de romanţă, Ca mîine 
şi în altele — sînt eminesciene. 
Poetul lacului albastru îşi 
organizează viziunile sub semnul 
profundităţii şi al colosalului, 
expoziţia ideilor integrîndu-se în 
mari ansambluri; la Bacovia, un 
eminescian al momentului simbolist, 


cantonat în fragmentare, propunînd 
veritabile scene de gen, arhitectura 
se limitează la decupaje din propria 
biografie. 

In fond, experienţa lui exis-— 
tenţială n-a depăşit, ca dramă par- 
ticulară, experienţele altora, însă, 
deliberat ori nu, el hiperbolizează 
necontenit, practicînd sistematic 
macroscopia, abandonîndu-se unei 
viziuni  descurajante, intens 
depresive. Psihologic vorbind, 
tristeţea, ca semn al diminuării 
organice şi îmbătrînirii, poate fi 
considerată fenomen natural. Nervii 
lui Sadoveanu, în texte peste care 
cerne melancolie, sînt sănătoşi; ai 
lui Bacovia, la care nu e vorba deo 
simplă tristesse sans cause, 
vestesc traume, prăbugşiri 
ireversibile, dislocări. Reacţii 
psihotice ca acestea, frizînd 
dezechilibrul, implică o vizibilă 
morbiditate a spiritului biciuit: “Ascult 
atent privind un singur punct / şi 
gem, şi plîng, şi rîd în hî, în ha...” 
(Amurg de toamnă). Cronicizate, 
repetate ritmic pînă la a deveni 
habitudini, sfîşierile în discuţie 
acuză o profundă împotmolire în 
tragic, de unde persistentul lamento 
al celui prins între ziduri, inclusiv 
starea de abandon moral, rezumată 
în titluri ca Regret, Renuntare, 
Finiş şi altele, echivalente. 
Apăsătoarele ziduri configurînd 
odaia, salonul, cafeneaua anunţă 
cu totul altceva decît romantica 
Grădină între ziduri a tînărului lon 
Pillat. Prin Ziduri vechi, obosite, se 
infiltrează panicul, persistă 
umezeală şi tenebre; grădina 
moartă din Renuntare, împresurată 
de spaime, taie respiraţia: 


Am sărit aseară, peste zidul 
mort — 
Pasul meu, încet, se oprea 
în loc, — 
Conştient de soartă, 
de durere orb... 


Toată opera lui Bacovia 
exemplifică ceea ce Georges Poulet 
înţelegea prin “relaţiile centrului cu 
circumferința”, altfel spus relaţiile 
lăuntrului cu exteriorul, acestea 

concretizînd finalmente “conştiinţa” 
indivizilor despre “spaţiu şi durată”... 
Pe cît de tentat pare autorul Plum- 
bului de a fugi din propriu-i centru, 
reper tragic, pe atît de neliniştitoare 
la el e circumferința, mărturie 
inevitabilă a limitei. Recluzionar e 
pînă şi un cîmp dormitînd, un imens 
rotund, tărîm hibernal sumbru, 
neaderenit în vreun chip, din care un 
corb năucit, analogon himeric al 
poetului, nu poate scăpa. Nici o 
ieşire din cerc! — “Vîslind, un corb 
încet vine din fund, / Tăind orizontul, 
diametral. / Copacii rari şi ninşi par 
de cristal. / Chemări de dispariţie mă 
sorb, / Pe cînd, tăcut, se-ntoarce- 
acelaşi corb, / Tăind orizontul, 
diametral...”. De astfel de analogii 
poezia bacoviană e plină, 
analogismul fiind o tehnică funda- 
mentală de cunoaştere, deci şi de 
reprezentare. Extenuantele curse 
bacoviene în sens girator — un 
eşantion e de găsit în Vobiscum — 
certifică impasul definitiv: “n cercul 
lumii comun şi avar... / Mă zguduie 
de mult un plîns intern; / Şi-acest 
fel (de-a fi) va fi etern / Şi de nimic, 
pe lume, nu tresar...”. Peregrinări 
confuze între zi şi noapte, opriri şi 
ezitări repetate (“aştept în zăpadă... 
dar ce mai aştept”), ca într-un Plumb 
de iarnă, nu au niciodată vreun 
punct terminus: “Trec singur spre 
seară pe ape-ngheţate, / Cînd ffiffie, 
pe lume, violetul (...)/ Haul... Haul... 
depărtat sub stele-ngheţate... / In 


noaptea grozavă la cine voi : 


bate?...”. Intrebări retorice ca 
acestea, fără răspuns, denunţă 
conştiinţa teribilei singurătăţi 
existenţiale, traducînd totodată 
“nimicnicia”, incongruenţa, absenţa 
oricărei determinări tonifiante. 
“Inainte? înapoi?” — o cale iluzorie 
ar duce oriunde, iar acut vag 
“undeva este cu mult mai departe” 
decît cetatea depărtată în care 
monologhează mental poetul. 

Nici erosul, nici visul, nici 
rictusul cinic (“Aceeaşi nepăsare / 
De oamerii, şi de tine”) nu reprezintă 
soluţii, cîtă vreme în conştiinţă 
“plînge un nemilos taifas”, iar în de- 
cor autumnal-hibernal “totul geme”, 
un vînt cu “hohote de smintit” 


exacerbînd angoasa. Perspectiva 
unui momeni neutru (“fără anotimp”) 
fiind exclusă, solitarul anunţă în felul 
lui Ştefan Petică — căruia îi şi 
dedică o poezie — însăşi moartea 
visurilor: “Azi a murit chiar visul 
meu final...”. 

Cunoaştem o multitudine de 
modernisme şi o pluralitate de exis- 
tenţialisme. Modernitatea bacoviană 
era raportată pînă acum cîteva decenii 
exclusiv la simbolism, însă, atingînd 
nivelul de sus al acestuia, 
bacovianismul aducea indicii despre 
întîlnirea cu absurdul, fenomen 
apăsînd îndeosebi pe iraţionalitatea 
destinului, omul fiind sortit inevitabil 
neantului. În ipostaza de exponent al 
exasperării într-o lume închistată, deci 
tragică, nonconformistul Bacovia 
avea să fie privit cu simpatie de Ilarie 
Voronca, de Saşa Pană, de alţi 
zelatori ai avangardei, unii dintre 
aceştia văzînd în el pe cineva de-al 
lor. Frecvent invocata nelinişte mo- 
dernă, nu totdeauna cu deschidere 
metafizică, pusă în pagină — cum 
s-a observat — de către Kafka şi de 
Robert Musil, de Beckett ori de Italo 
Svevo şi alţii, marcase pe introvertitul 
Bacovia încă înainte de primul război 
mondial, după ce, în alt context psiho- 
moral, fusese în vogă la simbolişti. 
Absurdul, considera Alberi Camus, “ia 
naştere din confruntarea dintre 
apelul uman şi tăcerea irezonabilă a 
lumii”, de aici sentimentul reiterat al 
frustrării, senzaţia încarcerării între 
ziduri absurde. Dacă în a doua lui 
etapă existenţialismul camusian 
vizează lupta tranşantă cu absurdul, 
amendarea destinului însuşi, la 
însinguratul Bacovia ideea de 
opoziţie, precară, cu unele aluzii la 
ordinea socială, cedează rostirii 
gîtuite, mişcării reticente pînă la 
anulare:. “Vorbeşte încet, păşeşte 
încet / Că totul cade ca o jale nouă”; 
lamento şi abdicare merg constant 
împreună: “Nici un dor nu mi-a 
rămas...”. Nenumărate solilocvii de 
genul: acesta propun izolarea în 
subteran, retragerea ultimă în “pivniţa 
adîncă”, singulara uitare în vreun “vast 
cavou... 

Cineva a precizat că substan- 
tivul plîns se repetă nu mai puţin de 
62 de ori în 178 de texte poetice. În 
cele din urmă, Bacovia se autozideşte 
în halucinație şi durere, plînsul lui 
devenind un reper de delimitare; plins, 
totodată, ca mod de insertie în absurd, 
poate şi un fel particular de luciditate 
în tragic; reacţie-limită a cuiva care, 
gingaş căutător “de frumos, de mai 
bine”, îşi estimează încovoiat eşecul. 
O privire atentă probează că prezentul 
bacovian e, de multe ori, un prezent- 
trecut ori un prezent-viitor. lată un 
Epitaf: “Aici sînt eu / Un solitar, 
/ Ce-a ris amar/ Şi-a plins mereu...”. 
Ca la Eminescu, viitorul e, la rîndu-i, 
precum în Nervi de toamnă, un 
veşnic prezent reactualizat: “Vo; 
repeta că anii trec mai greu, şi mai 
brutal. / Va bate ploaia... şi tîrziu, la 
geamul tău voi piînge-ncet...”. 
Temporalităţi nesincrone, ca acestea, 
nu fac decit să releve balansul insului 
divizat! Intr-un plins atît de 
caracteristic, nu e în fapt milă de 
sine, deşi deja amintitul mă zguduie, 
de mult, un plîns intern pare aveni 
dinspre cineva care se lasă dus de 
mînă. Interesant e că afectivul, 
insularul, firavul Bacovia tinde, abia 
bănuit, să ducă de mînă pe alţii: 
desigur, o manu ductio patetică, 
simbolică doar; plînsul, astfel văzut, 
devine prin contopire cu durerea altora 
— ca la sentimentalul Camus — un 
mod de solidarizare, o expresie 
tensionată a umanului împresurat. 
Comparatbil, în alt plan, cu asceza, 
act care duce la cunoaşterea de sine, 
plînsul bacovian poate fi o dramatică 
formă de autocunoaştere, nu numai o 
descărcare pasageră. 

Un scurt fragment în proză, 
Cubul negru, introduce într-un fan- 
tastic macabru, spaţiu în care o 
femeie în negru cîntă, acom- 
paniindu-se la o “ghitară neagră”, 
poema corkhului de Edgar Poe. 
Corbii “poetului Tradem”, dintr-un 
Amurg, survolează peste “un tîrg 
îngheţat”. La polul contrar, se percep 
ecouri din Ştefan Petică, axate pe 
senzaţia de Alb, de unde: “Salonul 
alb cu roze albe / Un vals de voaluri 


albe”. În maniera aceluiaşi Petică 
sună, învederînd o identică nevoie 
de puritate, viorile toamnei din 
“oraşul gol... cetate depărtată” (Note 
de toamnă), inciusiv muzica din 
Studiu. Teza lui B. Munteanu 
despre un simbolism bacovian “fără 
muzică”, ori “amuzica! nu stă în 
picioare, tocmai muzica sugerînd 
interiorităţi greu de captat, stări de 
infraconştiinţă îndurerată, nostalgia 
unui cifru pierdut. În codul lui 
cromatic, culorile obsesive — 
negrul, violetul, galbenul — sînt 
constituente tristeţii perpetue, culori 
ale sentimentelor, dar poetul e în 
acelaşi timp un melodist remarcabil, 
a cărui frazare comportă frecvent 
ceva litanic, mai exact un suflu de 
confesiune murmurată; chiar partea 
de spectacol din poemele lui 
fundamentale colaborează discret la 
impresia de orchestrare globală. La 
modul general, muzica din Largo, 
“sonorizînd orice atom”, se 
constituie în principiu planetar, 
într-o reţea de relaţii unificatoare, 
devenind un liant invizibil, o magică 
plasmă  vibratorie; Eminescu 
percepea acustic misteriosul palpit 
acvatic de adincime (“Apele plîng, 
clar izvorînd în fîntîne”); în unele 
partituri bacoviene, refrene sonore 
plutind peste timp au funcţie identică: 
“De-atitea nopţi aud plouînd, 
/ Aud materia plîngînd...”. La modul 
strict formal, o toamnă bacoviană e 
un pastel impresionist în care spiritul 
anotimpului, un fel de sinteză a 
tuturor toamnelor lumii, transcende în 
supratemporal graţie aglutinărilor 
sonore. Observaţie aplicabilă şi unui 
memorabil Decor, mostră de mare 
virtuozitate expresivă; hibernalul se 
sprijină, aici, aparent, pe elemente 
procesionale, înşelător descriptive 
(“Copacii albi, copacii negri / Stau 
goi în parcul solitar”), dar efectele 
de seducţie, cele vizînd o atmosferă 
specifică, sînt de ordin impresiv 
fonetic. Prin suprapuneri de nuanţe 
antinomice, prin ambiguizare şi mai 
ales prin refrene simetrice (“Cu 
pene albe, pene negre”; “şi 
frunze albe, frunze negre”), 
spectralul şi fantomaticul duc spre 
muzică, aceasta factor coagulant. 

Relevanţă are orchestrarea în multe 
alte secvenţe; nu e vorba doar de 
iubite cîntînd la clavir marşuri 
funebre, ori pur şi simplu de se- 
renade în “note grele, blestemate”, 
semne mai degrabă exterioare, ci de 
captarea şi de restituirea decantată 
a muzicii pînă la nivelul devenirii ei 
ca oglindă existenţială. 

Se cunoaşte că lăuta, ghităra, 
flautul, clavirul, vioara şi altele erau 
de mult instrumente cu reverberaţii 
poetice. Bacovia urmează, la un mo- 
ment dat, sugestii din Les Névroses 
de Rollinat, încît Le Piano, Chopin 
şi Marches funebres, halucinantul 
şi tragicul se regăsesc în conotaţii 
proprii într-un Marş funebru din 
Scîntei galbene. Profilul “brunei, 
despletite” din acest marş 
(“transfigurata, trista claviristă”) are 
analogii cu L'amante macabre, 
acea “spectrale adorée”, apariţie cu 
lungi plete (“cheveux si longs”), 
“toute nue assise au clavecin”... Prin 
filiera Baudelaire, dar şi prin Maurice 
Rollinat, fapt vizibil, poetul 
Plumbului s-a apropiat de Edgar 
Poe. “Au lieu du Rossignol, il chanta 
le Corbeau...” scria Rollinat într-un 
sonet — Edgar Poe. Vagabondul 
(“singulier promeneur”), fantomaticul 
rătăcitor din Le somnambule, se 
plimbă în zeci de direcţii prin spaţiul 
tristeţilor bacoviene, încît peregrinul 
excedat de noroi din La Pluie (“sur 
les ponts de fer... je marche ă pas 
fiévreux”) e un înaintaş al celui la 
fel de trist din Plumb de iarnă: “Trec 
singur pe poduri de fier solitare”... 
Tripla repetiţie a aceluiaşi termen 
dintr-o Villanelle du diable: 
“lL'enfer brule, brule, brule”, 
devine procedeu potențator în 
bacovianul Rar, unde figurează 
versuri-refren de tipul: “Singur, 


singur, singur...”; “Plouă, plouă, 
plouă...” “Nimeni, nimeni, 
nimeni...”. Ftizia, agonia (Les Ago- 


nies lentes); cadavrele în putre- 
facție, cavourile, lucifericul şi altele 
ca acestea, toate au tangente cu 
nevrozele poetului nostru. Mai puțin 
palpabile, de bună seamă, sînt 
afinităţile cu dezabuzatu! Tristan 
Corbière din Les Amours jaunes, 
dar o trăsătură din Epitaf. convine 


în totul lui Bacovia: “Son goût était 
dans le dégoût...”. Printre cei 
frecventați au fost şi alții: pateticul 
Verlaine, vagabondul, şi Georges 
Rodenbach, autorul de mohorite 
stampe flamande (Les Tristesses, 
Le Regne du silence) şi al roma- 
nului din 1892 Bruges-ia-Marte, pa- 
noramic al unei aşezări adormite. 
Marea originalitate a lui Bacovia, a 
cărui poezie e în esenţă dramă 
existenţială, monolog acompaniat de 
plîns şi nostalgie pulverizată, se 
manifestă plenar la nivelul 
structurilor; dincolo de orice inventar 
de forme reflexive, dincolo de 
pulsaţii din operele altora, intertextul 
bacovian atinge cote dintre cele mai 
înalte, dînd o certă identitate cuiva 
care, privind spre alţii, s-a inventat 
pe sine. 

O curată legendă este cea 
despre aşa-zisul expresionism 
bacovian, cînd în practică autorul 
Plumbului n-a avut nici un contact 
cu el. Cel puţin de un expresionism 
programatic, deliberat, nu poate fi 
vorba! Aşadar, dacă o fată (bolnavă) 
“răcneşte la ploaie, rîzînd” (ca în 
Plouă), dacă “baletistele albe” 
stîrnesc “instinctul satanic” (precum 
în Balet), sau dacă “amorul hidos” 
(din Proză) moare în “delir”, în sfîrşit 
dacă repetiţia obsedantă a aceloraşi 
atitudini existenţiale — în spiritul 
aceloraşi procedee — aşa 
concretizat în structuri intens 
depresive ori tragice, la confiniile 
disperării expresioniste, acestea nu 
sînt neapărat de sorginte expre- 
sionistă. Ţipătul de revoltă al 
expresioniştilor e înlocuit la Bacovia 
cu şoapta; introspecţia se 
suprapune, în fapt, privirii spre lume. 
Nici o probă nu există că Întris— 
tatul, mîhnitul Solitar ar fi frecventat 
pe un Georg Trakl ori pe un Gottfried 
Benn, aşa cum făcuse indubitabil cu 
Baudelaire, cu Rollinat, cu Tristan 
Corbière ori cu Jules Laforgue şi în 
a căror apropiere Bacovia îşi spunea 
decadent. La expresionişti, se ştie, 
nu numai în poezie, ci şi în grafică, 
în desenele unor Frans Masereel 
sau Georg Grosz, bunăoară, revolta 


Mualize 4i iatetpretäti 


95 


multiplă e în genere activă; 
disperarea bacoviană echivalează, 
în majoritatea cazurilor, cu 
dezangajarea, poetul fiind mai 
totdeauna pasiv şi static, el 
recapitulînd ori practicînd sistematic 
viziuni crepusculare, agonice. 
Spaţiul expresionistic tipic, cel 
germanic, îşi pregătise de foarte 
demult, de la renascentiştii Diirer, 
Altdorfer şi Hans Grünewald, 
sensibilitatea pentru chinul lăuntric, 
exprimat prin exagerarea liniilor 
exterioare, de unde constituirea 
curentului după o mie nouă sute, nu 
doar în domeniul plasticii. Oricît de 
afiliat simbolismului francez, sau 
interesat în himericul Edgar Poe, la 
Bacovia notele grave, adesea 
crispante, vin dintr-un fond diferit, 
legat de memoria colectivă a unei 
alte spiritualităţi; alte arhetipuri, alte 
orizonturi interioare! — deci alte 
reverberaţii atît în materie de tragic, 
cît şi în aventura existenţială. 

Despre Theodor Pallady s-a 
spus că e cel mai francez pictor 
român! — aserţiune maliţioasă, 
fireşte. Despre autorul Plumbului 
şi al Scînteilor galbene, un poet 
dintr-o altă generaţie, Simion 
Stolnicu, se exprima analog: “Am 
învăţat de la Bacovia “cum să 
imităm”, el însuşi fiind cel mai 
deliberat şi iscusit executant de 
reţete ale... altora. El ne-a învăţat 
cum se compune o figură, o mască 
tragică, un fard, un maqulillage...”. 
Deşi cu altă orientare estetică, 
însuşi Simion Stolnicu aspira, la un 
moment dat, la “un tip de poezie cu 
mijloace de patetism bacoviene — 
dar ridicată pînă la (...) idee, even- 
tual un Bacovia nu cinestezic, ci 
ideizat, în fine, ridicat acolo unde ar 
fi vrut el poate să ajungă...”. Se 
vede aici limpede consonanţa cu lon 
Barbu; Stolnicu era un barbian. 

E timpul să observăm că 
scriitura bacoviană, act refractar 
mitizării, refuzînd cu atît mai vîrtos 
mitul propriului Eu, nu propune nici 
măcar mitul artei ca ferment 
eliberator. Privit în totalitatea 
ipostazelor sale, Bacovia nu are de 
partea sa nici măcar acel 
innommable al altor simbolişti, 


nelămuritul imposibil de numit, ge— 
nerator de tentaţii compensatoare. 
“Să nu mai ştiu nimic ar fi un 
singur mod” — clamează el, 
dorindu-şi o memorie inertă; după ce 
alcoolul (invocat de Poe, de 
Baudelaire şi Verlaine) s-a dovedit 
neputincios. Cu foarte puţine 
excepţii, orice deschidere bacoviană 
spre lume e o deschidere care se 
închide. Faţă de conexiunile 
imperfecte, fragile, dintre oameni, 
Nietzsche vorbea de o “libertate- 
închisoare”; oroarea bacoviană de 
spaţiul constrîngător denotă o 
viziune etico-socială analoagă, 
autorul Plumbului, iremediabil 
învins de presiunea cadrului amorf, 
deplînge fără oprire nonsensul 
generalizat. “Viaţa pare a trece fără 


nici un sens...”. Nici vorbă de 
armonia originară ori de sacrul 
eminescian! — totul sau aproape 


totul se centrează pe derizoriu şi 
profan. Din explorările lui imaginare, 
mereu reluate în aceleaşi ape 
neprimitoare, el se întoarce 
totdeauna cu năvoadele goale. 
Metafizica bacoviană, cu veşnic 
aceleaşi accente variaţionale, pe 
mereu aceeaşi temă a vacuităţii şi 
damnării, se înscrie însă în partituri 
poetice memorabile. Conexiunile 
între părţi, aceleaşi tonalități de 
bază, aceleaşi procedee sub semnul 
circularităţii — iată motive să 
vorbim, prin analogie cu muzica, de 
o operă-rondo. Un rondo ca 
globalitate! Există o densitate 
Bacovia care, însumînd şi potenţind 
date pre-bacoviene, suprapunîndu- 
se oricărei contrafaceri, e incon- 
fundabilă. 

Simona CONSTANTINOVICI 


COERENTĂ 
LINGVISTICĂ 
SECUNDĂ 

ÎN POEZIA 

LUI NICHITA STĂNESCU 


În lirica românească, Nichita 
Stănescu a creat nu numai o viziune 
nouă asupra poeziei, asupra 
modalităţilor de producere a versului 
modern, ci şi o altă gramatică — cu 
toate straturile pe care aceasta le 
presupune — şi un alt lexic, în care, 
într-o primă fază, cuvîntul sare din 
matcă, se detaşează de sistemul 
lingvistic căruia îi aparţine, devine 
element destructor!, capabil să 
frîngă semnificaţii uzuale, după 
care, într-o fază secundă, el reintră 
în matrice, “se calmează”, în numele 
unui nou spaţiu lingvistic. Cuvîntul 
ca semn poetic nu poate exista în 
afara actului creaţiei, el se făureşte 
în însuşi actul creaţiei, prin negarea 
dialectică a semnului lingvistic. 
Semnul poetic este, aşadar, un 
semn de gradul al doilea, care-şi 
afirmă dimensiunile sale individuale, 
concrete. Ştim că limbajul poetic se 
defineşte ca domeniu al “libertăţilor” 
(libertatea semnului poetic pe cînd 
limba literară este domeniul 
“constrîngerilor” — corespunde 
normei în terminologia lui Coşeriu)?. 
In numele acestei libertăţi, textui 
modern, prin urmare şi poezia lui 
Nichita Stănescu, se creează: pe 
sine din mers, obstacolul cel mai 
mare cu care are a se confrunta 


scriitorul fiind limba însăşi, de unde 


şi nevoia de spargere a tiparelor 
acesteia, de rezămislire a ei. 

La Nichita Stănescu — fapt, de 
altfel, valabil pentru o suită de poeți 
moderni — cuvîntul e mai mult decit 
semn, decit literă scrisă, este 
reîntruparea eului artistic după 
sfirşirea în idee. Nichita se vrea 


născocitorul unui cosmos lingvistic 
secund, altul decît cel instituit pe cale 
evolutică, în limitele unui spaţiu 
geografic şi sociocultural dat. E un 
sistem inedit, pe care la început îl 
practică — cum e şi firesc — numai 
el, născocitorul. 

Prin ce se deosebeşte creaţia 
stănesciană de suprarealism sau 
postmodernism? Neîndoielnic, prin 
gradul său înalt de coerenţă lingvistică 
şi ideatică. Ca şi Mallarme sau, pe 
un alt plan, Paul Claudel, el, poetul 
Nichita Stănescu, este căutătorul unei 
stări pure, absolute, a poeziei şi, de 
ce nu, a cuvîntului însuşi, ca mobil şi 
pretext al ei. 

Structura stilistică a liricii 
stănesciene presupune multiple violări 
ale regulilor de sistem prin creaţii 
lingvistice inedite, prin invenţii lexicale 
şi morfo-sintactice. Cum spunea 
Marian Papahagi într-un studiu dedicat 
textului stănescian: “Nichita Stănescu 
este departe de a fi un experimentator 
în poezie. El este mai mult decit atît, 
un inventator. ŞI, totuşi, nu 
spectacularul invențiilor sau 
asociațiilor lingvistice este cel care 
frapează, ci efortul de sistematizare 
şi organizare, de creare a unui cos- 
mos alvorbirii”?. Afazia, agramaticalul 
(căutat, voit, creuzet al disperării 
lingvistice), neputinţa desprinderii de 
forma greoaie şi conţinutul restrictic 
al vocabulelor, de carnalitatea ior 
obsedantă, nu sînt la acest poet 
anomalii, ca la poeţii suprarealişti, ci 
se înscriu în sfera “necuvintelor”, 
misterios tărîm lingvistic secund. Ca 
în creaţia lui Blaga, 'cel care a 
plăsmuit şi folosit pentru prima dată 
în literatura română derivatul 
necuvînti, în poemul Ulise din 
volumul Corăbii cu cenuşă (“Dar pe 
liman ce bine-i / Să stăm în necuvînt, 
/ şi fără de-amintire / şi ca de subt 
pămînt, / s-auzi în ce tăcere / cu 
zumzete de roi, / frumuseţea şi cu 
moartea / lucrează peste noi”), 
necuvîntul reprezintă antonimul 
termenului cuvînt. Pe plan semantic, 
necuvîntul echivalează starea de 
tăcere, ideală creaţiei, pauza, albul 
dintre cuvinte, dar şi tot ceea ce nu 
poate di exprimat prin cuvinte, acea 
parte a existentului şi inexistentului 

rostirea interioară. 

Nu sîntem de acord cu una din 
afirmațiile criticului Marin Mincu, din 
articolul Poetul vorbit de limbaj: 
“Nichita Stănescu va vrea să scrie cu 
negația acestor semne, adică cu 
necuvintele. Starea de necuvînt ar fi 
starea suprem poetică rîvnită de 
acesta, acea stare în care nu se mai 
simte nevoia ca ceva să se exprirne 
prin altceva, cînd autonomia 
semnificantului şi a semnificativului 
sînt totale, nemaidînd naştere la acel 
şir infinit de determinări între sfera 
semantică şi cea sintactică”. Starea 
în relaţie semantică de antonimie a 
vocabulelor cuvînt şi necuvînt nu 
înseamnă, de fapt, negarea unuia din 
aceşti termeni prin afirmarea celuilalt, 
ci coexistenţa lor. Necuvîntul, aşadar, 
nu va fi la Nichita negarea cuvîntului, 
ci o situare dincolo de cuvînt, într-o 
felie de realitate superioară, oarecum 
detaşată de rigorile îndelung erodate 
ale normelor limbii literare. Foarte greu 
de asimilat astfel de norme lingvistice 
inedite, cum sînt cele propuse de 
textul stănescian şi care creează un 
adevărat cosmos de metafore poetice. 
Spaţiul lingvistic generat de poezia lui 
Nichita se sprijină pe o circulaţie 
năucitoare de metafore. Limba creată 
de acest poet modern este, astfel, o 
supralimbă,o supradimensiune 
lingvistică, o limbă secundă, derivată, 
cu efort dulce-amar, din limba 
maternă. 

Folosirea unor forme morfo- 
sintactice sau lexicale inedite, unele 
cu greu acceptate de sistemul limbii 
române, dovedeşte faptul că, pentru 
Nichita, cuvintele sînt insuficiente şi 
neîncăpătoare; oricît le-ar supune 
repetiţiei, figură de stil dragă acestui 
poet — Nichita nu le simte tari, 
potente şi, de aceea, “se încăpă-— 
ținează” să folosească creaţii lexicale 
rare, secvenţe sintactice cu totul 
neobişnuite etc. El răstoarnă logica, 
ordinea firească a cuvintelor în limbă, 
în numele coerenţei unui nou univers 
lingvistic şi poetic. Forma cuvintelor, 
poetul o lămureşte, o şlefuieşte, astfel 
încît ea să concorde cu cîntecul său 
de lebădă. Joc tragic, jocul său 
lingvistic. Un ludic dezarmant şi tragic 


care nu se lasă îmbrăcată în cuvinte, în acelaşi timp, într-un anume fel 


apropiai de cel arghezian (din ciclurile 
cu tentă ludică: Mărţişoare, Cartea 
cu jucării, Ce-ai cu mine, vîntule? 
ş.a.). 

Nimic nu e întîmplător în creaţia 
lui Nichita Stănescu. Coerenţa 
lingvistică se iscă la el şi se consumă 
în limitele sensuiui (chiar dacă acesta 
îmbracă adesea forma absurdului). 
Cuvintul la Nichita este ca un balon 
preaplin ce se sparge în aer, lăsînd în 
urma-i o dîră de sensuri metaforice. 
Asistăm la o “metamorfozare deductivă 
(voită, concretă)”, textul stănescian 
“dezvăluind în chip discursiv, la rece, 
secretul producerii’? , tensiunea şi rănile 
provocate autorului însuşi. Aproape că 
nu există ciclu, ca să nu spunem poem, 
în care autorul să nu-(şi) explice 
producerea cuvintelor sau să nu 
definească starea cuvîntului poetic. 
Sfînta Evanghelie de la IOAN începe 
astfel: “La început era Cuvîntul şi 
Cuvîntul era la Dumnezeu şi Dumnezeu 
era Cuvîntul. (...) Şi cuvîntul trup s-a 
făcut şi s-a sălăşiuit între noi şi am 
văzut slava lui (...)” şi Nichita se 
raportează mereu, sub diverse forme 
stilistice, la acest adevăr biblic. Fiinţa 
poetică stănesciană vede, aude, pipăie, 
cu toate organele-i, cuvîntul. E o 
participare organică la ivirea cuvîntului. . 
Poate să fie această modalitate o 
lesnicios-dureroasă apropiere de divin; 
cel puţin de una din formele divinului. 
Să urmărim această constatare în 
cîteva din poeziile stănesciene: “Născut 
dintr-un cuvînt îmi duc înţelesul / într-o 
pustietate divină” (Confundare ); “mîna 
mea în cinci colţuri ca o stea / începe 
cuvinte să vadă” (Colindă de inimă); 
“Uneori mă gîndesc / şi atunci mă 
schimb în cuvinte” (Autoportret cu 
Grigore); “Stam rege fix, de piatră şi 
de stea / ţinînd oprit cuvîntu-n gura 
mea, / necîntător” (Nod 11); “Visez acel 
laser lingvistic / care să taie realitatea 
de dinainte, / care să topească şi să 
străbată / prin aura lucrurilor” 
(Necuvinte) etc. 

Cuvîntul poetic, mai presus de 
orice, ne leagă de real pînă la a deveni 
realul însuşi. Cuvîntul şi existenţa, 
două realităţi distincte şi totuşi atît de 
apropiate în concepţia stănesciană 
despre poezie. Cum am mai spus în 

acest articol, cuvintele ca semne 
poetice se produc, se nasc în chiar 
actul creaţiei; de aici apare ca natural 
caracterul “deformat” al unora şi, prin 
extensie, teatralitatea limbajului 
stănescian. “Are loc la Nichita 
Stănescu o luptă în cîmp deschis cu 
limba..." 

in studiul Comunicarea prin 
“necuvinte”, Paula Diaconescu nota 
cîteva “anomalii”, care ar putea ilustra 
gradul maxim de îndepărtare a textului 
poetic stănescian de la regulile de 
funcţionare a limbii. Amintim dintre 
acestea: “negarea” cuvîntului ca unitate 
semnificativă a limbii şi violarea 
graniţelor dintre părţile vorbirii?. 
Cuvintele alese de noi pentru redarea 
unor cazuri (nenumărate) de perturbare 
a sistemului limbii literare, de deviere 
de la normele lui, nu se încadrează în 
aşa-zisele “anomalii” lingvistice 
pomenite de Paula Diaconescu. Sînt 
termeni care, departe de a fi purtători 
de vid semantic, îşi argumentează per- 
manent potenţialul semantic, prin forma 
lor fonetică proaspătă, neerodată şi 
printr-o integrare morfo-sintactică inedită 
(de cele mai multe ori). Creaţiile cu 
prefixul ne- privativ sînt cele mai 
interesante: nefrumos pentru urit (“oraş 
nefrumos / oraş limitat” — Impotriva 
mării); nenumărare pentru mulțime, 
multitudine, infinitate (“în noaptea 
aceasta e-o singură stea / şi o 
nenumărare de ceruri albastre” — 
Colindă de inimă); nemaidespărțit 
pentru nedespărțit (“de nemaidespărțit 
perechi” — Greaţa); neboreală pentru 
sudică, prin antonimie cu boreal, nordic, 
septentrional (“Dulci două, / dubla Ne- 
mesis, mortală / în brumă şi rouă / bo- 
reală, neboreală, / clatină sus / sufletul 
meu deşirat” — Dubla Nemesis) etc. 
Poetul modern are bucuria de a crea 
cuvinte. Nichita zămisleşte cuvinte 
pornind de ia rădăcini deja existente în 
limbă. El repetă aceste cuvinte pentru 
a şi le face sieşi intime: “Jumătate drept 
ca o stinghie, / cu capul turtit, cu ochiul 
fix uitîndu-se la mine / şi jumătate 
ondulă, ondulă, ondulă, ondulă” (La 
Istriay; “mă înzeiam, mă înzeiam, nu 
mai muream, nu mai muream” (Nod 11 ); 
“Cerc tu, idee / a mediocrităţii, / calotă 
sferică, tu, / burghezie a sferei, cerc- 
burg, /cercburg / sîn de apă umfiată de 


peşti / (...) / cercburg, oraş pe dos” 
(impotriva mării); “Tata se 
dezdurerase şi eu tot mă gîndeam la 
e!” (Moartea tatălui). 

Şi toată această goană după 
cuvînt, această superbă căutare, în 
concret şi în neant, nu osteneşte la 
Nichita Stănescu. Cum spunea 
Marian Papahagi (unul din criticii care 
se pare că au înţeles sensul profund 
al poeziei lui Nichita Stănescu şi au 
ştiut s-o exprime limpede, fără a apela 
la analize subiective ieftine): 
“Potrivind cuvinte, poetul e continuu 
în căutarea ideii pînă la semnificaţia 
ultimă a acestei căutări — ideea de 
cuvînt. Prin paradox, căutarea unui 
sens final al posibilităţii de 
comunicare ar trebui să ducă la 
absenţa rostirii, viziune pură. 
Tensiunea ultimă a poeziei lui Nichita 
Stănescu este aceea a părăsirii 
cuvîntului”!. 

Chişinău 


GRIGORE VIERU: 
CUNOAŞTERE 
ŞI REGĂSIRE 
SUB SEMNUL 
SACRULUI 


Poezia lui Grigore Vieru se 
constituie între un proces al regăsirii 
de sine al autorului şi altul al 
destăinuirii. Deşi Constantin Noica, în 
perioada interbelică, punea primul 
proces, al descifrării, al aflării cifrului, 
pe seama veacului trecut (cînd 
“demnitatea cea mai înaltă a minţii era 
să regăsească”), afirma, la 1939, în 
“Gînd românesc” următoarele: “Dar 
orişicine cunoaşte mentalitatea 
aceasta. O resimţim încă în noi 
înşine, fiecare, iar atunci cînd 
încetăm de a ne manifesta ca fiinţe 
mărturisitoare, redevenim degrabă 
minţi descoperitoare. Cînd ostenim de 
a destăinui, revenim la truda de a 
descifra. Cum ar putea spiritul nostru 
să asimileze atît de mult, să fie atît 
de mult, încît să privească tainele 
dinăuntru, ca taine, iar, nu din afară, 
ca cifruri?”. 

Procesul regăsirii din poezia lui 
Grigore Vieru este unul orientat către 
propriul eu, or, aşa cum susţine în 
continuare autorul “sentimentului 
românesc al fiinţei”, “întors la sine, 
spiritul nu mai dezvăluie: 
destăinuieşte şi de aceea, ştiinţa 
contemporană de pildă, pare după 
cele ce arată cunoscătorii, mai 
degrabă decit dezlegare a minunilor 
lumii; o mărturisire, mărturisire a 
puterilor spiritului. Ba mai mult încă, 
pare a mărturisi de participaţia 
spiritului la alcătuirea inteligibilă a 
lumii, participaţie atît de largă încît 
s-a putut spune că, urmărind cîte ceva, 
spiritul nu face totuşi decît să se 
regăsească pe sine. Dezlegarea de 


taină proprie, deci, Dezlegare de 
sine”.! Intre aspectele hotărîtoare ale 
contemporaneității, aspecte ce 
argumentează că “destăinuirea şi nu 
des-cifrarea comandă ceasul de azi”, 
Constantin Noica numeşte “pornirea 
spiritului de a fi trăitor şi înţelegător, 
iar nu simplu contemplator”. 
Cunoaşterea vieţii, în cazul lui 
Grigore Vieru, se petrece din 
interiorul unei înțelegeri ce aparţine 
poporului, imaginea mamei 
contribuind la simplificarea, în 
sensul bun al cuvîntului, a descifrării 
problemelor complexe ale vieţii. De 
altfel, poetul exprimă acest crez în 
felul următor: “Eu nu a fi simplu 
rîvnesc, ci a fi înţeles”?. Orientată 
astfel către subiect, poezia sa se 
acumulează în lungi căutări de 
repere sacre. Spirit însetat de o 
copilărie eternă, devotîndu-i-se de la 
debutul său literar la modul concret 
în volumele de poezie consacrate 
copiilor: Alarma! (1954), Muzicute 
(1958), La fereastra cu minuni 
(1960), Grigore Vieru, ca şi Lucian 
Blaga de altfel, receptează acest 
anotimp al vieţii ca pe o experienţă 
reală şi mitică în acelaşi timp. Poetul 
basarabean îşi recunoaşte originea 
sa de poet în felul următor: “Poezia 
mea de-acolo porneşte, din 
copilărie”. Blaga descindea dintr-o 
lume legendară a muntelui şi poeziile 
sale născute sub acest semn, aşa 
cum observa Aron Cotruş, — 
nenumărate, — toate sînt rodul unor 
experienţe interne acumulate de-a 
lungul copilăriei, al veşnicei copilării, 
închisă în străfundurile fiinţei sale 
ca un izvor al vieţii adevărate. Dar 
cum orice experienţă a copilăriei se 
desfăşoară la graniţa incertă dintre 
mit şi realitate, ea este prin aceasta 
o experienţă reală şi mitică în acelaşi 
timp. Poeziile lui Blaga purced din 
această dublă sursă, de aceea, pe 
de o parte, ele se deschid, se oferă 
înţelegerii, pe de altă parte, se închid 
asemeni runelor, peste propria lor 
taină. Obscuritatea lor nu ţine de 
vreun ermetism al expresiei, ci le 
este consubstariţială, după cum 
nefiinţa este consubstanţială fiinţei 
şi întunericul luminii. Este un dar al 
copilăriei de a accepta nestingherită 

această dualitate, ca un mister fun- de început. Aici totul fiind circumscris, 


damental şi ireductibil al existenţei 
fără s-o tulbure cu felul unificator al 
spiritului logic”*. În mod similar se 
proiectează copilăria şi în creaţia lui 
Grigore Vieru. Dacă poezia lui 
Blaga, pe de o parte, se deschide, 
iar pe de alta, se închide “asemeni 
runelor”, la Vieru ne întîmpină nişte 


semne după care, în ciuda simplităţii 


lor, rămîne o realitate cu adîncuri 
nedescifrabile pînă la capăt. 
Influenţa plină de mister pe care o 
exercită noaptea asupra muntelui la 
Blaga în creaţia poetului de “pe valea 
cu Prutul” se desprinde dintr-un con- 
text mai ontologizat, dar miticul este 
predominant şi aici: 


... lar noaptea 

mama lucra croitoreasă. 

Cosea cămăşi de pînză 

din cînepă scorțoasă. 

Şi cîntecul maşinii, 

Sunînd fără oprire, 

Fu cîntul meu de leagăn 

ŞI cîntec de trezire. 

Țărani cu spice-n plete 

Şi palmele crăpate 

veneau la noi în ziuă 

după cămăşi curate. 

Şi-nfăşurîndu-şi pieptul 

In pînza răcoroasă 

cu coasele pe umăr 

Plecau direct la coasă. 

Veneau femei duminica 

la noi 

după năframe 

Tivite pe la margini 

cu lacrimile mamei. 

Veneau copii cuminţi 

după cămăşi de stele, 

la guler înflorate 

cu lacrimile mele. 
(Cîntec cu acul) 


Lacrimile fiului se împletesc, în 
versurile de mai sus, cu cele ale 
mamei şi pun stavile. în calea 
desfăşurării lumii mitice. Lacrima 
obscurizează lumea mitică din 
poezia lui Grigore Vieru, aşa cum se 
întîmplă, de fapt, cu toată poezia 
basarabeană. 

“Mama”, “copilul”, “casa 
părintească”, “satul”, la Grigore Vieru, 
sînt unite între ele într-un timp sacru, 


apropiai, interiorizat, întors către sine, 
introvertit, refractar departelui (“Hau- 
hau! departele / Aud cum mă latră, / 
Cum clănțăie umbra / Colţilor lui / Pe 
apă, pe spicu-mi din vatră, / Hau- 
hau”), exprimă nedesprinderea de 
natura mamă, suspendarea în solarul, 
astralul relevant mai ales din 
perspectiva acvaticului: 


Sub stele trece apa 
Cu lacrima de-o seamă. 


E un univers biblic amintind de 
cel descris în Evanghelia lui loan, 
în care “dacă nu se naşte cineva din 
apă şi din Duh, nu poate să intre în 
împărăţia lui Dumnezeu”. Unitatea 
originară, lipirea lunii de cer, a soarelui 
de ape, a pietrelor de pămînt indică o 
stare de început. Pîinea rotundă 
“creşte ca floarea de lotus pe apa 
sudorii noastre” (vezi poezia Această 
pîine), iar piatra e asociată cu chipul 
mamei: 


Mi-i dor de o piatră 
Ce a rămas piatră — 
De o piatră de cîmp. 
Bună ziua, mamă! Să-i spun 
Şi ea să-mi suridă tăcută, 
Sură cu chip colțuros 
Voind a se scula de jos, 
Dar neputînd 
De trudită ce este. 
(Mi-e dor de o piatră) 


Este prezentă aici conştienţa 
mineralului, cum ar fi spus Rudolf 
Steiner, sau ace! somn profund 
necunoscut omului, amintind de 
blagiana “lauda somnului”, care 
desemnează o stare pură, lipsită de 
dorinţe şi din care ia fiinţă voinţa 
infailibilă. Magia este copleşitoare. Tot 
ce e la sînul ţărînei e viu, spune 
autorul Verdelui ce ne vede într-un 
interviu, şi piatra e vie. “intoarce piatra 
cu faţa spre tine şi vei vedea că-i 
plînsă.”* Miracolul se desprinde din 
“vîntul” suflînd “curat dinspre munţi”, 
în care te poţi vedea “ca-n oglindă”, 
din “mirosul magic de brad”. “Scăldat 
de o apă vioară curată ca lacrima, 
încălzit iarna la pieptul a trei păduri 
de stejar, răcorit vara de frunza lor” şi 

poetului este “picurat alb pe deal ca 
sarea sudorii pe bivoli”. Copilăria, în 
creația poetului basarabean, 
nedespărţită de chipul mamei, de 
casa părintească, de sat, transferă 
cititorul într-un timp sacru de 
duminică: 


Aici, dacă nu eşti alb de ninsoare, 
Eşti alb de duminică. 


Aici omui prin ploaie 
Trece descoperit 
Ca într-un ritual, 
iar melcul 
Din palma copilului 
Prețuieşte mai mult 
Decît tot argintul viu. 
(Casă părintească // 
vol. Taina care mă apără) 


“Duminica” este timpul “jocului de 
familie”, cînd copiii umplu “golul! ro- 
tund” al inelelor părinţilor cu văzul 
lor luminos. În “hramul graiului” 
poetul se roagă “duminica şi lunea”, 
Logosului revenindu-i cea de a 
şaptea zi numită şi “duminica 
cuvintelor”. Astfel la Grigore Vieru 
graiul este contaminat de 
sacralitatea duminicii, cînd “Omul 
trebuie să-şi aducă aminte de 
Dumnezeu care din nimic a adus 
toate la existenţă şi să-l imite pe 
Creatorul său sfinţind ziua a şaptea 
prin încetarea activităţii sale 
obişnuite pentru a arăta că timpul 
însuşi face parte din lucrarea Lui”.$ 
Semnificaţia religioasă a repausuiui 
duminical, amintind că “repausul 
uman trebuie să aibă ca model pe 
cel divin”, lucrează, în poezia lui 
Vieru, în sensul readucerii omului 
spre cele dumnezeieşti. Într-un timp 
cu numeroase sărbători impuse, 
purtînd un caracter festivist 
profanator, ce îndepărtau omul de 
sine însuşi, poetul ne atrage atenţia 
asupra naturii creştineşti a 
sărbătorii, delimitate după criteriul 
apropierii omului de Dumnezeu. 
Asemuită cu “mireasma de floare de 
salcîm”, cu “un fel de lapte din parcă 
alt tărîm”, cu “dulcele zvon de 
clopot”, ce ar putea fi întins ca 
mierea pe pîine şi mîncat”, duminica 


“de umbra prelungă a munţilor”, satul 


este zi de purificare prin revenirea 


ia casa părintească: 


La alba-ne căsuţă 
Curată ca un ou 
Eu aşteptam să vină 
Duminica din nou. 
(Duminica // 
vol. Taina care mă apără) 


În general, motivul liric al “case?” 
în lirica basarabeană ne trimite cu 
gindul la “casa părintească” a lui 
Dumitru Matcovschi şi la “casa de pe 
margine” de Prut a lui Grigore Vieru. 
La Dumitru Matcovschi, “nouă” sau 
“mai bătrînă”, ea este “sfinta casă 
părintească”, “Cu prag de piatră tare”, 
“lîngă-o gură de fîntînă, lîngă-un rîu, 
iîngă-o pădure”, este locul “Unde 
mama ne-a dat nume, / Şi cu dîns ia 
fiecare- / Jumătatea lui de soare”. “Cu 
căciula mocânească” şi “cu prag de 
piatră tare”, ea descinde din timpuri 
străvechi, cînd, aşa cum scrie Mircea 
Eliade, “casa omului arhaic nu era o 
“maşină de locuit”, ci, ca tot ce 
imagina şi făcea el, un punct de 
intersecţie între mai multe niveluri 
cosmice. Adăpostindu-se într-o casă, 
omul arhaic nu se izola de cosmos, 
dimpotrivă, venea să locuiască în 
chiar centrul lui. Căci aşa era ea însăşi 
o imago mundi (ş.a.), o icoană a 
întregului cosmic”. Dumitru 
Matcovschi evocă tradiționala casă 
cu contururi arhaice, locul de salvare 
de intemperii: 


lar cînd grijile ne-ndeasă, 
Tot aici venim, acasă... 


La Grigore Vieru motivul casei 
părinteşti se profilează în trei din 
poeziile sale: Casa mea, Acasă şi 
Acasă. 1968. De remarcat de la bun 
început că nu simpla venerație este 
prezentă la autorul lui Un verde ne 
vede. La momentul apariției primei 
poezii, dintre cele mai sus numite, 
întîi de toate, se remarca sentimentul 
de fiu rătăcitor reîntors pentru a-şi 
cere iertare de la bătrînescul locaş. 
Celelalte două poezii (Acasă şi Acasă. 
1968) accentuează dramatismul 
îndepărtării de universul primordial 
reconfortant şi salvator. in cea de a 

doua poezie casa ca spaţiu ocrotitor 
se face prezentă prin “greul colorat al 
lăicerelor”: 


Mătrezesc dimineaţa 
cu toate lăicerele casei pe mine, 
ostenit de greul lor colorat. 


În ele este ţesută strădania de a 
menţine căldura pentru cel înstrăinat 
de-acasă: 


“Mă temeam 
să nu-ţi fie frig, zice mama”; 


casa de altădată nu mai este “casa 
mea”, ca în poezia precedentă. Spaţiul 
ei se extinde: 


Vin rudele să mă vadă, 
vorbesc în şoaptă afară 
ca la priveghi 

să nu-mi tulbure somnul. 


Amplificarea cadrului închis al casei 
oferă autorului perspectiva unui 


portret colectiv al neamului adunat 


într-o “singură icoană”. Deci, 
prezentă după culise, casa este un 
pretext pentru exprimarea 
sentimentului de dragoste pentru 
neam, este altarul oficierii acestui 
sentiment înălţător. Mai 
impresionant este exprimată 
dragostea de baştină. In poezia 
Acasă. 1968 este subliniată ruptura, 
distanţarea dintre poet şi cei de 
acasă. Refacerea e scurtă, 
măsurată în secunde (“Matinale 
secunde / Picură cling-cling pe 
coasa dezumbririi”), şi are funcţia de 
a sublinia, pe de o parte, imensitatea 
dorului şi, pe de altă parte, 
conştiinţa dramaticei rupturi şi 
îndepărtării de această axă a lumii: 


Dimineaţă. Puţină 
Ca o mînă de grîu 
In zilele foamei. 


“Casa” este, în cazul acesta, unul din 
motivele poetice care îl va îndrepta 
spre otrăire fragmentară după modelul 
poeziei moderne, subminînd 
folclorismul accentuat, remarcat cu 
uşurinţă la Vieru. Factura versului şi 
a imaginilor este şi ea grăitoare în 


sensul modernităţii verbului vierean. 
Casa părintească sau, cum scrie 
criticul Eugen Simion, “casa natală, 
obiect liric sacru, pentru poetul ce 
trăieşte într-o vatră de nestatornicie 
a istoriei”, are, aşa cum am 
menţionat deja, semnificaţia unui loc 
sacru ancorat în duminică. Grigore 
Vieru “ne vorbeşte din casa sa natală 
ca din centrul sensibil al lumii”*. Astfel 
se explică vibrantele ecouri ale 
înstrăinării la poetul nostru. Dintre 
rîndurile poeziei Casa mea, avînd 
forma unui proces al dezvinovăţirii 
fiului rătăcitor care a părăsit casa, 
luînd-o şi pe mama cu el, ne întîmpină, 
pe lîngă o dramă a îndepărtării de 
baştină, pe care s-a pus accentul în 
critica literară a timpului, drama 
despărțirii de începuturile sacre. Nu 
lipseşte mult şi ar fi putut fi vorba 
despre feciorul plecat în lume în 
căutarea norocului. Aşa însă, centrată 
în jurul casei bătrîneşti părăsite, 
“acţiunea” poetică se desfăşoară între 
logos şi casa îmbătrînită şi amuţită. 
De o parte se află discursul liric, de 
alta, casa, scufundată în tăcere, aşa 
încît discursul este, de fapt, un mono- 
log, traducînd perfect nevoia de 
exprimare a unui eu îndepărtat de 
începuturi. Fiul revine acasă doar cînd 
casa e mai mult o amintire, iar între 
aceştia doi s-a aşternut experienţa 
înstrăinării şi a însingurării: 


Tu mă iartă, o, mă iartă, 

Casa mea, de humă, tu. 
Despre toate-am scris pe lume, 
Numai despre tine nu. 


Uitarea este aproape definitivă. 
Procesul invers, al scoaterii casei din 
bezna în care se scufundă, este 
aproape imposibil. Deposedarea casei 
părinteşti de sufletul sacru al mamei 
duce la un dezechilibru atît în sufletul 
matern (ce este neadaptabil la 
schimbările vieţii moderne), cît şi în 
universul arhaic, ce îşi pierde 
iremediabil însemnele: 


Ti-am luat-o şi pe mama 
Şi-aţi rămas acuma, ia, 

Vai, nici tu în rînd cu lumea 
Şi nici orăşeancă ea. 

Bezna este cea care va acoperi 
această lume sacră, salvînd-o 
printr-o îndepărtare crescîndă de firea 
omului modern. De acum încolo 
“sacrul”, devenit întuneric misterios, 
nu va fi “provocat” decît în joaca de 
copil: 


Las-că vin eu cu bătrîna, 
Şi nepotu-ţi o să-l iau, 
Care pe neprins de veste 
Speria-va-ţi bezna: “Hau!”. 


Drama conştientizată a îndepărtării de 
sacralitatea începuturilor se 
materializează în lacrimă: 


„... Şi vei plînge cu bătrîna, 
De dor 
Ca două femei. 


Scufundarea casei în tăcerea lungă 
este însoţită de tulburarea finală “a 
văzului”, sentiment provocat de 
sciziunea modernă a sufletului şi 


răsfrînt asupra întregii poezii: 


Şi vei tace lung cu mine 
Cu văz tulbur şi durut 
Casă văduvă şi tristă 
De pe margine de Prut. 


În exemplul de mai sus am urmărit 
modul în care se produce, în poezia 
lui Grigore Vieru, pivotarea sacrului, 
şi în care acesta se îndepărtează 
într-o zonă în care lumina amintirii se 
preschimbă în întuneric. Este o 
viziune lucidă, profund modernă, 
realizată cu mijloacele cele mai simple 
de exprimare, poezia lui Grigore Vieru 
avînd capacitatea de a ademeni pînă 
peste pragul modernităţii o lume 
arhaică a unităţii de început, de care 
noi, cei de azi, ne dezicem cu prea 
multă uşurinţă. 

Apăsătoarea îndepărtare de 
sacru ne parvine şi din poezia intitulată 
Copii rătăciți prin pămînt: 


Oh, aşa de greu 
N-ai foşt niciodată! 
Sîntem prea fragili, 
Pămiîntulie, tată. 


Pămîntul străbun, la fel ca 
întotdeauna, “deschis” spre cer “ca 


o vază”, este apăsat de monu- 
mentele, ce presupun bîntuirea 
războaielor şi superficializarea 
venerării jertfelor: 


— Nu-s greu, nici copil, 
eu sînt ca o vază... 
Darcresc monumentele 
Şi mult mă apasă... 


Cerul cu Luna devin apăsătoare 
din cauza îndepărtării de cele sfinte: 


Şi mai ales Cerul, 
Şi mai ales Luna, 
Ce mă apasă 

de-o vreme întruna. 


Tînguirea copiilor care îndeplinesc aici 
funcţia de “victime ispăşitoare” 
(“victime emissaire”, Rene Jirard), 
reluată, subliniază continuitatea 
procesului de coborîre a sacrului în 
adîncuri şi neputinţa “stopării” 
acestuia: 


— Oh, noi prin ţărinele 
tale, prin prunduri 

ne ducem, ne ducem 
Mai tot la afunduri. 


Pivotarea sacrului în realităţile 
moderne este ceea ce îl preocupă pe 
poet, care îi îndeamnă pe copiii 
martirizaţi: 


— Sfinţii mei, 
țineți-vă 

de rădăcinile pomilor, 
şi-a monumentelor 

a înaltelor case... 


Răspunsul dat de copii la acest 
îndemn: 


— Oh, sînt lunecoase, 
Sînt lunecoase, 
Sînt lunecoasel..., 


este de natură să exprime raporturile 
dintre sacru şi profan. In aceste 
condiţii ceea ce trebuie subliniat este 
atît dependenţa unui spaţiu de 
celălalt, cît şi caracterul imanent şi 
în acelaşi timp transcendent al 
sacrului. Conceperea. ideii de 
divinitate pe calea imanenţei şi, în 

acelaşi timp, a transcendenţei se 
desprinde din următorul tablou, avînd 
drept “protagonişti” “albastra 


nesfîrşire”, “orbul daib ca de nea” şi 
pruncul uniţi sub “calde-amiezi”: 


Sub albastra nesfirşire 

Orbul dalb ca de nea 

Cu mişcări îngîndurate 

Un harbuz tăia, 

Ce era aşa de roşu 

Şi aşa de miresmat 

Incît desfăcut pe iarbă, 

Il vede cu adevărat. 

Luă hrinca cea mai mare 

Şi-o dădu sub calde-amiezi 

Unui prunc cu ochii negri 

Ca seminţele din miez. 
(Tablou) 


Puritatea pruncului şi capaci-— 
tatea vizionară a orbului înlesnesc 
calea spre înţelegerea divinității, în 
exemplul de mai sus, precum şi în 
monologul nevăzătorului din rîndurile 
ce urmează: 


Cînd 
Caldă mult 
La mine-n palmă 
Mînuta celor mici găsesc, 
aud obrajii lor cei teferi 
Cum roşu-roşu 
Infloresc. 
(Orb) 


Să amintim aici că orbul de 
la naştere este, aşa cum ne spune 
Sfînta Evanghelie de la loan 
(Cap. IX, 3), “ca să se arate 
lucrurile lui Dumnezeu în el”. 
Nevoia de a face sesizabilă ideea 
divină este dictată de nevoia de 
cunoaştere: 


Dacă n-am zbura răzvrătit 

către stele, 

odată s-ar putea 

peste noi să se prăbuşe ele. 
(Acasă) 


Dar poetul ne previne că există o limită 
după care cunoaşterea poate 
degenera în profan: 


În fiecare zi 
Imi sîngeră palmele 


cărînd pietrele cereştilor stele. 
O, numai 
de n-am ridica piramide 
din ele!. 
(Sînt) 


Avertizarea se referă şi la 
năzuinţa spre sacru prin auto- 
cunoaştere şi autoperfecţionare 
sau autodepăşire: 


Dar vine un timp 
cînd şi perfecţi sîntem, 
perfecțiunea atunci ne-apasă 
ca un greu blestem. 
(Dar vine un timp) 


Întrebarea care însoţeşte 
demersul cunoaşterii la Vieru este: 


Cum să-nvingi? De ce să-nvingi 
Străbunul oare, 

Alba rouă pe ferigi, 

Pe tine, mamă? 


lată de ce amintirea copilăriei lumii 
în poezia lui Grigore Vieru revine 
sub diverse chipuri. Bunăoară, 
într-o poezie, speriaţi de oraşul în 
care. viţele de vie (“vitele mele”, 
scrie poetul) “zac cu rădăcinile 
întoarse către stele”, iezii lui 
Creangă / Zvicnesc îndărăt către 
sat / Prin cîmpii, / În linii subţiri, / 
Ca nişte ţipete de copii (lezii lui 
Creangă). In lezii lui Creangă 
este surprinsă imaginea sacră a 
copilăriei lumii speriată de 
civilizaţie, poetul plasîndu-se între 
acestea două, fără însă a-şi afla. 
loc: 


Pun cartea lui Creangă jos, 
Pe globul pămiîntesc — 
Mă uit îndurerat după iezi, 
Mă uit la luminile oraşului, 
Ce, roşii, rămuresc. 


Pe fundalul căutării acelui loc printre 
“modernele case zvelte din piatră 
argintie”, unde sufletul copilăriei 
omenirii, asemeni iezilor lui 
Creangă, “să zburde' în voie ca 
într-o “verde poiană”, viziunea 
profanării sacrului este izbitoare. 
Scena în care profanul, asociat cu 
“trupul prăpăstios de hău'”, cu 

“şerpii”, “ia în posesiune” 
sacralitatea “sfintelor odăjdii”, a 
“icoanei”, a “şervetelor ninse”, a 
“busuiocului”, are un aspect de 
coşmar. Cităm poezia cu acelaşi 
titlu: 


Intrase-n casă duhul rău 

Cu trup prăpăstios de hău 
Sub sfinte odăjdii 

Strălucind 

de aur şi de argint. 

L-a scos din rămi 

pe dumnezeu. 

“Nu-i idol el, — a spus. -— 
Mi-s eu!” 

Smulgînd busuioc, şervete ninse, 
cu şerpi 

jcoana-mpodobise. 

Pe urmă duhul rău plecase 

în iad, ori poate-n altă casă, 
Imprejmuiau doar şerpii rama. 
Şi se-nchina cu groază 
mama. 


Procesul invers, al sacralizării, se 
desfăşoară sub “acompa- 
niamentu!” liturgic al ploii. lată o 
secvenţă din Baladă. Pentru 
Nicoale Labiş, în care satul 
echivalează cu viaţa, iar tot ce se 
află dincolo de marginea lui — cu 
tărîmul umbrelor: 


Trec prin ploaie 
înduioşat 

ca printre copiii 
Moldovei. 

Cu văz înseninat, 
Cu pas tulburat, 
Cu suflet uşurat, 
scăzut la stat, 

prin margini de sat. 


Martirizarea sau sacralizarea 
este marcată de scăderea ma- 
terialităţii (“scăzut la stat”) şi de 
“uşurarea” sufletului. Ploaia cu rol de 
liant între cei de o parte şi de alta a 
hotarului vieţii este frecventă în 
poezia lui Grigore Vieru. lată un 
exemplu: 

lar soarele sub cap 
Mi s-a topit 
Şi-asemeni ploii 
In pămînt s-a scurs. 
(Apleacă-ţi chipul) 


Aşa încît în afirmaţia postului: 


După mamă, 
după copii 
şi după iubită 
n-am aproape pe nimeni 
ca ploaia 
(Aer verde, matern), 


aflăm un argument în favoarea viziunii 
sacralizatoare asupra ploii. Sub 
acţiunea ei aerul devine “matern”, 
conferindu-i-se consistenţă sau 
“culoare”. Materializării magice a 
sufletescului în poezia lui Grigore 
Vieru i se opune “îndoiala”, sub 
semnul căreia sacrul se spulberă, fără 
însă a dispărea din orizontul unei 
cunoaşteri interioare, intuitive: 


Totul e îndoielnic — 
Chiar şi ochii acei. 
Poate nu-s ai iubitei, 
Poate-ai altei femei. 
Totul e îndoielnic — 
Chiar şi izvorul. 
Poate că nu el aude, 
Poate că dorul. 
(M-a strigat cineva) 


Infinitul plin de mister este zona în 
care sacrul se pierde şi în acelaşi timp 
este de găsit: 


Rostesc cuvinte 
Ca să iau aer. 
Adom, 
Ca să nu mai ştiu. 
Tai pîine 
S-o bucur pe mama. 
Ascult mierla 
Ca să nu mint. 
Mă uit la tei, 
Ca să nu uit. 
Am rupt acest 
trandafir. De ce? 
(Am rupt acest trandafir) 


“Semnele” sacre transpar în “ochii 
iubitei”, în cuvintele ce ţin loc de aer, 
în pîinea ce o bucură pe mama sau 
teiul ce ţine loc de memorie. Autorul 
însă lasă să se înţeleagă că, de 
fapt, acestea încă nu fac 
comensurabilă sacralitatea care se 
desprinde dintr-o înţelegere infinită 
a cauzalităţii ei. 

De aici încolo perspectiva 
transcendentalizării sacrului ce se 
retrage din cîmpul cunoaşterii pe 
calea intelectului rămîne deschisă. 
La polul opus cunoaşterii intelec- 
iualizate se situează dionisiacul, 
care la Grigore Vieru are tendinţa de 
a se contopi cu religiozitatea. De 


altfel, Dionysos este un personaj . 


divin, care în imaginaţia greacă se 
manifesta şi se revela prin prezenţa 
în faţa lui Dumnezeu într-o relaţie 
“faţă către faţă, într-un raport dual, 
simetric, dar inegal, privirea lui 
Dumnezeu captînd privirea omului 
fascinat pentru a-l poseda”. 
“Agentul!” dionisiacului, în cazul 
poetului nostru, este acelaşi 
omniprezent protagonist vierean, 
ghiduşul, de astă dată copil: 


Cînd eram mic 
mă viram gol 
între pămînt şi ploaie 
taman cînd dragostea le era 
mai mare. 
(Creşteam mare) 


Copilul “gidilat de ierburi şi ploi”, rizînd 
“cu tot curcubeul”, se află “departe- 
departe” de bunica din pragul cu 
semnificaţia de trecere dintr-un loc în 
aliul, cu aite cuvinte, însemnînd 
distanţarea şi apropierea dintre sacru 
şi profan. Sacralizarea e stimulată de 
joc, de ludic. Să amintim aici că iniţial 
Ludi avea drept funcţie principală să 
întreţină o forţă sacră de care era 
legată viaţa Naturii, a unui grup uman 
ori a unui personaj important. Jocurile 
rituale constituiau mijlocul exemplar 
de a întineri Lumea, zeii, morții şi viii. * 
Ludicul este un element constitutiv al 
universului vierean şi decurge din 
faptul că, aşa cum afirmam la 


începutul acestui capitol, poetul 


nostru descinde din spaţiul copilăriei. 
Or, după cum susţine Johan 
Huizunga, autorul lucrării Homo 


ludeus, “copilul se joacă în cea mai- 


sfintă seriozitate”. Despre îmbinarea 
jocului şi a seriozităţii, mai exact spus 
— a fricii de Dumnezeu, referindu-se 
la lumea celor mici, autorul Duminicii 
cuvinteior scrie: “Copiii să crească 
în frica lui Dumnezeu, dar jucîndu-se 
în ea”". Ţinînd cont de faptul că Platon 


identifica, fără rezerve, jocul şi 
acţiunea sacră, Johan Huizunga 
analizează corelaţia intimă dintre cult 
şi joc, văzînd identitatea totală dintre 
forma rituală şi cea ludică “într-o 
lumină mai vie”, iar întrebarea “în ce 
măsură orice acţiune sacrală intră în 
sfera jocului, — actuală”?. În ceea ce 
priveşte trăsătura comună dintre “joc” 
şi “acţiunea sacră”, autorul citat o află 
în sustragerea spaţială vieţii 
obişnuite: “un spaţiu închis este 
separat, delimitat de mediul cotidian, 
fie în mod material, fie mental. 
Inlăuntrul lui are loc jocui, înlăuntrul 
lui sînt valabile regulile jocului. 
Delimitarea unui loc consacrat este 
şi caracteristica primordială a oricărei 
acţiuni sacre”*. Spaţiul ludicului sacru 
în poezia lui Grigore Vieru ia proportii 
pe măsură ce e populat de micile şi 
nevinovatele fiinţe umane sau de 
oricare dintre micile vietăţi. Atmosfera 
e solară, de după ploaie, cînd “ride 
cerul albăstrui, curcubeul — gura lui!” 
şi “peste toate satele e senin ca 
laptele”, pîiniţa e “cuminte, cu faţa 
fierbinte, ca faţa măicuţei, ca mîna 
tăicuţei, ca soarele-n vară, ca: 
bulgăru-n ţară!. “Albinuţa” îşi rosteşte 
nestingherită monologul marcat de o 
sporită nevoie de libertate, iar copilul 
comunică cu soarele, care i se supune 
ascultîndu-i poruncile. Discursul e 
adînc marcat de formulele magice 
orale de felul “Luci, soare, luci...”. lată 
un exemplu: 


— Soare-soare, frăţioare, 
Hai dă drumul la izvoare. 


Tehnicile ţin de scoaterea din 
înţepenire a regnului vegetal, animal 
şi uman. Ceea ce dă unitate acestui 
univers atins de graţia divină este 
imanenţa forţei ocrotitoare a 
maternității: 


— Pui golaşi, cum staţi în cuib voi 
Fără plăpumioare ? 
— Ne-nvelim cu ale mamei 
calde aripioare. 
— Dar cînd mama nu-i acasă 
şi ploița cerne? 
— Ne-nvelim atunci cu frunza 
Ramurii materne... 
(Puişorii) 

Punerea la încercare a isteţimii 
copilului se desprinde din contextul 
unor poezii cu caracter inițiatic. Intre 
acestea se remarcă poeziile — 
ghicitori care la Grigore Vieru 
depăşesc, de fapt, cadrul literaturii 
destinate copiilor. Se ştie că din cele 
mai vechi timpuri “întrecerea în a pune 
şi a rezolva ghicitori, departe de a fi 
un simplu divertisment, constituie o 
parte esenţială a cultului sacrificional. 
Rezolvarea ghicitorilor se poate ocoli 
la fel de puţin ca şi însuşi sacrificiul. 
Căci forțează mîna zeilor”. Întrebările 
ce ţin de gravitatea concepţiei despre 
viaţă, îmbrăcate în haina ludică a 
ghicitorii, ne întîmpină la tot pasul în 
universul vierean! lată o astfel de 
Ghicitoare fără sfîrşit. 


Ce izvor 

Se ia după om? 

Giasul mamei. 
Ce e dulce 
Şi nu se aduce? 
Buzele mamei. 

Care spice cresc 

Cu vîrful în jos? 

Braţele mamei. 
Care stele pe cer 
Cad amîndouă odată? 
Ochii mamei. 

Ce se ară 

Cu lacrima? 

Chipul mamei. 
Ce este nemărginit 
Şi nu calcă iarba străină? 
Sufletul mamei. 


Exerciţiul ghicitorii de mai sus 
vădeşte un caracter sacru în faptul 
că de soluţia ei este condiţionată, din 
punctul de vedere al autorului, însăşi 
existenţa mamei relevată în “izvor”, 
“stea”, “lacrimă”, “nemărginire”, 
“mama” fiind numele secret a tot ce e 
mai de preţ, ce i se dezvăluie 
cititorului cu ajutorul efectului magic. 
Magia cuvîntului sacru “mamă”, pe 
care “pruncii îl zuruie, bătrînii îl 
visează, bolnavii îl şoptesc, muţii îl 
gîndesc, fricoşii îl strigă, orfanii îl 
lacrimă, răniții îl cheamă”, face parte 
dintr-un ritual al “dreptei laude” adus 
divinității prin starea de cîntec sau prin 
sufletescul decantabil. Or, după o 
expresie a hispanicului Dâmaso 


Alonso, “muzica este unul din 
principalele elemente ale 
sacralizării”'$. 

Condus de un sentiment al 
divinaţiei, Grigore Vieru îşi grupează 
poeziile din volumul Numele tău 
(1968), care l-a compartimentat, în 
Cîntece pentru pămînt, Cîntece de 
iubire, Cîntece pentru mama. 
Inspirația vine şi din versul popular Cu 
cît cînt, cu-atîta sînt, care exprimă 
şi un grad de religiozitate al autorului 
anonim. De remarcat că în plan mistic 
starea de cîntec sau cîntecul apare 
“atunci cînd splendoarea arzătoarei 
iubiri eterne pătrunde într-un sufiet 
roditor, atunci cînd gîndul devine 
cîntec, iar mintea se preschimbă 
într-un deplin sunet dulce”.* La 
Grigore Vieru cîntecul traduce 
percepțiile unei conştiinţe exaltate de 
iubire transformată în rugăciune de 
preamărire a vieţii. De aici frecvenţa 
cuvîntului “rugă” şi “rugăciune” în 
creaţia sa. Rugăciune pentru mama 
este şi titlul unuia din volumele sale 
de versuri. Sursa ce dă naştere 
necesităţii de preamărire a lumii şi a 
vieţii vine, după cum scrie Nikolai 
Arseniev, “din credinţa că viaţa 
veşnică a intrat în lume, iar cuvîntul 
s-a făcut trup şi s-a sălăşiuit printre 
noi, şi a trecut prin adîncurile morţii”. 
Raportat la poezie, cîntecul este “un 
simptom al echilibrului, — el este 
victoria asupra tulburării, el înseamnă 
întoarcerea forţei. Poetul este pentru 
propria sa viaţă, în mic, ceea ce 
Dumnezeu este pentru lume. Aici el 
intră prin sensibilitate, dar domină prin 
esenţă. Natura sa este contem- 
plativă, iar activitatea (raţională sau 
pasională) nu este decît modul său 
inferior”. 

Dualitatea genuină a naturii 
umane ca “diferenţă de esenţă între 
animus, sau sinele de suprafaţă, şi 
anima, sau sinele transcendental, 
aflat în legătură cu realităţile 
supranaturale”, din corelaţia cărora ia 
fiinţă şi cîntecul, s-a aflat mereu în 
centrul atenţiei psihologiei religiei. 
Această dogmă religioasă este prinsă 
magistral de către Paul Claudel într-o 
parabolă despre Animus şi Anima: 
“Animus — eul de suprafaţă; Anima, 

eul profund; Animus, cunoaştere 


raţională, Anima cunoaştere mistică 
sau poetică”. Henri Bremond, care 
îl citează pe poetul francez, face 
distincţia sensibilă dintre acestea 
două, nominalizîndu-le simbolic prin 
Eu (Je) şi Sine (Moi). “Eul” care se 
agită în circumferința sufletului, care 
se afirmă, şi are mereu teamă că nu 
s-a afirmat destul; absorbit de 
contemplarea şi de renovarea 
umbrelor sale chinezeşti: imagini, 
senzaţii, sentimente, idei, silogisme, 
şi atît de agitat în strimtoarea acestui 
teatru culisat, încît termină prin aceea 
că nu mai aude concertele ce se dau 
dincolo de scenă, nu mai aude 
muzica liniştii, Sinele central, care de 
asemenea se agită, dar cu o aşa 
intensitate şi pace, încît eul îl crede 
inert, adormit, pasiv; Eul care se 
încîntă şi se nutreşte cu noţiuni şi 
cuvinte, Sinele care se asociază, se 
uneşte cu realitățile. Sinele care 
primeşte vizitele lui Dumnezeu; Eul 
care adeseori le amînă, le 
stinghereşte, le volatilizează, pierzînd 
binefacerea. 

Anima Sinele este “zona 
profundă, regiunea sacră” sau “punctul 
extrem, piscul”, esenţa sufletului, 
centrul inimii, după cuvintele 
misticului Brabancon.* 

O luptă similară dintre un eu de 
suprafaţă şi altul de adîncime dintre 
“inimă” şi “suflet” subtilizează poezia 
basarabeană cu începere din anii '70. 
Antrenată în această “dispută”, poezia 
lui Grigore Vieru se evidenţiază prin 
consecvenţa cu care sinele smerit, 
stăpînind “esenţa sufletului”, se opune 
eului afişat obraznic: 


Sînt fericit, 
Că n-am cîntat păunii. 
Cîntat-am mărul înflorit: 
Cel ruşinîndu-se 
De trupul gol al Lunii. 
Izvorul care reînvaţă 
De unde vine. 
(Despre fericire) 

Anatoi MORARU, 
Universitatea “A. Russo”, 
Bălţi 


VALENTELE ORFICULUI 
ÎN LIRICA LUI A. CODRU 


Poezia lui Anatol Codru a 
cunoscut destul de multe interpretări, 
încercîndu-se inventarierea şi 
definirea ingredienţilor discursului po- 
etic, încadrarea într-o formulă artis- 
tică identificatoare etc. Analizele nu 
s-au deosebit (cu rare excepţii) prin 
varietate, fiind efectuate (după moda 
timpului) în planul ternatico-ideatic, 
nevalorificate rămînînd din varii mo- 
tive unele momente de nuanţă şi 
substanţă novatoare, care îl 
diferenţiau şi îl impuneau artistic. De 
“vină” au fost nu doar limitele, 
canoanele şi dogmele impuse, dar, se 
vede, şi o anumită insuficienţă/ 
invarietate metodologică, generată (şi 
explicabilă poate) de nesincronizarea 
cu doctrinele şi modelele critice şi 
literare româneşti şi europene, de unde 
şi “patinajul critic” caracteristic epocii. 
Deşi, repetăm, s-au pus note mari 
calităţii versului său, s-a trecut totuşi 
pasager pe lîngă lucruri importante, 
care, sesizate şi apreciate la justa lor 
valoare, ar fi dat, credem, şi alte 
dimensiuni evoluţiei liricii basarabene 
din anii'80. Necesitatea şi validitatea 
re-cttirii/re-evaluării unor/multor texte 
ale acestui poet nu trezeşte (cel puţin 
acum) polemici. 

Faptul că mai mulţi critici literari 
îl consideră astăzi pe A. Codru drept 
unui din puţinii poeţi valabili din 
generaţia şaizeciştilor basarabeni, nu 
e un lucru deloc accidental sau de 
conjunctură, or, el a ţinut să-şi 
clădească versul pe temelii estetice 
durabile. 

Considerăm indicată interpre— 
tarea operei sale în contextul gene- 
raţiei lui N. Stănescu, C. Ivănescu, 
A. Blandiana, |. Alexandru etc. Nu e 


vorba doar de o confruntare valorică 


sau de constatarea unei integrări 
realizate pînă la '89 — situarea în 
contextul literar generai românesc nu 
este şi un tribut ultimei mode, ci e 
solicitată de configuraţiile notabile ale 
textelor poetului. 

Şi A. Codru a trăit obsesia unei 
alte poetici — proiect pe care, 
credem, l-a realizat parţial. Am 
argumenta prin materia lirică 
cristalizată în volumul emblematic, 
care se numeşte Piatra de citire, 
operă de pionierat în contexi 
basarabean, carte care, cenzurată de 
unele piese tributare şi alte extazieri 
gratuite, rămîne în uz şi astăzi. 

Intenţionăm să punem în 
discuţie cîteva aspecte ale unei 
probleme poliaspectuale — valenţele 
întemeietoare şi armonizatoare ale 
orficului, materializate în lirica lui 
A. Codru. 

Orficul, în definiţia lui |. Apet-— 
roaie, presupune o viziune osmotică, 
structurantă a lumii din care îşi 
extrage materia primă. Poetul orfic se 
consideră noul principiu cosmicizant 
într-o lume văduvită de metafizică 
(Maria-Ana Tupan), e actantul ce 
dinamizează tensiunile interioare ale 
materiei brute, rearmonizează materia 
primară prin cîntec. Tendinţele şi 
ambițiile lui de ordonare a cosmosului, 
căpătînd/obţinînd formă sau doar bine 
intenţionate, propun un alt concept al 
realităţii. Şi A. Codru ajunge la 
concluzia (de origine antică) că lumea 
trebuie re-creată, de unde şi 
necesitatea re-scrierii începuturilor, 
revenirii la starea iniţială, cînd e 
posibilă o nouă geneză. 

“Gîndind” piatra ca pe un ele- 
ment primordial — un Axis Mundi — 
"Eu gîndesc aceste pietre” (a gîndi 
echivalează în acest caz cu a re-crea) 
poetul încearcă rearmonizarea 
cosmosului prin sunet şi semn, 
mizînd pe funcţiile creatoare, 
regeneratoare ale cuvîntului orfic. 
Piatra reprezintă (dacă e să dăm o 
lectură metaforei din titlul cărţii) ş 
rezistenţa materialului poetic, care nu 
se lasă uşor încadrat într-un sistem 
poetic articulat. Vizionăm spectacolul 
unei radicale inversări de roluri — o 
lectură a omului din viziunea pietrei, 

lectura pietrei fiind astfel “citirea” 
omului (singular în natură prin 
proprietatea gîndirii) din perspectiva 
cuvîntului orfic dizolvat în lucruri. 
Piatra mai fiind şi starea poetică ce 
supune şi ordonează energia creativă 
a poetului. ` 

In poezia lui N. Stănescu “Lauda 
omului” pietrele (imobilizate) “gîndesc 
omul ca mişcare... şi îl văd în analogie 
cu lumina, cu soarele” (Ştefan Mincu): 
“Din punctul de vedere — al pietrelor 
/soarele-i o piatră căzătoare, / oamenii 
— o lină apăsare / Sînt mişcare — 
adăugată la mişcare / şi lumina ce-o 
zăreşti în soare”. Dacă în cazul 
demersului liric stănescian aceste 
metafore generau şi dintr-o atitudine 
ludică pronunţată, gesturile creatoare 
la A. Codru se realizează lucid, fluxul 
liric senzitiv repudiază emfaza, frizînd 
gravitatea: “Cugetată, piatra este 
modul concret al materiei primare / În 
punctul ei maxim de a se umaniza. / 
Imprimîndu-i fizionomia sentimentelor 
noastre / Piatra devine unghi de 
vedere, / Concept / Şi atitudine şi 
poate fi citită cu inima — / la toate 
timpurile...” (Această clipă a 
expiorării mele...). Piatra e 
surprinsă, “aşezată” într-o zonă 
limitrofă raţiunii (“In punctul ei maxim 
de a se umaniza”), depăşind mai apoi 
destul de lejer bariere primordiale şi 
îmbrăcînd haina umanului A. Codru 
va parcurge şi un traseu tradiţional — 
învestirea (demiurgică) a naturii cu 
sensibilitate, conştiinţă, potenţe 
umane. Poetul caută identitatea 
materiei, dar a uneia smulse din 
articulațiile ei fireşti “obosite”, o 
recreează eliberînd frumosul din 
“încătuşările cosmosului (sedimentate 
în “muşchiul pietrei”), cu supremaţia 
pietrei, dar şi eternitatea artei: “Statuia 
ce îngenunche, idolatră, / E 
detronarea inerțiilor în piatră” (Piatra). 
Aidoma lui G. Bacovia (poet orfic prin 
excelenţă în opinia lui |. Apetroaie), 
ce! care, fenomenal, “auzea materia 
plingînd”, A. Codru va ridica insen-— 
sibilul — piatra-materie frustă, la 
superlativul sensibilităţii: “Tot pămîntul 
e o piatră suferindă de dor”. Sau: “E 
ceva aspru în văzul tău şi dens, / Faci 
cerul verticală / Şi-i dai alt sens” 
(Indărătnicia pietrei). Poetul posedă 


la perfecţie arta apareiajului, utili- 
zînd-o ingenios şi productiv la 
construcţia artistică a universului 
(sinelui) propriu: “Mi-i aerul, ca piatra 
în pleoape, / Şi mi-i de piatră brațul şi 
suflarea. / Am dans de piatră / şi am 
ritm de piatră. / Şi melodia-mi curge 
cărămizi” (indărătnicia pietrei), 
perspectiva modificîndu-se iarăşi radi- 
cal — avem materializată deja în 
țesătura textului o “antropologie” a 
pietrei. 

Piatra va concura mai multe 
valenţe. Ea e materie brută (arhetip) 
din care poetul, “rotind globul cu 
piciorul” (globul identificîndu-se cu 
roata olarului), va plăsmui (artistul 
modern şi-a redescoperit vocaţia 
supremă de constructor mundi — 
N. Balotă) prin substituție de 
ipostaze, prin re-facerea genezei, 
chiar şi pe... Dumnezeu: “Piatră tu, 
din tine — eu, / sprijinind în tălpi 
pămîntul, / Mie-n toate asemă- 
nîndu-l, / L-am cioplit pe Dumnezeu. 
/ lar de l-am pus pe pămînt, / A căzut 
într-o aripă, / a căzut, că a fost sfînt” 
(ÎIndărătnicia pietrei), ludicul şi 
gravitatea fuzionînd de această dată 
organic. Tot piatra va substitui lutul 
adamic din care poetul se va 
autozămisli: “M-am legat frate cu 
piatra, / C-am crescut cu piatra — 
vatră. / Şi-o cioplesc cu dalta greu, 
/ Să păşesc din piatră eu. / Şi-o să 
jes din ea cîntînd, / Ţopăind şi 
chiuind (...) Uite-o, uite-o, c-o 
cioplesc, / Şi mai mult că mă 
ivesc...” (M-am legat frate cu 
piatra). 

Vocaţia detalică (complexul 
labirintului nu-i lipseşte nici lui 
A. Codru — ba mai mult chiar — el 
va “ciopli” în cuvînt “piatra la modul 
pasăre”, rezervîndu-şi şi posibilitatea 
evadării din captivitatea labirintului: 
“.., Această clipă a explorării mele în 
cuvînt / Nu e decît riscul de-a inventa 
piatra la modul pasăre, / Ca şi cum în 
acest chip / aş tinde mereu spre 
simplitate / Şi bucurie — / prin zbor 
şi lumină”) este uzitată şi în cazul 
“zidirii” unor spaţii existenţiale relativ 
mai restrînse — casa şi țara: “O piatră 
şi-ncă una —iată-s două? — / Mi-am 
rînduit în lume casă nouă; / O piatră 
şi cu două — / trei la număr — 

/ Mi-i tara dantelată sus pe umeri” 
(O piatră şi-ncă una...). 

Piatra înglobează şi valenţe 
eufonice — o simfonie orfică de 
proporţii cosmice, o muzică (pietri— 
ficată) a elementelor primordiale. 
Orfeu, spune mitul, cînta aşa de 
frumos, că mişca din loc copacii şi 
stîncile. Chiar absolutizată, forţa artei 
lasă şi în acest caz spaţiu pentru 
sensibilitatea pietrelor, care, se vede, 
erau iniţiate în muzică: “Piatră, cum 
mi-ai curs în os /Junghiul tău — / să- 


mi spui că sînt! / Fluier mi-i piciorul. /- 


Cînt. / Cînd pun talpa la pămînt, — 
Cîntul meu e colțuros! / Clape 
răşchirate, mii — / Eşti pian ascuns 
în mine: Torci din albul tău lumina / 
Şi mi-o verşi în melodii” (Cîntec în 
piatră). Cîntecul cristalizat / imor- 
talizat în piatră fiind şi o identificare 
a poetului cu materia, iar cîntarea 
pietrei o acţiune compensatorie. 
A. Codru va împărtăşi plenar o domi- 
nantă a poeziei moderne — viziunea 
apocalipsului nu doar ca dispariţie 
iremediabilă, ca finalitate absolută, 
dar şi ca o potenţială nouă geneză: 
“.. Stau şi-ascult, pe dinascuns / 
Casele apasă-n sus. / Fă-te, cerule, 
-ntr-o parte: / Vine Piatra” (Ar cu 
plugul mîinii mele...), invazia pietrei 
fiind şi o ipotetică reclădire a 
cosmosului ruinat. 

Fiind şi un redutabil “poet al 
ecranului” (A. Ciocanu), A. Codru va 
utiliza adecvat în poetica sa şi o 
tehnică modernă de cinema — flash- 
laight-ul: “Unghi / triunghi, / Pătrată 
piatră: / Poartă la puterea / Patru. / 
Artă” (Univers). Fredonînd “în dulcele 
stil clasic” stănesciana “Dintr-un 
bolovan coboară / pasul tău de 
domnişoară”, poetul “va sculpta” 
pigmalionic în linia noului mit cultural 
făptura femeii adorate: “Şi mersul 
dragei mele, lin şi moale / II faci 
cioplit, cu muchii şi vîrtos, / şi 
zîmbetul e rombic şi pietros, / Pe 
buzele ce le-am ştiut ovale” 
(Îndărătnicia pietrei). 

Materia, substanţa ermetică a 
pietrei, vă ceda doar în faţa semnelor, 
a miracolelor poetice: “Numai coamele 
melcului dacă vor putea-o străpunge, 
/ Numai lacrima de pe roua unui izvor. 
/ Numai săgetarea păsării din 


nemărginirea lăuntrică a oului, / Numai 
dinții de lapte ai pruncului care se 
zămisleşte în sînge” (Tot pămîntul e 
o piatră suferindă de dor). Săparea 
în piatră (modelarea ei) valorează cît 
o acţiune iniţiatică de dimensiuni: 
“Toţi, care s-au vrut curiozitate la 
sondarea pietrei pămîntului, / Au fost 
aclamaţi cu o fîntînă, pînă la urmă, / 
Adîncul cel mare să-l poarte pe umeri 
/ Aceşti robi ai ideii, / ai gîndului”. 
Poetul şi “piatra sa de citire” vor 
căpăta, cum era şi firesc, proprietăţi 
taumaturgice: “... Şi-apoi, vatră, n-am 
să mor/ Nici de flori şi nici de piatră, 
/ Şi-apoi dor de-al tuturor, / C-am să 
fiu cît piatra-n vatră, / Şi-apoi piatră 
că mai sînt, / Şi-apoi piatră, că iubesc 
/ Piatra asta de pămînt, / Piatra frunţii 
mi-i fierbinte, / De piatră să nu mă 
vindec...” (... Şi apoi, vatră, n-am să 
mor). Plămădit din materie cosmică 
reutilată, poetul se va identifica, 
repetăm, cu ea (omul şi piatra descind 
deja din aceeaşi zonă semantică). 
Cuvîntul orfic cunoaşte expansiune 
polidimensională, fiind învestit cu 
forţe capabile a sfida chiar... infinitul: 
“Acolo unde infinitul e sfîrşitul, / 
Incepe veşnicia ta, cuvîntul” 
(Nemoartea noastră, scrisă cu 
cuvinte). 

Piatra nu numai refondează 
lumea, dar şi ornează Timpul — ea 
fiind un timp turnat în forme 
cristalizate: “Din piatră zvon lovi-n 
tăcere / Pietroase spații, detronînd / 
Ecou de piatră, piatră — eră/ Şi timpul 
pietre împietrit. / Pietrarii au coborit 
departe / C-auzi în pasul lor sunînd / 
Cum cade piatră de pe piatră, —/ Cad 
secolij bătuţi în rînd” (Pietrari). 

Textele din volumul Piatra de 
citire caligrafiază, în mare, reflexe 
poetice ale fascinaţiei în faţa 
misterelor cosmosului, dar şi 
certitudinea creatorului, pornit în 
curajoasa aventură a reordonării după 
legile frumosului a unei lumi departe 
de perfecţiune şi împlinire. Autor a 
unor experienţe poetice notabile (a se 
reţine că el are la activ şi veritabile 
prozopoeme), A. Codru întruchipează 
prin sine şi prin creaţia sa un destin 
şi un model literar demn de urmat. 

lon FILIPCIUC 
Cîmpulung Moldovenesc 


DRUMUL ŞI NUMELE 
LUI HARAP-ALB 


Dacă între proverbele româneşti 
sau cele ale altor popoare nu există 
încă unul care să legifereze 
“spune-mi cu cine călătoreşti ca să-ţi 
spun cine eşti”, atunci o asemenea 
formulă paremiologică va trebui 
brevetată fie şi ca premisă, fie drept 
concluzie în demersul hermeneutic 
menit să definească fiinţa şi 
semnificaţia personajului principal din 
Povestea lui Harap-Alb de lon 
Creangă. 

Să observăm, de pildă, faptul 
că fraţii mai mari dau cinstea pe ruşine 
şi se întorc îndărăt de la podul cu 
dihania ursului nu din pricină că ar fi 
lipsiţi de curaj, Doamne fereşte, ci 
tocmai pentru că nu au un cal 
programat pentru asemenea ispravă. 
Or, calul cu care porneşte la drum 
feciorul cel mic al împăratului nu-i 
oricare din herghelia părintească, ci 
chiar calul — şi hainele şi armele 
aşijderea — cu care în tinereţile lui 
împăratui ce se ascunde sub 
înfăţişare ursască făcuse şi el aceeaşi 
călătorie. Recondiţionat cu un minim 
energetic — o tavă cu jăratec —, 
acest cal de mire va să-l ducă pe 
feciorul cel mic al împăratului exact 
prin aceleaşi locuri prin care va fi fost 
la vremea lui împăratul şi, probabil, 
şi tatăl împăratului în răstinereţile lui, 
încît va trebui să fim grozav de atenţi 
la locurile călcate de acest cal 
pururea reîntineritor. 

Şi cel dintii loc este podul de 
sub care se ridică ameninţător ursul 
în a cărui blană se înfăşura chiar tatăl 
feciorului de împărat. Povaţa dată de 
împărat — “să te fereşti de omul roşu, 
dară mai ales de cel spîn, cît îi pute” 
— va fi repede uitată de fecior şi 
Spînul, iţit prin labirintul pădurii 
întunecoase, îşi va păcăli tînărul 


stăpîn înferecîndu-l într-o fintînă şi 


botezîndu- “Harap-Alb”. 

Fîntîna ar fi, aşadar, al doilea 
topos critic din poveste, dar să ne 
amintim că pintenatul din Punguţa cu 
doi bani e aruncat într-o fîintînă, că 
fata moşneagului şi fata babei curăţă 
sau refuză a curăța o fîntînă, că fata 
împăraiului din Povestea porcului are 
îndrumarea să aştepte la o fîntină şi 
vom trage concluzia că “fîntîna” din 
poveştile lui lon Creangă, ca de altfel 
în mai toate basmele, baladele, 
colindele sau legendele româneşti, are 
o menire mult mai bogată decît aceea 
de a potoli setea personajelor. 

Aşadar, la “fintînă” şi nu în alt 
loc, Spînul îi ia paloşul, cărţile şi 
numele feciorului de împărat pornit 
spre curtea unchiului său, Împăratul 
Verde, îl botează Harap-Alb, dar 
nu-l poate jefui şi de calul de mire al 
tatălui său! Ce-l opreşte pe acest 
neruşinat Spîn să schimbe şi caii? 

Pînă a răspunde noi la 
asemenea întrebare, cei doi eroi pe 
cei doi cai ajung — hai, hai! — la 
curtea Împăratului Verde, care ar fi un 
al treilea topos al poveştii. Urmează 
al patrulea — Grădina Ursului, cu 
sălăţi întremătoare; al cincilea — 
Pădurea Cerbului şi al şaselea — 
curtea Iimpăratului Roş, unde 
Harap-Alb trebuie să dobîndească de 
mireasă tocmai pe Fata Impăratului 
Roş. Dar această fată nu-i una 
oarecare: “o farmazoană cumplită”. 
adică amazoană, umblînd călare pe 
cal, apoi că “din pricina ei se fac atîtea 
jertfe”, încît tatăl ei, “avînd inimă 
haină, nu se mai satură de a vărsa 
sînge omenesc”; ar fi o pasăre, dar 
“pasărea aceasta nu-i lucru curat” sau 
cum o probozeşte Gerilă — “Aici 
trebuie să fie un drac la mijloc” şi 
Ochilă aduce precizări — “Ba încă din 
cei bătrîni: săgeată de noapte şi dracul 
de miazăzi”. 

Confuzia lui Ochilă, între 
“săgeată de noapte” şi “dracul de 
miazăzi” poate fi descilcită uşurel doar 
în momentul în care îi lăsăm pe 
tovarăşii lui Harap-Alb s-o străjuiască 
şi s-o birfească plini de nădejde pe 
Fata Impăratului Roş, iar noi să 
aruncăm o repede ochire asupra 
semnelor zodiacale între care 


Fnualize gi interpretă 

Săgetătorul — Sagittarius e figurat 
printr-o săgeată orizontală, iar 
Fecioara-Virgo prin litera m cu ultima 
linie tăiată oblic (în unele reprezentări 
bara fiind o săgeată), deosebindu-se 
astfel de semnul Scorpionului prin 
aceea că ultima linie a acestuia se 
întoarce într-o săgeată. Prin urmare, 
indecizia semiotică mărturisită de 
Ochilă vrea să spună prin condeiul 
năstruşnic al acestui nepreţuit lon 
ae că Fata Împăratului Roş este 

“drac din cei bătrîni”, adică din 
ae ama păgîn, dracii creştini fiind 
totuşi mai tineri, şi că această fată 
poartă însemnul unei constelații, iar 
prin acest amănunt ar fi să reprezinte 
poate chiar zîna consacrată 
Constelaţiei Fecioara. 

De ce ar fi această Fecioară o 
“farmazoană cumplită”? Din simpla 
pricină că Fecioara sau Hypolita — 
devenită în calendarul creştin catolic 
Sf. Hypolit, serbat în data de 14 au- 
gust, în imediata apropiere a Sf. Marii 
din calendarul ortodox — era regina 
amazoanelor şi în fapt era chiar fiica 
zeului Marte. Ceea ce poate explica 
atit jertfele şi sîngele omenesc 
invocate în povestea lui Creangă cît 
şi epitetul “Roş“ în directă relaţie cu 
funcţia de zeu al războiului şi culoarea 
roşie a planetei Marte. Drept pentru 
care mirele Fetei impăratului Roş va 
fi descăpăţinat, nunta dintre cei doi 
neputîndu-se oficia decît după ce 
Harap-Alb va muri şi va învia de iznov, 
spre a fi cununaţi de aşiri tutelari, căci 
“Soarele şi Luna / Le-au ţinut cununa” 
întocmai ca în faimoasa baladă popu- 
lară, întrucît Povestea lui Harap-Alb 
nu-i altceva decît varianta cultă şi în 
proză a .... Mioriţei! 

Dar dacă Împăratul. Roş 
dimpreună cu năzdrăvana lui fată 
reprezintă nişte toposuri cosmice, 
înseamnă că şi celelate locuri din 
poveste pot fi citite într-un astfel de 
sistem şi atunci podul cu proba ursului 
ar putea semnifica Ursa Mică, fintîna 
cu scară — Fîntîna din Răscruci 
(Lebăda), cerbul cu stea în frunte — 
Săgetătorul, iar drumul lui Harap-Alb 
ar fi de înţeles ca drumul unui iniţiat 
consacrat ritualic... Soarelui. 

Că lucrurile sînt de interpretat 
aşa şi nu altfel ar fi o dovadă chiar 


numele lui “Harap-Alb”, care spune că 
personajul este fiul împăratului Alb şi 
sluga Împăratului Negru-Spînui, 
deoarece în basmele noastre există 
în principiu doar patru împărați: Roşu, 
Verde (sau Galben), Albastru (sau 
Negru) şi Alb, corespunzător celor 
patru simboluri cromatice ale 
anotimpurilor: roşu-—primăvara, verde 
(galben) — vara, negru (albastru)— 
toamna şi alb-iarna, uşor de 
recunoscut la romani în culorile 
facţiilor şi dispoziţia tribunelor acestor 
facţii în hipodrom sau chiar mai 
limpede reprezentate de figurile celor 
patru călăreţi din Apocalipsul lui 
loan, şi anume: calul roşu, cu călăreț 
în mantie roşie, desemnînd 
primăvara; calul galben, cu călăreț 
în mantie galbenă desemnînd vara; 
calul negrii, cu călăreț în mantie 
neagră şi cumpănă în mînă (simbolul 
Constelaţiei Lira), desemnirid toamna 
şi calul alb, cu călăreț în mantie a! pa 
şi suliță de lumină, desemrinu ia 

Prin urmare, dru 
Harap-Alb printre constelaiiiie 
celest (Ursa Mică, Lebăda, 
Mare, Săgetătorul, Berbecul şi 
Fecioara) va să fie drumul unui iniţiat 
supus ritualului morţi! şi învierii, al unui 
tînăr nelumit consacrat Soarelui în 
momentul critic de la solstițiul de 
iarnă, la hotarul trecerii de la toamnă 
la iarnă şi de la Anul Vechi la Anul 
Nou. 

Pentru a ne convinge că în 
capodopera lui lon Creangă avem mai 
mult decît o frumoasă poveste, ba aş 
spune că avem chiar cheia fermecată 
a tuturor poveştilor româneşti, dacă 
nu şi a celor izvodite în cultura 
popoarelor europene măcar, e destul 
să ne uităm cu oarecare atenţie la cei 
cinci tovarăşi — şi la pagubă, şi la 
cîştig — cu care Harap-Alb se 
înfăţişează la curtea Impăratului Roş. 

Să observăm înainte de toate un 
invariabil paradox stilistic prin care sînt 
definiţi tuscinci: 

— descrierea ca într-o 
ghicitoare (cu constanta cifră 24); 

— dezlegarea ei de către 
Harap-Alb; 

— avertismentul fiecărui tovarăş 
că fără “bizdigania” respectivă eroul 
nu va putea face nici o ispravă; 

— circumscrierea înţelesului 
fiecărei “bîzdîgănii” prin contrariul 
descripţiei, precum şi 

— probele pe care le vor trece 
în cadrul unui dispozitiv epic deloc 
întîmplător. 

Gerilă — “o dihanie de om care 
se pîrpîlea pe lîngă un foc de douăzeci 
şi patru de stînjeni de lemne şi tot 
atunci striga, cît îi lua gura, că moare 
de frig. Vreascurile ţiuiau şi lemnele 
de pe foc pocneau de ger... Mă rog, 
foc de ger era”. 

— “Tu trebuie să fii Gerilă pentru 
că şi focul îngheaţă lîngă tine de 
arzuliu ce eşti”. 

Flămînzilă — “o namilă de om 
mînca brazdele de pe urma a 24 de 
pluguri şi tot atunci striga în gura mare 
că crapă de foame”. 

— “Mai ştii ce pacoste o fi, de 
nu-l mai poate sătura nici pămîntul”. 

Setilă — “o altă minunăţie şi mai 
mare: o arătare de om băuse apa de 
la 24 de iazuri şi o gîrlă pe care umblau 
numai 500 de mori... şi tot atunci 
striga în gura mare că “... nu pot să-i 
potolească setea nici izvoarele 
pămîntului...”. 

Ochilă — “o schimonositură de 
om avea în frunte numai un ochi, 
mare cît o sită şi cînd îl deschidea, 
nu vedea nimica, da chior peste ce 
apuca. lară cînd îl ţinea închis, dar 
fie zi, dar fie noapte, spunea că vede 
cu dînsul şi în măruntaiele 
pămîntului”, “numai pe sine nu se 
vede cît e de frumuşe!”. 

Păsări-Lăţi-Lungilă — “altă 
bîzdîganie..., o pocitură de om umbla 
cu arcul după vînat paseri... cînd vroia 
se lăţea aşa de tare, de cuprindea 
pămîntul în braţe..., se lungea de 
ajungea cu mîna la lună, la stele, la 
soare şi cît voia de sus...”, “fiul 
săgetătorului, nepotul arcaşului; brîul 
pămîntului şi scara ceriuiui; ciuma 
zburătoarelor şi spaima oamenilor...”. 

Aceştia vor interveni la 
momentul oportun funcţiei lor în şirul 
probelor pe care le va trece 
Harap-Alb întru dobîndirea Fetei 
Impăratului Roş: 

1 — proba cămării de aramă 
înfocate (răcită de Gerilă); 

„2 — proba mîncării şi băuturii 
(isprăvite de Flămînzilă şi Setilă);. 


3 — proba alegerii macului de 
nisip (cu ajutorul furnicilor); 
` 4 — proba străjuirii Fetei 
Impăratului Roş (descoperită de 
Ochilă şi găbuită de Păsărilă); 

5 — proba cunoaşterii 
adevăratei Fete a Împăratului Roş 
(descumpănită de albină); 

6 — proba cu cele trei smicele 
de măr dulce (aduse de turturică, dar 
furate de calul lui Harap-Alb). 

Dacă avem în vedere că 
poveştile nu erau spuse sau scrise 
ca să adoarmă copiii, ci dimpotrivă, 
tocmai să provoace o stare de veghe, 
ba aş zice chiar o stare de veghe 
asupra textului poveștii, atunci ne 
putem încumeta să observăm că sub 
chipurile celor cinci paradoxuri 
socratice în care sînt prezentate 
“pîzdîgăniile” fără de care Harap-Alb 
este avertizat că nu are a face nici o 
ispravă, povestitorul lon Creangă 
ascunde înțelesurile folclorice ale 
celor cinci elemente material- 
primordiale din care anticii credeau că 
s-a alcătuit lumea. 

Pentru că numai focul (Gerilă) 
nu se încălzeşte în foc, numai 
pămîntul (Flămînzilă) nu-l satură 
pămîntul; numai apa (Setilă) nu-şi 
potoleşte setea nici cu toate izvoarele 
pămîntului; numai lumina (Ochilă) nu 
se poate vedea pe sine şi numai aerul 
(Păsări-Lăţi-Lungilă) este în acelaşi 
timp şi brîul pămîntului, şi scara 
cerului. | 

Insă cu această ecuaţie 
Creangă ne desferecă şi înţelesul altor 
aşchimodii din basmele româneşti 
sau universale, căci apa este 
elementul ce Sfarmă-Piatra, aerul 
(vîntul) Strimbă-Lemnele şi focul ar 
fi Omul care sare din munte-n munte 
cu două pietre de moară legate de 
picioare. 

“SUNT NĂSCUT ÎN 
- _ LEAGĂNUL 
STRĂLUMINAT AL 
LIMBII ROMÂNE” 


Alexandru LUNGU 
răspunde la zece întrebări 
formulate de Leo BORDEIANU 


L. B.: Stimate domnule 
Alexandru Lungu, mi-aş permite să 
afirm că poezia Dvs., frizînd limitele 
abstracţiunii şi ale rostirii filozofice, 
este şi o proiecţie a destinului dra- 
matic al Basarabiei în eternitate. 
Verbul pe care îl îngrijiţi până la 
transparenţă nu se poate să nu aibă 
un pigment de dragoste față de acest 
pământ, de oamenii lui, de spiritul ce 
animă sau de cel ce ar fi putut să 
marcheze, în alte condiţii, acest 
meleag. Care sunt, în cazul Dvs., 
dimensiunile dorului de matrice, de 
cadrul în care aţi venit faţă în faţă cu 
lumea fermecătoare, dar totodată dură 
şi plină de tristeţe? 

"A. L.: Sunt un arbore călător, 
străbătut de nelinişti temperate, 
necunoscând dezrădăcinarea, întrucât 
îmi port rădăcinile cu şi în mine însumi, 
proiecţiile lor existenţiale rămânând 
întro legătură magică şi indestructibilă 
cu multele locuri în care am vieţuit şi 
viețuiesc. Fireşte, rădăcina natală are 
o anume dominanţă, iradiind lumina 
purcederii mele în lume, dar în acelaşi 
timp urcând, din rănile pricinuite de 
crimele istoriei, seve negre şi amare 
către o bună parte a frunzişului vârstelor 
mele. Dorul de tărâmul dintâi nu mai 
are (aproape) nici o coordonată 
geografică. Ţinta îmbrăţişărilor sale 
este o Basarabie întruchipată într'un mit 
personal, pornit din sfâşierile anului '40 
şi crescut, de-a lungul unei jumătăţi de 
veac, în aura realităţilor mele interioare. 
Abia în ultimii ani s'a ivit în preajma 
acestui mit prezenţa unor oameni. Timp 
de 50 de ani în peisajul meu 


Redacţia păstrează ortografia autorului. 


basarabean, abstract şi nostalgic, n'au 
existat decât două morminte de bunici 


. (câtde năruite vor fi — ori poate pierite?) 


şi umbrele unor fiinţe rătăcite în beznele 
cele asupritoare. 

A fi întâlnit, după aşa-zisa 
cădere a comunismului, calea unor 
legături cu câţiva confraţi de scris din 
Basarabia îmi dăruieşte simţământul 
împlinitor al unei fericite regăsiri. 

L. B.: Limba este patria ființei 
noastre. Simplificând lucrurile, s'ar 
putea afirma că exilul Dvs. n'a avut 
loc, aflându-vă permanent în şi între 
cuvintele născătoare de frumuseți ale 
limbii române? 

A. L.: Patria de căpătâi a fiecărui 
poet este întradevăr limba. Suni 
născut în leagănul străluminat al limbii 
române, respir văsduhul (văzul şi 
duhul) său, iar la marea trecere ea îmi 
va fi linţoliu şi treaptă. Poate că 
tocmai graţia inefabilă, dar adâncă a 
stării de poet, aflat necurmat în 
convieţuire şi luptă sacră cu cuvântul, 
a făcut să nu mă fi simţit vreodată 
exilat, desţărat sau dezrădăcinat. 
Sunt doar un strămutat social şi 
administrativ. 


FIŞIER 


| Alexandru Lungu este unul | 
dintre poeţii români moderni a căror | 
originalitate e susținută de o poetică į 
aparte. Poemele lui, respirînd a taină, | 
deschizînd unghiuri noi de vedere şi 
dezvelind straturi noi de gîndire şi 
sensibilitate artistică, sînt mărturia  ! 
unui talent viguros. Texte semnate de 
Al. Lungu au fost incluse recent în | 
| antologia poeziei române 
contemporane Ethique et esthetique 
(selecție şi traducere: George ! 


Poetul s-a născut la Cetatea | 
| Albă în anul 1924. Destinul l-a purtat | 
mai întîi prin Tară, apoi în exil. În 
prezent este stabilit la Bonn. Începînd 
cu anul 1991 editează revista de 
poezie şi desen "Argo". 

Din volumele publicate: Ora 25 
(1944), Dresoarea de fluturi, Timpul 
oglinzilor (1968), Altceva decit um- 
bra (1969), Ninsoarea neagră 
(1970), Poeme (1971), Armura de 
aer (1973), Pardes (1989), Zariştea 

din timp (1994), Auzelişti (1996). ! 
N 


N 

L. B.: Parlamentarii agrointer- 
frontişti de la Chişinău, probabil 
intuind că nu ne pot exila din limbă, 
au hotărât să exileze limba, votând 
pentru o denumire neadecvată a ei —- 
cea de “limbă moldovenească”. Ce 
reacţie şi amintiri vă trezeşte această 
convulsie agonică a mentalităţii 
implantate de ocupanţi? 

A. L.: imi este neplăcut să 
comentez sinistra poveste cu “limba 
moldovenească” nu din necunoştinţă 
de cauză, ci dintr'un profund dezgust. 
Este vorba de o mârşăvie boişevică. 
Ştim prea bine că diaboiicul sistem 
comunist este neîntrecut în pângărirea 
şi sugrumarea culturii prin ucazuri şi 
directive. “Parlamentarii” — mai bine 
zis brontozaurii agrointerfrontişti de ia 
Chişinău — votează în conformitate 
totală cu directivele stalinist- 
jdanoviste. Să fie, precum spui, o 
convulsie agonică? Atunci deie Cel de 
sus ca agonia să fie cât mai chinuită, 
dar pe cât se poate de scurtă. 

Fiindcă veni vorba de limbă şi 
politică, îmi îngădui să afirm că — într'o 
lume normală — politica nu are ce să- 
şi vâre coada de aghiuţă ideologic în 
domeniul lingvisticii. Nici lui Dante, nici 
lui Puşkin, nici lui Eminescu nu le-au 
fost băgate pe gât “normative” de rostire 
şi scriere. Intervențiile politice în 
lingvistică sunt silnicii iniţiate şi 
practicate de comunism la iniţiativa 
marelui călău, cel care gândea din când 
în când cu capul, dar cei mai deseori 
cu cizmele. De esenţă stalinistă, 
supusă parțial şi unor condiţii politice 
locale, a fost şi aşa-zisa “reformă 
ortografică” din 1953 — un ucaz dicta- 
torial, dat de o academie ce devenise 
de multă vreme o organizaţie de masă 
şi o emițătoare de recompense 
partinice. Rădăcinile cauzale ale 
aberantului dictat au fost întru totul 
politice şi nicidecum “ştiinţifice”, cum 
mai afirmă unii naivi, străini de 
adevărurile elementare. “Reforma” din 
1953 a fost necesară pentru a uşura 
cât de cât şi a accelera alfabetizarea 
puzderiei de “activişti”, “instructori”, 
“cadre” şi “îndrumători” improvizaţi pe 
tot cuprinsul țării. Foarte mulţi dintre ei 
erau analfabeți sau semi-analfabeţi. Au 
existat înalţi ne-demnitari — repere, 
pentru care a-şi aşterne iscălitura 

SS afon] 
Alexandru LUNGU. Cicatricea unui 

vis, 1990. 


reprezenta un efort neplăcut. N'ar trebui 
uitat că o vreme — e drept scurtă — 
s'a impus chiar a se “ortografia” 
Romînia, romîn, romînesc... Nu ştiu 
dacă lingviştii de partid care au moşit 
“reforma” din 1953 au căutat cu 
dinadinsui, prin anularea totală a 
criteriului etimologic, a punere în umbră 
a fondului iatin al limbii române, dar 
oricum acest efect pica bine în reţeaua 
tulbure a ideilor “ştiinţifice” din acea 
vreme. Actuala academie, urmaşă di- 
rectă, sub un fard stângaci, a celei din 
1953 şi nicidecum a Academiei 
Române (cum ar vrea să se îrnpă- 
uneze), a încercat să şteargă 
strâmbătăţile impuse acum vreo patru 
decenii. intenţia, deşi pornită din 
socotelile unei strategii tot politice (a 
mima o lepădare de moştenirea 
comunistă), a fost în sine binevenită, 
dar nu s'a împlinit într'un act pozitiv, 
stârnind mai degrabă dezorientare şi 
înteţind o gâlceavă ce nu se va stinge 
prea curând. Pe de o parte, reco- 
mandările academice recente au mers 
doar până la jumătatea drumului şi au 
fost lansate cam pripit; pe de altă parte, 
refiexele mintale fixate în mai mult de 
40 de ani nu se şterg cu una, cu două 
şi-şi caută motivări încăpățânat 
pseudo-ştiinţifice. Va mai curge multă 

înţelege că o ortografie dreaptă şi 


sănătoasă nu poate fiinţa decât printro 


împietire rezonabilă a criteriilor fonetice 
cu cele etimologice. 

L. B.: Pe timpuri, poetii mai mari 
şi mai mici din Moldova Sovietică 
încercau să dea o definiţie a poeziei, 
folosind din abundență comparații şi 
metafore, nereuşindu-le însă, în cele 
mai multe cazuri, să treacă froniiera 
lucrurilor cunoscute, dacă nu comune. 
Ce este poezia în accepţia Dvs.? 

A. L.: O oglindă în care văd 
glasuriie îngerilor. Un nour nevăzut în 
care aud drumul peştilor migratori. O 
mână furată de tenebre cu care pipăi 
şi ghicesc culorile curcubeului. O 
constelație ce-mi dăruieşte cerului 
gurii savoarea speriată a neliniştii prin 
care trec păsările presimţind furtuna. 
O pală de vânt ce poartă miresmele 
statorniciilor şi ale trecerii. Şi aşa mai 
departe... 

L. B.: Cum au evoluat relaţiile 
dintre poet şi Domnia sa Poezia pe 
parcursul anilor? - 

A. L.: Am vieţuit cu poezia 
(poate şi cu Poezia) şi prin ea. 
Respirația noastră e una, bucuriile şi 
suferinţele ne sunt comune. Bucurii 
bogate, de la debutul din revista 
“Prepoem” la 16 ani, până la 
fecunditatea lirică din anii senectuţii. 
Am suferit în anii proletcultismului, 
când ne-am ascuns de lume, 
îmbrăcând cămaşa de forţă a tăcerii. 

L. B.: Vă simtiti stăpânul 
poeziei sau supusul ei? 

A. L.: Prin grațiile ursitei sunt 
un supus, un ostatec, ba chiar un 
rob al poeziei. Ilmpresurarea şi 
poruncile sale nu mă slăbesc 
nicicând. Dar nici eu no iert. li sunt 
stăpân, n'o pierd nici în veghe, nici 
în somn din ochi şi din răsuflet. 
Cerându-i mereu noi aripi şi 
orizonturi, o supun la munci istovi-— 
toare, încătuşând-o în cuvinte şi 
purtând-o în îndelungi însoţiri. 
Există între noi o tiranie reciprocă 
şi fericită, roditoare fără istov a unui 
fruct aspru şi dulce pe care-l hrănim, 
pe din două, din sortitele rădăcini. 

L. B.: Domnule Alexandru 
Lungu, pe Dumneavoastră, care 
sunteţi basarabean de obârşie, cu 


apă pe Dunăre şi pe Nistru până seva siguranţă vă interesează şi poate vă 


intrigă pracesul literar, mai ales cel 
poetic, de la noi. Care dintre realizările 
scriitorilor basarabeni v'au atras 
atenția în mod deosebit în uitimul 
timp? 

A. L.: Acestei întrebări nu-i pot 
răspunde, din păcate, în totală 
cunoştinţă de cauză. Cărţile şi revistele 
literare din Basarabia îmi parvin din 
când în când şi... pe sărite, prin 
bunăvoința D-tale, a prietenului Andrei 
Burac şi a Doamnei Valentina 
Tăziăuanu. Multe le văd anunțate pe 
ici, pe colo, aş fi deosebit de interesat 
să ie citesc, dar nu am cum să le procur. 
In ciuda acestei cunoașteri îngrădite, 
îmi îngădui să afirm, fără teamă de a 
greşi, că literatura din Basarabia îmi 
apare ca un miracol firesc. Paradoxul 
alăturării ultimelor două cuvinte este 
aparent. intre cele două războaie poezia 
basarabeană se manifestase destul de 
anemic. Poeţii notabili s'ar putea 
număra pe degetele unei mâini, dacă 
începem numărătoarea cu Vladimir 
Cavarnali şi-o încheiem cu Magda 
isanos. Şi-acum, în ultimii ani, 
descopăr izbucnirea impetuoasă a unui 
peisaj poetic surprinzător, căruia îi 
recunosc (deşi nu-l văd decât parţial) o 
rodnicie bogată şi o strălucire valorică 
neîndoieinică. Nu e un miracol? 
Gestaţia acestui miracol nu am cum 
s'o reconstitui. Cortina de fier nu mi-o 
îngăduie. Firescul acestui miracol vine 
din împrejurarea că vremurile de 
amarnice restrişti dăruiesc poeţilor darul 
de a păşi treptele supravieţuirii. Deşi 
prinşi în cleştele rusificării, şcoliţi sub 
presiuni ideologice, înecaţi în chirilice 
— poeţii din Basarabia nu numai că au 
păstrat comorile limbii române, dar i-au 
şi îmbogăţit duhul, cum lesne se poate 
vedea în desfăşurarea actuală a liricii 
multora dintre ei. Aş mai aminti cu 
admiraţie că marea majoritate a poeţilor 
basarabeni nu şi-au lăsat cuvintele să 
cadă în ridicolul jalnic al versificărilor 
detrombon şitobă pe care !e “stimulau” 
(şi vai! — le mai împrăştie încă) 
proletcultismul şi derivatele sale. 

L. B.: Ce poeti contemporani din 
Ţară sunt aproape sufletului Dvs. ? 

A. L.: latăo întrebare ameţitoare. 
Am fost dăruit de ursită cu o 
“contemporaneitate” lungă şi foarte 

bogată, de la Blaga şi lon Barbu până . 


la tinerii poeţi care debutează în 1996. 
Dacă m'aş încumeta să evoc toţi poeţii 
ce-mi sunt dragi, ar însemna să 
alcătuiesc un fel de micro-istorie (per- 
sonală) a poeziei româneşti de pe la 
1920 încoace. Ea ar începe, fireşte, cu 
marea treime Blaga—Barbu— Bacovia 
şi i-ar alătura cealaltă treime, tot mare, 
dar mai ales magică, a neîntrecuţilor 
vrăjitori Paul Păun, Gellu Naum şi 
Gherasim Luca. Din generaţia mea 
(numită a războiului) îmi sunt foarte 
aproape de inimă şi suflet — uite încă 
o treime! — Constat Tonegaru, Dimitrie 
Stelaru şi Geo Dumitrescu. 

Imi îngădui acum, din motive de 
spaţiu, să fac un salt cronologic către 
poeţii mai tineri pe care am avut bucuria 
să-i descopăr în ultimii şapte ani. Dar 
până a ajunge la ei, nu pot ocoli câteva 
nume (cu senzaţia vinovată de a scurta, 
în goană, şirul): Gheorghe Grigurcu, 
poet a cărui strălucire nu se lasă umbrită 
de excepţionalul critic; pitorescul lon 
Sofia Manolescu, inegalul Nichita 
Stănescu, adânc reflexivul Cezar 
Baltag, mereu tulburătorul Constantin 
Abăluţă şi, desigur, mulţi alţii... 

= După cum spuneam, după 1989, 
când răsturnarea a făcut posibilă o 
circulaţie relativ liberă a tipăriturilor între 
România şi Occident, m'am bucurat să 
pot cunoaşte şi îndrăgi o bună parte din 
valurile noi ale liricii româneşti. Cu cine 
să încep? Magda Cârneci este dăruită 
cu o adâncă respiraţie lirică şi cu un 
puls puternic de proiecţii cosmice. Un 
fantast creator de unice ritualuri poetice 
— Nichita Danilov. Un univers propriu, 
cu o planetă şi un cer de o rară expre- 
sivitate, este cel al lui George 
Vulturescu. Creatoare şi dezvăluitoare 
de mituri, Ruxandra Cesereanu e o 
îngeră neînduplecată care-şi strigă 


poezia în aura unui orizont străluminat 


metafizic. Sibiul ne dăruieşte cel puţin 
doi poeți tineri cu virtuţi lirice deosebite: 
Dumitru Chioaru şi Mihail Posada. 
Şi-ar mai fi, şi-ar mai fi — dar orice 
întindere are margini. 
intrebarea D-tale mi-a apărut 
ameţitoare, răspunsul meu este, 
poate, ameţit. 
L. B.: Sunteţi un-cititor şi un 
cercetător pasionat al poeziei. Pe cine 
dintre poeții secolelor trecute îl sau îi 


vedeţi drept simbol al ei? 

A. L.: Simbolurile mele ar fi, în 
liniştea acestei seri: Ovidiu, Dosoftei, 
E. A. Poe, Rimbaud, Anton Pann. În 
alte seri ar putea să fie: Abulafia, 
Baudelaire, Alecu Russo, W. Biake, 
Bolintineanu... 

L. B.: Din nr. 1/1996 al revisiei 
“Limba Română” cititorii noştri au luat 
cunoştinţă de “Argo”, publicaţie îngrijită 
exemplar de Dvs. şi de Micaela Lungu. 
Vă rugăm să ne spuneți câte ceva din 
ceea ce a rămas în afara acelei scurte 
prezentări a revistei de poezie şi desen 
de la Bonn. 

A. L.: Argo este o revistă 
bianuală de poezie şi desen care 
împlineşte — vremea fuge — şapte 
ani. Publicăm exclusiv poeți şi artişti 
români ce viețuiesc în afara graniţelor 
ţării. Această îngrădire este impusă 
de factori obiectivi de ordin material- 
tehnic şi nu oglindeşte nicidecum o 
tendinţă de împărţire a poeziei 
româneşti de astăzi. Dimpotrivă, 
credem că Argo arată acum şi va fi 
mai ales în viitor o mărturie a faptului 
că poezia românească a rămas, în 
ciuda cortinelor de fier şi a prăpăstiilor 
politice, una şi indivizibilă. Au fost 
publicaţi până acum peste 60 de poeţi 
şi artişti plastici, trăitori în 9 ţări. 
Factorii îngrăditori menţionaţi mai 
înainte condiţionează şi tirajul relativ 
redus al revistei. Argo nu se vinde şi 
nu se lasă cumpărată, ci se dăruieşte 
unor cititori puţini, dar aleşi. Cititori 
de azi, dar şi cititori virtuali în viitor: 
revista intră în numeroase biblioteci 
din ţară şi din lumea largă. Acest joc 
de aşteptare a unei prezenţe “pentru 
mai târziu” nu mi se pare lipsit de orice 
şansă. Dincolo de conjuncturi, poezia 
respiră pentru acum, dar poartă — 
dacă nu e scriitură de circumstanţă 
— aripi imprevizibile de dăinuire şi de 
mărturii viitoare. In încheiere, Argo 
trimite un salut de solidaritate poeţilor 
prin cuvânt şi poeţilor prin linie şi formă 
din Basarabia, cu dorinţa de a avea 
dintre aceşti confraţi mai mulţi 
colaboratori decât până acum. 

DE JALE 


timpul cernut 

prin amurgindele gene 
ale tăcutului înger 
se-aşterne pe frunte 
crestat adânc 

de apele vârstelor 


la prinsul cărei zodii 
nopţile au început să ardă? 


steaua cu sclipătul rămas 
în şoaptele ursitei 
trimite semne şi'ntoarceri 


întoarceri fără tărâm: 
la limanul nistrului 
fumegă bălăriile morţii 


OBÂRŞIA 


călătoare morminte 
pe apele gândului 
jefuite de tihna înveşnicirii 


nicăierea împresoară 
rănitele aduceri-aminte 
prăvălita privelişte 
obârşia înlăcrimată 


arborii nu mai ştiu 
încotro să-şi bată mânia 
prin sneguroasele neguri 


călătoria mormintelor 

în ocolul fără de graniţă 

al lacrimei niciodată 
zvântate 


PEŞTII 


prin nimbul neuitării 
întâmplări de pe altă lume 

auze li şti 


semn 


O recentă apariţie editorială a 


poetului — volumul Auzelişti, Bonn, 
1996. i 


în durute oglindiri 
mi se plăsmuie 


nisipul pierdut al bugazului 
curgând în clepsidrele lumii 


în tăria nopţii 

în vreme ce găseam 
steaua cea născătoare 
licuricii de mare 

val de val 

muşcau lumina ascunsă 


tăcernicii pescari 
în larguri plecau 


la spărtura zorilor 

îngeri nistreni coborau 

să vegheze trasul 
năvoadelor 


acum 
în geana neuitării 
peştii sclipesc 
spintecatele vremuri 
sugrumările țărmului 
pătimirile fără izbavă 

POEME DIN VOLUMUL 
AUZELIŞTI 


RĂSTIMP DE LITERE 


1 
vai vouă poeţi 
rătăciţi în voi înşivă 


nu vă lăsaţi aruncaţi 
de suflarea demonilor 
în rostirea văduvită 
de visătorie 


nu cădeţi 
în haosul ce mărgineşte 
statornicia cuvântului 


goniţi ispita de-a iuneca 
într'un cer vinovat de uitare 
părăsitor de sine şi înstelări 


cuvîntul nu iartă 
nesăbuinţa oarbă 
sfirtecarea cuvintelor 


dacă izgoniți duhul 
din miezul literei 
glasul vă va da pierzaniei 
şi veţi suna rătăciţi 
în uitarea uitării 
precum un clopot fără 
de limbă 


6 
căzînd în ochiul adânc 
şi negru al cernelii 
litera moare 


un cimitir de litere 
este sunetul fiecărui poem 


până ce uitarea 

se face munte fără glas 
până ce apele se întorc 
la izvoare 


până ce zălogit 
nemilos nemuririi 
poetul moare 


atunci se face iarăşi 
ziua a şaptea 
de visătoare odihnă 


şi pretutindenea 

se petrece pe neştiute 
în nor dăruitor 
trezând tăcerea 

cu o ploaie de litere vii 


NOUĂ SUFLĂRI PENTRU 
ÎNGERI ŞI DEMONI TÂRZII 


Într'o pajişte lunatecă 
arătată-mi aznoapte 
pasc demoni iogovori 


de demult străvăzuţi 
din vremi asfinţite 

ţi aflu acum 

pe nume şi stirpe 


ei zmulg cuvinte 

din iarba deasă a gândului 
şi le rumegă visători 

întru saţiul rostirii 


demonul siniliu 
alegător de cuvinte vântoase 
învolburat călătoare 
muşcând văzduhul 

cu patimă 


culegând cuvântul uşure 
dar statornic 
precum rădăcina cea mai 


adâncâ 
se arată aeve 
demonul trandafiriu 


şi ceilalţi mulţime 
câte unul 
pentru toate cuvintele 

Iuterioral unui poem 


Dumitru CRUDU 
Chişinău 


LEONID DIMOV: 
ISTORIA LUI CLAUS ŞI 
A GIGANTICEI 
SPĂLĂTORESE 


Mai întîi, cîteva cuvinte despre 
onirism. Mişcarea onirică ține de 
suprarealism. Totuşi există şi unele 
deosebiri între aceste două curente, de 
altfel destul de importante. În primul rînd, 
oniricii români refuzau dicteul automat 
şi folosirea visului ca pe un simplu 
depozit de imagini. Visul pentru ei era 
un model legislativ. Oniricii români nu 
repovesteau visele. Ei se serveau de 
legile visului pentru a produce evaziuni 
onirice. Ei puneau accentul mai mult pe 
mecanismul de funcționare a visului decît 
pe materia lui primă. Creatorul oniric nu 
este neapărat un visător. El este un 
tehnician lucid. Ambiţia oniricilor nu a fost 
cobortrea în inconştient. Pentru onirici 
realitatea înconjurătoare (uzată de logică 
şi de obişnuinţă) conţine mai multe 
elemente suprarealiste decît un ordinar 
vis nocturn. Lumea pe care o construiesc 
oniricii este una obiectuală, în care şi 
oamenii sunt văzuţi ca nişte obiecte, 
unde nu există realitate socială sau poli- 
tică. Cu toate acestea, multe dintre 
operele lor le putem citi ca pe nişte 
parabole politice, în special prin 
prezența toposului încăperilor închise. 
Toate trăirile de coşmar sunt raportate la 
condiţia de captiv, ca în extraordinarul 
poem al lui Leonid Dimov, poem pe 
care-l vom analiza mai jos. Tema fugii 
din real este dominantă în literatura 
onirică. Putem spune chiar că onirismul 
a anticipat textualismul, căci şi pentru 
textualişti “textul e un mediu de 
transformare, un loc privilegiat al 
metamorfozelor”. 

Mişcarea onirică a apărut la 
sfirşitul anilor '60. Ea a cuprins atît proza, 
cît şi poezia. Printre cei mai importanţi 
reprezentanți ai ei sunt Leonid Dimov, 
Dumitru Țepeneag, Vintilă lvănceanu, 
Virgil Mazilescu etc. 


Volumul Baia de Leonid Dimov 
apărut la Editura "Eminescu" (1995) în 
prestigioasa colecţie "Poeți români 
contemporani”. 


Chiar de la primele versuri ale 
poemului Istoria lui Ciaus şi a 
giganticei spălătorese se produce o 
fugă din real. Realul rămîne (şi va 
rămîne tot timpul) în umbră, stingher 
şi şters, convenţional şi uzat, deşi 
este prezent mereu. Leonid Dimov 
urmează îndeaproape modelul visului, 
alimentînd o ambiguitate perfectă: 
parcă ne-am afla în realitate şi 
totodată parcă nu am fi. Totuşi fuga, 
evaziunea, este evidentă. Ea se 
realizează chiar prin numele 
personajelor, Claus şi gigantica 
spălătoreasă (o femeie care spală tot 
timpul). Dar această evadare este 
contracarată permanent prin iluzia 
realităţii (“vecinii nu prea cred”, citim 
în cel de al doilea segment al primului 
vers). Graţie acestei imagini realitatea 
o percepem ca pe ceva îndepărtat şi 
straniu. 

Leonid Dimov utilizează una din 
legile esenţiale ale visului: coexistenţa 
lucrurilor contradictorii care, în 
principiu, se exclud. În poem ridicolul 
coabitează cu solemnitatea: “Stă 

cocoţat de veacuri pe-un trepied”. 
Situaţia lui Claus este simultan şi so- 
lemnă, şi ridicolă. lrealul ca parte im- 
portantă a visului este îmblînzit, 
cuminţit, controlat. Prin amalgamul 
vestimentar al lui Claus imaginile 
redevin onirice: “Bătrînul Claus” poartă 
“Costum de sport, sandale noi, tunică...”. 

Realitatea pe care o construieşte 
Leonid Dimov într-o spălătorie este 
analogică visului. Dar nu unui vis 
obişnuit, ci unui coşmar, unui coşmar 
cuminţit: “Şi-n barba-i verde, prinsă de 
podele, / Stau, în cîrlige, globuri şi 
mărgele”. 

Tot ce se întîmplă în poem are 
loc într-o cameră bine închisă, în care 
de cînd se ştie locuieşte Claus. În 
general, camerele închise reprezintă 
toposul preferat al oniricilor. În această 
încăpere Claus se joacă. La un mo- 
ment dat el se plictiseşte de toate 
jucăriile pe care le are şi cere o altă 
jucărie, una mai transparentă. Claus 
cere, de fapt, o transparenţă a jocului, 
care altminteri este opac. Rugămintea 
lui Claus este şi o invitaţie la 
sinceritate. El vrea ca jocul să fie cît 
mai real posibil, cît mai palpabil. Claus 
vrea să fondeze o nouă realitate, una 
adevărată, ceea ce este imposibil. 
Fondarea realului pe care o pune la 
cale Claus, în loc să diminueze 
coşmarul, îl va intensifica şi mai mult. 
Unicul om cu care comunică 
nefericitul Claus este o gigantică 
spălătoreasă. O dată cu apariţia ei 
coşmarul devine deplin. Rufele sunt 
roşii, gratiile sunt de os. 

Claus resimte o cumplită 
nostalgie după lumea de afară, la care 
nu are acces decît prin auz şi 
imaginaţie: “În iarna geruită de afară / 
Se-aud doar trenuri fluierînd în gară / 
Şi plînsete de fete cucuiete / În glumă 
îngropate sub nămete; /Afară-s viscole 
şi eschimoşi / Şi cîini imenşi cu ochii 
somnoroşi”. Şi în CLIPA în care Claus 
îşi dă seama că dincolo de geam mai 
există ceva, îl cuprinde frica. Ce fel 
de frică? Frica şi spaima faţă de 
realitatea de dincolo de geam sau de 
cea din interiorul spălătoriei? Leonid 
Dimov nu explicitează. FA: 


Dialogul dintre Claus şi 
spălătoreasă este eufemistic. Oricît 
de ciudat ar părea, prezenţa 
“înjurăturilor” este exorcizantă. Pînă la 
urmă rezultatul la care va ajunge Claus 
va fi renunțarea. El o roagă pe 
spălătoreasă să-l aşeze cu spatele la 
ea. Singurătatea reprezintă aici o 
deplină evadare în ficţiune. 
Spălătoreasa nu-i va îndeplini această 
rugăminte şi Claus nu se va putea 
claustra. Aceste două personaje încep 
să se dizolve, să se dezagregheze în 
fabulos şi fantastic. Spălătoreasa va 
avea “ochii ştirbi”, iar urdorile-i “sînt 
“crestate / De viermi nătîngi rostogoliţi 
pe spate”, “Şi-n pîntecu-i de ceară 
ruginie / Jivine oarbe latră a pustie”. 
Unele imagini ne fac să credem că 
totuşi între Claus şi spălătoreasă ar 
exista o relaţie amoroasă: “Îţi aminteşti 
ce monştri dragi ucis-am?” lubirea ar 
fi singura forţă capabilă să umanizeze 
coşmarul şi să dea sens realităţii. 

Claus îşi schimbă vîrsta după 
preferinţă şi în funcţie de stările sale 
interioare. El a ieşit de sub teroarea 
timpului, ca în vis. Trecutul şi 
prezentul se suprapun. În acest mo- 
ment însă spălătoreasa părăseşte 
odaia. Claus rămîne cu adevărat 
singur. El nu poate părăsi odaia pentru 
că “barba-i verde prinsă-i de podele”. 

Sfîrşitul poemului este de-a 
dreptul surprinzător. Claus, care nu 
poate părăsi odaia, începe să 
construiască un turn (turnul Babel?). 
Adică, începe a construi o nouă 
realitate. Visul devine o trecere de la 
vechea realitate la una nouă. Se va 
înfăptui ea pînă la capăt? lar după 
aceea? 


Iuterioral unui poem 

ISTORIA LUI CLAUS 
ŞI A GIGANTICEI 
SPĂLĂTORESE 


Bătrînul Claus, (vecinii nu prea cred), 
Stă cocoţat de veacuri pe-un trepied: 
Costum de sport, sandale noi, tunică, 
Roteşte-n deget o sfirlează mică 

Şi-n barba-i verde, prinsă de podele 
Stau în cîrlige, globuri şi mărgele. 

El le ciocneşte măiestrit, în unghii 

Şi, fericit, îşi pipăie genunchii... 


Zicînd: “Te du, o altă jucărie, 
Mai altfel, să-mi aduci, mai străvezie”. 


Gigantică, cioplită-n volte pline, 
Spălătoreasa bună care-l ţine 

Îl unge cu clăbuc, într-o mînie 

Şi rufe roşii suie pe frînghie; 

Căci în boltita cameră de jos 

Cu geam rotund şi gratie de os 

Cu perii, cu lighean, cu pămătufe, 

De cînd s-a pomenit, se spală rufe. 

În iarna geruită de afară 

Se-aud doar trenuri fluierînd în gară 
Şi plînsete de fete cucuiete 

În glumă îngropate sub nămete; 
Afară-s viscole şi eschimoşi 

Şi cîini imenşi cu ochii somnoroşi 

lar dincoace, din aburul mulcit 

În jurul rufelor, la răsucit 

Nasc umbre umede şi-o nepăsare 

De fluturi morţi în albii rotitoare. 
Atunci, bătrînul Claus, de. atita frică 
Şopteşte rugi, cu vocea lui peltică: 
“Spălătoreasă mare, eunucă, 

Vechi elefant, de fildeş tot, m-apucă 
Şi-aşază-mă cu spatele la tine 

E-un dans în abur şi nu-mi face bine. 
Spălătoreasa mea catifelată, 

Ai sfirc albastru, ţiîţa de agată, 

În ochii tăi se oglindeşte-o mare 

Nu zoile vopsite din căldare. 

Ce purpurie buză, ce aleasă 
Formulă-ncerci în gînd, spălătoreasă, 
Mă mută, dar cu degetu-ţi, încet, 

Să nu se-ncurce barba în trepied. 

Ce stai aşa, de ce nu-mi împlineşti 
Odată ruga, viperă ce eşti! 


Rechin cu solzi din mări adinci adus, 

Cotarlă pîngărită de-un tungus, 

Nu vezi, ţi s-a clocit de scîrnăvie 

Răscoapta ţiţă spartă-n carne vie, 

Ai ochii ştirbi, urdorile crestate 

De viermi nătîngi rostogoliţi pe spate 

Şi-n pîntecu-ţi de ceară ruginie 

Jivine oarbe latră a pustie. 

Copil sînt eu cu barba pieptănată 

De tine, la iubire, cîteodată, 

Hai, şterge-ţi zoile din sîn şi clisa, 

Îţi aminteşti, ce monştri dragi ucis-am? 

Ce fum nemărginit ne da tîrcoale 

Şi cum zvirleam oraşe din pocale. 

Cu pumnul dam în pajerile grele 

lar ele ne zîmbeau printre oţele, 

Albastru gînd, de purpură sudalma, 

Dar nu striveam nici un gîndac cu 
palma 

În bunătatea noastră nencăpută 

Sta tigrul adormit pe lîngă ciută... 

Şi-acum mai stăruieşte un contur 

Din cîte-au fost, în văile din jur, 

Că-n firul lui cotit se mai încurcă 

Perechi care coboară, care urcă 

Şi nimeni cînd nu e ca să ne vadă 

Măscări rostim şi hohotim grămadă.” 

La Claus privi atunci spălătoreasa 

Şi-n ochiul mort i se aprinse casa: 

Incendiu roşu cu infernuri mate, 

Miînia ei ieşise din lăcate 

Şi năpustită surd pînă-n ulube 

Scurt, răsuci trepiedul din şurube, 

Şi-n hîrb împiedicată, peste gioarse 

La rufa-i răsucită se întoarse. 


Zîmbind uşor, copilul Claus ştergea 
Cu mîneca un ochi de catifea 

Bătută chiar de el în centrul uşii, 

Prin ea să intre, vara, cărăbuşii. 
Acum e iarnă şi rotundul por 

E înfundat cu geam multicolor 

Prin care Claus, bătrînul cu clistire 
Priveşte amuzat în amintire. 


Estimp spălătoreasa pridideşte 

Să treacă mii cearşafuri printre deşte 
Şi, vîrtejite ca din tobogan 

Să bubuie cu ele de tavan. 


Streine doamne dulci cu ţiţa goală 

Cu Claus se joacă-n pajişti, şi-l înşală, 
Temute ginte dănţuind în soare 

Îi fac primiri cu pîine şi cu sare, 

lar el, cuprins de rîset, prin cenuşe 
Culege brebenei şi umbreluşe 

Şi-n salturi suie, inima-şi încearcă 
Pocnind-o cu baghete de litarcă... 

Ce joc cu globuri de argint inventă 
Cum umblă-n cot pe-o catapultă lentă 

Atinge printre lacrimi şi scălîmbe. 
E-atit de bine-n cîmp. Atit de prost 
Se ştie astăzi: chiomb şi fără rost 

Că n-a văzut cum umeda gigantă 
Foind sub o mantilă elegantă 

A părăsit, cam pe furiş, odaia 

Cînd tocmai se jucau de-a puia-gaia... 


Ce rînjet gol în rufele întinse 

De parcă-ntruna mor în ele inse, 

Ce alb răspuns ligheanul cît o roată 
Roteşte calm peste odaia toată, 

Ce furturi galbeni strălucesc în geam: 
Sînt viscolele strînse la bairam, 

Ce umed duh cu acrobaţii bufe 
încremeneşte leneş printre rufe. 


“Ce singur sînt şi ce lumină veche 
Vrea să-mi şoptească spaime la ureche 
Ce dense pietre mă privesc de jos, 
Cine de-a surda ivărul i-a scos, 
Afară-s doar igluuri de ninsoare 

Cu vînători în uşe, fiecara, 

Aş vrea să-i chem şi să le dau mărgele 
Ah, barbă pironită de podele, 
Cumplită barbă cu brelocuri sparte 
(Etaje tot mai iuți, tat mai departe), 

Mă tragi mereu mai jos, mai ascuţită 
Spre pivniţa cu morţi de bachelită. 
Din mine creşti, împodobită toată 

Cu saltimbanci pe măgăruşi de vată. 
Ce lumi subţiri ţi s-au plimbat pe crengi 
Cu rarţipan, cu fluturi, cu harengi 

Mă ţii aici, copil printre baloane 
Eterne, monotone, diafane 

Să-mi şterg singurătăţile-n tăcere 

Cu mîneca scrobită de-o muiere 

Ce m-a lăsat aici, neghiob şi umed 
Din loja mea de jad să nu mă-ncumet 
Nici a clinti măcar, pe cataramă 

Cînd colţurile sparg atîta teamă. 

Simt nopţile cum ti-au înfipt cuțite 

Şi cum alergi pe uliţi troienite 
Furtunile cu lame de beteală 

Croiesc din tine dungi de piele goală. 
Ai rătăcit, desigur, şi se lasă 

Pe capitale, dricuri de mătasă, 

Atît de mare, trenurile sure 

Vor trage-n tine piîrtie de zgure; 

Un ger antarctic, cu rărunchi de gheaţă, 
Văd cum de-nchipuirea ta se-agaţă 

Şi te zdreleşte cu cristale drepte 
Rostogeolind durerile-ţi pe trepte. 

Ce goală eşti, ce întristată geana 
Cînd viscolul îţi flutură pulpana. 

Pe care străzi apuci? Spre ce etaje 
Te poartă poviîrnişele de glaje? 

Tu nu cunoşti acele minţi viclene 

Cohortele de principi ori duene 

Care-ţi surîd prin igliţe şi ace 

Păstrînd grămezi de rufe prin iatace.” 

Strîng pînzele painguri care taie 

Bucăţi de întuneric în odaie, 

lar lada de beton de iîngă uşe 

Urneşte surd tărhaturi cu cenuşe, 

De spaimă cloanţă Claus priveşte 
singur 

La cratiţele sparte printre linguri 

Şi caută să vadă vis subţire 

Vopsit în roz pe fiece sticlire 

Dar carnea tremură şi se preschimbă 

În crunte roţi, în ceasuri fără limbă 

În scripete, în negre manivale 

Încremenite pe cazane grele... 


Cum plîng nămeţii povîrniţi în tindă 

Şi parcă vin strămoşii dîrji să-l prindă 
Cînd, lunecînd în unt peste şarniere 
Deznoadă uşa uncii de tăcere 

Şi toarnă din nimicui din afară 

Un zid profund în Claus, şi-l înfioară: 
O clipă şi-ntunericul va sparge 
Corăbii cu catran peste catarge... 
Dar, proiectat ca dintr-o mină oarbă 
Un cub albastru vine lîngă barbă 

Apoi un alt albastru cub se-aşază 

Lui Claus în palmă, lin, şi scînieiază. 
Zviîrlite iar, cu gesturi nentrecute 
Răzleţe cuburi se-ntretaie iute 

lar Claus le cîntăreşte, le răstoarnă 
Le şterge de-ntuneric şi de iarnă 

Şi fum înalţă istorii clare 

Închise chiar de el în fiecare. 


Răsună-n jur ciintite campanile 

Şi zac în flori răgace juvenile 

Cu sîmburi de lumină sub elitre 

Cu doamne sidefii suind în vitre 

Şi-n toate Claus se plimbă, meditează 
La ce va oglindi străvechea rază 

Din nori alunecată pe-o tipsie 
Mocnind amiezi într-o sufragerie. 
Acum, azurul turnului desparte 
Odaia-n părţi cu diferite soarte 

E Claus aici, iar dincolo, egală 
Spălătoreasa rufe limpezi spală; 

Ei semne desfăşoară-n străvezime 
Şi îşi zîmbesc prin vesela mulţime 

Cu mantie, cu pavăză, cu cucă, 

Cu bile reci rostogolind, năucă. 

“MI-A CĂZUT CARTEA 
_DE ISTORIE ÎN CAP 
ÎNCĂ DE CÎND ERAM 

DE CINCI ANI” 


Leo BUTNARU 
în dialog cu Paul GOMA 


În dimineaţa de 17 septembrie 
a.c., peste o sută de călători umplură 
avionul Agenţiei “Air Moldova”, avion 
care, de obicei, poartă spre Franţa şi 
înapoi cam 8—10, cel mult 15 călători, 
în fiecare zi de marţi a săptămînii. 
Benefica şi, consider, reciproc 
rentabila excepţie, s-a datorat 
Festivalului Est-Vest, care anul curent 
a fost consacrat integral Republicii 
Moldova şi care s-a desfăşurat în 
oraşul Die din departamentul Drôme. 
În cadrul acestei manifestări cu 
caracter complex, între 17—19 
septembrie participanţii — amfitrioni 
şi oaspeti — şi-au derulat un periplu 
emotiv şi cognitiv între arta populară, 
artizanat, artele scenice, arta vieţuirii 
şi convieţuirii într-o Europă aflată în 
plină schimbare, sperăm — spre bine. 
Fiecare a parcurs respectivul 
traseu în felul său. Subsemnatul, în 
calitatea sa de invitat la al 4-lea Salon 
de Carte din Europa Centrală şi Ori- 
entală, care s-a ţinut în cadrul 
Festivalului diez (ce rezonanţă 
muzicală: diez!), şi încă în inevitabila 
sa postură de reporter fidel a avut 
ocazia să întîinească mai multe 
personalităţi, una dintre care a fost 
remarcabilul scriitor şi om de curaj 
Paul Goma, care este protagonistul 
dialogului ce urmează. 
L.B. 


— Stimate domnule Paul 
Goma, aţi trecut prin realităţi extrem 
de dure, antiumane. Le-aţi redat în mai 
toate cărțile pe care le-aţi scris. Să 
sperăm că acele nenorociri sunt 
ireversibile. Dar oare nu vă gînditți că, 
peste un anumit timp, avatarunile res— 
pective ar putea fi luate, de cei mai 


tineri, drept fabulaţii, drept nişte 
legende, nişte basme înfricoşătoare? 

— Ca să fiu sincer, puţin îmi 
pasă ce o să creadă cititorii despre 
faptul că sunt adevărate sau 
neadevărate faptele pe care le narez. 
Asta e la latitudinea fiecărui cititor. Eu 
am povestit. Intr-adevăr, fiindcă eu 
ca prozator sunt un povestitor. Eu nu 
sunt un textualist. Eu detest jocul 
de-a textul, considerînd că romanul 
este povestirea unei istorii. Şi dacă 
cumva vreun cititor cîndva va pune 
la îndoială veridicitatea faptelor, 
împrejurărilor narate de mine, e treaba 
lui. Eu m-am străduit să fac adevăruri 
credibile, pentru că în prozeie mele e 
o mare parte de adevăr, de istorie 
adevărată. Adică chiar aşa s-a 
întîmplat. Dar mai este o parte care 
ar fi putut să se întîmple. Ei, aicea, 
în această “ar fi putut să se întîmple”, 
este sau nu este îndemînarea 
povestitorului, pentru că e foarte uşor 
să fotografiezi cu cuvinte o întîmplare. 
Dar aceasta nu dă decit o fotografie. 
In acelaşi timp e foarte uşor, mai ales 
pentru scriitorii români — vorbesc de 
scriitorii români de la Bucureşti — să 
imagineze întîmplări. De altfel, ei din 
asta au trăit: din inventarea unor 
întîmplări cît mai rupte de realitate. 
Adică ţara ardea şi ei se pieptănau. 
Oamenii mureau de foame, de frig, de 
frică şi aşa mai departe, iar scriitorul 
român scria despre nimic în texte. 

— Rămîneţi fidel binecunoscu-— 
tului dvs. stii acut polemic cu confrații 
din țară. 

— Eu nu sunt terorist dictator 
în sensul că pretind de la toată lumea 
să scrie cum scriu eu. Doamne 
fereşte, ar fi şi plicticos. Dar pretind 
ca scriitorul să fie aşa cum cred ruşii 
că trebuie să fie scriitorul şi nu cum 
cred românii că trebuie să fie un 
scriitor. Ruşii cred încă de la decabrişti 
că scriitorii trebuie să fie purtătorii de 
cuvînt — poate că e un termen uzat 
— despre ceea ce oamenii care n-au 
voce, n-au glas, n-au putere să se 
exprime nu pot s-o facă. Scriitorul 
s-o facă în numele lor. Bineînţeles, 
nu doar prin acţiuni politice şi 
manifeste morale, ci şi prin opere 
literare. Asta au făcut-o marii ruşi de 
cînd se ştiu şi de asta sunt foarte 

mari, orice ar crede unii români de-ai 
noştri. Şi de aceasta unii dintr-ai noştri 
nu părăsesc această meschinărie, 
nimicnicie aproape, pentru că ei cred 
că pot să facă artă în aer, în stare de 
levitaţie, de imponderabilitate. 

— Unii chiar pedalează pe 
noţiunea de levitatie în textele lor, 
crezînd că aceasta este o chestiune 
foarte modernă şi la modă. 

— Nu, acolo au fost sinceri. Au 
simţit starea în care de fapt se aflau 
ei. 

— Neaflîndu-se, încerc să 
adaug. 

— Dar să-i lăsăm deoparte. O 
să revenim, o să revenim. 

— Sigur. 

— Deci din punctul de vedere al 
faptelor brute (eu am spus-o de mai 
multe ori şi acuma nu fac decît să 
repet) mie mi-a căzut cartea de istorie 
în cap. Incă de cînd eram de cinci 
ani. Din 1940. Ce să fac? Aşa s-a 
întîmplat. Ca refugiat basarabean în 
România, care era şi ţara mea, dar în 
care am fost primit ca un străin, ca 
celălalt — “Tu de unde eşti, măi? Tu 
nu eşti de-al nostru”. 

— Credeţi că această întrebare 
de suspiciune ne caracterizează fun- 
damental? 

— Ea nu e doar a românilor. 
Apare la toate civilizațiile rurale. 
Fiindcă ţăranul este mefient, 
neîncrezător faţă de cel. din satul 


vecin, domnule. Dar faţă de cel 
dintr-o provincie îndepărtată?! Asta 
este civilizaţia agrară. 

— In care fiecare pentru celălalt 
ar fi un duşman potenţial? | 

— Da. Adică tot ce e necunoscut 
poate să fie periculos. Poate să-mi ia 
pîinea de la gură. 

— La urma urmei, de ce să mai 
aibă bietul sătean o problemă în plus 
de rezolvat, o fi aşa, o fi altfel? l-i lene 
să chibzuiască. 

— Dar în cazul nostru venea o 
chestie concretă, politică. Noi am 
avut şi o neşansă. Fiindcă părinţii mei 
erau învăţători de ţară în Basarabia, 
au fost transferati în sate ardeleneşti. 
Şi partea de neşansă a fost 
următoarea: cînd noi povesteam ce 
ni s-a întîmplat sub bolşevici, din 
partea cruzimii lor— în primul rînd că 
am fost nevoiţi să ne părăsim casele 
şi să venim pe capul altora; că au 
închis bisericile, că-i obligă pe oameni 
să mănînce de la cazan, colectivi— 
zîndu-i adică, sau că-i bagă în 
puşcării — ei, ardelenii, ne priveau cu 
mare mefienţă. De ce? Foarte simplu: 
pentru că noi îi vorbeam de rău pe 
ruşi. Or ei îi aşteptau pe ruşi să vină 
şi să le dea Ardealul de Nord, care se 
afla încă sub unguri. Simplă politică. 
Deci erau oameni care făcuseră 
războiul, trecuseră prin Transnistria, 
ajunseseră pînă la Stalingrad şi 
văzuseră urmările kolhozului şi 
cunoscuseră urmările terorii staliniste. 
Dar spuneau: “Apăi o hi cum ziîşi 
dumneata, da nu se ştie”. Bineînţeles, 
ţăranul e păstrător, fiindcă e conser- 
vator. E închistat în ale lui. Dacă spun 
că e reacţionar, nu e o insultă. Da, în 
sensul de reacţionar, ţăranul nu poate 
fi mişcat să-şi schimbe obişnuinţele. 
De aia acuma e foarte greu să-i scoţi 
din cap kolhozul şi sistemul kolhoznic; 
sistemul economic şi mental. 

— Maestre Goma... 

— Ei lasă, nu-mi zice maestre. 

„_„— Bun. Domnule Goma sau 
stimate... : 

— Nu, scurt: Paul Goma. 

— Paul Goma? lată, îmi 
spuneți ceea ce-mi spuneți, lucruri 
dramatice, dureroase. Dar v-aţi 
gîndit, Paul Goma, cum ar recepta 
această opinie despre români un 

țăran, foarte conservator şi chiar 
reacţionar, basarabean? Să zică mai 
apoi: ce umblaţi voi cu românii iştia 
ai voştri, că pînă şi orheianul nostru 
celebru Paul Goma a spus că ei 
sunt cutare şi cutare?! Cam 
periculoase interpretările pe care 
le-am înregistrat pînă la acest mo- 
ment... 

— Eu am făcut deja experienţa 
asta, în primele texte pe care le-am 
trimis acolo. Unii le-au folosit pe o 
latură şi alţii pe altă latură. Adică 
romanul meu Din calidor eo unitate: 
are şi umbre, şi lumini. Eu am făcut 
ceea ce ştiu că e adevărat. Adică, 
vorbind şi de latura rea, care este 
minoritară, a românilor — românii 
aroganti. La noi au venit cei pedepsiţi 
în Vechiul Regat; cei care erau ultimii 
din casă. Cei mai răi, cei mai păcătoşi 
au venit în Basarabia şi s-au purtat 
ca nişte colonizatori. 

— Sigur, din nefericire, şi 
istorică nefericire, s-a făcut o greşeală 
enomă. 

— Enormă. Asta a fost o chestie 
— cum să spun? — de la cap, de 
concepţie guvernamentală. Ei, unii 
dintre basarabeni, care sunt 
antiunionişti, au folosit textele mele 
ca să bage în faţă umbrele: “Uite, pînă 
şi Goma scrie că românul este nu ştiu 
ce”. Alţii au folosit lumina, atît cît este 
şi cu adevărat este. Ce să fac? Sunt 
folosibil. Nu sunt vandabil, cum a spus 
Valeriu... cum îl cheamă? 

— Matei? 

— Matei. Că Goma nu e 
vandabil, deci nu-l publicăm. 

— V-a spus-o Dumneavoastră? 

— Nu, i-a spus-o lui Chiriţă, căruia 
acum patru ani îi dădusem nişte 
manuscrise pentru Editura “Hyperion”. 
Bun. Să lăsăm asta. Eu ştiu că nu sunt 
vandabil, dar folosibil sunt. Ştiu. că 
s-au folosit mulţi de mine ca în jocul 
de-a capra. Cunoaşteţi jocul? 

— Cum să nu! 

— Unul se aşază înclinat şi alţii 
sar peste el. Dar se schimbă. Ei, eu 
nu, eu am fost totdeauna capra. Peste 
mine au sărit toţi. 

— Aveţi necurmata tendinţă de 
a generaliza. De multe on spuneți: toți. 

— Bine, nu toţi, ci foarte mulţi. 
Şi cei care au vrut paşaport, cînd 

eram în România. Veneau doar şi 
ziceau: “Te rog să te plimbi cinci 
minute cu mine pe stradă”. Că dacă 
vedea securitatea că se plimbă cu 
mine, imediat îl chema şi-i dădea 
paşaport, ca să tacă din gură. 

— Sau să nu semneze acea 
drastică scrisoare. 

— Aşa au făcut după aceea unii 
care au venit aici, în Occident, şi au 
vrut să obţină azil politic, mă rugau: 
“Domnule, dă-mi o referinţă. Chiar 
dacă nu e adevărat, dar — nu? — 
oameni suntem”. Şi-am dat referinţe. 
Nu false, ci doar nu foarte adevărate. 
Că omul a rezistat, că a fost anti, 
că... Deci eu am fost mereu capra. 
lar astăzi sunt nevoit să legitimez, să 
spun că eu n-am fost singur doar cu 
Negoiţescu, ci au mai fost şi alţi 
scriitori care erau cu noi. E adevărat 
că n-au chiar venit, n-au chiar semnat, 
dar că erau cu sufletul lîngă mine. Deci 
ei rezistau împotriva bolşevismului. 

— Un nevoit procedeu de a doza 
şi explica un posibil curaj. Un curaj 
anonim. 

— Adică, ei au iuptat împotriva 
bolşevismului prin cultură. Aicea 
m-am oprit. Fiindcă cei care îmi 
solicitau asemenea referinţe nu erau 
doar pasivi, ci erau activi împotriva 
noastră. Erau membri ai Consiliului 
Uniunii Scriitorilor, care au votat şi 
darea mea afară din slujbă, şi darea 

128 


Limba Română 


judecarea mea ca bandit şi ca trădător 
de patrie. 

În sfîrşit, şi răbdarea mea avea 
o limită. 

— Am vorbit despre cele două 
versante de “folosibilitate” a lui Paul 
“Goma: unii contra românilor, ceilalţi 
căutînd argumente de natură 


categoric opusă. Dar, Paul Goma, aţi ' 


încercat să găsiţi şi să puneţi în 
lumină şi anumite calităţi ale 
românilor? 

— A, cum să nu?! Restul sunt 
calităţi: In afara defectelor care sar 
în ochi, pentru că românul se aşteaptă 
să-şi vadă un portret retuşat, â /a 
fotograf, cînd era el mire. 

— Să arate bine şi, dacă e 
posibil, foarte bine sau excelent. 

— Să arate bine şi impersonal. 
Nu, restul sunt calităţi. 

— Spre exemplu. 

— Una dintre ele, şi asta se re- 
feră şi la basarabeni, şi mă gîndesc 
la ei mai ales, este extraordinara ca- 
pacitate de regenerare şi aceasta va 
fi capitală şi în prezenta perioadă 
teribilă pe care o traversează oamenii 
noştri. Eu cred în miracole, am mai 
spus. Cum în poezie a fost un miracol, 
după noaptea stalinistă, la noi, care a 
durat mai puţin decît în Rusia, dar 
n-a fost mai puţin dură. Deci după 
noaptea stalinistă în literatură, cînd 
nimic din marea poezie nu era permis 
să se ştie, cînd nu puteai nici să 
rosteşti nume, cum ar fi fost cel al lui 
Arghezi, pentru care Grigurcu a fost 
dat afară din facultate, ş.a.m.d. Au 
răsărit din nimic... dar nu din nimic, e 
totuşi ca din nimic — au ieşit Nichita 
Stănescu, Ana Biandiana, Păunescu, 
în perioada sa bună. Ei, de unde au 
ieşit ei? Că n-au ieşit din Beniuc. Şi 
n-au ieşit din Maria Banuş. Că nici din 
A. Toma. 

— Din cultura română. 

— Din cultura română care... 
Uite că suntem la Die, care este o 
zonă alpină cu rîuri subterane. 

Vezi pe o vale, mai ales pe unde 
ne ducem noi, şi vezi că-i seacă. Ce 
s-a întîmplat? Ei nu, nu e seacă, rîul 
a coborit în subterană şi răzbate în 
altă parte. Şi cînd iese, ţi se pare 
miraculos. Şi eu cred în asemenea 
miracole. Atuncea, în literatură, a fost 


şi chestie de timp. Cît să fi durat acea 
noapte? Insă eu, care am făcut 
puşcărie şi care am şi observat-o, ştiu 
un lucru. Ca să treci prin probele 
astea înfricoşătoare îţi trebuie două 
condiţii. Prima e să fii tînăr. Cînd eşti 
tînăr, eşti şi moral. Adică te ţii drept. 

— Ai forțe care îti lasă deschisă 
perspectiva, nu-ţi face imposibile 
şansele de viitor. 

— Dar cînd eşti bătrîn, eşti mai 


“aproape de moarte şi te bîntuie frica: 


“Vai de mine, dacă mor, dacă mă ucid!. 

— Cît mi-a mai rămas? 

— Cît mi-a mai rămas. Deci erau 
conflictele morale dintre noi, tinerii, şi 
bătrînii, în puşcărie. Noi îi acuzam de 
trădare, de pactizare cu duşmanul. Şi 
ei nu ştiau să explice chestiunea 
aceasta. Oricît de deştepţi erau, nu 
ştiau. 

— Acuma, probabil îi înțelegeţi 
mai bine. 

— Nu, nu, că-i înţelegeam şi 
atunci. Dar ei nu erau capabili să se 
înţeleagă pe ei înşişi. 

— Presupun că lui Paul Goma, 
care e atît de meticulos în analizele 
sale, pînă la o cruzime realistă de 
meticulos, presupun deci că nu i-ar 
plăcea miturile, basmele. 

— Basmele? Basmele îmi plac. 
Şi eu scriu basme. Cărţile mele sunt 
organizate după schemele basmelor. 
Ca şi cum ar fi în interiorul unui mit. 
insă în momentul în care un mit sau 
un basm este făcut ca să mă 
îndepărteze pe mine — nu zic de 
misiunea mea, că mie nu-mi plac 
cuvintele mari —, să mă îndepărteze 
de treaba mea; nici chiar datorie nu 
spun. Eu am o treabă de făcut... 

— Din care motiv operati cu 
termeni atît de 'joşi”, de modeşti în 
semnificaţiile şi nuantele pe care le 
exprimă şi, deci, pe care doriți să le 
exprimati? 

— Fiindcă m-am săturat. Mai 
ales în limba română nu merge, de 
pildă, termenul “operă”, decît la cei 
morţi, la clasici. Şi nu pot să-l aud pe 
Breban vorbind despre — citez 
acuma, pun ghilimele — “opera mea”. 
E adevărat că el e ardelean şi ardelenii 
au mari dificultăţi în limba română. 
Grave dificultăţi. 

— Din cîte îmi aduc aminte, 

Nicolae Breban nu s-a sfiit să 
„recunoască el însuşi că limba română 
curentă a însuşit-o abia după citiva 
ani de viaţă în Bucureşti. 

— Da, asta nu e rău. Dar chestia 
cu “opera” nu merge. Nu-i şade bine 
cuiva să vorbească despre propria lui 
operă. Nu-i scris undeva că se 
interzice aşa ceva. Dar nu şade bine. 
Poate să vorbească: romanul meu, 
scrierea mea, textul meu, cartea mea, 
arta mea sau lucrarea mea. Dar “ope-— 
ra mea” nu poţi să spui, fiindcă un om 
nu poate vorbi despre destinul lui. 

— Dar despre “creația mea” se 
poate vorbi? 

— Şi asta deja sună nefiresc, 
deocheat. 

— Din motivul că creatura, omul, 
s-ar cere în concurenţă cu Creatorul, 
cu Dumnezeu, probabil, 

— Dar, mă rog, ei nu au decît 
să folosească, nimeni nu le interzice. 
Mie. însă nu-mi sună bine. Eu am 
ureche de muzician. Am avut şi studii 
de compoziţie. La un moment dat 
înclinam să fac studii serioase şi să 
mă înscriu la conservator. Să termin 
clasa de compoziţie. Nu s-a întîmplat, 
să zicem, din motive obiective. Nu 
s-a putut. Eu nu ştiu acuma dacă nu 
mi-am fabricat nişte argumente post- 
festum, să zic: n-am vrut eu să fac 
chestia asta. Oricum, din această ne- 
facere a muzicii eu am muls ţiţa de 
lapte şi am scris o carte întreagă. 

— Sabina. Ştiu din auzite, din 
citite, doar. 

— Cartea care, printre altele, 
este şi o comparaţie între muzică şi 
literatură. Şi era o comparaţie văzută 
de ochii unui adolescent. Termenii 
sunt aproximativi şi poetizaţi. Nu sunt 
termeni ştiinţifici, filosofici fermi. Nu. 
Zicea el, protagonistul, că muzica, 
fiind suma artelor — literatura eu n-o 
consider artă, ci e literatură, e cuvînt 
care vine din altă parte, vine de la 
Dumnezeu, vine de la Cuvînt, pe cînd 
artele lucrează cu categorii care sunt 
indiferente la morală. in pictură, 
culoarea, roşul sau albul, sau bleul, 
sau pestriţul nu pot fi nici bune, nici 
rele. Sunt culori. Frumoase, bine 
asortate sau rău plasate. Sau 
sunetele. Nu sunt nici bune, nici rele. 
insă în cazul cuvîntului lucrurile stau 


altfel. Scriitorul nu e artist. Scriitorul 
e scriitor. El nu are nevoie să spună: 
arta scrisului. Există arta pantofăriei, 
arta cofetăriei. Bineînţeles, scrisul 
vine de la Dumnezeu, nu? Cum se 
spune în primele rînduri din Biblie: “La 
început era cuvîntul”. Deci este vorba 
de o origine sacră. Şi atunci, cel care 
se apucă să fie scriitor trebuie să 
procedeze ca ruşii — să cinstească 
cuvîntul. Adică să nu-l bălăcărească. 

„_— Dar americanii nu cinstesc 
cuvîntul? 

— Ba da. Insă ei au o altă 
cultură, una muitiprotestantă. Dar noi 
acuma vorbim numai de români. 

— ŞI, uneori, de ruşi. 

— Da, vorbim de români în 
comparaţie cu ruşii, pentru că mereu 
românii scriitori se contrapun ruşilor. 

— De ce s-ar contrapune? Nu e 
obligatoriu. 

— Bun. E mult de explicat. 
Poate că revenim. Dar ziceam aşa: 
că muzica este suma artelor, dar el, 
adolescentul, a cunoscut o perioadă 
de împlîntare în muzică pînă la uitare. 
Nu mai ştia ce se petrece în jurul lui. 
Şi, pe de o parte, era o protecţie, 
pentru că evenimentele din jurul lui 
erau violente, urîte, lumea era tîmpită. 
In sfîrşit, totul era rău. Şi muzica îl 
proteja. Şi, în acelaşi timp, în 
momentele în care ieşea din muzică, 
îşi dădea seama că dacă se mai duce 
în: interiorul muzicii, va pierde 
contactul cu ceea ce se întîmplă în 
jur. Or el nu vroia. Erau mulţi care se 
izolau prin muzică. La noi, zicea el, 
nu există drogurile, dar există morfina. 
Adică se ştiau, se găseau efectele 
morfinei. Despre asta vorbea el. Cu 
muzica te-obişnuieşti. Te duci mereu 
la ea, te scufunzi în ea. Şi totul e bine. 
Ţi-i plăcut. Chiar şi tu devii mai 
deştept. Tu nu eşti mai deştept, pentru 
că tu eşti secundar muzicii. 

— E o teză a lui Paul Goma? 

— Bineînţeles, aceasta e o teză 
oricînd contestabilă, oricine poate 
s-o facă bucățele. Dar este teza căriii 
mele. Deci, iau cuvîntul care este 
mereu treaz. Sau trebuie să fie mereu 
treaz. Nu ca în muzică, la auzul căruia 
stai cu capul înclinat ba pe o parte, 
ba pe alta, ba pe o pernă; ba stai 
într-un cot. Da, e plăcut: ce bine e în 

muzică, ce picant după al doilea 
pahar cu vin! E bine. Cînd te doare 
inima, cînd te doare piciorul, cînd te 
doare capul, cînd te doare amorul... 

— propriu... 

— Fie şi amorul propriu sau 
amorul pentru o femeie care e bună 
în dragoste ş.a.m.d. Sigur că-ţi vine 
muzica şi-ţi oblojeşte rănile. Or cu 
asta am răspuns... nu, n-am răspuns, 
ci poate doar că am venit cu partea 
mea de întrebare la povestea cu arta. 
Deci eu nu consider că literatura este 
artă. Şi nici măcar datorie. Nu-mi plac 
cuvintele astea. Dacă vrem să fim 
scriitori, noi suntem cei care trebuie 
să ne facem totdeauna treaba 
noastră, fără să aşteptăm răsplată. Noi 
nu ne putem compara decit cu preoții. 

— Altfel de ce-ati fi insistat în 
ale literaturii dacă această ne-artă nu 
v-ar fi răsplătit într-un fel sau altul? 

— E o întrebare de rabin, să ştii, 
la care răspund cu altă întrebare: 
credeţi că eu trăiesc din literatură? 
Niciodată n-am trăit din literatură. 

— Cineva ar putea crede că nu 
e chiar aşa, cel putin după ce aţi 
editat mult în Occident. 

— Ştiţi de ce? Cît eram în 
România, aveam cărţi publicate în 
Occident, însă în ţară lucram cu 
braţele ca să-mi cîştig pîinea cea de 
toate zilele. Aicea, la fel. Eram direc- 
tor de colecţie, mergeam la congrese, 
în dreapta, în stînga. Lucram ca 
zugrav, ca să-mi cîştig existenţa. 

— Nu s-a prea ştiut acest lucru. 

— La ce i-ar interesa pe alţii 
cum trăiesc eu? lar acuma, de şase 
ani, m-am îmbolnăvit destul de grav. 
In sfîrşit, am avut o mare plictiseală 
cu inima şi nu mai pot lucra. Deci 
trăim trei din salariul nevestei mele 
care e bibliotecară undeva. 

— Şi dacă tot am vorbit despre 
muzică, v-aş ruga, Paul Goma, să ne 
spuneţi ce predilecţii muzicale aveți. 

— mi plac toate muzicile. Pot 
să spun că eu sunt un profesionist 
care nu şi-a făcut profesia. Eu am trăit 
într-un mediu muzical. Părinţii mei 
erau învățători. Invăţătorii totdeauna 
în perioada ceea erau selectaţi şi prin 
probă muzicală, care era eliminatorie 
atunci. La noi în casă totdeauna s-a 
cîntat vocal. Noi eram trei, mama, tata 


şi cu mine, dar cîntam pe şase voci. 
Ca nişte basarabeni, influenţaţi de 
muzica polifonică rusească, care 
basarabeni erau fii de ţărani şi 
cunoşteau la perfecţie ceea ce cîntau 
ţăranii... Cunoşteau şi chestiile acelea 
hibride, de tipul Musicescu. Să mă 
ierte Dumnezeu, dar — iei folclorul, îi 
pui nişte floricele şi, gata, îl prezinţi 
drept cîntec popular. Da, fiindcă 
învăţătorimea prin asta s-a ilustrat. Şi 
după aceea, ceea ce se numeşte 
muzică clasică, simfonică etc. Evi- 
dent, sunt foarte sensibil acuma la 
ceea ce se întîmplă în muzica mo-— 
dernă. Să zicem, populară, adică 
rock. Rockul este muzica tuturor. 
Jazul a intrat în clasicitate. Şi — o 
poveste. Şi aici ar fi bine să ne oprim 
puţin. 

— Ne oprim pentru vreo abatere 
lirică sau nu prea sau pentru ca să vă 
pun o altă întrebare? 

— Nu, eu aş fi vrut să vorbesc 
de muzică din alt unghi de vedere. 

— Vă rog frumos. 

— Deci cu copilul meu, care are 
20 de ani acuma, bineînţeles că 
discutăm muzica ce se aude la 
televizor sau pe care şi-o procură el 
pe disc, casete. Muzica asta de 
consum. Şi avem şi astfel de discuţii. 
Zic aşa: uite, muzica asta pe care o 
cîntă cutare, ce crezi tu, din ce zonă 
etnică vine? Şi încep deducţiile. Să 
fie o temă scoțiană? Sau una 
irlandeză? Sau una bretonă? Şi-i spun 
aşa: toate muzicile astea, de sub 
genericul rock, au supt din folclorul 
anglo-saxon. De ce, domnule, anglo- 
saxon? Din cînd în cînd, mi-aduce 
aminte de acum 40 sau 50 de ani că 
americanii au şterpelit melodia 
românească Sanie cu zurgălăi — era 
un cîntec semiţigănesc — şi l-au 
prelucrat şi a devenit un cîntec 
mondialmente cunoscut. Dar ce se. 
întîmplă cu noi? Înseamnă că nu 
suntem dotați, pentru că eforturi şi 
tentative se cunosc. Tentative nu de 
prelucrare. Nu-mi place cuvîntul 
prelucrare. Că nu ei ceva să 
prelucrezi. Există. Tu doar vii de 
undeva. De unde? Vin din poporul 
român. Poporul român are o muzică, 
nu? Are o poezie. Nu înseamnă că eu 
prelucrez folclorul românesc. Nu. Dar 

eu vin de undeva. La români însă nu 
se vede nimic chiar cînd încearcă să 
transpună o melodie superbă, 
frumoasă, sublimă, populară, în ceva, 
hai să-i zicem, cultă, iese o rapsodie 
de Enescu. Să fim serioşi. N-o să 
ieşim noi cu Enescu în lume. 

— Sunteţi cam categoric. Eu 
sunt de altă părere. 

— Dar stai, că încă n-am 
terminat. Recent am auzit la radio un 
disc care era prezentat foarte elogios, 
cu teme ungureşti. Disc de rock, de 
folk. Domnule, jumătate din ele erau 
teme româneşti. Şi-am zis: uite, să afle 
românii chestia asta, din nou îi acuză 
pe unguri că iar le-au furat Ardealul. Dar 
bine le fac, pentru că ei nu sunt în stare 
să-şi prezinte ce au. Şi au! Şi din punct 
de vedere folcloric, tot un ungur, un 
mare compozitor din secolul ăsta, Bela 
Bartâk, compune un concert pentru 
clarinet pe teme româneşti. 

— Paul Goma, pare-se că 
exageraţi totuşi cu posibila reacţie a 
românilor. Că doar românii nu-i acuză 
pe evrei că aceştia au preluat pentru 
imnul Israelului o melodie populară 
românească. Albanezii la fel îşi filiază 
imnul ţării lor din folclorul românesc. 
Ce, ar fi trebuit să trimbițăm mereu, 
ca să ştie lumea, că avem o muzică 
atît de bogată, încît au de unde 
împrumuta şi alţii? 

— Nu, românii au ce au cu 
ungurii. Pentru că încolo li se arată: 
Băieți, uitaţi-vă la Transilvania, ca să 
nu vedeţi Basarabia. Asta este toată 
chestia, toată politica. 

— ŞI totuşi, ce părere aveţi că 
un popor străvechi, cu tradiții 
milenare, cum sunt izraeliţii, a preluat 
pentru imnul ţării sale o melodie 
românească? Sau albanezii, care au 
procedat aidoma? 

— De evrei nu ştiu exact. 

— Vă rog să credeţi că ceea ce 
am afirmat e sută la sută autentic. 
Poate să v-o spună orice evreu cît de 
cît. luminat. 

— Bun. Dar de albanezi ştiu pre- 
cis. Pentru că Victor Eftimiu, albanez 
de origine dar devenit scriitor român, 
era autorul textului acelui imn. Aşadar, 
e o chestie de influenţă comercială. 

— Imnul ca chestie de negoț? 

— De ce nu? Dar şi imnul nostru 


Trăiască regele era făcut de un 
oarecare neamt. Un capelmaistru de 
a şasea mînă. Nu mai vorbesc de 
imnurile astea de astăzi. Sunt de o 
nemuzicalitate care rivalizează cu 
Miarseillaise-a franceză, care.este, 
bineînţeles, cel mai nemuzical imn. 

— Francezii ştiu acest lucru? 

— Ştiu. Dar şi din punctul de 
vedere al textului este un imn 
sîngeros. Dacă-l pui alături de imnul 
polonez, ăla e muzică, dar ăsta — 
nimic. 

— Nu ştiu dacă e cazul să 
amintim că imnul japonezilor are doar 
patru rînduri de text. 

— Uf, japonezii. Hai să rămînem 
în aria europeană. Ca să nu mai 
vorbim de italieni, care au avut 
geniala chestie de a-şi face imn dintr- 
un joc. E un joc. O tarantelă. Nu-i 
solemn sau grav. 

Pe scurt, asta e, ce-am spus, 
muzica noastră. Şi noi zicem: “Ah, 
noi, ce muzicieni, ce talentaţi 
suntem”. 

— Prin creaţia dumneavoastră 
literară... 

— Ei, se vede că ai uitat ce am 
spus eu referitor la creaţie şi operă. 

— Cer iertare, Paul Goma. Deci, 
prin lucrările dvs. literare, prin întregul 
demers ideatic făcut prin cuvînt, vă 
gîndeaţi să reuşiți sau doar să 
supravieţuiţi ca om, ca intelectual? 

— Cred că nici una, nici alta. 

— Nu vă gîndeaţi să reuşiți ca 
scriitor? 

— Nu cred că era primul gînd al 
meu. Eu niciodată nu mi-am zis: 
“Trebuie să fiu scriitor. Trebuie să fiu 
scriitor mare”. Niciodată nu mi-am zis 
asta. Eu am făcut şi atletism. Ştiu ce 
înseamnă să fii primul şi ştiu ce 
înseamnă să fii al patrulea. 

— Ce fel de probe făceaţi la 
atletism? 

— Semifond. Şi tot în cartea 
asta, Sabina, care nu e publicată, fac 
teoria locului patru. Locul patru la un 
cros la care participă o sută, două 
sute de oameni. Şi, dacă nu eşti 
printre primii trei, nu exişti. Mai bine 
ieşi al 66-lea decît al 4-lea. Dacă eşti 
al 4-lea, eşti nimic, cum se zice, 
patruurmătorulea. Dar în literatură nu 
există chestia asta cu locurile. Asta 


numai Breban îşi imaginează că 


există. Ca să scrie “romancierul 
numărul unu” despre Breban. Ce e cu 
chestia asta? 

— Am impresia că într-un rînd 
ati fost prieten cu Breban? 

— Nu, nu-mi este prieten. Eu nu 
pot fi prieten cu oamenii de care mă 
desparte totul. Eu spun aşa: Breban 
este un foarte bun romancier. Însă 
dacă Breban, în afară de romanele lui, 
ar tăcea din gură, ar face cel mai mare 
bine pentru persoana lui. Pentru că în 
momentul! în care deschide gura să 
facă declaraţii, să dea interviuri sau 
cînd scrie articole, spune nu doar 
prostii. Prostii spunem toţi. Ci spune 
ticăloşii. Adică neadevăruri atît de 
violente, încît nu ştii de unde să-l iei. 
Mai ales că inventează, inventează. 
In roman, bineînţeles, poţi să 
inventezi. N-are decit să inventeze 
pînă poi-marţi. Insă nu poţi să 
inventezi istorie trăită alaltăieri. El 
asta face în toate declaraţiile lui. Or 
eu fiziologic nu pot să suport un 
asemenea afront la adresa adevărului. 

— Posibil că e un mod de a se 
întrepătrunde organic viața cu 
fabulaţia literară. E un fel de modus 
vivendi, de condiție de profesionist. 

— Nu, nu, nu. Noi trăim în 
secolul douăzeci, în a doua jumătate 
a lui. Noi din 1914 suntem sub semnul 
lui Sarajevo, adică în permanentă 
stare de război. Şi chestia că, cică, 
eu fac artă, eu fac roman nu mă 
interesează — să i-o spună altuia. 
Pentru că în cazul lui Breban, dacă el 
zice aşa că nu face politică, păi ela 
făcut politică, pe cînd era membru în 
Comitetul Central. 

— Deci nu admiteţi că ar putea 
fi o prelungire, în viaţă, a stării de 
elaborare a literaturii? 

— Nu, nu, nu. Păi să spună, 
domnule, să anunţe. Să zică: “Acuma 
eu îmi dau drumul fanteziei”. 
Şi-atuncea am şti despre ce e vorba. 
Dar aşa, ultima lui ispravă a fost o 
carte de suvenire, de amintiri şi eu 
am scris un articol în “Vatra” despre 
chestia asta — care e de la un capăt 
la altul delir curat. Eu am impresia că 
e o chestie maladivă. 

— Cine ştie. Deloc puţini scriitori 
au ciudățenii, abateri de la com- 

portamentul comun. N 

— Asta e altceva. Însă el nu 
poate să spună o frază în care 
lucrurile să fie adevărate. Prima parte 
merge, merge, şi dintr-o dată o ia 
razna. Dar nu se poate aşa ceva. Asta 
s-o bagi în roman, dar nu în declaraţii 
sau în amintiriie tale din copilărie. 

— Se poate crea totuşi părerea 
că-l judecaţi prea sever pe Nicolae 
Breban. 

— Nu. Hai să ne fixăm lao 
chestie. E o poveste cu memoria 
selectivă. Dacă e să zicem la Breban, 
e o memorie maladivă. Bineînţeles că 
omul uită cînd să se protejeze. Cînd 
ceva foarte violent, foarte neplăcut i 
s-a întîmplat lui sau s-a întîmplat 
alături de el ca să nu înnebunească, 
încearcă să uite. Dacă omul e 
nescriitor, e de înţeles. Însă un scriitor 
n-are dreptul să facă aşa ceva. Un 
scriitor nu are dreptul să uite. 

— Apropo, se zice că aveţi o 
memorie fabuloasă, poate că chiar... 
monstruoasă. 

— Nu, nu, nu. Eu nu amo 
memorie nativă. Eu am o memorie. 
exersată. Exersată, dragă. De cînd 
părinţii mei erau refugiaţi, noi 
recapitulam, între noi, fie că eram în 
pădure, alungaţi. Noi am fost alungaţi, 
hăituiţi şi prinşi de ciobanii ardeleni şi 
predaţi ruşilor. 

— Descrieti cazul în Arta 
refugii. 

— Şi noi, în trei, făceam exerciţii 
de memorie. Hai să ne aducem aminte 
de cutare, cutare, cutare. Şi în 
momentul cînd unul dintre noi o lua: 
pe de lături, celălalt îl corija, că nu a 
fost chiar aşa, ci cam aşa. 

— Vă spunea tatăl pentru ce era 
nevoie să faceţi exerciţii de memorie? 

— Probabil că el avea un instinct 
aparte. Era un învăţător de ţară şi 
avea o cultură de bun simţ. El'simţea 
că suntem pe cale de a ne prăbuşi, 
cu lumea şi cu memorie cu tot. El 
avea experienţă, fiindcă fusese în 
Siberia. 

— Ridicat, precum aflăm din Din 
calidor. 

— Şi el ne sublinia ceea ce ni 
se poate întîmpla. El le spunea 
ardelenilor: “Măi oameni buni, uitaţi- 
vă la noi. Noi suntem viitorul vostru”. 

nimic. Şi taică-meu era nefericit, 
considerîndu-se un fel de profet în 
pustiu. Bineînţeles că nu era un profet 
în pustiu. 

Dar să revenim la un exerciţiu 
de memorie propriu-zis. În istoria 
noastră comunistă din România a fost 
un eveniment extern României, dar 
care a avut un ecou puternic şi în 
interiorul ţării noastre. A fost revoluţia 
maghiară, din 1956. Pentru generaţia 
mea, care a prins în piept în stare de 
maturitate perioada ceea, este un fel 
de test 1955. Pînă acuma au apărut 
cîteva cărţi de memorie, nu despre, 
ci care ating şi această perioadă sau 
ar trebui s-o atingă. Amintirile -lui 
Breban, declarațiile lui Manolescu, 
mai multe, lon Vianu şi Matei 
Călinescu în dialog — tot cărţi 
interesante din punct de vedere 
memorialistic şi chiar din punctul de 
vedere al adevărului literar. Adevărul 
literar nefiind un jurnal, ci un concept. 
Şi cine mai este? Sami Damian. Toţi 
aproximativ de vîrsta mea. Cei care 
în 1956 aveau între 20 şi 30 de ani. 
Sau mai mult, erau studenţi, pentru 
că în 1956 a fost o mişcare studen- 
ţească în România, după care am 
intrat în puşcărie, şi de la Timişoara, 
şi de la Cluj, şi de la București. Ei 
bine, e de piins să vezi cum aceşti 
oameni, care sunt directori de 
conştiinţă ai neamului românesc, 
evită acest moment. Deşi ei erau 
studenţi în timpul ăla. 

— leri, într-un dialog, mi-a vorbit 
de acest lucru şi domnul Sorin 
Alexandrescu, recunoscînd că atunci, 
în 1956, el n-a avut totuşi curajul să 
se alăture deschis colegilor săi 
studenți care se adunaseră lîngă 
statuia lui Mihai Viteazul din 
Bucureşti. i 

— Dar unii evită să amintească. 
Şi nu se poate. A fost un test 
obligatoriu: ori erai în interiorul 
faptelor, ori nu-ţi ajungea curajul să fii 
acolo. Şi este interesantă o chestie, 
nu în scris, ci, oral. De pildă, 
Manolescu întreabă: “Ce-i, dragă, 
vroiai să intru şi eu în puşcărie?”. Nu 
vroiam să intri în puşcărie, dar vreau 
ca să vorbeşti despre ce-ai făcut tu 
în vreme ce eu intram în puşcărie. Eu 


Şi ardeleanul se uita şi nu pricepea ştiu ce-a făcut şi nu consider e 


ceva de ruşine. Şi-a salvat pielea. A 
fugit din Bucureşti şi s-a dus la bunicii 
lui. Cum au făcut mulţi studenţi, ca 
să nu fie implicaţi în evenimente. 
Asta-i o atitudine. Matei Călinescu şi 
cu lon Vianu nici nu vorbesc de 
chestia asta. lar Breban ce face? 
Minte, pentru că nu poate să nu mintă. 
El zice că a participat la cîteva 
şedinţe de protest, la Cluj. Eu i-am 
răspuns că dacă participai la una, nu 
la cîteva, ai fi fost cu mine în 
puşcărie, băiatule. Pentru că studenţi 
care nu participaseră la şedinţe, care 
nici nu auziseră de ele, fuseseră 
arestaţi. Că aşa era treaba atunci. 
Deci chestia asta a fost ca o hirtie de 
turnesol pentru români. Ca şi povestea 
din 1977, unde iar m-am băgat ca boul, 
singur şi cu Negoiţescu după mine. 
Domnule, suntem oameni cu simţul 
onoarei, cu simţul demnităţii sau nu 
suntem? Bineînţeles că am intrat 
atunci în puşcărie cîteva zeci de 
studenţi, şi-atit. Şi de ce am intrat noi, 
studenţii, în conflict cu vechii 
deţinuţi? Deoarece, cu rare exceptii, 
ceilalţi deţinuţi intraseră în puşcărie 
nu pentru ce făcuseră — aici revenim 
la Noica, la conceptul noician, care 
este îngrozitor de reacţionar şi de 
românesc în acelaşi timp — deci noi 
făcuserăm ceva. Fie că era doar o 
intenţie, dar ne-au prins înainte. Or ei, 
vechii deţinuţi, erau în puşcărie pentru 
ceea ce fuseseră. Fusese unul pre- 
fect, altul ministru, celălalt jandarm. 
Nu făcuseră nimic. Cu excepţia de 
rigoare a oamenilor care se adunaseră 
în organizaţii armate, unii erau chiar 
partizani etc. In rest era marea masă 
a îngrozitoarei clase politice 
româneşti. 

— Uneori se spune că sunteţi 
nu că sever, ci necruţător în 
acuzaţii... 

— Bineînţeles că eu n-am să 
spun de mine de rău, ci încerc să 
explic. Şi zic următorul lucru: din cele 
ce am afirmat, în scris mai ales, 
despre unele persoane, despre unele 
fenomene, pînă în momentul de faţă, 
deci septembrie 1996, doar unele nu 
s-au adeverit. incă nu s-au adeverit. 
Constatare care mă întristează. Eu aş 
fi fost primul om fericit din lume dacă 

aş fi fost contrazis. 

— Dar nu puteți fi şi iertător? 

— Nu cunosc cuvîntul iertare. 

— Chiar dacă-l rostiţi. 

— Nu, nu, nu cunosc cuvîntul 
iertare, pentru că eu nu mă simt 
“autorizat să'iert. Eu nu sunt preot. 

— Dar ca om? Căci şi bietul om 
trebuie să ierte. 

— Nu. Eu am altceva. Din capul 
meu iese “a ierta”. Ce înseamnă a 
ierta? A absolvi, a avea o putere supra 
— sau neomenească de atrece peste 
păcatele cuiva. Eu nu am această 
putere. Sunt şi eu un om păcătos ca 
şi ceilalţi. 

— Adică îi puteţi înțelege pe 
ceilalți, mulţi dintre care au făcut şi 
lucruri extraordinare, foarte bune? 

— Eu îi înțeleg. Dar faptele rele 
nu le uit. Asta e deosebirea. Ei... în 
sfîrşit, nu zic duşmanii, ultravorbitorii, 
să zicem aşa, spun despre mine că 
nu iert, că sunt necruţator. Nu, eu nu 
uit. Pentru că eu, în momentul cînd 
securiştii mă băteau (am şi scris 
asta)... 

— In Culoarea curcubeului 
'77, nu? | 

— Aşa este. Deci în momentul 
cînd securiştii mă băteau, eu le 
spuneam, şi cu cuvinte, şi mormăind, 
cînd aveam căluşul în gură, nu “că 
las’ că ies eu de aici şi o să vă 
belesc”, nu. Ziceam: “O să vă ne-uit 
eu, osăvă bag într-o carte”. Deci pînă 
în decembrie 1989 am avut de-a face 
numai cu răii răi, catalogaţi: 
comuniştii, Ceauşescu, Securitatea, 
Păunescu, ăia care erau răi-răi-răi. Şi 
după aceea, nu spre marea mea 
surpriză, mai mult decit atît — durere, 
pentru că sunt prieteni de-ai mei, am 
văzut că şi dintre cei buni au devenii 
răi. Incă foarte răi. Buzura. 

— Buzura? 

— Păi da. Eugen Simion, Pleşu, 
iubitul meu Valeriu Cristea, 
basarabean şi el. Cum poţi tu, scriitor, 
să te pui în slujba unuia de la putere? 
Cînd natura ta e să fii liber. Chit că 
plăteşti — nu? — chestia asta. N-ai 
tot timpul ce să mănînci şi nevastă- 
ta n-are chiar tot timpul cu ce să se 
încalţe. Asta este: dacă nu-i place, 
să se ducă să se mărite cu altul! Dar 
ei s-au pus în slujba unora. Toţi 


greşim, toţi facem erori, toţi într-un 
moment sau altul o luăm pe de lături, 
dar, cu durere, cu ceva ruşine, 
recunoaştem că, da, domnule, m-am 
înşelat cînd am zis cutare lucru. E 
mai grav la mine, cînd constat că nu 
m-am înşelat în previziunile rele. Căci 
mă. interesează rezultatul, nu 
previziunile mele. Or, unii din foştii 
mei prieteni fac parte din acei români 
fragili care au impresia că dacă şi-ar 
recunoaşte erorile s-ar distruge, s-ar 
nega. Or, nu este aşa. 

—- Aţi vorbit de atiția oameni 
care v-au fost apropiaţi, de prieteni 
care nu vă mai sunt ce v-au fost... Nu 
vă simtiti însingurat, prea însingurat, 
continuînd să-i ţineţi la distanţă? 

— Nu. De altfel, a fost o perioadă 
în care s-au precipitat rupturile. A fost 
perioada '93——'94. Am şi scris un text, 
care a început să fie publicat în 
revista “Vatra”, cu un titlu rusesc 
Unde am greşit? în care arăt 
despărţirea de şapte buni prieteni ai 
mei, ultima fiind Monica Lovinescu. 
Prietenie de-o viaţă. Eram prieteni 
înainte de a ne cunoaşte. Marie 
Françoise lonescu, Liiceanu, 
Manolescu, Tănase, lvasiuc, 
Țepeneag. Am fost prieteni foarte 
buni. Eu explic în acel text, şi îmi iau 
şi precauţiile de a spune că poate mă 
înşel, poate că argumentele mele 
sunt doar subiective. Este fatal să fie 
aşa. Şi eu încerc să aflu care sunt 
motivele rupturii şi constat în fiecare 
din cazuri că eu am înţeles prietenia 
într-un fel şi ceilalţi, într-un anumit 
moment, au început s-o înţeleagă 
altfel. Nu vreau să dau vina pe altul. 
Aici eu o fac ca un deviaţionist. 
Deviaţionist este acel tovarăş care o 
ţine drept înainte ca boul, atunci cînd 
partidul o ia la dreapta sau la stînga. 
Probabil, eu sunt un deviaţionist de 
natura asta. O ţin drept înainte cu 
prietenia atunci cînd prietenul meu o 
ia la dreapta sau la stînga. 

— Aveţi cumva şi momente în 
care vă exaltaţi orgoliul că aţi fi cel 
mai drept, cel mai bun, cel mai moral? 

— Nu, nu. De altfel, întrebarea 
e foarte dificilă. Eu zic aşa: nici una 
dintre rupturi n-a fost făcută într-o 
mînie. Eu, ca la Biblie, am aşteptat 
şapte probe. Una, două, şi am atras 

atenţia. Şi aşa a durat cu fiecare dintre 
prieteni. Am discutat ani de zile. lată, 
cu Monica Lovinescu ruptura a durat 
patru ani. Criza asta a şi început 
exact cînd lucrurile s-au schimbat în 
România. Faţă de această schimbare 
eu am avut poziţia mea. Şi am zis 
aşa: unu — e lovitură de stat 
bolşevică; am zis-o din 25 decembrie. 
Doi, cîteva luni mai tîrziu: singurele 
lucruri cîştigate de bieţii români sunt 
două — libertatea de expresie a presei 
şi libertatea de a călători. Atît. Pentru 
că nu mă interesează ce fac bestiile 
de securişti care învîrtesc afaceri. 
Asta este revoltător, dar nu intră în 
discuţiile cu mine. lar eu nu-mi voi 
modifica prietenia în raport cu 
schimbările că Pleşu a devenit 
ministru, iar că Dinescu — preşedinte 
al Uniunii Scriitorilor. Nu. Eu în 
prietenie urmăresc adevărul şi 
fidelitatea. In prietenie eram împreună 
de acord asupra unor principii. 
Fidelitatea o iau în raport cu adevărul, 
nu cu persoana. 

— Arreieşi că nu pot exista mai 
multe puncte de vedere asupra 
adevărului? Să zicem, în dependenţă 
de formația omului, de experienţa sa, 
de convingerile sale... 

— Există, sigur că există mai multe 
unghiuri de vedere asupra unui adevăr. 
De pildă, adevăr este sau nu e adevăr că 
Iliescu este autorul mineriadelor? Păi aici 
nici nu mai este discuţie. 

— Numai că Iliescu nu v-a fost 
prieten. 

— Nu mi-a fost prieten, dar nu 
asta are importanţă. Nu mi-a fost deloc 
prieten. Dar eu zic aşa: Pleşu, ca 
ministru al culturii, este el sau nu este 
vinovat ca un complice al guvernului 
la semnarea tratatului cu Uniunea 
Sovietică? Aici ne gîndim la 
Basarabia, la vînzarea ei definitivă. 
Monica zice: “Păi nu este, că el era 
doar ministru al culturii”. Stai, doamnă! 
De ce n-a demisionat? 

— Nu este exclus să nu se fi 
orientat la timp. 

— Atunci nici nu merită stima 
mea, dacă nu s-a orientat. Doi: în 
timpul mineriadelor este el vinovat 
ca un complice cu guvernul? Cu 
Iliescu şi cu bestia aia de Petre 
Roman? Este. Că nu şi-a dat 


demisia. Încearcă să mintă Mircea 
lorgulescu, care s-a apucat la 
“Europa liberă” să-i facă elogiu lui 
Pleşu-demisionar. Nu este adevărat. 
Şi eu iarăşi am scris nişte texte în 
care l-am pus la punct pe acest 
Iorgulescu. Cică Pleşu ar fi vrut 
să-şi dea demisia. Ar fi vrut! Păi şi 
eu aş fi vrut să fiu rege. Dar nu sunt. 

Şi atunci am suferit cumplit, 
pentru că pierdeam prietenii. Inainte 
de evenimente avusem doi prieteni, 
pe Țepeneag, cu care am fost foarte 
bun prieten, şi pe Virgil Tănase. Cu el 
am făcut multe blestemăţii împotriva 
securităţii la Bucureşti. Multe 
manuscrise am scos noi împreună. 
Şi aicea, la Paris, el s-a dat cu alţii. 

Insă cele mai multe prietenii mi 
s-au întîmplat după schimbarea 
evenimentelor politice. Pentru că eu 
nu m-am dus în România. O atitudine 
nu zic politică, ci morală. Cum i-am 
spus şi lui Mircea Snegur cînd m-a 
invitat în Basarabia. Asta i-am spus: 
“Domnule, eu în ţări comuniste nu 
călătoresc”. 

— Cum a reacţionat pre-— 
şedintele? 

— Asta l-a şocat şi s-a simţit 
ofensat. A spus că nu e comunism. 

in România din acelaşi motiv nu 
mă duc. Teroarea o exercită tot 
securitatea, tot Păunescu, tot Vadim 
Tudor. Eu îi cunosc. 

— Păi poporul, iubitul nostru 
popor i-a ales, n-ai ce-i face. 

— Poporul i-a ales? Să-l întreb 
care este halul poporului din 
Basarabia? Poporul, săracul de el, 
este completamente analfabetizat, 
prelucrat şi stă sub teroare. 

— Terorizat de foştii care au 
redevenit prezenți. 

— E adevărat că halul de 
sărăcie e cam acelaşi peste tot. Dar 
omul nu trăieşte numai cu pîine, 
mama mă-sii de om. Ci şi cu puţină 
mîndrie, cu verticalitatea coloanei 
vertebrale. 

— Sunteţi supărat pe întreaga 
fară? 

— Intre mine şi România a fost 
un amor unilateral. Eu am iubit-o, iar 
ea, cum se zice în franţuzeşte, elle 
non plus. Ea— nu. 

— lar cu Basarabia în ce relații 
vă consideraţi? 

— La un moment dat, vorbeam 
de basarabenitate. Francezii mi-au 
„sugerat această noţiune de basara- 
beniiate şi eu am găsit fericită 
expresia asta şi am făcut o legătură 
cu ce-mi spunea taică-meu. Zicea: 
“Măi, noi suntem evreii zilelor 
noastre”. Adică ăia fără ţară. Cei 
mereu rătăcitori care sunt totdeauna 
priviţi cu suspiciune. Eu am avut 
acest sentiment din 1944 şi, trebuie 
să spun, l-am şi cultivat. Aşa cum 
mi-am cultivat memoria, mi-am 
cultivat şi diferenţa. Eu am aflat de la 
alţii că sunt altfel. “Tu nu eşti ca noi”, 
îmi ziceau sau doar îmi sugerau. Şi 
eu prima oară am plins, a doua oară 
am fosttrist, iar a treia oară am spus: 
“Te trimit eu într-un loc. Dacă tu zici 
că eu sunt altfel, ei bine, o să fiu 
altfel”. Şi m-am construit altfel. Şi mă 
uitam în jur: cum făceau ăia? Se 
dădeau, se curbau, se înclinau spre 
lucrurile rele. Eu cred că am ştiut să 
aleg şi făceam din contra. Că poate, 
dacă nu era chestia asta “cu altul”, 
poate că făceam ca ei şi mă pliam 
după toate vînturile, scriind despre 
Dumitru Popescu — Dumnezeu. 

— Ziceaţi că v-aţi construit 
altfel. Cum altfel? 

— Mai statornic, cred, fără a mă 
plia după toate vînturile. Dar să revin 
la ruperea prieteniilor, care a fost o 


teribilă probă pentru mine. Nu cred'că 
şi pentru dînşii. Ei înţeleg prieteniile 
ca pe nişie relaţii sociale. Eu nu le 
înţeleg aşa. Relaţii sociale ai cu 
colegii de lucru, cu cei de la birou, cu 
funcţionarii de ia ghişeu. lar prietenia 
eu o înţelegeam ca să fii de acord 
asupra unor principii. Şi asta te 
uneşte. Or, principiile fiind încălcate, 
eu nu văd ce s-ar mai putea întîmpla. 

Apoi ruperea prieteniilor s-a 
acompaniat şi de o degradare 
fiziologică a mea. Şi de boală, şi de 
bătrîneţe. Şi bineînţeles că mă 
obsedează moariea, care va fi azi, 
mîine sau chiar poimiine. De aceea 
mi-am spus: domnule, probabil, şi cu 
prieteniile se întîmplă ca şi cu 
moartea. Cînd ajungi în faţa morţii — 
nu spun a lui Dumnezeu, căci nu cred 
eu că ajung în rai — în faţa morții te 
prezinţi singur. Nu mai ai nici nevastă, 
nici părinţi. 

— Nici prieteni. 

— Adevărat. Singur şi gol. Deci 
te îndrepţi spre moarte ca spre o apă 
în care vrei să te scufunzi. Te 
dezbraci rînd pe rînd de toate hainele. 
Ei, ăştia sunt prietenii. Pe măsură ce 
îmbătrîneşti, ai tot mai puţini prieteni. 

— Nu aţi dori o mînă întinsă, o 
conciliere? 

— Miîna întinsă, da, dar 
conciliere, nu. Nu, pentru că eu n-am 


Pau! Goma printre ai săi: Victor Lupan, Leo Butnaru şi Emil Galaicu-Păun. 
Foto: Mihai Potârniche. 

de negiîndire. Nu. Am plecat, plecat 
sunt. 

— ŞI chiar n-aţi dori să vă 
împăcaţi cu unii din foştii prieteni? 

— Domnule Butnaru, prietenia 
nici nu e măcar ca amorul. În prietenie 
e ca în relaţiile cu mama, care e una. 
Nevasta o schimbi. Dar mama e 
numai una. Adică tu, dacă te desparţi 
de mamă, te desparţi în cazuri 
excepţionale, violente. Mai poţi să 
revii? Deci chestia cu fiul rătăcitor 
care se întoarce şi tatăl înjunghie 
viţelul cel gras — da, sigur. Însă la 
mine nu merge. Nu există nici un fel 

.de vițel gras. Şi cum spuneam: am 
plecat, plecat sunt. Asta se întîmplă 
şi în materie de locuri. Eu, de pildă, 
nu m-am mai dus să văd sau să revăd 
locuri în care m-am simţit bine, locuri 
în care m-am simţit rău. Să zicem, 
nu m-am mai dus deloc la Sibiu, unde 
am petrecut o perioadă extraordinar 
de plăcută, de frumoasă. Ce să văd? 
Peisajul micşorat, oamenii urîţi? Lasă 
să-mi rămînă mie imaginea aia. Nu 
m-am mai dus să văd pe dinafară 
Gherla, închisoarea. De ce s-o văd? 
Eu am închisoarea mea. Ce să 
confrunt? Şi nu ştiu dacă nu m-am 
gîndit că şi cu Basarabia e acelaşi 
lucru. Ce să confrunt? Pentru că va fi 
o sfişiere. Bineînțeles, în România, 
dacă mă duc, nu mai găsesc nimic. 
Pentru că pentru mine ţara nu este 
un peisaj. Este şi el, dar în al cincilea 
rînd. Dar ce înseamnă ţara pentru 
mine? Prietenii. Or, prietenii mei s-au 
exilat. Pe cine să văd? Pe Păunescu? 

— V-a fost prieten? 

— Păunescu nu, nu mi-a fost 
niciodată prieten. Dar a fost o perioadă 
în care ne înţelegeam bine, cînd era 
el bun. Inainte de 1970, am fost colegi 
de redacţie. Da, măi, zic unii, dar sunt 
tinerii. Este adevărat, sunt mulii tineri 
curaţi, n-au avut ocazia să fie 
maculaţi, care mă stimează, încearcă 
să găsească cărţile mele, care foarte 
greu se găsesc în România. Adică 
sunt persoane care sunt interesate de 
mine. Pe acele persoane eu vreau să 
le păstrez şi să nu le decepţionez prin 
prezenţa mea. Pentru că ei, săracii 
de ei, aşteaptă sfaturi. “Ce să facem 
ca să nu mai fie cum este?” Ce poi 


rupt-o într-un moment de mînie sau 


eu să le spun? Păi îi blestem pe 
părinţii lor, pentru că îi consider 
vinovaţi. Puşi în patru labe şi din 
dragoste pentru progenitura lor, i-au 
învăţat să mintă. l-au învăţat să facă 
orice, ca să reuşească la liceu, cu 
pionieri, cu U.T.C., cu partid, să intre, 
să toarne. 

— In toate cele pe care mi le 
mărturisiţi se simte un dramatism greu 
de tăinuit. Dar cum reacţionează Paul 
Goma cînd este consolat, cînd este 
tratat cu o atenţie şi căldură umană 
nedisimulate? 

— Nu suportă. Cum să spun: 
sufletul plînge după aşa ceva, dar 
trupul reacţionează. Fiindcă nu e 
obişnuit. A fost şi un exerciţiu care, 
din păcate, s-a perpetuat şi acuma a 
devenit obişnuinţă, o a doua natură. 
Nu trebuie să mă las înmuiat. Fiindcă 
ştiam că aveam o misie: aveam o 
viaţă de dus. De pildă, în România eu 
nu am avut maşină. Bineînţeles, în 
primul rînd din lipsă de bani. Dar chiar 
dacă aş fi avut bani, nu mi-aş fi 
cumpărat maşină, pentru că maşina 
era un prilej de a suferi un accideni 
mascat — nu? — din partea poliţiei. 
A doua: eu nu sunt chiar aşa împotriva’ 
alcooliciior. Căci am avut prieteni, ca 
Virgil Mazilescu, care era ultra- 
alcoolizat. Mi-a rămas fidel, şi eu lui, 
pînă la urmă. Însă nu suportam beţivii 
şi beţivănelele tot din motivul că ştiam 
că securitatea îi foloseşte pe aceşti 
oameni cu caracterul slăbit şi pe care 
oricînd îi putea şantaja. 

— Pe Mazilescu nu l-au folosit. 

— Mazilescu e un caz. E Mazilă 
Unu şi Ultimul. i 

Apoi erau oameni care se 
îmbătau ca să pretindă că erau 
inconştienţi cînd făceau o faptă rea. 
Sau inconştienţi cînd se cerea să fie 
martori: “Domnule, eu nu mai ţin minte 
ce s-a întîmplat, căci eram beat- 
pulbere, eram sub masă”. Exagerau. 

Eu mi-am făcut o viaţă numai 
cu mîinile astea două. Numai 
nevastă-mea, săraca de ea, ştie cum 
a dus-o. Dar nevastă-mea avea umor 
— atîta ne-a rămas — într-o primă 
etapă, în '77, cînd am fost împinşi în 
exil, am plecat ca toţi amăriţii. Ca şi 
cei din Rusia. Numai cu un statut. Căci 
noi n-am fost expulzați. Nouă “ni s-a 

permis”, prin împingere, aşa, cu 
pieptul şi cu burta. Cunoaşteţi metoda, 
nu? 

— E una universală. 

— Deci nu se mai putea rămîne. 
Eu vroiam să rămîn. Pentru că mai 
fusesem o dată în Occident, pe un 
an de zile, aveam succes, aveam 
bani, publicasem.cărţi în Germania, 
în Suedia. Dar m-am reîntors în 
România. Nu ca să schimb Guvernul. 
Fiindcă era țara mea. Deci am plecat 
şi am ajuns aici pe aeroport — cu două 
geamantane, două maşini de scris şi 
un copilaş subţioară, la doi ani. Eu 
eram, nu zic bolnav, ci distrus. Mă 
drogaseră cît stătusem în '77 în 
închisoare şi efectele erau să con- 
tinue de la eliberare încă un an şi 
jumătate. M-au otrăvit. Abia mă tineam 
pe picioare. lar nevastă-mea zice: 
“Lasă, dragă, că măcar ne-am distrat”. 

— In ce mod? 

— Adică ea lua orice confruntare 
cu securiştii ca pe un episod hazliu. 
De pildă, penultimul. In sfîrşit, îmi 
dădură drumul din închisoare, ne 
mutaserăm în altă parte... 

— Din cîte îmi aduc aminte din 
“Culoarea curcubeului”, vă mutaseră 
ei, şi chiar pe o stradă care nu avea 
nume. 

— Şi într-un imobilfără număr. Deci 
nu aveam adresă. Domnule, asta numai 
în comunism se poate: fără adresă. 

— În schimb, adresa noastră 
era clară pentru toată lumea şi, pentru 
că înțelegeți puţin ruseşte, v-o spun, 
vorba cîntecului, direct în limba lui 
Lenin: “Moi adress ne dom i ne ulița, / 
moi adress Sovietskii Soiuz”. Astfel 
că, slavă Domnului, am rămas şi noi 
fără adresă. Fireşte, nu în sens dra- 
matic, cum era cazul dumneavoastră. 
Dar vorbeaţi de cazurile de 
amuzament... 

— Da. Şi soţia s-a dus la mare 
cu copilul. Apoi trebuie să mai spun 
că printre “bogăţiile” noastre aveam 
pelinci aruncabile de hîrtie. De cum 
băiatul făcea caca, le şi aruncam. Dar 
fiindcă erau aşa de scumpe, nu le 
foloseam decît atunci cînd ieşeam la 
plimbare cu el, nu în casă. Şi soție- 
mea se plimba cu copilul în cărucior 
prin parcul din Constanţa. Bineînţeles, 
erau vreo cinci haidăi care o 


urmăreau. Să vadă cu cine se 
întîlneşte la Constanţa, în port. 
Fiindcă în mentalitatea lor bestia aia 
de nevastă a lui Goma trebuie 
obligatoriu să predea manuscrise, 
fime, chestii... Şi nevastă-mea, care 
e şi sadică în anumite momente, — 
ce să facă? Pregătea în aşa fel ca 
băiatul să facă caca pe el în parc. 
După care lua pelincile şi le ducea la 
un coş de hirtii. După care se aşeza 
pe o bancă în apropiere. lar haidăii, 
ca nişte cîini, jinduiau să se apropie, 
dar nu vroiau să cadă sub privirile ei. 
Şi de cum ea se ridica să plece, ei 
băgau mîinile pînă la cot în acel coş 
cu hirtii. La care nevastă-mea revenea. 
şi-i întreba: “Ei, tovarăşi, aţi găsit 
ce-aţi căutat?”. 

— In dramatica existență pe 
care aţi avut-o vi s-a întîmplat să 
cunoaşteţi şi şansa, şansa benefică 
precum un dar imprevizibil, de 
inspiraţie aproape divină? 

— Sigur că am avut mare şansă. 
Fiindcă aş fi putut să mor de 
optsprezece ori. 

— Aşadar, şansa aproape divină 
a fost că de repetate ori aţi rămas în 
viață? 

— Nu că în general sunt în viaţă, 
ci pentru că am trecut de foarte multe 
ori pe lîngă moarte. Una dintre ele, 
mai recentă —dar sunt şi cele de 
înainte, ca basarabean fugit, căci 
putea să ne repatrieze în Siberia, cum 
se zicea în '44 — deci în cartea 
Gherla relatez cazul. A fost o bătaie 
soră cu moartea. Atunci am văzut 
sfîrşitul. Aia nu se sfiau. Pentru ei nu 
existai. Puteau să te omoare şi după 
aia să se ducă să se culce cu 
nevestele lor. lar gardienii ăia bestiali 
nu erau decît ţărani din împrejurimi. 
Mulţi dintre ei, printre care fraţii 
Şomler, erau legendari. Fraţii erau din 
satul Nicula. | 

— Unde se află şi o mănăstire, 
şi un atelier de icoane pe sticlă. 
Localitate închinată Domnului. 

— Atelierul de icoane? Păi asta” 
este chestia. Că ăştia cu familiile ior 
îşi făceau opt ore la Gherla şi se 
întorceau acasă şi făceau icoane pe 
sticlă, domnule! Şi atuncea poţi să-l 
crezi pe Blaga cînd spune că 
eternitatea s-a născut la sat? Blaga 

era un poet, nu un filosof. Eu nu spun 
că toţi ţăranii români sunt aşa. Dar 
pot fi şi aşa. Apropo de chestia asia. 
Am dat nişte declaraţii şi mi-au sărit 
în cap unii de la Bucureşti. 

— Paul Goma, destui colegi se 
cam tem de ironia dvs., de aciditatea 
anumitor constatări. Se zice că sunteți 
un om şi un camarad incomod. Dar 
față de propria-vă persoană vă 
permiteti ironii, autoironii? 

— Eu cred că sunt şi autoironic. 
De ce se tem colegii de criticile mele, 
de ironii, de sarcasme, de înjurături, 
cum zic ei? Se zice doar: “Goma este 
înjurătorul”. De ce? Pentru că ei sunt 
produsul unui sistem, al sistemului 
comunist, oricît ar vrea ei să nege 
asta, în care sistem la suprafaţă se 
păstra un pospai de civilizaţie. Adică 
vorbeau cuviincios, chiar şi în şedinţe, 
însă toate resentimentele lor se 
petreceau în secret. Adică, o vorbă 
rea spusă unde trebuia, la tovarăşul 
cutare, ca să-l luxeze pe X sau Y sau 
o notiţă informativă dată la sindicat. 
Chiar a şi fost asta, de ce nu? Acelaşi 
lucru se petrece şi în publicistică, în 
acele note de la urmă care sunt 
semnate generic Cronicar. Eu nu 
sunt pentru aşa ceva. Eu sunt pentru 
ca fiecare să fie cu responsabilitatea 
textului lui. Măcar cu iniţiale să 
noteze. Zic: sunt redacţionale! Doar 
nu s-a reunit redacţia întreagă şi 
împreună au redactat un text. Nu. 
Fiecare a venit cu contribuţia lui. Deci 
ei erau obişnuiţi să facă porcăriile pe 
ascuns. Or, dintr-o dată vine unul care 
calcă în străchini. Adică spune lucruri 
care nu se spun. Şi le spune de-o 
manieră foarte violentă. “Tu eşti un 
mincinos”, zice. Şi vine cu argumente. 
Asta ei nu vor să accepte, fiind 
obişnuiţi cu altceva: pe dedesubt ne 
mîncăm, iar în faţă ne pupăm. E 
chestia cu Caragiale cu geniala lui 
observaţie: “Pupat Piaţa Indepin-— 
denţei”. De aceea îl iubesc foarte mult 
pe Caragiale, pentru că a fost necru-— 
țător cu această natură profund 
româfească, versatilă, nesigură. 
Acum cinci minute te-a pupat, acum 
te împunge şi pe urmă iar te pupă, pe 
rană. Eu nu pot să fiu aşa. Şi nu spun 
asta pentru că vin din Basarabia, 
fiindcă am impresia că şi basarabenii 


noştri sunt români tot din Traian şi din 
Decebal. 

— Dar pe ce bază puteţi fi 
autoironic? s 

— Pe toate. in primul rînd în 
scris, în roman. Eu joc pe sîrmă. Sunt 
două domenii în care trebuie să fac 
echilibristică. Unul este cel al 
conceptualităţii. Eu sunt o persoană 
care nu am organ filosofic. Nu sunt 
dotat, cum unii nu au ureche muzicală. 
Da, dar eu ştiu că nu am. Şi nu mă 
bag. În cazul în care ating anumite 
concepte filosofice, — cum să spun 
— nu că le vulgarizez, ci le fac pe 
înţelesul în primul rînd al meu. Hai să 
zic cu o formulă mai măgulitoare: le 
poetizez. Asta e una. 

O altă chestiune în care trebuie 
să ţin echilibrul este între eros şi 
pornografie. Bineînţeles că eu con- 
sider că erosul este o constantă 
esenţială atît în viaţă, cît şi, mai ales, 
în literatură. Erosul nu în schema sa 
platonică sau eminesciană, ci iubirea 
completă. lubirea trupului, nu doar a 
corpului. Eu fac o deosebire între trup 
şi corp. Trup este ceea ce există la o 
femeie care face dragoste şi care face 
şi copii. Or, totul e poetizabil, totul este 
poezie. Sigur că este şi e uşor să zici: 
este. Dar în momentul cînd scrii 
despre sau apropo de sau în legătură 
cu sau vrei să faci cunoscută această 
dispoziţie — da, pentru eros trebuie 
să fii extrem de atent. Spaţiul de 
manevră este extrem de mic, şi 
foarte uşor poţi cădea în pornografie. 
Uneori nici nu ştii că ai căzut în. 
pornografie. Mai ales la cuvinte, mai 
ales într-o limbă ca a noastră, 
română, care este o limbă pudibundă, 
retrasă. Nu zic primitivă, ci rurală. 

— Ce ar însemna limbă rurală? 
Că ar avea o decentă exagerată? 

— Are o decenţă, dar nu cînd 
trebuie. Pentru că rural înseamnă şi 
acel ţăran care înjură la fiecare cinci 
cuvinte, te bagă şi te scoate, însă 
cînd vede scris cuvîntul pe gard, se 
revoltă. Nu mai spun dacă e ţărancă, 
care altfel ce zice ea — mamă, 
mamă! 

— Ca şi suspiciunea, de care 
am discutat mai la începutul 
dialogului, şi acest fenomen e unul 
caracteristic civilizaţiilor rurale. 

— Rurale, închise. Închise şi ale 
pămîntului, ale celor care păstrează, 
la urma urmei. 

— Vorba ceea: nu e rău fără 
bine şi viceversa. 

— Că sunt reacționare? Sigur că 
sunt reacționare. Dar asta e o calitate, 
că păstrează. 

Apoi să ne amintim că ideologia 
comunistă ne-a impus o interdicţie în 
plus, apropo de anumite realităţi 
erotice. |n concepţia comunistă, copiii 
se fac ca urmare a strîngerii de mini, 
tovărăşeşte, în faţa gazetei de perete. 

— Cam aşa ceva. Plus atin- 
gerea virfurilor nasurilor, marieneşie. 

— Exagerînd. Sau amor de ăla 
kolhoznik. 

Deci, în aceste două poveşti eu 
trebuie să ţin echilibrul. În momentele 
în care nu sunt sigur pe mine, de 
echilibru, începe autoderiziunea. Ac- 
cept că e o metodă laşă: de a fugi şi 
de a şi explica. Mă iau singur peste 
picior. Fie că spun deschis că nu am 
organ pentru idei — eu nu lucrez cu 
idei, ci cu imagini. lar la erotic- 
pornografic de asemenea în 
momentele (sunt mai frecvente aicea) 
cînd nu sunt sigur dacă nu cumva am 
căzut în trivial. E aşa de uşor, e aşa 
de uşor să cazi. 

— Ca şi cu pasul de la serios la 
ridicol. 

— Dar nici chiar un pas. Stai pe 
un gard, care nu are nici coamă, şi 
oricînd te poţi prăvăli într-o parte sau 
în alta. Atunci sigur că mă iau peste 
picior. Şi mărturisesc. Dar în general 
eu sunt un scriitor de tăcere. Pînă în 
1990 nu m-am putut confrunta cu 
cititorii decît prin traduceri. Eu asta 
n-o consider drept comunicare cu 
cititorii mei. Era un succes, era o 

“chestie plăcută — sigur, eram tradus 

în atîtea limbi, dar eu tînjeam după 
cititorii români. Şi asta a venit abia 
cînd am avut 55 de ani, în 1990. Chiar 
dacă eu mai publicasem o broşurică 
de care nimeni nu-şi mai amintea, în 
1968. lar de atunci am fost interzis. 
Uite, acuma îmi fac un total de 
contabil. Eu am scrib 41 de titluri, de 
cărţi. Dacă o luăm în concept 
cantitativ sovietic. 

— E posibil, căci, m-am con- 
vins, autoironia nu vă este străină. 


— Divizionometric, cum se zice: 
“Eu am atitea divizii”. Ei şi ce dacă ai? 

— Pe unele le pierzi în Cecenia 
sáu Tadjikistan. 

— Deocamdată numai cu 
asemenea lucruri nu mă pot lăuda. 
Pentru că eu nu am alte ecouri despre 
români, adică despre cititorul sau 
criticul literar, decît sporadice. 

— Ar reieşi că  plutiți în aceeaşi 
incertitudine ca şi pînă în 1990? 

— În bună parte, da. Căci mă 
mai întreb încă: domnule, scriu 
acceptabil sau m-am înşelat de cînd 
am început să scriu? 

— Şi cine ar trebui să vă spună 
acest lucru? Pe cine aţi crede? 

— Păi eu sunt un om social, 
structural, deci eu am nevoie să ştiu 
ce cred cei care citesc şi cei care 
scriu despre cărţi. 

— Nu mai încape vreo îndoială 
că în mare (-le cel mai mare) aţi fost 
foarte bine apreciat. 

— Da, da, sigur. Eu nu spun că 
nu suficient de lăudat. Dar eu am 
impresia că s-a întîmplat aşa: în 
primul moment, cînd mi-au apărut 
nişte cărţi în '90 şi '91, cei care le-au 
perceput au fost şocaţi şi ei, şi-au 
exprimat mirarea. “Cum, domnule, 
poate un om să scrie aşa ceva?!” Fie 
ca brutaliiate a adevărului, fie ca 
spunerea pe nume z ăştia, lonescu, 
Popescu, Georgescu, au fost nişte 
ticăloşi. Nu se spunea aşa ceva. Căci 
noi suntem oameni civilizaţi, românii, 
nu? 

— Ironia întrebării lui Paul Goma 
e dublă, conținînd, adică, şi ironia 
răspunsului. 

— Civilizaţi, cum să nu. Noi ne 
turnăm pe la spate. Astfel că 
aprecierea generală s-a cam redus la 
aceste semne de mirare. Mai mult la 
semne de exclamare, aş zice. Or, 
sufletul meu tînjeşte şi după o analiză, 
fie şi nemiloasă. 

— Mai îngăduiţi puţin. Nu este 
exclus să aveţi parte şi de o nemilă 
bine regizată. 

— Cred că e o latură maso- 
chistă la mine. M-au interesat foarte 
mult articolele negative. Care 
exprimau rezerve. Pentru că alea mi- 
au dat de gindit. “Stai, domnule. Asta 
se întreabă. Nici el nu e sigur dacă 

dreptate?”. 

— O negativitate bine inten— 
ționată... 

— Nu, ci în sensul că omul s-a 
aplecat cu interes şi a găsit nişte 
lucruri care lui nu i se par convenabile 
sau bune, sau i se par de-a dreptul 
rele. Ei, tocmai asta mă excită. 

— Acum cîteva alineate 
“magnetofonice”, să le zic aşa, 
vorbeaţi de unii care sunt produsul 
curat/murdar al unei societăţi: al 
societăţii comuniste. Paul Goma ce 
fel de “produs” se consideră? 

— Al aceleiaşi societăţi în sens 
invers. Din contra. Adică un fel de 
anticorp. Nu, că eu nu sunt un produs 
occidental. Pentru că nici în Occident 
n-aş face mare brînză. Fiindcă nu sunt 
social. 

— In sensul? Ziceaţi doar că 
sunteţi un om social. 

— In sensul că eu nu ştiu să 
păstrez nişte convenienţe. Eu am 
impresia (şi mă înşel, bineînţeles) că 
e mult mai simpatic să faci bancuri 
brutale. Nu toată lumea le apreciază, 
nu toată lumea ie decodifică aşa cum 
le decodificăm doi sau trei prieteni 
de-ai mei. Lucrăm nu în permanentă 
luptă, ci în permanent joc care 
simulează lupta. Í 

— Că nu sunteți nici răsăritean, 
nici occidental, aţi spus. Dar 
imaginaţi-vă că aţi fi trăit într-o 
societate exemplar-democratică. Ce 
aţi fí devenit? 

— O, păi aşa, nu! Nu. Nici 
nu-mi pun asemenea întrebare. Nu 
ştiu. 

— Probabil că rămîneaţi la Orhei, 
poate că la Chişinău... 

— La chestia asta m-am gîndit. 
Chiar am şi scris-o. Ce s-ar fi întîmplat 
dacă n-ar fi fost ocuparea Basarabiei 
din 1940 şi dacă nu izbucnea războiul? 

Fiindcă părinţii mei erau 
învăţători, eu aş fi fost profesor. La 
Orhei sau poate că la Chişinău. A! 
dacă aş fi fost la laşi, aş fi fost deja 
ceva. 

— Ce fel de profesor? 

— Ştiu eu, de geografie, de 
istorie, de literatură... Poate. S-ar fi 
însurat, s-ar... 

— lată că v-am solicitat prea 


are dreptate sau nu. Dar dacă are 


mult imaginaţia. Dar, oricum, trebuia 
să“ajungem şi la asta, deoarece nu 
aş crede că în proza dvs. bazată pe 
realitate, uneori mulată indisolubil pe 
dramatica, necruţătoarea istorie prin 
care ne-a fost dat să trecem, deci nu 
aş crede că în literatura lui Paul Goma 
imaginaţia ar avea un loc oarecare, 
neimportant, al patruurmătorulea, cum 
spuneaţi despre învinşii într-o 
competiție. 

— Cum să zic eu ca să zic 
bine? Să nu-şi închipuie oamenii că 
eu sunt un cronicar al faptelor. În 
momentul în care vreau să fac 
cronică, atunci anunţ: “Carte de 
mărturii”. Cutremurul oamenilor a 
fost o carte de mărturii în care 
m-am silit să nu mă îndepărtez de 
la adevărul meu. Căci există doar 
subiectivitate. În cărţile de ficţiune, 
unde pe o osatură reală, întărită cu 
veridic, adică cu ce ar putea să fi 
fost adevărat, inventez. 

— Am impresia că doza de 
invenţie'e de presupus în scenele din 
copilărie din romanul Din calidor, în 
special în cele erotice. 

— Nu, nu, nu, momentele erotice 
nu sunt inventate. Dar punerea în 
scenă a unora dintre ele este 
augmentată, este — inventată total?... 
Nu cred că sunt lucruri tota! inventate, 
ci nu că nu s-au petrecut aşa, ci nu 
s-au. petrecut atîta. E vorba de 
cantitativ. Şi eu le-am umflat, 
le-am dat o altă dimensiune. Însă 
impulsurile existau, aia fiind o carte 
declarată totuşi autobiografică. Dar 
începînd de la Sabina şi în alte două 
cărţi, care sunt ultimele din ciclu, 
apare destinul eroului care e şi 
narator, de aceea mi-i foarte uşor să 
mă confund cu el, în care, în mare, 
faptele s-au petrecut aşa. Dar există 
şi multă invenţie, care nu contravine 
realităţii şi, vorba lui Caragiale, 
viceversa. 

Astfel, dacă e vorba de invenţie, 
eu aş fi putut concura cu oricare din 
inventatoriştii din România. 

— Nu doriți să ne rupem iar 
într-un context ceva mai european, 
mai lăsîndu-i puţin în pace pe ai 
noştri? 

— Numai după cîteva precizări. 
Eu nu aveam nevoie să inventez.. 

Discutam cu Țepeneag, care era gelos 
pe mine. Zicea: “Mă, tu nu ai nevoie 
să inventezi ca mine. Atitea ai trăit, 
atitea ti-au căzut în cap”. Este 
adevărat. Deci eu aveam materialul 
acolo. Dar una e să iei de acolo cu 
furca, cu grămada şi alta e să-l triezi, 
să-l treci măcar prin limbă. O altă 
constantă a mea e de a fi foarte atent 
la limbă. Dar nu în mod programatic, 
că aşa vreau eu. Ci pentru că, să 
zicem aşa, aveam conştiinţa că sunt 
într-un anumit fel dotat pentru invenţii 
verbale. Şi aceasta vine de la maică- 
mea, care vorbea ca apa, aşa, otova, 
şi curgeau din ea invențiile verbale. 

— Am auzit că aveți chiar un 
dicţionar de invenții lingvistice, 
verbale, stilistice? 

— Nu, nu un dicţionar, că nu sunt 
meşter la dicţionare. Aşa-i zice lumea. 
El se numeşte “Alfabecedar” şi care 
are o secţiune — se numeşte 
Apostrofzdicţionar, care conţine 17 
mii de derivate de la cuvîntul “p...dă”. 

— Ati încercat să-l publicaţi? 

— Păi cine mă publică? Cînd 
m-aţi întrebat cînd îl public, chiar am 
crezut că aveţi o editură şi-mi faceţi 
o ofertă. Eu vi-l dau. 

— La Chişinău, noi avem mai 
multe foste-edituri. lar cele două—trei 
care au rămas, dar pe loc au rămas, 
sunt sub conducerea dlui Gheorghe 
Mazilu. Am înţeles că îl cunoaşteţi. 

— L-am văzut cînd a fost cu 
Snegur la Paris. Stătea cu pălăria în 
cap. Nu ştiu de ce nu şi-o scotea. 

— Oralitatea, cursivitatea pe 
care aţi moştenit-o de la mama dvs. 
o puneti cumva şi în relaţie cu arta 
povestitului la moldoveni, cu cea a lui 
Creangă sau Sadoveanu, să zicem? 

— Da, cronologic de-acolo 
porneşte. Maică-mea era fiică de 
țăran, taică-meu de-asemeni venea 
din ţărani. Şi eu am trăit între ţărani 
pînă la nouă ani, cît am trăit în 
Basarabia. M-am umplut. Ei, şi după 
aceea, ca orice exilat fericit... 

— Anapoda şi totodată 
sugestivă sintagmă: exilat fericit. 

— Exilăţii fericiţi sunt de două 
categorii. Familia noastră, în care 
eram atît de nefericiţi, încît eram 
foarte liberi: n-aveam nimic, deci eram 
total liberi. 


— Vorba aia marx-turbată: 
proletariatul (deci şi scriitorimea) nu 
are ce pierde decit lanțurile nedreptății. 

— Deci total liberi, scriitorii care 
pleacă în exil îşi duc limba, îşi duc 
bogăţia limbii cu ei. Ei bine, noi pe 
unde am hălăduit — pînă cînd au murit 
bătrînii mei, foarte timpuriu, căci erau 
uzaţi de viaţă grea — în casa noastră 
se vorbea. Se vorbea. Şi eu auzeam. 
Şi eu înregistram. Şi vorbeam şi eu, 
bineînţeles. Insă cînd ieşeam din 
casă, vorbeam ardeleneşte. Nu în 
limba ardelenească, ea neexistînd, ci 
cu accent ardelenesc. Dar şi părinţii 
ştiau acest grai. Căci ei erau 
învăţători în sat şi cu copiii, cu părinţii 
vorbeau folosind termeni locali şi chiar 
accentul ardelenesc. Aicea este, zic 
eu, dotarea pentru muzică, pe care 
am moştenit-o. Deci eu pot tot atît de 
bine să prezint un personaj care 
vorbeşte moldoveneşte, ca şi un 
ardelean din sud, ca şi un mara- 
mureşean, ca şi un bucureştean, ca 
şi un dobrogean. Fiindcă am ureche. 

— Arfi şi un cabotinism sau doar 
o înclinaţie spre a vorbi în nuanţe şi 
octave ale diverselor provincii 
româneşti? 

— Nu cred că e cabotinism. Eu 
îi zic răsfăţ. Da, mă răsfăţ, sigur că 
da. Şi-acum să mă laud, fiindcă m-aţi 
provocat. Eu am cîteva cărţi, una din 
ele, Gardă inversă, avînd o lungă 
istorie, care a fost scrisă acum 24 de 
ani şi tot n-a apărut. A fost distrusă 
de Marin Sorescu. Inainte de-a intra 
ia tipar, a distrus plumburile cărţii. 

— Chiar credeți că a fost 
dispoziţia lui Marin Sorescu? Eu unul 
n-aş crede. 

— Nu ştiu, nu ştiu, nu ştiu. Dar, 
oricum, el a făcut chestia asta. 

— Aţi spus de trei ori “nu ştiu”. 

— Bine. Să lăsăm asta. In acea 
carte am un lipovean care vorbeşte 
româneşte. Fireşte, vorbeşte româ-— 
neşte ca un lipovean. Cei care mi-au 
citit cartea şi au idee cum vorbesc 
lipovenii din România... 

— Eu i-am cunoscut, la Dunăre, 
pe la Capidava. 

— Aşa. Eu însă nu ştiu cum 
vorbesc lipovenii din Basarabia. 

— Ei nu vorbesc româneşte. Să 
sperăm că deocamdată. 


Deszine basarabene 

— Nu vorbesc româneşte? Ei 
bine, acelor cunoscuți ai mei le-a 
plăcut. Culmea este că revista “Con- 
tinent” mi-a publicat în rusește proza 
aceasta. 

— Cine v-a tradus? 

— Renata Lesnic. Nu ştiu cum 
m-a tradus, că am avut discuții. Măi, 
cum ai să traduci tu, în ruseşte, un 
personaj rus de origine, mă rog — 
ucrainean, care vorbeşte româneşte? 
A zis: “Las'că ne descurcăm noi”. Eu 
nu ştiu ce a ieşit. 

— Renata Lesnic e o basara- 
bpeancă şi ea, emigrată pe cînd lucra 
la Radio Moscova pentru străinătate. 

— Eu am protejat-o. Am şi 
publicat-o, prima oară la Hachette, cu 
Ici Moscou, prima ei carte. După 
aceea am facilitat traducerea şi 
publicarea ei în nemţeşte. 

— Nu ştiu dacă e bine să vă întreb, 
însă m-ati predispus, Paul Goma, la 
franchețe şimă interesez totuşi dacă aveți 
de gînd să interveniţi în prozele scrise 
odată, să reveniţi, eliminînd, completîna, 
pur şi simplu redactînd? 

— Acesta este un foarte urit 
obicei al meu. Uneori e groaznic, căci 
merge pînă la a strica cărți. 

— Înseamnă că uneori muzi— 
cianul din dumneavoastră îşi pierde 
camertonul. 

— Şi asta din cauză că timp de 
20 de ani eu scriam în româneşte şi 
nu eram publicat în româneşte. 
Pentru că imprimarea, tipărirea te 
opreşte chiar din punct de vedere 
psihologic. Şi te întrebi: care a fost 
scopul? Să văd cartea? Cartea e un 
obiect. Dactilograma nu e un obiect. 

— Nu? 

— Nu. Nu e un obiect! E o gră-— 
madă de foi galbene, care pot fi 
oricînd molestate. 

— ŞI, înțeleg, se întîmpla chiar 
să le molestaţi. 

— İn primul rînd că e o manie a 
mea de a reface. De pildă, prima mea 
carte serioasă, Ostinato , am scris-o 
de vreo 16 ori. 

— Variante? 

= Variante. Adică eu nu corec— 
tam pe text şi după aceea să modific 
doar acel pasaj care trebuia. Nu. Eu 
o scriam de la cap la coadă. 

— Aşa, dintr-o oarbă manie? 


— Bineînţeles că nu. Mai întîi 
făceam însemnări, nişte tăieturi, nişte 
adaosuri nu ştiu ce şi după aceea îmi 
tineam manuscrisul vechi în partea 
stîngă şi în partea dreaptă îl înce-— 
peam din nou. Şi am scris, am scris, 
am scris mai multe variante. Sunt şi 
cărţi cu mai puţine variante, ca În 
cerc, cu care am avut conflict cu 
Saka. 

— Serafim? 

— Da. 

— Unde l-aţi cunoscut? 

— Eu nu l-am cunoscut. El a 
preluat manuscrisul... Eu îl dădusem 
lui Liviu Antonesei să-l ducă la 
“Junimea” de la laşi şi Saka l-a luat, 
a vrut să pună la cale o coeditare nu 
ştiu ce. În sfîrşit, n-a ieşit colaborarea. 

Deci la În cerc am scris numai 
două variante, pentru că, practic, 
n-am avut cum, fiindcă s-a pierdut 
manuscrisul. 

— In acest caz, ce i-ati predat 
lui Antonesei? 

— Eu nu am nici în momentul 
de faţă un manuscris. A rămas la 
editură, de acolo l-au recuperat ei. in 
sfîrşit... Calidorul l-am scris de vreo 
5—6 ori. Şi aicea chiar că nu mai pot 
ţine echilibrul de care vorbeam că-l 
pot stăpîni în alte domenii. Aicea nu 
mai ştiu cînd încep să-l stric. 

— Este totuşi ceva care vă 
depăşeşte ca voință, care vă 
domină. 

— Domnul meu, fiindcă a scrie 
proză... Nu, acuma vorbesc la oglindă. 
Pentru mine, să scrii proză este 
plăcerea supremă. Este egal cu 
extazul erotic şi probabil — că nu-l 
cunosc — zic, cu cel mistic. Adică, 
însămînţezi lumea. Tu faci o lume. 

— Păi vorbeam de modestie, că 
nu trebuie să folosim. noțiunea de 
operă; de creaţie, în caz contrar părînd 
că l-am concura pe Cel de sus, pe 
Creatorul suprem. 

— Pînă acuma am fost modest. 
Vreau în continuare să fiu modest. Dar 
în această modestie spun aşa, că 
romancierul poate fi comparat într-un 
anumit fel cu Atoatefăcătorul, pentru 
că el face o lume. Altceva e cum o 
face: o face prost, mai puţin reușit... 

— Poate că face doar un 
personaj, sau o familie, sau doar un 

grup de oameni... 

— Da, sigur. Face şi o lume, dar 
şi un peisaj, nişte personaje care chit 
că vorbesc prost. sau incorect sau 
gindesc strîmb. Dar există acea lume. 
Bineînţeles că eu n-o fac în şase zile, 
ci în mai mult de şase zile, dar am 
impresia că e mai bună decît lumea 
pe care o făcut-o Dumnezeu. 

— Chiar dacă lumea din cărțile 
creatorului Paul Goma uneori nu e 


deloc bună, fiind destul de crudă, de - 


dură, de antiumană? 

— Ei da, dar intenţia autorului 
este cea bună. Nu ştiu dacă aţi 
observat... 

— M-ati făcut să vă spun pur şi 
simplu Paul Goma, în vreme ce dvs. 
nu mă onorati prin a-mi spune tu. Asta 
am observat. 

— Asta e obişnuinţa noastră ru- 
ralistă. Dar ziceam că nu ştiu dacă 
aţi observat, dar sigur că o să 
observați că, în general, fulgerele 
mele merg spre bărbaţi. Adică ei sunt 
personajele odioase. insă femeile, nu 
ştiu... E adevărat că nu e adevărat în 
realitate, căci sunt şi femei păcătoase 
şi perverse, şi ticăloase. 

:— V-au pricinuit cumva rele? 
| — Nu, nu, nu. Chiar femeilor care 
m-au abandonat le păstrez, aşa, un 
gînd bun. Pentru că eu sunt un mare 
iubitor de femeie, în sfîrşit. 

— Mi se pare firesc să fie aşa. 

— Of... Uite, Dumnezeu, care 
este asexuat, a făcut-o strîmb de tot. 

— Sunt unele întrebări care, 
adresate unor scriitori oarecare, ar 
putea părea întrebări de serviciu, 
de-a dreptul banale, în cazul lui Paul 
Goma nu mi se pare deloc banal să-l 
întreb ce citeşte în ultima vreme. 

— A! Da vreo zece ani buni nu 
mai citesc literatură. Am început a 
abandona literatura prin a nu mai citi 
poezie. Eu eram un mare cititor şi 
gustător — nu pricepător — de poezie. 
Adică opiniile mele nu erau nici 
originale, nici interesante. Dar mie îmi 
plăcea să citesc poezie. Orice poezie 
şi, în special, poezia în limba română. 
Dar în ultimii ani n-am mai citit decît 
din obligaţie, dacă cineva îmi dădea 
un volum de versuri.. 

— Să zicem că v-aţi luat doza 
de poezie. Nu văd nimic condamnabil 


în această sațietate. 


Limba Momână 


— Da. Însă de vreo cinci ani nu 
mai citesc nici proză. 

— Mda... 

— Şi bătrîneţea... E fatal. Nu 
ştiu, e fatal. Toată lumea face aşa, 
zic eu. Citesc, în schimb, jurnale, 
amintiri, biografii ale scriitorilor, chestii 
de istorie, pentru că totdeauna am fost 
pasionat de istorie. Da, ceea ce este 
de fapt bucătăria, pe care eu n-o văd 
în sensul nostru românesc, adică 
acea anexă degradată din punct de 
vedere şi socia!, şi igienic; adică locul 
unde se fac lucruri bune, dar nu e bine 
să stai. Ci bucătăria în sensul aproape 
occidental al cuvîntului, unde chiar şi 
mănînci şi unde te simţi bine. Stai la 
o masă în bucătărie şi acolo mănînci, 
şi acolo discuţi cu prietenii, acolo bei, 
acolo biîrfeşti... 

— Să ne amintim că şi noțiunea 
de cenaclu a venit din anticul termen 
latin cenaculum, care însemna odaie 
de mîncare. 

— Şi nu se confunda cu 
ospătăria, care e un fel de birt, de 
bistrou. Cam aşa e. 

— Ce cărţi pentru lectură aveți 
pe masa de lucru sau în cenaculum ? 

— Acuma dintre români îl citesc 
pe Luca Piţu. 

— Ieşeanul? 

— leşean. 

— E de o copleşitoare dex- 
teritate lingvistică, semantică, 
stilistică, 

— Intre noi e o relaţie de amiciţie 
— animozitate. 

— Dihotomică. 

— Sigur că da. 

— A fost pe la Paris? 

— Ela fost, dar nu pe la mine. 
Era o perioadă cînd era cu alţii. Dar 
uite că mi-am făcut noi prieteni. Pe 
el, de pildă. 

— Adică nu doar ați desfăcut, 
ci aţi şi făcut prietenii. Presupun că 
ati avea afinități şi cu Emil Brumaru. 

— Da, dar, ce-i ciudat, pe 
Brumaru nu-l cunosc. || ştiam 
dinainte, cînd eu eram prieten cu 
Țepeneag, cu Dimov, cînd el venea 
de la Dolhasca din cînd în cînd la 
Bucureşti. Probabil, ne-am dat mîna, 
ne-am cunoscut. insă eu sunt un mare 
admirator al versurilor lui. 

— EI ştie? 


Destine basarabene 


145 


— El ştie. 

— De la cine? 

— De la Antonesei, de la Luca 
Piţu, de la Titus Ceia. 

— Cred că fi face bine această 
simpatie, deoarece am impresia că e 
cam retras. 

— Nu mai este el retras, aşa. 
Acuma e la laşi, e la Convorbiri 
literare. Cînd a fost Ceia pe la mine, 
i-am spus: “Te rog să-i smulgi ultimul 
volum lui Brumaru şi să mi-l trimiţi. 
Sau cel puţin să mi-l fotocopiezi”. 

— lată că vă surprind în incon-— 
secvenţă. Totuşi, n-aţi abandonat 
definitiv lectura poeziei. 

— Păi erotica lui Brumaru 
mie-mi e — cum să spun? — la inimă, 
aici. Totdeauna am iubit-o. Invenţia 
verbală a lui Luca Pitu de asemenea. 
Căci noi suntem în concurenţă. Care 
inventează mai... 

— Sigur că într-o concurenţă 
mutual avantajoasă. In invenţie e loc 
pentru toți. 

„.— Da, e o concurenţă stimu- 
latoare. 

— Pot să vă întreb şi la ce lucraţi 
în prezent? 

—— In momentul de faţă nu lucrez 
la ceva anume. Am lucrat la prelucrat. 
De o jumătate de an m-am hotărit să 
nu mai scriu. 

— ŞI chiar nu mai scrieţi? 

— Adică nu, nu ca să nu mai 
scriu deloc. Ci ca să nu mai scriu 
ficțiuni. Am zis: “Am terminat ce-am 
avut de spus. Am început să mă 
repet”. Da, de fapt, eu sunt unul care 
se repetă de la carte la carte. 

— Sigur, aveți nişte teme 
constante. 

— De pildă, mă repet cu chestia 
cu Basarabia în fiecare carte. 

— Poate că e o obsesie nu doar 
inevitabilă, dar şi necesară? 

— Ei, aicea mă terminam, 
dragă, cu Basarabia aia. 

— Nu mai cred eu să fie chiar 
“Basarabia aia”. Prea vă distanţaţi de 
ea. N-ar fi în firea şi logica lui Paul 
Goma. Din cîte pricep eu, bineînţeles. 

— Las’ să se mai descurce şi 
singuri basarabenii. 
| — Să vedem, să vedem. Nu e 
uşor. Dar treaba mea e să vă mai 
întreb ceva: aveţi cumva un jurnal 


intim? 

— Da, sigur, un jurnal care nu e 
intim deloc. Eu am vrut să-l public. 
Am dat trei volume, aşa, care fac vreo 
900 de pagini, la Editura “Nemira”, la 
Dan Petrescu. Erau gata de ieşit în 
luna mai şi dintr-o dată au zis că încă 
nu, să vedem. Şi în momentul de faţă 
încă nu ştiu dacă se va face în 
toamnă sau renunţă definitiv. 

_— Sigur că tergiversările sunt 
neplăcute, însă este imposibil ca 
scrierile lui Paul Goma să nu răzbată 
spre noi. 

— Hai să zicem că mă 
consolezi cu asta. Asta e o poveste 
pe care o cunosc. 

— Eu chiar cred în ce-am spus. 

— Dar cu ce nu mă consolez 
este următorul lucru, pe care l-am 
spus şi o să-l spun: există anumite 
texte de ale mele care mi-au fost 
întîrziate în mod deliberat de prietenii 
mei. 

— lar de prieteni? 

— Nu de duşmanii mei 
comunişti şi securişti. Nu. Ci de 
prietenii mei, Liiceanu, Manolescu, 
Pleşu, care au făcut în aşa fel ca să 
nu fie publicate articolele mele şi, 
bineînţeles, scrisorile. De pildă, 
Liiceanu mi-a sugerat în 1990 să fac 
pentru editura lui un volum de articole. 
Păi în 1972 — atenţie, în 1972 — eu 
scriam în presa germană şi unul din 
articole se intitula aşa: Cenzură, 
autocenzură, paraliteratură, în care 
încă atunci nu eu eram cel care 
spunea primul că acel care acceptă 
cenzura în mod fatal merge la 
autocenzură, iar rezultatul nu este 
literatură, ci paraliteratură? Ei, 
articolele astea, care au zăcut pe la 
mai multe edituri şi pe care Liiceanu 
mai întîi le-a lăudat, iar mai pe urmă 
le-a respins... 

— Nu cumva din motivul că 
puneţi editorilor conditii prea drastice? 

— Nu, nici un fel de condiţii. Ca 
bani, nu m-am ales cu nimic, cu 
absolut nimic. Cu minimum, cît au 
plătit; unii dacă au plătit, căci alţii 
n-au plătit. Cu acei bani puţini îşi 
completează pensia o mătuşă de-a 
nevestei mele, singura rudă pe care 
o am. Eu n-am primit absolut nimic. 
lar în anumite cazuri nici măcar! 

exemplarele de autor nu le-am primit, 

„cele 20 de exemplare cuvenite. Nu. 
Deci de asta sunt eu neconsolat, 
pentru că aveam şi eu o întiietate în 
spaţiul românesc. Eu spuneam 
aceste lucruri cînd ei nici măcar nu 
se gîndeau că ar fi posibil să le 
gîndească. Or, ei avînd puterea să nu 
mă publice, eu nu exist ca 
antemergător în problemele astea. “A! 
e ăla care doar înjură!” Ei, eu nu sunt 
doar ăla care înjură, ci acel care 
atrăgeam atenţia încă din 1972. Şi 
scrisorile deschise, care erau nişte 
documente pe care Liiceanu le-a 
refuzat. 

— Din cîte ştiu, la Editura 
Humanitas v-au apărut unele cărți. 

— Eu i-am dat totalitatea cărţilor 
mele lui Liiceanu. Era prietenul meu. 
El a scos în '90 Gherla şi Culoarea 
curcubeului, cam în acelaşi moment. 
Şi. Gherla, care e o carte dură, vio- 
lentă, care-i priveşte pe securiști, n-a 
fost retrasă. A fost lăsată să circule. 
Pe cînd Culoarea curcubeului, care 
e o carte de mărturii despre '77 şi care 
vorbeşte nu doar despre laşitatea 
scriitorilor cutare, cutare, ci chiar 
despre conivenţa lor cu autorităţile 
polițienești, a fost distribuită în vreo 
2—3 mii de exemplare, retrasă de pe 
piaţă, ţinută doi ani în depozit şi după 
aia trimisă la topit. 

— Aş vrea să vă spun că o parte 
din tirajul Culorii curcubeului a venit 
ca donaţie şi în Basarabia. 

— Ei bine, s-o fi considerat că 
Basarabia nu are o mare influenţă în 
contextul românesc. 

— Important e că acea carte a 
rămas “în viaţă”. 

— Eu nu ştiam ce se întîmplă 
cu cartea asta a mea, dacă n-ar fi 
scris cronicarii în cronicile lor: 


“Această carte eu n-aş fi avut-o dacă” 


n-aş fi avut un prieten ministru”. Căci 
în Moldova nu s-a difuzat, în Ardeal 
nu s-a difuzat; în Banat nu s-a difuzat. 
Şi-apoi s-a scris în presa românească 
ce cărţi au mai fost trimise la topit de 
la “Humanitas”. Şi abia atuncea am 
aflat. i 

Dar s-au oferit băieţii de la 
“Familia”, care n-aveau editură în 
momentul cela. Aveau revista şi tînărul 
Florin Ardelean a fost inima iniţiativei. 


Şi mi-au scos ei adevărata ediţie din 
Culoarea curcubeului. Dar ei, 
săracii, n-au avut posibilitatea s-o 
difuzeze, pentru că difuzorii au refuzat 
s-o primească. Ei au transportat-o cu 
sacoşele, cu portbagajele maşinii, cu 
prieteni. Şi au recidivat. Deşi au avut, 
probabil, pierderi colosale, mi-au 
publicat şi scrisorile, care alcătuiesc 
un.tom destul de voluminos şi violent. 
— Paul Goma, în chestionarul 
meu inițial care, fireşte, a fost dat 
peste cap de cursul imprevizibil al 
dialogului nostru, aveam şi o întrebare 
cu numărul 13. Nu ştiu, să v-o pun 
sau nu. Sunteţi un om superstiţios? 
— Da, sunt. Cu cifra 13 sunt. 
— Deci încheiem aici. 
— Sau încheiem deocamdată. 
— Facă-se voia domnului 
Paul Goma. 


Die-Drâme, Franţa, 
22 septembrie 1996 


utolagia A a 

_“DACĂ PROZA 
E ÎN PRIMUL RÎND 
CORPORALITATE, 

POEZIA 

E RESPIRAȚIE” 


Dialog: 
Dumitru CRUDU — 
Emilian GALAICU-PAĂUN 


Dumitru Crudu: În Poem-ul 
psihedelic (“România literară”, nr. 23/ 
'96) spui: “eu caut (...) să prind / să le 
fur meseria privind / peste umărul 
unuia / altuia”. Despre ce fel de 
meserie e vorba? De poet? de critic 
literar? de romancier? 

Emilian Galaicu-Păun: De- 
pinde peste “umărul” cui privesc; şi, 
trebuie să mărturisesc, mă simt 
înconjurat de adevăraţi giganţi 
(citeşte: de pilonii Generației '80). Ei 
bine, aceştia (“giganţii”) sunt scriitori 
la fel de buni atunci cînd scriu un 
poem/roman sau cînd comentează un 
poem/roman al altcuiva. În ce mă 
priveşte, scriu cronici, de obicei 
acide, cu sentimentul că aş face nişte 
ciorne la viitoarea mea carte de 
poeme. Exagerînd puţin, aş putea 
afirma că Cel bătut îl duce pe Cel 
nebătut se compune din 21 de poeme 
şi cel puţin tot pe-atitea cronici la 
cărţile colegilor de generaţie (fără fron- 
tieră!), rămase în afara copertelor. lar 
în romanul Gesturi (Trilogia 
nimicului) am introdus un fragment 
de cronică la... Gesturi. Mde, “hrană 
sieşi...”. 

D.C.: Fiecare vers din poemele 
tale ţine cît o respiraţie. La capătul 
versului ţi se termină suflarea. Ce bine 
că începe un alt vers! Nu te temi că 
cititorul ar putea să se sufoce? 

Em.G.-P.: Cititorul meu (ideal) 
are plămîni buni, de înotător în Marea 
(Neagră?) a literaturii. De altfel, am 
început să scriu poeme “cu latura 


UN NOU MODEL 
DE SCRIITOR 


Ceea ce contează în noul sistem 
cultural, cel românesc, singurul căruia 
îi aparţinem cu adevărat, în afară de ta- 
lent, sînt calităţile intelectuale şi morale 
ale unui scriitor. Scriitorul nu mai este 
văzut ca un primitiv şi ca un frust (aşa 
cum se întîmpla în perioada sovietică), 
care nu are habar de ceea ce se face în 
cultura românească şi universală. El nu 
mai este un inspirat şi un naiv, pierdut 
printre ideologii şi realităţi “luminoase”, 
pur şi simplu făcînd abstracţie de 
existenţa unui Pound sau Joyce, a unui 
Eliot sau Valery, a unui Kavafis sau 
Pessoa, a unui Virgil Mazilescu sau 
Mircea Ivănescu, a unui Radu Petrescu 
sau Paul Goma. 

Scriitorul modern, nu poate exista 
decit avînd conştiinţa întregii literaturi de 
pînă la el, decît avînd o puternică şi preg- 
nantă conştiinţă culturală. Unui atare 
model îi aparţine şi optzecistul Emilian 
Galaicu-Păun, altfel redactor la 
prestigioasa revistă literară “Vatra” din 
Tîrgu-Mureş. Poezia şi proza sa propun 
o nouă viziune ontologică şi metafizică 
asupra lumii şi a literaturii. O nouă 
viziune care, credem, va contribui la 
schimbarea la față a literaturii 
basarabene. 

Dumitru CRUDU 

de-un kilometru” abia atunci cînd 
literatura, din vocaţie, mi-a devenit 
viaţa de toate zilele. Ca aerul, pe 
care-l iei în seamă abia atunci cînd 
îţi lipseşte. Şi, dacă vrei să ştii, abia 
după vreo trei cărţi de versuri, după 
Levitaţii deasupra hăului, mai 
exact, am reuşit să mă vindec de-un 
fel de sufocare (în adolescenţă cît pe 
ce era să devin tebecist!), provocată 
de teribila neîncredere în sine (îmi 
citeam la microfon poemele de parcă 
le-aş fi sugrumat, grăbindu-mă să 
cobor cît mai iute de pe scenă). După 
Cel bătut îl duce pe Cel nebătut 
s-a creat în jurul meu o atmosferă 
protectoare, suficient de aerisită, în 
interiorul căreia am redactat 
Gesturi-le mele. Conchid aforistic: 
dacă proza e în primul rînd 
corporalitate, poezia e respiraţie. 

D.C.: Ce crezi despre cronicile 
la Gesturi (Trilogia nimicului), 
primul şi deocamdată unicul tău ro- 
man? Chiar e roman? 

Em.G.-P.: Nimic. Chiar! 

D.C.: La ce distanţă se află 


Gesturi-le tale de Cel bătut îl duce 
pe Cel nebătut? 

Em.G.-P.: În partea a doua a 
Trilogiei nimicului personajul meu, 
un fel de Cel-bătut-îl-duce-pe-Cel- 
nebătut anonim, are de la bun început 
un vis straniu şi care-l va urmări pe 
tot parcursul cărţii/vieţii: “Se face că 
se plimbă împreună prin oraş, fără a 
îndrăzni măcar să se ţină de miini, 
ambii aerieni, numai vînt şi lumină, 
cînd deodată lăsîndu-şi privirea în 
pămînt descoperă că de la mijloc în . 
jos este cu pielea goală”. Ei bine, 
distanţa dintre Cel bătut... şi Gesturi 
e distanţa dintre partea de sus şi 
partea de jos a aceluiaşi trup! 

D.C.: Ce vrei să faci după 
Gesturi? 

Em.G.-P.: Ceea ce am făcut şi 
pînă la Gesturi — să scriu. Fantoma 
lui Heliade-Rădulescu nu-mi dă pace 
să adorm, noapte de noapte. Ce mai, 
am devenit un insomniac! 


30 iulie 1996 
Ch-ău 


Emilian GALAICU-PĂUN 


plimbarea de seară 


cine mă vede în fiece seară ieşind în oraş la braţetă 
cu Inchiziția crede că sîntem amanti sau că ne-am logodit 
cin' nu mă vede îl crede pe cine mă vede în fiece 


seară ieşind în oraş la braţetă 


cu Inchiziția — este atît de fragilă: o doare 

glezna-ncălţată în gheata spaniolă, încearcă să nu şchiopăteze 
numai să fim într-un pas! se crispează-n corsetu-i de fier 

cînd îmi şopteşte-n ureche (îi simt vîrful limbii 

ca pe-un şperaclu umblînd la lăcata defectă): 
“descătuşează-mă, hai! şi să mergem la barul de noapte-al 
vreunui motel, să luăm băutură cu noi şi ţigări 

m-am săturat să fiu sfîntă — emancipează-mă! şi 


cîntă-mă cît tînără mai sînt!” 


eu o conduc la braţetă — în liniştea fără sfîrşit 
vorbele-i par nişte ruguri plutind pe o apă adîncă, pe apa 


morţii a rîului Gange - 

cine ne vede ne crede familie tînără cînd 

euo conduc la bratetă cu tot arsenalul de cuie de chingi de tortură 
care le poartă pe ea zăngănindu-le ca pe 

nişte breloace: “hai, descătuşează-mă! spune-mi 

mici erezii sau cuvinte porcoase-n ureche înjură-mă bate-mă 

pe cărbune pune-mă dar mai ales 

nu mă stima — violează-mă!” 


o însoțesc în tăcere (ceea ce-o scoate din minţi!) 

trupul ei gol ca o limbă de foc răbufnind din odăjdii cernite 
mistuie spaţiul din jur şi-l preschimbă-n alttimp: 

stam ca şi-acum cu muţenia scrisă pe chip: Inchiziţia-şi muşcă 
limba din gură şi limba latină mi-o scuipă-n obraz înju- 
rîndu-mă limba crescîndu-i la loc şi vulgata şi-o 

muşcă şi-n silă mi-o scuipă-n obraz înjurindu-mă limba cres- 
cîndu-i la loc şi franceza şi-o muşcă şi-n silă mi-o 


scuipă-n obraz înjurîndu-mă limba crescîndu-i la 
loc portugheza şi-o muşcă şi-n silă mi-o 

scuipă-n obraz înjurîndu-mă limba crescîndu-i la 
loc spaniola şi-o muşcă şi-n silă mi-o 

scuipă-n obraz înjurîndu-mă limba crescîndu-i la 
loc italiana şi-o muşcă şi-n silă mi-o 

scuipă-n obraz înjurîndu-imă limba crescîndu-i la 


loc şi româna şi-o muşcă şi-n silă mi-o 

scuipă-n obraz conjurîndu-mă (limba-i 

se răsuceşte în broasca auzului meu ca refrenul): 
“si-au venit întîmpinăturile 

loviturile izbiturile 

apucăturile 

zbrobitu cu fărîmatu!” 


Cel bătut îl duce pe Cel nebătut 


(ediţie revăzută şi adăugită) 


Motto: “Dragu maichii, după tine 
îmi pare şi rău şi bine” 
(bocet hunedorean) 


2. 


caravana trecu prin urechile acului — poartă regatului nostru Gherghef 
cînd Infanta dormea cu regatul în poale buimacă 

de pe somn ea uită de ozor şi cu drumul mătăsii brodă: 
Ducă-se-pe-pustii s-a întors din pustiu 


ziua albă-a regatului nostru ca pînza întinsă pe rame 

se zoj (cine-şi şterse cu ea chipul plin de sudoare?) 
cînd Infanta brodă cum ai coase un sac cu făină la gură: 
Ducă-se-pe-pustii s-a întors din pustiu 


ca o mie şi una de nopti se vesteau peţitorii de dor subţiindu-se 
n-a putut pune aţa în ac — castităţii ei poartă — niciunul 

fără somn rătăcea prin saloane Infanta doar paşii legau înțeles: 
Ducă-se-pe-pustii s-a întors din pustiu 


tatăl ei se-nsură într-o vineri cu Fata Morgana — de-atunci 

Mama Vitregă-i 
dă tîrcoale doar poate-o să-i scape din mîini oaza noastră Gherghef 
şuşotea camerista: “din tot ce brodează Infanta adăuzi rămîne doar 
Ducă-se-pe-pustii s-a întors din pustiu” 


şi-a scos ochii cu-n ac — cu buricele-mpunse-ale deştelor 
căută o ieşire febril (pe mînerele uşilor — sînge!): 

“l-am brodat cu fir roşu tot eu destrăma-l-voi Imperiul în care 
Ducă-se-pe-pustii s-a întors din pustiu” 


caravana trecu prin urechile acului — poarta regatului nostru Gherghef 
robi atletici descarcă pachete enorme în faţa palatului 
“Ducă-se-pe-pustii şi-a întors în baloturi de pînză Pustia-n 

care-a fost exilat!” — ca din gură de şarpe răcneşte Infanta în timp ce 


un paj tînăr o are pe sacii ticsiţi cu nisip 
4. 
Dar iată şi ziua cînd robii şi-armează... 


“porunceşte să fie aduşi hulitorii! călăului 

porunceşte să-i smulgă fiecăruia limba şi...” — sfetnicul 
mai şoptea în urechea augustă cînd slugile lui 

de acum întindeau pe crăcane limbile smulse le 

curăţau de grăsime de impurități şi cîrceie le dau 
dubălarilor să le dubească cizmarilor 


să le tragă pe calapod... într-o singură noapte era 
fiecare al zecelea din pedestraşi încălţat în sandale 
(emirul 


înainte de-a-şi pune în marş pedestrimea se duse 
să-şi consulte oracolul! — una şi bună repetă oracolul: 
“unde-a mers mia meargă şi suta!”) 


“poruncesc tot acuma să fie aduşi lăudătorii! călăului 
poruncesc să le smulgă — fiecăruia — limba şi...” zis şi făcut 
gudurîndu-se vocea de sfetnic păşea pe timpanul august: 
“de-de-mult-am-vo-it-să-te-sfă-tui-dar-în- 
țe-lep-ciu-nea-Ta-a-pre-văzut...” “poruncesc 

tot acuma să fie aduşi oratorii...” “... şi gîn-ga-vii” “cei 
buni de gură poeţii sofiştii...” “... şi mmmucţii” 

“poruncesc unde-a mers mia de piritori 

meargă sutele celor pîriţi...” 


cînd ieşea 
pedestrimea pe poarta cetăţii femeilor 
hălind praful stîrnit de oştirea în marş le crescu 
cîte-un drum mai îngust sau mai lung în gitleje dar nimeni 
nu avea să se-ntoarcă pe drumul acela vreodată 

(oracolul 

dacă nu i-ar fi fost smulsă limba din gură o! le-ar 
fi vestit că degrabă murit-a emirul 

nu atît de-ndoieli remuşcări sau regrete cît ros 
de sandaua făcută din limba de sfetnic) 


6. 
aşa grăit-a Cel-bătut-îl-duce-pe-Cel-nebătut: 


“iată robul cum Zace cu şira spinării în formă 

de potcoavă (nu crede nici el că-i aduce noroc!) cu urechea 
auzind doar porunci cu privirile-n jos şi cu fruntea 

aşezată comod sub genunchi ca pernuţă de 

rugăciuni” — dar ce spune acolo? “cu 

gura plină (de huşte) -şi slăveşte stăpînul!” — aşa 


grăit-a Cel-bătut-il-duce-pe-Cel-nebătut: “iată 


capul tras între umeri al robului cum 

i se duce pe gitiţă (nu fi naiv: nu sînt noduri!) direct 
în stomac: aici lăcuieşte jivina pămîntului 

de aici proiectează revolte noi orînduiri 

să le vadă-aurora îşi nalţă din ciorba de burtă 
căpăţina — ce grea e! — de-a oarba 

căutînd o ieşire — nu-i nici o ieşire! — atunci 

şi-o aburcă în spate sub piele-ntre umerii doi 

ca pe-un sac cu merinde ca pe-un drob de sare astfel rămînînd 
cocoşat” — dar ce urlă acolo? “cu 

gura plină (de huşte)-şi înjură stăpînul!” — aşa 


grăit-a Cel-bătut-il-duce-pe-Cel-nebătut: 


“iată mîinile de prestidigitator ale luptei de clasă 

îngrijindu-i cocoaşa intrată în chinu- 

rile facerii: iată în mîinile luptei de clasă bărdiţa: 

printr-o cezariană-i extras nou-născutul: metoda 

va fi larg aplicată în timpul războaielor 

pe femei: baioneta pumnalul ş.a. — instrumentul diferă de la 
caz la caz” — dar ce glăsuie-acolo? “cu 

gura plină (de huşte, dă nume copilului: Cezar!” — aşa 


grăit-a Cel-bătut-il-duce-pe-Cel-nebătut: 


“iată noul Cezar poruncind ca să-i fie aduse dovezi 

(“din pămînt!”) să confirme obîrşia nobilă 

a cocoaşei: dar sîngele-i nu e albastru (mă tem că-i 

curge-n vine eterna lui ciorbă de burtă!) 

tenul feţii nu-i de alabastru (de forma cutiei craniene — nici vorbă 
şi nici scaunul (moale vîrtos) nu e ereditar 

sub un soare torid simte cerul pe cap ca o pulpă 

de cămilă” — dar ce vrea acolo? “cu 

gura plină (de huşte) dă ordin să fie bătut 

cu nuiele la tălpi robul care-l hurducă!” — aşa 

grăit-a Cel-bătut-il-duce-pe-Cel-nebătut: 


“iată robul — acelaşi din strofa întîi — depăşin- 

du-şi condiţia umană îşi ghilotinează Cezarul născut 
din cocoaşă (oricum de origine nobilă — 

capul tras între umerii doi): iată mîinile robului 

ridicînd în prăjină din coş capul mort 

al Cezarului: iată curajul de rob cum răcneşte cu 

gura plină (de huşte)-n urechea Cezarului: EGALITE! 
pînă capul Cezaruiui mort ca balonul se umilă încît 
scoate limba la rob: iată şira spinării de rob luînd forma 
de potcoavă: nu crede nici el că-i aduce noroc!” — aşa 


grâit-a Cel-bătut-il-duce-pe-Cel-nebătut 
3. 


“ţi-oi da una de n-ai s-o poţi duce! alege: de ac 
de cui 
de SIDA 
de sabie 
de glonte 
de ştreang 
de nicotină 
de guri rele 
de măselariţă 
de bubă neagră 
de moarte bună” 


Cel-bătut-îl-duce-pe-Cel-nebătut (băiatul-bărbat 
bucuros ar alege-o pe prima ieşită-nainte!) 
degeaba încearcă să pună pe rînd 

inelul în degetul Morţii de 


Moarte Buună 
Bubă Neagră 
Măselariţă 
Guri Rele 
Nicotină 
Ştreang 
Glonte 

Sabie 

Cui 

Ac 


că-l 

cheamă 

căutarea 

de negăsire 

la capătul că- 

rei, anonimă şi 
grea de atita 


aşteptare, Ţi-oi-da-Una-de-n-ai-s-o-poţi-duce să-i ceară: alege-mă! 

10. 


don quijote ieşind pîn’la brîu din maşina — 
de-tocat-sancho-panza ființă ca o respirație de 

nou-născut pe picioare de lut: Cel-bătut-îl-duce-pe-Cel-nebătut 
iese cu jumătate de trup în afara 

existenței — “Vre-ednic e-este” — umbra-i de vineri 

cade peste week-end: din căderea-i ca de catifea bocitoarele-şi fac 
pelerine în care să-l strîngă 

de pe drumuri dar drumurile-i s-au lipit de picioare 

ħu e ici nu e colo — atunci cînd apare, prezenţa-i 

stîrneşte absenţă de jur-împrejur: 


“voi muri: simt cum spaţiul se descojeşte 

de pe mine peisajul acesta ros ca o cangrenă 

mi se rupe direct de pe văz fierbinţeala-i de boală — 
de pe piele nu-mi simt respiraţia mîinile 

le întind înainte şi-alerg să-mi scot ochii ca-n jocul de-a 
baba-oarba: nimic şi pe nimeni nu prind niciodată! doar 
un refren cunoscut de-undeva ascultaţi-l: 


tot am zis mă duc mă duc 
şi nimeni nu m-a crezut 
dar acum au să mă creadă 
fiindcă n-au să mă mai vadă” — 
absenţa-i se-aşterne 
ca o faţă de masă la praznic curată şi albă 
la-nceput, maculată şi plină de resturi şi vin cînd o scutură 
(-l scutură) 
gospodinele-n ritmul de “Vre-ednic este!” — şi trupul 
i-i de toate numai de fiinţă nu 


12. 


Cel-bătut-îl-duce-pe-Cel-nebătut şi cu mine tustrei 

am călcat cu piciorul în gol 

ca-ntr-un lat sau capcană sau — drace! — căscat 

de jivină cu dinţii de fier: am zvirlit din picior şi el nu s-a desprins 

am lovit cu piciorul de pietre şi golul n-a vrut să se lepede 

l-am spălat — răzuit — ca pe lut — 

nu s-a luat n-a lipsit n-a căzut 

şi de-atunci Cel-bătut-îl-duce-pe-Cel-nebătut şi cu mine tustrei 

batem drumul (mereu dus-întors ca o panglică neagră-a maşinii 
de scris) 

lăsînd goluri în spaţiul şi pauze-n timp primul spune: 


“beţivanul şi şchiopul au pus rămăşag că vor merge ca lumea 
dar şchiopul 
tot şchiop — calcă în gol şi se scuză: o groa-pă! o groa-pă! 
bețivul 
tot betiv — rătăceşte pe şapte cărări şi se scuză: o groa-pă! o groa-pă! 
adevărul nu poate să ceară (să fie) scuzat” 

“dumnezeu pune laturi în jurul ideilor, 
zice-al doilea, poţi merge o viată întreagă pe calea cea dreaptă 
că tot un 
rătăcit pune-alături piciorul şi haţ!...” 


tac şi-ascult eu al treilea — ce pot 
să le spun? ce parabolă? ce ars poetica? gol metafizic? 
pe cînd adevărul e 
gol golut: confiscîndu-i-se manuscrisul romanului Grossman preda 
K.G.B.-ului pînă şi panglica neagră-a maşinii de scris 


dus-întors pe-un drum negru ca panglica neagră-a maşinii de scris 
Cel-bătut-îl-duce-pe-Cel-nebătut şi cu mine tustrei batem cîmpii 
metafizici: în cale ieşitu-ne-au Gog şi Magog 

Tanda şi Manda 

Haua şi Bordea 
ne chemară pe rînd ne pîrîră ne înstrăinară ne-ntoarseră feţele unul 
de la altul şi-astfel învrăjbindu-ne pe fiecare în parte 
fără mîini şi picioare-l goniră şi prinseră fără cuţite-l tăiară 
fără sare-l sărară fără foc îl fripseră 
fără gură-l mîncară 


„.. dar nu le-a priit! că simţiră un gol în stomac 
cum îi suge şi pieptul cu spatele le împreună 
“o groa-pă! o groapă!” — 

au răcnit au cerut ajutor au băgat două degete-n gură — 

pe gură şi nări 
le-am venit înapoi cu sughiţuri şi fiere-nainte ca golul 
să se-nchidă ca apele mlaştinii bolborosind peste ei 
să se-nchidă ca apele mlaştinii bolborosind peste ei 
să se-nchidă ca apele mlaştinii bolborosind peste ei 


Cel-bătut-îl-duce-pe-Cel-nebătut şi cu mine tustrei fraţi 

de verigă acelaşi tărim gol de ani mulţi mai greu ca ghiuleaua 
(vasăzică: golani!) 

lăsînd dire în spaţiu şi pauze-n timp 

dus-întors pe-un drum negru ca panglica neagră-a maşinii de scris 
şi drapelele urlă (“a-uuuu!”)-n gura mare: o groa-pă! o groa-pă! 
croitorul cîrpeşte cu giulgiu, duminica, groapa comună din steag 
cîte unul! ordonă mantalele tot depănîndu-ne drumul 

de pe tălpi ca pe-un film să-l predea la arhivă  estimp ne 

leagă ochii cu panglica neagră (...) pe rînd 

ne conduc la... convoiul ne suflă-n ureche: o groa-pă... o groa-pă... 


“Foc!” 


eclipsă soare tăiat împrejur 


Autalogia AR, 


155 


Nicolae POPA, 
laureat al Premiului U.S. 
din România: 


«FIECARE 
SE INTEGREAZĂ 
PE CONT PROPRIU” 


— După o tăcere editorială de 
aproape nouă ani (acesta este 
intervalul de timp care a trecut de la 
publicarea Ghidului pentru cometa 
Halley) ţi-a apărut cea de-a treia carte 
de versuri, Lunaticul nopţii scitice. 
De ce ai tăcut atît de mult? 

— Am tăcut? Dimpotrivă, am 
impresia că am vorbit/scris cam 
prea mult pentru cineva care pretinde 
că ţine la numele său de poet. 
Dovadă e Cubul de zahăr, romanul 
apărut între timp (1991). Cît priveşte 
poezia, am scris exact cît mi-a 
permis inspiraţia. N-am vrut să forţez 
nota şi n-am intrat în panică atunci 
cînd vedeam că pe parcursul cîtorva 
luni nu lăsasem pe hirtie nici un vers. 
Uneori, gura poeţilor trebuie să mai 
şi tacă, pentru că, sînt convins, 

această tăcere este purificatoare 
pentru propria lor poezie. 

— Ce a însemnat pentru tine 
scrierea Lunaticului nopţii scitice? 
Mă refer, desigur, la impactul pe care 
l-a avut poezia asupra existenţei 
tale. 

— Poezia însăşi pare a fi 
rezultatul unui impact produs între 
ceva indefinibil şi persoana fizică 
zisă Poet. Şocul impactului 
stîrneşte anumite imagini, trezeşte 
idei, naşte senzaţii destul de 
ciudate. Şi dacă te pricepi cum să 
le pui pe acestea toate în 
concordanţă cu neliniştea interioară 
care te macină, se poate întîmpla 
să-ţi înnobilezi semnătura cu încă o 
poezie bună. În general căutarea cu 
orice preţ a poeziei, scrierea poeziei 
dintr-o datorie profesională mi se 


pare a fi un gest profanator. Am şi 
spus. în ultima mea carte că “mă 
simt atît de aproape de poezie/ încît 
aş putea să n-o scriu deloc”. 

— Care ar fi deosebirea dintre 
Ghid... şi Lunatic... ? 

— Ghidul pentru cometa 
Halley a fost o carte ambițioasă, 
elaborată cu meticulozitate, am 
împărțit-o pe “Zone”, “Sectoare” şi tot 
felul de compartimente năstruşnice, 
toate acestea trebuind să mă ajute ca 
să cîştig pariul pus cu mine însumi. 
Şi anume, eram decis să scriu o 
lucrare poetică vastă, ceva în genul 
cărţilor lui Elytis sau, dacă vrei, un 
fel de Divina comedie. Ratarea însă 
a fost spectaculoasă şi absolut 
surprinzătoare pentru mine. Şi cînd 
mă gîndesc ce mult efort m-a costat, 
cîte nopţi albe, cîtă hîrtie şi cîtă cafea 
consumată! Apropo, numai cafea — 
pentru că pe atunci mi se părea oribil 
să fii poet şi să consumi alcool. Pe 
urmă mi-am revizuit concepțiile şi... 
Dar fie! Cînd mi-am dat seama că 
Ghidul... e un rateu, era prea tîrziu. 
Cartea era deja tipărită şi un juriu din 
a cărui componenţă făceau parte şi 
Druţă, şi Lari, şi Dabija, şi Doga, şi 
alţi maeştri se grăbi să-mi anine de 
gît Premiul Comsomolului din 
Moldova. În fond, acest premiu 
confirma încă o dată că am scris o 
carte proastă. Enervat şi oarecum 
decepţionat că poezia a putut să-mi 

facă o asemenea figură, am trecut la 
proză. 

— şi ţi-a priit? 

-— Da, categoric da. Mi-a 
permis să văd poezia mai de la 
distanţă şi să înţeleg mai bine care 
este raportul dintre noi. Pe urmă am 
luat-o ca şi cum de la început. Aş 
zice că m-am regăsii într-o anume 
stare poetică pe care doar în prima 
mea carte, Timpul probabil, o mai 
trăisem. Aşa s-a făcut că Lunaticul 
nopții scitice este pentru mine o 
carte a regăsirii. 

— Trebuie să înțeleg, aşadar că 
romanul pe care l-ai publicat în 1991, 
Cubul de zahăr, te-a ajutat să te 
regăseşti ca post şi să scrii 
Lunaticul... pentru care ai şi luat 
Premiul Uniunii Scriitorilor din 
România. Ce motivații interioare te fac 
să scrii şi să publici proză? . 

— In acelaşi roman spun la un 
moment dat că “proza este o poezie 
care şi-a şters lacrimile”. Mai sînt 
şi acum obsedat de această 
convingere — e adevărat, cam lirico- 
naivă — şi cred în continuare că 
numai scriind proză mă pot achita 
de majoritatea îndatoririlor pe care 
simt că le am ca scriitor şi ca om. 
Proza îmi dă o mai clară senzaţie 
că prin scris poţi spune nişte 
adevăruri care să merite a fi luate 
în seamă. Aici lucrurile se lasă 
disecate, văzute în amănunt, redate 
mai pe înţelesul “incapacității 
noastre de-a înţelege”. In ultimul 
timp încerc să-mi adun Povestirile 
de nepovestit într-un volum cu 
acelaşi titlu. Şi să vezi ce mi 
se întîmplă! Pentru mine per- 
sonajele şi lumea acestor povestiri 
sînt atit de vii, iar mediul descris — 
atît de real, încît. uneori aştept să 
mă întîlnesc, aşa din senin, cu 
cineva din ei pe stradă, sau am 
impresia că aş putea nimeri într-un 
cadru natural ca acelea descrise în 
povestiri. Ceea ce mi se pare 
magnific! Cum să nu scrii şi proză, 
să nu fii măcar o noapte, o oră, un 
fel de Dumnezeu, cineva care 
creează lumea, inventează societăţi 
umane, chipuri, zile şi nopţi?! Şi încă 
ceva: toate cîte i se întîmplă 
Basarabiei, oricît am fi noi pe aici 
de poetici, numai într-o Proză ar 


Limba Română 


putea să încapă. Şi cred că 


adevăratul mare scriitor pe care 
încă urmează să-l nască acest 
pămînt va fi neapărat prozator. 
De-ar veni odată! 

— Se vorbeşte foarte mult 
despre integrarea celor “două” 
literaturi de pe malurile Stixului, o 
integrare care încă nu este dusă 
pînă la capăt. Ţin să te întreb în ce 
raporturi eşti tu cu literatura română 
contemporană? 

— Eu sînt scriitor român. Atît. 
Eminescu ar spune “şi punctum!” Şi 
dacă dincolo de Ungheni curge (la 
vale) un rîu pe nume Prut — în apa 
căruia, de altfel, îmi arunc undiţele 
cu o imensă plăcere — faptul acesta 
nu-mi poate lua (şi duce) dreptul de 
a fi scriitor român. Plus că sînt 
membru al Uniunii Scriitorilor din 
Ţară, masa mea de lucru mai e şi 
situată în interiorul limbii şi literaturii 
române. Riscînd a nu fi înţeles just, 
pot spune că problema integrării, cel 
puţin a scriitorimii, e pentru cei care 
se simt în afara acestei limbi şi a 
acestei literaturi. Pe de altă parte, 
nu te integrezi avînd texte proaste. 
integrarea poate fi uşor transformată 
într-un simplu slogan de către acei 
care, pretinzînd că o fac, nu sînt în 
stare să scrie un ciclu de versuri 
acceptabil pentru un ziar literar din 
Ţară. Aş zice că fiecare se 
integrează pe cont propriu, în 
măsura în care face literatură de 
calitate. 

— ŞI mediocrităţile ce fac, 
rămîn să alcătuiască literatura 
moldovenească? 

— Ca să mai şi glumim, aş 
zice da. Nişte scriitori inexistenţi 
rămîn să reprezinte o literatură in- 
existentă. 

— Cum preferi să încheiem 
acest interviu — pe-o notă optimistă 
sau pesimistă? 

— Eu zic să inoculăm 
pesimismului nostru, devenit tradi— 
tional, o doză de optimism şi să ne 
împăcăm cu gîndul că viitorul ne 
aparţine. 

— să dea Domnul! 


Consemnare: Dumitru CRUDU 

Nicolae POPA 


OPREŞTE-TE, NENOROCITULE 


T, 
Opreşte-te, Nenorocitule! îmi zic. Opreşte-te! 
Dar nu mai pot da înapoi şi trec prin uşa lichidă 
mă-nghesui în pielea de broască. 
Vă urmăresc vă admir vă deochi 
din neclintirea mată a ochiului de peşte. 
Toate direcţiile s-au dovedit greşite. 
Toate chemările — pline cu ace. 
Opreşte-te! 
Savurează-ţi saliva adînc în intimitatea gurii. 
Mergi împotriva propriului mers 
şi vei ajunge odată şi-odată la tine 
ca să-ţi zici cu toată puterea: 
Opreşte-te! 
Şi-ntr-adevăr să te opreşti! 
Să te mistui. 


2. 
Berea nu are memorie. 
Halba a doua habar n-are că pînă la ea 
a mai existat una. 
Atitea berării deschise vraişte 
atitea ceruri învăluite în spumă 
şi nici o amintire. Nici măcar amintirea 
primului lucru uitat (un chibrit? un cartof? 
un mic adaos la scîndura patului? 
sau zona aceea folclorică din adormitul regat?) 
O, Dumnezeule Mare, fruntea noastră visează 
glorii scrise de-a gata 
aici sub luciul transpiratiei 
unde nimeni nu mişcă şi de-ar îndrăzni s-ar strica 
aşa cum doar moartea se strică-n butoaie 
cînd vîntură scîrba de viaţă fericirea poeţilor. 
Incă un pas o mişcare — greşită sau nu — 
şi recazi 
în tăcerea liniştii care ai fost. 


3. 
De-ar fi cineva să-ți răspundă 
din mocirla biestemului 

să-ți aducă plînsul în palmă 

în palma pe care n-ai mai vedea-o de plîns 
de-ar fi cineva să picure-n capul chinezului 
să-şi picure plinsul picătura chineză 

chinul şi China să-i spună cum şi pe unde se-arată 
de-ar fi cineva să-ţi descrie prăpădul revărsat 
peste gura prăpastiei 

prăpădul care inundă 

care îneacă pînă departe 

pînă unde prăpastia n-ar ajunge niciodată. 
De-ar fi cineva să alunge cu zîmbetul muştele 
sau să le adune între pleoape 

în clarviziunea văzului ultim. 


CAREUL CU RACI 


1. 
Pluteşte-o părere de fulg. 
Trece vintul scrijelind pe copaci cuvîntul dezastru. 
Păsărele mii se ascund adînc în pene. 
Eu mă agăţ de-o creangă şi caut să simt 
gustul desfrunzirii. 
Pe unde-o fi oare fulgul acum? 
Pielea cărui obraz îl topeşte? 
de-ar şti ai mei cum stau aici agăţat! 
Cum aştept! 
şi cum se lasă lin peste mine formaţiuni noroase 
şi din pene nu se iţeşte nici un clont 
să găurească priveliştea. 
Cu tusea în piept şi cu vorba dulce pe buze 
spînzur de-o creangă şi umbra îmi cade pe cer 
iar fulgii trec pe alături — nici unul nu mă agaţă — 
în timp ce lumea se mişcă pe dedesubt 
şi nici o prăbuşire 
nici măcar nu pirfie creanga atunci cînd vine iar vîntul 
de mă leagănă cu mare atenţie 
ca pe-o funie veche 
ca pe-o funie ce ţine în lat ceva important. 


2. 
Ce răcoroşi sînt muntii! 
Şi cîtă răcoare-n păduri! 
Moartea-n mine-şi face cruce. 
Furnici hărnicuţe circulîndu-mi pe mîini 
îmi amintesc de circulaţia sîngelui. 
Şi pentru că nu mai am gropi de umplut 
şi nici focuri de stins 

nici fîntîni de băut 

mă chinuie somnul şi-n somn 

mă chinuie gropile focul şi apa. 

Ai auzit de fauni? de nimfe? 

Ei pe cît de oribili pe atît de virili 

şi ele — nişte impurități însorite. 

Să mă smulg de aici din careul cu raci 

să trec podul brăzdînd cu umbra-mi 

apa rîului pînă-n prundiş 

ca să pot trece-n triunghiul răcorosului munte 
să pot adormi în noaptea smălţuitei păduri. 


3. 
Multă prea multă spoială în taina îmbălsămării. 
În dimineata aceasta sleită cocoşii nu cîntă — bolborosesc. 
În dimineața aceasta încremenită brusc la ora 
crăpatului de ziuă 
soarele promis nu mai răsare 
soarele promis nu-i decît un rînjet în apele nordului 
pe cînd apele sudului clatină un cer ucigaş în adînc 
acolo unde fiara mării îşi alăptează puietul. 
Eu adorm amintindu-mi de chipul meu treaz 
Spălat cu zăpadă 
mi-l amintesc răsărind dintr-un fund de oglindă 
cu gura plină de cimilituri — 
a şi scuipat în batistă prima cimilitură — 
Buba-bubosului-bulbucă-bulbucătura 
bulbucătura-bulbucă-bubosul şi de la capăt... 
Adorm amintindu-mi de chipul meu vorbitor 
azviîrlit într-un fund de oglindă. 
Acum — sub genericul brumei — e un chip martial 
pe care zadarnic îl pipăi cu genele 
încurajîndu-i surîsul. 

loan BABA 


MODELE SEDUCĂTOARE 


Eşti copleşit de modele 
seducătoare 

Modele sumbre 

Trăind cu febrilitate şi fervoare 


Deduci apoi că moda 

Poate avea şi alte direcţii 

Căci soluţiile sînt irecuperabile 
Te opui cultului înfeudat 


Corpul tău este 

Periclitat de fiarele 

Care masacrează 

Cînd împărăţia este în primejdie 


Aiurezi şi asculţi răcnete de urs 
Observi cum se prăbuşesc 
virfurile 
Şi fără vîrfuri iată mai puţine 
prăpăstii 
Urşii fără pereche intră gratuit 
în muzeul ororilor 
lar pădurile şi rîurile nepoluate 
idee n-au despre modelele 
seducătoare 
Percepi puterea vieţii şi a morții 


FIŞIER BIOBIBLIOGRAFIC 


lo(a)n BABA, n. 25 noiembrie 
1951 la Seleuş. Poet şi publicist. 
Lucrează ca jurnalist la Postul de radio 
Novi Sad unde a îndeplinit şi sarcina de 
redactor-şef adjunct (1981—1988) şi 
redactor-şef şi responsabil (1988— 
1989) al Programului în limba română. 
A fost vicepreşedinte al Comunităţii cul- 
tural-instructive din Voivodina, 
preşedinte al Consiliului “Zilelor de 
teatru ale românilor din Voivodina”, iar 
pe parcursul a două decenii, membru 
al redacţiei, colaborator apropiat şi 
preşedinte al Consiliului revistei 
“Tribuna tineretului”. A publicat opt cărţi, 
dintre care cinci volume au apărut la 
Editura “Libertatea”. 

Din anul 1970 este colaborator al 
hebdomadarului “Libertatea” şi al altor 
publicaţii. Cu toate că nu a fost angajat 
în cîmpul muncii la presa scrisă, scrierile 
lui |. B. au ajuns la opt sute patruzeci de 
unităţi bibliografice publicate. 

Este membru. al Uniunii ziariştilor 
din lugoslavia, al societăţilor literare din 
Pozega, Uzdin şi Novi Sad, membru de 
onoare al Asociaţiei Mişcării Literare 
Paradoxiste cu sediul la Fenix, Arizona. 
În două rînduri laureat cu cel mai înalt 
premiu pentru ziaristică din Voivodina 
(1983, 1987) şi cu două premii literare 
(1991, 1993). Din luna ianuarie 1995 
este redactor-şef şi responsabil onorific 
al revistei de literatură, artă şi cultură 
“Lumina”. 

Volume: | 

Popas în timp, Ed. Libertatea, 
Panciova, 1984; 

Pe şevaletul orizontului (cuiegere 
antologică), Uzdin, 1988; 

Preludiu imaginar, Ed. Libertatea, 
Novi Sad, 1988; 

În cuibul ochiului, ed. bilingvă, 
Ed. Razvigor, PoYega, 1989; 

Oglinda triunghiulară, Ed. Liber- 
tatea, Novi Sad, 1990; 

Poeme incisive, Ed. Libertatea, 
Panciova, 1991; 

Năzbitii candide, Ed. Libertatea, 
Novi Sad, 1994. 

În timp ce lumea inocenţei 
dispare 


Revenind ia linia de pornire 
Zăreşti cum piatra cumplită 
cade 
Cum cade de pe umerii tăi 
Transparenti ca întîia zăpadă 


ABROGAREA MINCIUNII 


Vă întreb cordial dar nimeni 
nu răspunde 

Pe unde sînteti voi 

Pe unde mai sînt eu 


Aţi scăpat pe furiş 
Cu înfăţişarea clandestină 
Dezechilibrate frunţi 


lată-vă menţionaţi 
Intr-un cap de afiş 

Cu litere de o şchioapă 
Fără voce 

Semănaţi cu antropofagii 
inghițind saliva amară 

A păcatului etern 


După refuzul îngrădirilor 

De ravagiile şi distorsiunea 
cuvîntului 

După un deceniu încremenit 

Minciuna-i abrogată 


Dati-mi acum oxigenul 

Şi o picătură de soare 
Să-mi vindec tristeţea 

Pe drumul dificil al refacerii 


TIMP VORACE 


După cîteva voturi de blam 
. Individul a fost aruncat în fotoliu 


Lipsit de o dimensiune 
fundamentală 
El viermuia i 
- Jucînd extrema stîngă 
In penuria cotidiană 


Se zice că l-ar fi înmatriculat 
greşit 
„Căci nu locuieşte-n limba 


mamei 
Vorbind nu l-au auzit 
Cu toate că strigătele-i sînt deja 
Aproape desăvirşite 


Mulțimea observase lipsa lui de 
profunzime 
Căci dialogase uşor cu cei care 
au crezut altfe! 
Şi au fost reduşi la tăcere 
Cel mai greu e însă cu cei 
din taraful propriu 
Căci trecutul rămîne un capitol 
deschis 


În oglinda victimelor 
El se simte 
Ca pescarul pe ape învolburate 


STARE DE ALERTĂ 


În clipele de refugiu 
Meditez la adăpost 
de circumstanţe 
Cum că individul din cutia 
sonoră 
Citeşte cu voce mieroasă 
Jucînd rolul informatorului 
prompt 


Cîtă platitudine retorică 

Atiîta escamotare lucidă 

Cu care îţi fisurează memoria 
Pînă ce auzul rătăceşte 

Printre meandre pseudoliterare 


Deduci că şi omul 

Nu numai păduchii informaticii 

Poate să te introducă într-o stare 
de alertă 


Ah — la adăpost 
de circumstanţe 
Mai bine cauţi un interludiu 
muzical 
Să intri în refugiu 

Vasile MALANEŢCHI 
Chişinău 


"CTITOR, ZIDITOR 

ŞI BINEFĂCĂTOR AL 
BISERICII ŞI AL 
ŞCOLILOR " 


|. FAMILIA 


Petru Movilă, personalitate 
marcantă a timpului său, cărturar de o 
vastă cultură umanistă, teolog de 
seamă, stilp al ortodoxiei, cum i s-a zis 
pe drept cuvînt, s-a născut la 21 
decembrie 1596* în oraşul Suceava — 
vechea capitală a Principatului 
Moldovei. Era al treilea din cei şase 
copii ai lui Simion Movilă, domn în 
Ţara Românească (1600—1602) şi 
în Moldova (iunie 1606— 
septembrie 1607). 

Precum se ştie, familia Movileştilor, 
care, conform tradiţiei consemnate de 
cronicarul lon Neculce în ale sale O 
samă de cuvinte, se trage din aprodul 
Purice, a dat ţărilor române, la răscrucea 
secolelor XVI—XVII, o serie de principi, 
unii dintre ei fiind ctitori de aşezăminte şi 
manifestîndu-se ca promotori împătimiţi: 
ai culturii şi sprijinitori neobosiţi ai 
bisericii. (Movileştilor le datorăm, 
bunăoară, mănăstirea Suceviţa, 
adevărată perlă a arhitecturii ecleziastice 
din Moldova medievală.) 

Un unchi al viitorului cărturar, 
leremia Movilă, a domnit în Moldova în 
perioada 1592—1606, fiind 
contemporan cu Mihai Viteazul şi avînd, 
din păcate, neşansa de a se fi numărat 
printre inamicii marelui domnitor, care, 
la 1600, avea să realizeze, e adevărat, 
pentru scurt timp, unirea într-un singur 
stat a celortrei principate româneşti: Ţara 
Românească, Ardealul şi Moldova. 

Au fost domni şi trei dintre fraţii săi, 
Mihail, Gavriil şi Moise. Mihail Movilă a 
ocupat tronul după decesul tatălui său, 


* Pentru că nu e cazul şi nici locul să ne 
referim, aici şi acum, la controversata pro- 
blemă privind data de naştere a lui Petru 
Movilă, reluăm şi noi, tacit, informaţia de care 
se face uz în mod tradiţional în sursele 
biobibliografice la temă. 


fiind înlăturat, după doar trei luni, de către 
vărul său Constantin, fiul lui leremia 
Movilă. Gavriil Movilă a domnit în Ţara 
Românească de două ori: în 1616 şi în 
1618—1620 şi tot de două ori Moise 
Movilă a ocupat scaunul domnesc de la 
Suceava (1630—1631 şi 1633—1634). 

Din familia Movileştilor descindea 
şi Miron Barnovschi-Vodă, care a fost şi 
el, tot în două rînduri, domn al Moldovei 
(1626—1629 şi 1633). 

Pînă la Petru Movilă, care avea să 
ajungă mitropolit la Kiev, încă un 
reprezentant al acestei adevărate 
dinastii, case domnitoare, princiare, s-a 
mai ilustrat ca înalt prelat al Bisericii 
Ortodoxe: este vorba de Gheorghe 
Movilă, frate bun cu leremia şi Simion 
Movilă, care a ocupat scaunul 
mitropolitan de la Suceava între anii 
1587—1591 şi 1597—1605. 

A îmbrăcat haina monahală şi 
mama viitorului mitropolit al Kievului, 
Marghita, care în călugărie s-a numit 
Melania’. 

Ajuns arhimandrit al Lavrei 
Pecerska din Kiev, în prima fază a 
activității sale ecleziastice, viitorul 
mitropolit, mîndru de originea sa 
princiară, nu se va putea opune ispitei 
de a-şi etala descendența. : 

Astfel, într-o tipăritură de la 1628 
(dar şi în altele, de mai tîrziu), la un an de 
la alegerea sa ca arhimandrit, Petru 
Movilă era prezentat drept “voievodici”, 
“odraslă a domnilor ţărilor dacice”, el 
însuşi zicîndu-şi adesea prinţ şi chiar 
Pătraşcu Voievod, aşa cum, în 
conformitate cu uzanţele timpului, se 
intitulau fiii de domni. 


Petra Movilă — JOO de ani 

Ca şi tatăl şi cei doi unchi ai săi, 
doi dintre care, precum am arătat, au fost 
domni în ţările române, iar unul mitropolit 
al Moldovei, ca şi fraţii săi, trei dintre care 
au domnit, avea temeiuri legale să 
ajungă, într-o zi, principe al ţării Moldovei, 
căci prin vine îi curgea sînge albastru. 
Şi-ar fi legitimat aspiraţiile cu un lung şi 
glorios şir de strămoşi, care au domnit în 
această ţară: bunicul său, marele logofăt 
loan Movilă, îşi odrăslise urmaşii din 
căsătoria legitimă cu domniţa Maria, una 
din fiicele lui Petru Rareş Voievod. Astfel 
că Petru Movilă era, pe linia bunicii, 
strănepot şi urmaş al vitejilor şi 
luminaţilor Muşatini, “descălecători de 
ţară”, vorba poetului, “dătători de legi şi 
datini”: Petru Rareş, Ştefan cel Mare şi 
Sfînt, Alexandru cel Bun, şi aşa, în 
ascendență, pînă la Bogdan |, 
Descălecătorul?. 

Ca tatăl şi unchiul său, ca fraţii şi 
verii săi, putea deci şi Petru Movilă să 
urce pe tronul ţării. Lui, însă i-a fost hărăzit 
un alt destin. .Menirea lui a fost alta: el, 
odrasla şi urmaşul domnitorilor români 
ai Principatelor Dunărene, trebuia să 
devină marele apostol cultural al 
împărăției ruteano-moscovite, 
deschizător de drumuri şi reformator al 
spiritualităţii creştine ortodoxe, reazem 
de nădejde al întregii ortodoxii. 

“Zgudulit în suflet de sîngeroasele 
lupte ce se dădeau între membrii familiei 
sale pentru tronul Moldovei, Petru Movilă, 
după expresia plastică a lui Sextil 
Puşcariu, schimbă hlamida de purpur, ce 
o ţinea în perspectivă ambiţioasa sa 
maică, cu haina modestă de monah.”* 

Sau cum observă, într-un studiu 
mai recent, |.P.S. Antonie Plămădeală, 
mitropolitul Ardealului, “domniile 
Movileştilor, deşi multe, au fost foarte 
scurte şi bîntuite de tot felul de necazuri, 
pe care, o fire mai deosebită ca alui Petru 
— dovedit mare ascet — va fi dorit să le 
evite... Sau poate, pur şi simplu, şansa 
domniei l-a ocolit, cum îl va fi ocolit şi 
cea a căsătoriei, şi destinul l-a îndreptat 
spre Kiev'?. 


II. STUDIILE ŞI CARIERA MILITARĂ 


Se ştie cu siguranţă că pînă la 
vîrsta de 11 ani, cînd a rămas orfan de 
tată, Petru Movilă s-a aflat în Moldova, 
unde, probabil, a obţinut primele 
cunoştinţe de carte în casa părintească, 
alături de alţi fraţi ai săi, de la dascăli 
special invitaţi pentru şcolirea mlădiţelor 
domneşti, precum era obiceiul timpului 
şi locului. 

Întru sprijinirea acestei supoziţii 
aducem drept mărturie afirmaţia lui Petru 
Movilă însuşi din prefața la Trioduli înflorit 
din 1631. Astfel, vorbind despre “datoriile 


unui bun conducător”, autorul susţine, 
în deplină cunoştinţă de cauză, cu referire 
la fratele său Moise, ajuns de curînd 
domn al Moldovei: “... ştiu că cunoşti cele 
de trebuinţă, ca unul ce le-ai învăţat din 
copilărie”. De unde rezultă că fiii 
domnului Moldovei, între care nu credem 
ca Petru să fi făcut excepţie, au însuşit 
încă în casa părintească o anume sumă 
de cunoştinţe şi învățături în vederea 
pregătirii lor pentru îndeplinirea, la 
maturitate, a obligaţiilor de potenţiali 
cîrmuitori ai ţării. După moartea tatălui, 
survenită la 16 septembrie 1607, şi 
scurta domnie — de circa trei luni — a lui 
Mihail Movilă, cel mai mare dintre fraţi, 
familia a apucat calea pribegiei: fostul 
domn, cu mama şi trei fraţi — la 
Tîrgovişte, în Ţara Românească, apoi în 
Ardeal:, iar Petru trecu Nistrul şi ajunse 
în Polonia, unde putea să-şi continue 
studiile, la Lvov, localitate cu 
recunoscute tradiţii cultural-pedagogice, 
la Şcoala Frăției Ortodoxe, de unde a 
trecut apoi la Academia Zamoiskianăf. 

Oricum, prestanţa de care a dat 
dovadă în anii maturității, orizonturile lui 
largi, deschise spre cultura renascentistă 
occidentală, potenţialul intelectual 
deosebit cu care a fost înzestrat i-au 
determinat pe cei mai mulţi dintre biografi 
să accepte ideea, ce avea la bază o 
tradiţie kieveană, cum că Petru Movilă a 
studiat şi pe la universităţi străine, în 
parte, la Sorbona sau la o altă 
universitate din Europa Occidentală. Mai 
nou, s-a lansat ipoteza, sprijinită pe nişte 
supoziţii-motivaţii mai vechi, cum că 
Petru Movilă a studiat la Colegiul iezuit 
din orăşelul La Fleche, din provincia 
franceză Anjou, unde l-a avut ca profesor 
de filosofie pe celebrul Frangois Veron, 
printre ai cărui elevi a fost şi Rene 
Descartes’. 

S-ar putea ca misterul 
enciclopedismului movilean să aibă şi o 
altă explicaţie: chiar dacă a şi trecut prin 
filiera unor şcoli, inclusiv din Occident, 
viitorul cărturar s-a cultivat, în faza 
superioară a studiilor, independent. În 
acest caz, desigur, nu i-au lipsit 
îndrumările din afară, care să-i fi catalizat 
pornirile, impulsionat energiile interioare, 
şi, cu însemnul providenţei, călăuzit de 
intuiţie, s-a realizat în funcţie de 
potenţialul intelectual cu care a fost 
înzestrat şi de misiunea ce i-a fost 
încredinţată. 

În biografia lui Petru Movilă există 
două perioade de timp despre care nu 
se ştie aproape nimic cu siguranţă: 
1607—1617 şi 1621—1627 (amintim că 
în 1607, cînd Petru avea cca 11 ani, 
familia a luat calea pribegiei, iar în 1627, 
la vîrsta de 33 de ani, el avea să fie ales 
arhimandrit al Lavrei Pecerska din Kiev). 

In răstimpul de 3—4 ani dintre aceste 
perioade, 1617—1621, îl aflăm încadrat 
în calitate de ofiţer în oastea polonă. Ca 
fiu de domn de Moldova ce nutrea 
aspirații la domnie şi spera să ajungă 
aici cu ajutorul sprijinitorilor săi poloni, a 
trebuit să ia parte la lupte, mai ales la 
bătăliile ce s-au dat pe teritoriul Moldovei 
şi pentru Moldova. 

In 1620, în lupta de la Ţuţora, 
oastea polonă a suferit o grea înfrîngere 
şi tînărul Pătraşcu-Movilă, abia scăpat 
cu viaţă, a trebuit să se retragă, 
deziluzionat, de pe pămîntul ţării sale. Şi 
chiar dacă, peste un an, în 1621, armata 
polonă îşi va lua revanşa, învingîndu-i 
pe turci în bătălia de la Hotin, la care 
iarăşi a luat parte şi Petru Movilă, pentru 
el personal victoria aceasta nu s-a soldat 
şi cu cîştig de cauză, accesul la domnie 
fiindu-i, în continuare, îngrădit. li pierdem 
deci din nou urmele pînă pe la 1627. in 
aceşti ani de căutări şi de zbucium rămîne 
zăvorită şi marea lui taină, cu motivele şi 
decizia fermă de a renunţa la cariera 
militară şi, implicit, la viaţa lumească, 
chiar dacă aceasta i-ar mai fi putut oferi 
încă, prin nişte împrejurări favorabile, 
şansa domniei în ţara Moldovei. Fiul de 
domn, tot el nepot de mitropolit, s-a 
îndreptat cu hotărîre spre Kiev, intrînd în 
viaţa monahală, şi consacrîndu-se, de 
acum încolo, carierei ecleziastice. Kievul, 
zice Î.P.S. Antonie Plămădeală, şi 
ortodoxia în ansamblu, adăugăm noi, 
aveau nevoie de un Petru Movilă. 


III. EGUMEN ŞI MITROPOLIT 


Abia prin încorporarea, în 1654, a 
fostelor teritorii din sud-vest ale vechii 
Rusii Kievene, Rusia Moscovită avea să 
devină mare, avea să ajungă imperiu. 
La 1627 Ucraina, Rusia Mică, cum i se 
zicea atunci, nu făcea parte din Rusia. 
Pe timpul lui Petru Movilă Ucraina intra 
în componenţa regatului Poloniei, care 
în 1569 formase o confederație — “Reci 
Pospolitaia'” — cu Marele Ducat al 
Lituaniei şi în care confesiunea predomi- 
nantă, protejată de stat, era biserica 
catolică, subordonată Papei de la Roma. 
Biserica Ortodoxă din Ucraina, ca şi din 


** Biserica Greco-Catolică, înfiinţată 
după unirea, în 1596, la Brest-Litovsk, a unei 
părţi a Bisericii Ortodoxe din Ucraina, în frunte 
cu un mitropolit, cinci episcopi, un număr nu 
prea mare de clerici şi enoriaşi, cu Biserica 
Catolică. Noua structură bisericească şi-a 
menținut organizarea şi disciplina, ritul de tip 
ortodox, limba slavonă în oficierea serviciului 
divin, acceptînd doar unele articole de 
credinţă romano-catolică. şi, desigur, 
supremaţia Papei de la Roma-ca întîi stătător 
al Bisericii. 


întreaga Polonie, de altfel, era, în mod 
firesc, strimtorată de catolicism, care a 
tins mereu să se extindă. La presiunile 
din partea acestuia se mai adăugau şi 
ingerinţele din partea uniaţilor**, astfel 
că în Ucraina acelor vremuri se ducea 
un adevărat război confesional. Alegerea 
şi promovarea lui Petru Movilă în înalte 
funcţii ecleziastice în cadrul bisericii 
ortodoxe de la Kiev avea să se răsfrîngă 
pozitiv asupra evoluţiei ulterioare a 
evenimentelor. 

Prin tradiţiile familiale, prin 
legăturile de rudenie şi relaţiile de 
prietenie pe care le avea în sînul nobilimii 
poloneze, prin cultura, inteligenţa şi rîvna 
de care a dat dovadă, el a reuşit să 
consolideze poziţiile bisericii ortodoxe şi 
s-o călăuzească cu fermitate pe calea 
organizării activităţii acesteia pe baze 
moderne, în strictă concordanţă cu 
necesităţile timpului. 

Ca arhimandrit al Lavrei Pecerska, 
Petru Movilă s-a manifestat, chiar de la 
început, un bun şi priceput administra- 
tor. El a insistat şi a obţinut repunerea 
mănăstirii în drepturile pierdute asupra 
unor moşii uzurpate de uniaţi sau de 
către unii proprietari megieşi abuzivi. 
Adeseori el recurgea la forţă, 
înarmîndu-i pe călugări pentru a recuceri 
proprietăţile ce aparținuseră odinioară 
mănăstirii”. Concomitent cu măsurile de 
ordin gospodăresc-administrativ, noul 
arhimandrit, fost cadru militar, obişnuit cu 
disciplina, a introdus ordinea în viaţa şi 
activitatea de zi cu zi a mănăstirii, 
înăsprind regimul şi îndemnîndu-i pe fraţi 
la mai multă ascultare şi smerenie. Sub 
conducerea lui s-a pus capăt risipei 
bogățiilor acumulate de mănăstire. 
Beneficiile şi resursele rezultate din 
activitatea economică sau din binefaceri 
Petru Movilă s-a decis să le întrebuinţeze 
prioritar în scopul lărgirii şi îmbunătăţirii 
bazei poligrafice: biserica ortodoxă avea 
mare nevoie de cărţi. El a modernizat 
tipografia mănăstirii (aceasta activa deja 
de un deceniu şi imprimase un anume 
număr de cărţi slavo-ucrainene), 
înzestrînd-o cu litere latine şi poloneze. 
Aşa se face că în cei cinci ani şi ceva de 
egumenie Petru Movilă a reuşit să 
tipărească peste 15 cărţi şi broşuri, unele 
dintre care de o importanţă capitală 
pentru biserica ortodoxă. Activitatea 
editorial-poligrafică a continuat cu 
aceeaşi rîvnă şi după avansarea 
cărturarului în scaunul mitropolitan de la 
Kiev, evenimentul avînd loc în 1633, 
după moartea mitropolitului lov Boreţki. - 

O altă preocupare de căpetenie a 
lui Petru Movilă pe tărîm ecleziastic a fost 
şcoala, învățămîntul în general, 
pregătirea cadrelor de teologi şi slujitori 
ai bisericii. Acordînd o atenţie deosebită 

acestei probleme, fără soluţionarea 
căreia nu concepea nici un fel de 
progres, de finalitate pentru eforturile 
sale de modernizare, el a selectat şi trimis 
tineri la studii în Occident. Concomitent, 
Petru Movilă a înfiinţat în cadrul mănăstirii 
o şcoală, care, în 1632 fuzionînd cu 
Şcoala Frăției de la Biserica Bobotezei 
din Kiev, s-a transformat într-o instituţie 
de învăţămînt cunoscută sub numele de 
Colegiul Movilean, ulterior Academia 
Teologică Movileană din Kiev, existentă 
şi astăzi. 

“V-am dat şi nu voi înceta pînă la 
moarte să vă dau cărți şi profesori”, scria 
mitropolitul, adresîndu-se cititorilor săi în 
prefața la Antologhionul editat în 1636. 

Colegiul a jucat un rol deosebit în 
viaţa creştinismului din Răsărit, 
contribuind prin excelență la 
consolidarea bazelor bisericii şi la 
evoluţia spiritualităţii ortodoxe în 
ansamblu. 

La solicitarea domnitorilor Matei 
Basarab din Ţara Românească şi Vasile 


Lupu din Moldova, Petru Movilă a acordat | 


un ajutor substanţial la înfiinţarea 
tipografiilor de la Tîrgovişte şi laşi, la 
organizarea, prin trimiterea de meşteri 
tipografi şi cărturari, a activităţii edito- 
rial-tipografice şi la instituirea 
învăţămîntului în ţările române, prin 
sprijinirea înfiinţării Colegiului Greco- 
Latino-Siavon de la mănăstirea Trei 
lerarhi din laşi.Aceasta era contribuția 
dezinteresată a patriotului cărturar la 
prosperarea spirituală a neamului său. 

Petru Movilă a încetat din viaţă în 
noaptea de 31 decembrie 1646 spre 
dimineaţa zilei de 1 ianuarie 1647, fiind 
înmormîntat, la rugămintea-i, în aripa 
stingă a Bisericii Adormirii de la Lavra 
Pecerska din Kiev". În testamentul său, 
redactat cu o săptămînă înainte de 
trecerea la cele veşnice, Petru Movilă 
s-a îngrijit de moştenirea pe care o lăsa 
urmaşilor săi, cerînd să fie păstrate cu 
sfinţenie bisericile şi mănăstirile înălțate 
şi împodobite prin osîrdia lui; colegiului 
pe care l-a ctitorit i-a lăsat biblioteca şi 
tot ce a mai agonisit cărturarul de-a 
lungul anilor: moşii, case şi peste 80.000 
de zloți; veşmintele sale şi.o serie de 
obiecte de cult şi odoare bisericești, 
unele dintre care se mai păstrează şi 
astăzi în muzee şi colecţii din străvechiul 
Kiev. 


IV. SCRIERILE 
(Scurtă trecere în revistă a ceior mai 
importante lucrări) 


S-a afirmat, pe bună dreptate, că 
activitatea desfăşurată de Petru Movilă 
pe tărîm cultural-religios “a înscris o 
epocă de reformă a tradiţionalei culturi 


bizantino-slave, aşezînd-o pe o direcţie 
de occidentalizare în contact cu 
umanismul apusean"?. 

Opera literară, scrierile teologice 
şi moral-religioase ale lui Petru Movilă 
stau în strînsă legătură cu activitatea 
desfăşurată de: cărturar pe tărim 
ecleziastic, fiind determinate în mare 
măsură de starea de lucruri din biserica 
ortodoxă din Ucraina, în primul rînd, şi, 
în plan mai larg, din ortodoxie în 
ansamblu. Ajuns arhimandrit al 
principalei mănăstiri din cadrul bisericii 
ortodoxe ucrainene — Lavra Pecerska 
din Kiev —, apoi arhiepiscop şi 
mitropolit, conducător suprem al acestei 
biserici, Petru Movilă a trebuit să se 
îngrijească de traducerea, revizuirea, 
îndreptarea şi editarea cărţilor de cult 
necesare pentru oficierea serviciului 
divin, pentru uzul slujitorilor bisericii şi al 
credincioşilor. Conştient de misiunea 
dificilă ce i-a revenit şi pătruns de un 
profund sentiment al răspunderii pentru 
munca pe care şi-o asuma, Petru Movilă 
s-a manifestat ca o mare personalitate 
creatoare. Opera lui scriitoricească se 
constituie din traduceri şi scrieri originale 
în limbile latină, slavonă, polonă. Pe lîngă 
munca de traducere şi redactare a 
textelor religioase, cărturarul a scris 
prefețe la cărţi, a elaborat lucrări erudite, 
de polemică teologică, tratate privind di- 
verse aspecte ale credinţei ortodoxe. 

Conform opiniei acad. Şt. Ciobanu, 
principala operă a lui Petru Movilă ar fi 
Liturghierul, alcătuit de acesta după 
izvoare greceşti, lucrare însoţită de o 
explicaţie dogmatică a sfintei liturghii". 

Cartea s-a tipărit în anul 1629 şi a 
cunoscut o largă răspîndire în ţările 
ortodoxe, inclusiv în Principatele 
Dunărene, fiind cea mai completă şi mai 
adecvată din punctul de vedere al 
corectitudinii textului. 

În 1631 cărturarul arhimandrit 
scoate, în două ediţii, Triodul, cartea ce 
cuprinde rînduiala slujbelor bisăriceşti 
de la duminica vameşului şi a fariseului 
pînă la Sfinta Înviere. Una dintre ediţii, 
cea imprimată în luna decembrie, este 
dedicată protectorului său Tomasz 
Zamoyski, subcancelar al Regatului 
polon. Prefaţa semnată de Petru Movilă 
este revelatoare prin mărturisirile pe care 
le face cu privire la ajutorul acordat 
Movileştilor de-a lungul anilor de către 
ilustra familie polonă (obţinerea 
indigenatului în coroana Regatului 
polon, cu primirea în stema lor proprie, 
sprijinul acordat la urcarea în scaunele 
de domnie al Moldovei şi al Ţării 
Româneşti, protejarea lui Petru Movilă 
în ascensiunea sa pe tărîm ecleziastic 
etc.). Cealaltă ediţie a Triodului, numită 
şi Trioduli ales (zis şi “înflorit”), conţine o 

prefață dedicată de autor fratelui său, 
Moise Movilă, ajuns între timp domn al 
ţării Moldovei. Deoarece textul cuprinde 
o serie de învățături de ordin politic, moral 
şi religios, de care unsul lui Dumnezeu 
urmează să se conducă în exercitarea 
atribuţiilor sale pentru a asigura progresul 
ţării şi fericirea supușilor, s-a considerat, 
pe bună dreptate, că această prefaţă “are 
o deosebită importanţă istorico-literară” 
şi că “în istoria culturii noastre poate fi 
pusă alături de Învățăturile lui Neagoe 
Basarab către fiul său Teodosie. 

Examinată din perspectiva zilei de 
azi, această lucrare, reintegrată în cultura 
românească contemporană sub titlul 
Sfaturile lui Petru Movilă adresate 
fratelui său Moise, domnul Moldovei, 
poate fi considerată drept un autentic 
program politic de guvernare, pătruns în 
cel mai înalt grad de spiritul unei 
profunde moralităţi. Pe de altă parte, ea 
dă în vileag faptul că, în prima jumătate 
a secolului al XVII-lea — veacul de aur 
al culturii şi spiritualităţii româneşti —, în 
persoana lui Petru Movilă, în cazul în 
care acest fiu de domn ar fi ajuns să-şi 
vadă transpuse în viaţă aspiraţiile la 
domnie din tinereţe, ţara Moldovei ar fi 
avut un domnitor cu adevărat luminat şi 
înţelept — “conducător drept, pildă a 
evlaviei, a cinstei, dreptăţii şi tuturor 
virtuţilor”, “ctitor, ziditor şi binefăcător al 
bisericii şi al şcolilor”, luptător “pentru 
libertatea patriei şi a supuşilor” etc. 

În ordinea cronologică a apariţiilor, 
nu putem trece aici cu vederea o altă 
importantă tipăritură a mitropolitului — 
Evanghelia pentru învăţătură, imprimată 
în 1637 la tipografia Lavrei Pecerska. 
Lucrarea, inspirată din scrierile mai vechi 
ale patriarhilor Calist | şi Filotei ai 
Constantinopolului (sec. al XIV-lea), a 
avut drept model Evanghelia pentru 
învăţătură, editată la 1616 de către Frăția 


Ortodoxă din Vilna. Nu întîmplător deci . 


ea este considerată de către Petru Movilă 
drept o reeditare, substanţial revăzută şi 
îmbogăţită, a celei dintii. Ca şi alte scrieri 
de instruire religioasă de acest gen, 
Evanghelia... lui Petru Movilă se 
constituie dintr-o serie de învățături 
pentru zilele de duminică ale întregului 
an bisericesc, precum şi pentru unele 
sărbători şi întîmplări deosebite. Pe lîngă 
textul omiletic şi liturgic propriu-zis, 
cartea mai conţine şi o serie de vieţi ale 
sfinţilor, o predoslovie şi, precum era 
obişnuinţa timpului, dedicaţii adresate 
nobililor Bogdan Stetkevici Liubaviţki şi 
Fiodor Proskura Suşcianski, cu date 
genealogice şi elogii vizînd trecutul 
glorios şi faptele de vitejie ale 
reprezentanţilor acestor familii nobile. 

Scrierea de cea mai mare 
importanţă a lui Petru Movilă este 


Mărturisirea ortodoxă. Redactată sub 
formă catihetică (întrebare-răspuns), 
această lucrare a devenit cea mai po- 
pulară, mai răspîndită carte a 
mitropolitului cărturar. Considerată azi, 
după cca 350 de ani de la apariţie — 
după ce a fost validată de timp —, drept 
o creaţie de excepţie, o “carte de 
Dumnezeu insuflată”, ce stă în fruntea 
lucrărilor de acest gen care s-au scris 
vreodată, Mărturisirea ortodoxă a lui 
Petru Movilă, “opera unui român şi — în 
forma sa definitivă — cristalizată pe 
pămînt românesc, rămîne o neegalată 
carte de învăţătură şi de zidire 
sufletească creştină”'. Elaborată iniţial 
în limba latină, aprobată, în traducere 
slavonă, de Sinodul de la Kiev, în 1640, 
şi, în versiunea greacă, de cel convocat 
la laşi în 1642; confirmată ulterior 
de patriarhul Partenie | al 
Constantinopolului (1639—1644), de 
ceilalţi trei patriarhi ai bisericilor ortodoxe 
din Răsărit, Mărturisirea ortodoxă, 
după patru ediţii, sub formă de catehism 
prescurtat, apărute la Kiev în 1645, două 
în polonă şi două în slavona ucraineană, 
sub îngrijirea directă a autorului şi o alta, 
a cincea, ieşită de sub tipar în 1646 la 
Tipografia Frăției din Lvov, a fost tipărită, 
pe rînd, în limba greacă (16 ediţii), 
începînd cu 1667 (în Olanda), în limbile 
engleză, germană, maghiară. Prima 
ediţie românească în traducerea 
logofătului Radu Greceanu s-a tipărit la 
Buzău în 1691, urmată fiind, de-a lungul 
anilor, de alte nouăsprezece apariţii 
editoriale, ultima dintre care, prezentînd 
textul într-o nouă traducere din limba 
greacă, realizată de Alexandru Elian, a 
apărut în 1981 la Bucureşti, sub 
auspiciile Editurii institutului Biblic şi de 
Misiune al Bisericii Ortodoxe Române”. 

Exegeţii operei lui Petru Movilă 
i-au atribuit cărturarului scrierea cu 
caracter polemic Lithos sau Piatra din 
praştia adevărului Sfintei Biserici 
Ortodoxe Ruse spre nimicirea 
mincinoasei şi întunecatei perspective, 
apărută în 1644 sub pseudonimul 
Eusebiu Pimen. Scrisă şi tipărită în limba 
polonă, cartea aceasta, cu un titlu 
oarecum bizar, este principala operă de 
polemică religioasă a lui Petru Movilă. 
Indreptată împotriva atacurilor uniato- 
iezuite şi a acuzațiilor de protestantism 
aduse ortodocşilor, atacuri personificate 
în lucrarea fostului profesor ortodox de 
la Kiev, trecut la uniatism, Kasian 
Sakowicz, Perspectiva rătăcirilor, 
ereziilor şi condamnării Bisericii 
Ortodoxe, apărută, în 1642, la Cracovia, 
scrierea movileană afirmă cu tărie 
adevărul şi dreptul la existenţă al Bisericii 
Răsăritului. Virtuţile ei consistă, conform 
autorului, “în primul rînd în dreapta 

credinţă, dar pe lîngă aceasta, în 
întreaga comoară de obiceiuri, a vieţii 
mănăstireşti, a tradiţiei de bunătate şi de 
cinstită creştere a copiilor, în obiceiurile 
frumoase ce însoțesc toate actele mai 
importante ale vieţii"t2. Cît de mult con- 
cordă acestea cu valorile cultului creştin 
ortodox, relevate recent de dr. Antonie 
Plămădeală în cartea |.P.S. sugestiv 
ttt lat- Tradiţie şi libertate în 
spiritualitatea ortodoxă! (1995). 

Alături de Sfaturile către Moise 
Movilă trebuie pusă o altă lucrare a lui 
Petru Movilă, adresată, în egală măsură, 
şi conaţionalilor săi români: Cuvintarea 
duhovnicească, rostită de cărturar în 
biserica Trei lerarhi din laşi, în 1645, cu 
prilejul cununiei domniţei Maria, fiica lui 
Vasile Lupu, domnul Moldovei, cu nobilul 
polon Janusz Radziwill, palatinul 
Lituaniei. Textul acestui discurs nuptial 
movilean, ce conţine o serie de precepte 
morale şi îndemnuri părinteşti pentru cei 
doi soţi asupra purtării lor în viaţa cea 
nouă, de după căsătorie, cu citate din 
Sfînta Scriptură potrivite cu Taina 
Cununiei, a fost tipărit la Kiev, în 1645, în 
limba polonă, în două ediţii, cu dedicatii 
adresate de către Petru Movilă respectiv 
domnului Moldovei Vasile Lupu şi 
nobilului polon Janusz Radziwil. Această 
“oraţie de nuntă”, cum i s-a mai zis", a 
fost calificată, relativ recent, de către 
Antonie Plămădeală, drept “un tratat 
teologic despre Taina Cununiei, bine 
documentat pe baza Vechiului şi Noului 
Testament. In consecinţă, susţine pe 
bună dreptate exegetul, “Petru Movilă nu 
va mai fi, atunci, numai autorul 
Mărturisirii Ortodoxe, ci şi al unei alte 
importante opere teologice”? 

„Cea mai cunoscută şi mai utilizată 
— de către preoţi, fiind considerată cartea 
de căpătii a acestora — scriere a 
mitropolitului este Trebnicul — lucrare 
de mare anvergură, ieşită de sub 
teascurile tipografiei Lavrei Pecerska în 
luna decembrie 1646 şi care, în ordinea 
cronologică a apariţiilor editoriale, este 
ultima tipăritură antumă a cărturarului. 
Drept imbold pentru elaborarea acestei 
deosebit de valoroase opere i-au servit 
realităţile cu care se confrunța,. la mo- 
ment, biserica ortodoxă în 
reglementarea strictă a ritualurilor din 
cadrul oficierii serviciului divin, îndeosebi 
starea de confuzie, cauzată, în parte, de 
lipsa unor repere sigure. Cei ce s-au 
ocupat de această carte au constatat că 
Petru Movilă a întreprins o muncă 
enormă de cercetare şi confruntare a 
surselor, de sistematizare a materialului, 
fiind preocupat de prezentarea lui 
exhaustivă, dar şi adecvată. Preluînd 
date din “evhologiile greceşti şi din 
molitvelnice vechi slave”, el a dat la 


iveală o lucrare nouă, independentă, în 
care a avut în vedere toate aspectele vieţii 
şi prin aceasta cartea sa a reprezentat o 
armă a ortodoxiei în sec. al XVII-lea, fiind 
retipărită de mai multe ori. S-au păstrat 
mărturii în virtutea cărora putem afirma 
cu certitudine că la Trebnicul arhieresc 
al lui Petru Movilă s-a apelat permanent 
ca la o lucrare de autoritate supremă în 
domeniu, îndrumările ample şi clare ce 
se conţin aici servind la clarificarea unor 
situaţii confuze din practica vieţii creştine 
şi la soluţionarea disputelor şi 
controverselor iscate în atare ocazii?. 

Conform datelor lui M. Păcurariu, 
numărul total al tipăriturilor legate într- 
un fel sau altul de numele lui Petru Movilă 
(ieşite de sub pana cărturarului, lucrate 
sau îngrijite de el, de ucenici sau 
colaboratori ori dedicate lui) şi apărute 
la Kiev, Lvov şi Vilna se ridică la 
aproximativ 502 — cifră ce concordă în 
mare cu cea din catalogul general al 
cărţilor vechi tipărite în Ucraina în 
perioada 1574—17002%. 

Petru Movilă a fost — şi faptele, 
precum am văzut, o confirmă cu 
prisosinţă — un harnic, înzestrat şi 
fecund slujitor al condeiului. El a lăsat, şi 
pe acest tărîm, înfăptuiri dintre cele mai 
valoroase, care, alături de rodul celorlalte 
manifestări ale sale în planul activităţii 
cultural-pedagogice şi ecleziastice, 
i-au adus, încă în timpul vieţii, 
recunoştinţa, prețuirea şi iubirea celor ce 
l-au înţeles şi l-au urmat, iar peste veacuri 
i-au conturat efigia de mare cărturar, 
considerat drept „părintele teologiei 
ortodoxe moderne”?. 


NOTE 


1 Ei, probabil, îi datorăm, Liturghierul, 
manuscris grecesc din 1620, păstrat astăzi la 
Muzeul de Artă al României, care în epilog 
conţine următoarea precizie: “Această sfîntă 
liturghie s-a scris de mîna Melaniei monahia în 
Leontopol, în anul 1620, ianuarie 18”, iar pe fila 
3-semnătura autografă a lui Petru Movilă: “Petru 
Movilă, arhiepiscop, mitropolit al Kievului, cu 
mîna proprie”. Vezi: G. Popescu-Vilcea, 
Miniatura românească, Editura Meridiane, 
Bucureşti, 1981, p. 108. 

2 Vezi: Ştefan S. Gorovei, Muşatinii, 
Chişinău, Editura Basarabia, 1991 (planşa cu 
arborele genealogic). Despre înrudirea 
Movileştilor cu vechea dinastie domnitoare 
acelaşi autor, Şt. S. Gorovei scria, în studiul 
Familia lui Petru Rareş (inserat în volumul 


Petru Rareş, Bucureşti, Ed. Academiei, 1978, 


p. 267), următoarele: “Despre Maria s-a spus 
şi s-a scris de mulie ori că a fost căsătorită 
cu logofătul loan Movilă şi că, datorită ei, 
leremia şi Simion Movilă au putut avea pretenţii 
la tronul Moldovei, în momentul cînd vechea 

dinastie a Muşatinilor va da evidente semne 
de decădere; nu s-au putut aduce, pînă acum, 
dovezi peremptorii pentru această înrudire, 
dar există -multe argumente logice care o 
sprijină”. Şi în nota 8, de la subsol, autorul 
face precizarea: “După redactarea acestui 
capitol, am găsit elemente noi în acelaşi sens, 
expuse în comunicarea prezentată Comisiei 
de heraldică, genealogie şi sigilografie la 23 
februarie 1977”. 

Recent, la al VI-lea Simpozion de Studii 
Genealogice, laşi, 10—13 mai 1995, unul 
dintre participanţi, Dumitru Năstase, în 
comunicarea prezentată, “Maria, mama lui 
leremia Movilă, a fost, în adevăr, fiica lui Petru 
Rareş“, a adus mărturii noi, de ordin 
documentar şi iconografic, ce confirmă 
definitiv rezultatele investigaţiilor anterioare (|. 
C. Miclescu-Prăjescu, Şt. S. Gorovei), după 
care mama fraţilor Movileşti — domnii leremia, 
Simion şi mitropolitul Gheorghe — era fiica lui 
Petru Rareş. ` 

3 Vezi: Sextil Puşcariu, istoria 
literaturii române. Epoca veche, Sibiu, 1930, 
p. 96. 

+ Antonie Plămădeală, Petru Movilă — 
cîteva descoperiri recente care îi întregesc 
biografia, dar i-o şi încurcă, în volumul său 
Caiendar de inimă românească, Sibiu, 1988, 
p. 168. 

> Vezi C. Gane, Trecuie vieţi de 
doamne şi domniţe. Vol l., Chişinău, Editura 
Universitas, 1991, p. 134. 

5 O scurtă trecere în revistă a opiniilor 
privind studiile lui Petru Movilă face Antonie 
Plămădeală în opera citată, p. 169—171. 
Precizăm, în acest context, că viitorul 
mitropolit i-a avut printre sprijinitori pe Stanislav 
Zolkievski, castelan de Lemberg (Lvov), 
tutore al viitorului fiu de domn de Moldova în 
perioada cînd acesta învăţa la Şcoala Frăției; 
pe loan Zamoyski, cancelarul Poloniei. Acesta 
din urmă este fondatorul cunoscutei academii 
(din Zamoysk, oraşul de baştină al familiei) 
care îi poartă numele şi la care, se presupune, 
şi-a continuat studiile junele său protejat din 
Moldova. După încetarea din viaţă a lui loan 
Zamoyski, Petru Movilă s-a bucurat de 
bunăvoința şi sprijinul fiului acestuia, Tomasz 
Zamoyski. 

7 Vezi: O. Bilodid, Znahidki pid 
fundamentom Uspenskogo Soboru, în revista 
Kiyv, 1983, nr. 9, p. 148—157. 

8 Vezi: Antonie Plămădeală, op. cit., 
p.168 

? Vezi: Ştefan Ciobanu, Istoria 
literaturii române vechi, Bucureşti, Editura 
Eminescu, 1989, p. 169. 

1 Ştefan Ciobanu, op. cit., p. 170. 

“ Vezi: Vasile Malanețchi, Mormîntul lui 
Petru Movilă /! “Literatura şi arta”, nr. 32 din 9 
august 1984, p. 8. 

12 Vezi: Algeria Simota, Petru Movilă // 
Dicţionarul literaturii române de la origini 
pînă la 1900, Bucureşti, Editura Academiei, 
1979, p. 591. 

% Vezi: Ştefan Ciobanu, op. cit., p. 171. 

Vezi: P. P. Panaitescu, Contribuţii 
la istoria culturii româneşti, Bucureşti, 
Editura Minerva, 1971, p. 580. 


$ Mai amănunţit despre această lucrare 
şi, în special, despre interconexiunile ei cu 
Cartea românească de învăţătură, de la 
1643, a mitropolitului Varlaam al Moldovei, vezi 
în. studiul lui Gheorghe Bobînă “Cazania” lui 
Variaam şi Evanghelia pentru învăţătură a 
lui Petru Movilă, inserat în culegerea Valori şi 
tradiţii culturale în Moldova, Chişinău, 
Editura Ştiinţa, 1993, p. 106—118. 

16 Vezi: Al. Elian, Cuvînt înainte la 
Mărturisirea de Credinţă a Bisericii 
Ortodoxe, 1642, Bucureşti, Editura Institutului 
Biblic şi de Misiune al Bisericii Ortodoxe 
Române, 1981, p. 20—21. 

"1 La cele 19 ediţii menţionate trebuie 
să mai adăugăm încă două, apărute de curînd 
şi circumscrise tetracentenarului de la 
naşterea lui Petru Movilă: una apărută la 
Editura Junimea din laşi — reeditare 
(fototipică), sub coperta anului 1996, şi 
“repunere în circulaţie a unei ediţii de temeinică 
alcătuire ştiinţifică tipărită în 1942 la Bucureşti”, 
care “cuprinde textul grec inedit (ms. Parismus 
1265) şi textui român (ed. Burău, 1691), fiind 
îngrijită de Nicolae M. Popescu şi Gheorghe 
|. Moisescu şi avînd o precuviîntare a lui Tit 
Simedrea, Mitropolitul de atunci al Bucovinei”, 
şi alta, ieşită de sub tipar la Chişinău, la Editura 
Ştiinţa, ce reproduce textul editat în 1981 de 
prof. Alexandru Elian. 

% Vezi: P. P. Panaitescu, op. cit., p. 578. 

1 Vezi: G. Mihăilă, Două scrieri literare 
ale lui Petru Movilă adresate compatrioților 
săi, în vol. Contribuţii la istoria culturii şi 
literaturii române vechi, Bucureşti, Editura 
Minerva, 1972, p. 183—228. 

2 Vezi: Antonie Plămădeală, Dascăli 
de cuget şi de simţire românească, 
Bucureşti, Editura Institutului Biblic şi de 
Misiune al Bisericii Ortodoxe Române, 1981, 
p.'91. 

2 Mai amănunţit despre această lucrare 
vezi pr. dr. Paul Mihai!, Consideraţii asupra 
scrierilor şi activităţii mitropolitului Petru Movilă 
şi completări bibliografice, în Mitropolitul 
Petru Movilă la 340 de ani de la moartea 
sa. 1647—1987. Extras din revista Mitropolia 
Ardealului, nr. 6 (noiembrie — decembrie) 
1987 şi nr. 1 (ianuarie — februarie) 1988, 
p. 26—27. a 

2 A se vedea, în această ordine 
de idei, relatarea din "Knwnneacrne 
Enapxnanbtible Begomocm”, nr. 20 din 15—31 
octombrie 1871, Bonpochi n3 mpakTnkn 
MPHXOACKOro NacTbIpA. Peuienne HeDOyMetnA 
OTHOCATenNbHo WnHa mpruayenna SonbHblă , 
p. 492—497. 

2 Mircea Păcurariu. Istoria Bisericii 
Ortodoxe Române. Chişinău, Editura Ştiinţa, 
1993, p. 206. 

2 Vezi: Armm 3anacko, Apocnas VicaeBn, 
NaMATHAKHi KHHAKOBOrO MNCTELTBA. Karanor 
cTapoApyriB sngannx Ha Yrpainn. Kanra nepiua 
(1574—1700). legi. 198. 

25 Aprecierea aparţine marelui istoric şi 
dogmatist rus Macarie Bulgakov, care deşi a 
fost formulată acum un secol, nu şi-a pierdut 
valabilitatea. 

Lolita ZAGAEVSCHI, 
Universitatea “Babeş-Bolyai”, 
Cluj-Napoca 


OBSERVAŢII PRIVIND 
SEMANTICA 
TEXTELOR 
FOLCLORICE 


(pe baza textelor foiclorice 
culese de Petre Ştefănucă) 


Anul acesta Petre Ştefănucă ar 
fi împlinit vîrsta de 90 de ani. El s-a 
născut la 12 septembrie 1906 în 
orăşelul Ialoveni (acum centru raional), 
nu departe de Chişinău. Studiile 
universitare şi le face la Universitatea din 
Bucureşti, unde îi are ca profesori pe D. 
Caracostea, N. Cartojan şi D. Gusti. 
Acesta din urmă a fost conducătorul 
Seminarului de mono-grafie socială şi 
doctrinarul orientării sociologice, care a 
marcat toată activitatea ulterioară a lui 
Petre V. Ştefănucă. 

Numele acestui savant!, care este 
Petre Ştefănucă, se leagă strîns de 
activitatea Institutului Social Român din 
Basarabia, instituţie care a anticipat 
într-o anumită. formă Academia de 
Ştiinţe Sociale şi despre care deja s-a 
scris?. Petre V. Ştefănucă a publicat 
numeroase articole şi recenzii în 
periodicele vremii, dintre care cităm doar 
cîteva: “Buletinul Institutului Social 
Român din Basarabia”, “Viaţa 
Basarabiei”, “Cuvînt moldovenesc”, 
“Universul literar”, “Anuarul arhivei de 
folclor” etc. 

Eforturile de colectare, seiectare 
şi grupare a acestui material s-au 
încununat printr-o culegere în două vo- 
lume intitulată Folclor şi tradiţii 
populare, alcătuită şi editată de Gr. 
Botezatu şi A. Hîncu?. 


În cele ce urmează ne 
propunem să cercetăm poezia ritual- 
ceremonială, i.e. textele în a căror 
ierarhie funcţională este dominantă 
funcţia magică faţă de funcţia poetică, 
care este dominantă în poezia non- 
rituală“, pe baza celor două articole- 
culegeri de folcior regional: Folcior 


din judeţul Lăpuşna şi Cercetări 


folclorice pe valea Nistrului de Jos 
din volumul întîi al ediției sus-numite 
de Petre Ştefănucă. 

Calitatea de dominantă a 
funcţiei magice în sincretismul 
funcţional al textului se explică prin 
faptul că poezia ritual-ceremonială 
reprezintă o parte integrantă a unei 
entităţi sincretice care iniţial a fost rit 
şi a evoluat apoi la ceremonial cu 
valoare de spectacol, desfăşurat în 
anumite scopuri şi la anumite ocazii. 

Simbolurile centrale sînt de 
origine mitică-ontică, iar integrarea lor 
în țesătura textului le învesteşte cu 
valori poetice; în acest fel se produce 
o poetizare a metaforei, dar funcţia ei” 
magică se păstrează, chiar dacă se 
strecoară în structura de adîricime, şi 
anume: de urare şi invocare a fericirii 
şi belşugului, a unei căsătorii fericite, 
a fertilităţii şi bunăstării în general, 
deci, valenţe pozitive, menite să 
influenţeze viaţa omului. 


1. COLINDELE LAICE 


O realizare pronunţată a funcției 
de urare o găsim în colindele laice. 
Colindele se consideră o treaptă 
evoluată, superioară poeziei descrip- 
tive, pentru că trec de la o modelare 
ideală a realului la imagini cu 
semnificaţii mai largi. lar această 
trecere “definitivă pe plan simbolic 
sau mitologic se realizează atunci 
cînd în poem nu se mai descriu 
activităţi practice (procese de muncă), 
ci acţiuni sau obiecte rituale, precum 
şi întruchipări mitice”. Obiceiurile de 
iarnă au contaminat în repertoriul lor 
şi alte datini, integrînd fragmente de 
cîntec epic şi legende creştine în 
poezia colindelor, fapt care a dus la 
slăbirea funcţiei de urare şi apariţia 
unei funcţii de felicitare. De 
asemenea, se pot face paralele 
intertextuale între unele fragmente de 
colinde şi fragmente de cîntec liric, 
oraţii de nuntă şi chiar cîntece rituale 
de înmormîntare. 

O temă frecvent întîlnită în 
colindele de flăcău şi regăsită în 
culegerea cercetată este întrecerea 
dintre şoim şi cal: “Calu niluieşti, / 
Din gurî-ni vorbeşti: / Di mă'ntresi 

şoimu, / Cochita sî-ńi tai” (7ON)E. 
Această temă, întîinită în colindele de 
vînător, este una dintre cele mai vechi 
din punct de vedere istoric; iar în 
planul semnificaţiilor magice 
menţionăm că tema întrecerii şi a 
probelor aminteşte de străvechi rituri 
de iniţiere. 

Cel care va judeca această 
întrecere este voinicul lon, ocupaţia 
căruia capătă o descriere amănunţită: 

“La bun domn slujăşti. / Slujba lui si 
iesti? / Bun cal că-l hrăneşti. / Da cu 
se-al hrăneşti?” (70N). În acest fel sînt 
puse în valoare pasărea şi calul, 
ajutoarele şi uneltele de vînătoare ale 
voinicului: murgul se hrăneşte cu 
“ordz chisat şi-n vînt vînturat” şi bea 
doar “vin strecurat”, iar şoimul 
mănîncă doar * ‘carni di zmău” şi bea 

“sînzi di prîng”. Forţele lor sînt 
neobişnuite, la timpul întrecerii fiecare 
se manifestă în sfera sa: “şoimu sus 
pi vînt / Steli luninînd, / Nouri 
misticînd”, deci, aerul, cerul, iar 
“murgu pi pomînt / Izvoari distupînd / 
Brazdî'ntorcînd” — domeniul teluric. 
Aceste fiinţe năzdrăvane, inter- 
mediarii, fiind în stăpînirea vînătorului, 
îi conferă stăpînire asupra sferelor 
respective, pe care le domină. 

intrecerea dintre şoim şi cal se 
desfăşoară într-un cadru bine definit: 
timpul — termenul este pînă la 

“Aziunu di Crăsiun”, apoi pînă la “Anu 
Nou”, apoi pînă la “Boboteadză” şi 
locul: “Şi la lordan i-o dus / Şi i-o 
iordănit” — atît timpul, cît şi locul 
reprezintă, probabil, o contaminare 
creştină. lar într-o altă variantă 
voinicul “l-o scos la cîmpu curat / La 
măru rotat” (71N). 

Imaginea mărului este frecvent 
întîlnită şi în textele poeziei descrip- 
tive sub forma merilor şi perilor din 
urarea directă a semănătorilor şi care 
a devenit o imagine-clişeu: “Si trăit, / 
Sî'nfloriţ / Ca merii, / Ca perii / Pi la 
mijlocul verii” (91N). Simbolistica 
pomilor, ca reflectare a dendrolatriei, 
a fost amplu tratată de R. Vulcănescu 
în Coloana cerului’, iar despre 
simbolurile care se întîlnesc în poezia 
obiceiurilor de iarnă susţine: “[...] copii 
care sorcovesc cu crenguțe de brad 
sau crenguţe de măr, toţi urmăresc 
pe această cale să comunice virtuțile 


fertilizării plantelor cu care se face 
urarea de colindat. Cel care 
sorcoveşte meneşte omului destinul 
arborelui fertilizator, care nu este 
altceva decît o ipostază mitică a 
arborelui cosmic, ceresc sau al 
vietii. Acest simbol se regăseşte 
foarte frecvent şi în colinde şi este 
subordonat funcţiei de urare a acestor 
texte: de fertilitate, belşug şi fericire. 

Un alt tip de colinde de flăcău 
este cel cu caracter epico-eroic, în 
care eroul dă dovadă de virtuţi 
deosebite prin lupta cu zmeul (72N), 
cu jîidozii (74—75N). Acest ritual de 
iniţiere fiind îndeplinit şi trecut cu bine, 
eroul este răsplătit, primind în 
căsătorie pe “sora sei mai nict” a 
flăcăului transformat în vietatea, pe 
care o vînează eroul. Se consideră 
că în aceste colinde urarea vizează 
mai mult sau mai puţin direct o 
căsătorie fericită. Această urare indi- 
rectă este manifestată în unul dintre 
cele patru texte din cele culese în 
Valea Nistrului de Jos, sub forma 
tradiţională a promisiunii: “Stai voinisi 
nu chitisi / Cu mari dar te-oi dăruisi, / 
Tot cu sora sei. mai nicî, / Mai 
frumoasă cum sî sii, / Parcă-i scrisă 
pi hirtii” (73N) şi ca răsplată pentru 
isprăvile vitejeşti, acordată de 
împărat: “Pi scaun l-o aşădzat / Şi 
fiica după dînsu ş-o dat” (72N). 

Colinda din 73N se prezintă ca 
un text cu o structură epică 
fragmentată, chiar ilogică din punct de 
vedere narativ, însă nu şi ca poezie 
rituală. Astfel, nu sînt prezentate nici 
conflictul, nici lupta, ci doar momentul 
esenţial care conţine urarea indirectă 
de căsătorie. 

Incadrîndu-se în tiparul de mai 
sus, lupta cu leul este un alt motiv 
al colindei de vînător şi de asemenea 
se numără printre cele mai vechi 
cunoscute. In textul 72N: “La zmău o 
aziuns / Şi din guri o strigat: / “Lei, 
lei, cîni zmei, / leş afarî păn la mini!” 
— observăm contaminarea cu 
elemente de basm, drept dovadă e 
faptul că fiara este omorită: “lel di 
calari s'o plecat, / Capu leului o luoat, 
/ În suliţi l-o'nsuliţat / Şi ‘napoi s'o 
înturnat...” (72N). Această imagine 
este caracteristică mai degrabă 


x“ 

nu ucide leul, ci îl aduce legat în 
triumf — simbolul forței (mai larg al 
învingerii naturii)”®. 

In textele 74—75N voinicul 
luptă cu “jidovii” (var. “jidozii”) care 
au furat din ţară “cheili raiului şi radzli 
soarelui”. În acest caz, cel care trimite 
voinicul la luptă şi îl răsplăteşte nu 
mai este “Alimonu di'mpărat” (72N), 
ci însuşi Dumnezeu. Astfel, colindei 
de vînător i se suprapun motive 
religioase, scopul călătoriei şi luptei 
nu mai e afirmarea vitejiei eroului, ci 
salvarea lumii din întuneric [valenţe 
de erou solar], întoarcerea luminii 
soarelui şi a strălucirii raiului şi 
aducerea înapoi a celui “băț de 
Ziudicăţ, / Di Ziudict o lumi toati / ŞI 
Rosfia Ziumătati” (75N). Pentru 
îndeplinirea acestui scop, Dumnezeu 
învesteşte eroul cu puteri deosebite, 
atribute ale uni erou sfint (Sf. Ilie): “tun 
şi fulZer i-o dat”, iar la executarea cu 
succes a misiunii eroul va fi răsplătit 
“con băț di Ziudicăţ, / St Ziudisi lumia 
toat? / ŞI pi noi cîteodati” (74N) sau 
“c'on contaş mîndru'nflorit, / Pi la poali 
stelişoari, / Sus, mai sus, la 
umereli, / Sîn două lušefureli / şi răsar 
sara divremi” (75N). 

Primul este un simbol al puterii 
judecătoreşti, iar al doilea — caftan 
domnesc — simbol al puterii admi-— 
nistrative; detaliile “contaş“-ului par a 
finu numai descriptive, ci şi relevante 
pentru spaţiul asupra căruia se 
exercită puterea — o putere absolută. 

Atributele eroului în textul 72N 
sînt: “cal negru o'ncălicat, / Inspri 
soari s'o lăsat, / Paluşu ş'o luoat, / 
Paluşu în mîna dreapti, / Cu sulița în 
mîna siîngi...”. 

Un moment important — ca 
simbol al trecerii de la o condiţie la 
alta prin intermediul riturilor de iniţiere: 
vînătoarea, lupta — este schimbarea 
hainelor: “Strai proasti o dizbrăcat, / 
În strai îm părăteşti l-o'mbrăcat” (72N), 

“Şi în casă cî ni-o'ntrat, /.../ Faţi dalbi 
o spalat, / La icoani s'o'nchinat etc.” 
(74N). 

Un-alt grup de colinde sînt 
colindele de fată, care şi ele întrunesc 
o serie de motive şi imagini simbolice 
caracteristice. Intre acestea se 
remarcă motivul fetei care stă într-un 
leagăn de mătase între coarnele 


bourului. Acest motiv este introdus în 
diferite coiinde în mod diferit, fie 
printr-o imagine a unor grădini şi livezi 
în floare: “Cu pari din bosuioc, / Cu 
nuieli din gălbineli. / Da-n grădină ci-i 
sămănat? / Floriceli tătî floaria / Da 
mai mult bosuioc. / Cî-i mai drag vara 
la Zioc” (79N), fie prin imaginea unui 
“caic mîndru'mpodobit, / Cu var verdi 
văruit, / Cu ţînti galbini ţîntuit, / Pi la 
toati potrivit, / Păr şi vîslili 
de-alami, / Trag voinisii tăţ de-o sami?” 
(80N) şi care vine “dincotro soarili 
răsari” — şi această orientare are o 
anumită semnificaţie, căci îi dă 
simbolului o aură benefică. Acesta din 
urmă [caicul], printr-o puternică 
asemănare, reprezintă peţitorii, alaiul 
de nuntă care va veni. 

În această zonă de semnificaţii 
se înscrie busuiocul, plantă cu care 
se fac descîntece de dragoste: “Si sii 
aliasî, / Cum îi păunu di peni./ ŞI 
busuiocu din buruieni” (296N); iar 
busuiocul astfel descîntat îl poartă 
fata în brîu la joc. Astfel, în text se 
face aluzie la acest fapt, descîntecul 
nefiind altceva decît un rit de 
anticipație pentru marele rit de trecere, 
care marchează un punct culminant 
al vieţii omului: nunta. 

Leagănul de mătase, în care se 
află fata, este purtat între coarne de 
un bour: “Ş'noati, ş'noatî bour 
negru, / lel îş noatî, coarni poarti” 
(79N), care fie că se specifică unde 
apare — lîngă caic — şi atunci are o 
încadrare oarecum mai logică, fie că 
nu. Bourul sau, în alte părţi, “cerbul 
tretior” pe ape simbolizează o 
căsătorie fericită. Fata care şade în 
leagănul de mătase este un simbol al 
frumuseţii — “Şădi Ileana [Anica, 
Dochiia, Luchiţa] sei frumoasî” şi este 
nu numai frumoasă, ci şi harnică: “Şădi 
la ghiorghiou şi-ni coas?” (79N). Fata 
îşi pregăteşte zestrea şi darurile: “Da 
Si daruri îni mai coasî? / Guleraş 
tătîni-so, / Brăţăruş frăţini-so, 
Proşchiraş la steag domnesc...” (79N) 
sau “Guleraş  tătîni-so, / Prişchiraş 
frăţini-so, / Năfrăniţ la steag 
domnesc...” (81N) sau “Coasi, 
coasî'nchindoşăşti / O prostirimpără-— 
tiascî” (80N) şi este peţită de boieri: 
“Stau boierii ş-o prăzesc, / Cu galghini 
o cumpănesc” (79N). Fata îi vorbeşte 

bourului: 
Mai înset cu coarne-atăli, /Ni-i sminti 
ozoarili meli” (79N) sau “Bour 
negru'noati lin, / Nu be apî şi be vin / 
Şi merzi cu caicu lin / Ş?nţălezi din 
cuvinti /.../ Cî apili ni-ei tulburat / Şi 
vadurili ni-ei stricat.” (80N). Dacă nu 
o va asculta, boutrul va fi prins şi tăiat 
de rudele fetei: “Cî jeu am doi veri 
primari / Şi-s în oasti ghinărari / Şi 
mai am şi doi fraţ / La'mpărăţii-s luoaţ” 
(80N). Numărul fraţilor şi verilor 
variază în diverse texte pînă la nouă. 
Aici pare să aibă loc o infuzie de 
elemente din colinda vînătorească, 
vînătoarea bourului, şi de urme ale 
străvechilor mituri totemice, coarnele, 
copitele şi carnea bourului fiind 
destinate pregătirii ceremonialului 
nuptial, mesei: “Da din coarni, dintr-a 
tăli, Fase-or dalbe păhăreli, / Din 
cochiti, dintr-a tăli, / Fase-or dalbe 
tălzireli, / Da din carni, dintr-a ta, / 
Mari boieri s-or ospăta” (81N). Intr-o 
variantă: “Dar din trupu, dintr-a tău, / 
Fasi-ar dalb un pod mereu / Sî treacî 
şi bun, şi rău, / sî treacî ş-on frati a 
nieu” (79N). - 

Imaginea trupului bourului 
transformat într-un “dalb-pod” poate fi 
interpretată ca amplificare a 
semnificației mitice de trecere, în 
cazul dat — nunta, care este un cere-— 
monial de trecere de la o poezie 
socială la alta, cu implicațiile 
corespunzătoare. Această trecere, 
schimbare, este marcată în unele 
regiuni printr-o secvență din 
spectacolul ceremonial al nuntii, în 
care mirele urcă într-un copac şi 
coboară la invitaţia fetei. Copacul 
reprezintă arborele vieţii, aici, în 
ipostaza arborelui nunţii. El îşi are 
rădăcinile în iad (tărîmul inferior) şi 
atinge cerul, raiul (tărîmul superior) cu 
coroana sa, deci este şi el un fel de 
punte, un element de legătură, un 
intermediar de nivel superior şi cu 
semnificaţii complexe’. 

Acest element fantastic este 
înrudit cu prefacerile, transformările 
miraculoase din basme ale bourului 
năzdrăvân, care, ia fel ca şi calul şi 
şoimul, este un personaj intermediar 
între cele două lumi. El este, în 
acelaşi timp, un personaj benefic, îi 
ajută pe erou să iasă din încurcături, 


“Maier, Maier, bour negru, / să îndeplinească toate poruncile, 


eforturile încununîndu-se, de obicei, 
tot cu nunta, căsătoria fericită a 
eroului. i 
Versurile “Nu ştiu coast ori 
discoasî, / Lăcrănioari ştiu cî-hi 
varsî, / Pi di faţi păn pi braţi” (79N) 
din colinda de fată sînt comparabile 
cu versuriie “Cu mînuli pi braţă 
lăsati, / Cu lacrăni pi faţă vărsat!” din 
textele legate de ceremonialul nunţii, 
şi anume — iertăciunea mirilor (87L). 
Deşi versurile din colindă nu dezvoltă 
ideea, credem că relaţionarea acestor 
texte (şi anume referirea la motivul 
înstrăinării, tristeţii la despărţirea 
apropiată de părinţi) nu este 
exagerată. În acest sens le putem 
relaţiona şi cu alte texte, de data 
aceasta din poezia non-rituală, care 
de asemenea tratează această temă 
— doinele de înstrăinare. lar 
atmosfera lirică de tristeţe şi mîhnire 
din versurile din textul 79N se 
regăseşte în aceeaşi structură a 
metaforei infirmate eliptice, într-un 
cîntec al fetei părăsite de iubii: 


Nu ştiu coast ori discoasi, 
Lăcrăriioari ştiu cî-nii varsi. 
(79N) 


Nu ştiu-i ploai ori îi chiatră, 
Ori îs lăcrănioari di fată. 
(9L) 


Leagănul de mătase, în care 
şade fata cea frumoasă, se află nu 
numai purtat între coarne de un bour, 
ci şi “în vîrfu cetăţăi”. De asemenea, 
în textul 81N, Colindî băietasci 
(motivele fiind aceleaşi, este dificil să 
disociezi între colindele de fete şi cele 
de băieţi), există şi motivul fetei 
frumoase în leagănul de mătase, dar 
şi al patului “mîndru'nrotat” din vîrful 
merilor, aşternut cu o “perini ş'o 
prostiri”, alese de aceeaşi fată. 
Acelaşi motiv al patului din vîrful 
merilor apare şi într-o colindă a fetilor 
(83N), precum şi într-o colindă a 
tinerilor căsătoriţi: “La truchina 
merilor, / Este-on pat ia strung 
lucrat / Cu mohor înmohorit, / C'o pelie 
acoperit, / C'o pelie ş'o prostiri, / Şi 
sinsi, şăsî căpătii” (82N); “leste-on 
pat mîndru'nchingat, / Cu stîlchii de 

odolean, / Şi cu scînduri di fag etc.” 
(83N). 

Deşi destinatarii sînt diferiţi, 
valoarea simbolului este aceeaşi şi 
“comportă funcţia de urare a unei 
căsnicii fericite, iar situarea lui în 
vîirfurile a doi meri şi doi peri 
“mîndri'nfloriţi” şi care sînt “di trunchini 
dipărtaţu, / Di vîrvuri împreunaţu” 
(82N, 83N) se încadrează în aceeaşi 
simbolistică. Ni se pare evident 
anume că, pe lîngă valorile conotate 
de mişcarea ascendentă implicită, 
această simbolistică ne aduce aminte 
de vechiul obicei al înfrăţirii simbolice 
dintre noul-născut şi un arbore tînăr, 
de preferinţă brad, dar şi de mărul sau 
nucul cu semnificaţii de arbore al 
vieţii. Astfel, acest obicei se baza pe 
credinţa că în vîrful arborelui era 
scrisă soarta copilului. Putem 
presupune că, în perspectiva acestei 
credinţe, urarea pe care o conţine 
colinda vizează o soartă mai fru-— 
moasă pentru cel căruia i se 
adresează şi este, poate, o încercare 
de ao influenţa spre mai bine”. 

Merii şi perii din aceste colinde 
se asociază cu acelaşi simbol din 
urările directe din textele de semănat, 
de ex.: “Si trăit, / Sînfloriţ / Ca 
merii, / Ca perii / Pi la nijlocu verii” 
etc. (91N), deci, comportînd valori 
simbolice mai generale, de urare a 
prosperității, bunăstării, belşugului. 

Cu privire la măr, menţionăm 
opinia despre existenţa unui cult vechi 
al mărului la romani: mai întîi prin 
importanţa economică a mărului 
sălbatic, apoi prin cea simbolică a 
mărului domesticit, care devenise 
obiect de cult — arbore-totem, iar ul- 
terior, arbore sacru în sens complex. 

Într-un context cultural mitologic 
mai vechi constatăm că la daco- 
romani arborele vieţii a fost imaginat 
printr-un “măr de mărgărit” cu mere de 
aur'!, imagine regăsită într-o altă 
colindă: “În nijloc di masă / leste-on 
pom răsădit / Cu crâănguţ de argint, / 
Cu meri di aur” (80L). 

In aceste colinde, paralel cu 
motivul merilor înfloriţi şi al patului 
rotat din vîrful lor, coexistă (şi, 
într-un fel, îl completează) motivul 
stolului de porumbei care, ca şi 
motivul merilor şi perilor, comportă o 


urare generalizată de fertilitate şi 
bunăstare a gospodăriei: “Dar în vîrvu 
merilor / leste-on pilc di porunghi 
verdz / Cînd s'o'nflat ş'o zburat, / 
Drept la Maria s'o lăsat, /Apîn gug? 
ni-o luoat / Şt'napoi s'o'nturnat, / 
Chetriseli'n deziţăli” (81N). Într-un alt 
text acest motiv se prezintă într-o 
variantă puţin mai dezvoltată: “Sus pi 
vîrvu merilor/ Şăd doi, doi hulturi, /.../ 
Din arichi o scuturat / Şî norodu s'o 
bucurat, / ChetriSeli o răsunat, / Pi sei 
tineri i-o sculat” (82N). Păsările aduc 
apă de la mare şi o scutură peste 
pămînt, ca imitație a ploii — acţiune 
de fertilizare şi promisiune a unei 
roade bogate. Deci, este o urare ge- 
nerală de rodnicie şi îmbelşugare, care 
se .răsfrînge şi asupra casei tinerei 
familii sau a fetei, ca o promisiune a 
unei căsnicii fericite. 

Un loc aparte în acest tablou 
complex îl ocupă o colindă, despre 
care informatorii înşişi susţin că a fost 
adusă în sat de flăcăii care au fost la 
lucru în judeţul Lăpuşna. Colinda 
relatează povestea vînătorii unui cerb: 
“Mîndru'ş cînt'on cerb.în codru / 
Ş'aşa-ni cîntă di cu dor, / Di cad 
frundzili şi mor; / Ş'şa-ni cîntă di cu 
jăli, / Di gîndeşti cî codru-ni pieri” 
(88N). In aceste versuri, la fel ca în 
colinda de mai sus, imaginea codrului 
se asociază cu sentimentul de 
singurătate şi tristeţe, ca în cîntecul 
de înstrăinare: “Plin ni-i trupu de amar 
[...]. Plină sînt şi'nstrăinată / Ca codru 
di crăngi uscati” (8L). Intr-o mică 
paranteză menţionăm o incon- 
secvenţă în text: “Impăratu s'o sculat, 
/ Paloş din cui ş'o luoat, /.../ Afli cerbu 
odihnind. / Întindi puşca să-l împuşti” 
(88N), deci, împăratul porneşte la 
vînătoare cu paloşul şi ajunge să 
ţintească cu puşca. Aceste 
inadvertente, se pare, se datorează 
suprapunerii straturilor culturale în 
ordinea lor cronologică: paloşul este 
o armă mai veche, atribut al 
luptătorilor din vechime şi al vitejilor 
din basme, iar puşca — o unealtă mai 
modernă. Cerbul se dovedeşte a fi un 
fiu de împărat, blestemat de părinţi 
pentru neascultare să fie “fiara 
codrilor, / Nouî ani şi noui dzili”. Spre 
deosebire de colindele în care 
vietatea îi promite vînătorului pe 

soră-sa de soţie, ca în textul 73N, aici 
constatăm interferenţe şi suprapuneri 
de origine creştină: “Daci aiestea 
le-oi împlini, / Zios la sat m'oi sco-— 
bori, / Biseriši oi discuie, / Pi sei misi 
oi botiza, / Pi sei mari i-oi cununa / 
Ş încă daruri voi da, / Păharul 
botezului / Şi scaunu judeţului / Si 
Ziudisi o lumi toatî / Şi pi noi cîte- 
odatî” (88N). Ispăşirea pedepsei îi va 
aduce absolvirea de blestem, iar 


aflarea în izolare de lume, într-un 


asemenea spaţiu de solitudine timp 
de nouă ani şi nouă zile — un 
cronotop cu semnificaţii deosebite — 
va atrage înzestrarea flăcăului 
blestemat cu însuşiri apostoliceşti, 
amintindu-ne de sihaştri şi de pustnici 
— vrăjitorii şi sfătuitorii din basme. 

Această colindă poate fi tratată 
şi ca religioasă, pentru că, de fapt, 
reprezintă o variantă a tipului de 
colindă intitulat Vînătorii şi Sfîntul 
lon, în care cerbul gonit de vînători 
se dovedeşte a fi Sfîntul lon, 
blestemat de Maica Domnului să fie 
cerb timp de 9 ani, după care va 
boteza şi va deschide biserici ?. 

Cert este că numeroase colinde 
laice demonstrează modificări şi 
contaminări de motive, inclusiv de 
influenţă creştină, fapt confirmat de 
M. Pop şi P. Ruxăndoiu, care afirmă: 
“conţinutul şi funcţia colindelor sînt 
dominate de un fond mitologic 
neunitar, care determină țesătura 
simbolurilor, imaginile şi semnificaţia 
lor. Peste un fond autohton, dacic, cu 
rezonanţe mai largi, tracice, şi cu 
urme din mitologia greacă, care 
asimilează elementele de mitologie 
orientală şi apoi latină, se suprapun, 
în epoci mai tirzii, elementele de 
mitologie creştine” ®. 


(Va urma.) 


NOTE 


1 Mai „amănunţit despre viaţa şi 
activitatea lui Petre V. Ştefănucă vezi: 
Gr. Botezatu şi A. Hîncu în studiul 
introductiv la Petre V. Ştefănucă, Folclor 
şi tradiţii populare, vol. |, Chişinău, 
1991, p. 6, nota 1. 

2 Vezi Irina Digodi, Institutul So- 
cial Român din Basarabia // “Limba 
Română”, Chişinău, nr. 2, 1996, p. 122— 
124. 

3 Petre V. Ştefănucă, Folclor şi 
tradiţii populare / Alcătuire, studiu 
introductiv, bibiiografie, comentarii şi - 
note de Gr. Botezatu şi A. Hîncu, Vol. 
I—II, Chişinău, Ştiinţa, 1991. 

4 Precizări în legătură cu 
fenomenul sincretismului funcţional şi 
dominantele magică şi poetică vezi 
N. Coatu; Sincretism şi figură 
(metafora descifrată) în relaţie cu 
textul orai-folcloric // “Studii şi cercetări 
lingvistice”, 1990, nr. 2, p. 113—126. 

5 M. Pop, P. Ruxăndoiu, Folclor 
literar românesc, Bucureşti, 1978, p. 
154. 

8 petre V. Ştefănucă, op. cit., p. 
226. Aici şi mai departe pentru corpusul 
de texte din primul studiu (Folelor din 
județul Lăpuşna) şi pentru cel din al 
doilea studiu (Cercetări folclorice de 
pe Valea Nistrului de Jos) vor fi folosite, 
respectiv, siglele L şi N, iar referirile la 
texte concrete se vor face prin cifre arabe 
conform numerotării culegătorului. 

7 R, Vulcănescu, Coloana cerului, 
Bucureşti, 1972, p. 66. Aceeaşi sursă 
este recomandată pentru referirile 
ulterioare la credinţe şi obiceiuri legate 
de cultul arborilor. 

8 M. Pop, P. Ruxăndoiu, op. cit., 
p. 158. | 

Vezi R. Vulcănescu, op. cit., 
p. 110—111. 

1 Ibidem, p. 53. 

“ Ibidem, p. 47—48. 

12 Al. Rosetti, Colindele religioase 
la români, Bucureşti, 1919, p. 75. 

'3 M. Pop. P. Ruxăndoiu, Folclor 
literar românesc, Bucureşti, 1978, 
p. 165. Vezi şi Nicolae Băieşu, Folclorul 
obiceiurilor calendaristice, de muncă 
[I Creaţia populară (Curs teoretic de 
folclor românesc din Basarabia, 
Transnistria şi Bucovina), Chişinău, 
Ştiinţa, 1991, p. 194—196. 

UNIVERSUL 
PAREMIOLOGIC 
AL POVEŞTILOR 
LUI |. CREANGĂ 
ŞI POVESTEA 
POPULARĂ 


Spunînd copiilor poveştile 
copilăriei noastre, ne-am prins asupra 
gîndului că, deşi aceste poveşti sînt 
foarte frumoase, cu Ilene Cosînzene 
şi Feţi-Frumoşi, ele sînt aproape 
lipsite de proverbe şi zicători. Or, 
acest gen de creaţie populară ar 
trebui, alături. de experienţa luptei 
dintre bine şi rău, să releve experienţa 
şi înţelepciunea generaţiilor care au 
transmis din gură-n gură minunatele 
basme. 

Am parcurs culegeri de poveşti 
populare ale multor popoare. Şi 
nicăieri nu am găsit utilizate în text 
proverbe, maxime, zicători. însă a 
fost nevoie doar de o singură pagină 
din poveştile sfătosului povestitor de 
la Humuleşti, lon Creangă, şi, ca 
dintr-un fagure de miere încălzit la 
soare, proverbele şi zicătorile au curs 
şuvoi, creînd un efect inimitabil. 
|. Creangă a demonstrat cu prisosinţă 
că proverbele şi zicătorile folosite în 
poveşti fac din ele adevărate opere 
de artă, perle ale culturii noastre 
naţionale. 


Povestea populară este materia 
primă din care orice povestitor în 
momentul enunţării ei trece prin actul 
individual al creaţiei. Şi dacă poveştile 
culte sînt spuse cu lux de amănunte, 
cu comparații şi metafore, cu diverse 
imagini plastice, poveştile populare 


sînt un amalgam de evenimente şi 
fapte, un depozit de date iniţiale. Şi e 
la discreţia fiecărui povestitor să 
adauge sau să scoată cîte ceva, 
menţinînd totuşi, ca un fir roşu, intactă 
informaţia de bază. De ce depinde 
calitatea artistică a poveștii populare? 

În primul rînd de calităţile 
intelectuale ale celui care povesteşte. 
Dacă e un om cu darul povestitului, 
va închega o poveste plină de vervă 
şi duh, spunînd că Ileana Cosînzeana 
e frumoasă de mama focului — la 
soare te poţi uita, iar la dînsa ba —, 
din cosiţe floarea-i pică, rar voinic 
cine-o ridică. Detaliile de asemenea 
se vor aduna conform talentului şi 
imaginaţiei celui ce povesteşte. Fata 
babei e proastă, urîtă şi leneşă, ce 
mai la deal la vale, o lăliie de-i 
mănîncă cîinii din traistă, va spune 
un povestitor mai cu dar de la 
Dumnezeu. lată cum se vorbeşte în 
diferite poveşti despre cele două fete 
proverbiale: cea a babei şi cea a 
moşneagului. În povestea Fata 
moşneagului şi nucul din grădină 
se spune: “Vieţuind ei aşa, iată că 
fetele au crescut mari, tocmai bune 
de măritat. Femeia a prins a se gîndi 
la zestre, la rochii: zile la rînd bătea 
numai tîrgurile şi cumpăra multe de 
toate, dar numai pentru fata ei, iar la 
a bărbatului nu-i cumpăra nici o dată 
nimic. O mîna de la o muncă la alta, 
de nu mai ştia sărmana fată de 
odihnă'?. 

Charles Perrault descrie 
conflictul acesta în povestea 
Cenuşăreasa cu mai multe amănunte: 
“Era odată un om care s-a căsătorit 
cu o femeie foarte mîndră şi îngîmfată. 
Ea avea două fete ca şi dînsa şi 
care-i semănau în toate. Soţul avea 
şi el o fată, gingaşă şi bună fără 
seamăn, căci îi semăna mamei ei...”° 

În poveştile populare ruse acest 
motiv este prezent în mai multe 
basme: Gerul, Havrogşecika. In 
ultimul, subiectul e tratat astfel: “Fata 
a rămas orfană şi au luat-o nişte 
oameni calici şi haini, pentru hrană 
biata fată se stingea muncind: ea şi 
tesea, şi torcea şi curat făcea...”*. 

Structura şi stilul poveştii 
populare depind de auditor. Deoarece, 
după cum ştim, poveştile sînt 

destinate mai ales copiilor de vîrstă 


mică şi medie, ele sînt formulate pe 
înțelesul lor, astfel ca aceştia să nu 
intervină cu întrebări şi explicaţii care 
întrerup povestitorul, stricînd armonia 
poveştii. Or, sensul figurat al 
cuvintelor, alegoria devine accesibilă 
la o vîrstă mai mare. In majoritatea 
cazurilor copiii percep raţionameniele 
din proverbe şi zicători cu sensul lor 
concret. Prin urmare, lipsa uneori 
completă a lor se explică prin faptul 
că ele ar complica înţelegerea 
poveştilor, acestea devenind mai 
filosofice, mai abstracte. Pentru ca 
proverbele să fie înţelese, trebuie să 
se pornească de la exemplificări con- 
crete spre a merge în mod deductiv 
la sensul general, figurat al lor. 

Să exemplificăm teza de mai 
sus comparînd cîteva poveşti populare 
cu poveştile lui |. Creangă. In 
povestea Făt-Frumos şi Verea 
viteazul sînt personaje care există şi 
la Creangă: Flămînzilă, Setilă, Fugilă, 
Ochilă. Există însă o diferenţă între 
textul poveștii şi descrierea aceloraşi 
evenimente făcută de |. Creangă. 

Prezentăm mai întîi un fragment 
în variantă populară: 

“Gerilă atunci vorbi: 

— Staţi, fraţilor, că intru eu 
înainte, poate m-oi încălzi: 

Intră el înăuntru şi chiui. 

— la, amu-i de mine! 

A făcut vînt cu buzişoarele prin 
casă şi a făcut cald ca în zi de vară, 
tocmai bine de dormit. 

Au intrat şi s-au culcat cu toţii 
în casa cea de aramă. lar Gerilă s-a 
culcat cu capul afară, ca să nu-i 
îngheţe cu suflarea pe ceilalţi. Spre 
ziuă Gerilă tremura de frig, sărea 
bruma de pe dînsul ca penele. Cînd a 
suflat o dată pe narea de ger a dat un 
spulber, de a pus sloi de gheaţă pe 
uşă”, 

Acelaşi fragment la Creangă 
este îmbogăţit cu detalii şi vorbe de 
duh: 


parte şi le zice încetişor: 

— Măi, nu cumva să vă împingă 
mititelul să intraţi înaintea mea, unde 
ne-a duce omul ţapului celui roş, că 
nu mai ajungeţi să vedeţi ziua de 


“Gerilă atunci, năzdrăvan cum 
era'el, cheamă pe tovarăşii săi de o 


mîine. Doar unu-i Împăratul Roş, 
vestit prin meleagurile acestea pentru 
bunătatea lui cea nepomenită şi 
milostivirea lui cea neauzită... 

|! ştiu eu cît e de primitor şi de 
darnic la spatele altora. Numai de nu 
i-ar muri mulţi înainte: să trăiască trei 
zile cu cea de-alaltăieri. D-apoi 
fetişoara lui... A zis dracul şi s-a făcut: 
bucăţică ruptă tată-său în picioare, ba 
încă şi mai şi... Vorba ceea: Capra 
sare masa, şi iada sare casa. Dar 
las-că şi-au găsit ei omul... De nu 
le-oi veni de hac în astă noapte, nici 
mama dracului nu le mai vine. 

— Aşa gîndesc şi eu, zise 
Flămînzilă, ş-a pus el impăratul Roş 
boii în cîrd. cu dracul, dar are să-i 
scoată fără coarne. 

— Ba mi se pare c-a da el şi 
teleagă, şi plug, şi otic, şi tot, numai 
să scape de noi, zise Ochilă. 

— la ascultați, măi, zise Gerilă: 
— Vorba lungă, sărăcia omului. Mai 
bine haidem la culcare, că ne aşteaptă 
omul împăratului cu masa întinsă, 
făcliile aprinse şi cu braţele deschise. 
Hai! ascuţiţi-vă dinţii şi porniţi după 
mine. 

Ş-odată pornesc ei, teleap, 
teleap, teleap! Şi, cum ajung în 
dreptul uşii, se opresc puţin... Atunci 
Gerilă suflă de trei ori cu buzişoarele 
sale cele iscusite, şi casa rămîne nici 
fierbinte, nici rece, cum e mai bine de 
dormit într-însa. Apoi intră cu toţii 
înlăuntru, se tologeşte care unde 
apucă şi... tac mă cheamă. lară 
credinciosul împăratului, încuind uşa 
pe din afară cu răpegiune, le zice cu 
răutate: 

— Las-că v-am găsit eu ac de 
cojoc. De-acum dormiţi dormire-aţi 
somnul de veci, că v-am aşternut eu 
bine! Vă veţi face voi scrum pînă mîne 
dimineaţă”. 

Episodul în care eroii sînt 
încercaţi de-s buni “mîncăi” (povestea 
populară) e succint: 

“li cheamă (zmeul) pe toţi şi îi 
aşază la masă. 

— Dacă veţi mînca şi veţi bea 
cît voi da eu, v-o dau pe lleana 
Cosînzeana, iar de nu, capul nu va 
mai sta unde vă stă”. 

I. Creangă intervine cu o 
mulţime de amănunte: 

“— Din partea mea, mîncarea-i 
numai o zăbavă: băuturica mai este 
ce este, — zise Setilă. — Şi aş ruga 
pe luminarea sa că, dacă are de gînd 
a ne ospăta, după cum s-a hotărît, 
apoi să ne îndesească mai mult cu 
udeala, pentru că acolo stă toată 
puterea şi îndrăzneala. Vorba ceea: 
Dă-i cu cinstea, să piară ruşinea. Dar 
mi se pare că ne-am prea întins cu 
vorba şi luminarea sa nu ştie cum să 
ne mai intre în voie. 

— Acum de ne-ar da odată ce 
ne-ar da, — zise Flămînzilă, —căci 
mă roade la inimă, de foame ce mi-i. 

— la mai îngăduiţi oleacă, măi! 
— zis Ochiiă, — că doar nu v-au mas 
şoarecii în pîntece. Acuş s-or aduce 
şi bucatele şi vinul, şi numai de-aţi 
avea pîntece unde să le puneţi, 

— Indată vi s-a aduce şi de 
mîncare, şi băutură, — zise împăratul, 
numai de-aţi putea dovedi, cît vă voi 
da eu: că de nu-ţi fi mîncători şi 
băutori buni, v-aţi găsit beleaua cu 
mine... nu vă pară lucru de şagă”. 

In povestea Fata moşneagului 
şi nucul din grădină sînt toi două 
fete — una dreaptă şi alta vitregă, ca 
în povestea Fata babei şi fata 
moşneagului de Creangă. Despre 
moşneagul care nu avea putere 
asupra babei nu se spune nimic, ci 
doar: “Ca să împăciuiască inima 
bărbatului, tot suna nucile celea în 
faţa lui...”. Pe cînd Creangă — 
filosoful zice: “Din inimă bietul 
moşneag poate c-ar mai fi zis cîte 
ceva, dar acum apucase a cînta găina 
la casa lui şi cucoşul nu mai avea nici 
otrecere...”. 

Am observat că alături de 
multitudinea de amănunte, cuvinte de 
duh, frazeologisme, Creangă 
utilizează multe proverbe şi zicători. 
Ce calităţi au proverbele, ce funcţii au 
ele, de fac textul atît de individual, 
alegoric, polivalent? 

In primul rînd e vorba de funcţia 
constatativă a proverbului. ledul, 
povestind caprei cum fratele mijlociu 
a pierit din cauza propriei limbuţii, 
consiată: Vorba ceea: Toată paserea 
pe limba ei piere. Dănilă Prepeleac, 
văzînd că n-a cîştigat mult schimbînd 
capra pe gînsac, exclamă: Na! c-am 
scăpat de dracul, şi am dat peste 


taică-său. lar fratele lui Dănilă, auzind 


trista istorie a schimbului unei perechi 
de boi pe o pungă goală, se cruceşte: 
Se vede câ Dumnezeu a umplut 
lumea asta cu ce-a putut. 

Altă funcţie a proverbului în 
poveşti este cea argumentativă. lată 
cum explică M. Pop şi A. Ruxăndoiu 
trecerea de la particular la general: 
“Acest transfer de la inferior la supe- 
rior conferă proverbului o semnificaţie 
care vine din afara lui, o semnificaţie 
pe care i-o acordă colectivitatea, deci 
o semnificaţie. tradiţională şi care 
funcţionează cu un sens general: Prin 
acest mecanism subieciivul este 
ridicat la rang obiectiv sau exprimă 
obiectivul. Un proverb ca Tot ce naşte 
moare nu rămîne un simplu adevăr, 
prin consensus el capătă şi o 
semnificaţie social-etică, invită la un 
anumit tip de comportament în viaţă, 
la o apreciere a vieţii; devenind 
judecată de valoare”. Astfel proverbul 
devine argument de autoritate, 
exprimînd înţelepciunea poporului şi 
deci exprimînd adevăruri a posteriori. 
In povestea Capra cu trei iezi, iedul 
cel mai mic o sfătuieşte pe maică-sa 
să nu-şi pună mintea cu lupul cel hain: 
“Mai bine taci şi lasă-l în piata lui 
Dumnezeu. Că ştii că este o vorbă: 
Nici pe dracul să-l vezi, da nici cruce 
să-ți fact”. lar capra la rîndul ei îşi 
justifică acţiunile: “Ba nu, dragul 
mamei, că pînă la Dumnezeu, sfinţii 
îti iau sufletul!”. lar în povestea Dănilă 
Prepeleac nevasta celui bogat îi făcea 
zile fripte bărbatului, ca să-l poată 
descotorosi odată de frate-său. Ea 
zicea adeseori: “Frate, frate, dar 
pita-i cu bani, bărbate'. 

În poveşti proverbele sînt 
folosite şi cu scopul de a 
caracteriza personajele. Fratele 
lui Dănilă Prepeleac este 
caracterizat astfel: “Cel mai mare 
era harnic, grijuliv şi chiabur, pentru 
că unde punea el mîna, punea şi 
Dumnezeu mila, dar n-avea copii. lară 
cel mai mic era sărac. De multe ori 
fugea el de noroc şi norocui de 
dînsul...”. Nevasta lui Dănilă “era 
muncitoare şi bună la inimă, iar a celui 
bogat era pestriță la mate şi foarte 
zgiîrcită. Vorba veche: Tot un bou ş-o 
belea”. 

Nu rareori proverbele servesc 
drept instrument explicativ al 
acțiunilor. Vorbind despre iezi, 
autorul remarcă: “Vorba ceea: sînt 
cinci degete la o mînă şi nu seamănă 
toate unul cu altul”. Fratele mai mare 
îi explică lui Dănilă de ce nu-i mai dă 
carul: “Ş-apoi, ştii, vorba ceea: dă-ți 
popă, pintenii şi bate iapa cu 
călcîiele”. lar Spînul, vorbind despre 
foştii săi stăpîni, îi explică lui Harap 
Alb de ce tot sărac a rămas: “Şi vorba 
ceea: la calic slujeşti, calic rămîi”. 

Adesea în poveştile lui Creangă 
funcţia constatativă se îmbină cu cea 
de precizare: “ledul mijlociu se- 
nghemuieşte sub chersin...tace ca 
pămîntul şi tremură carnea pe dînsul 
de frică: frica-i ruşinoasă, da-i 
sănătoasă”. lar în Stan Păţitul autorul 
precizează printr-un proverb situaţia 
lui Chirică, speriat de cîini: “Vorba 
ceea: aş veni diseară la voi, dar mi-e 
ruşine de cîini”. Şi fetele împăratului, 
care aveau păreri din ce în ce mai 
proaste despre Spîn, zic în sinea lor 
că... bunătatea nu are de-a face cu 
răutatea. Vorba ceea: 

Vița-de-vie tot învie, 

Iară vița-de-boz, tot rogoz. 

Uneori poveştile au efecte 
stilistice extraordinare, prin fineţea, 
umorul galant, meticulozitatea celor 


invocate. Lupul, pentru a consola 
sărmana capră, zice cu o făţărnicie 
cu adevărat tartuffiană: “Apoi, dă, 
cumătră, cînd ar şti omul ce-ar păți, 
înainte s-ar păzi”. Calul îl încurajează 
pe Harap-Alb astfel: “Nu-i nimica, 
stăpîne... Capul de-ar fi sănătos că 
belele curg gînă”. Şi Sfînta Duminică, 
văzîndu-l pe Harap-Alb disperat, îl 
încurajează, zicînd: “Aşa e lumea 
asta, şi de-ai face ce-ai face, rămîne 
cum este ea. Vorba ceea: Zii lume şi 
te mîntuie”. 

Proverbele adesea slujesc şi 
drept concluzii-sfaturi, pe care 
autorul le pune în gura personajelor 
din poveşti. Chirică îi zice lui Stan 
Păţitul despre soţie: “Bun, stăpîne, 
nu-i cuvînt, dar ştii că este-o vorbă: 
cînd nici nu te gîndeşti, atunci te 
trinteşte”. In Povestea unui om leneş 
sătenii o sfătuiesc pe cucoană: 
“Bunătatea Dumneavoastră, milostivă 
cucoană, dar degeaba mai voiţi a 
strica orzul pe gîşte”. Sfinta Duminică 
îi spune lui Harap-Alb, sfătuindu-l cu 
blîndeţe să mai rabde puţin: “Şi dă! 
stăpîn nu-i? Trebuie să-l asculţi. 
Vorba ceea; Leagă calul unde zice 
stăpînul”. 

Dacă ar fi să rezumăm cele 
spuse sub forma unui tabel, el ar arăta 
astfel: 


~ Functie 
Pro- argu- icat. | de sfat de de de 
Poveşă verbe Sci ment. EER preciz. Baa consolare 
Capra cu trei iezi] 7 h 14,34 3 43%| 1—14% 1—14,4%] —` h—14,3% 
x EF 
Dănilă Prepeleac | 14 | 5—36%|2—21%| 3—21% = 1—7% |3—21% 
Pa PSP 11 |4—37%|3—37%| 1—9% | 1—9% [2—18% | — = 
i L 
CA lui | 42 Jj13—31%11—27%| 4—9% |5—12%| 2—5% | 2—5% |5—11% 
arap- 
Povestea luilvan| & 5—82% 1—18% 
Turbincă 
| jet 
Povestea unut} 3 2—67%|  — za 18394) a =s z 
om leneş 

Funcţia constatativă şi cea de 
argumentare sunt preponderente, or 
se pare că în aceasta şi constă cauza 
principală a lipsei parimiilor din 
poveştile populare. Poveştile populare 
evită generalizările, iar tragerea 
concluziilor o lasă pe seama 
ascultătorilor. În poveştile în care 
asemenea concluzii sînt prezente se 
simte mîna autorului sau a celui cea 
prelucrat povestea cu diferite scopuri: 
pentru a o înfrumuseţa, a-i da o alură 
artistică, în scopuri didactice etc. 
Dacă am proceda la scoaterea 
parimiilor şi a cuvintelor de duh din 
poveştile lui lon Creangă, am reveni 
la variantele iniţiale ale poveștii 
populare de la care a pornit Creangă. 

In povestea populară 
povestitorul este un erou activ, nu 
intervine în (discuţie) poveste, nu 
trage concluzii, ba nici personajele nu 
sînt înclinate s-o facă, fiind 
preocupate mai mult de acţiunile lor 
decît de argumentarea, cizelarea şi 
precizarea faptelor. O poveste popu- 
lară frumoasă este un conglomerat de 
evenimente, aventuri nemaiauzite, 
isprăvi de vitejie ale eroilor, lupta 
binelui cu răul fiind cît mai anevoioasă 
şi mai complicată. Pe cînd povestea 
cultă, asemeni celor ale lui lon 
Creangă, este impresionantă prin 
limba sa, prin puzderia de proverbe, 
zicători, ce o fac să fie filosofică. 
Generalizînd faptele autorul îi dă 
poveştii un aspect de parabolă. 

ion IONIŢĂ 
laşi 


ROMANIZAREA 


DACIEI RĂSĂRITENE 
ÎN PRIMA JUMĂTATE 
A MILENIULUI | D.HR. 


Romanizarea, ca proces general 
de restructurare etnodemografică, de 
o amploare şi profunzime ce î! fac cu 
greu să-şi găsească un termen de 
comparaţie, probabil, apropiat prin 
complexitate şi consecinţe doar 
fenomenului mai vechi de indo- 
europenizare, a declanşat în 
istoriografia europeană încă din 
secolul trecut ample dezbateri, iar 
treptat şi destule controverse, care, 
cu toată creşterea spectaculoasă a 
informaţiei şi a cîştigurilor ştiinţifice 
remarcabile obţinute de-a lungul 
anilor, nu s-au încheiat nici pînă în 
prezeni. De cele mai multe ori faptul 
nu s-a datorat, cum s-ar putea 
presupune, unor goluri majore de 
informaţie, care, desigur, la o anumită 
scară mai pot fi sesizate şi în prezent 
în unele compartimente ale cercetării, 
sau eventual unor metodologii de 
lucru deficitare folosite da specialişti, 
ci imixtiunilor care urmăreau 
înregimentarea investigaţiilor 
ştiinţifice unor interese politice. Este 
semnificativ că procesul de 
romanizare şi efectele lui au fost puse 
în discuţie şi contestate numai pentru 
zone aflate, de obicei, în disputa 
teritorială dintre ţări cu popoare de 
origine latină şi ţări cu popoare de 
origine nelatină (maghiară, slavă sau 
germană). 

Patima contestaţiilor privind 
procesul de romanizare nu a ocoiit nici 
istoria spaţiului românesc, vehicularea 
lor căpătînd uneori accente de 
exacerbare şi forme de-a dreptul 
ridicole. A fost negat aproape totul, 
susținîndu-se chiar dispariţia populaţiei 


dacice, care, potrivit acestor autori cu 


pretins statut de istorici, ar fi fost cică 
decimată în timpul războaielor daco- 
romane. Atacurile, declanşate şi de 
această dată de aceeaşi categorie de 
exponenți, aveau drept obiectiv, fireşte 
nedeclarat, blocarea cunoscutului 
principiu al dreptului istoric al popoarelor 
asupra teritoriilor pe care le-au locuit 
dintotdeauna. Atunci cînd însă 
arheologia a venit cu probe 
incontestabile de continuitate dacică, 
de care nu se mai putea face abstracţie, 
s-a recurs la alte formule de contestare, 
aparent diferite de cele anterioare, dar 
care aveau acelaşi substrat şi ţinteau 
un efect asemănător. Nu intenţionăm a 
readuce în discuţie inventarul acestor. 
obiecţii evident tendenţioase, la care 
s-au dat răspunsuri consistente şi 
competente de-a lungul! anilor, între 
specialiştii de marcă ce le-au formulat 
numărîndu-se A. D. Xenopoli, 
V. Pârvan’, N. lorga?, Gh. Brătianu‘, 
R. Vulpe, C. Daicoviciu“, D. Tudor’, 
D. Protase? şi mulţi alţii. De altfel, încă 
din veacurile XVII şi XVIII, cînd 
imixtiunile politice în istorie nu 
cunoşteau încă dimensiunile şi 
agresivitatea din perioada con- 
temporană, cronicarii Grigore Ureche, 
Miron Costin”, lon Neculce” şi Nicolae 
Costin’, iar mai apoi marele cărturar 
Dimitrie Cantemir? au consemnat în 
lucrările lor ideea despre originea latină 
alimbii şi a poporului român, ca şi despre 
unitatea de neam a locuitorilor Moldovei, 
Munteniei şi Transilvaniei. 

Volumul redus şi uneori lacunar 
al mărturiilor scrise lăsate de autorii 
antici, pe care s-a sprijinit de ia 
început studiul romanizării lumii dace, 
a făcut ca acesta să demareze cu o 
bază documentară unilaterală şi 
incompletă. Abia mult mai tîrziu, prin 
dezvoltarea cercetării arheologice 
s-a ajuns la sporirea considerabilă a 
informaţiei, care a dat specialiştilor 
posibilitatea de a pătrunde esenţa 
fenomenului şi de a înţelege corect 
desfăşurarea lui în timp şi în spaţiu. 

Romanizarea poate fi privită 
astăzi ca un proces unitar doar în 
ideea că ea s-a desfăşurat în toată 
aria dacică şi a avut pretutindeni 
acelaşi efect. Ea a îmbrăcat însă o 
mare diversitate de forme, atît în 


fra de istorie 

zonele dacice ocupate pentru multă 


vreme de armata şi administraţia ro- 
mană (Dobrogea, sudul Moldovei, 
Transilvania, Oltenia şi Banat), cît şi 
în regiunile rămase permanent în 
stăpînirea dacilor liberi (centrul şi 
nordul Moldovei, nordul Transilvaniei, 
Crişana şi Maramureş). 

Dobrogea este cea dintîi regiune 
dacică ce intră sub stăpînire romană, 
încă de la mijlocui secolului | d.Hr. Ea 
rămîne între graniţele Imperiului Ro- 
man şi apoi ale celui bizantin pînă 
către sfîrşitul secolului al VIl-lea, 
cunoscînd o intensă viaţă romană pe 
o durată de mai bine de şase secole“. 
Rămînerea Dobrogei pentru o atit de 
îndelungată perioadă în sfera lumii 
romane şi romano-bizaniine nu numai 
că a dus la romanizarea completă a 
populaţiei băştinaşe de aici, dar, aşa 
cum au subliniat-o în repetate rînduri 
mai ales V. Pârvan şi R. Vulpe, a şi 
făcut ca această provincie să 
reprezinte pînă tîrziu o zonă perma- 
nentă de iradiere a romanităţii şi 
reazemul de nădejde al românismului 
din regiunile de la nordul Dunării de 
Jos. 

La rîndui ei, Dacia romană, 
cuprinzînd Oltenia, Banatul şi 
Transilvania, deşi rămasă între 
frontierele imperiului o perioadă mai 
scurtă, de la cucerirea Daciei şi pînă ia 
retragerea aureliană (106—275 d.Hr.), 
a cunoscut o viaţă romană la fel de 
înfloritoare!'5. Drept mărturie stau 
nenumărate descoperiri romane de 
caracter militar şi civil ce se găsesc 
pretutindeni şi care oferă un tablou 
grăitor. În aceiaşi timp, descoperiri c 
acelea de la Soporul de Cîmpie, Obreja, 
L.ocusteni şi Danei? arată continuitatea 
locuitorilor daci sub ocupaţie romană și 
adoptarea treptată de către aceştia a 
modului de viaţă roman. La retragerea 
armatei şi adminis straţi ei romane din 
Dacia, spiritul latin cîş şiigase < definitiv 
bătălia cu tr: ad itia dacică, chiar dacă 
aceasta şi-a lăsat amprenta distinctă 
asupra în Fond 

in timpul şi la terminarea 
conflictelor cu Decebal, Traian mai 

alipea ia Imperiu toată Muntenia şi 
a Moidovei, zonă în care au fost 

dicate în scuri timp castele şi castre 
destinifie unor dstaşamenie militare 


pentru apărare. Deşi la venirea 
următorului împărat (Hadrian) în anul! 
117 cea mai mare parte din acest 
teritoriu a fost părăsită, stăpînirea ro- 
mană a lăsat semne vizibile în viaţa 
localnicilor de aici, cărora le-a 
modificat evoluţia către o altă direcţie. 
Cuprinderea şi apoi menţinerea lor în 
procesul de romanizare a putut fi 
realizată cu destulă uşurinţă nu numai 
prin ocupaţia romană din vremea 
împăratului Traian şi apoi a Munteniei 
de vest în perioada de la Antonius 
Pius (sau Septimius Severus) pînă la 
Filip Arabul, ci şi mai ales, prin 
prezenţa romană continuă de jur- 
împrejurul acestei zone pînă la 
retragerea aureliană”. 

Prezenţa romană se face simțită 
în Muntenia la tot pasul, în primul rînd 
prin castrele şi castelele construite în 
vremea lui Traian şi apoi prin 
numeroasele castre de pe Limes 
Transaiutanus. Ele au fost focare 
autentice de romanizare şi efectul lor 
se poate observa cu claritate în toate 
descoperirile din Muntenia. Preluarea 
diferitelor tehnici romane şi imitarea 
produselor romane se fac în Muntenia 
la o proporţie mult mai aproape de 
situaţia Daciei şi Moesiei romane. 
Aici romanizarea a fost forțată în 
vremea lui Traian, dar a continuat 
după acesta în mod paşnic. Populaţia 
dacică din această regiune nu avea 
altă alternativă decit aceea de a se 
integra treptat în moda de viaţă ro- 
mană; într-o lume de jur-împrajur ro- 
mană, Muntenia nu putea termina 
decît prin a ajunge tot romană. 

in sfirşit, sudul Moldovei, alipit 
la Moesia Inferior, a rămas în 
psrmansnţă sub ocupaţia imperiului, 
cunoscînd o viaţă romană irtensă în 
castre, castele, oraşe pi în localităţi 
rurale sau pe cale de; a deveni ur bane. 
Viaţa romană cunoaşte aici şi o 
bogată activitate de produciie şi de 
schimb: Această zonă compactă de 
rornanitate, difuzînd la populaţia ce se 
află în afara iimes-lui produsele 
romane şi o dată cu acestea şi 
sbiritualitatea latină, a avut un rol de 

sei 'nătate « excepţională în istoria 
i aciei răsăritene”, 

Ce ə cîteva observații generale 

făcute pînă acum arată limpede că 

procesul de romanizare a lumii dacice 
s-a desfăşurat în circumstanţe foarte 
deosebite de la o regiune la alta. 
Diversitatea acestor condiţii impune 
obligatoriu şi o manieră diferențiată de 
abordare a fenomenului, în funcţie de 
situaţia specifică fiecărei zone. Cu nici 
un preţ nu putem vorbi de un proces 


de romanizare uniform identic în Dacia : 


ocupată şi la dacii liberi. Mai mult 
chiar, aşa cum rezultă tot mai clar din 
studiile recente, sîntem departe de a 
avea o identitate a fenomenului chiar 
în arealul Daciei romane. |n 
consecinţă, măsurile de precauţie 
trebuie să fie cu atît mai drastice 
atunci cînd abordăm problema 
romanizării în spaţiul Daciei 
răsăritene, unde numărul şi valoarea 
vestigiilor arheologice referitoare la 
temă sînt încă atît de inegale în 
diversele ei compartimente 
geografice. Nu este simplu a face o 
analiză pertinentă şi a formula 
concluzii istorice pentru un spaţiu în 
care teritorii întinse sau categorii 
întregi de obiective arheologice n-au 
fost cercetate metodic. lar o 
transplantare simplistă a rezultatelor 
dintr-o zonă în alta ar putea duce la 
crearea unor imagini eronate şi 
ipoteze riscante. 

O încercare de a alcătui o 
schiţă de sinteză se impune totuşi, 
indiferent de volumul şi natura 
informaţiilor, întrucît un asemenea 
bilanţ, care să înregistreze cîştigurile 
de pînă acum, ca şi minusurile 
evidente pe care le percepem, este 
mai mult decît necesar, el urmînd a 
direcţiona cercetările viitoare. 

Am încercat să subliniez ante- 
rior pentru reuşita cercetărilor 
necesitatea investigaţiilor pe 
microregiuni. Dar la fel de indis- 


pensabilă este şi tratarea temei pe 


etape. Şi poate nicăieri îmbinarea 
acestor două criterii (de spaţiu şi 
timp) nu este atît de stringent 
necesară ca în acest spaţiu carpato- 
nistrean al Daciei răsăritene, în care, 
de la munte.-la şes, microzonele 
combinate într-o armonie parcă 
haotică, cursurile de ape mici 
dispersate într-o reţea hidrografică 
încîicită, căile de acces şi punctele 
de baraj aflate într-o combinaţie 


teritorială insolită, cu potenţial major 
de anihilare reciprocă, modificările de 
coloratură demografică de-a lungul 
timpului şi pelerinajul perpetuu al unor 
grupe mai mari sau mai mici de 
populaţii, cărora timpul nu le-a 
conservat uneori nici măcar numele, 
se împletesc într-un spaţiu geografic 
personalizat şi o istorie de mare 
complexitate şi greu de înţeles, 
cîteodată imposibil de descifrat. 

Legăturile Daciei răsăritene, ca 
de altfel şi ale spaţiului dacic în gene-— 
ral, cu lumea romană, indiferent de 
natura şi intensitatea ior, au cunoscut 
în prima jumătate a mileniului | d.Hr. 
patru mari etape, distincte atît pe plan 
politic, cît şi prin natura relaţiilor 
economice. 

O primă etapă, ce a fost încă 
de mult timp scoasă în evidenţă, este 
aceea de pînă la cucerirea romană 
(începutul secolului al II-lea d.Hr.) şi 
care se referă, de fapt, la relaţiile 
generale ale lumii dacice cu Moesia 
romană. Urmează apoi etapa de la 
cucerirea romană a Daciei şi pînă la 
retragerea aureliană (106—271/275), 
care în zona dacilor liberi amplifică 
procesul început în etapa anterioară. 
A treia etapă cuprinde intervalul de la 
retragerea aureliană şi pînă la invazia 
hunilor (275—376 d.Hr.), iar cea de-a 
patra etapă corespunde perioadei 
stăpînirii hunice (376—circa 450 
d.Hr.). 

Prima etapă se caracterizează 
pe plan politic prin înaintarea şi 
consolidarea stăpinirii romane pînă pe 
aliniamentul Dunării, cînd Dobrogea 
getică intră în componenţa Imperiului. 
Relaţiile generale dintre daci şi romani 
devin tot mai încordate, cu accente 
de răbufnire de ambele părţi, ce vor 
prefața marea încleşiare dintre 
Decebai şi Traian. Intre expedițiile 
militare romane purtate la nordul 
Dunării de Jos, ca o acţiune de 
pedepsire, dar şi ca o demonstraţie 
de forţă, trebuie amintită aceea a lui 
Tib. Piautius Aelianus din anii 52—53 
d.Hr. Aceste expediţii nu vor 
împiedica însă întreţinerea unor 
legături comerciale destul de active. 
Moneda romană pătrunde şi, după cît 
se pare, va fi imitată în proporții încă 
greu de apreciat. În timp ce moneda 

republicană apare mai ales în bazinul 
Siretului, denarii imperiali capătă, pînă 
la sfîrşitul domniei lui Nerva, o 
răspîndire tot mai largă, peste întregul 
teritoriu al Daciei orientale, evidențiind 
clar impactul mutării frontierei romane 
pe Dunăre. Romanii folosesc cu 
succes în zonă drumurile străbătute 
mai înainte de negustorii greci, a căror 
experienţă va fi utilizată în 
continuare”. 

Această primă etapă, în care 
produsele romane pătrund din 
abundență doar pe anumite culoare şi 
în anumite centre (Tyras, Poiana, 
Răcătău, Brad, Piatra-Neamţ — Biîtca 
Doamnei etc.), poate fi considerată ca 
una pregătitoare, dar foarte impor- 
tantă, şi ea nu trebuie ignorată sau 
minimalizată. Adoptarea calendarului 
roman în locul celui ionian în anul 65 
d.Hr. de către oraşul Tyras, emisiunile 
monetare de la Tyras cu portretul, 
numele şi titulatura împăratului de la 
Roma, începînd cu perioada lui 
Domițian, precum şi impunerea 
candidatului preferat pe tronul 
Regatului Bosporan, sînt doar cîteva 
argumente ce pot fi amintite aici spre 
a ilustra prestigiul şi autoritatea de 
care se bucura Imperiul Roman în 
spaţiul Daciei răsăritene şi în regiunile 
adiacente ei. 

A doua etapă începe într-o 
conjunctură nouă, în condiţiile 
instalării administraţiei romane pe o 
întinsă parte a teritoriului dacic. 
Niciodată dacii liberi nu vor mai reuşi 
să se constituie într-un stat unitar, 
singurele forme statale pe care le mai 
pot organiza fiind formațiunile politice 
regionale. Cei care totuşi vor ajunge 
la o anumită putere militară, care să 
reprezinte un pericol evident pentru 
frontierele romane, vor fi costobocii 
în a doua jumătate a secolului li d.Hr. 
şi apoi carpii în prima jumătate a 
veacului următor. 

Scăderea puterii militare a 
dacilor liberi a permis şi sarmaților să 
se infiltreze mai adînc în teritoriile 
acestora. Între cele două populaţii 
s-au stabilit, după cît se pare, raporturi 
destul de paşnice şi chiar unele 
înţelegeri de organizare în comun a 
incursiunilor de pradă în provinciile 
romane sud-dunărene. Oricum, 


penetraţia sarmaților în teritoriile 
dacice nu afectează legăturile 
acestora cu lumea romană. Pe de altă 
parte, interesul pentru produsele 
romane se manifestă deopotrivă şi la 
sarmati, aşa cum o probează 
numeroasele articole de import din 
mormintele lor. 

Analizînd desfăşurarea proce- 
sului de romanizare în Dacia orientală 
în secolele Il şi Ill d.Hr., constatăm 
că el se derulează cu toată 
intensitatea în sudul roman al 
Moldovei, anexat provinciei Moesia 
Inferior şi delimitat spre nord de un 
limes clasic, unde avem de a face în 
bună măsură probabil chiar cu o 
impunere a ei forţată. Potrivit tuturor 
descoperirilor arheologice din zonă, 
făcute printre altele la Tyras, Bărboşi, 
Orlovka/Cartal, Ismail şi în multe alte 
locuri, efectele romanizării în acest 
teritoriu au fost maxime, motiv pentru 
care nici nu mai este nevoie de a 
insista aici asupra lor. 

Probleme apar, în schimb, 
pentru restul teritoriilor, aflate la nord 
de limes. Dificultăţile încep cu lipsa 
momentană evidentă a descoperirilor 
aparţinînd populaţiei dacice. Acestea 
apar din abundență şi acoperă destul 
de bine spaţiul dintre Carpaţi şi Prut, 
frecvenţa lor fiind mai rară doar în 
regiunile mai joase de stepă şi 
silvostepă. În ceea ce priveşte spaţiul 
pruto-nistrean, în zona de nord 
descoperirile dacice apar într-o 
grupare bine cunoscută şi etichetată 
adesea drept “cultura Lipiţa”?!. 
Referitor la descoperirile respective 
ne exprimăm opinia că ele nu 
alcătuiesc o cultură dacică propriu- 
zisă, ci doar un facies periferic al 
acesteia. 

În sudul teritoriului pruto-nistrean 
descoperirile dacice din secolele |l— 
III d.Hr. nu lipsesc, aşa cum o 
probează cu certitudine, spre exem- 
plu, unele vestigii arheologice din 
zona Orlovka/Cartal?. Din păcate, 
numai foarte puţine materiale din 
această zonă au fost publicate, aşa 
încît nu se pot face aprecieri mai pre- 
cise cu privire la frecvenţa lor. 

O regiune întinsă din partea cen- 
trală a spaţiului pruto-nistrean, 
prelungită mult atît spre nord, cît şi 

spre sud, rămîne deocamdată lipsită 
de descoperiri dacice. Dar această 
situaţie nu poate fi acceptată ca reală, 
fie şi pentru motivaţia că în unele 
aşezări şi necropole aparţinînd culturii 
Sîntana de Mureş — Cerneahov din 
perioada următoare apar forme şi 
ornamente ceramice de tradiţie 
dacică”, ceea ce presupune implicit 
şi existenţa în zonă în etapa 
anterioară a populaţiei dacice. Există 
şi alte indicii care atestă indubitabil 
că cel puţin în anumite microregiuni 
colinare şi de podiş descoperirile 
dacice nu pot lipsi. 

Ceea ce ne interesează aici cu 
prioritate este felul în care procesul 
de romanizare s-a concretizat în 
situaţia etnodernografică menţionată 
din Dacia răsăriteană. in mod 
cert, influențele romane au acţionat 
nediscriminatoriu, adică în egală 
măsură asupra dacilor şi sarmaților . 
O bună perioadă de timp după 
încetarea ostilităţilor din vremea celor 
două războaie daco-romane, 
contactele dacilor şi sarmaților cu 
Imperiul par să fie mai slabe, ceea ce 
ar reflecta o continuare latentă a 
vechii stări conflictuale dintre cele 
două foste tabere rivale. Diversele 
importuri romane, inclusiv monedele, 
sînt la dacii liberi destul de rarefiate?”. 
In schimb, ele par a fi mult mai 
frecvente la sarmati, ceea ce ar 
oglindi în esenţă cel puţin o 
diferenţiere de atitudine la cele două 
populaţii faţă de romanii învingători. 
Către sfîrşitul secolului al il-lea şi mai 
ales în prima jumătate a celui următor, 
numărul şi varietatea importurilor la 
ambele populaţii cresc vertiginos”. 
intre altele, remarcabilă este 
cantitatea impresionantă de monede 
de argint datînd cu precădere din a 
doua jumătate a secolului al II-lea, con- 
centrate mai ales în tezaure, ce ajung 
uneori pînă ia cîteva mii de piese, care 
se grupează în zona dacică puternic 
locuită din masivul Podişului Central 
Moldovenesc%. S-a presupus, cu 
justificat temei, că majoritatea 
tezaurelor ar proveni din plata unor 
stipendii, atît de obişnuite la romani. 
Din aceeaşi zonă provin şi cîteva 
tezaure alcătuite din vase de argint, 
unele din ele cu splendide reprezentări 


mitologice”. La acestea se adaugă 
însă şi alte produse, cum ar fi 
recipiente de sticlă şi ceramică, 
podoabe de argint, produse 
cosmetice, accesorii vestimentare, 
piese de harnaşament, articole de 
îmbrăcăminte, vinuri, ulei de măsline 
şi multe alte produse”. Acum este de 
presupus că între cele două tabere au 
intervenit o stare de împăcare şi relaţii 
normale de colaborare. 

Influenţa romană nu se reduce 
la importuri, iar domeniul în care acest 
lucru apare cel mai limpede este 
producţia de olărie, cu o tehnologie la 
roata îmbunătăţită şi aproape 
generalizată şi cu o gamă largă de 
forme ce imită produsele romane. 
Toată această înrîurire a civilizaţiei 
romane nu are puterea de a romaniza, 
în accepțiunea clasică, pînă la 
retragerea aureliană, pe dacii şi 
sarmaţii din afara limesului, care 
rămîn pe mai departe în principal cu 
modul lor tradiţional de viaţă. Dar ceea 
ce trebuie subliniat cu toată vigoarea 
este faptul că dacii şi sarmaţii din 
afara limesului, după ce au intrat în 
contact şi au luat cunoştinţă de 
produsele şi civilizaţia romană, şi nu 
doar la nivelul elitelor de atunci, ci la 
scara întregii populaţii, s-au 
familiarizat temeinic cu acestea, pe 
care au început să le adopte de bună 
voie, fără nici o presiune exterioară. 
Acesta este marele cîştig al procesului 
de romanizare din Dacia răsăriteană 
la retragerea administraţiei de la nordul 
Dunării, cîştig ce capătă însă o 
importanţă fundamentală pentru etapa 
ce urmează. 

Cea de a treia etapă (275—376 
d.Hr.) aduce condiţii cu totul noi în 
teritoriul Daciei răsăritene. 
Administraţia romană este retrasă pe 
linia Dunării, dar legăturile cu imperiul 
şi cu populaţia romanizată din fostele 
zone romane se amplifică. 

In Dacia răsăriteană intervin 
modificări de esenţă în viaţa politică, 
datorate migraţiei triburilor gotice, care 
îşi impun dominaţia. |n viaţa eco- 
nomică nu au loc însă schimbări 
importante, întrucît noul conglomerat 
etnic, în care se va afla şi spaţiul 
dacic răsăritean, gravitează tot către 
Imperiul Roman. Tulburările de cîteva 

decenii produse de goți la impactul cu 
graniţele imperiului vor fi înlocuite 
treptat cu relaţii normale de 
colaborare. Nici una din populaţiile 
conglomeratului etnic amintit nu este, 
în general, refractară la produsele şi 
civilizaţia romană, iar atitudinea 
respectivă este explicabilă. Există 
însă o diferenţiere de percepţie a 
civilizaţiei romane. În timp ce goții 
veneau pentru prima dată în contact 
cu orizontul vieţii romane. şi cu 
produsele ei, fiindu-le necesară o 
perioadă (fie chiar şi scurtă) de 
cunoaştere şi apoi de acomodare cu 
acestea, localnicii, după legăturile 
anterioare îndelungate cu grecii şi 
romanii, trec direct la adoptarea mai 
temeinică a produselor de tot felul, a 
tehnologiilor, a credințelor şi a 
obiceiurilor funerare romane. De fapt, 
tot acest complex cultural cunoscut 
sub numele de cultura Sîntana de 
Mureş — Cerneahov este rezultatul 
unui proces profund de acuituraţie, în 
care numeroase elemenie de 
civilizaţie romană sînt imitate sau 
preluate şi prelucrate în manieră 
proprie. Exemplele sînt numeroase şi 
amintim doar cîteva din ele: 
prelucrarea sticlei, diverse tipuri noi 
de unelte şi podoabe, elemente de 
arhitectură (construcţii de piatră, 
prevăzute uneori cu coloane, sticlă la 
ferestre şi acoperiş de ţigle), obiceiuri 
funerare şi nu în ultimu! rînd religia 
creştină”. 

Intocmai ca şi în etapa prece- 
dentă, dar la o scară şi mai ridicată, 
produsele romane, a căror varietate 
întrece mult ofertele din secolele 
precedente, nu se adresează unei 
elite a societăţii, ci consumatorului 
obişnuit. Demn de amintit aici este şi 
faptul că mai mulţi specialişti ai culturii 
Sîntana de Mureş — Cerneahov (din 
perioada migraţiei gotice) au observat 
unele deosebiri între ariile de est şi 
de vest, fixînd graniţa dintre ele pe 
Nistru. Explicaţiile autorilor în cauză 
conduceau spre ideea că linia Nistrului 
ar fi separat, în general, cele două 
ramuri gotice, ostrogoții la est şi 
vizigoții la vest. 

- O analiză mai atentă a situaţiei 
arată însă că ea nu se datorează celor 
două seminţii gotice amintite, ci 


substratului diferit de populaţii peste 
care au migrat goții. Populaţia din 
dreapta Nistrului foloseşte destul de 
mult şi moneda de bronz, care 
lipseşte cu desăvirşire pe stînga 
Nistrului“. Or, aşa cum bine se 
cunoaşte, populaţiile romanizate sau 
în curs de romanizare utilizează 
moneda de bronz, pe cînd cele 
migratoare o resping, considerînd-o 
lipsită de valoare. i 

Ritmul de  adopţiune a 
elementelor de civilizaţie romană de 
tot felui în Dacia răsăriteană este 
impus de însăşi dezvoltarea eco- 
nomică proprie, precum şi de 
afinităţile cu lumea romană, care devin 
treptat tot mai pregnante. Acest 
proces de adopţiune, lipsit în 
continuare de orice presiune externă, 
reprezintă chintesenţa şi succesul 
romanizării treptate, la scara întregii 
societăţi, care se desfăşoară în 
absenţa unei organizări statale 
centralizate. Procesul romanizării se 
derulează întocmai ca cel al 
creştinării, adică treptat, cu adaosuri 
lipsite de spectaculozitaie, dar 
constante, cărora cu greu le putem 
înregistra cîştiguriie şi consolidăriie 
progresive. 

Rolul misionarismului creştin, 
despre care autorii antici ne-au lăsat 
prea puţine date, a fost enorm. 
Misionarii creştini, păstrînd legăturile 
cu centrele religioase de la sudul 
Dunării şi legînd pe cei convertiți la 
noua religie cu aceleaşi centre 
religioase de la sudul fluviului, înscriau 
aceste raporturi într-o perspectivă de 
lungă durată şi de solidă constantă. 
Efectul neîntîrziat al acţiunii acestor 
propovăduitori ai credinţei îl 
recunoaştem cu claritate în mai toate 
necropolele vremii, în care adoptarea 
obiceiurilor creştine de înmormîntare 
se face cu o repeziciune nebănuită”. 

Prezenţa unui mare număr de 
captivi romanici în spaţiul Daciei 
răsăritene, rămaşi uneori aici de-a 
lungul unor perioade destul de 
îndelungate şi care au fost pomeniti 
frecvent în izvoarele antice, a 
însemnat o contribuţie dintre cele mai 
importante la romanizare?. Din 
păcate, problema a fost numai rareori 
tratată cu atenţia cuvenită şi evaluată 

la adevărata ei dimensiune. 

In sfîrşit, o ultimă etapă foarte 
importantă a derulării procesului de 
romanizare în Dacia răsăriteană este 
perioada hunică, ce ar putea fi 
prelungită chiar şi după aceea, cel 
puţin pe tot parcursul secolului al V- 
lea. Se ştie că hunii n-au constituit 
decît o minoritate nesemnificativă, iar 
stăpînirea lor asupra localnicilor a fost 
destul de efemeră. Această dominație 
a avut însă şi un efect pozitiv de 
importanţă coviîrşitoare, şi anume 
alungarea triburilor gotice din zonă, a 
căror supremație se anunţa deja ca 
mult mai periculoasă pentru evoluţia 
către latinitate a societăţii locale. 

Puterea hunică şi-a exercitat şi 
ea stăpînirea politică, militară şi eco- 
nomică peste localnici, dar 
reprezentată fiind de un grup restrîns 
fără importanţă, ea nu le-a putut pune 
în primejdie derularea normală a 
procesului de restructurare etnică în 
care se aflau implicaţi şi nici viitoarea 
individualitate etnică spre care se 
îndreptau. In atare condiţii, băştinaşii 
şi-au putut continua evoluţia firească 
de apropiere accelerată de lumea ro- 
mană şi civilizaţia latină, de data 
aceasta şi cu predispoziţie afectivă, 
inclusiv religioasă, tot mai accentuată. 
lar libertatea de mişcare din vremea 
stăpînirii hunice şi de după aceea a 
dus la integrarea definitivă a Daciei 
răsăritene în aria latinităţii. 

Formele prin care se manifestă 
iradierea romanităţii în spaţiul Daciei 
răsăritene sînt acum mai diver- 
sificate. Ruralizarea vieţii romane în 
fosta provincie romană Dacia pe de o 
parte, şi apropierea treptată de 
civilizaţia daco-romană a Daciei 
răsăritene, pe de altă parte, sînt două 
procese care acţionează convergent 
şi pregătesc condiţiile ce vor duce mai 
tîrziu la reunificarea culturală şi 
restructurarea etnică din ultima etapă 
importantă a procesului de roma-— 
nizare. Nu credem că este lipsită de 
interes aprecierea arheologului 
E. A. Rikman, unul din cei mai buni 
cunoscători ai antichităţilor pruto- 
nistrene datate cu prima jumătate a 
mileniului | d.Hr., care în 1978 
ajungea la o concluzie deloc 
surprinzătoare, şi anume că, în secolul 


al IV-lea d.Hr., în comparaţie cu 
teritoriile de la est de Nistru, spaţiul 
Daciei răsăritene receptase mult mai 
profund civilizaţia romană*. Valoarea - 
acestei aprecieri este demnă de toată 
consideraţia nu numai pentru că 
venea din partea unui excelent 
cunoscător al problemei, ci şi pentru 
motivaţia că era făcută într-un loc 
(Chişinău) şi în împrejurări deloc 
favorabile abordării fenomenului 
romanizării. 

Sintetizînd istoria de apro- 
Ximativ jumătate de mileniu a lumii 
dacice din spaţiul carpato-nistrean, 
constatăm că dacii au luptat mai întîi 
cu înverşunare împotriva lumii 
romane, starea conflictuală durînd 
pînă la contopirea destinelor şi a 
intereselor. Mai tîrziu, pentru 
supravieţuire, dacii şi-au pus în slujba 
romanităţii toate energiile, apăriînd-o 
cu aceeaşi putere de jertfă cu care 
mai înainte i se împotriviseră. În noile 
condiţii istorice de la sfîrşitul 
antichităţii şi începutul evului mediu, 
credinţa lor fermă — aşa cum o putem 
desluşi în vremurile moderne — a fost 
că numai prin romanitate mai puteau 
fi salvaţi de la o dispariţie aproape 
sigură din istorie. Istoria şi destinul 
lor s-au împlinit, pentru unii istorici ca 
o enigmă şi un miracol, în ceea ce 
numim astăzi poporul român. 

A.SIMION 


RĂPIREA 
BASARABIEI 


Înțelegerea 
sovieto-germană în 
problema Basarabiei 
şi a norduui Bucovinei 


Chiar a doua zi după ce Franţa 
semna armistițiul de la Compiègne, 
Molotov comunica ambasadorului 
Reichului la Moscova, contele von 
Schulenburg, că “soluţionarea 
problemei Basarabiei nu mai suferă 
nici o amînare. Guvernul sovietic — 
sublinia Molotov — tinde spre o 
soluţie paşnică, dar este hotărît să 
folosească forţa dacă guvernul 
român refuză o reglementare paşnică. 
Revendicările sovietice se extind şi 
asupra Bucovinei”. In convorbirea din 
23 iunie 1940 asigurîndu-l pe von der 
Schulenburg că guvernul sovietic “nu 
va aduce nici o lezare intereselor ger- 
mane” în România, a adăugat, în acelaşi 
timp, că se aşteaptă “ca Germania să 
nu stînjenească Sovietele, ci să le 
sprijine în acţiunea lor”. 

Hotărtrea guvernului sovietic de 
a revizui graniţa cu România a 
provocat nemulţumire la Berlin; teama 
că România ar putea fi antrenată într- 
un conflict militar, avînd ca urmare 
pierderea puţurilor de petrol din Valea 
Prahovei, constituia o adevărată 
obsesie pentru căpeteniile politice şi 
militare ale celui de-al Treilea Reich. 
La 24 iunie, secretarul de stat 
Weizsäcker telegrafia lui Ribbentrop, 
care se afla pe frontul de Vest, 


Textul de față a apărut iniţial în 
revista "Adevărul literar şi artistic” nr. 331 
din 11 august 1996 şi face parte din cele 
peste 200 de pagini interzise (şi deci 
inedite!) din lucrarea lui A. Simion 
"Dictatul de la Viena", lucrare publicată 
acum un sfert de secol. | 


împreună cu tot statul major al lui 


Hitler, că este important să se înceapă 
tratative directe între Bucureşti şi 
Moscova.  Prevalîndu-se de 
promisiunea făcută de Molotov lui 
Schulenburg că Uniunea Sovietică va 
face tot ce va putea pentru a respecta 
interesele germane în România, 
Weizsäcker sugera lui Ribbentrop să 
ceară guvernului sovietic: “a În 
Basarabia să nu treacă Prutul şi 
Dunărea de Jos, căci ar constitui o 
ameninţare pentru interesele pe care 
le avem în petrol; b. O promisiune 
generală de respectare a drepturilor 
şi intereselor germanilor din Reich; c. 
Promisiunea de a respecta interesele 
minorităţii germane (din Basarabia şi 
nordul Bucovinei - n.n) în conformitate 
cu o procedură care urmează să fie 
stabilită. d. In caz de conflict armat, 
protejarea regiunii petrolifere (nu va fi 
supusă atacurilor aeriene). 

Totodată, Weizsäcker era de 
părere ca guvernul german să 
sfătuiască insistent guvernul român 
să ia imediat contact cu guvernul 
sovietic în vederea unei reglementări 
paşnice a chestiunilor în litigiu, 
întrucît, după părerea secretarului de 
stat german, “guvernul român pare să 
nu-şi dea seama de gravitatea situaţiei 
şi contează, cel puţin în parte, pe 
ajutorul nostru contra Rusiei 
Sovietice”. Indiferent de modul de 
soluţionare a problemei Basarabiei, - 
paşnic sau violent -, Weizsäcker 
considera că guvernul german trebuie 
să ceară Ungariei şi Bulgariei să 
“continue să stea linişiite”, Germania 
urmînd să dea, în acelaşi timp, “o 
declaraţie generală despre bunăvoința 
cu care privea aspiraţiile revizioniste 
ale Ungariei şi Bulgariei'?. 

in aceeaşi zi propunerile lui 
Wezsăcker, însoțite de un memoriu 
al lui Ribbentrop, au fos prezentate 
iui Hitler, care le-a aprobat. |n seara 
zilei de 25 junie, la ora 21, contele 
von. der Schulenburg a făcut 
cunoscută lui Molotov poziţia 
guvernului german faţă de chestiunea 
revizuirii graniţei sovisto-rormnâne. 
“Germania — se arată în nota 
prezentată de ambasadorul Reichului 
— rămîne credincioasă acordurilor de 
la Moscova. Aşadar, ea nu se 
interesează de problema Basarabiei. 

100.000 Voiksdeutsche (germani 
stabiliţi în afara graniţelor Germaniei 
— n.n). Natural că Germania se 
interesează de soarta acestor germani 
şi doreşte ca viitorul să le fie 
asigurat... Revendicarea Bucovinei 
de către guvernul sovietic este ceva 
nou. Bucovina a fost o provincie a 
coroanei austriece şi are o populaţie 
densă de germani. Germania se 
interesează în mod deosebit se soarta 
acestor Volksdeutsche”?.: Contele von 
der Schulenburg i-a atras atenţia lui 
Molotov că “renunţarea Uniunii 
Sovietice la Bucovina, care nu a 
aparţinut niciodată Rusiei, ar uşura 
considerabil o soluţionare paşnică”!. 
Molotov a replicat: “Bucovina este 
ultima porţiune care mai lipseşte unei 
Ucraine unificate şi că, din acest 
motiv, guvernul sovietic este obligat 
să acorde importanţă soluționării 
acestei chestiuni concomitent cu 
problema Basarabiei”. 

in nota germană se sublinia că, 
deşi “priveşte cu deplină simpatie 
ideea reglementării chestiunii 
basarabene, guvernul Reichului este 
totuşi de părere că Uniunea Sovietică 
ar trebui să acţioneze în spiritul 
acordului de la Moscova şi să facă 
totul pentru a soluţiona în mod paşnic 
problema Basarabiei, împreună cu 
guvernul român”. In virtutea aceluiaşi 
pact de neagresiune de la Moscova 
din 23 august 1939, guvernul german 
îi va da tot concursul, fiind gata “să 
sfătuiască România, dacă va fi 
necesar, să ajungă la o reglementare 
paşnică a problemei Basarabiei în 
conformitate cu dorinţele ruse”. O 
dată cu interesul ca guvernul sovietic 
să-i comunice “cum intenţionează să 
trateze problema în continuare”, 
Ribbentrop transmitea lui Schulenburg 
recomandarea: “Vă rog să atrageţi din 
nou atenţia lui Molotov că ne 
interesează foarte mult ca România 
să nu devină teatrul unui război”*. 

Molotov a mulţumit 
ambasadorului Reichului pentru 
“atitudinea Înţelegătoare a guvernului 
german că acesta este gata să 
susţină guvernul sovietic în 
revendicările sale”. Totodată, l-a 
asigurat că dorinţele Berlinului cu 
privire la minoritatea germană vor fi 


Pe acest teritoriu locuiesc aproximativ. satisfăcute cu siguranţă “într-un mod 


asemănător cu reglementarea din 
Polonia”şi că va lua în considerare “cît 
mai favorabil cu putinţă”? interesele 
germane în România. 

Despre aceste discuţii şi 
schimburi de note diplomatice între 
Moscova şi Berlin în zilele de 23-26 
iunie 1940 a fost informat şi ministrul 
Germaniei la Bucureşti, prin telegrama 
nr.738 din 26 iunie, cu indicaţia 
expresă a lui Ribbentrop: “Vă informez 
despre acesi schimb de teiegrame 
exclusiv pe dv. personal şi în mod 
strict confidenţial. Dacă sunteţi 
întrebat acolo despre această pro- 
blemă, păstraţi o rezervă diplomatică 
totală şi anunţaţi-ne”. 

Dornic să menţină în continuare 
colaborarea cu Reichul german, 
guvernul sovietic a recurs la soluţia 
unui compromis: în după-amiaza zilei 
de 26 iunie, Molotov comunica lui 
Schulenburg că, în urma dorinţei 
guvernului german, “guvernul sovietic 
a hotărît să-şi limiteze revendicările 
la partea de nord a Bucovinei şi la 
oraşul Cernăuţi”. Fostul ambasador 
german la Moscova, contele von der 
Schulenburg, arăta în memoriile sale 
că Molotov a ţinut să sublinieze că 
“renunţarea guvernului sovietic la 
Bucovina de Sud era numai 
temporară”?. 

In cursul aceleiaşi întrevederi 
cei doi au ajuns lao înţelegere asupra 
modului cum trebuia să se acţioneze 
pentru a obliga România să primească 
condiţiile sovietice: guvernul sovietic 
urma să înmîneze un ultimatum 
ministrului român la Moscova, în timp 
ce Berlinul trebuia să sfătuiască in- 
sistent guvernul român “să satisfacă 
revendicările sovietice, deoarece în 
caz contrar războiul este inevitabil”*. 
Atitudinea “binevoitoare” a Germaniei 
faţă de România, datorită căreia 
U.R.S.S. şi-a limitat pretenţiile numai 
la nordul Bucovinei, îşi găseşte 
explicaţia în interesul pe care 
Germania îl avea în această parte a 
Europei: Hitler dorea ca diferendul 
sovieto-român să se rezolve repede 
şi fără zguduiri violente. Or, cu cît 
pretenţiile sovietice erau mai mici, cu 
atît existau mai multe şanse de a fi 
acceptate de guvernul român. Pe de 
altă parte, avînd în vedere 

perspectiva relaţiilor sale viitoare cu 
Kremlinul, posibilitatea unei 
confruntări militare directe, Germania 
era interesată în a nu permite 
sovieticilor să ocupe poziţii strategice 
prea avansate. Cursa între cei doi 
coloşi pentru stăpînirea crestelor 
Carpaţilor — deosebit de importante 
din punct de vedere strategic — se 
angajase deja şi ea va da cîştig da 
cauză Germaniei lui Hitler, prin 
hotărîrea de arbitraj de la Viena din 
30 august 1940. 

Pentru a nu se naşte complicaţii 
internaţionale prin ocuparea 
Basarabiei şi a nordului Bucovinei, 
guvernul sovietic a căutat să obţină 
şi aseniimentul sau cel puţin 
neutralitatea binevoitoare a guvernului 
italian. 

În toamna anului 1939 relaţiile 
sovieto-italiene înregistrează cota cea 
mai scăzută, fapt care explică în mare 
parte promisiunile repetate făcute de 
Mussolini guvernului român că îi va 
acorda sprijin în cazul unui atac 
sovietic. După izbucnirea războiului 
sovieto-finlandez, cele două ţări — 
Italia şi U.R.S.S. — îşi rechemaseră 
ambasadorii, fără a întrerupe însă 
relaţiile diplomatice. Hotărîrea luată 
de Mussolini în primăvara anului 1940 
de a renunţa la neutralitate şi de a 
participa la război alături de 
Germania a provocat o schimbare şi 
în relaţiile sovieto-italiene. Începînd 
din luna mai între cele două state 
s-au stabilit contacte tot mai dese, iar 
la jumătatea lui iunie ambasadorul 
italiei la Moscova, Rosso, s-a reîntors 
la postul său. 

in după-amiaza zilei de 26 iunie, 
Molotov l-a convocat pe Rosso şi l-a 
informat că guvernul sovietic “este 
de părere că relaţiile italo-sovietice 
trebuie restabilite repede şi definitiv 
şi aşezate pe aceleaşi baze ca acelea 
dintre Germania şi guvernul 
sovietic”. Cu acea ocazie, Molotov 
a deciarat că, după părerea sa, 
războiul va mai dura pînă în iarna 
viitoare, dar că existau unele chestiuni 
politice care trebuiau rezolvate fără 
întîrziere. Iñ acest sens, el a făcut 
precizarea că “Uniunea Sovietică ar 
prefera să-şi satisfacă revendicările 
asupra Basarabiei (Bucovina nu a 
fost menţionată) fără război, dar, 


dacă aceasta este imposibil din 
cauza intransigenței României, este 
hotărît să recurgă la forţă. În 
privința altor regiuni din România, 
guvernul sovietic va ţine legătura 
cu Germania" (subl. ns.). 
Caracterizînd pe scurt relaţiile 
guvernului sovietic cu diverse ţări, 
comisarul sovietic pentru afaceri 
externe declara: “Guvernul sovietic 
păstrează relaţii bune cu Ungaria. 
Guvernul sovietic  socoteşte 
rezonabile unele revendicări ungare. 
Bulgaria şi Uniunea Sovietică sunt 
vecini buni... Pretenţiile bulgare 
asupra Dobrogei şi accesul la Marea 
Egee sunt considerate justificate de 
guvernul sovietic, care le-a recunoscut 
şi nu are nici o obiecţie în realizarea 
lor”. Dar Molotov şi-a manifestat 
nemulţumirea faţă de atitudinea 
Turciei “în legătură cu Marea Neagră, 
în care vrea să joace rolul dominant, 
şi cu Dardanele, asupra cărora vrea 
să-şi exercite singură jurisdicţia”, 
anunţindu-l pe Rosso că U.R.S.S. 
intenţiona să cucerească unele teritorii 
turceşti la sud şi la sud-est de Batumi. 
El a promis că în această acţiune 
guvernul sovietic va lua în considerare 
şi va respecta interesele germane şi 
italiene. Preţul pentru sprijinul, sau cel 
puţin neutralitatea binevoitoare, din 
partea guvernului italian în vederea 
acestor acţiuni era recunoaşterea 
hegemoniei italiene în Marea 
Mediterană. “Guvernul sovietic -declara 
Molotov - va recunoaşte hegemonia 
Italiei în Mediterană, dacă Italia va 
recunoaşte hegemonia guvernului 
sovietic în Marea Neagră”"?. 

Ambasadorul Rosso a transmis 
telegrafic guvernului său declaraţiile 
lui Molotov, cu observaţia că el le con- 
sideră raţionale, recomandînd să se 
acţioneze în conformitate cu ele cît 
mai curînd cu putinţă. Mussolini s-a 
arătat foarte interesat de declaraţiile 
lui Molotov şi, după cum vom vedea, 
va da concursul guvernului sovietic 
în acţiunea sa pentru ocuparea 
Basarabiei şi a nordului Bucovinei. 

Soarta Basarabiei şi a nordului 
Bucovinei era hotărită astfel “la masa 
verde”, prin pertractări între marile 
puteri, fără consultarea populaţiei 
româneşti care forma majoritatea 
locuitorilor. 

Cedarea Basarabiei şi a 
nordului Bucovinei în urma 
ultimatumului sovietic 


În seara zilei de 26 iunie 1940, 
ora 22, ministrul României la 
Moscova, Davidescu, a fost convocat 
de Molotov, care i-a remis o notă 
ultimativă', prin care România era 
somată să cedeze Uniunii Sovietice 
Basarabia şi nordul Bucovinei. 

Ultimatumul sovietic începea 
printr-un preambul, în care se afirma 
că “în anul 1918, România, folosindu- 
se de slăbiciunea militară a Rusiei, a 
desfăcut de la Uniunea Sovietică 
(Rusia) o parte a teritoriului ei, 
Basarabia, călcînd prin aceasta 
unitatea seculară a Basarabiei, 
populată în principal din ucraineni, cu 
Republica Sovietică Ucraineană”. 
U.R.S.S. nu s-a împăcat niciodată cu 
această situaţie, de aceea, “acum 
cînd slăbiciunea militară a U.R.S.S. 
a devenit de domeniul trecutului, iar 
situaţiunea internaţională care s-a 
creat cere rezolvarea rapidă a 
chestiunilor moştenite din trecut 
pentru a pune, în fine, bazele unei păci 
solide între ţări, U.R.S.S. consideră 
necesar şi oportun ca în interesele 
restabilirii adevărului să păşească 
împreună cu România la rezolvarea 
imediată a chestiunii înapoierii 
Basarabiei Uniunii Sovietice”. 

Totodată, guvernul sovietic 
cerea cedarea nordului Bucovinei, “a 
cărei populaţiune era legată în 
marea ei majoritate cu Ucraina 
Sovietică prin comunitatea soartei 
istoriei, cît şi prin comunitatea de 
limbă şi compoziţiune naţională”. 
După enunţarea acestor acţiuni 
contrare realităţilor istorice şi 
etnografice, ultimatumul sovietic mai 
dădea şi o altă motivaţie pentru raptul 
teritorial pretins: “Un astfel de act ar 
fi cu atît mai just, cu cît transmiterea 
părţii de nord a Bucovinei către 
U.R.S.S. ar putea reprezenta, este 
drept că numai într-o măsură 
neînsemnată, un mijloc de 
despăgubire a acelei mari pierderi care 
a fost pricinuită U.R.S.S.-ului şi 
populaţiei Basarabiei prin 
dominaţiunea de 22 de ani a României 
în Basarabia”. 


În consecinţă, îşi sintetiza 
pretenţiile în două puncte, prin care 
“propunea” guvernului român: “1. Să 
înapoieze cu orice preţ Uniunii 
Sovietice Basarabia; 2. Să transmită 
Uniunii Sovietice partea de nord a 
Bucovinei cu frontierele potrivit cu 
harta alăturată”. In final se arăta că 
“guvernul sovietic aşteaptă răspunsul 
Guvernului Regal al României în cursul 
zilei de 27 iunie curent”. 

Faţă de conţinutul notei 
ultimative şi de declaraţiile lui Molotov, 
ministrul român Davidescu a obiectat, 
remarcînd că 2/3 din populaţia 
Basarabiei o formau românii. Replica 
liderului sovietic a fost că nu era vorba 
de români, ci de moldoveni, care, de 
altfel, “aşteptau cu nerăbdare” 
momentul de a-şi exprima satisfacția 
pentru “realipirea" la Uniunea 
Sovietică‘. 

Chiar în cursul aceleiaşi nopti, 
Molotov l-a informat telefonic pe 
Schulenburg despre înmînarea 
ultimatumului către ministrul României 
la Moscova. Imediat după aflarea 
ştirii despre ultimatumul sovietic, 
miniştrii Ungariei şi Bulgariei la Ber- 
lin s-au prezentat la Ministerul 
Afacerilor Externe pentru a se interesa 
de “evoluţia crizei în problema 
Basarabiei” şi a afla. “părerea 
germanilor asupra felului cum vor fi 
tratate revendicările lor faţă de 
România”. Ambii miniştri au fost 
sfătuiţi să transmită guvernelor lor “să 
nu se folosească de actuala criză 
pentru a-şi realiza dorinţele” *.. 

Necunoscînd nimic despre 
înţelegerea sovieto-germană, imediat 
după primirea ultimatumului sovietic, 
primul-ministru Gheorghe Tătărescu 
l-a informat pe Fabricius asupra 
pericolului ce ameninţa România şi a 
solicitat sprijinul guvernului Reichului. 
Cererea guvernului român a fost 
transmisă telegrafic la Berlin. A doua 
zi, 27 iunie, la ora 10, în prezenţa 
primului-ministru Tătărescu, a 
ministrului de externe Gigurtu şi a 
ministrului Palatului, Ernest 
Urdăreanu, a avut loc o convorbire 
între regele Carol al II-lea şi ministrul 
Germaniei în România, Fabricius. 
Suveranul a început prin a declara că 
era hotărît să respingă ultimatumul 
sovietic şi să lupte pentru Basarabia. 

EI l-a rugat pe Fabricius să transmită 


la Berlin dorinţa sa de a se interveni 
la Moscova şi eventual de a primi un 
ajutor german în arme şi muniții”. De 
asemenea, a transmis ministrului 
german cererea ca Berlinul să 
exercite o influență moderatoare 
asupra Ungariei şi Bulgariei, pentru a 
asigura spatele armatelor române. 
Chiar în timpul convorbirii un curier al 
Legaţiei germane i-a adus lui Fabri- 
cius un mesaj urgent de ia Berlin. La 
cererea regelui, Fabricius a deschis 
plicul şi a dat citire mesajului. 
“Guvernul sovietic — se arată în 
documentul german — ne-a informat 
că a cerut cedarea Basarabiei şi a 
Bucovinei de Nord de la guvernul 
român. Pentru a evita războiul între 
România şi Uniunea Sovietică, noi nu 
putem decît să sfătuim guvernul 
român să cedeze în faţa cererii 
guvernului sovietic” !*. Scenariul... se 
derula întocmai; vedem cum, potrivit 
înţelegerii cu Kremlinul, Berlinul 
începuse deja să facă presiuni asupra 
guvernului român pentru a accepta 
ultimatumul sovietic. “Sfătuirea” 
guvernului român, ca şi temperarea 
Budapestei şi Sofiei de a se abţine 
de la orice acţiune împotriva 
României, adeseori presărate cu 
ameninţări abia disimulate, au fost 
mijloacele principale prin care Hitler 
şi-a asigurat pacea în zonă în acel 
moment, ca de altfel şi în august 1940. 

Dezamăgit de “sfaturile” primite 
de la Berlin, Carol al II-lea a început 
să se exprime în termeni aspri la 
adresa politicii Germaniei, apreciind 
că “politica Reichului nu este demnă 
de încredere”. După o scurtă 
consfătuire cu consilierii săi, regele a 
adus la cunoştinţa lui Fabricius că o 
hotărîre definitivă urma să fie luată 
după ascultarea membrilor Consiliului 
de Coroană. 

Ministrul Italiei, Ghigi, care a 
fost primit puţin timp după aceea de 
primul-ministru român, a transmis 
acelaşi “sfat'primit de la guvernul său: 
să se cedeze. 

ideea de a apela la Franţa şi 
Anglia” în vederea îndeplinirii 
angajamentelor de garanţie din 13 
aprilie 1939 a fost abandonată, 
deoarece Franţa se găsea dezarmată 
şi scoasă din luptă, iar Marea Britanie 


îşi organiza cu ultimele mijloace ce-i 
mai rămaseră după retragerea din 
Flandra apărarea propriului teritoriu. 

Totodată Ministerul de Externe, 
printr-o telegramă foarte urgentă, a 
comunicat legaţiilor României de la 
Berlin şi Roma şi ambasadelor sale 
de la Ankara, Atena şi Belgrad textul 
notei ultimative sovietice. Prin 
demersul lor în capitalele în care erau 
acreditaţi, guvernul român dorea “să 
cunoască cît mai curînd care este 
sentimentu!” guvernului respectiv faţă 
de atitudinea României comunicată 
deja miniştrilor şi ambasadorilor 
acestor ţări la Bucureşti, şi anume că 
“guvernul român era dispus să discute 
amical orice chestiune interesînd 
relaţiile cu Uniunea Sovietică", dar 
“nu poate accepta un ultimatum cu 
caracter militar” şi “România deci este. 
gata să se apere faţă de o agresiune 
sovietică”. Aceeaşi telegramă 
conţinea o întrebare specială pentru 
fiecare ţară sau grup de ţări, în funcţie 
de interesul şi aşteptările României în 
acel moment, cînd se simţea în 
pericol de a fi atacată din trei părți. 
Pentru Ankara şi Atena era inclus 
următorul text: “Asemenea , guvernul 
român doreşte să ştie dacă în ipoteza 
unei atitudini amenințătoare a 
Bulgariei sau a unei agresiuni bulgare 
poate conta pe sprijinul militar al 
Turciei (respectiv), Greciei, în contra 
Bulgariei, potrivit Pactului Balcanic”. 
Pentru Belgrad: “Asemenea, guvernul 
român doreşte să ştie dacă, în ipoteza 
unei atitudini amenințătoare a 
Bulgariei sau a Ungariei sau a unei 
agresiuni bulgare sau ungare sau 
ambele împreună, poate conta pe 
sprijinul militar al iugoslaviei în contra 
acelor state, potrivit tratatului de 
alianţă bilateral şi potrivit Pactului 
Balcanic”. Conţinutul era asemănător 
pentru Berlin şi Italia: “Asemenea, 
guvernul român doreşte să ştie dacă, 
în ipoteza unui război româno- 
sovietic, guvernul german, italian va 
interveni la Budapesta şi la Sofia spre 
a împiedica orice agresiune sau orice 
atitudine amenințătoare împotriva 
României”. Conţinutul acestui text 
special arată că acest demers diplo- 
matic român cu destinaţie multiplă 
s-a produs înainte de întrevederea cu 
Fabricius şi Ghigi. 

că “trebuie în prealabil să se 
concerteze cu ceilalţi aliaţi”, rugînd 
România să nu tulbure, prin acţiunea 
sa, pacea în Bazinul Dunărean. Era 
un îndemn adresat României să se 
sacrifice. Numai guvernul turc a 
răspuns “franc şi fără ezitare că este 
gata să-şi îndeplinească toate 
obligaţiile izvortie din pactul inţelegerii 
Balcanice”? Cît priveşte Berlinul şi 
Roma, acestea îşi comunicaseră 
poziţiile, probabil, înainte de a primi 
acest demers al guvernului român. 
În această atmosferă 
copleşitoare s-au început, sub 
preşedinţia regelui, dezbaterile 
Consiliului de Coroană din 27 iunie 
1940. Au luat parte consilierii regali, 
membrii guvernului şi şefii armatei. 
Carol al Il-lea a anunţat scopul 
convocării Consiliului şi a dat cuvîntul 
primului-ministru. Acesta a făcut mai 
întîi un scurt istoric al raporturilor 
româno-sovietice şi apoi a dat citire 
ultimatumului primit în cursul nopții. 
Au luat cuvîntul comandanții armatei, 
care au subliniat că, dacă “va fi nevoie 
armata se va bate, dar se va bate 
într-o disproporţie de forţe care nu 
poate lăsa nici o îndoială asupra 
sfîrşitului”. Şeful Statului Major, 
generalul Ţenescu, evidențiind 
capacitatea de luptă, instrucţie şi de 
armament a armatei sovietice, a 
stăruit asupra inegalităţi forţelor ce 
aveau să se înfrunte. El a conchis că 
armata română “putea rezista cîtăva 
vreme retrăgîndu-se pe Siret, numai 
dacă ar putea conta pe sprijinul ulte- 
rior al unei armate aliate, pusă în 
mişcare de crearea unui nou front 
militar”?. După cum am văzut, 
Germania şi Italia, ca şi.majoritatea 
aliaţilor balcanici ai României refuzau 
să-i acorde acest sprijin. Deşi fusese 
nemulţumit de ultimatumul sovietic, 
deoarece pretenţiile Moscovei 
depăşeau termenii acordului secret 
sovieto-german din 23 august 1939, 
nemulţumirea Berlinului nu era de 
asemenea natură încît să dea alt curs 
evenimentelor. Ceea ce dorea Berlinul 
era câ “amputarea României să se facă 
repede, fără emoţii şi fără zguduiri 
violente'%. 
In continuarea dezbaterilor şi-au 
expus părerea consilierii regali şi 


Iugoslavia şi Grecia au răspuns membrii guvernului. Nicolae lorga s-a 


pronunţat categoric pentru respingerea 
ultimatumului, cerînd “mobilizarea 
ultimului om ce poate purta arma”. El 
a fost sprijinit de reprezentanţii 
Basarabiei, Bucovinei şi Transilvaniei. 
La sfîrşit a luat din nou cuvîntul 
Gheorghe Tătărescu pentru a arăta 
imposibilitatea rezistenţei armate 
împotriva agresiunii sovietice şi 
consecinţele dezastruoase ale unei 
asemenea hotărîri. Concluzia Consiliului 
de Coroană a fost că ultimatumul 
sovietic nu putea fi respins, datorită 
imposibilității unei “rezistenţe prelungite 
bazate pe singurele noastre mijloace, 
în lipsa oricărui ajutor din afară”&. S-a 
aprobat ca guvernul român, în 
răspunsul său, să confirme primirea 
ultimatumului şi să ceară fixarea locului 
unde să fie trimişi negociatorii 
reprezentînd statul român”. 

Conform celor hotărîte în 
Consiliul de Coroană, guvernul român 
a remis guvernului sovietic o notă de 
răspuns, în care se arăta: “Fiind 
însufleţit de aceeaşi dorinţă ca şi 
guvernul sovietic de a vedea rezolvate 
prin mijloace pacifice toate chestiunile 
care ar putea să producă o 
neînțelegere între U.R.S.S. şi 
România, Guvernul Regal Român 
declară că este gata să procedeze 
imediat şi în spiritul cel mai larg la 
discuţiunea amicală şi de comun 
acord a tuturor problemelor emanînd 
de la guvernul sovietic”?. In 
consecinţă, îi cere guvernului sovietic 
să indice locul şi data pentru 
desfăşurarea discuțiilor între 
reprezentanţii celor două ţări. Rostul 
acestor propuneri de negocieri, în 
concepţia guvernului român, aşa după 
cum declara C.Argetoianu, noul 
ministru de externe, în timpul 
dezbaterilor din Comisiile de afaceri 
străine ale Camerei şi Senatului, era 
ca prin ele să se poată cel! puţin 
ameliora condiţiile impuse de 
Moscova”. 

Guvernuł sovietic s-a arătat 
nemulţumit de răspunsul primit de la 
Bucureşti, intenţiile sale fiind de a 
ocupa imediat teritoriile revendicate 
şi fără nici un fel de tratative. Graba 
conducătorilor de la Kremlin se explică 
prin teama că războiul putea lua sfîrşit 
repede, fapt ce ar fi dus la 

zădărnicirea planurilor lor strategice 
de pătrundere în sud-estul Europei. 
Intre timp, temîndu-se ca 
guvernul sovietic să nu treacă la 
declanşarea ostilităţilor înainte de 
sosirea răspunsului guvernului român, 
von Schulenburg a avut o nouă 
întrevedere cu Molotov, căruia i-a 
cerut “să prelungească termenul fixat 
în ultimatum”. În aceeaşi zi de 27 
iunie el îi comunica lui Davidescu că 
guvernul sovietic nu era dispus să 
prelungească termenul şi că “în lipsa 
unui răspuns pozitiv trupele sovietice 
îşi vor începe operaţiile la miezul 
nopţii” *. 
În noaptea de 27/28 iunie 1940, 
ora 2,20, legația română din Moscova 
transmitea în clar, prin telefon, textul 
răspunsului oficial al guvernului 
sovietic la propunerea de începere a 
negocierilor, formulată de guvernul 
român. Nefăcînd nici o referire la 
posibile negocieri, răspunsul sovietic 
avea de fapt caracterul unui al doilea 
ultimatum. “Guvernul U.R.S.S. — se 
arată la începutul acestei a doua note 
ultimative — consideră răspunsul 
Guvernului Regal al României din 27 
iunie ca'imprecis, deoarece în răspuns 
nu se spune direct că el primeşte 
propunerile guvernului sovietic de a-i 
restitui neîntîrziat Basarabia şi partea 
de nord a Bucovinei. Insă cum 
ministrul României la Moscova, dl 
Davidescu, a explicat că răspunsul 
menţionat... înseamnă accederea la 
propunerea guvernului sovietic”, 
guvernul sovietic apreciază că 
România a acceptat integral 
ultimatumul sovietic. Ca urmare, în 
continuarea acestei note, guvernul 
sovietic “propunea” în cinci puncte 
datele şi condiţiile în care trupele 
sovietice vor trece la ocuparea 
teritoriilor revendicate. “1. In decurs 
de 4 zile începînd de la ora 14 după 
ora Moscovei la 28 iunie să se 
evacueze teritoriul Basarabiei şi 
Bucovinei de trupele româneşti; 2. 
Trupele sovietice în acelaşi timp să 
ocupe teritoriul Basarabiei şi partea 
de nord a Bucovinei; 3. În decursul 
zilei de 28 iunie trupele sovietice să 
ocupe următoarele puncte: Cernăuţi, 
Chişinău, Cetatea Albă; 4. Guvernul 


Regal Român să ia asupra sa 


răspunderea în ceea ce priveşte 


„păstrarea şi nedeteriorarea căilor 


ferate, parcurilor de locomotive şi 
vagoane, podurilor, depozitelor, 
aerodromurilor,întreprinderilor 
industriale, uzinelor electrice, 
telegrafului; 5. Să se numească o 
comisie alcătuită din reprezentanţi ai 
guvernului român şi U.R.S.S., cîte doi 
din fiecare parte, pentru lichidarea 
chestiunilor în litigiu în legătură cu 
evacuarea armatei române şi a 
instituţiilor din Basarabia şi partea de 
nord a Bucovinei”%. În încheiere, 
“guvernul sovietic insistă ca Guvernul 
Regal al României să răspundă la 
propunerile sus-menţionate nu mai 
tîrziu de 28 iunie ora 12 ziua (ora 
Moscovei)”. 

Dată fiind superioritatea 
zdrobitoare a forţelor militare 
sovietice, atitudinea amenințătoare a 
Bulgariei şi Ungariei, presiunile 
puternice făcute de Germania şi Italia, 
precum şi izolarea aproape totală în 
care se afla România, guvernul român 
a hotărît să accepte ultimatumul 
sovietic.. Astfel, în aceeaşi zi se 
transmitea la Moscova nota de 
acceptare a ultimatumului, în care se 
arăta: “Guvernul român, pentru a evita 
gravele urmări pe care le-ar avea 
recurgerea la forţă şi deschiderea 
ostilităţilor în această parte a Europei, 
se vede silit să primească condiţiile 
de evacuare specificate în răspunsul 
sovietic’. Singura concesie pe care 
guvernul român o mai solicita 
Moscovei era o prelungire a 
termenelor de' evacuare. Guvernul 
sovietic a consimţit la prelungirea cu 
24 ore a termenelor, dar, în realitate, 
nu au fost respectate nici cele 4 zile 
stabilite iniţial. 

Prin cedarea Basarabiei şi a 
nordului Bucovinei, România a pierdut 
un teritoriu de circa 50.000 km?, cu 
aproximativ 3.700.000 locuitori, din 
care peste 2.200.000 erau români. Cu 
acea ocazie, României i-a fost răpit 
şi teritoriul Herţa cu satele din jur, care 
niciodată nu aparținuse nici Rusiei 
ţariste, nici Imperiului habsburgic. 

Cedarea Basarabiei şi a nordului 
Bucovinei a avut influenţă negativă 
asupra moralului armatei, al întregii 
populaţii, slăbind puterea de rezistenţă 
a poporului român în faţa expansiunii 
statelor fasciste şi revizioniste. 

„Misiunea lui von 
Killinger ia Bucureşti 


În ziua de 25 iunie 1940 sosea 
la Bucureşti, la invitaţia lui Moruzov, 
directorul general al Serviciului Spe- 
cial de Informaţii, Manfred von 
Killinger, care în zilele de 26 şi 27 
iunie, în toiul crizei declanşate de 
ultimatumui sovietic, a avut cîteva 
întrevederi cu Moruzov, Ernest 
Urdăreanu şi regele Carol al II-lea. În 
raportul înaintat Fuhrerului pe 
marginea acestor întrevederi, von 
Killinger caracteriza astfel momentul 
vizitei sale: “Cînd am sosit, 25 iunie 
1940, am găsit o atmosferă de 
enervare, datorită ultimelor provocări 
din partea U.R.S.S. (numeroase 
încălcări cu avioanele ale frontierei, 
concentrări de care de luptă de-a 
lungul frontierei etc.)'%. Sosirea sa 
tocmai în acele ziie era, fără îndoială, 
în strînsă legătură cu evenimentele 
de la graniţa răsăriteană a României, 
misiunea lui fiind de a da de înţeles 
în mod clar guvernului român că 
Germania nu dorea un conflict 
militar în această parte a Europei. 

Acţionînd, bineînţeles, din 
indicaţia Palatului, Moruzov a încercat 
să afle de la von Killinger care era 
poziţia Germaniei “faţă de un even- 
tual atac din partea U.R.S.S. contra 
României”. intrebările adresate vizau 
cele două mari probleme care 
frămîntau cercurile politice româneşti: 
“Nu puteţi să-i. faceţi pe ruşi să-şi 
schimbe planurile?... Ce vor face ele 
(Bulgaria şi Ungaria - n.n.) dacă ruşii 
vor ataca?”. intrucit “chestiunea 
Ungariei şi Bulgariei privită aparte nu 
va produce nelinişte”, aprecia 
Moruzov, “totul se rezumă deci la 
întrebarea: ce atitudine va lua 
Germania dacă România va fi atacată 
de Uniunea Sovietică?” “Răspunsul 
primit de Moruzov de la von Killinger 
era departe de a risipi îngrijorarea 
guvernului român. “Eu — raporta 
emisarul german lui Hitier — nu i-am 
putut răspunde decît că noi nu putem 
avea nici o pretenţie de la ruşi, care 
în acest război ne-au protejat în spate; 
noi nu putem decit să ne exprimăm 
anumite dorinţe faţă de ei. Un ajutor 
direct împotriva Rusiei ar fi o prostie. 


Noi... nu dorim deloc să ne 
descoperim spatele şi să renunţăm la 
protecţie de dragul României”. La 
întrebarea: “Dacă România va trebui 
să se bată?”, care va fi decizia 
guvernului german, von Killinger i-a 
răspuns: “Sunt de părere a se intra 
în tratative cu U.R.S.S. pentru a-i 
cunoaşte pretenţiile, ţinîndu-se 
seama şi de faptul că interesele 
Germaniei impun a nu se concepe 
un război în Balcani”. 

În aceeaşi zi — 26 iunie — von 
Killinger a avut o discuţie şi cu Ernest 
Urdăreanu, ministrul Palatului, cu care 
ocazie trimisul german “a accentuat 
şi mai mult inutilitatea şi mai ales 
lipsa de speranţă a unei bătălii” 
(subl. în text)“. În acest moment al 
întrevederii Urdăreanu părăseşte 
cabinetul pentru cîteva clipe, iar cînd 
revine îi adresează întrebarea dacă 
nu ar dori să fie prezentat şi regelui. 
Sugestia a fost acceptată, audiența 
la rege urmînd să aibă loc a doua zi 
după-amiază. 

La 27 iunie, orele 17, după ce 
România primise primul ultimatum 
sovietic şi avuseseră loc Consiliul de 
Coroană şi şedinţe ale Marelui Stat 
Major Român, Manfred von Killinger 
a mers la întrevederea cu regele Carol 
al II-lea. Cum era şi firesc, de la 
început discuţiile s-au referit ia 
ultimatumul sovietic şi la atitudinea 
pe care urmează s-o adopte România. 
“V-am cerut să vorbiţi cu mine — a 
subliniat regele cu acea ocazie — 
pentru a putea transmite prin dv. o 
cerere domnului ministru Ribbentrop 
şi Fuhrerului. Ruşii au dat României 
un ultimatum care este echivalent cu 
o răpire. Nu pot să-l accept... Nu 
vreau decît un singur lucru, ca Ungaria 
şi Bulgaria să nu mă atace pe la spate 
şi să pot elibera rezervele care sunt 
mobilizate aici. După aceea eu aş 
putea opune rezistenţă ruşilor. Vă rog 
să transmiteţi rugămintea mea 
Fuhrerului şi ministrului de externe al 
Reichului, şi anume de a folosi 
influenţa lor pentru a linişti Ungaria şi 
Bulgaria... Imi dau seama pe deplin 
că Germania nu poate să-mi dea 
ajutor împotriva Rusiei. Insă un singur 
lucru ea poate să-l facă... şi anume 
să frineze Ungaria şi Buigaria”*. 

inainte de a da un răspuns 

acestor declarații, von Killinger i-a 


adresat regelui o întrebare directă 
privind atitudinea concretă adoptată 
în privința primei note ultimative 
sovietice. “Eu am informat pe ruşi că 
sunt gata a intra în tratative - a 
răspuns regele. Aş fi dispus să fac 
unele concesii, dacă pretențiile 
U.R.S.S. nuvor fi prea exagerate”. 

Răspunsul lui von Killinger nu 
constituia altceva decît o reconfirmare 
a punctului de vedere german, un 
“sfat” adresat regelui ca România să 
cedeze pretențiilor ruseşti. 
“Majestatea Voastră priveşte 
chestiunea ca un soldat şi ca un 
veritabil naționalist. Această atitudine 
este de înțeles. Eu însumi am fost 
soldat şi mai sunt încă, şi în 
consecinţă înţeleg foarte bine 
atitudinea Majestății Voastre. Însă ca 
un om politic nu pot în nici un caz să 
aprob această atitudine. In acest caz 
nu este vorba de bun sau rău, 
onorabil sau dezonorabil, curajos 
sau laş, ci pur şi simplu despre tare 
sau slab. Eu nu mă îndoiesc de 
curajul soldaţilor Majestății Voastre, 
însă chiar şi cel mai bun soldat este 
în inferioritate atunci cînd îi lipseşte 
echipamentul militar modern. Colosul 
rus vă va strivi. În consecinţă, veţi 
pierde nu numai Basarabia şi 
Bucovina, ci, în mod sigur, ceva mai 
mult. In acest proces probabil că 
petrolul va fi distrus. În acest fel o 
sursă de bogăţie a României va fi 
pierdută. Noi, de asemenea, am avea 
de suferit dacă regiunea României ar 
fi paralizată. In consecinţă, eu vă 
sfătuiesc să adoptați bunul simţ po- 
litice”, 

La îndemnurile repetate ale lui 
Killinger ca România să se supună 
ultimatumului sovietic, regele şi-a 
menţinut hotărîrea de a rezista: “Nu, 
nu pot. Vă rog să plecaţi de îndată 
spre Germania, să încercaţi să vorbiti 
lui von Ribbentrop cît mai repede 
posibil şi, prin el, Fuhrerului şi să-i 
spuneţi despre cererea mea. Eu mă 
consider legat prin. înțelegerile 
comerciale. Voi continua să furnizez 
petrol. Aveţi grijă ca Ungaria şi Bul- 
garia să nu mă atace din spate şi să 
primesc în continuare muniții de la 
dumneavoastră””. 

Pentru ca cererea sa să fie 


comunicată în timp util la Berlin, regele 


a ordonat ca un vagon-salon, cu 
personalul necesar, să fie pus la 
dispoziţia emisarului german, cu care 
acesta a călătorit pînă la Budapesta, 
de unde a luat avionul spre Viena. În 
capitala Austriei a aflat că România 
primise ultimatumui sovietic, deci 
misiunea sa se încheiase înainte ca 
el să ajungă la Berlin, cel puţin în 
această chestiune. 

Limba Română, 


Grigore GAFENCU 


RAPORTUL. DIN 

1 AUGUST 1941 CĂTRE 
MIHAI ANTONESCU, 
MINISTRUL 
AFACERILOR STRĂINE 


Bucureşti 


Domnule Ministru, 

Ţin să închei seria rapoartelor 
pe care le-am trimis din Moscova 
prin următoarea dare de seamă 
despre cele ce s-au întîmplat 
numaideciît înainte şi după 
izbucnirea războiului. 

V-am informat, prin cele din urmă 
telegrame ale mele, despre nervo- 
zitatea care s-a răspîndit în cercurile 
politice şi diplomatice din capitala 
Uniunii Sovietice în cursul lunii iunie. 
Această tensiune nervoasă nu se 
bizuia pe nici o informaţie precisă, în 
afară de ştirile din România şi din 
Finlanda despre concentrările de trupe 
la hotarele ruseşti. Am motive să cred 
că nici chiar ambasada Germaniei nu 
fusese informată cu precizie despre 
iminenţa conflictului. 

La 20 iunie pregătisem de mai 
înainte o masă la iegaţie pentru 
contele Schulenburg, dl. Rosso şi alţi 
diplomaţi ai puterilor Axei. Din pricina 
situaţiei, care îmi părea foarte 
încordată, am decomandat această 
întrunire chiar în dimineaţa zilei de 20 
iunie. 

Contele Schulenburg mi-a 
trimis atunci pe dl von Tippels-— 
kirch ca să mă întrebe dacă 
hotărîrea mea ar fi fost influenţată 
de vreo ştire “alarmantă” primită 
din Bucureşti. 

Răspunsul meu negativ a avut 
darul să liniştească pe dnii de la 
ambasada germană. Am dedus din 
aceasta că nici ei nu aveau informaţii 

“Peste hotarele ţării, nimeni altul 
nu avea faima şi prestigiul lui Grigore 
Gafencu. Nu reprezenta numai ceea ce 
ne-am obişnuit să numim “interesele“ 
româneşti, ci şi pe ale vecinilor noştri. 
Este purtătorul de cuvînt ascultat şi 
respectat, al tuturor neamurilor 
ocupate de dincolo de Cortina de fier.” 

Mircea Eliade 


precise cu privire la cele ce trebuiau 
să se întîmple. 

Sîmbătă dimineaţa am trimis 
toate doamnele legaţiei cu cel din urmă 
avion care a părăsit Moscova la Ber- 
lin. În cursul zilei am distrus unele 
arhive secrete şi unele cifruri.* 

Duminică, 22 iunie, la ora 6, am 
fost chemat de dl von Walter de la 
ambasada germană la telefon. Am 
aflat că trupele germane au trecut 
hotarele Uniunii Sovietice şi că 
ambasada germană a primit ordin din 
Berlin să se îngrijească de soarta 
noastră. 

— Aţi primit vreo instrucţiune de 
la Bucureşti, — m-a întrebat dl von 
Walter. 

— Nici una. 

— Atunci cereţi numaidecit, 
deoarece nu vă putem lua cu noi dacă 
nu există notificare făcută de România 
Uniunii Sovietice cu privire la ruperea 
legăturilor diplomatice dintre Dvs. 

Am telegrafiat numaidecit la 
Bucureşti direct şi prin ambasadele 


* În original cifre (n. red.). 
** În original cifrele (n. red.) 


Italiei şi Frantei pentru a primi lămuriri 
şi instrucţiu ; privire la atitudinea 
țării noastre. Am aflat însă chiar în 
cursul zilei că toate comunicațiile cu 
ţările europene au fost întrerupte. Nu 
am mai avut prilejul să stabilesc un 
contact cu ambasada germană, care 
ne făgăduise să ne aibă în grija ei, 
deoarece duminică, la orele 6, toţi 
membrii ambasadei germane, 
diplomaţi, funcţionari şi auxiliari, în 
număr de 240, au fost închişi la 
ambasadă şi izolaţi. Nimeni nu a mai 
putut comunica cu ei. 

Legația noastră, ca şi 
ambasada ltaliei, legația Finlandei, 
legația Ungariei şi legația Slovaciei au 
fost lăsate libere încă trei zile. Porţile 
au rămas deschise. Telefonul a 
funcţionat. Am păstrat un contact 
zilnic cu ambasadorul Italiei. Am 
strîns pe toţi membrii misiunii române, 
în număr de 17, la legatie, unde au 
locuit cu mine din ziua războiului pînă 
în ziua evacuării noastre. Am avut 
timp să ard toate dosarele secrete şi 
toate cifrurile.** 

Marţi, 24 iunie, la ora 2 după 
masă, am primit un telefon de la 
Kremlin că d! Molotov doreşte să mă 
vadă. La ora 4 fără un sfert am fost 
primit la Kremlin cu acelaşi ceremo- 
nial ca la vizita cea dintîi pe care o 
făcusem acum un an dlui Molotov. Un 
ofiţer mă aştepta pe peron, se 
prezintă, îmi strînge mîna, mă 
întovărăşeşte pînă în apartamentul de 
primire. Sunt introdus în biroul cel 
lung, cu uşa deschisă, a 
vicepreşedintelui Consiliului 
Comisarilor Poporului. 

Molotov vine spre mine, pare 
obosit, îmi întinde mîna cu un gest 
simplu şi liniştit. Îmi vorbeşte apoi, 
pe un ton domol, cu îndurerare, cu 
voce scăzută: Aş vrea să ştiu, 
domnule ministru, care este situaţia 
dintre noi. Trăiam pînă mai ieri în 
pace. Azi trupele Dvs. par să se fi 
asociat la atacul banditesc al nemților 
împotriva noastră. Aş vrea să ştiu 
dacă îmi puteţi da o lămurire în 
această privinţă? 

— Domnule vicepreşedinte, nu 
am primit nici o informaţie. De 
altminteri, ştiu că de două zile 
legăturile telefonice cu ţara mea sunt 
întrerupte. Imi închipui că legația Dvs. 
din Bucureşti a trebuit să vă'dea 
lămuririle cuvenite. 

decit faptele: participarea Dvs. la 
agresiunea împotriva noastră. Din 
partea guvernului nu am primit nici o 
înştiinţare, nici o cerere, nici o 
declarație de război. 

— In cazul acesta trebuie să ne 
lămurim după faptele pe care le 
cunoaştem. Aceste fapte implică o 
rupere a legăturilor diplomatice dintre 
ţările noastre. Sunt convins că 
membrii legaţiei sovietice din 
Bucureşti vor primi toate înlesnirile 
pentru a părăsi România. La rîndul 
nostru, v-am fi recunoscători dacă aţi 
da dispoziţiile cuvenite pentru ca să 
ni se remită paşapoartele. 

După cîteva clipe de tăcere, di 
Molotov a adăugat: — România nu 
avea dreptul să rupă pacea cu 
U.R.S.S. Ştiţi prea bine că după 
dezlegarea problemei Basarabiei nu 
mai aveam nici o pretenţie împotriva 
României. Am declarat în mai multe 
rînduri, în termeni categorici, că 
doream o Românie paşnică şi inde- 
pendentă. Voința noastră, pe care am 
dovedit-o prin fapte, era să întărim 
raporturile dintre noi. Cînd Germania 
v-a dat aşa-zisa garanţie, am protestat 
împotriva acestei garanţii, fiindcă 
presimţeam că e menită să tulbure 
raporturile dintre U.R.S.S şi România. 
Această garanţie însemna sfîrşitul 
independenţei Dvs. Aţi intrat sub 
dependenţa Germaniei. Cîteva luni 
mai tîrziu, aţi şi fost ocupati de fapt. 
Nu era însă nevoie să vă asociaţi la 
agresiunea bandiţilor împotriva 
noastră. Suntem siliţi să tragem toate 
consecinţele în urma acestor fapte. 
(Molotov repetă de mai multe ori 
cuvintele “bandit” şi “banditesc” — de 
altfel fără nici o pornire şi pe un ton 
potolit — de cîte ori pomeneşte de 
agresiunea germană). 

Răspund că nu mi se cade în 
aceste clipe şi în aceste împrejurări 
să intru într-o discuţie de politică ge-— 
nerală. Viltoarea războinică în care 
sunt atrase toate popoarele, unul după 
altul, este atît de uriaşă, masele ce 
îşi siau faţă în faţă, cu interese 
potrivnice şi vrăjmaşe sunt atit de 
numeroase, încît pare să fie o tristă 
fatalitate că nici un stat mic sau mare 
nu poate scăpa de urgia războiului. În 
ce mă priveşte, nu pot avea faţă de 
evenimentele de azi, pe care istoria 
le va judeca, decît o atitudine de di- 


3 Legația noastră nu cunoaşte. 


plomat, adică de soldat al ţării mele. 
Să-mi fie îngăduit în această calitate 
să-mi exprim părerea de rău că prin 
politica lui urmată în timpul din urmă, 
guvernul sovietic nu a făcut nimic 
pentru a împiedica între ţările noastre 
durerosul deznodămînt de azi. Prin 
brutalul ultimatum din anul trecut, prin 
ocuparea Basarabiei, a Bucovinei şi 
chiar a unei părţi din vechea Moldovă, 
despre care am avut prilejul să 
vorbesc dlui Molotov în mai multe 
rînduri, prin încălcarea teritoriului 
nostru, prin actele de forţă care au 
intervenit pe Dunăre chiar în timpul 
negocierilor pentru stabilirea unei linii 
de demarcaţie, Uniunea Sovietică a 
distrus în România orice simţămînt de 
siguranţă şi de încredere şi a trezit 
îndreptăţita teamă că însăşi fiinţa 
statului român este în primejdie. Am 
căutat atunci un sprijin în altă parte. 
Nu am fi avut nevoie de acest sprijin 
şi nu l-am fi căutat, dacă nu am fi fost 
loviți şi dacă nu ne-am fi simţit 
ameninţaţi. 

Imi îngădui să amintesc aceste 
fapte fiindcă am avut prilejul, ca 
Ministru de Externe al ţării mele, să 
atrag în mai multe rînduri, prin 
discursuri şi declaraţii publice, atenţia 
guvernului sovietic, faţă de care 
România a urmat totdeauna o politică 
leală de pace şi de bună vecinătate, 
că: “o Românie independentă în 
cuprinsul hotarelor ei neatinse este o 
chezăşie de siguranţă pentru Uniunea 
Sovietică, ca pentru toate celelalte 
state vecine”. 

Lovitura cea dintîi, care a 
zdruncinat temelia unei asemenea 
Românii, chezăşie de siguranţă şi de 
pace, acoperire firească şi atit de 
folositoare a unui hotar întins şi 
însemnat al Rusiei, a fost dată, din 
nenorocire, de guvernul sovietic. Cele 
ce se întîmplă azi sunt urmările 
acestei nenorociri care a dus acum la 
un război între două popoare care 
niciodată în istoria lor nu au luptat 
unul împotriva altuia. 

Molotov a ascultat în tăcere 
traducerea interpretului, apoi, cu 
aceeaşi linişte, cu acelaşi glas 
potolit, puţin mai apăsat doar şi 
căutînd în mai multe rînduri privirea 
mea, a declarat: 

— in ce priveşte Basarabia, să- 
mi îngădui să am părerea mea. Cred 
că s-ar fi putut ajunge la o dezlegare 

s-ar fi procedat mai din vreme 
(Molotov nu a vrut să-mi dea nici o 
altă lămurire în legătură cu aceste 
cuvinte.) 

Azi însă, problema este alia. Vă 
gîndiţi la teritorii, şi nu vă daţi seama 
că este în joc independenţa şi însăşi 
fiinţa Dvs. de stat. Noi nu v-am pus 
niciodată independenţa în primejdie. 
Dimpotrivă. Am luptat odată pentru ea. 
Am contribuit prin jertfe la crearea 
statului român independent. De atunci 
pînă în zilele de azi v-am asigurat 
necontenit că suntem hotărîţi să vă 
respectăm ţara şi neatîrnarea. Totuşi 
v-aţi supus nemților. V-aţi lepădat de 
independenţa Dvs. V-aţi alăturat 
atacului banditesc. 

Vă veţi căi. Germania a dovedit 
cu prisosinţă cit îi pasă de fiinţa şi 
voinţa statelor mici. Nu văd ce puteţi 
aştepta şi nădăjdui? Chiar în cazul 
unei victorii germane, pe care o cred 
şi o ştiu exclusă, sunteţi pierduţi. 

Apoi sculîndu-se de pe scaun, 
se îndreptă spre mine, se înclină uşor 
şi îmi întinse mîna. Ofiţeri în uniformă 
de campanie, deosebit de curtenitori, 
mă întovărăşesc pînă la porţile 
Kremlinului. 

Miercuri, 25 iunie, porţile legaţiei 
noastre au fost închise şi telefonul 
tăiat. 

„Joi, 26 iunie, la ora 5,30, legația 
a fost “evacuată”, iar noi am fost 
porniţi spre Miciurinsk. 
= Cînd am întîlnit, două săptămîni 
mai tirziu, la ieşirea din U.R.S.S, pe 
contele Schulenburg, am aflat de la 
el cum a decurs cea din urmă 
întrevedere a ambasadorului 
Germaniei cu vicepreşedintele 
Consiliului Comisarilor U.R.S.S. 

Sîmbătă, 21 iunie, la ora 6 seara, 
di von Schulenburg a fost la Kremlin. 
Molotov îl chemase pentru a cere 
lămuriri cu privire la zvonurile despre 
o iminentă ruptură a raporturilor 
germano-sovietice. 

“Nu ştiu nimic, a răspuns dl von 
Schulenburg. Nu am nici o informaţie 
şi nici o instrucţiune de la Berlin.” 

În timpul nopţii, instrucţiunile au 
sosit. Duminică, la ora 4.30, a cerut o 
nouă audienţă. A fost primit la ora 6. 
“Sunt însărcinat să vă înştiinţez, a 
spus ambasadorul dlui Molotov, că din 
pricina presiunii de nesuferit a 
armatelor ruseşti la hotarele ţărilor 


a acestei chestiuni pe altă cale, dacă 


ocupate de armatele germane, 
guvernul german a fost nevoit să dea 
trupelor saie ordinul de a începe 
operaţiunile militare”. 

Ne-am dat seama, a răspuns dl 
Molotov, oraşele Kiev şi Minsk au şi 
fost bombardate. inseamnă aceasta 
războiul? 

Contele Schulenburg, care nu 
primise instrucţiuni de a face o 
declaraţie de război formală, s-a 
mărginit să repete declaraţia pe care 
fusese însărcinat să o facă. 

Atitudinea dlui Molotov, după 
spusele contelui Schulenburg, a fost 
ca şi în audiența pe care mi-a 
acordat-o mie, liniştită şi îndurerată. 
Comisarul a ţinut să mărturisească că 
după politica de prietenie urmată faţă 
de Germania nu se aştepta la un 
asemenea deznodămînt . 

Am crezut de un interes istoric 
să adaug şi aceste informaţii la 
raportul meu. Primiţi, vă rog, domnule 
vicepreşedinte al Consiliului, asigu-— 
rarea înaltei mele consideraţiuni. 


Raportul a fost înregistrat la M.A.S. 
cu nr. 59420, din 9 august 1941. Tot la 9 
august, Mihai Antonescu a adresat lui 
Grigore Gafencu următoarea scrisoare: 

"Scumpe domnule Gafencu” 

Am primit ultimul raport din 
misiunea dvs. la Moscova. Şi vă 
mulțumesc pentru informaţiile pe care mi 
le daţi. Ele cuprind, fără îndoială, un 
moment istoric în evoluţia raporturilor 
româno-ruse. 

Socotesc de datoria mea acum, 
cînd misiunea Dvs. încetează, să vă 
exprim, domnule Gafencu, mărturia cea 
mai caldă a recunoştinţei guvernului 
pentru chipul loial, întreg, românesc şi 
plin de talent şi competenţă cu care v-aţi 
îndeplinit sarcina de ministru la Moscova, 
în împrejurări politice şi istorice atît de 
neobişnuite. 

Sunt sigur că aceleaşi calităţi vor fi 
întotdeauna folosite, pentru ca meritele 
Dvs. să poată şi în viitor să aducă ţării 
noastre aceleaşi servicii. 

Domnul general Antonescu a fost 
totdeauna mulţumit să ştie că statui are 
la Moscova un eminent reprezentant. 

lar în ce mă priveşte, personal, vă 
asigur că nu îndeplinesc prin aceasta 
numai o îndatorire de răspunderi şi de 
preţuiri demne ale serviciilor făcute 
statului, în calitatea mea de ministru ai 
Afacerilor Străine, dar şi expresia caldă a 
unei autentice şi vechi stime. 

Primiţi, vă rog, Domnule Ministru, 
cele mai alese salutări.”. 


Textul e reprodus după Grigore 
Gafencu. Misiune la Moscova. 1940 — 
1941. Culegere de documente. Editura 


Univers enciclopedic, Bucureşti, 1995. 

Revista “Limba Română” 
la cinci ani de activitate 


Pe 2 septembrie 1996 la 
Biblioteca Națională a Republicii 
Moldova, în cadrul Salonului Național de 
carte, a fost omagiată revista “Limba 
Română”, publicație de ştiinţă şi cultură 
filologică. 

Numeroşi vorbitori, între care 
academicienii Nicolae Corlăteanu, Silviu 
Berejan, Mihai Cimpoi, ministrul culturii 
al Republicii Moldova Mihail Cibotaru, 


profesorul Anatol Ciobanu, omul de 
cultură lon Ungureanu, alţi reputați 
lingvişti şi fruntaşi ai vieţii publice au scos 
în evidenţă principalele etape de 
constituire şi dezvoltare a acestei 
publicaţii condusă inițial de profesorul 
lon Dumeniuk, iar în prezent de ziaristul 
Alexandru Bantoş. 

A avut loc, de asemenea, lansarea 
numărului jubiliar al revistei consacrat 
în bună parte omagierii eminentului 
lingvist de talie mondială Eugen Coșeriu, 
precum şi a antologiei “Limba română 
este patria mea”, ce însumează peste 60 
de articole tipărite în revistă pe parcursul 
celor cinci ani de activitate şi care a 
apărut cu sprijinul financiar al 
Guvernului României. 

La solemnitate au participat, de 
asemenea, reprezentanţi ai Ambasadei 
României, în frunte cu dl Marcel Dinu, 
ministru secretar de stat, care în luarea 
sa de cuvint s-a referit la miracolul că 
limba română a supravieţuit aici, în 
Republica Moldova, în ciuda presiunii 
seculare a mai multor regimuri imperiale, 
ce de la 1812 încoace au încercat mereu 
s-o asimileze. Totodată, atît diplomatul 
român, cît şi alţi vorbitori şi-au exprimat 
admiraţia faţă de ilustrul cărturar. 

La solemnitatea de la Chişinău a 
fost prezentă lulia Coşeriu, profesoară 
la Bucureşti, sora marelui om de ştiinţă. 

Moldpres 


În imagini: lansarea antologiei . 
"Limba română este patria mea”. 

Academician 
Nicolae CORLAĂTEANU 


JUBILEU PUBLICISTIC 


Simt o deosebită satisfacţie 
morală de a prezenta două volume de 
studii privitoare ia limba noastră cea 
română. 

Este vorba despre Nr. 3—4 (a. 
1996) jubiliar, al revistei Limba 
Română şi despre antologia Limba 
română este patria mea. Cinci ani 
în urmă revista Limba Română 
apărea de 4 ori pe an, la Chişinău, 
sub tutela Ministerului Ştiinţei şi 
Învățămîntului din Republica Moldova, 
fiind condusă de neuitatul lon 
Dumeniuk, fostul meu student şi apoi 
coleg de catedră la U.S.M. El era 
ajutat de un alt fost student de al meu, 
energicul Al. Bantoş — în calitate de 
redactor-şef adjunct şi de matema- 
ticianul Leo Bordeianu — un factotum 
organizatoric al colectivului redac- 
tional compus atunci din oameni de 
ştiinţă şi cultură atît din Republica 
Moldova, cît şi din România (acad. 
|. Coteanu — Bucureşti; profesorii 
M. Drăgan, D. lrimia — laşi ş.a.). 
Nr. 3—4 / 1996 se deosebeşte 


Ẹ 


Acad. N. Corlăteanu. 


mult de primui număr din 1991. Al. 
Bantoş — acum redactor-şef — a 
ştiut să mobilizeze energia creatoare 
a multor personalităţi ştiinţifice 
româneşti nu numai din Republica 
Moldova, ci şi din alte ţări. Acea mînă 
de oameni, care activează în 
colectivul de redacţie, au creat nu 
numai o veritabilă revistă de ştiinţă şi 
cultură lingvistică, dispunînd de un 
colectiv de autori foarte divers, bine 
pregătit pentru a rezolva nu numai cele 
mai dificile probleme de filologie, ci 
şi ale unor discipline adiacente 
(ştiinţa literară, folclor, istoria 
românilor, istoria artelor plastice, 
etnografie, etc). 

Publicaţiile de care vorbim sînt 
dedicate jubileului de 75 de ani de 
viaţă a marelui nostru concetăţean, 
Eugen Coşeriu, originar din Mihăileni 
(Bălţi), absolvent al liceului 
“|. Creangă” din Bălţi, care datorită 
studiilor sale fundamentale, publicate 
în diverse limbi europene, a ajuns prin 
concepţiile sale lingvistice, filosofice, 
unul dintre cei mai reputați lingvişti ai 
contemporaneităţii. Două dintre 
lucrările coşeriene de primă 
importanţă în domeniul lingvisticii 
româneşti (Latinitatea orientală şi 
Unitatea limbii române — pianuri 
şi criterii) au fost incluse în antologia 
de care vorbim aici. 

1. În cele ce urmează voi căuta 
mai întîi să descifrez în linii generale 
cele 28 de compartimente ale 
nr. 3—4 /1996 al revistei Limba 
Română. 

In cuvîntul său de salut Grigore 
Vieru scrie: “Limba Română (revista) 
apără limba română, iar cine apără 
acest fundamental mod al nostru de 
supravieţuire naţională, apără o Patrie 
în mijlocul altor popoare din cuprinsul 
planetar, care şi ele îşi cinstesc nu 
mai puţin această fără de preţ 
comoară, acest dumnezeiesc dat”. 

in felicitarea, expediată la 
Tübingen lui E. Coşeriu, cu ocazia 
jubileului, redacţia revistei Limba 
Română, urîndu-i multă sănătate, “o 
perpetuă regenerare a forțelor 
creatoare, noi lucrări şi revelații pe 
sinuosul făgaş al ştiinţei”, consideră 
că prodigioasa activitate a savantului 
va fi “în stare să ne smulgă definitiv 


Limba Română 


Participanți la Salonul Naţional de Carte: (de la stînga la dreapta) ion Vicol, 
Mihail Purice, Vasile Melnic, lon Melniciuc, lon Berghie, Anatol Ciobanu, Vladimir 
Zagaevschi, Ana Bantoş, Leo Bordeianu, Alexnadru Bantoş şi lon Ciocanu. 


din mrejele ignoranței şi ale 
servilismului politic”. Cuvinte de înaltă 
apreciere a concepţiei lingvistice şi 
filosofice coşeriene au exprimat pe 
paginile revistei: acad S. Berejan, 
membrul corespondent, prof. univ. 
A. Ciobanu, prof. univ. N. Mătcaş 
(Chişinău), prof. univ. Flora Şuteu, 
acad. Em. Vasiliu, cercetătorul prin- 
cipal A. Avram, prof. univ. A. Bidu- 
Vrânceanu (Bucureşti). 

Demne de toată atenţia cititorilor 
sînt articolele consacrate altor 
lingvişti şi literați români. A. Ciobanu 
prezintă “Un celebru românist 
basarabean în Franţa”. E vorba de 
“Valeriu Rusu, originar din nordul 
Republicii Moldova, ajuns profesor la 
Universitatea din Aix-en-Provence 
(Franţa). Tînărul intelectual basara- 
bean D.Crudu ia un interviu pro- 
fesorului de literatură română de la 
Universitatea “Transilvania” din 
Braşov, Ovidiu Moceanu, despre 
situaţia din prezent a literaturii române 
în general şi a încadrării celei 
basarabene-în procesul literar 
românesc. in rubrica Starea de veghe 
|. Melniciuc, în dialog cu A. Eremia, 
lămureşte starea în care se află limba 
română literară în Basarabia, iar. prof. 


univ. |. Borşevici consideră că tînăra 
generaţie trebuie să ţină tot mai sigur 
în mîini drapelul respirației naţionale 
de la 1989. 

La compartimentul consacrat 
istoriei limbii române remarcăm 
recenzia lui Cristian Moroianu la 
monografia cunoscutului cercetător al 
substratului lingvistic român, prof. 
univ. Gr. Brîncuş Cercetări asupra 
fondului traco-dacic ai limbii 
române (partea l), Bucureşti, 1995. 

Bogate sînt materialele 
consacrate epocii clasice: |. Buzaşi, 
Eminescu şi Transilvania. E vorba 
de cartea lui D. Vatamaniuc cu acelaşi 
titlu, apărută în 1995 cu ocazia 
împlinirii a 130 de ani de ia călătoria 
poetului în acea parte a ţării; V. Guţu. 
Spre unitatea limbii prin Eminescu; 
A. Rusu. (Aix-en-Provence), Omul: 
limită şi aşteptare în timp —despre 
proza literară eminesciană. 

Perioada actuală a limbii şi 
literaturii române este abordată în 
articolele: Sacru şi profan în poezia 
lui L. Blaga (ll) de Ana Bantoş; 
Lucian Blaga şi mitul mioritic 
din Dorne de Petru Ţăranu; Mioriţa 
lui N. Labiş de M. Şleahtiţchi. 

La rubrica Antologia "L.R." aş 

evedenţia articolul lui Al. Bantoş şi | | 


ciclul de poezii ale lui ion Caraion, cu 
bibliografgia lui Emi! Manu. Foarte im- 
portantă îmi pare rubrica Pro 
didactica. Remarc: Probleme ale 
culturii limbii române în şcolă; VI. 
Pâslaru, Educaţia lingvistică şi 
literară în contextul reformei 
învăţămîntului; C.  Şchiopu, 
Creativitatea elevilor la lecţiile de 
literatură. Notez în mod deosebit 
articolul lui |. lachim, Trepte şi 
paralele la predarea literaturii vechi 
precum şi cel al El. Lelea, Activităţi 
extraşcolare şi cultivarea limbii în 
Banatul sîrbesc. i 

S-ar cere în această rubrică mai 
multe materiale de metodică a predării 
diferitelor teme de gramatică şi 


literatură, exemple concrete 
prezentate de învățători cu mare 
experiență. 


În rubrica Ora de istorie locul de 
frunte cred că trebuie să-l ocupe 
Memoriul prof. Grigore Nandriş, 
adresat în 1946 Conferinței de pace 
de la Paris, despre Drepturile 
natiunii române asupra Basarabiei 
şi Bucovinei cu expunerea bine 
documentată şi argumentată a 
destinului acestor ţinuturi, cu 
menţionarea părerilor scriitorilor ruşi 
(P. Svinin, A. Zaşciuk, L. Tihomirov 
ş.a.). In încheierea Memoriului Gr. 
Nandriş scria: “Ne îndreptăm 
solicitarea expresă spre Marile Puteri 
Occidentale şi spre celelalte ţări ale 
căror popoare se bucură de beneficiile 
inestimabile ale libertăţii pentru a le 
cere să ia apărarea populaţiei 
Basarabiei şi pentru a căuta mijloace 
de a determina Uniunea Sovietică să 
respecte principiile drepturilor omului 
şi Carta atlantică”. 

La aceeaşi rubrică au fost 
publicate importante documente şi 
moţiuni ale istoricilor din Republica 
Moldova privitoare la predarea istoriei 
românilor în şcolile republicii. 

In general vorbind, revista Limba 
Română, care apare la Chişinău, 
devine din ce în ce mai mult o veritabilă 
publicaţie nu numai de ştiinţă şi cultură 
filologică, ci şi de însumare a tuturor 
valorilor artistice, prin care trebuie să 
se distingă ştiinţele socio-umane în 
procesul de cultivare şi propagare a 


Un 'mare prieten al "Limbii 


Române": lon UNGUREANU 


forţelor creatoare, specifice îndeosebi 
tineretului nostru în perspectiva 
viitorului. 

2. Biblioteca revistei Limba 
Română s-a îmbogăţit cu un volum 
de importanţă istorică, intitulat scurt, 
dar cuprinzător prin cunoscutul vers 
al lui Nichita Stănescu: Limba 
română este patria mea. Este vorba 
de o antologie de studii, comunicări, 
documente, care au văzut lumina 
tiparului pe paginile revistei Limba 
Română în cursul celor cinci ani 
(1991—1996). Acum âceste mate- 
riale sînt adunate într-un tot întreg, 
într-o singură carte, care trebuie să 
ne ajute să cunoaştem “adevărul 
despre noi”, să conştientizăm cine 
sîntem, ce limbă vorbim, ce conştiinţă 
naţională avem. 

Prin veridicitatea argumentelor 
invocate de fiecare autor, antologia 
devine o sursă valoroasă şi pe 
deplin accesibilă în procesul de 
promovare a adevărului ştiinţific 
privitor la limba noastră stră- 
moşească. Este într-adevăr o carte 
de căpătii, pentru toţi aceia, care vor 
să ştie realitatea lingvistică şi cul- 
turală din Republica Moldova. 

ADEVĂRUL DESPRE 
ŞI PENTRU NOI 


Un adevărat eveniment în viaţa 
spirituală a moldovenilor/românilor din 
Republica Moldova a trecut oarecum 
neobservat. Nu-i vorbă, apariţia cărții 
pe care o avem în vedere a fost 
consemnată în mai multe publicaţii, 
inclusiv în “Literatura şi arta”, dar 
cartea de care intenţionăm să ne 
ocupăm aici merită — şi vom arăta 
neapărat de ce merită — o analiză 
amănunţită, cu exemple concrete, cît 
mai probante în vederea depăşirii 
categorice a stadiului de căutare, 
dibuire şi chiar intuire a adevărului 
ştiinţific şi istoric despre noi şi despre 
limba noastră. Între altele, cartea are 
înscrisă pe frontispiciu o specificare 
deosebit de exactă: “Adevărul despre 


n 


NOI . 


Despre noi, nu numai despre. 


limba noastră, de vreme ce doctorul 
habilitat în istorie, profesorul 
universitar dl Ilon Buga vorbeşte în 
chip detaliat, cu argumente imposibil 
de tăgăduit despre. Băştinaşii din 
Republica Moldova (limba şi 
numele lor) sub aspectul dreptului 
internaţional, iar membrul corespon- 
dent al Academiei de Ştiinţe din 
Republica Moldova di Anatol Ciobanu 
şi-a intitulat studiul Eroziunea 
conştiinței nationale a românilor 
moldoveni (unul dintre studii, autorul 
în cauză mai semnînd o cercetare 
ştiinţifică meritorie — Limba latină 
şi romanitatea noastră). 

Ne vedem obligaţi să atragem 
luarea aminte a cititorului întîi şi întîi 
asupra studiului dlui lon Buga, 
deoarece domnia sa consideră că 
“problema numelui corect al limbii 
materne a moldovenilor din Republica 
Moldova poate avea o rezolvare 
adecvată şi convingătoare dacă la 
abordarea ei se va ţine cont nu numai 
de aspectul lingvistic, ci şi de cel 


Preluat din “Literatura şi arta”, 5 
decembrie 1996. 


istoric, juridic, etnografic etc.” (aici 
şi în continuare sublinierile ne aparţin, 
— 1.C.). Convingerea autorului este 
că “problema trebuie studiată în com- 
plex şi adevărul ştiinţific să se spună 
în întregime, chestiunea numelui 
corect al limbii nefiind separată de cea 
a numelui etnic al purtătorilor acestei 
limbi”. 

Pornind de la documente de 
drept internaţional, ca, de exemplu, 
“Convenţia cu privire la popoarele 
băştinaşe şi care duc un mod de viaţă 
tribal în ţările independente” şi — încă 
mai concret — întemeindu-se pe 
articolul 1 (b) al acestei convenţii, di 
lon Buga subliniază că “românii 
moldoveni” (acesta e numele 
băştinaşilor din Republica Moldova!) 
sunt “ parte componentă a poporului 
român bimilenar băştinaş, a naţiunii 
române, care s-a constituit pe 
teritoriul său naţional din spaţiul 
geografic carpato-danubiano-pontic”. 

Bineînţeles, un istoric onest şi 
competent, cum este di lon Buga, nici 
n-ar fi putut ocoli problema ocupării 
şi anexării de către Imperiul Rus a 
Transnistriei în 1791—1793 şi a 
Basarabiei în 1812, apoi — de către 
Imperiul sovietic în 1940 şi 1944. 
Domnia sa dezvăluie politica de 
colonizare a teritoriilor noastre cu 
populaţie nebăştinaşă, de dez- 
naţionalizare a moldovenilor/românilor 
prin strămutare şi rusificare forţată. 
Intru demonstrarea adevărului di fon 

Buga apelează la cifre. Bunăoară: 
“Dacă în 1812 românii constituiau 95 
la sută din populaţia Basarabiei, apoi 
în 1897 — doar 47 la sută”. 

Cu toate că despre aceste 
probleme s-a vorbit mult de la 1985 
încoace, mai cu seamă după 1989, 
autorul studiului subliniază încă o 
dată că pînă la prăbuşirea Imperiului 
țarist (1917) “moldovenii din 
Transnistria n-au avut niciodată şcoli 
naţionale, iar limba lor maternă era 
interzisă în şcoli, biserică, 
administraţie etc.”. 

Ne dăm seama că nu este bine 
să evidenţiem prea mult un singur 
studiu dintr-o carte ca acea la care 
ne referim, dar cercetarea- concretă şi 
detaliată, efectuată de di lon Buga, 
dezvăluie cum anume a fost săvîrşit 
genocidul spiritual generator de 
consecinţe extrem de grave asupra 
memoriei istorice şi a conştiinţei 
naţionale a băştinaşilor. Pînă azi mulţi 
conaţionali de ai noştri nu înţeleg de 
ce ar trebui să se numească români, 
dacă,.după cum “argumentează” ei, 
părinţii şi bunicii lor au fost moldoveni. 
Adevărul e că noi am fost iniţial daci 
şi romani, apoi ne-am constituit ca 
popor şi naţiune română, dar— atenţie 
la un argument al dlui lon Buga! — 
“recensămîntul de la 1897 include în 
registrele sale drept nume pentru limba 
maternă a băştinaşilor basarabeni 
invenţia ţaristă “moldavanskii iazîk”. 
Ce-ar fi de adăugat/comentat: am fost 
români ca toţi românii urmaşi ai daco- 
romanilor, ruşii ne-au scris “moldo-— 
veni”, istoricii ne demonstrează 
aceste adevăruri cu fapte, cifre, 
dezvăluiri concrete, iar noi — o parte 
dintre noi — dăm pînă azi dreptate 
duşmanului nostru, nu adevărului 
adevărat! l 

Aşa ajungem în chip firesc ia 
importanţa practică a studiilor 
incluse în cartea pe care.v-o 
prezentăm. Deşi autorii procedează 
ştiinţific, adoptînd un stil literar în 
majoritatea cazurilor impecabil, 
concluziile lor, alteori — sugestiile, 
nu sunt dintre cele bune numai 
pentru ştiinţă, rapoarte etc. Valoarea 
practică. a întregii cărţi este 
indiscutabiiă. 

 larînlegătură cu studiul din care 
am citat se cere spus încă ceva 
esenţial, mai ales că între copertele 


cărţii prezentate au încăput şi studii 
ca Limba literară şi conştiinţa 
naţională de loan Oprea, Romani-— 
tate-românitate de Alexandru 
Niculescu, O limbă — o naţiune de 
Nicolae Mătcaş, Unitatea de neam 
şi unitatea de limbă de Ştefan 
Munteanu, Etnonime şi politonime 
în istoria Moldovei (sec. XIV—XVII) 
de Pavel Parasca, Glotonimul 
“limba română” în documentele 
scrise din Moldova sec. XVI-—XVIII 
de Gheorghe Bobână, Limba 
locuitorilor Ţării Moldovei din 
punctul de vedere al jurisprudenţei 
de Dumitru Grama ş.a.: cartea la care 
ne referim nu este una îngust lingvis— 
tică, în ea dezvăluirile şi argumentele 
de ordin lingvistic sunt completate de 
altele, de ordin istoric, juridic, literar. 
Faptul se cere subliniat şi apreciat în 
chip deosebit, ştiindu-se cît de 
necesare sunt — şi la ora actuală — 
informaţiile din domeniile în cauză, 
informaţii pe care majoritatea cititorilor 
din Republica Moldova n-au unde le 
găsi, dată fiind sucombarea revistelor 
de istorie “Patrimoniu”, “Cugetul” şi a 
altor publicaţii de specialitate. 
Totuşi majoritatea studiilor 
incluse în cartea prezentată aparţin 
unor reputați lingvişti de pe ambele 
maluri ale Prutului. Primul este ilustrul 
şi eruditul cercetător Eugen Coşeriu, 
căruia de altfel îi e dedicată întreaga 
carte. Domnia sa este prezent aici cu 
două studii de mare profunzime: 
Latinitatea orientală şi Unitatea 
limbii române — planuri şi criterii. 
Incepind cu preliminariile în care îşi 
defineşte sarcinile concrete — acelea 
de a stabili “a) poziţia limbii române 
între limbile romanice, b) poziţia 
dialectelor româneşti în cadrul limbii 
române ca limbă istorică, c) poziţia 
aşa-zisei limbi moldoveneşti în cadrul 
dialectului dacoromân şi în raport cu 
limba română comună exemplară şi 
literară”, continuînd cu cadrul teoretic 
al problemei, di Eugen Coșeriu 
dezvăluie cîteva particularităţi ale 
limbii române din punctele de vedere 
genealogic, tipologic şi areal, 
ocupîndu-se, după cum era de 
aşteptat într-o revistă editată la 
Chişinău, de aşa-zisa “limbă 
moldovenească”. Aici ne vedem 
obligaţi să revenim pentru o clipă la 
studiile istorice şi juridice, pomenite 

anterior, pentru a mai spune o dată 
că cercetările lui lon Buga, Gheorghe 
Bobână, Pavel Parasca şi ale altor 
istorici, sociologi, jurişti, pe de o 
parte, şi acelea ale lingviştilor, pe de 
altă parte, se completează reciproc: 
istoricii abordează şi probleme ale 
limbii, după cum lingviştii nu pot să 
nu atingă probleme ale istoriei 
noastre. in concepţia dlui Eugen 
Coşeriu, “susţinătorii existenţei unei 
limbi “moldoveneşti”, confundînd 
criteriul genealogic cu criteriul “area!” 
şi istoria lingvistică cu istoria politică, 
cred (sau, cel puţin, afirmă) că, inde- 
pendent de importanţa influenţei 
ruseşti “interne”, limba moldove-— 
nească s-ar fi despărţit de limba 
română şi ar fi devenit o limbă 
autonomă printr-un proces de 
diferenţiere — de divergență pozitivă 
şi negativă —, datorită unei împrejurări 
istorice externe, anume anexării 
Basarabiei la Imperiul rus, în 1812. 
Cu alte cuvinte, graiul moldovenesc 
din Basarabia şi graiul, tot moldo-— 
venesc, de la vest de Prut, separate 
politiceşte, s-ar fi dezvoltat în direcţii 
diferite (unul rămînînd moldovenesc 
şi celălalt devenind român), astfel 
încît frontiera Prutului ar fi devenit cu 
timpul şi-o frontieră lingvistică, încă 
din epoca ţaristă. Teza aceasta a unor 
lingvişti şi politologi filoruşi şi 
românofobi este considerată de autor 
“lipsită de orice temei” şi combătută 
cu lux de amănunte, unul mai probant 
decit altul. “Intelectualii din cele două 
părţi ale Moldovei au rămas cît s-a 
putut în contact între ei şi — lucru 
încă mai important — modelul ideal 
de limbă al scriitorilor şi intelectualilor 
basarabeni — atît al celor rămaşi în 
Basarabia, de la Stamati la Mateevici, 
cît şi, fireşte, al celor trecuţi “în Ţară”, 
de la Alecu Russo şi Donici pînă la 
Hasdeu şi pînă la Stere — a fost 
totdeauna limba cultă şi literară din 
Principate şi apoi din România”, 
constată autorul, subliniind că sub 
țarism “nimeni nu se îndoia de 
identitatea limbii “moldoveneşti” cu 
limba română; nici măcar guvernul rus, 
deşi o numea “moldovenească”; altfel 
nu s-ar fi îngrijit să interzică importul 
de cărţi româneşti în Basarabia” şi că 
“tot în epoca ţaristă basarabeanul |. 
Hâncu (Ghinculov), în gramatica sa 
publicată la Petersburg în 1840, 


numeşte limba română “vaiaho- 


moldavă” (valacho-moldavskiy) şi 
romynsky iazyk şi preferă această 
ultimă denumire, pe care o consideră 
mai cuprinzătoare şi mai adecvată; iar 
|. Doncev îşi intitulează manualul 
bilingv publicat la Chişinău în 1865 şi 
destinat şcolilor din Basarabia (...): 
Cursulu prmitivu de limba română 
(cu litere latine!). 

DI Eugen Coșeriu argumentează 
din belşug afirmaţiile sale, ca să 
conchidă că “a promova sub orice 
formă o limbă moldovenească 
deosebită de limba română este, din 
punct de vedere strict lingvistic, ori o 
greşeală naivă, ori o fraudă ştiinţifică; 
din punct de vedere istoric şi practic, 
e o absurditate şi o utopie; din punct: 
de vedere politic, e o anulare a 
identităţii etnice şi culturale a unui 
popor şi, deci, un act de genocid 
etnico-cultural”. 

Se poate deduce uşor, din chiar 
numai studiile la care ne-am referit 
pînă aici, că avem de aface cu o carte 
în măsură să verse multă şi clară 
lumină asupra unor probleme de 
ştiinţă, care sunt însă şi de o mare 
importanţă şi de o stringentă 
actualitate practică în contextul vieţii 
culturale şi politice din Republica 
Moldova, iar de altfel nu numai de aici. 
Or, cartea în cauză cuprinde materiale 
împărţite în 7 compartimente diferite, 
toate bogate în informaţie ştiinţifică, 
în analize scrupuloase, în observaţii 
adînci, în concluzii bine argumentate 
şi, drept consecinţă, convingătoare. 
Toate, căci toate au fost prezentate 
întîi sub formă de articole şi studii în 
revista chişinăuiană “Limba Română”, 
sub formă de comunicări şi referate 
— la diverse întruniri ştiinţifice, sub 
formă de rezoluţii şi declaraţii ale unor 
congrese, conferinţe, foruri ştiinţifice. 
Despre importanţa studiilor vorbesc 
titlurile înseşi ale compartimentelor: 
“Limba şi conştiinţa naţională”, 
“Corelaţia limbă — dialect — grai”, 
“Limba moldovenească — o diver- 
siune”, “Unitatea de limbă şi de 
neam”, “Congrese. Conferinţe. 
Seminare (Rezoluţii, declaraţii, 
proteste)”. Numai să nu se înţeleagă 
unilateral şi greşit că, chipurile, 
formulăm concluzii întemeiate numai 
pe titlurile compartimentelor. Studii ca 
Varietatea moldovenească a vorbirii 

orale româneşti şi limba literară 
scrisă de Silviu Berejan, Graiurile şi 
unitatea limbii române de Vasile 
Melnic, O limbă cu două denumiri? 
de Raimund Piotrowski, Cu privire la 
necesitatea de a reveni la 
denumirea tradiţională a limbii 
moldovenilor de Stanislav Sem- 
cinski, Cum a fost impusă 
denumirea “limba moldove-— 
nească” la est de Prut de Alexandru 
Dârul şi lon Eţcu, Limba moldove-— 
nească cu bază dialectală munte- 
nească? de George Rusnac, Româna 
— limba comună a două state 
independente de Vitalie Marin şi 
altele sunt nişte contribuţii sub- 
stanţiale la dezvoltarea lingvisticii 
române contemporane, în particular la 
clarificarea ştiinţifică şi la combaterea 
argumentată a falsei teorii a celor 
două limbi romanice nord-dunărene — 
română şi “moldovenească”. Dacă 
mai evidenţiem un studiu, e pentru că 
autorul acestuia, pr. dr. Dumitru Irimia, 
exprimă chintesenţa importanţei 
problemelor luate în dezbatere de 
ceilalţi savanţi lingvişti, literați, istorici 
şi — repetăm — jurişti. Limba este, 
în concepţia savantului ieşean, “com- 
ponentă fundamentală a specificului 
național”; “limba acţionează asupra 
spiritului în primul rînd prin statutul de 
spaţiu în care ne recunoaştem ca 
aparţinînd aceleiaşi naţionalităţi, limba 
se impune ca expresie a unităţii 
naţionale şi dezvoltă conştiinţa 
apartenenţei la această naţionalitate, 
conştiinţa unei anumite identități 
naţionale”. 

Ca şi în studiile din care am citat 
mai înainte, ale dlor Eugen Coșeriu şi 
lon Buga, ca şi în acelea din care am 
putea cita în continuare, în studiui dlui 
Dumitru Irimia se vădeşte o dimen- 
siune aparte a mesajului nu doar 
ştiinţific (lingvistic, istoric, literar şi 
juridic), dar neapărat şi patriotic al 
cărţii în discuţie. Aceasta se 
dovedeşte în măsură să deschidă larg 
ochii minţii oricărui cetăţean dornic de 
adevărul de nedezminţit despre noi şi 
despre limba noastră. Mai subliniem 
o dată “despre noi”, adăugînd cuvinte 
de laudă ailcătuitorului şi editorilor 
cărţii pentru anexarea la textele 
ştiinţifice şi la rezoluţiile, declaraţiile, 
apelurile, memoriile, răspunsurile unor 
foruri ştiinţifice (conferinţe, congrese), 


instituţii şi organizaţii, toate abordînd 
unitatea de neam şi de limbă a 
românilor moldoveni din Republica 
Moldova cu românii de peste Prut şi 
de pretutindeni, a patru hărţi care aduc 
lumină suplimentară asupra tuturor 
problemelor examinate de autorii 
cărţii: Provinciile istorice româ-— 
neşti, Delimitarea teritorială a 
dialectului dacoromân, Teritoriile 
româneşti anexate de Rusia (1812) 
şi de Uniunea Sovietică (1940 şi 
1944). 

In felul acesta antologia 
prezentată constituie, repetăm, un 
adevărat eveniment în viaţa spirituală 
a moldovenilor/românilor din Republica 
Moldova. Ea contribuie substanţial la 
clarificarea multor probleme ale 
lingvisticii şi — mai larg — ale spiri- 
tualităţii româneşti. Alcătuită şi 
prefațată de Alexandru Bantoş, redac- 
tor-şef al revistei “Limba Română”, şi 
fiind o reflectare amplă a activităţii 
acesteia (toate studiile, rezoluţiile, 


declaraţiile incluse în carte au fost 


publicate anterior în revista chişi— 
năuiană), cartea demonstrează pe viu 
activitatea prodigioasă, extrem de 
importantă, a cercetătorilor de pe 
ambele maluri prutene, colaboratori 
permanenţi ai publicaţiei, cărora li se 
adaugă basarabeanul de la Tubingen 
Eugen Coşeriu, rusul Piotrowski şi 
ucraineanul Semcinski, Preşedintele 
Republicii Moldova, di Mircea Snegur, 
cu Mesajul prezentat de Domnia sa 
în Parlament Limba română este 
numele corect al limbii noastre, şi 
devine — în chip firesc — o oglindă 
fidelă a realizărilor revistei “Limba 
Română” în primii săi 5 ani de fiinţare. 

Necesară şi utilă cercetătorului 
din diferite domenii umanitariste, 
cartea aceasta are o valoare imposibil 
de tăgăduit şi pentru profesorii de 
limba şi literatura română şi de istorie, 
pentru tinerii studioşi, pentru toţi acei 
care doresc sincer să cunoască 
obiîrşia şi istoria autentică a neamului 
nostru. Importanţa cărţii despre care 
am vorbit aici— Limba română este 
Patria mea — constă în contribuţia 
ei certă la procesul de clarificare 
ştiinţifică a diferitelor probleme şi 
aspecte ale problemelor referitoare la 
noi şi la limba noastră. 

Luminiţa FASSEL 
Tubingen 


FABULA UNEI FIBULE 


În Viziunea viziunii (1982), 
Marin Sorescu nu a descoperit 
romanul bestiar. In schimb, Elsa 
Luder şi Paul Miron sînt primii care, 
în predarea unei limbi, au scris un 
tratat animalier, Lupul şi capra. Eine 
Fibel zum erlernen des Rumă- 
nischen (Cluj-Napoca, Clusium, 
1994). Sorescu şi autorii pomeniţi au 
totuşi ceva în comun, dincolo de 
recurgerea la deghizare şi transcindere 
în lumea patrupedelor: cultivarea 
absurdului, acea manieră stilistică 
pentru care literatura umoristică 
românească, în istoria ei, arată o 
anumită predilecție avant la lettre, 
astfel că se poate susţine că a fost 
firesc ca inventatorul legitim al 
teatrului absurd să fi fost un nativ 
român. 

Aşadar, Elsa Lider şi Paul 
Miron, cunoscuţi specialişti românişti 
de la Universitatea din Freiburg, 
alcătuiesc un manual de română — 
un domeniu în care se face enorm 
simțită lipsa unei asemenea lucrări 
didactice, de nivel universitar actual 
— care se adresează “an auf- 
geschlossene Studierende, die den 
Geheimnissen dieser Sprache 
nachgehen wollen und mehr als die 
mimische Ausrüstung eines Touristen 
erstreben” (Vorwort). Observaţia pune 
punctul pe i, întrucît toate manualele 


de română ca limbă străină, în partea 


“literară” a lor, adică aceea a textelor, 
fie alcătuite de autori, fie selectate din 
literatura română, vizează o intenţie 
eminamente turistică şi care adesea 
nu depăşeşte nivelul unor pretenții 
mediocre. lată de ce ideea Elsei Lider 
şi a lui Paul Miron de a concepe un 
manual pe text literar propriu, ieşit din 
tiparul textelor informativ-turistice, 
text sugerat de unul din motivele cele 
mai cunoscute ale basmului româ-— 


nesc, este o idee care trebuie 
apreciată şi care se lăsa aşteptată. 
Nu vom face aici o discuţie 
obişnuită la un manual. Lăsăm la o 
parte, aşadar, aspectele de predare a 
limbii propriu-zise, aşa cum se 
organizează ele aici, tot destul de 
diferit faţă de alte manuale. Am avea 
un noian de observaţii, începînd cu 
împărtăşirea impresiei că partea de 
gramatică se lasă şi ea contaminată 
de maniera modernistă generală, de 
la unele dintre exemplele conţinute în 
exerciţii şi pînă la citarea la fiecare 
lecţie a celor cîteva titluri bibliografice 
selective, care, în cele mai multe 
cazuri, s-ar putea comuta între ele 
fără ca utilitatea lor să sufere vreo 
modificare (de ce nu o listă biblio— 
grafică generală?). Nu vrem însă să 
atacăm aceste chestiuni, pentru că 
le socotim secundare faţă de gindul 
care ne-a condus la rîndurile care 
urmează, şi anume discutarea textului 
literar, a textului literar în sine, din 
această “fibulă”. El nu este, oricum, 
un text pentru începători în ale 
învăţării limbii române. Să spunem, 
partea de gramatică şi de exerciţii 
gramaticale, cu corecturile care se 
impun, poate fi acceptată ca repetiţie 
a unor lucruri deja învăţate într-o formă 
elementară sau, pur şi simplu, un 
comentariu la textul propriu-zis, lucrat 
cu studenţi ale căror cunoştinţe de 
limbă'se află într-un stadiu avansat. 
Pe iîngă evidenta unitate 
stilistică, textul are şi o unitate de 
construcţie, să-i zicem de aspect 
apropiat de cel clasic, ca o relativă 
unitate de acţiune, una de loc şi, dacă 
nu şi de timp, în schimb aceea de 
personaje; toate înţelese într-un sens 
aproximativ. Personajele, cunoscute 
din basmul lui lon Creangă, reprezintă 
un cuplu de români de azi. De ce 
români? În cazul lui, al personajului 
feminin, lucrurile apar clare în text, 
căci “capra juvenilă” are nu numai un 
nepot de la frate, “iedul Mircea cel 
vesel, de profesiune detectiv” (p. 26), 
ci şi strănepoţi, pe Costel şi Lenuţa 
(45). De altfel, capra, supranumită şi 
Caprina, se numeşte Lucreția. Uneori 
ea se cufundă în lecturi poetice 
româneşti; ca să adoarmă, îl citeşte 
pe Bacovia (105), iar ca să-şi 

liniştească aleanul despărțirii de 
partenerul său, citeşte Odă în metru 
antic de Eminescu (156—157). În 
timp ce “bătrînul lup”, fără alt nume, 
îşi trădează rădăcinile etnice prin 
versurile pe care temperamentul lui 
ardent îl îmboldeşte adesea să le re- 
cite şi care sînt exclusiv din literatura 
română. 

Preluarea personajelor anima- 
liere din basmul lui lon Creangă —la 
acesta, ţărani prin excelenţă, la Elsa 
Luder şi Paul Miron foarte intelectuali 
— nu a atras şi preluarea temei. 
Acţiunea brodată aici, care reprezintă 
o succesiune de întîmplări mai mult 
sau mai puţin legate între ele, este o 
poveste de azi, în care se amestecă 
ceva din preferinţele tematice ale 
prozei moderne: puţină banalitate 
ostentativă, puţin şocant, puţin poliţist 
şi eterna intrigă amoroasă. Relaţia cu 
basmul lui Creangă se reduce la 
identitatea personajelor, excluzînd-o 
pe aceea caracterologică a lor, la care 
se adaugă şi o relaţie exterioară, un 
colaj în text, introducerea în formă 
prelucrată, în rezumat, a basmului 
Capra cu trei iezi (133—134). 

Textul original al celor doi autori, 
sub titlul Lupul şi Capra, reprezintă 
deci o unitate, fragmentarizată pe 24 
de lecţii. Puse cap la cap, aceste 
minitexte sau episoade ar putea 
alcătui o povestire de circa 15—20 de 
pagini, o fabulă în proză, pe veşnica 
temă literară a instabilității cuplului. 
Amuzîndu-se, studentul poate 
aprofunda astfel mai cu seamă 
lexicologie şi morfosintaxă minimală 
(mai ales sintaxa propoziției, mai 
puţin cea a frazei) românească, avînd 
la dispoziţie şi suficient material 
pentru sesizarea registrelor stilistice 
ale limbii literare actuale. Acţiunea 
sau, mai bine spus, mănunchiul de 
acţiuni scurte, între care există şi 
elemente de legătură, se desfăşoară, 
evident, în spatiul românesc, dar nu 
unul pe de-a-ntregul real, ci în notă 
cu maniera generală, adică într-unul 
confecţionat românesc, realizat pe 
efectele de surpriză şi şoc, fie în 
asociaţiile de imagini, fie în asociaţiile 
lexicale insolite. Ambiguitatea 


localizării face parte din suita de 


convenţii: lupul şi capra vor o excursie 


cu tramvaiul în Pădurea Neagră (la 
traducerea cuvintelor din text apare 
clar Schwarzwald). Dar acest 
“Schwarzwald” se află prin Oltenia, 
căci “printre multe alte activităţi 
culturale şi sociale ale caprei se 
numără şi orele de gramatică de la 
Centrul de copii arieraţi şi handicapati, 
undeva în Craiova” (789). Sau alt 
indiciu: sala de cursuri în care predă 
lupul ca profesor poartă numele 
“Ştefan cel Mare” (72). În tren, mereu 
pus pe harţă şi, cumva, urmărit de 
neplăcerea contactului cu rigiditatea 
funcţionărească, poartă următorul dia- 
log cu controlorul de bilete: 

“— Dumneata eşti ecologist? 

— Nu. Ceferist. 

— Cum adică? 

— Funcţionar la Căile Ferate 
Române..." (45). 

Din aceste elemente conven- 
tionale disparate putem deci 
reconstitui locul în care personajele 
trăiesc şi se deplasează şi care nu 
este altul decît “spaţiul mioritic” (111), 
acel cadru geo-etno-spiritual româ-— 
nesc. A şi stat, de altfel, în intenţia 
autorilor să alcătuiască un manual de 
română altfel decît cele pe tiparele 
ghidurilor turistice. Proza lor reuşeşte 
însă să-l introducă pe cititor într-o 
ambianţă foarte românească, chiar 
dacă elementele concrete ale acesteia 
nu sînt neapărat cele de ordin 
geografic. i 

Cele două personaje dispun de 
caracterizări speciale, fie referitoare 
la aspectul exterior, fie la cel 
comportamental sau genetic. Lupul 
carnivor şi capra vegetariană (67) 
întruchipează perfecțiunea contras-— 
telor, care se atrag, chiar dacă nu pe 
vecie. Fiinţe ultramoderne, ele se 
îngrijesc de aspectul exterior, pînă la 
lupta cu însăşi natura proprie. Con- 
form vechiului aforism “lupul îşi 
schimbă părul, dar năravul ba” (der 
Woif ândert sein Fell, aber sein 
Wesen nicht (61, 118), lupul “poartă o 
perucă cu păr nou” (62), evident, nu 
ca să pară altă persoană, ci din 
cochetărie; această formulă literară 
realizează o transformare a inten- 
ţionalităţii personajului, împreună cu 
cea imagistică, ceea ce duce la ceva 
cu totul nou, fără ca vechiul să fie 

complet pierdut. Capra, la rîndul ei, 
“nu mai are coarne, le-a scos după o 
operație grea” (62). Sigur că a făcut-o 
pentru a arăta mai atrăgătoare, dar 
poate că tocmai această amputare o 
proiectează, psihanalitic, într-o 
atitudine resemnat pasivă, pînă la 
momentul final, al abandonului ei de 
către lup. 

Am văzut deja că, deşi se 
cultivă ambiguui şi vagul derutant, 
sugerări se fac şi în privinţa ocupaţiilor 
celor doi: ambii sînt didacţi. Lupul 
activează însă în sfere mai înalte, are 
studenţi şi chiar un asistent, “Petru 
zis Petre” (72). Şi tot fiindcă “lupu-şi 
schimbă părul, dar năravul ba”, un 
asemenea dialog îl poate numai pe el 
implica, nu şi pe capră, vegetariană 
şi lipsită, prin urmare, de porniri 
agresive: 

“Joana /=o studentă/ ndică mîna: 

— Ce vrei, loano? 

— Nu mai am cerneală, domnule 
profesor. 

Lupul se supără: 

— Atunci scrie cu sînge!” (72). 

S-ar putea ca unii exegeţi să fie 
tentaţi a vedea aici urme ale unei 
tradiţii ale motivului “Dracula” în 
spaţiul carpatin. Am vrea să 
preîntîmpinăm o asemenea falsă 
impresie. Argumentul îl luăm tot din 
text, care continuă astfei: 

“Intervine şi asistentul Petru, zis 
Petre: 

— Mai bine nu! Are sînge 
burghez”. 

Parafraza la interpretările 
sociologic-vulgare din deceniile care 
au urmat imediat după instaurarea 
ideologiei comuniste în şcoala 
românească exclude orice altă 
interpretare a textului decît cea pe 
care însuşi acesta o oferă. 

Nu am fi vorbit de o acţiune în 
sens tradiţional în Lupul şi capra 
dacă nu am fi avut şi elementul de 
intrigă: obsesia Mioriţei (începînd cu 
p. 96 mai departe), prezentă în text, 
precum şi în exerciţiile însoţitoare. 
Ambiguitatea nume propriu / nume 
comun este mult speculată aici; de 
altfel, antroponimului românesc i se 
şi dă traducerea, “Lămmchen” (96). 
Ca nume de personaj, el vine tot din 
literatura populară română, deşi 


construcţia acestui personaj aici este 
o totală ruptură de legendă sau o 
parodie a lui. Nici un fir nu se leagă 
între cele două creaţii, în afara 
identităţii denotativului. Mioriţa este, 
la Elsa Lider şi Paul Miron, seductia 
în persoană sau mai mult, ispita, şi 
ea nu-şi poate face apariţia în text 
decît în episodul care plasează 
povestirea la un spectacol după o 
piesă de lonesco: Rinocerii. Mioriţa 
este mai mult o ficţiune, căci, de abia 
intrată în viaţa lupului, dispare fără 
urmă, aidoma unor personaje-fantomă 
în jurul cărora se împleteşte acţiunea 
unor scenarii polițiste: 

“Polițistul scoate legitimaţia şi 
o arată: 

— Aş vrea să vorbesc cu 
domnul profesor. 

— Poftiti. Urcaţi la etaj, camera 
din dreapta. 

Sus, oaspetele se legitimează 
şi-l întreabă pe lup: 

— Ati auzit de dispariția 
Mioriţei? 

— Da. Şi pentru o oaie v-aţi 
deplasat pînă aici? 

— Ați cunoscut-o? 

— Oarecum” (111). 

Astfel, lupul intră ca acuzat într- 
un proces. În lipsă de probe, el este 
achitat. Dorind să se arate opiniei 
publice cît mai nepătat, se lasă 
antrenat în activităţi social-caritative 
şi politice. Astfei ajunge să o 
întîlnească pe “doamna Oaie, soţia 
primarului şi preşedinta comisiei de 
deşeuri” (126). Fixul atavic îl 
urmăreşte în continuare şi-l aruncă în 
braţele acestei fiinţe predestinate. 
Rinocerizarea lupului? Răsturnarea 
ontologicului face parte din licenţa 
literaturii absurde, în care orice plan 
se poate inversa dacă prin aceasta 
se creează altul nou. Mai ales dacă 
fundamentul acestei răsturnări are şi 
o implicaţie lingvistică în jocul dintre 
propriu şi figurat: aşa cum la lonesco 
mentorul îşi poate ucide la propriu 
discipolul, şi lupul din fabula noastră 
se poate lăsa cucerit la propriu de 
oaie. In scurt timp, lupul o aban- 
donează pe capră pentru “doamna 
Oaie”: “Roagă-te pentru noi să fim 
fericiţi” (156), îi scrie el vechii şi 
devotatei sale prietene în scrisoarea 


Prezentăni 4i tecenzii 


213 


total vrăjit şi devorat de noua lui 
parteneră. Capra, care din motive 
estetice şi din amor pentru lup îşi 
amputase coarnele, suferă resemnat 
(şi intelectual, citind versuri) şi-şi 
găseşte miîngfierea într-o satisfacţie 
metafizică, vizionînd un film de 
dragoste englezesc. 

O fabulă nouă, cu personaje 
vechi. Şi, ca orice fabulă, ea trebuie 
să aibă şi o morală, alia decit aceea 
care, ca proverb, apare în text şi pe 
care l-am reprodus mai sus. La fel de 
nouă ca şi fabula e şi morala, pe care 
o formulăm aici: Dacă eşti capră, 
fereşte-l pe lup de oaie! Sau, cu alte 
cuvinte, latineşti, să renunţăm la cave 
canem! şi să-l adoptăm pe cave 
ovem!, mai conform cu timpurile noi. 
Astfel se surprinde nu evoluţia bio- 
logică a speciilor, ci un alt tip de 
mişcare, de evoluţie, aceea a rafinării 
complicatelor câi ale raporturilor 
sociale. Căci în textul Elsei Luder şi 
al lui Paul Miron este prezentă o 
întreagă organizare socială, dar nu 
fotografiată, ci transfigurată: există 
familie, instituţii, ocupaţii, obiceiuri, 
relaţii intra-umane, fie pe cale scrisă, 
fie direct, prin viu -grai. În afară de 
aceasta, textul nu este acea stereotipă 
mediere de informaţii seci, ci, ca orice 
proză literară, el conţine descrieri de 
natură, de trăiri emoţionale. De aici, 
varietatea lexicului, care nu se 
rezumă, ca în atîtea manuale, la 
strictul vocabular cvasioficial, care-l 
formează pe vorbitorul străin într-un 
fel oarecum încorsetat şi lipsit de 
naturaletea şi mai ales de supletea 
limbajului autentic. Un loc însemnat 
îl ocupă aici vocabularul afectiv, 
expresiv, fără de care exprimarea 
într-o limbă este seacă, neutră, lipsită 
de culoare. Chiar şi asociaţiile bizare 
de noţiuni sau de enunţuri, care fac 
prin excelenţă parte din recuzita 
mijloacelor stilistice ale literaturii 
moderniste — în general —, contribuie 
pozitiv la însuşirea limbii noi, asociind 
ludicul, cheful de glumă şi joacă: 

“— în ultimul timp se fură mult. 
Mie mi s-a furat de pe balcon un corn 
de vînătoare. 

— Vă place dulceaţa de 
coarne? 


de adio (Abschiedsbrief), lăsîndu-se 


— Mie îmi plac la nebunie 
prăjiturile: baclava, cataif, cornuri cu 
nucă, fireşte şi cozonacii” (62). 

Conversajţia aceasta se poartă 
în incinta Telefoanelor, între 
telefonistă şi cele două personaje 
principale, dintre care capra apare fără 
coarne, căci “le-a scos după o 
operaţie grea” (ibid.). Ce text “norma!” 
ar fi putut să cuprindă într-o formă atît 
de simpatică problema nu uşoară a 
tripiei omonimii a unui substantiv 
românesc de tipul corn (“Horn”, 
“Kornelkirschbaum” şi “HOrnchen”) şi 
rezolvarea ei prin diferenţierile formale 
de la plural coarne / corni / cornuri? 

Personajele principale, alese de 
Eisa Luder şi Paul Miron, sînt, aşadar 
cunoscute literaturii române: 

‘“— Cine e? 

— Eu sînt, amicul tău devotat. 
Deschide! M-am udat şi vreau să mă 
usuc. 

— Jură-mi că eşti tu şi nu 
străbunicul tău din povestea lui 
Creangă! 

— Ce are a face străbunicul meu 
aici? 

Capra rise amar: 

— E istoria cu cei trei iezi. 

— Asta e literatură, draga mea. 
Lumea vorbeşte, ştiu. in realitate eu 
sînt un pacifist” (139). 

Cu personaje reluate, cei doi 
autori au scris un text nou, pe care 
l-au imaginat şi ca scriitori, nu numai 
ca didacţi experimentați. Un manual 
sui generis, care nu poate fi pus în 
mîna unui elev fără profesor, aşa cum 
cei doi autori o şi spun. Şi, aşa cum 
am adăugat noi, nu poate şi nici nu 
trebuie folosit ca manual pentru 
începători. In schimb, lucrat cu 
studenţi care au deja cunoştinţe 
elementare de română, şi mai ales din 
cei dotați şi cu un simţ al umorului, el 
poate fi o excelentă invitaţie la 
pătrunderea unora din “secretele” 
limbii române, precum şi ale spiritului 
românesc, între trăsăturile căruia 
ironia şi autoironia nu ocupă chiar 
ultimul loc. 

“Omul se cunoaşte, neapărat, şi 
după ceea CE zice, şi după felul CUM 
zice. Cu atît mai mult se cunoaşte el şi 
după ceea CE scrie, şi după felul CUM 
scrie,” afirmă lon Ciocanu în ultima sa 
apariţie editorială (Chişinău, Făt- 
Frumos, 1995, seria Povestea vorbei), 
hărăzită anume basarabenilor. Adică 
românilor care cunosc atît de bine limba 
rusă, încît pot fi influenţaţi de aceasta 
din urmă. Cea mai frecventă formulă de 
adresare folosită de autor e “dragi 
consîngeni”. Lucrarea întruneşte “o 
seamă de consideraţii destinate tuturor 
doritorilor de a-şi îmbogăţi vocabularul, 
de a-şi nuanţa limbajul, de a vorbi 
corect, expresiv şi plastic limba rămasă 
de la străbuni, consideraţii destinate în 
primul rînd elevilor, eventual 
studenților”. De fapt, este o carte de 
eseuri despre cultura limbii pe care 
sîntem datori a o cunoaşte la perfecție 
pentru a vorbi expresiv şi a scrie corect; 
o carte care ne îndeamnă a şti tradiţia 
limbii, a avea un gustlingvistic sănătos, 
a ne perfecționa vorbirea şi scrierea, a 
pătrunde “adînc” în sensul fiecărui 
cuvînt, a ne instrui asiduu şi a folosi în 
permanenţă dicţionarul — “sfătuitorul 
nostru cel mai competent şi cel mai 
binevoitor”, faţă de care lon Ciocanu are 
un adevărat cult, făcînd trimiteri în spe- 
cial la Dicţionarul general al limbii 
române de Vasile Breban şi la Dicţio-— 
narul explicativ, pe care le recomandă 
şi cititorilor cărţii sale spre consultare 
atentă, cu creionul în mînă (vezi eseul 
Familiarizarea cu dicţionarul). 

Titlul cărţii e intertextual, trimi— 
țîndu-ne la poezia lui Vasile Romanciuc 
De parcă te ascultă Eminescu, astfel 
sugerîndu-ne dragostea față de limba 
română. Să ne amintim ultima strofă din 
textul poeziei, care e şi un imbold: 
“Să-ţi fie-atit de drag cuvîntul, / Încît 
atunci cînd îl rosteşti / Să crezi că însuşi 
Eminescu / Ascultă ce şi cum vorbeşti”. 
În general, toată cartea, începînd de la 
primul microeseu de dragoste pentru 
cuvînt, Limba e un lucru sfint, pînă la 
ultimul, Atît de drag..., e un îndemn spre 
cunoaşterea limbii strămoşeşti. 


Nu există greşeli mici e ideea cen- 
trală a cărţii. “Este o foarte mare greşeală 
să credem că există şi greşeli mici”, con- 
sideră lon Ciocanu în Greşeala este... 
greşeală. Cînd vom înţelege cu toţii acest 
adevăr, vor dispărea şi erorile, iar viaţa 
va avea o faţă senină, căci aşa cum nu 
sunt greşeli mici, nu-s nici trădări mici. 

Binevenită pentru o carte de 
lingvistică, cum e Atît de drag..., este şi 
dezvăluirea treptată a scopului lucrării, 
cum face scriitorul: “grija noastră e, în 
primul rînd, să vorbească corect toţi 
oamenii” (p. 25) sau “avem datoria de a 
ne cunoaşte bine limba maternă” 
(p. 104), ori “prin microeseurile acestea 
despre felul de a ne exprima, urmărim 
scopul de a-i atenţiona pe toţi 
concetăţenii noştri să-şi perfecţioneze 
mereu vorbirea, scrierea, chiar 
pronunţarea cuvintelor” (p. 149). 

Pe lîngă concluziile necesare 
(“Altfel zis, felicitările orale şi cele scrise 
şi în genere urările de tot felul nu se fac 
cu ceva, ci cu ocazia (cu prilejul) 
vreunui eveniment” (p. 115) etc., 
|. Ciocanu întotdeauna indică varianta 
corectă a expresiei greşite despre care 
scrie uneori folosind-o chiar în interiorul 
eseurilor (“De altfel (două cuvinte), 
înţelegerea justă şi scrierea corectă a 
fiecăreia dintre aceste îmbinări de 
cuvinte nu este complicată. Ea devine 
complicată în momentul cînd ne lovim 
de alt fel (trei cuvinte) de îmbinări” 
(p. 49); “Sîntem cu adevărat deferenti 
faţă de autorii de dicţionare” (p. 58); “Deci 

să nu comitem greşeala de a admite 
greşeli” (p. 104) etc.; subl. n. — M. V.), 
alteori — la sfîrşitul lor (“Or, autorul cărţii 
la care ne referim procedează incorect 
şi în continuare, substituind conjuncţia 
adversativă, în alte contexte conclusivă 
or cu cea copulativă ori” (p. 76), 
“folosirea abundentă a adverbelor ce 
exprimă o îndoială scade nu doar cumva 
şi nu numai întrucîtva valoarea cărţii în 
cauză, ci evident şi definitiv” (p. 82), 
“Numai instruindu-ne asiduu şi utilizînd 
permanent dicționarele de prestigiu, 
vom ajunge negreşit să nu confundăm 
niciodată adverbul acesta cu expresiile 
nici odată şi nici o dată” (p. 118), “o astfel 
de cunoaştere a limbii îl prezintă pe 
demnitarul înalt într-o postură deloc 
potrivită postului său” (p. 140) etc.). 

|. Ciocanu corectează erorile 
generale ce vin direct din stradă şi sînt 
“groaznic” de răspîndite, bazîndu-se în 
primul rînd pe logică. Domnia sa alege 
dintre violatorii legilor limbii ba un sa- 
vant de vază, ba un scriitor (|. Druţă, de 
exemplu, din a cărui operă putem alcătui 
uşor un antidicţionar sau un dicţionar 
de greşeli), ba un veteran al muncii 
pedagogice, ba un corespondent, ba un 
demnitar destul de înalt. Porneşte de la 
cazuri concrete, cum ar fi, de exemplu, 
un titlu de carte (vezi Între corectitudine 
şi neglijenţă), astfel fiind mai 
convingător, atenţionîndu-i pe cei care 
n-au dreptul să greşească: “avem 
datoria de a acorda o atenţie mare şi 
constantă şi felului de a se exprima al 
literaţilor, ziariştilor, savanților, care ar 
trebui să ne servească drept exemple 
de rostire şi, mai ales, de scriere”. lar 
cînd aceste greşeii elementare sînt 
comise de vreun autor cu ambiţii de 
cercetător ştiinţific, într-o carte cu 
pretenţii de ştiinţă, |. Ciocanu devine 
neiertător: “absenţa cărţii cu pricina ar fi 
fost de miliarde de ori mai folositoare 
culturii noastre decît prezenţa ei. (...) 
Lectura unei atare cărţi este de-a dreptul 
dăunătoare”. : 

Deşi de cele mai multe ori |. Cio— 
canu pare calm, nepretenţios (“Nu 
intenționăm, desigur, să facem 
concurenţă lingviştilor, mai ales 
cercetătorilor specializaţi în problema 
asupra căreia ne pronunţăm, ci 
încercăm să punem în atenţia. tuturor 
consîngenilor noştri cel puţin o parte 
a cuvintelor pe care mulţi dintre noi le 
pronunţă greşit”), uneori îl surprindem 
numai nerv, încordat la maximum, încît 


“ne vine să strigăm ca să audă toţi — 
dar absolut toţi — consîngenii: scoateţi 
din vorbire şi din scrierea voastră 
orişice firicel de rusisme care ne strică 
limba şi ne strică şi pe noi înşine”. Căci 
autorul cunoaşte cauzele stilcirii limbii 
române, cea mai periculoasă fiind 
“influenţa răufăcătoare a limbii ruse” 
(p. 19). 

Deşi Atiît de drag... e o carte de 
cultivare a limbii, ea nu este lipsită de 
ironia caracteristică autorului (“Şi mă 
pornesc eu, măi, auzi?, la staţia de 
autobuz, dar acolo, auzi?, o aglomeraţie 
de Doamne fereşte, auzi? îmi tot spune, 
şi parcă mă tot întreabă, chiar zilele 
acestea, un vecin de bloc. lar eu mă uit 
drept în ochii lui şi nu-l întreb dacă mă 
bănuieşte de surditate”. Acum să se ia 
aminte că domnia sa procedează în chip 
similar în toate cazurile cînd vine timpul 
să afirme ceva concret şi definitiv: ne 
serveşte cu cîte unul sau chiar doi de 
“cumva”, apoi cu “întrucîtva” şi cu alte 
cuvinte procedînd aşa, ca să nu-l luăm 
“cumva în serios”), ceea ce face lucrarea 
mai vioaie, amplificînd funcţia ei hedo- 
nistică. 

În sfîrşit, în această carte, |. Cio- 
canu, care este evident împotriva lipsei 
de sens, a abracadabrismului lingvistic 
şi tinde spre claritate, exactitate, 
corectitudine, abordează o sumedenie 
de probleme lingvistice, punînd tot atitea 
întrebări. Se remarcă în acest sens 
temele: “accentul”, “paronimele”, 
“pronumele de întărire”, “importanţa 
pluralului”, “cacofoniile”. Esenţial este 
că autorul rezolvă orişice problemă şi 
găseşte răspunsul adecvat oricărei 
întrebări ce-l frămîntă. 

Pe lingă dicţionare, Exprimarea 
corectă şi Cuvîntul potrivit la. locul 
potrivit de Valentin Mîndicanu, 
culegerile colective Cultivarea limbii, 
cărţile semnate de E. Coşeriu, Al. Graur, 
M. Avram, |. Coteanu, |. Melniciuc, 
An. Ciobanu, |. Dumeniuk ş.a., de acum 
înainte, putem consulta şi lucrarea Atit 
de drag... scrisă de criticul şi istoricul 
literar, prozatorul, poetul, ziaristul, 
profesorul, într-un cuvînt, scriitorul 
|. Ciocanu (vezi Scriitorii), care dă 
dovadă de remarcabile aptitudini 
lingvistice. 


Mihai VACULOVSCHI 

Limba Romndnă, 


DICŢIONAR DE CHIMIE 
ŞI TEHNOLOGIE 
RUS-ROMAN* 


Apărut la Chişinău (Editura 
enciclopedică “Gheorghe Asachi”, 1994, 
540 p.) Dicţionarul a fost elaborat de 
chimistul, pedagogul şi omul de cultură 
Dumitru Batîr. Lucrarea încununează o 
serie de investigaţii soldate anterior cu 
publicarea monografiei Nomenclatura 
chimiei anorganice (în colaborare cu 
A. Ablov; Chişinău, Ştiinţa, 1962, 116 p.) 
şi a Dicţionarului de chimie rus- 
moldovenesc (Chişinău, Cartea 
Moldovenească, 1963, 256 p.). 

Spre deosebire de Dicţionarul din 
1963 ce conţine circa 18000 termeni şi 
expresii, Dicţionarul de chimie şi 
tehnologie rus-român înglobează 
peste 40000 de termeni dintre cei mai 
frecvenți şi mai necesari din multiple 
domenii ale chimiei şi ale disciplinelor 
adiacente. Pentru a face faţă criteriilor 
rigurozităţii ştiinţifice şi maximei 
accesibilităţi Dicţionarul a solicitat o 
muncă migăloasă. 

De la început pînă la sfirşit, fiece 
cuvînt, fiece expresie, fiece termen 
(40269 la număr) sînt trecute prin mintea 
şi sufletul autorului. Mulțimea denumirilor 
de elemente şi minerale, de procese şi 
aparate, tehnologii şi biotehnologii, de 
legi şi teorii, ustensile şi reacţii vin din 
onomastica şi toponimia universală, 
transcripţia lor fiind mult prea specifică 
şi dificilă. 

Astfel, din cele 107 elemente 
chimice poartă nume de personalităţi: 
curiu, einşteiniu, fermiu, gadoliniu, 
lawrenciu, kurchatoviu, mendeleeviu, 
nobeliu; de zeități: mercur, niobiu, tantal, 
titan, toriu, vanadiu; numele eroului 
mitologic Prometeu (prometiu), al 
spiriduşului Kobold (cobalt), al diavolului 
Nicekl (nichel); de planete: neptuniu, 
plutoniu, seleniu, telur, uraniu; de 
asteroizi: ceriu, paladiu; de continente: 
americiu, europiu; de peninsule: 
californiu, scandiu, tuliu; de ţări: franciu, 
galiu, germaniu, poloniu, ruteniu; de 
oraşe: berkeliu, erbiu, hafniu, holmiu, 
luteţiu, magneziu, terbiu, yterbiu, ytriu; 
de rîuri: reniu; de minerale: beriliu, bor, 
samariu, stronțiu, etc. etc. 

Şi mai pitorească pare a fi 
“rebeliunea”  terminologică ce 


* Lucrarea a fost distinsă cu 
Premiul de Stat în domeniul ştiinţei pentru 
anul 1996. 


sălăşluieşte printre denumirile celor 2878 
de minerale care au fost inserate în 
Dicţionar. 

Grăitoare în acest context sînt şi 
denumirile: — balon: Bunsen, Claisen, 


Engler, Erlenmayer, Kjeldahl, 
Kohlrausch, Wurz; bec: Bunsen, Teclu; 
constantă: Boltzmann, Curie, Faraday, 
Planck, Rydberg; cuptor: Keller, 
Leopoldi, Martin, Spence, Vedge; flacon: 
Tişcenko, Woulfe; forţe: Coulomb, Van 
der Waals; grad: Baume, Celsius, 
Engler, Kelvin; lege: Avogadro, Beer, 
Biot-Savart, Boltzmann, Boyle-Mariotte, 
Coulomb, Dalton, Einstein, Faraday, 
Gay-Lussac, Gibbs, Guldgerg şi Waage, 
Henry, Hess, Hooke, Kirchhoff, 
Kohlrausch, Mendeleev, Meyer, 
Moseley, Nernst, Newton, Ohm, 
Ostwald, Raoult, metode Dumas, 
Kjeldahl; pîlnie Buchner; principiu: 
D'Alembert, Le Chatelier, Heisenberg, 
Huygens, Nernst, Pauli; probe: Abel, 
Gutzeit, Marsh; procedeu: Edelean, 
Fischer-Tropsch, Haber, Leblanc, 
Solvay; reacţie: Angeli-Rimini, Baeyer- 
Villiger, Beilstein, Bohn-Schmiat, 
Bucherer, Cannizzaro, Cicibabin, 
Ciugaev, Claisen, Ehrlich, Friedel-Crafts, 
Grignard, Kijner-Wolff, Knoevenageh, 
Kolbe, Meerwein-Ponndori-Verley, 
Menşutkin, Neniţescu, Nesmeianov, 
Prins, Reformatski, Sabatier, 
Sandmeyer, Scotten-Baumann, 
Tişcenko, Wohler, Wurtz-Fittig; sare: 
Blomstrand, Ciugaev, Cleve, Cossa, 
Erdmann, Glauber, Gmelin, Graham, 
Gros, Kurrol, Maddrell, Magnus, Mohr, 
Peligot, Peyrone, Seignette, Zeise; 
sinteză: Fischer-Tropsch, Friedlander, 
Gattermann, Haber, Hatzsch, Haworth, 

Ostromîslenski, Pschorr, Wurtz; sticlă 
Bunsen; teorie: Bohr, Heitler şi London, 
Lewis, Werner; tub: Pitot, Roentgen, 
Venturi, etc. etc. 

In alte surse nu veţi găsi o bună 
parte din denumirile enumerate aici. Ex- 
istă şi cuvinte create de autor pornind 
de la formule, structuri, proprietăţi etc. 
neatestate încă în dicţionare. Aceste 
denumiri au fost încadrate în sistemul 
terminologic în strictă concordanţă cu 
normele limbii. Nomenclatura chimică — 
domeniu în care dl profesor Batîr trage 
brazde adînci — pare a fi o gramatică a 
terminologiei. Ea cuprinde un ansamblu 
de reguli care ne învaţă cum să dăm 
grai formulelor compuşilor chimici, adică 
să determinăm formulele să-şi spună 
numele, tot aşa cum acestea exprimă 
compoziţia substanţei, şi (uneori) 
aşezarea spaţială a atomilor în 
moleculă. După cum mărturiseşte în 
Cuviînt înainte prof. dr. doc. ing. 
Gheorghe Rozmarin (Institutul Politehnic 
laşi, membru al Academiei Internaţionale 
de Ştiinţă a Lemnului) autorului 
Dicţionarului i-a fost datsă aducă la viaţă 
(adică să sintetizeze) peste 600 de 
compuşi coordinativi cărora tot Domnia 
sa le-a dat şi nume. Propunem aici o 
serie de mostre: 

acoină (anestezic local) — p. 12, 

algicide (preparate folosite la 
combaterea algelor) — p. 14, 

amazonit (varietate verde de 
microclin, piatră semipreţioasă) —p. 17, 

amofos (îngraşămînt cu azot şi 
fosfor) — p. 22, 

antigel (amestec anticongelant) — 
p. 27, i 

catolit (lichidul din jurul catodului 
într-un electrolizor) —p. 144, 

cerezit (material pentru 
impermeabilizarea cimentului) — 
p. 492, 

cliftonit (grafit meteoritic) — p. 

eutectic (gheaţă din soluţia unor 
săruri) — p. 513, 

farad (unitate de măsură a 
capacităţii electrice) — p. 460, 

fermoni (substanțe chimice 
eliberate de glandele endocrine ale 
insectelor) — p. 462, 

formalină (soluţie apoasă'de 
aldehidă formică cu concentraţia de 
40 % în volum) — p. 468, 

gliptal (răşini alchidice obţinute din 
acid ftalic şi glicerină) — p. 76, 

heliotrop (varietate de calcedonie) 
— p. 70, 

invat. (aliaj de fier-nichel cu 
coeficient de dilatare foarte mic) — p. 
120, 

maxwell (unitate de măsură a 
fluxului inducției magnetice) — p. 202, 


mendeleevit (mineral din grupa 
pyrochlorului) — p. 214, 

mică (alumosilicați hidrataţi care 
clivează uşor în foiţe elastice) — p. 371, 

nirezit (fontă austenitică 
termostabilă) — p. 248, 

obsidian (rocă magmatică efuzivă) 
—p.9, 

picotit (spinel conținînd crom) — 
p. 285, . 

pirofor (substanță 
inflamabilă) — p. 287, 

ptialină (enzimă care transformă 
amidonul în maltoză) — p. 321 

rhodochrom (varietate de pennin 
cu crom) — p. 341, 

rodopsină (cromoproteidă din 
bastonaşele retinei ochiului) — p. 341, 

sapropel (mil de pe fundul apelor 
stătătoare) — p. 350, 

sinigrină (glucozida din sămînţa de 
muştar negru) — p. 366, 
i solanină (alcaloid conţinut în 
cartofi) — p. 376, 

sorbită (alcool hexahidroxilic) — p. 


auto- 


379, 

streptomicină (antibiotic extras din 
culturile de Streptomices griseus) — p. 
400, 

tanalbină (albumină precipitată cu 
tanin) — p. 412, 

vitelina  (fosforproteida din 
gălbenuşul de ou) — p. 53. 

Precizările din paranteze conferă 
Dicţionarului un aspect explicativ 
menţinut la un nivel ştiinţific, dubiîndu-i 
şi chiar multiplicîndu-i importanţa. 

Dicţionarul de chimie şi 
tehnologie rus-român este o adevărată 
operă ştiinţifică şi reprezintă un model 
de cercetare profundă a sistemului 
terminologic în domeniul chimiei. Am 
vrea să subliniem în mod special că 
profesorul D. Batîr este nu numai un 
chimist de prestigiu, dar şi un bun 
cunoscător al limbii române, un 
lexicograf cu mare responsabilitate 
pentru cuvîntul scris. Faptul acesta este 
confirmat de autenticitatea şi 
veridicitatea termenilor incluşi în 
dicţionar şi de originalitatea şi ţinuta 
elevată a explicaţiilor. 

Lucrarea are un caracter 
enciclopedic şi o exemplară orientare 
didactică. E o lucrare ce îmbogăţeşte 
substanţial lexicul terminologic al limbii 
române literare. 


Vasile MELNIC 

Lemba MRomduă 


REVISTĂ 

DE LINGVISTICĂ 

ŞI ŞTIINŢĂ LITERARĂ, 
nr. 3, 1996 


Revista îşi propune, şi de astă 
dată evaluarea continuă a valorilor 
spirituale ale neamului (limba, literatura, 
folclorul) prin dovezi ştiinţifice elocvente. 

Literatura contemporană, plasată 

între tradiţie şi modernitate, între stagnare 
şi inovaţie, rămîne domeniu de discuţii 
critice efervescente, ea durînd fie prin 
perpetuarea “cîntării cîntărilor” (a se vedea 
articolul dr. Tatiana Botnaru Reflexe 
mioritice în poezia contemporană), fie 
prin permanenţa poeziei marelui 
Eminescu, care l-a marcat deosebit pe 
Nichita Stănescu — alt mare sau “acelaşi” 
poet “învăţind moartea” (consultaţi studiul 
cercetătorului Grigore Canţâru Nichita 
Stănescu: eminescianismul imediat), fie 
prin căutările creatoare şi temerare ale 
poeziei post-moderniştilor din generaţia 
anilor '80 (Natalia Plăcintă Lirica 
optzecistă: contururi şi repere 
conceptuale). 
Un consistent şi bine documentat 
material este cel al dr. lon Plămădeală (Textul 
ca producere), care abordează o extrem 
de controversată problemă de metodologie 
şi de critică literară — teoria textului. 

Cercetînd sintetismul ca trăsătură 
caracteristică limbii române, ce o 
deosebeşte de alte limbi romanice, dr. 
Arcadie Evdoşenco pune în discuţie 
problema subiectului sub acest aspect. 

La rubrica Lexicologie şi semantică 
dr. Alexandru Dîru ia în discuţie modul de 
corelare a diferiților semnificanţi ai aceluiaşi 
referent în vorbirea dialogată, iar lolanda 
Sterpu (laşi) conturează cîmpul semantic al 
termenilor politici în comedia O noapte 
furtunoasă de |. L. Caragiale. 

Un punct de vedere nou asupra 
ordinaielor propune dr. Marcu 
Gabinschi (Ordinalele române: o 
revizuire. Încă o trăsătură daco- 
romanică sui-generis (Il), dat fiind 
specificul lor categorial, ce le exclude 
din clasa adjectivelor şi le include în cea 
a numeralelor. La aceeaşi rubrică 
Morfologie şi sintaxă sînt inserate două 
articole originale ce relevă valoarea 
funcţienal-semantică a verbului (lon 
Bărbuţă, Semantica şi sintagmatica 
verbului în limba română) şi a 


substantivului (Corneliu. Melinteanu, 
Structura semantică şi funcţiile 
sintactice ale substantivului). 

Cu un bogat material dialectal este 
ilustrat studiul Aureliei Voineag Meran (laşi): 
Structuri anacolutice frazale. Subiectiva 
suspendată. Tot la rubrica de stilistică Elena 
Ungureanu face o încercare de analiză a 
cîtorva modele metonimice reprezentative 
pentru proza lui lon Druţă. 

Noţiunea de normă, categorie 
definitorie şi esenţială în lingvistica mo- 
dernă, este dezvăiuită de către dr. Tamara 
Corcodel prin prisma corelaţiei dintre 
norma literară şi norma lingvistică. 

Permanent de strajă corecti- 
tudinii în exprimare, cercetătorul 
Gheorghe Druţă e prezent ia rubrica de 
cultivare a vorbirii, făcîndu-i atenţi pe 
cititori la Erorile în utilizarea unor 
prepoziţii şi locuţiuni prepoziţionale. 

Nu e lipsită de interes nici rubrica 
Folcloristică, care inserează articolul semnat 
de Anastasia Hâncu-Tentiuc Munca 
ţăranului din perspectivă etnofoiclorică, 
relevînd în special funcţiile estetice ale 
muncii, valorile ei etice şi morale. 

Cornel Simionescu (Bucureşti) 
face o prezentare a volumului al III-lea 
din seria Opere alese de Mihail 
Sadoveanu. Recitindu-l pe Sado- 
veanu, autorul remarcă rezistenţa ideilor 
acestui titan al literaturii întru apărarea 
intereselor ţărănimii. 

Neobositul lon Dron vine cu 
completări la Dicţionarul dialectal, 
înregistrate de la vorbitori din satele 
Moldovei. 

Compartimentul Critică şi bibliografie 
consemnează mai multe apariţii editoriale 
semnificative: cartea prof. dr. Stelian 
Dumistrăcel Sate dispărute — sate 
amenințate, laşi, 1995 (Vasile Botnarciuc, 
Valentina Corcimari); o primă Istorie a 
literaturii române de la origini pînă în 
prezent în limba germană de Eva Behring 
(Mircea M. Pop); placheta de versuri 
Bractee de Giulio Ferrarini, tradusă în 
română de lon Dumbrăveanu (Raisa 
Ganea) şi nr. 1 din anul curent al revistei 
Limba Română (Chişinău) (Elena 
Constantinovici). 

Cronica vieţii ştiinţifice semnalează 
lansarea la Institutul de Lingvistică al A.Ş.M. 
a cărţii pomenite mai sus a dr. Stelian 
Dumistrăcel, precum şi a cărţilor Răspiîntii 
de Nicolae Corăteanu şi De la grotesc la 
sublim de Nicolae Mătcaş, apărute în seria 
bibliotecii revistei Limba Română. 


Elena UNGUREANU, 
Institutui de Lingvistică al A.Ş.M., 
Chişinău 

lon DUMBRĂVEANU 
Chişinău 


„UN ANUAR AL 
SPIRITUALITĂŢII ŞI CULTURII 
ROMÂNEŞTI 


Recent în SUA a văzut lumina 
tiparului anuarul Academiei Americano- 
Române de Ştiinţe şi Arte*, editat cu multă 
grijă de regretatul lon Manea. Anuarul 
inserează mai multe comunicări ştiinţifice 
ale participanţilor la cel de-al XIX-lea 
Congres ARA, dedicat memoriei marelui 
compozitor român George Enescu. 

JARA—20/95 se deschide cu 
articolul-memoriu al lui Liviu Floda 
(Andrei Brânduş) New York, Cum l-am 
cunoscut pe George Enescu: zece 
interviuri cu personalităţi de origine 
română din Statele Unite.-Este vorba 
de zece personalităţi americane de 
origine română pe care le-a intervievat 
Liviu Floda la New York pentru emisiunile 
Postului de radio “Europa Liberă”, 
personalităţi marcante ale culturii şi 
spiritualităţii româneşti din străinătate, 
cum ar fi Barbu Dumitrescu, Yolanda 
Mărculescu, Sergiu Comissiona, Teodor 
Bera, Edgar Feder, Ovidiu Fenster, 
George Duca, Emilia Bratu ş.a. 

Mai multe comunicări sînt 
consacrate creaţiei muzicale enesciene. 
Astfel, Radu Enescu (Madrid) în 
comunicarea George Enescu. Între 
Oedip şi Orfeu, iniţiindu-ne în enigma 
operei enesciene, conchide că esența 
acesteia. s-ar reduce la conflictul Om- 
Destin, care şi este axul gîndirii şi al 
frămîntării lui Enescu. Rodica Mihăilă 
(Bucureşti) în articolul Recitind scrisorile 
lui Enescu abordează atitudinea marelui 
compozitor faţă de totalitarismul comunist 
instaurat de sovietici în România. 
Rodica Sufleţel-Moroianu (Bucureşti) în 
comunicarea George Enescu şi limba 
română. Cîteva reflecţii invocă 
ataşamentul marelui muzician faţă de 
virtuțile limbii române, dezvăluind 
contextul lingvistic românesc care şi-a 
pus amprenta asupra formaţiei 


* Journal of the American Romanian 
Academy of Arts and Sciences, nr. 20, Davis, 
California, 1995. 


intelectuale a compozitorului. Gheorghe 
Gane (München) în comunicarea În casa 
copilăriei lui Enescu ne prezintă un 
tablou sugestiv al locurilor natale, al 
piaiurilor moldave de pe Siret, al satului 
Liveni, leagănul copilăriei marelui 
Enescu. Referindu-se la casa părin- 
tească a lui G. Enescu, autorul regretă 
faptul că “nimeni nu a încercat să facă 
din ea ceea ce ar fi trebuit să fie, un loc 
de mîndrie românească la care să vină 
în pelerinaj români şi străini dornici să 
vadă locul unde s-a născut acest minunat 
Român, căci acest român nu a fost şi nu 
este mai prejos decit ceilalți mari 
compozitori ai lumii”. 

Dedicat marelui eseist-filosof 
român de expresie franceză Emil Cioran, 
compartimentul /n memoriam inserează 
două comunicări ştiinţifice. Aleksandra 
Gruzinska (Universitatea de Stat din Ari- 
zona) în articolul De la Musset la Cioran: 
Modelarea şi îmblînzirea singurătăţii ia 
în discuţie problema singurătăţii şi a 
omului ca individ în plan filosofic şi ge- 
neral-uman, făcînd unele paralelisme 
între E. Cioran şi unii scriitori clasici 
(Alfred Musset) şi moderni (Gabriel 
Garcia Marquez). În articolul Pe culmile 
disperării: Emil Cioran şi metafizica 
prezenţei Ovidiu Hurduzeu (Univer- 
sitatea din Stanford) îşi expune unele 
considerente privind originea gîndirii 
cioraniene, idiosincraziile logocentrice. 

Un  articol-memorie dedicat 
marelui dramaturg român de expresie 
franceză Eugene lonesco (lonescu- 
pictorul) semnează la rubrica Omagii 
Alina Diaconu (Buenos Aires), scriitoare 
română de limbă spaniolă. Autoarea 
ni-l prezintă pe întemeietorul teatrului 
absurdului în ipostază de pictor, care mai 
bine de două decenii, spre sfîrşitul vieţii, 
a pictat, desenat şi expus la renumite 
galerii de artă europene mape şi litografii 
sau cărţi ilustrate. La aceeaşi rubrică 
este prezent şi un mesaj-condoleanţă în 
legătură cu decesul lui Mihai Horia 
Botez, membru de onoare al ARA, 
ambasador al României în SUA, distins 
diplomat, semnat de Maria Manoliu, 
L. M. Arcade, Peter Gross şi Ernst H. 
Latham jr. 

Compartimentul Teorie literară 
conține două articole. În articolul Privind 
prin geam: Olivia Manning în România, 
1939—'40 ErnestH. Latham jr vorbeşte 
despre extraordinara iscusință a 
scriitoarei nominalizate de a evoca 

atmosfera şi contextul istorico-social în 
care se afia România în ajunul celui de 
al doilea război mondial. Studiul Anglia 
şi literatura engleză în conştiinţa elitei 
intelectuale româneşti la răscrucea 
secolului al XVIII-lea şi secolul al 
XIX-lea (1780—1880) semnat de 
Carmen Maria Andraş (România) susţine 
ideea că epoca menţionată reflectă o 
etapă decisivă în dezvoltarea culturii 
româneşti moderne. Autoarea propune 
un model de pătrundere a ideilor 
iluministe lockiene în cultura românească 
din acea vreme, precum şi o valoroasă 
listă a traducerilor din literatura engleză 
în limba română efectuate între anii 
1780—1850. 

La capitolul Academia este inserat 
discursul preşedintelui Academiei 
Române Virgiliu Nicolae Constantinescu, 
în care se face o incursiune în istoria 
Academiei Române şi în activitatea 
acesteia în epoca modernă şi 
contemporană. Între altele, se subliniază 
rolul Academiei Române în opera de 
realizare a unităţii limbii române şi în 
formarea statului unitar român. 

Bogat şi divers este compartimentul 
Contribuţii. Excelează prin prospeţimea 
şi conţinutul său studiul-eseu lon Barbu 
sau revelaţia sublimului semnat de 
George Băjenaru, în care sînt tratate 
unele aspecte mai puţin cercetate ce ţin 
de latura intelectuală şi spirituală a 
creaţiei poetice a poetului şi 
matematicianului român. Autorul este de 
părerea că prin setea de absolut, prin 
lirismul său rafinat, elevat, intelectual prin 
excelenţă şi, în ultimă analiză, prin 
aspiraţia de a atinge sublimul lon Barbu 
se situează (precum s-a autodefinit el 
însuşi) printre poeţii clasici români alături 
de Bacovia, Blaga, Arghezi, Philippide. 
Calea revelării sublimului este marcată, 
conform opiniei autorului, de însăşi 
viziunea nostalgică a Greciei Antice, 
prezentă chiar din primele poezii 
barbiene. Monica M. Grecu 
(Universitatea Nevada, Reno) în 
Octavian Goga — contribuție la 
literatura română vine cu noi idei şi 
aprecieri privitoare la creaţia poetică şi 
fondul ideatic ale operei bardului 
transilvănean, considerat drept un 
cîntăreţ al aspirațiilor şi suferințelor 
poporului român: Vorbind despre poezia 
Rugăciune, autoarea afirmă că aceasta 
este cea mai frumoasă poezie de acest 
gen scrisă vreodată în literatura 
românească. 


 Ationaţi- vàe eva 


este adresată o 
I-XI, studentilor, J 


apărut, Ada ani, 24 de. numere. În pofida i 


“tuturor dificultăților, revista apărut Tr: 


termenii: stabiliți: Publicația noastră. j 


l este cunoscută şi peste hotarele:tării 4 
ln SUA; Australia; Germania, Ucraina, 
one Rusia, România etc. : 


"FOAIE. N ATEMATIGĂ” — > 
; REVISTĂ PENTRU TOTI: 


Dacă doriţi « să fiţi la curent cul 


“viața matematică În:şcoală (gimnaziu, | 
licēu; colegiu; şcoală primară etc.);. 


dacă doriţi. să:fiţi la-curent cu: 


cerințele; pentru examenele: de} 
'absolvire:(bacalaureat) la: matem că | 


în şcolile: de diferite niveluri; : 
dacă doriți să fiţi la cürent Gi 
subiectele olimpiadelor de 


:mătematică;.. 


dacă doriţi. să fiţi Ja curent CU: 
cerințele examenelor de admitere. Ja: 
matematică; : 
dacă. doriţi să fiti la curent. cu. 


“schimbările: în planul de învățămînt şi 


prodramele de matematică; 
dacă doriţi să consultaţi opinii şi | 
sugestii cu privire la-metodica predării 


matematicii- 


dacă doriti să participaţi lad 
coñcurtsurile-rezolvatorilor;: od 
dacă sinteti amatori de şah:—- 


CITIŢI REVISTA NOASTRĂ, “FOAIE 
o MATEMATICĂ”. y = 


= Dacă doriti ca odraslele Dvs. să 


fie bine pregătite la::specialitatea 
aleasă; dacă doriti să-avem în viitor-o: 
“conducere competentă a-țării şi uñ 
:parlament:competent —. dezvoltați 
:gindirea: logică. -a copiilor --prin. 


problemelor, : P 


VĂ VA AJUTA. 


Coagrese, Cougetinte. Seminare 221 


STANDARDIZAREA 
NUMELOR 
GEOGRAFICE 


În perioada 12—23 august 
1996, la Geneva (Elveția), sub egida 
Organizaţiei Naţiunilor Unite, şi-a 
desfăşurat lucrările cea de a 18-a 
Sesiune a Grupului de experţi (O.N.U.) 
în probleme de standardizare a 
numelor geografice. Reuniunea a 
întrunit 90 de participanţi din 45 de 
ţări. S-au prezentat 102 rapoarte, 
comunicări şi materiale informative. 
Acestea au abordat diverse aspecte 
şi chestiuni de toponimie şi carto- 
grafie: colectarea numelor topice, 
ortografierea şi transcrierea numelor 
de locuri şi localităţi, terminologia 
toponimică, utilizarea termenilor şi 
abrevierilor entopice în lucrările 
cartografice, toponimia, heraldica şi 
filatelia, indicaţiile geografice în 
contextul mărcilor şi etichetelor, 
predarea cursurilor speciale de 
toponimie în instituţiile de învăţămînt 
superior, pregătirea cadrelor de 
cartografi şi toponimişti ş.a. De un 
deosebit interes s-au bucurat 
rapoartele experţilor Roger L. Payne 
(Statele Unite ale Americii) Numele 
geografice în sistemul informa- 
tional “internet”, H.A. Lewis (Anglia) 
informaţiile toponimice în reper- 
toriile de nume geografice, Naftali 
Kadmon (Israel!) Dicţionarul terme- 
nilor toponimici, Sylvie Lejenne 
(Franţa) Nume de ţări, Helen Kerfoot 
(Canada) Despre activitatea Comi-— 
siei de toponimie din Québec, Henri 
Dorion (Canada) Dicţionarul ilustrat 
al numelor de locuri din Québec, 
Vladimir Boghinski (Rusia) Noi 
realizări în cartografie şi topeni- 
mie, Leonid Krînîţky (Ucraina) 
Transcrierea romanică a numelor 
geografice ucrainene, Pavel Bohac 
(Cehia) Cercetări toponimice în 
Republica Cehă ş.a. 

Participanţii au fost grupaţi după 
criterii geografice şi lingvistice în 21 


de diviziuni. Delegații Republicii 
Moldova au făcut parte din diviziunea 
romano-elenică, împreună cu 
reprezentanții altor 14 ţări: Belgia, 
Canada, Cipru, Elveţia, Franţa, 
Grecia, ltalia, Luxemburg, Monaco, 
Portugalia, România, San-Siej, 
Spania, Turcia. Moderatori ai Sesiunii. 
au fost desemnaţi: Peter E. Raper 
(Africa de Sud) — preşedinte, Helen 
Kerfoot (Canada) — vicepreşedinte, 
Roger L. Payke (Statele Unite ale 
Americii) — raportor general, Hans 
Stabe — secretar al Grupului de 
experţi (O.N.U.) în probleme de 
standardizare a numelor geografice. 
In şedinţa sesiunii din 15 august 
curent subsemnatul a prezentat un 
rapori cu privire la cercetările în 
domeniul toponimiei şi la stadiul ac- 
tual al lucrărilor de standardizare a 
numelor geografice din Republica 
Moldova. Concomitent, a expus şi a 
comentat cîteva lucrări de toponimie 
şi cartografie elaborate în uitimul timp: 
Nomenclatorul localităţilor din 
Republica Moldova (1996), Harta 
generală a Republicii Moldova 
(1994), Chişinău. Străzile oraşului 
nostru (1993, îndreptar urbanistic). 
Participanţii la sesiune au fost 
informaţi că actualmente cercetările 
de toponimie se efectuează în spe- 
cial în cadrul Institutului de 
Lingvistică, avînd următoarele trei 
direcţii principale: (1) colectarea 
numelor topice, (2) cercetarea propriu- 
zisă atoponimelor, (3) standardizarea 
numelor geografice. Pe baza mate- 
rialelor colectate au fost fondate 
Fişierul toponimic general şi Cartoteca 
termenilor entopici, acestea servind 
în timpul de faţă la pregătirea, în 
colaborare cu lingviştii din România, 
a două lucrări de proporţii — Tezaurul 
toponimic românesc. Moldova şi 
Dicţionarul entopic ai limbii 
române. Pînă în prezent au fost 
editate 15 cărţi (monografii, broşuri, 
îndreptare, îndrumare metodice). 
Cursuri speciale de toponimie se 
predau în două universităţi din 
Chişinău, pentru filologi şi geografi. 
Standardizarea numelor geografice se 
efectuează prin decizii ale 
Parlamentului Republicii Moldova, în 
cazul numelor de localităţi (oraşe, 

sate, staţii de cale ferată etc.), şi prin 
recomandările Comisiei Republicane 
pentru Reglementarea şi Ocrotirea 
Onomasticii Naţionale, în cazul 
celorlalte denumiri (hidronime, 
oronime etc.). 

Cu referire la cele expuse în raport 
s-au pronunţat experţi din mai multe ţări: 
Paul Woodman (Anglia), Şerban 
Dragomirescu (România), Alessandro 
Toniolo (Italia), Sylvie Lejenne (Franţa), 
Abdelhadi Tazi (Maroc). Participanţii la 
sesiune au solicitat informaţii 
suplimentare privind numele corect al 
limbii de stat a republicii (limba română), 
denumirea oficială a statului (Republica 
Moldova), dubletele toponimice Ben- 
dei— Tighina, Belgorod-Dnestrovski— 
Cetatea Albă, specificul şi modalităţile 
de standardizare a numelor geografice 
(autorităţile directive, categoriile de 
nume topice reglementate ş.a.). 

„ Ceadea 19-a Sesiunea Grupului 
de experţi în materie de nume 
geografice va avea loc peste doi ani, 
în 1998, pentru septembrie 1997 fiind 
preconizată Conferinţa O.N.U. în 
probleme de cartografie şi standar- 
dizare a numelor geografice. 

Performanţele mondiale în 
problema examinată racordate la 
starea actuală a investigaţiilor în 
domeniul toponimiei din Republica 
Moldova, practica de utilizare la noi a 
numelor geografice reclamă acţiuni 
concrete şi energice. Concluziile ce 
se impun ar putea fi formulate astfel: 

1. instituirea unui Centru repu-— 
blican de studiere şi standardizare a 
numelor geografice, a cărui activitate 
să fie coordonată de un Consiliu 
naţional pentru standardizare a 
numelor geografice. Asemenea 
instituţii funcţionează în majoritatea 
ţărilor din C.S.I. şi în multe state din 
Occident. 

2. Intensificarea şi susţinerea 
permanentă a lucrărilor de cartografie, 
topometrie şi cadastru în Republica 
Moldova. 

3. Elaborarea şi editarea unor 
lucrări cartografice de înalt nivel 
ştiinţific (atlase, hărţi geografice, 
planuri ale oraşelor, ghiduri turistice), 
precum şi a unor dicţionare 


geografice, îndreptare toponimice, 


recomandări metodice şi îndrumătoare 


cu caracter normativ. Îndreptarul re- 
cent apărut Nomenclatorul localită— 
ților din Republica Moidova, 
apreciat de experţii participanţi la 
Sesiunea de la Geneva, poate fi 
recomandat (fiind difuzat gratuit) 
autorităţilor administrative publice lo- 
cale, şcolilor, instituţiilor şi întreprin-— 
derilor din transport şi telecomunicaţii 
ca instrument de lucru util în activi-— 
tatea lor practică de fiece zi. 

4. Pentru a fi discutate şi 
aprobate la următoarele sesiuni ale 
Grupului de experţi respectiv este 
necesar să fie elaborate o serie de 
materiale şi lucrări în probleme de 
standardizare a numelor geografice între 
care: Ţările lumii (îndreptar de nume 
geografice în limbile de origine, 
engleză, franceză, spaniolă şi română), 
Catalogul numelor geografice din 
Republica Moldova (îndreptar de 
nume de locuri şi localităţi ortografiate 
în limba română), Dicţionar de 
transcriere a numelor geografice (din 
română în principalele limbi de circulaţie 
internaţională), Instrucţiuni de 
transcriere a numelor geografice (din 
română în limbile cu alfabet rusesc: 
rusă, ucraineană, bulgară etc.). 

5. Asigurarea ambasadelor, 
reprezentanţelor şi misiunilor noastre 
din străinătate cu materiale şi ediţii 
în domeniul lingvisticii, literaturii, artei, 
istoriei şi geografiei, pentru o mai bună 
şi veridică informare a organismelor 
internaţionale şi a publicului larg de 
peste hotare asupra economiei, 
ştiinţei şi culturii din Republica 
Moldova. 

6. Propagarea în mass-media a 
prevederilor legilor cu privire la protecţia 
proprietăţii industriale, brevetarea 
invențiilor, înregistrarea mărcilor şi 
denumirilor de origine ale produselor. 

7. Introducerea în programele 
sistemului de învăţămînt superior, 
pentru studenţii facultăţilor de 
filologie, istorie şi geografie, a 
cursurilor speciale de toponimie şi 
geografie istorică. 


Anatol EREMIA, 
Chişinău 

SIMPOZION NAȚIONAL DE 
DIALECTOLOGIE 


Simpozionul Naţional de Dialec- 
tologie, lansat şaisprezece ani în urmă 
(1980) de institutul de Lingvistică şi 
istorie Literară “Sextil Puşcariu” din Cluj- 
Napoca, după ce, la fiecare al doilea an 
şi-a ţinut şedinţele în mai multe centre 
universitare şi chiar în localităţi rurale 
din Ţară, în anul curent şi-a desfăşurat 
lucrările între 10—12 octombrie la Baia 
Mare (jud. Maramureş). 

Această manifestare ştiinţifică de 
prestigiu, devenită tradiţională, a reunit 
cercetători în domeniu ai instituţiilor 
ştiinţifice, universitare şi preuniversitare 
din întreg teritoriul lingvistic dacoromân. 
Din Republica Moldova au prezentat 
comunicări profesorii universitari Vasile 
Pavel, Vladimir Zagaevschi, lon Ber- 
ghia, cercetătorul ştiinţific Valeriu Sclifos 
doctoranzii Alina Zgardan şi Constantin 
Strugăreanu. 

Programul simpozionului a 
întrunit circa 60 de comunicări. La 
şedinţa în plen au fost prezentate: 
Graiurile teritoriale şi limba literară 
(Gavril Istrate, laşi), Variantele 
regionale ale românei standard (Vic- 
tor lancu, Baia Mare), Din istoria 
vocabularului latin moştenit. 
Concordanţe lexicale la nivel dia- 
lectai panromanic (Teofil Teaha, 
Bucureşti). 

Lucrările ulterioare s-au 
desfăşurat în două secţiuni, numite 
convenţional A şi B. Repartizarea 
tematică a comunicărilor pe secţiuni, 
dată fiind diversitatea temelor şi a 
aspectelor dialectale supuse cer- 
cetărilor (fonetică, morfologie, sintaxă, 
stilistică, vocabular, sociolingvistică 
etc.), a rămas şi ea, de fapt, să fie mai 
mult convenţională. Totuşi la Secţiunea 
A au fost programate comunicări 
abordind fonetica: Probleme de 
cronologie în legătură cu apariţia şi cu 
evoluţia oclusivelor prepalatale în 
graiurile dacoromâne (Andrei Avram, 
Bucurâşti), O tendinţă fonetică în 
graiurile din vestul României (Simion 


Dănilă, Belinţ); probleme de morfologie: 


Un sincretism analogic dialectal la 
unele forme ale verbelor de conj. a 
3-a şi a 2-a (Viadimir Zagaevschi, 


Chişinău), Conjugarea cu -ez, -esc în 
graiurile transilvănene (Viorel Bidian, 
Cluj-Napoca), Despre modul imperativ 
în  subdialectul maramureşean 
(Gheorghe Radu, Baia Mare), Unele 
probleme ale tranzitivităţii verbelor în 
graiurile dacoromâne sudice (Maria 
Marin, Bucureşti); probleme de sintaxă 
şi de formare a cuvintelor: Consideraţii 
privind unităţile sintagmatice în 
limbajul minerilor maramureşeni 
(Gheorghe Pop, Baia Mare), Un 
procedeu al denominării — derivarea 
semantică (Alina Zgardan, Chişinău), 
Aspectul onomasioiogic al formării 
cuvintelor (Constantin Strugăreanu, 
Chişinău), dar şi vocabularul (seman- 
tică, stilistică, frazeologie) în comu- 
nicările prezentate de Nicolae Felecan, 
Georgeta Corniţă (Baia Mare), loan 
Faiciuc (Cluj-Napoca), lulia Mărgărit, 
Magdalena Vulpe, Margareta Manu- 
Magda (Bucureşti), Valeriu Sclifos 
(Chişinău) ş.a. 

In Secțiunea B au fost discutate, 
în fond, probleme de vocabular dialec- 
tal şi alte chestiuni tangente: Diglosia 
şi unele probieme aie schimbării în grai 
(Doina Grecu, Cluj-Napoca), Recon- 
siderări privind graiul românesc în 
medii alogene. De la Tisa şi Nistru la 
Vladivostok (Vasile Pavel, Chişinău), 
Particularităţi dialectale în onomas-— 
tica din Transilvania (Viorica Goicu, 
Timişoara), Cora lrineu — omagiu 
graiului bănăţean (Eugen Beltechi, 
Cluj-Napoca), Aspecte ale situaţiei 
sociolingvistice actuale a aromânilor 
din Albania (Adrian Turculeţ, laşi). Au 
mai.participat cu referate interesante: 
lon Berghia (Chişinău), Luminiţa Boto-— 
şineanu (laşi), Alexandru Cristureanu 
(Cluj-Napoca), Săluc Horvat (Baia 
Mare), Simona Goicu (Timişoara) ş.a. 

Participanţii la simpozion au luat 
hotărîrea de a crea Societatea Română 
de Dialectologie (SRD). A fost dat citirii 
proiectul statutului societăţii, a fost ales 
Comitetul executiv (P. Neiescu — 
preşedinte, E. Beltechi— secretar, M. 
Manu-Magda — trezorier), au fost 
desemnaţi membrii Consiliului coordo— 
nator reprezentînd centre ştiinţifice şi 
universitare din Baia Mare, Bucureşti, 
Chişinău, Cluj-Napoca, laşi, Reşiţa, 
Timişoara. 

S-a propus ca ediţia a zecea, 
jubiliară, a Simpozionului Naţional de 
Dialectologie să aibă loc la Cluj-Napoca 
şi Chişinău. 


Dr. Vladimir ZAGAEVSCHI 

